
INTRODUCERE 


În zilele noastre, datorită înfloririi fără precedent a culturii muzicale româneşti şi a 
răspândirii muzicii la tot mai mulți auditori prin intermediul mijloacelor audio-vizuale, 
tot mai multă lume are nevoie de un ghid bibliografic pentru a se apropia mai uşor de 
marile capodopere ale muzicii universale, devenite bunuri spirituale de circulație 
curentă. Astăzi, printre preferințele ascultătorilor se află foarte multe lucrări din toată 
istoria, mergând până în secolul al XX-lea. Volumul de față vrea să fie o călăuză pentru 
cei care sunt interesați de istoria muzicii de la origini până în zilele noastre. 
Cunoaşterea epocilor istoriei muzicii, a stilurilor respective şi a capodoperelor 
reprezentative înseamnă pentru fiecare om o lărgire a orizontului artistic, o pătrundere 
în semantica muzicii şi o mai adâncă înțelegere a istoriei culturii universale. 

O definiție a muzicii, care s-a bucurat de mare circulație, a fost aceea dată de 
filosoful francez ].-]. Rousseau „Muzica este arta de a combina sunetele în mod 
plăcut urechii.” Ea este lacunară, căci se referă la prima treaptă a receptării, adică la 
plăcerea auditivă pe care o produc unele combinații şi succesiuni sonore. În cartea sa, 
La musique, ses lois et son evolution, muzicologul francez Jules Combarieu afirmă 
că muzica este „arta de a gândi cu sunete”, ceea ce este iarăşi o considerare 
unilaterală, căci atribuie muzicii o sorginte exclusiv rațională. Nici definiția romantică 
ca „limbaj al sentimentelor”, care conferă muzicii capacitatea de a reda exclusiv 
stările sufleteşti, emoțiile omului, nici definiția esteticianului vienez Ed. Hanslick, care 
vede în muzică doar un „joc de sunete”, un caleidoscop sonor, nu pot cuprinde 
fenomenul muzicii în totalitatea sa. 

Fără îndoială, muzica este în primul rând o artă a combinației de sunete, 
combinaţie care produce plăcere auditivă. Scopul muzicii nu se opreşte aici şi nici la 
„Jocul de sunete”. Pe lângă plăcerea auditivă, cel care ascultă se vede cuprins de o 
tensiune, pe care nu numai combinația de sunete o produce, ci şi emoția, ideea, tabloul 
sugerat. Definiţia lui Combarieu exclude elementul emoțional. Mai presus de toate, 
muzica este un mijloc de a comunica stări afective. Ea nu lucrează cu concepte, cu idei, 
ca gândirea, ci exprimă atitudinile şi sentimentele pe care ideile le produc. Muzica nu 
poate zugrăvi un răsărit de soare, ci bucuria şi încântarea pe care acest tablou din 
natură le aduce omului. La fel, muzica nu poate exprima ideea morții, dar poate foarte 
bine să redea durerea, înfricoşarea, dezolarea şi alte stări emotive pe care această idee le 
provoacă în sufletul omului. 

Muzica este un limbaj al stărilor afective mai mult decât al ideilor. Mai bine decât 
limba vorbită, ea poate să transmită simțămintele omului, ea fiind arta de a combina 
măiestrit sunetele, prin care se exprimă o lume de idei, de atitudini şi năzuințe. Fără un 
fond emoțional, fără o idee directoare, desfăşurarea sonoră este searbădă şi nu reuşeşte 
să cuprindă pe ascultător. ÎL uimeşte, îl încântă trecător, dar nu lasă urme în sufletul său. 

Conţinutul muzicii este o plăsmuire a fanteziei creatoare a artistului. Aşa cum 
romancierul inventează o narațiune cu caractere şi fapte posibile, aşa cum pictorul 

imaginează lucrări picturale ample fără a avea modele ale acestora, la fel compozitorul 
realizează desfăşurări muzicale cu un profil dramaturgic inventat de el. El nu copiază 
realitatea, nu defalchează naiv dinamica afectelor, ci configurează o lume imaginară, 
strâns legată de concepția sa estetică şi de propriul univers afectiv. 

Specificul muzicii este legat la modalitatea ei de exprimare. Ea nu are linii, culori 
sau forme, cum au artiştii plastici, nici formule sonore cu precizia cuvintelor. 
Imprecizia formulelor muzicale împiedică exprimarea amănuntelor, lăsând loc unei 
exprimări foarte generale de redare a diferitelor simțăminte, acțiuni şi, prin asociere, va 
putea sugera idei. Față de celelalte arte, muzica redă în modul cel mai elocvent 
dinamica stărilor afective, iar prin capacitatea ei de generalizare este în stare să 
surprindă aspectele generale ale gândirii şi vieții umane. 

Studiind istoria muzicii, fiecare poate pătrunde mai lesne în viața sufletească a 
omului din diferite epoci istorice şi poate desluşi mai uşor concepțiile sale despre lume. 
Căci prin muzică, omul a căutat să-şi transmită nu numai idealurile sale, ci să 
pătrundă şi în tainele lumii, să descifreze legile cosmosului. El a intuit de timpuriu 
corespondența între dialectica naturii şi cea a limbajului muzical, formulată însă 
potrivit cunoaşterii sale limitate. 

Factorul hotărâtor al dezvoltării artei muzicale este cel spiritual, dar există şi alți 
vectori care determină o dezvoltare relativ independentă. Unele contacte cu alte culturi, 
o anumită poziție geografică favorabilă, existența unei perioade de pace sau de război, 
perfecționarea instrumentelor sau inventarea altora noi, personalitatea unor artişti 
geniali sau lipsa acestora, toate acestea pot produce decalaje între dezvoltarea societății 
şi arta sonoră dintr-o epocă dată. 

În periodizarea istoriei muzicii ne sprijinim pe marile etape ale culturii europene, 
dar vom ține seama şi de periodizarea impusă de datele limbajului şi ale structurilor 
muzicale, a căror dezvoltare prezintă unele decalaje. Nu se poate concepe istoria muzicii 
doar ca o succesiune cronologică a biografiilor marilor compozitori, însoțite de exegeza 
operelor lor. Înțelegem studiul istoriei muzicii ca o analiză a fenomenului muzical sub 
toate aspectele sale, prezente de-a lungul veacurilor. Vom cuprinde în primul rând 
lucrările muzicale, care se integrează în ansamblul activităților spirituale ale unei epoci 
sau ale unui popor. Ne interesează şi condiţiile de receptare, pentru a desluşi efectele 
muzicii şi, implicit, funcția ei într-o anumită societate. Dat fiind importantul rol pe 
care-l au instrumentele în istoria muzicii, vom urmări paralel apariția şi perfecționarea 
lor. În centrul preocupărilor vom pune şi trăsăturile limbajului şi ale formelor 
muzicale, ele dezvoltându-se în funcție de conținutul mereu mai bogat al operelor. 
Corelând creațiile muzicale ale unei epoci, ale unui autor sau ale unui grup cu celelalte 
manifestări culturale, vom configura coordonatele stilistice specifice. 

În sprijinul celor care vor să cunoască fenomenul muzical vine acest volum, 
conceput la un nivel mai înalt decât obişnuitele monografii de popularizare a 
compozitorilor, pentru a depăşi stadiul hedonist şi a atinge elevate cerințe estetice. 
Această Carte de istoria muzicii are la bază cursul elaborat de emeritul profesor şi 
muzicolog George Pascu (1912-1996), pornind de la muzica omului primitiv până la R. 
Wagner (şi „Limbajul muzical modern”), material care a fost revăzut şi prevăzut cu 
diferite completări. 


Pentru a cuprinde toată cultura muzicală europeană până în zilele noastre, am 
elaborat capitolele cu privire la muzica postromantică din a doua jumătate a secolului al 
XIX-lea, cultura muzicală modernă şi cea contemporană din secolul al XX-lea. La 
fiecare epocă istorică, am considerat absolut necesară şi inserarea unui capitol privitor 
la cultura muzicală românească. Volumul este alcătuit în aşa fel încât să poată 
constitui o lectură cursivă, capabilă de a oferi documentarea necesară melomanilor 
avizaţi şi doritorilor de o cultură muzicală mai adâncă. 

Cartea porneşte de la ontologia fenomenului muzical, care luminează calea 
înțelegerii muzicii şi a rolului ei socio-cultural. Trecând mai repede peste Antichitate, 
unde cititorul află temeiurile culturii muzicale moderne, desfăşurarea istoriei parcurge 
încețoşatele, dar pline de poezie, etape ale Evului Mediu, cele luminoase ale Renaşterii, 
splendorile epocii Barocului, elevata artă a clasicismului, fascinanta muzică romantică 
cu încleştările postromantice, dar şi îndrăznețele inovări ale secolului al XX-lea. 

Toate acestea sunt privite şi valorizate după trăsăturile lor stilistice, importante 
forțe motrice ale dezvoltării muzicale. Totodată, se reliefează permanent raportul dintre 
muzica utilitară şi cea autotelică, precum şi oscilațiile între muzica asociată şi cea 
autonomă, muzica programatică şi cea pură. Nu s-a omis corelația cu istoria, literatura 
şi celelalte arte; în acest fel, cititorul va şti să privească o lucrare muzicală în contextul 
cultural şi climatul spiritual al epocii respective. 


M. Botocan, 
Iaşi, 2003 


pd 


CAPITOLUL 


GENEZA MUZICII 


“Muzica a început prin cântec, iar cântecul 
este cea mai bună inițiere posibilă în muzică.” 
Ansermet 


Originea muzicii se situează într-un trecut foarte îndepărtat, după opinia 
muzicologului francez J. Chailley, muzica numărând circa 40000 de ani. În 
privința modului cum a luat naştere muzica, părerile sunt împărţite, de 
problema originii ei ocupându-se mulți cercetători. Ricciotto Canudo, în cartea 
sa L homme (Psihologia muzicală a civilizațiilor), încearcă a reconstitui contactul 
primordial avut de om cu două izvoare ale muzicii. Unul este natura, celălalt 
corpul omenesc. Natura oferă omului vuietul furtunii şi al talazurilor, murmurul 
râurilor şi foşnetul frunzelor, ciripitul păsărilor, iar ființa umană - bătăile 
inimii, interjecțiile şi mlădierile vocii sale, bătăile din palme sau fluieratul. 

În momentul în care homo faber a început să-şi confecționeze unelte, acestea 
au constituit alt izvor de sunete, preluate de om pentru a mijloci şi exprimarea 
muzicală. Uneltele au îmbogăţit paleta sonoră, căci pietrele, şlefuite sau nu, 
bătute una de alta, ca şi bucăţile de lemn, i-au furnizat primele instrumente de 
percuție. Tulpinele de trestie, oasele golite de măduvă sau coarnele animalelor 
au constituit primele instrumente de suflat, în timp ce coardele arcului i-au 
sugerat instrumentele cu coarde ciupite. Timpanul de astăzi îşi are originea în 
pieile animalelor, puse la uscat pe scorburi de copac. Din acest noian de sunete, 
care au fost la început doar mijloace de semnalizare, omul a ales diferite 
înlănțuiri, capabile a-i exterioriza simțămintele şi gândurile. 

S-au emis multe ipoteze, care încearcă să determine cum a început omul să 
facă muzică. Ele conțin mai mult date privitoare la condiţiile în care omul a 
emis sunetele muzicale sau factorii care au contribuit la întruchiparea primelor 
formule de exprimare muzicală. 

În Antichitate, Lucretius Carus (99-55 î. Hr., în scrierea De rerum natura) şi 
Democrit (470 - 370 î. Hr.) credeau că omul a voit să imite sunetele din natură. 
Este prețioasă această idee a redării universului înconjurător, dar a reduce 
muzica la intenția omului de a imita natura înseamnă a ne situa pe poziții 
naturaliste, căci ea nu oglindeşte realitatea numai copiind sunetele, ci creatorii 
îşi comunică şi stările lor. Acceptarea unilaterală a teoriei imitației (mimesis) 
poate duce la absurditățile muzicii concrete din veacul al XX-lea, care introduce 
zgomotele vieții cotidiene, ca şi simpla înregistrare pe bandă magnetică. În 
secolul al IV-lea, Sf. Augustin (372-430) considera că omul apelează la muzică 
atunci când este copleșit de emotie, întrucât în acel moment nu mai vorbeşte, ci 
jubilează. 

Dacă esteticianul german Ernst Grosse (1862-1927, Die Anfänge der Musik — 
Începuturile muzicii, 1894) credea că muzica este opera conştiinţei colective, Karl 

Gross (1861-1946) punea originea ei pe seama lui homo ludens (în Jocurile omului, 
1899), ea fiind rezultatul unui simplu joc, aducând ca dovadă gânguritul 
copilului mic. Pentru Karl Bicher (1847-1930), ritmul muncii a generat muzica, 
iar pentru muzicologul austriac Richard Wallaschek (1860-1917, Primitive music 
- Muzica primitivă, 1893), ritmul dansurilor magice colective. În Arbeit und 
Rythmus (1902 - Muncă şi ritm), Bücher este de părere că ritmarea mişcărilor din 
timpul muncii a dus la uşurarea efortului şi la primele succesiuni sonore 
organizate, creând premisele cântecelor legate de diferite îndeletniciri umane. 
Deşi se relevă corect prezența muzicii în procesul muncii, se accentuează doar 
elementul mecanic, care a generat formule ritmice, şi nu se subliniază expresia 
de bucurie sau tristețe a omului care practica o anumită activitate. 

În Originea şi funcția muzicii (The Origin and function of Music - 1881), 
filosoful englez Herbert Spencer (1820-1903) analizează procesul naşterii 
muzicii şi al constituirii limbajului său, explicând relațiile sonore ca 
reprezentări muzicale ale diferitelor stări tensionate. Dominat de un sentiment, 
de o pasiune, omul este incapabil de a exprima prin cuvinte ceea ce simte, 
emițând sunete prelungi şi modulate. Şi-a creat, astfel, un nou limbaj sonor, mai 
direct, fără intermediul noțiunii plastice, în stare a sugera emoțiile sale. El 
explică apariția muzicii pe baza modulării impulsului emoției, a intonațiilor 
vorbirii. 

Tot în categoria originii emoționale se situează ipoteza lui Charles Darwin 
(1809-1882), care presupunea că muzica s-ar fi născut din interjecțiile şi 
semnalele sonore ale omului în chemarea partenerei, pornind de la exemplul 
păsărilor şi al altor animale. În Expresia emoției la oameni şi la animale (1872), 
Darwin confundă muzica păsărilor, izvorâtă din instinct, cu cea a omului, 
rezultată dintr-un proces conştient de gândire. Teza sa a fost combătută, căci 
nici muzica popoarelor primitive nu seamănă deloc cu cântecul păsărilor, ea 
acordând un rol mare ritmului. 

În Essai sur l'origine des langues (cap. XII - Originea muzicii şi raporturile sale), 
Jean-Jacques Rousseau (1712-1778) susține naşterea simultană a muzicii şi a 
poeziei, ambele arte fiind expresii imediate ale unor stări afective. Deşi în 
Dicționarul său de muzică dă o definiţie hedonistă, ca „arta de a combina 
sunetele în mod plăcut urechii”, în capitolul XIII - Despre armonie (din lucrarea 
citată), el arată că forța muzicii asupra ascultătorului nu este opera sunetelor, ci 
a pasiunilor exprimate. Ulterior, esteticianul austriac Eduard Hanslick (1825- 
1904), în lucrarea sa Despre frumosul muzical (1854), va considera muzica doar 
un arabesc sonor. După Hanslick, muzica nu este decât arta de a combina 
sunetele, iar emoția se produce prin asociaţie de idei, fondul expresiv al ei 
rezultând din proiecția stărilor sufleteşti ale publicului, muzica fiind incapabilă 
de a reda stările sufleteşti ale creatorului. 

Poetul german Johann Gottfried Herder (1744-1803) considera limbajul 
emoțional o sursă a muzicii. În Kalligona, lucrare în care îşi împărtăşeşte vederile 
sale estetice, Herder vede în uniunea glasului naturii cu energia emoției expresia 
firească a sentimentelor, iar în sunetul muzical un mijloc de comunicare a 
tensiunii lăuntrice. Această teză a muzicii, ca mijloc de exteriorizare a stărilor 
emoționale, a cunoscut o mare prețuire la poeții romantici. 

Muzicologul maghiar Geza Revesz şi esteticianul german Karl Stumpf 
(1848-1936, Die Anfänge der Musik) sunt adepţii genezei muzicii din vorbirea 
afectivă. K. Stumpf socoteşte muzica un mijloc acustic de comunicare între 
oameni, potrivit teoriei semnalelor acustice. După ce expune cele mai de seamă 
teorii în cartea sa, Introducere în psihologia muzicii (Einführung in der 
Musikpsychologie -1946), Revesz emite teoria contactului, afirmând că anumite 
formule muzicale s-au născut din apelurile şi răspunsurile practicate de 
vânători şi păstori, în comunicările lor de la distanţă. În acelaşi sens, K. Stumpf 
menţionează strigătele de vânătoare în cartea sa, Începuturile muzicii. El s-a 
ocupat şi de factorii obiectivi care determină limbajul muzical, cercetând 
problema consonanțţei şi a acusticii. 

Altă teorie aparține lui T. Mc. Laughlin (în Music and Communication - 
Muzica şi comunicarea, 1970), care susține că muzica ar fi luat naştere din 
gânguritul copiilor. Ea este infirmată de faptul, dovedit de Revesz, că, şi la 
vârsta cea mai fragedă, ciripitul copiilor copiază intonaţiile celor din jur, ei nu 
le produc în mod spontan. Tot el combate şi teoria utilitaristă, după care omul a 
inventat accidental muzica, fiindu-i de folos în activitatea de coordonare a 
eforturilor sale în muncă, căci nu explică decât latura ritmică, ceea ce nu 
înseamnă totuşi muzica. 

În primul volum din Histoire de la musique (1913), precum şi în La musique et 
la magie (1909), muzicologul francez Jules Combarieu (1859-1916) socotea că 
muzica s-a dezvoltat din formule magice. Omul primitiv credea în existența 
unor ființe nevăzute, care guvernează lumea şi cu care intra în legătură prin 
formule de incantaţie magică. Rostite numai de inițiați, aceste formule de 
incantație magică, devenite ineficiente, s-au transformat în imploraţie, trecând 
din cercul restrâns al inițiaților la întreaga comunitate. Această ipoteză este 
valoroasă, căci presupune existența unei activități conştiente, formulele fiind 
executate cu scopul transformării vieţii, ele oglindind, totodată, şi atitudinea 
subiectului. 

Oswald Spengler (în Untergang des Abendlandes - Declinul Occidentului) 
susține că muzica nu apelează la noțiuni din spaţiul vizual obişnuit, de aceea ea 
este aproape de rugăciune, trebuind pusă pe acelaşi plan cu religia. Dacă în 
Tratatul de estetică (1933), D. Cuclin (1885-1978) propune teza originii divine a 
muzicii, G. Lukacs, în Estetica sa, consideră că muzica are caracter mimetic, dar, 
spre deosebire de celelalte arte, obiectul mimesis-ului ei este lumea interioară a 
omului. 

Pierre Schaeffer determină momentul apariției muzicii în clipa în care omul 
a început să lovească diferite obiecte, producând sunete diverse. Sesizând 
aceste raporturi sonore, omul a căutat să le repete şi, bineînţeles, să le dezvolte. 
Tot în secolul al XX-lea, Maurice Pradines, în Psihogeneza muzicii (din tratatul 
său de Psihologie), încearcă să determine momentul tranziției de la sunetul 
signaletic la cel cu funcţie estetică, emițând ipoteza „mutației”. 

Considerând că toate ipotezele enumerate conțin un sâmbure de adevăr, 
psihologul francez arată că atât sunetele din natură, cât şi cele produse de om, 
de corpul său sau cu ajutorul instrumentelor, au avut inițial o funcție de 
semnalizare. În momentul în care sunetul îi produce şi o plăcere, omul încearcă 

să-l reproducă pentru a reînnoi încântarea. Din acest moment, omul a început 
să facă muzică nu numai spre încântare, ci şi pentru a se folosi de ea în scopuri 
utilitare: atragerea sau îndepărtarea unor animale, şi, mai ales, datorită 
caracterului incantatoriu al muzicii create, să comunice cu forțele naturii, cărora 
le putea impune, în acest mod, voinţa sa. S-a născut, astfel, practica magiei, care 
a necesitat o serie de formule fixe, ştiute şi ținute secret de cei care practicau 
ritualurile magice. Este momentul când a apărut profesionalismul. 

Fiinţele nevăzute nu ascultau totdeauna de poruncile magicianului, astfel 
că formula imperativă a devenit implorație, socotindu-se că acele ființe sunt 
mai puternice şi deci nu li se putea porunci. În acest moment a luat naştere 
muzica de cult religios. Încântarea muzicală era produsă nu numai de 
frumusețea sunetelor, ci şi de ordonarea ritmurilor. Formulele ritmice, generate 
de anumite gesturi din procesul muncii sau din timpul dansului, simultan cu 
expresia sentimentelor omeneşti exprimate prin cântec, au contribuit la 
exteriorizarea respectivelor stări. Astfel, în manifestările sincretice, muzica, 
dansul şi cuvântul serveau exprimării vieții omului ca mijloc de divertisment, 
pe lângă funcţiile utilitare avute în diverse activități. 

Teoria lui Pradines, care nu contestă nici una dintre ipotezele arătate şi care 
delimitează signaleticul de estetic, ne conduce la ideea că nu se poate respinge 
nici un fel de muzică, toate categoriile acestei arte fiind oglindiri ale vieții 
omului şi ale comunicării sale cu natura, cu semenii şi cu divinitatea. În toate 
timpurile, sfera muzicii nu se rezumă la distracție sau la simple senzații sonore 
plăcute, ci ea izvorăşte din nevoia omului de a-şi exterioriza stările sufleteşti, 
năzuințele sau clamarea grației divine. 

Muzicologul german Curt Sachs (1881-1959), în Istoria dansului (1933), 
Dezvoltarea muzicii în lume antică (1943), explică originea muzicii prin “punctele 
culturale” apărute pe glob, de unde popoarele înapoiate se alimentează prin 
transmutare. O replică clară o oferă savantul român Constantin Brăiloiu (1893- 
1959), în Etnomuzicologia sa (1958), arătând că la început muzica a avut un 
caracter utilitar, factorul estetic fiind secundar. Considera că la baza muzicii 
stau numeroşi factori sociali, materiali şi spirituali. Referindu-se la geneza artei 
sonore, Brăiloiu constată faptul că: “Indiferent de loc, de timp şi de condiţiile în 
care se naşte muzica, ea se bazează pe un fel de ordine a lucrurilor, care nu 
poate fi schimbată.” 

După părerea muzicologului belgian contemporan Paul Collaer, muzica 
este o formă a conştiinţei umane, strâns legată de viața omului şi de cele mai 
variate manifestări ale sale. El vede în muzică “mijlocul cel mai subtil de a 
cunoaşte sufletul unui popor”. 

Se pare că muzica a apărut către sfârşitul erei paleolitice, de atunci ne-au 
parvenit cele mai vechi instrumente de percuție şi de suflat. Procesul muncii, 
practica religioasă, magia, toate au contribuit la închegarea primelor rudimente 
muzicale, menite să exprime stări afective conştiente. 

CAPITOLUL N 


MUZICA ÎN SOCIETATEA PRIMITIVĂ 


“ Muzica, acest miracol divin, are uriaşa 
forță de a purifica şi spiritualiza omul.” 
Messiaen 


Din vremea preistoriei omenirii nu ne-au rămas monumente capabile să 
reconstituie climatul sonor al manifestărilor muzicale. Doar câteva instrumente 
rudimentare ne ajută să stabilim existența unei practici muzicale şi nimic mai 
mult. Neexistând alte documente decât picturi rupestre şi fragmente de 
instrumente, nu putem avea cu certitudine imaginea muzicii practicate în 
societatea arhaică, ci doar informații despre activitățile muzicale şi rolul 
acestora în vremurile străvechi. Întrucât relicvele păstrate aparţin unei epoci în 
care omul ajunsese să-şi făurească instrumente muzicale, ele sunt mărturiile 
unor prime trepte ale culturii muzicale. 

Pentru momentul în care omul a făcut primii paşi în muzică, putem fi 
informaţi, cu aproximaţie, datorită contactelor avute cu popoarele din Asia, 
Africa, America de Sud, Australia sau cu grupurile primitive descoperite în 
ultimele trei secole. Desigur, sunt luate ca repere datele obținute în primele luni 
ale investigațiilor, fiindcă contactul cu descoperitorii produce, extrem de rapid, 
modificări în viața şi concepția popoarelor respective, astfel că roadele 
cercetărilor trebuie cântărite cu grijă. 

Şi ştiinţele adiacente, antropologia, etnografia, lingvistica comparativă, 
prin similitudini şi analogii, ne oferă o idee asupra vieții muzicale din epoca 
străveche. Condiţiile precare în care trăiau oamenii, orizontul spiritual redus nu 
exclud practica muzicală, care avea un anumit rol şi caracter. Din toate aceastea 
nimic nu a rămas scris, vestigiile acestei epoci fiind puțin numeroase. 

Principala trăsătură a primelor manifestări muzicale ale omului a fost 
caracterul lor sincretic, cuvântul, sunetul şi gestul executându-se simultan. 
Totodată, cele trei mijloace de exteriorizare - cuvântul, dansul şi muzica, se 
practicau simultan de întreaga comunitate, neexistând diferențiere între 
interpret, autor şi auditor. 

Primele manifestări muzicale ale omului erau legate de viața de toate 
zilele. Acolo unde actele vieții implicau o tensiune emoțională mai puternică, 
acolo apare cântecul, bineînțeles unit cu cuvântul şi gestul mimic. Uneori, 
procesul muncii era însoțit de cântec. Fără îndoială, ritmul cântecelor provenea 
de la ritmarea gesturilor, cerută de îndeletnicirea respectivă. Dar cântecul nu 
era un simplu stimulent mecanic, ci, datorită redării stărilor afective ale celui 
care cântă, el devine un mijloc de exprimare şi stimulent ideatic. Bucuriile 
muncii, atunci când se obțin roadele dorite, sau tristețea, când un efort 

îndelungat eşuează, sunt stări ce dau naştere cântecului. 

Activitatea magică presupune stări emoţionale puternice, care justifică 
apariția şi întrebuințarea cântecului. Ritualurile de nuntă sau cele funebre 
aveau complementul lor muzical. Treptat, odată cu perfecționarea 
instrumentelor, apar şi manifestări desprinse de sincretimsul originar, fără a se 
ajunge la o muzică diacretică, autonomă. Aceeaşi cauză, perfecționarea 
instrumentelor, a generat şi apariția profesionistului, care ştia să le mânuiască, 
creându-se diviziunea dintre executant şi auditor. 

Practica muzicală a determinat configurarea unor formule muzicale, 
rezultate dintr-un proces de selectare şi ordonare a materialului sonor. 
Strigătele prelungite au dus, în unele momente, la fixarea înălțimii sunetului, 
instrumentele ajutând acest fapt. Apar, astfel, sunete lungi, grupate după 
ritmul vorbirii. Ritmarea era însoțită şi de inflexiuni ale înălțimii, hotărâte tot 
de expresia cuvântului. În privința ambitusului, cântecele cuprindeau fie 
strigăte cu ambitus melodic foarte mare, fie rostiri cântate, evidențiind dubla 
origine a melodiilor din strigăte şi vorbire. Un rol important l-a avut şi 
interjecția, generând expresii melodice fără folosirea cuvintelor, ale căror ritm şi 
expresivitate s-au transmis în muzică. 

Se cântau formule-mesaje pentru ființe nevăzute sau divinități, 
comunicând anumite atitudini sau cereri. De cele mai multe ori emisia 
formulelor era haotică. Pe măsură ce evoluează, popoarele aduc elemente de 
ordine, care vor constitui apoi criterii de organizare a limbajului muzical. La 
început, linia melodică era alcătuită din 2-3 sunete cu un ritm clar, cele mai 
folosite intervale fiind secunda mare, terța mică şi cvarta. Ambitusul redus s-a 
lărgit treptat, pe măsură ce omul avea mai multă siguranţă în intonatie. Ritmica 
provenea din pulsul emoțional care însoțea îndeletnicirea, metrul fiind regulat. 
Tempo-ul putea varia în funcție de conţinutul textului. 

Un pas înainte îl constituie configurarea unei formule ritmice, ale cărei 
repetări îi pot da sens de motiv. Cântecele puteau fi însoțite de bătăi din palme, 
pentru marcarea accentului impus cu regularitate. Pe lângă metrul regulat, 
apare şi un început de configurare sintactică, cu asimetrii şi simetrii, prin 
repetarea unui segment constituit ca entitate melodică, încât muzica prezintă, 
în germene, elemente ale limbajului muzical. 

Rareori apar încercări de polifonie. În unele cântece se desluşeşte 
heterofonia, intonarea la unison sau la octavă a aceleaşi melodii, dar cu unele 
devieri ale uneia din voci. Într-un stadiu mai evoluat, atunci când s-a practicat 
cântecul vocal împreună cu cel instrumental, apare pedala, o notă ţinută, 
similară bâzoiului de la cimpoiul nostru. Altă modalitate de polifonie era 
canonul întâmplător, rezultat din întârzierea unui cântăreț sau a unui grup. În 
unele cântece apar şi unele momente de expresivitate timbrală, realizate prin 
emisii diferite, de cap sau de piept. Varietatea timbrală se va încetățeni în timp, 
odată cu dezvoltarea şi diversificarea instrumentelor. După o îndelungă 
practică a muzicii în scop utilitar, reproducerea conştientă a sunetului este un 
pas către muzică. 


16 


La început omul a practicat muzica vocală. Pe măsură ce el a fost în stare 
să-şi confecționeze unelte au apărut şi instrumentele. Primele instrumente au 
fost cele de percuție: omul a folosit propriile mâini, înlocuite apoi cu piatra sau 
lemnul. Fructele uscate cu coajă tare şi cu sâmburi înăuntru i-au sugerat 
maracasul. Atunci când omul a încercat să folosească pielea animalelor pentru 
îmbrăcăminte, a născocit toba, prin uscarea pieilor pe scorburi de copac. Mai 
târziu a inventat arcul, care i-a sugerat instrumentele cu coarde. Din oase golite, 
din tulpini de arbuşti sau trestii şi-a construit instrumentele de suflat, de tipul 
celor care aparțin, astăzi, familiei fluierului, iar din coarne de vite şi-a făcut 
instrumente de tipul instrumentelor de alamă. 

Muzica din vremurile îndepărtate n-a apărut şi nu s-a practicat ca un 
simplu joc sonor cu finalitate hedonistă. Ea s-a cultivat, mereu, din dorința 
omului de a-şi exterioriza viața lăuntrică şi de a descifra tainele universului. În 
germene, desluşim procedee de organizare incipientă a limbajului muzical, ce 
sunt în favoarea ideii că muzica nu este un joc steril de sunete sau construcții 
sonore suficiente prin ele însele, ci o modalitate de comunicare a frământărilor 
şi aspirațiilor omului. 

CAPITOLUL 


MUZICA ÎN ANTICHITATE 


Orientul antic 


“Vreti să știți dacă o țară e bine condusă 
şi are bune moravuri ?Ascultați-i muzica!” 
Confucius 


Cele mai vechi documente ale culturii muzicale din Orientul antic se referă 
la mileniul al IV-lea şi al III-lea î. Hr., ele fiind găsite în diferite ţinuturi. În 
Mesopotamia, s-au făcut săpături la un templu din Babilon, unde s-a găsit pe 
ciobul unui vas chipul unor muzicanți cântând la harpă. Pe un basorelief 
egiptean, care datează din mileniul al III-lea î. Hr., se păstrează imagini întregi 
de ansambluri muzicale. Se văd cântăreți, dansatori şi instrumentişti, care cântă 
la flaut şi harpă. Ştiri despre cultura siriană, cu rol important în formarea artei 
creştine, alături de cea ebraică, datează din mileniul al II-lea î. Hr. Documentele 
se referă la arta de curte şi la cea din templu. La începutul primului mileniu, 
informaţiile despre Palestina provin din Biblie. 

Ca şi în preistoria omenirii, la toate popoarele Orientului antic, muzica 
avea un caracter sincretic şi colectiv, fiind practicată de întreaga comunitate ca 
expresie a diferitelor ei îndeletniciri sau a stărilor emoționale. În Antichitate, 
odată cu formarea marilor imperii, vom desluşi o cultură aferentă mulțimii şi a 
vieții ei de toate zilele, alături de cea cultivată de profesionişti în cadrul 
ceremoniilor publice sau de palat. Crearea marilor state antice, cu monarhi care 
întrețineau curți somptuoase, va genera o artă de curte, menită a desfăta nu 
numai familia regală, ci şi aristocrația care o înconjura cu obedienţă. 

Socotindu-se ca trimişi ai divinității pe pământ, capetele încoronate 
acordau muzicii religioase un loc de seamă, ea fiind prezentă mereu în viața 
popoarelor antice. Era cultivată în temple de către preoţi, care dețineau şi 
păstrau cu strictețe ştiinţa muzicală. Fiind socotită sacră, muzica era pentru 
antici o oglindă a divinității. Astfel, chinezii credeau că marele zeu Dao le-a 
dăruit muzica, pe lângă armonia sufletească şi hrana zilnică, aşa cum indienilor, 
zeul lor suprem, Brahma, şi soția sa, Sarasvata, le-au oferit în dar muzica. 

De la popoarele orientale, grecii au preluat teoria cosmogonică, potrivit 
căreia muzica era întruchiparea cosmosului, a mişcării astrelor şi a armoniei 
cereşti, concepția lor mergând până la determinarea detaliată a elementelor 
muzicale ce simbolizau universul cu fenomenele sale. Dacă la chinezi sunetele 
pentatonicii corespundeau unui element al naturii (apă, aer, foc, vânt, pământ), 
iar cele 12 liu (sunetele scărilor muzicale) reprezentau cele 12 luni ale anului, la 

indieni, fiecare sunet al scării lor era atribuit unei divinități sau personaj mitic. 
La fel, babilonienii considerau că fiecare sunet al gamei simboliza o planetă. 
Alteori, anticii confereau muzicii rolul de a oglindi sufletul colectivității. 

În contrast cu muzica profesionistă, cea a poporului nu era îngrădită de 
teorii filosofice sau precepte tehnice. Fiind o artă orală, ea a rămas mai puțin 
cunoscută, nepăstrându-se decât puţine mărturii cu privire la această muzică. O 
sculptură din epoca asirienilor (2500-2000 î. Hr.) reprezintă un păstor cu un 
câine şi o turmă în preajma sa, cântând din lăută, iar într-un mormânt vechi s-a 
găsit un cântec egiptean (secolul IV î. Hr.), evocând oameni vlăguiți de căratul 
sacilor cu cereale în hambare. 

Despre muzica antică orientală avem puţine documente notate, în schimb 
materialul iconografic, desenele şi sculpturile, scrierile istorice şi câteva tratate 
teoretice ne dau informații despre împrejurările în care se apela la muzică. 

Un pas înainte în istoria muzicii l-au făcut în această epocă instrumentele. 
Deşi, în principal, aveau rolul de a însoți cântecul sau dansul, ele încep a fi 
folosite singure, creându-se primele premise ale muzicii autonome, nelegate de 
cuvânt şi gest. Cu toate că limbajul şi mijloacele de expresie muzicale erau 
destul de reduse, muzica avea un puternic efect asupra sufletului omului, iar 
aportul instrumentelor mărea puterea ei asupra ascultătorului, întărindu-se 
credința că forța ei benefică se datora obârşiei ei divine sau că ea reprezenta 
cosmosul însuşi. De altfel, teoria cu privire la ethosul muzicii, la puterea ei de 
sensibilizare a omului, a mers până la stabilirea ethosului specific fiecărui mod 
sau ritm în parte. 

Din epoca antică datează şi primele încercări de notație muzicală, 
muzicologul Curt Sachs descoperind acompaniamentul de harpă al unui imn 
babilonian (începutul primului mileniu î. Hr.), care constituie cel mai vechi 
document de notație muzicală. 

La făurirea civilizaţiei antice au trudit timp îndelungat popoarele orientale. 
În Mesopotamia, văile fertile ale Tibrului şi Eufratului au favorizat de timpuriu 
constituirea unei înfloritoare civilizații, după configurarea primului stat 
centralizat al Sumerului (secolul XXIII î. Hr.). Cotropit de poporul semit al 
akkadienilor, care au asimilat moravurile localnicilor, aceştia au constituit 
puternicul stat babilonian, dezvoltat în jurul oraşului Babilon (secolul XIX-XII î. 
Hr.). Ținutul mănos al celor două fluvii va fi invadat de asirieni, care vor 
alcătui statul lor (secolele XII-VII î. Hr.), cu capitala la Ninive. La rândul lor, ei 
vor fi invadați de mezi, iar noul Babilon, cu epoca sa de glorie în timpul lui, 
Nabucodonosor al II-lea (602-542) va fi cucerit, în anul 539, de către regele 
Persiei, Cyrus. 

Încă din epoca sumeriană, muzica ocupa un loc însemnat în ritualul religios, 
muzicienii bucurându-se de mare consideraţie, după zei şi preoți. Preţuirea 
deosebită a muzicienilor reiese din faptul că şi unii membri ai familiei 
domnitoare erau muzicieni. În miturile sumeriene, chiar şi zeitățile practicau 
muzica. Teoria asirienilor despre cele şapte sunete ale gamei, care simbolizau 
cele şapte planete cunoscute de ei, s-a transmis la greci şi o regăsim, apoi, în 


20 


gândirea Evului Mediu. 

Şi în viața acestor popoare religia ocupa un loc de frunte, dovadă rugile şi 
imnurile de preamărire a zeităților, cântate în templu cu acompaniament 
instrumental. Prin perşi, litania sumeriană s-a transmis în cultul roman, iar prin 
sirieni, la creştinii din toată Europa. 

Prosperitatea economică şi creşterea puterii militare au antrenat statele la 
cuceriri şi la dobândirea unei vieți prospere, favorizând serbări numeroase şi 
pompoase petreceri. În viața publică, muzica avea un considerabil rol, fiind 
prezentă la diferite ritualuri, la vânătoare sau manifestări militare, la festivități 
sau petreceri intime. Nu numai regii, ci şi aristocrații sau căpeteniile militare 
aveau pe lângă ei ansambluri cu diferiți muzicanți. Mai totdeauna, formaţiile 
erau alcătuite din harpe, lire, chitare (cytera), lăute, tobe, talgere, tamburină, 
timpanon (tambal), la care se adăugau fluierul (simplu sau dublu), trompetele. În 
timpul domniei babiloniene (3000-1000 î. Hr.) apare lăuta şi un strămoş al 
oboiului. Pentru scrierea muzicală apelau la notația cuneiformă. 

Numeroase sunt relatările istoricilor, care vădesc prețuirea muzicii de către 
asirieni. Astfel, cruzii lor generali, care decimau cu sânge rece populația 
cetăților asediate, îi salvau pe muzicieni, atunci când aceştia se aflau printre 
prizonieri. Se ştie că regele iudeilor, Ezechiel, şi-a salvat statul, trimițând 
asediatorului asirian, Senaherib, “soțiile, fiicele, muzicanții şi cântărețele sale”. 
La fel, Psalmul 136 - La râul Vavilonului - relatează despre evreii luați captivi de 
către babilonieni, care îi puneau să intoneze cântecele lor. 

Temerara civilizație egipteană s-a conturat în vremea vechiului imperiu (cu 
capitala la Memfis), a celui mijlociu (Teba) şi al noului imperiu, pentru ca 
ulterior egiptenii să fie cuceriți de asirieni, perşi şi romani. Despre cultura lor 
muzicală nu există informații decât cele iconografice. Nu există nici un fel de 
document notat. Reprezentările plastice, picturile şi sculpturile, ca şi rămăşiţele 
instrumentelor ne furnizează date despre instrumentele folosite în Egiptul 
antic. Numeroase vase pictate înfăţişează dansatoare, care îşi însoțesc mişcările 
cu sunetul crotalelor. Dansurile puteau fi acompaniate şi de sunetele mainit-ului 
(cinele), cel mai folosit fiind sistrul. 

Alte desene conţin imaginea unor tobe din lemn sau pământ ars. Dintre 
instrumentele de suflat, un loc aparte l-au avut fluierele simple, cele cu ancie (de 
tipul aulosului) sau cele duble (un fel de clarinet). Foarte târziu a apărut 
trompeta, abia în noul imperiu, când, fiind des atacat de vecini, Egiptul şi-a 
făurit o armată permanentă şi a introdus parada militară cu muzică. Dintre 
instrumentele cu coarde, harpa (cu 7-20 de corzi) şi neferul (ca lăuta) sunt de 
origine egipteană, iar chitara de provenienţă asiatică. În istoria instrumentelor, 
egiptenii se înscriu cu inventarea orgii hidraulice de către Ktesibios din Alexandria. 

Muzica se practica la diferite ceremonii desfăşurate în temple, palate sau 
chiar în aer liber. Egiptenii au realizat experiențe acustice, studiind vibraţiile 
coloanei de aer în tuburi de diferite lungimi. Muzica faraonilor s-a transmis în 
ritualul religios şi în cântecele populare ale copților (egipteni creştini). Pentru 
notația muzicală foloseau hieroglife cu ajutorul cărora indicau înălțimea şi 

durata sunetelor. 

Ca la toate popoarele vechi, muzica era legată de cultul religios. 
Considerând faraonii de origine divină, muzicienii le dedicau cântece de laudă, 
la fel şi zeităților. Vechea muzică populară era prezentă la curtea faraonilor 
pentru delectarea invitaţilor. Frescele din Beni-Hassan ne înfăţişează petreceri 
populare cu acrobati, muzicieni şi dansatoare. Menţinută timp de veacuri fără 
multe influențe, cultura egipteană a înrâurit-o pe cea cretană, greacă şi etruscă. 
Deţinătoare a unei milenare culturi, în perioada helenistică ea va iradia în 
lumea arabă şi europeană prin intermediul Alexandriei, acest însemnat centru 
cultural al lumii antice. 

În ținutul aflat între Marea Roşie şi peninsula Asiei Mici, care a atras 
invazia popoarelor vecine şi expansiunea Egiptului, s-au creat în cursul istoriei 
diverse aşezări statale cu variate culturi. La finele mileniului trei, Siria se 
învecina la nord cu imperiul hitiților, iar la sud cu Israelul, bine cunoscut în 
istoria Orientului antic. Asupra civilizației siriene, o sensibilă influenţă a avut-o 
Ciprul, care, la rându-i, va prelua din cultura feniciană. Navigatori neîntrecuți 
şi negustori iscusiți, fenicienii au avut rol activ de intermediari între Occident şi 
Orient, propagând alfabetul. 

În ruinele capitalei hitite, Carkemis, s-au găsit basoreliefuri reprezentând 
muzicieni care cântau din lăută, fluier dublu, corn, tobă, iar cele găsite în 
ținuturile Siriei de astăzi sau în Cipru înfăţişează instrumente de coarde ca 
harpa, trigonul, lăuta, chitara (cytera) sau cele de suflat - fluierul (simplu, dublu, 
cu sau fără ancie), sirinxul (nai), trâmbița, tobe mici, sistre. Vestiţii instrumentişti 
din sanibyka erau aduşi în secolul al doilea de către romani, care apreciau în 
mod deosebit arta acestora. În Epistole, Horaţiu menţionează cântărețele siriene, 
prezente chiar şi la petrecerile populare, nu numai la cele ale nobilimii romane, 
ele desfăşurându-şi îndemânarea alături de mimi, histrioni şi alți artişti 
populari în arenele circului. 

Prielnică muzicii de petrecere a fost viața îmbelşugată din porturile 
feniciene, unde cunoscutele curtezane cântau cu deosebit meşteşug din kinnor 
(de tipul harpei). Desigur, muzica avea şi meniri nobile, servind în 
ceremonialul religios şi civic. În procesiunile date în cinstea lui Adonis, femeile 
cântau din gingara (fluier mic), în timp ce-şi prezentau dansurile în fața idolilor. 
Regii învingători erau sărbătoriți cu cântece solemne, pe când apropierea 
conducătorului de oşti duşmane era anunțată cu semnalele instrumentelor, iar, 
alteori, localnicii îl primeau cu cântece şi dans pentru a-l îmbuna, ca în cazul 
generalului asirian Holofern. 

Ca şi despre muzica hitită sau feniciană, ale căror formule muzicale şi 
sisteme teoretice nu ne-au parvenit, despre muzica vechilor evrei nu avem prea 
multe informaţii. Interdicţia de a-şi face chip cioplit a pus în umbră sursele 
iconografice, în schimb, Biblia conține ample referiri asupra rolului muzicii în 
viața evreilor. În Pentateuh se afirmă faptul că “Iubal a fost părintele celor care 
cântau din kinnor şi din ugabi”, iar în Numere ni se relatează despre folosirea 
trâmbiţelor pentru semnale la diferite adunări şi la deschiderea festivităților. Se 

cunoaşte că la semnalele date de cei şapte trâmbițaşi, asediatorii lerihonului au 
dărâmat zidurile cetăţii. Despre Cain se afirma că a fost “tatăl celor care cântau 
din chitară şi cimpoi”, iar în Apocalipsă se specifică că va sosi vremea “când toți 
cei care zic din chitară, din gură, din flaut şi trâmbițe nu se vor mai auzi”. 

În perioada regilor se generalizează prezența muzicii în toate manifestările 
publice. Chiar regele David, autorul celebrilor 150 de Psalmi, cânta din kinnor. 
Tot el a organizat o şcoală de muzicanți şi o formaţie corală ce însuma 288 de 
cântăreți. Date amănunțite despre organizarea corului leviţilor, privind locul 
acestuia în ritualul religios şi instrumentele folosite în timpul desfăşurării 
oficierii, ne oferă tot Biblia. Vocile femeieşti erau excluse, Talmudul (scris la 
începutul erei noastre) socotindu-le drept seducții lumești. Un rol apreciabil îl 
aveau însă cântărețele la curte, la ospeţe, petreceri publice şi la înmormântări. 

În secolele XI-X î. Hr. are loc prima încercare de stat centralizat, sub 
conducerea lui Saul. David i-a învins pe filistini, care năvăliseră în Palestina. 
Sub Solomon, fastul ceremoniilor ia amploare. La sfințirea templului său s-au 
cântat imnuri de slavă, acompaniate de chitare, harpe şi trâmbife. În fruntea 
muzicienilor erau aşezaţi 120 de preoți, care sunau din trompete. Regina din 
Saba a adus regelui, printre alte daruri, şi specii rare de lemn pentru 
confecționarea de instrumente, regele însuşi cântând din nebel (instrument de 
suflat). 

După Solomon, strălucirea ceremoniilor se stinge treptat, muzica având tot 
mai mult rol de divertisment intim. Proorocul Isaia condamna pe toți cei care îşi 
petreceau viața în sunetul lăutei, harpei, fluierului şi tobei, în timp ce sorbeau 
vinul din amfore. La finele secolului al VIII-lea î. Hr., regatul Israel este cucerit 
de armatele asiriene, iar, după două secole, regatul ludeei are aceeaşi soartă, 
fiind supus de Nabucodonosor, care va dărâma templul lui Solomon. Aceste 
tragice evenimente transpar şi în muzică, în locul cântărilor solemne şi 
exuberante apărând lamentaţii şi cântece funebre. 

Fiind o scriere sacră, Biblia conţine, cu precădere, date asupra muzicii 
religioase şi a instrumentelor cu care evreii aduceau laude zeului lor, Iahve. În 
privința muzicii laice există puţine informaţii. Sub influența feniciană, traiul 
celor bogaţi era presărat cu ospețe şi multe petreceri, care implicau o muzică 
adecvată şi o lirică erotică. Din acest gen ne-a rămas doar Cântarea cântărilor, 
atribuită lui Solomon. 

Despre muzica dramatică şi spectacolele de teatru nu avem mărturii decât 
din vremea lui Irod, care a introdus în Iudeea amfiteatrele romane, unde 
histrionii, mimii şi dansatoarele dădeau spectacole, după obicei roman. Referitor 
la notația muzicală nu există decât un izvor din vremuri mai noi, şi anume o 
Biblie, păstrată într-o sinagogă din Cairo, ea fiind cel mai vechi manuscris în care 
se pot desluşi semne ce marchează accentele tonice sau formule muzicale. 

Deşi a fost perpetuată în sinagogă, muzica ebraică a suferit multiple 
influențe. Prin intermediul primilor creştini, elemente ale muzicii vechi ebraice, 
ca psalmodia, cântul antifonic şi de laudă - aliluia, au pătruns în cultura muzicală 
europeană. 

O importantă contribuţie la tezaurul culturii universale o are poporul 
chinez, creatorul unei vechi şi originale culturi. Valoroase opere literare, un 
sistem filosofic bazat pe precepte morale şi remarcabile preocupări ştiinţifice 
compun spiritualitatea vechilor chinezi. Cunoaştem preocupările lor muzicale 
din numeroase izvoare, referitoare la teoria lor muzicală. Încorporată iniţial în 
cultul naturii, religia lor va fi inclusă în sisteme filosofice. Înțeleptul Confucius 
socotea pe împărat de origine divină, motivând ideea supunerii necondiționate 
a celor mulți. 

Chinezii atribuiau muzicii puterea de a realiza “armonia cerului şi a 
pământului”. În ceea ce priveşte concepția lor cosmogonică, ei aveau precepte 
originale despre muzică, considerând că “sunetele clare şi distincte reprezintă 
cerul; cele puternice pământul; succesiunea mişcărilor dansului reprezintă cele 
patru anotimpuri, iar schimbările acestuia, vântul şi ploaia. Cele cinci culori 
(corespunzătoare celor cinci elemente şi trepte ale gamei pentatonice) formează un 
minunat ansamblu ordonat; vânturile din opt direcții (corespunzătoare celor opt 
familii de instrumente) ascultă de ltu (treptele scării muzicale), fără să dea greş". 

Exprimând armonia naturii, muzica traduce şi forța morală a omului, pe 
care o ordonează. S-au stabilit raporturi strânse între faptele psihologice, 
politice, pe de o parte, şi instrumente, melodii şi poeme, pe de altă parte. Astfel, 
cele cinci trepte ale pentatonicii reflectau ierarhia socială, începând cu 
principele, miniştrii, poporul, serviciile publice şi sfârşind cu produsele. Atunci 
când “principele este rău, miniştrii sunt depravați, poporul întristat, serviciile 
publice apăsătoare şi bântuie foamea”, toate acestea fiind devieri ale treptelor 
pentatonicii. 

Acelaşi Memorial al muzicii (face parte din Memorialul riturilor - sec. al II-lea 
î. Hr.) conţine şi interesante sensuri expresive atribuite timbrurilor: “Sunetul 
răsunător al clopotelor este folosit pentru a da ordine şi a trezi ardoarea; cel al 
pietrelor este clar şi potrivit pentru instaurarea discernământului moral. 
Sunetul plângător al coardelor asigură dezinteresul, cel amplu, al bambusului 
convine adunării mulțimii şi unirii ei, pe când sunetul zgomotos al tobei este 
propriu mişcării, dând imbold mulțimii.” 

Valoroasă este concepția despre muzică ca oglindă a stărilor sufleteşti ale 
omului, ea izvorând din “inima omului emoționat”. Dar muzica nu este redusă 
doar la limbajul emoțiilor, ci din ea se pot desprinde stările sociale ale unui 
popor: “Dacă aspiraţiile principelui sunt meschine, se cântă cântece încete şi 
întretăiate, poporul fiind gânditor şi îngrijorat; când acesta este mărinimos şi 
indulgent, cântecele sunt bogat împodobite şi cu ritm simplu, poporul fiind 
liniştit şi vesel. Atunci când principele este violent, crud şi mândru, se cântă 
cântece lungi şi energice, poporul fiind dur şi hotărât.” Forța moralizatoare a 
muzicii este redată metaforic: “Virtutea este principiul naturii umane, muzica 
este floarea virtuţii” şi o sursă de fericire, căci ea “ordonează inima şi o 
călăuzeşte spre dreptate, afecțiune şi sinceritate”. 

Limbajul muzical chinez se baza pe scara de 12 sunete, ale cărei trepte - liu 
- au fost determinate prin calcule şi măsurători acustice. Seria completă a liu- 

urilor se obținea prin contopirea a două game hexatonice, formând gama 
cromatică de 12 sunete. Prin transpoziţia liu-urilor, teoreticienii au constituit 
numeroase moduri, ajungând la 60 principale şi 24 complementare. În afara 
organizării scărilor muzicale, scrierile chineze ne informează şi despre ritmică. 
Definind muzica, Confucius afirma: “Muzica este ritm.” Teoriile ritmice antice 
aduc reguli precise de execuţie, deşi ritmul muzical era strâns legat de cel al 
poeziei şi al dansului. Ca şi imnologia, practicarea dansului era riguros 
reglementată, având sensuri simbolice. Se determinau anumite dansuri pentru 
fiecare solemnitate şi pentru fiecare moment al desfăşurării ei, ele variind şi 
după perioada din timpul anului. 

Vechii chinezi practicau muzica de cult în marile temple, cea de curte cu 
ocazia diferitelor solemnităţi, serbări sau petreceri ale împăratului, la care 
participau mari ansambluri de instrumentişti, dansatori şi cântăreți. Ritualurile 
religioase şi cele ale vieții intime de palat se desfăşurau după un protocol, 
păstrat cu mare grijă. Existau ansambluri speciale pentru manifestările militare, 
iar la ospeţe, la cortegii funerare sau în practica magică pentru ferirea 
comunității de pericole, muzica avea un rol bine stabilit. 

Instrumentele folosite de chinezi erau împărțite în opt clase, după 
materialul din care erau confecționate: bambus, piatră, metal, piele, lemn, 
pământ ars, mătase, curcubitacee uscate. Din familia instrumentelor cu coarde 
ei mânuiau pe cele cu corzi ciupite sau arcuş (lira, lăuta), numeroase 
instrumente de suflat (fluier, de diferite forme, cu ancie dublă), orga de gură şi o 
bogată gamă de instrumente de percuție de la tobe, gonguri, clopoței, xilofon până 
la talgere şi tamburine. Au valorificat diferite efecte timbrale, rezultate din 
lovirea cu mâna sau cu bagheta a unui sul de piele, vas de lemn bătut în 
interior, vas de sticlă, bucăţi de piatră sau de metal. 

Pe măsură ce puterea imperiului creştea, fastul ceremonial de la curte 
devenea tot mai grandios şi mai strălucitor, ajungându-se până la ansambluri 
orchestrale, ce aveau un rol bine definit în desfăşurarea solemnităților. 
Înfloritoarea activitate muzicală a Chinei antice, cunoscută din scrierile lor, nu a 
iradiat prea mult în exterior. Cu toate acestea, există unele similitudini între 
teoriile pitagoreice şi cercetările acustice din China antică. 

Față de vechimea izvoarelor privitoare la muzica chineză, cele ce ne 
relatează despre cea indiană sunt mult mai noi. Pentru timpurile îndepărtate 
trebuie să ne mulțumim cu legendele, miturile sau cu mărturiile literare ale 
altor popoare. În legendele indiene se subliniază puterea magică a muzicii, 
atribuindu-se zeilor cultivarea acestei arte. Astfel, zeul Krişna “fermeca cu 
cântecul său întreaga natură; plantele şi animalele fiind cuprinse de fiorul 
muzicii sale; păsările îşi întrerupeau zborul, iar demonii erau imobilizați”. Alte 
legende vorbesc despre efectele teribile ale anumitor raga (melodii tip), ce 
puteau întuneca soarele sau cuprinde de flăcări pe cel care le intona, dar şi pe 
cele binefăcătoare, care aduceau ploaia sau făceau inofensivi şerpii veninoşi. 

Scriitorii greci vorbesc, în lucrările lor, despre darul muzical deosebit al 
indienilor şi de faptul că au practicat muzica, după ce zeul Dionysos i-a învățat 

să cânte şi să laude zeii cu sunetele instrumentelor (după opinia lui Arian şi 
Megastene). În Geografia sa, Strabon susține că muzica indienilor provine din 
Tracia şi Asia. După el, cortegiile regilor indieni erau precedate de 
instrumentişti, mânuind fimpane şi cinele, în schimb, Plinius cel Tânăr relatează 
că indienii îşi construiau lira din carapace de broască. 

Numeroase referiri muzicale găsim în literatura clasică indiană. Poemul 
despre aventurile eroului Rama, Ramayana, aminteşte de sincretismul cuvânt- 
muzică-gest, de muzica solemnă de cult şi cea festivă de la curtea monarhilor. 
Şi din poemul Mahabharata aflăm despre fastul ceremoniilor regale şi militare, 
dat şi de numărul mare de instrumentişti. Şi poezia lirică şi literatura dramatică 
conțin date despre muzică, artă predată tinerilor nobili pentru a le asigura o 
bună educaţie. În schimb, în Legile lui Manu, muzica era privită cu dispreţ, 
aşezând cântecul şi muzica instrumentală printre vicii. 

Cu toate acestea, datorită măiestriei lor, unii artişti ajungeau favoriţii castei 
brahmane. Deşi cărțile budiste interziceau credincioşilor să asiste la 
manifestările de cântec, dans, declamații sau muzică instrumentală, cei mai 
mulți nobili indieni studiau aceste arte. Chiar fondatorul religiei budiste, Buda, 
mânuia în tinerețe cu abilitate vina, instrument cu corzi ciupite. Până la 
cucerirea Indiei de către musulmani, activitatea muzicală a cunoscut o perioadă 
de înflorire, apoi profesia de muzician decade, întrucât mahomedanismul 
socotea muzica drept o artă imorală. 

Cărțile lor sfinte, Vedele (secolul al V-lea î.Hr), conţin relatări despre 
psalmodierea şi imnurile din cultul religios, iar tratatele mai noi ne oferă date 
despre genurile existente şi unele elemente teoretice cu privire la registre, la 
emisia şi calitățile sunetului, precum şi rudimente de notație muzicală sub 
forma accentelor. Ştiinţa muzicală indiană cuprindea teoria sunetelor, ritmul 
muzical şi cel orchestric, gramatica şi metrica textelor cântate, iar ulterior vor 
aborda dansul şi teatru. 

Teoria clasică indiană considera sunetul vocal ca fiind produs de inimă 
(piept), gât sau cap, fiecare registru putând emite 22 de sunete, la distanță de 
circa o treime de ton - şrutis. Numele treptelor gamei diatonice heptatonice era 
dat de prima silabă a vechilor denumiri. Prin folosirea cromatismelor, indienii 
construiau numeroase moduri bazate pe trei game pincipale, iar formulele lor 
ritmice erau în număr de 120. Scrierile indiene conțin şi norme de sintaxă 
muzicală. În general, existau două tipuri de cântece - jati (cântec religios) şi raga 
(laic). 

Preţioase informații asupra instrumentelor ne sunt date de Tratatul despre 
teatru al lui Bharata (secolul al XII-lea î. Hr.), în care autorul consacră trei 
capitole muzicii instrumentale. Vechii teoreticieni împărțeau instrumentele în 
patru categorii: de coarde, de suflat, de percuție - simple sau cu membrană. Se 
cânta la vina, (cytera cu 7 coarde), harpă, ravanostron, sikara (strămoşul viorii de 
astăzi); la cele de suflat: fluier (în diferite variante), la trâmbiță, orgă de gură sau 
la cele de percutie: tobe, crotale, talgere, clopote, tamburine, gong, tabla. Ele însoțeau 
textele religioase, poetice sau dansurile. 

Notaţia lor muzicală este cea mai veche din lume. Scrise cu literele 
alfabetului sanscrit, notele muzicale se reprezentau cu silabe - sa, ri, ga, ma, pa, 
da, ni, sa - aceste simboluri ajungând prin arabi în Europa. Totodată, modurile 
şi ritmurile lor muzicale au înrâurit şi alte culturi muzicale, iar cea europeană a 
preluat prin intermediul arabilor instrumentele lor cu arcuş. 

Prin tratatele lor teoretice, prin bogăţia ritmică şi modală, muzica indiană a 
înrâurit şi alte culturi muzicale, iar pentru cea europeană este importantă 
transmiterea prin intermediul arabilor a instrumentelor cu arcuş, care vor da un 
puternic impuls dezvoltării muzicii europene. 

Altă străveche civilizație, din îndepărtata Antichitate, este a tracilor, în care 
este însumată şi cea a geto-dacilor din câmpia Dunării, a Prutului şi din spaţiul 
carpatin al Transilvaniei actuale. Cu privire la vechimea şi însemnătatea tracilor 
la făurirea civilizaţiei antice, Herodot afirma că, după indieni, tracii sunt “cea 
mai mare şi mai răspândită populaţie din lume”. 

Geto-dacii s-au remarcat ca un popor semeț şi dârz, fiind apreciați de 
popoarele vecine pentru eroismul lor, Herodot considerându-i printre “cei mai 
viteji şi mai drepți dintre traci”. În literatura antică, geții sunt pomenți şi ca 
mari iubitori ai muzicii: “Geţii fac soliile lor cu chitare, cântând tot timpul din 
aceste instrumente” (Ileopompus, în cartea a 16-a din Istoriile sale). Xenophon 
(sec.V-VI) ne vorbeşte despre rolul important al dansurilor războinice, 
pastorale şi de divertisment în viața traco-geților. Cele mai răspândite 
instrumente erau fluierul, naiul, buciumul. Încă din perioada homerică, elenii 
atribuiau tracilor invenția muzicii şi a poeziei. Erau practicate şi descântecele 
de către “înțelepții îndreptători ai boalelor”, cum îi numea Vasile Pârvan (în 
Getica). 

Despre geți, Herodot afirma că ei se credeau nemuritori: “Ei cred că nu 
mor şi că cel care dispare din lumea noastră se duce la zeul Zamolxis”, fiind 
vestiți prin eroismul şi credința lor în nemurire. Potrivit părerii lui Nicolae 
Iorga, geții “nu disprețuiau moartea, ca romanii şi grecii; de aceea nu puteau fi 
asemănați cu nici un alt popor în dragostea lor de lupte şi primejdii”. Chiar şi 
romanii îi considerau “drept oamenii cei mai mari şi cei mai tari în război”, 
însuşi Traian apreciindu-le vitejia, ca fiind “cei mai războinici dintre oamenii 
care au trăit cândva”. Rezistenţa lor este atestată de spiritul lor neînfricat şi 
destoinic în fața urgiei armatelor persane (514 î. Hr.) şi macedonene (326 î. Hr.). 

Datorită contactelor cu grecii şi romanii, geto-dacii au asimilat unele 
elemente ale culturii lor. La diferite procesiuni sau sărbători populare 
participau imnozii-cântăreți, dansatori, gimnaşti, acompaniaţi de diferite 
instrumente. În cetățile dacice, la fel ca şi în cele greceşti, existau teatre, unde 
aveau loc spectacole dramatice acompaniate de muzică, iar după model roman 
se organiza ludus dacicus, acompaniat de muzică, la fel ca toate manifestările 
teatrale. 

În anul 82 î. Hr., Burebista realizează primul stat geto-dac centralizat. 
Despre el, geograful Strabon relatează că “a înălțat neamul lui atât de mult prin 
exerciții, abţinere de la vin şi ascultare față de porunci”, încât în câțiva ani a 

făurit un stat puternic. “A supus cea mai mare parte dintre populaţiile vecine, 
ajungând să fie temut chiar şi de romani.” Devenit “cel dintâi şi cel mai mare 
dintre regii din Tracia şi stăpânitor al tuturor ținuturilor de dincolo şi dincoace 
de Dunăre” (Vasile Pârvan - în Getica), Burebista îşi avea cetatea de scaun şi 
centrul religios la Sarmizegetusa, iar ca un vajnic sprijin pe marele preot 
Deceneu, inițiatorul unei strălucite reforme morale. Iubirea virtuților şi 
înfrânarea pasiunilor, independenţa față de bunurile lumeşti şi frugalitatea 
vieții sunt cele mai importante realizări ale şcolii lui Deceneu. 

Dacii vor fi biruiți, în anul 106, de oștile romane conduse de Traian, victorie 
eternizată în monumentul Columnei lui Traian de la Roma şi cel triumfal de la 
Adamclisi, lângă Constanţa (Tropaeum Traiani), din Dobrogea de astăzi. Pe 
această columnă este înfățişat un grup de buciumaşi, fluieraşi, trompetişti şi 
cornişti, buciumul şi dragonul cu arc fiind folosite ca semnale de luptă. După 
cucerirea Daciei, tradiţiile artistice s-au împletit cu cele ale coloniştilor. În 
timpul ocupației romane au apărut noi manifestări artistice legate de 
sărbătorile de iarnă (calende) sau de evenimentele militare, de cele dedicate 
renaşterii naturii, cultivării pământului şi a strângerii recoltei, ele împletindu-se 
cu cele locale. În amfiteatrele construite, pe lângă spectacole dramatice, aveau 
loc lupte cu gladiatorii, recrutați din rândul sclavilor şi al prizonierilor de 
război. 

În spiritualitatea poporului dac, muzica şi-a încrustat prezenţa printr-o 
originală şi vitală cultură şi civilizație, despre existența cărora ne vorbesc 
descoperirile arheologilor noştri. Pentru sincretismul artelor (poezia, muzica şi 
dansul) avem drept mărturie grupul de şase figurine antropomorfe Hora de la 
Frumuşica, descoperite pe teritoriul României. Basorelieful trac de la Gilău-Cluj 
înfăţişează un călăreț trac, ținând în mâna stângă o chitară cu şase corzi; la 
Appulum s-a descoperit un relief al lui Apollo cu o liră aşezată pe coapsă. 
Există la Callatis o statuie a zeului Pan cu naiul în mână, iar în câmpia Oltului 
s-a găsit un sarcofag încrustat cu o scenă de dans cu acompaniament de syrinx, 
aulos, cimbal. Ei cântau şi cu trompeta (carnyx), fapt dovedit de scenele de luptă 
de pe Columna lui Traian. 

Un loc central în viața strămoşilor noştri a fost ritualul închinat lui Zamolxe. 
Preoții oficiau în temple slujba de venerație a zeului prin rugi şi cântări 
religioase, intonate solistic sau coral. Şi în cinstea zeului Dionysos se desfăşurau 
ample ritualuri şi serbări, cu participarea mulțimilor, a instrumentiştilor şi a 
dansatorilor. O placă de marmoră, găsită la Tomis, conține un moment dintr-un 
ritual al lui Dionysos, care este înconjurat de doi dansatori înarmați cu săbii şi 
scuturi, reprezentând o prefigurare a jocului căluşarilor. În amfiteatrele de la 
Sarmizegetusa, Porolissum (Zalău) şi cele din cetățile pontice se desfăşurau 
spectacole de teatru antic, în care muzica avea rol important. 

Ceremoniile oficiale (cele militare) şi serbările populare, legate de muncile 
agricole sau de ritualurile magice, se desfăşurau cu cântări şi dansuri colective. 
Foarte răspândite erau cântecele eroice, războinice şi cu caracter magic, pentru 
vindecarea bolnavilor sau pentru îmblânzirea fiarelor. Ritualurile lor de 

înmormântare se desfăşurau cu cântece funebre, de jale, acompaniate de 
instrumente, ele reflectând credința în nemurire. Şi celelalte îndeletniciri, 
păstoritul, cultivarea pământului, vânătoarea, creşterea animalelor, erau 
însoţite de variate practici artistice. 

Permanent, viața geto-dacilor a fost presărată cu cântece exuberante sau 
triste, solemne sau eroice, prezente la principalele evenimente din viața omului, 
la ceremoniile de slăvire a zeului, a regilor şi ostaşilor, a cântării roadelor 
muncii ogorului, a păstoritului, a vânătorii sau a cultivării viței-de-vie. 

Preţioase sunt scrierile literare sau istorice ale vremii, care ne oferă o 
imagine asupra muzicii trace şi, implicit, geto-dace. Strabon (în Geografia sa) 
considera că toată muzica veche este “de obârşie tracă şi asiatică, atât ca 
melodie, ritm, cât şi ca muzică instrumentală”. Printre vestiții lor muzicieni, 
tracii l-au avut pe Orfeu (urmat de Musaios, Thamiris, Eumolp), creatorul 
misterelor orfice, care erau realizate doar de inițiați. Ovidiu (în Metamorfoze) şi 
Virgiliu (în Georgicele) îl zugrăvesc poetic pe tracul Orfeu, iar în tragedia sa, 
Bacchante, Euripide susține că Dionysos a venit mai întâi din Tracia. lordanes 
remarcă puternica impresie făcută lui Filip al II-lea al Macedoniei de preoții geți 
(în 339 î. Hr.), atunci când i-au prezentat solia de pace, invocând prin rugi 
protecţia şi binecuvântarea zeilor. În dialogul Charmide, Platon îşi aminteşte că 
a învățat de la un vraci trac un descântec cu forțe mirifice în vindecarea 
sufletului şi a trupului. Răspândite erau şi cântecele lirice, de iubire, de pahar 
(scolie), eroice, bocetele (torelli), însoţite de fluiere, syrinx, buciuna, trompetă 
(carnyx), magadis. 

Din scurtele relatări asupra practicii muzicale a popoarelor antice, putem 
conchide că în această străveche civilizație, muzica a jucat un rol considerabil. 
Caracterul utilitar al muzicii era aproape general, ea slujind la ceremonii 
religioase, de palat şi civice. Religia şi-a asociat muzica chiar din perioada 
magică, căci în starea de extaz religios rugăciunea, întregită de exprimări 
sonore, se detaşa de lumesc şi se înălța spre divinitate. În activitatea militară era 
prezentă ca un mijloc de îmbărbătare şi de îndemn la acțiune. 

Exprimând sufletul omului, ea avea putere magică asupra mulțimii. Pentru 
exprimarea emoțională colectivă se întrebuința din vechime cântul, solo sau 
coral, cântat la unison cu sau fără acompaniament instrumental. Fireşte, n-au 
lipsit nici momentele în care muzica era circumscrisă la expresia lirică, iar în 
etape mai avansate la comuniunea ei cu poezia şi cu dansul. Chinezul Li-Ţi 
socotea ca unică originea celor trei arte: “Când cuvântul nu mai ajută să spună 
tot ceea ce simte, vocea începe să cânte; atunci când şi aceasta devine 
neputincioasă, picioarele încep să salte.” 

Caracterul sincretic se menţine pe parcursul istoriei civilizației antice, timp 
în care se desluşesc încercări de a realiza expresii muzicale instrumentale 
autotelice. Resturile instrumentelor găsite au dat vagi indicii asupra scărilor 
muzicale existente la aceste popoare. Se foloseau diverse scări, ale căror trepte 
erau subdivizate în intervale foarte mici. Prin întrebuințarea sferturilor sau a 
treimilor de ton, melopeea câştiga în sensibilitate şi finețe. Unduirea ei înflorită, 


29 


adeseori leneşă, dădea impresia de nemărginire, de contopire a sufletului cu 
armonia cosmică, contribuind la păstrarea stării de contemplatie. 

Din practica populară a mai tuturor semințiilor se deduc ca prime scări 
oligocordiile (bicordul, tricordul, pentacordul). O mărturie a creaţiei lirice de 
provenienţă populară este culegerea de 305 povestiri chineze în versuri - Cartea 
cântecelor (secolul al IX-lea î. Hr.) - unele cuprinzând semne aproximative de 
notație muzicală. 

Nu au lipsit nici meditaţiile filosofice asupra muzicii, nici cercetările 
ştiinţifice asupra fenomenului muzical. În ciuda faptului că sistemele de notație 
au fost aproximative, posteritatea a preluat unele elemente de exprimare 
muzicală, datorită păstrării cântecelor în tezaurul folcloric, precum şi unele 
principii de construcţii, începând cu intervalele, ritmica şi scările. În pofida 
extremei ei simplități, gânditorii antici au conferit muzicii o mare putere 
educativă, ideea transmițându-se până în zilele noastre, când se discută mult 
despre forța expresivă a muzicii. 

Grecia antică 


“Muzica reproduce însuşi caracterul uman.” 
Aristotel 

“Muzica educă dragostea pentru frumos.” 
Platon 


Dacă pentru studiul Orientului antic avem numai relatări despre muzică, 
în cercetarea muzicii Greciei antice avem la îndemână documente scrise, o 
bogată iconografie, literatură filosofică, beletristică şi numeroase scrieri 
ştiinţifice. Cultura antică greacă are o importanță deosebită pentru dezvoltarea 
artei muzicale ulterioare. Teoreticienii medievali şi-au construit edificiul lor 
teoretic pe teoria greacă, iar în Renaştere, arta greacă a fost luată ca model. 
Există numeroase izvoare care ne dau posibilitatea cunoaşterii aprofundate a 
culturii muzicale greceşti. 

Cele mai vechi documente muzicale notate din spațiul cultural european 
ne-au fost oferite de cultura greacă. Puţine ca număr, doar zece, ele aparţin unei 
epoci târzii; cu toate acestea ne furnizează unele date asupra structurii melodice 
a cântecelor vechilor greci. Mulţi le contestă, întrucât s-au pierdut parte din 
documentele originale, rămânând doar copii. Pe papirus sau săpate în piatră, 
documentele ne comunică melodii simple, scrise într-un sistem de notație 
aproximativ. Ele au fost descoperite fie în epoca Renaşterii, fie în secolul al XIX- 
lea, astfel că destul de târziu s-a realizat o imagine corectă despre muzica greacă. 

Din cele 10 documente notate, menționăm începutul unei Ode de Pindar 
(521-441 î. Hr.) şi un fragment din tragedia Orestia de Euripide (sec. al V-lea î. 
Hr.), în care se poate descifra o melopee tânguitoare, scrisă în genul enarmonic. 
Deşi deteriorat, papirusul ne dă informaţii asupra acestei melopei dramatice. Pe 
papirusuri bizantine, Vicenzo Galilei (1520-1591), tatăl savantului renascentist, 
a găsit trei fragmente (preludii chitarodice) de imnuri vechi greceşti, respectiv: 
Imn către soare şi Imn către Nemsis, atribuite lui Mesomede din Creta (130 î. Hr.) 
şi Imnul către muză al unui necunoscut. Spre deosebire de ritmul liber, 
declamatoriu al fragmentului din Orestia, în aceste trei cântece domină o ritmie 
clară şi regulată, bazată pe diferite formule ritmice uniforme. 

La muzeul din Delphi s-au păstrat două Imnuri către Apollo (cca 120 î. Hr.), 
gravate pe dale de marmură de către atenianul Limenaios şi un autor atenian 
necunoscut. Găsite în tezaurul oracolului de la Delphi, ele conțin invocaţiuni 
către Apollo. Pentru ascultătorul de astăzi, cea mai expresivă melodie rămâne 
însă Epitaful lui Seykylos (secolul I d.Hr.), gravat pe o colonetă sepulcrală de la 
Tralles, din Asia Mică. Este un cântec de pahar (skolion), pe care autorul l-a ales 
ca epitaf pentru mormântul iubitei sale, moartă în floarea tinereții. Nişte 

fragmente vocale şi instrumentale s-au găsit într-un papirus de la 
Contrapollonopolis (160 î. Hr.), iar în Egipt, la Oxyrhynchos, un Imn creştin 
(secolul al III-lea d. Hr.), cu text în limba greacă, linia sa melodică fiind notată 
cu vechi litere greceşti. Manuscrisul anonim, găsit de Bellermann (publicat în 
1841), conţine câteva mici exerciții instrumentale, bănuite a fi pentru chitară. 

Muzica veche greacă, pe care ne-o revelează documentele notate, este 
monodică, cu un ritm, de cele mai multe ori ordonat, respectând metrica 
textului. Melodia nu are salturi mari, ci un profil, de regulă, moderat ca 
unduire. Această simplă melopee avea o înrâurire puternică asupra omului, aşa 
cum ne informează scrierile literare, ştiinţifice şi filosofice antice eline, scrieri cu 
multe informaţii despre muzică. 

Printre cele mai vechi monumente plastice greceşti (mileniul al III-lea î. 
Hr.) sunt nişte idoli de marmură, reprezentând cântăreți cu fluier dublu şi 
harpă (trigonon). Pe un sarcofag cretan cu basoreliefuri este reprezentat un 
cortegiu la sacrificiu, cu femei care cântă din fluier şi la liră (cca 1300 î. Hr.). Din 
aceeaşi epocă, pe diferite vase sunt sculptați secerători cântând, dansatoare 
jucând în sunetele lirei, scene de concurs cu chitarezi şi auleţi, scene de ospăț 
sau funebre şi chiar lecţii de liră. În unele desene şi picturi apare lira, aulosul, 
trompeta, timpanonul, tamburina, crotale sau castamiete, iar pe medalii corni sau 
trompete din metal. Şi monedele poartă pe ele drept efigii diferite lire sau chitare. 
Iconografia ne oferă şi date despre caracterul dionisiac al muzicii auletice. Alte 
monumente zugrăvesc scene de mitologie. 

Mitologia cuprinde multe legende, privind originile şi practica diferitelor 
instrumente. Astfel, din legendele zeilor aflăm că fluierul a fost inventat de 
Pallas Athena, care, constatând că se urâțeşte atunci când cântă la acest 
instrument, l-a aruncat, el fiind găsit de silenul Marsyas. Acesta a ajuns să cânte 
cu atâta măiestrie din fluier, încât l-a provocat la întrecere pe însuşi Apollo, 
zeul artelor, care cânta la liră. Desigur, zeul a câştigat întrecerea, şi, drept 
pedeapsă pentru îndrăzneala sa, Marsyas a fost jupuit de viu, pielea fiindu-i 
întinsă la intrarea unei peşteri. Această legendă evocă concepţia grecilor despre 
diferența dintre virtuțile muzicii cântate la instrumente cu coarde şi a celei 
cântate la instrumente de suflat. 

Mai relevantă este legenda satirului frigian Pan, care, îndrăgostit de nimfa 
Syrinx, aleargă după ea, dar aceasta se aruncă în râul Ladon, transformată fiind 
de zei într-un mănunchi de trestii. Din câteva tulpini de trestii, Pan şi-a făurit 
un instrument de tipul naiului, denumit syrinx, cu care îşi cânta durerea. 
Provocând şi el pe Apollo la întrecere, se înțelege că cei chemaţi să judece au 
dat câştig de cauză zeului, cu excepția zeului Midas căruia, drept pedeapsă, 
i-au crescut urechi de măgar. 

Despre liră se spune că ar fi fost inventată de Hermes, care a construit-o 
dintr-o carapace de broască țestoasă. Ca zeu al comerțului, el a oferit lira lui 
Apollo în schimbul unei cirezi de vite. După altă legendă, ciclopul Polifem ar fi 
inventat lira, construind-o dintr-o țeastă de cerb. Mare mânuitor al lirei, Apollo 
a dat muzicii cântate la acest instrument aura unei arte elevate şi binefăcătoare, 

în opoziţie cu efectele erotice şi pasionale ale instrumentelor de suflat. 

Privitor la practica muzicală, mitologia ne dezvăluie şi caracterul sincretic 
al manifestărilor artistice. Din cele nouă muze: Urania, Clio, Thalia, 
Melpomene, Eutherpe, Erato, Polyhymnia, Terpsichora, care însoțesc pe 
Apollo, nici una din ele nu patrona exclusiv muzica. Din reprezentările plastice 
recunoaştem muzele care aveau contingențe mai strânse cu muzica, după 
instrumentele pe care le aveau în mână. Astfel, Euterpe, muza poeziei lirice, 
ține în mână un di-aulos, Lerpsichora (muza dansului) o liră, Erato (muza 
poeziei de dragoste) o saraheka (liră mică), Thalia (muza comediei) o tamburină. 
Alte legende afirmă că toate muzele patronau cântul, pe care ele însele îl 
practicau. Lipsa unei muze, patroană exclusivă a muzicii, se explică prin 
sincretismul artistic dominant în cultura antică, muzica instrumentală 
diacretică fiind practicată foarte puţin. 

Forța muzicii ne este simbolic redată şi în legendele despre Arion şi 
Amphion. Aflat în pericol pe mare, poetul Arion şi-a salvat viața, îmblânzind 
delfinii cu cântecul lirei sale, iar prințul teban Amphion şi-a construit repede 
cetatea, zidurile înălțându-se singure în sunetele lirei, dăruită de Hermes. Mai 
presus de toate, forța muzicii este evocată de Orfeu, care, cu lira sa, a îmblânzit 
fiarele şi chiar pe cei care străjuiau infernul, reuşind să-şi salveze soția, pe 
Euridice, din imperiul lui Hades. 

Destul de amănunțite relatări despre prezența muzicii în viața grecilor 
antici găsim în poemele homerice Iliada şi Odyseea, precum şi în diferite 
legende. În Iliada sunt descrise diferite genuri de cântece: cântecul de slavă în 
cinstea lui Apollo - paian, cel funebru - thren, însoțit de instrumente şi cântat la 
funeraliile lui Hector, dar şi numele unor aezi (cântăreţi), ca Phemios şi 
Demodokos (în Odyseea). Un cântec de veselie - iulos, acompaniat de forminx 
(un tip de liră) şi însoțit de orchestrice (mişcări expresive, mimări) şi un cântec 
de nuntă - himenaios, întregesc relatările despre genurile de cântece legate de 
viața socială. Alte legende ne relatează despre cântăreții veniți din nord, din 
ținuturile tracice, printre care a fost şi Orfeu, fondatorul kitarodiei. 

Din Asia Mică, unde era la mare cinste cultul lui Dionysos, ar fi venit 
auleții, care au încetățenit aulodia. Cântărețul frigian şi inventatorul pandorei 
(prototipul lăutei şi al fluierului cu găuri), Hyagnis (tatăl lui Marsyas) a avut ca 
discipol pe Olympos, creatorul cântecelor rituale, considerate de Aristotel 
foarte potrivite pentru a entuziasma sufletele, iar de Pseudo-Plutarh, că ar fi 
mai presus de oricare altă muzică. Mai amintim legenda Dactililor din Ida, 
făuritorii instrumentelor cu coarde şi inventatorii ritmului dactilic. 

Pentru reconstituirea muzicii antice greceşti, prețioase sunt scrierile literare 
şi istorice ale lui Atenaios, Xenofon şi Strabon, precum şi cele ale romanilor 
Vitruvius, Varro, Horaţiu, Cicero, Pollux. Considerând muzica drept una dintre 
disciplinele de bază ale ştiinţei şi filosofiei, numeroşi filosofi ne-au lăsat o 
bogată literatură referitoare la sistemul teoretic grec, începând cu Pitagora (sec. 
al IV-lea, î. Hr.). El a stabilit legi numerice, ce determină muzica, arătând că 
raportul muzical al numerelor guvernează mişcarea universului şi a sufletului, 

iar Aristotel (384-322 î. Hr.) a subliniat rolul ei educativ. 

Ideile lui Pitagora au fost reluate de Filolaos şi apoi de Aristoxene din 
Tarent (sec. al IV-lea î. Hr.), de la care ne-au rămas trei cărți din Elementele 
armonice şi fragmente din teoriile sale ritmice. În scrierile sale, Republica, Legile 
ş.a., Platon (429-347 î. Hr.) acordă o deosebită atenție muzicii şi, mai ales, 
rolului ei educativ, arătând că ea are puterea de a pătrunde în sufletul omului, 
armonizându-i viața. La rândul său, Aristotel ne dă informaţii despre genurile 
muzical poetice în Poetica. El acordă muzicii un triplu rol: în educație, vindecare 
(catharsis) şi delectare. 

În secolul al IV-lea d.Hr., tratatele lui Filodem din Gadara şi Didimos din 
Alexandria relatează pe larg despre sistemul teoretic grec, iar în secolul al II- 
lea, Pseudo-Plutarh, Aristide Quintilian, Nikomachos din Gerasa, Claudius 
Ptolemeu, Sextus Empircus şi Gaudentios realizează ample scrieri teoretice 
despre muzică. La finele Antichității, în pragul Evului Mediu, găsim din belşug 
date despre muzica elină în scrierile lui Boetius, Allipios, Cassiodor şi Isidor 
din Sevilla, ale căror sisteme teoretice şi concepții despre muzică se sprijină pe 
datele culturii muzicale antice. 

Potrivit autorilor elini, practica muzicală instrumentală cunoştea două 
categorii de genuri: kitarodia - cuprindea genurile cântate la kitară (un 
instrument de formă triunghiulară, cu coarde ciupite, de tipul lirei) şi aulodia - 
cu genuri cântate cu acompaniament de aulos (un instrument de tipul oboiului). 
Se făcea o distincţie între aceste două categorii, atribuindu-se fiecăreia un 
anumit ethos, o anumită putere de înrâurire a sufletelor. Astfel, kitarodia trezea 
sentimente înalte, atitudini morale şi incita la acțiuni nobile, în timp ce aulodia 
deştepta pasiuni telurice, atitudini erotice şi acțiuni violente. 

Kitarodia era atribuită lui Apollo, zeul luminii, pe când aulodia avea ca 
simbol pe Dyonisos, zeul fertilităţii, al vinului şi al beției simțurilor. Acestor 
categorii li se alăturau unele subsidiare: kitaristica cuprindea genurile cântate cu 
instrumentele de tipul lirei, fără voce, şi auletica, muzica executată la aulos sau 
la alte instrumente de suflat. Cel mai însemnat şi mai prețuit gen a fost kitarodia 
- un solo vocal, în care cântărețul, adesea compozitorul însuşi, care era şi poet, 
se acompania la kitară, ciupind corzile cu degetele mâinii stângi, cu ajutorul 
unui plectru. 

Speciile kitarodiei erau destul de numeroase. În primul rând, se cântau 
fragmente de epopee, precedate de un proimon - un preludiu improvizat. Cea 
mai importantă specie a kitarodiei - nomosul kitarodic - i se atribuie lui 
Terpandros (sec. al VII-lea î. Hr.). Consacrat de Apollo, nomosul era o “mare 
arie de concert” şi figura la mai toate concursurile. Forma clasică a nomosului 
cuprindea şapte secțiuni - artha, metartha, katatropa, metakatropa, omfalos, 
sfraghios, epilogos - constituind un arc dramaturgic care se potența până la o 
culminație, după care urmau deznodământul şi epilogul. Se recunoaşte în 
această schemă arcul dramaturgic al tragediilor clasice. 

Cu excepţia invocaţiei lui Apollo de la începutul piesei, subiectul era lăsat 
la alegerea kitarodului, ritmia fiind ordonată în hexametri dactilici. Phrynis 

diversifică ritmia, iar Thimoteu din Milet (sec. V-IV î. Hr.) recurge la libertăți 
ritmice. Spre finele Antichității, nomosul este treptat părăsit, fiind înlocuit de 
speciile lirice de mici dimensiuni. Astfel, se practica lirodia, creându-se cântece 
de dragoste, de petrecere, politice sau satirice, ilustrate de Alkaios, Anakreon şi 
Sapho. Un loc aparte îl ocupa poezia iambică, în care a excelat Arhilokos din 
Paros, cântată sau declamată, dar totdeauna acompaniată de un instrument 
special, de clepsiambul. 

Genul aulodiei necesita un cântăreț şi un aulet acompaniator, primul mare 
maestru fiind Polymnestos din Colophon. Şi în aulodie au existat nomosuri cu 
formă fixă, dar numai în şase secțiuni. Versurile erau, în general, distihuri 
elegiace, scrise în hexametri, aşa cum se găsesc în fragmentele rămase de la 
Euripide şi Plaut. Ca şi în kitarodie, regularitatea ritmică a cedat locul ritmiei 
libere. În decursul anilor, aulodia n-a putut egala succesul kitarodiei în ceea ce 
priveşte solo-ul vocal, în schimb, în domeniul solo-ului instrumental, auletica 
(muzica executată la aulos solo) va atrage mai mult public decât kitaristica (solo 
instrumental de kitară). 

Tradiţia voia ca unul sau mai mulți presupuşi auleţi, cu numele Olympos, 
să fi creat genul, demonstrând astfel originea sa frigiană. Ulterior s-au impus în 
acest domeniu Sacadas din Argos (sec. al VI-lea î. Hr.) şi Diodor din Teba 
(aparținând unei şcoli de auleți), care au îmbogățit speciile genului cu preludii, 
interludii, piese de petrecere, funebre, de marş sau de procesiune. Piesa de 
rezistență a auleţilor era nomosul pitic, răspândit şi la jocuri, având ca program 
impus lupta lui Apollo cu dragonul Pyton. Putem considera această specie a 
auleticii drept arhetip al muzicii instrumentale programatice. 

Din sfera auleticii făcea parte şi duo-ul instrumental, executat de două di- 
aulosuri, fiecare interpret cântând din două aulos-uri, prinse în unghi şi având 
o singură ancie. O panglică - corbeia - legată în jurul capului făcea posibilă 
mânuirea instrumentelor. Corespondentul nomosului auletic era nomosul 
kitaristic, din care ne-au rămas doar câteva mici fragmente. Lysandru din 
Siciona (sec. al VI-lea î. Hr.) a creat modelul genului, căruia Stratonicos din 
Athena (sec. al IV-lea î. Hr.) i-a adus unele rafinamente. Dacă se citează frecvent 
unele transcripții, realizate de la aulos la kitară sau invers, mai rare erau 
ocaziile când aceste instrumente cântau împreună. De exemplu, în tragedie au 
fost utilizate ambele instrumente, ele cântând alternativ şi foarte rar împreună. 

Ethosul era atribuit nu numai în funcție de genurile menționate, ci şi în 
raport cu elementele sintaxei muzicale. Astfel, ritmul şi modul (scările 
muzicale) de la baza unei melopei aveau ethosul lor propriu. Fiind legată de 
poezie, muzica avea ca sistem de organizare ritmică metrica poetică, bazată pe 
picioare metrice, care asigurau uniformitatea ritmică a unei piese. Clasicele 
picioare metrice aveau fiecare ethosul specific, concurând la determinarea 
ethosului general în cazul combinării lor în anumite versuri. Unitatea ritmică 
era piciorul metric, format din doi timpi. Un picior metric se compunea din 
silabe lungi (arsis) şi scurte (thesis), grecii având o ritmică cantitativă, spre 
deosebire de poezia modernă a cărei ritmie este calitativă, bazată pe relația 

dintre silabele accentuate şi neaccentuate. 

În melopeea greacă se întâlneau picioare metrice alcătuite din două silabe: 
troheu, iamb, spondeu, piric şi din trei silabe: dactil, anapest, amfibrah, bahic, cretic. 
Două sau trei picioare ritmice alcătuiesc dipodii, tripodii, unitatea superioară 
acestora fiind colonul sau membrul de frază. Colonurile generează unități de 
ordin superior, perioada, mai multe perioade formează strofa. În melopeea 
greacă cea mai frecventă construcție a întregului era triada, compusă din strofă, 
antistrofă şi epodă. În general, ritmurile erau uniforme ca structură metrică şi cu 
un ethos definit, dar, uneori, schimbarea structurii ritmice (metabole) provoca 
modificarea ethosului. 

Elinii aveau ca prim criteriu de înrudire a sunetelor consonanța, ei admițând 
trei intervale consonante: cvarta, cvinta şi octava. Melopeea greacă cântată, de 
regulă, la unison avea ethosul determinat nu numai de structura ritmică, ci şi de 
modul în care era construită. Modurile dădeau şi un anumit caracter melodiei, căci 
proveneau din diferite regiuni ale Greciei şi Asiei Mici, unde cântările 
cuprindeau formule muzicale specifice. Determinaţi de faptul că pentru a cânta 
într-un anumit mod, lira sau kitara trebuiau acordate pentru a cuprinde 
sunetele componente, teoreticienii au configurat modurile (numite armonii) sub 
forma unor scări. În scrierile lor, se disting trei genuri de “armonii” (moduri): 
diatonice, cromatice şi enarmonice, diferenţiate după intervalele componente. 

Modurile diatonice, considerate ca scări de bază, conţineau sunete naturale 
(intervale de ton şi semiton); cele cromatice aveau sunete mobile, cu alterații, ce 
determinau tonurile mărite şi mai multe semitonuri, în schimb cele enarmonice 
cuprindeau intervale de sfert de ton, ce modificau considerabil structura 
intervalică a modului. Teoreticienii greci acordau ethosuri distincte fiecărui 
gen. Considerau că genul diatonic are un ethos benefic, generator de atitudini 
nobile şi demne, iar cel cromatic, unul teluric, incitând la pasiuni şi atitudini 
egoiste. În contrast, enarmonicul provoca unele stări limită, tragismul vieţii sau 
dezlănţuiri erotice. 

Comun tuturor modurilor era sistemul alcătuit din două tetracorduri 
descendente, având drept cadru fix sunetele extreme (treptele 1-4, 5-8), în timp 
ce sunetele din interiorul tetracordurilor (treptele 2-3 şi 5-6) erau mobile, 
putând fi acordate pentru a corespunde anumitor genuri şi nuanțe. Sensul 
normal al tetracordului şi al modurilor era de sus în jos. Sunetele fixe 
constituiau intervalele de cvartă, cvintă şi octavă, considerate drept consonante. 
Această teorie a consonanţelor a fost preluată de posteritate, adoptarea ei 
dogmatică stăvilind dezvoltarea muzicală până în veacul al XIV-lea. 

Două tetracorduri formau un sistem, ceea ce numim astăzi gamă sau mod. 
Tetracordurile se legau printr-o notă comună - sinemena sau la distanță de un 
ton - diezeugmena. Tetracordurile diatonice erau de trei feluri: dorian, frigian, 
lidian, modurile lor fiind autentice. Pentru a constitui modurile plagale, se lega 
un tetracord de acelaşi fel cu o notă adăugită - proslambanomenos. Modurile 
plagale hipo se adăugau cu un tetracord inferior, iar cele plagale hiper cu un 
tetracod superior. 

Întrucât modurile aparținând genurilor cromatice şi enarmonice proveneau 
din Asia Mică şi din ţinuturile orientale mai depărtate, profilul variat şi divers 
al muzicii greceşti probează sinteza operată de cultura elină, în care s-au 
contopit elemente băştinaşe (dorian) cu cele venite din Tracia (frigian) şi de 
sorginte asiatică (mixolodian). Modurile diatonice practicate erau: dorian (mi), 
frigian (re), lidian (do) mixolidian, denumite autentice, şi hipodorian (la), hipofrigian 
(sol), hipolidian (fa), hipomixolidian (sol), considerate drept plagale. În practică, 
lira cuprindea opt corzi, care se puteau acorda astfel ca în limitele aceleiaşi 
octave să se poată realiza dispoziţia tonurilor şi semitonurilor specifice fiecărui 
mod în parte. Când lira a ajuns la 17 corzi, realizarea modurilor era mai 
lesnicioasă. Tot prin diferențe de acordaj se realizau modurile cromatice şi 
enarmonice. 

S-au creat şi nuanțele modurilor, prin întinderea sau slăbirea unor corzi din 
cadrul modului, realizându-se şi alte microintervale decât semitonuri şi sferturi 
de ton. Se menţionează tetracorduri în care unele din sunete erau modificate, 
fie întinzându-se o coardă, fie slăbindu-se, pentru a se crea intervale de treimi 
de ton. Acestea determinau structuri particulare ale modurilor, practicate de 
către anumiţi interpreți. Era o rafinare a varietății modurilor, care servea nu 
atât expresiei, ci dorinței de originalitate. 

În practica vechilor greci, muzica corală ocupa un loc important, dar mai 
mult se întrebuințau vocile bărbăteşti. Corul cânta la unison, iar ansambluri pe 
mai multe voci nu existau. Erau admise la ceremonii numai instrumentele de 
coarde şi de suflat, cele de percuție, preluate de la alte popoare, se foloseau 
numai în obiceiurile importate. Majoritatea instrumentelor de coarde se 
ciupeau: lira, kitara, harpa, trigonon (harpă triunghiulară), sanibyka (harpă de 
origine siriană), psalterion (harpă mică) şi diferite tipuri de lăută. Cel mai folosit 
instrument de suflat a fost aulosul cu ancie dublă, de tipul oboiului. Din familia 
fluierului, grecii aveau syrinx (asemănător naiului), iar din cea a trompetei, salpinx, 
folosit în viaţa militară. În epoca helenistică apare orga hidraulică a lui Ktesibios. 

În general, instrumentele aveau rolul de a acompania vocea umană, 
dublându-i melodia. O primă încercare de ieşire din cântarea monodică este 
heterofonia, atunci când instrumentele, care însoțeau vocea la octavă, îşi 
permiteau înflorituri pe melodia vocală. În muzica pentru di-aulos se folosea 
isonul, asemănător cimpoiului. 

Notaţia greacă se baza pe sistemul alfabetic, pentru fiecare sunet, grecii 
folosind câte o literă. Între alfa şi omega se aflau toate sunetele. Notaţia vocală 
se aşeza deasupra sau sub textul scris. Erau şi semne de durată, dar numai 
pentru muzica instrumentală. În notația instrumentală, grecii foloseau aceeaşi 
literă pentru o notă, chiar dacă această nota urca sau cobora cu un semiton, 
doar că litera avea altă poziţie. 

Genurile şi formele n-au avut simultan aceeaşi epocă de înflorire, şi aici 
manifestându-se capriciile modei. Toate genurile prezente în viața artistică 
aveau un caracter utilitar, însoțind diferite acte ale vieții sociale. De pildă, 
ditirambul era imn de preaslăvire a lui Dyonisos, parthene - cântece de 

procesiune, skolionul - un cântec de ospăț. În afară de cântecul coral propriu zis, 
grecii practicau iporchema, cântec coral însoțit de mişcări orchestrice, 
paracataloghe, cântec recitat cu acompaniament instrumental, embateria, cântec în 
marş ritmat şi însoțit de instrumente de percuție, enkomion, elogiu, epinikion, 
odă triumfală, epitalamul, cântec de nuntă, elegia şi, în general, poezia de 
dragoste cu un accentuat erotism. 

Versurile erau acompaniate de o mică liră, stilul muzicii trădând influenţe 
venite din Tracia şi Asia Mică, ținuturi cu bogată creaţie artistică. Nu lipseau 
nici genurile muzicale practicate cu ţel pur artistic, fie la concursuri, fie pentru 
delectare. Astfel, lirica erotică a şcolii de la Lesbos, reprezentată de Alkaios, 
(sec. alVII-lea î. Hr.), Anakreon (sec. al VI-lea î. Hr.) şi Sapho (sec. al VI-lea î. 
Hr.), constituia o creație menită să ofere satisfacție artistică sau hedonică. 

Cel mai important gen al vechilor greci, cu înrâurire asupra artei europene 
din secolele următoare, a fost tragedia. Ea ilustrează concepția ateniană despre 
arta teatrală, privită ca o manifestare a demosului, reprezentațiile constituind 
festivități ale cetăţii. Artiştii nu erau profesionişti, ci se recrutau dintre cetățenii 
care realizau manifestări cu caracter semireligios, închinate zeului Dionysos. 
Iniţial, se prezenta în marile teatre în aer liber câte o tragedie, precedată de un 
ritual în cinstea zeului. Cu timpul, caracterul sacral se atenuează, iar sarcina 
realizării spectacolului era atribuită profesioniştilor. 

Tragedia provine din ditiramb, gen coral aulodic închinat lui Dyonisos. La 
origine însoțea serbările falice, devenind un gen cu o arie mai largă de imagini. 
Iniţial, ditirambul se executa de către un cor de bărbați, îmbrăcați în piele de țap 
(tap = tragos), condus de un corifeu şi acompaniat de aulos. Melanipides 
(secolul al V-lea î. Hr.) introduce elementul dramatic, dialogul dintre corifeu şi 
cor. Totodată, renunțând la structura fixă a triadei, a dat desfăşurărilor ritmuri 
libere şi entități structurale variabile ca întindere. Succesorii săi au mers mai 
departe, realizând un spectacol care ar putea fi comparat cu opera comică de 
astăzi, căci era alcătuit din segmente de paracataloghe (declamaţii). 

Incluzând în reprezentații dialoguri, duete, coruri şi scene dansante sau 
mimate, tragedia devine un spectacol complex şi bogat. Apogeul tragediei este 
marcat în secolul al V-lea î. Hr. de către Eschil, Sofocle şi Euripide, aceştia 
realizând evoluţia de la reprezentaţia sobră şi echilibrată la spectacolul bogat în 
tensionări dramatice, cu momente lirice şi scene de ansamblu. Paralel cu 
tragedia se dezvoltă comedia care, dintru început, conține mai multă muzică. 
Caracteristic pentru ambele specii dramatice era prezența corului în proskerion, 
cu rolul de a comenta acțiunile, a dialoga cu personajele sau cu spectatorii şi, 
chiar, de a nara întâmplările ulterioare. Execuţiile corale erau însoțite de o gestică 
orchestrică, respectiv cu mimări colective menite să potențeze expresia muzicală. 

Speciile dramatice încep să decadă în perioada elenistică (situată 
cronologic între 323 î. Hr., data mortii lui Alexandru cel Mare, şi 30 d.Hr., când 
se sinucide Cleopatra, ultima regină a Egiptului antic), concurate fiind de mici 
spectacole comice, adesea licențioase, executate de către magozi şi hilarozi - 
artişti ambulanți. 

Ca şi la celelalte popoare antice, primele manifestări muzicale au fost legate 
de procesul muncii, de incantații magice sau de ritualul religios. Poetul 
Atenaios citează cântecele de muncă ale sclavilor care frământau pâinea 
(himaios), ale țesătorilor (slinos), cântece funebre (linos), lamentații (threne), 
jubilaţii (paian), despre care vorbesc şi poemele homerice. 

În perioada homerică (sec. XI-VII î. Hr.), muzica era aproape hieratică, 
melodiile fiind simple, diatonice, cu ritm uniform, folosindu-se puține 
instrumente (kitara, aulos, syrinx). Răspândite erau cântecele corale solemne, 
cu gesturi orchestrice, religioase (imnos), lirice (elegiile) sau eroice. 

Cel mai cunoscut era nomosul kitaristic, reprezentat de Terpandru (sec. al 
VII-lea î. Hr.) şi de contemporanii săi, Clonas şi Polymnestos din Colophon. 
Deşi majoritatea genurilor muzicale erau legate de serviciile templului, acum 
activează liricul Archilokos din Paros (sec. al VII-lea î. Hr.). Corurile şi 
dansurile războinice erau destinate bărbaților, doar unele erau realizate de fete 
- parthene. În educaţia spartană apar şi cântecele cu ritm de marş - embateria. 
Reprezentanții liricii corale sunt spartanii Alcman din Paros (sec. al VII-lea î. 
Hr.), urmat de Stesichore (sec. al VI-lea î. FHr.), Ibycos (sec. al VI-lea î. Hr.) şi 
apoi de Simonide, Bacchelide şi Pindar (sec. al V-lea î. Hr.). 

În perioada arhaică a stilului sever şi educativ (600 î. Hr. - 450 î. Hr.), 
domină creaţiile lirice ale lui Alkaios, Anacreon şi Sapho. Paralel cu cântecele 
vocale acompaniate (funebre, de ospăț, religioase), cu cantilene sobre şi grave, 
se impune muzica instrumentală. Nomosul auletic devine o arie cu program, 
rivalizând ca importanţă cu cel kitaristic, el fiind ilustrat de Sacadas din Argos. 
Supusă textului poetic, melopeea era amplă şi monotonă, dar de mare varietate 
ritmică, cu moduri noi (mixolidian, hipolidian) şi genuri enarmonice. Se 
introduc instrumente străine, cu o existență efemeră, precum şi genuri noi, ca 
oda triumfală - epinikion. La Atena, Laios din Hermiona dezvoltă ditirambul, 
foloseşte două coruri (bătrâni şi tineri) şi animă cântecele şi dansurile cu 
sunetele  aulosul-ui dublu. Bacchelide introduce dialogul, Melanipides 
perfecționează secțiunea instrumentală, iar Phrinis şi Philoxene conferă 
ditirambului aspectul cantatei de astăzi. 

În etapa clasică (450 î. Hr. - 300 î. Hr.) se dezvoltă stilul teatral sau înflorit, 
în defavoarea creației corale religioase. Sunt foarte apreciați virtuozii, cântăreții 
şi instrumentiştii, adesea prezenţi în concertele sau reprezentațiile dramatice. 
Cantilena renunţă la structura antistrofică, iar ritmurile se diversifică. Poetul se 
separă de muzician, aşa încât textul devine un pretext pentru melodii bogat 
ornamentate, cu moduri mereu schimbate, încercând a încânta publicul cu 
efecte strălucitoare. Decad genurile enarmonice în favoarea celor cromatice, iar 
elementul tehnic marchează pe mulți virtuozi chitarezi ca Phrynikos şi 
Agathon. Cel mai ilustru creator de ditiramburi este Timoteu din Milet (449 î. 
Hr. - 389 î. Hr.), care dezvoltă uluitor melodica şi adăugă 11 coarde lirei. După 
el, ditirambul devine o compoziţie liberă, fără diviziuni strofice, ci cu secțiuni 
independente - anabole. Se reînnoieşte şi nomosul chitaristic, realizat în stil liber 
prin schimbarea modurilor şi a ritmurilor pe parcursul piesei. 


39 


Secolul al V-lea î. Hr. a fost secolul tragediei. Tespis a schimbat ditirambul, 
aşezând în locul corifeului un cântăreț. A fost urmat de marii tragedieni Eschil 
(525 î. Hr. - 456 î. Hr.), Sofocle (497 î. Hr. - 406 î. Hr.) şi Euripide (480 î. Hr. -406 
î. Hr.). În comedie a strălucit Aristofan (450 î. Hr. - 385 î. Hr.), care a folosit 
melodii burleşti sau satirice, cu iz popular. Corul nu mai are rol de comentator 
sau confident, ci devine personaj principal. 

În perioada elenistică (sec. IV î. Hr. - 1 d.Hr.), cuceririle lui Alexandru 
Macedon şubrezesc mult imperiul prin numeroasele ocupații militare. După 
moartea lui Alexandru Macedon (323 î. Hr.) s-a destrămat imperiul şi s-au 
constituit statele elenistice care, treptat, vor fi cucerite de romani. 

Deşi începând cu secolul al III-lea î. Hr. intervine o perioadă de declin, 
muzica continuă a fi practicată, mai ales la Alexandria şi Roma, ea devenind 
apanajul profesioniştilor. Instrumentele asiatice pătrund din ce în ce mai mult 
în muzicala de divertisment. În timpul hegemoniei macedoniene se manifestă o 
epocă de decadenţă. În pofida strălucitoarelor manifestări artistice cu care 
Alexandru Macedon căuta să „fericească” poporul grec, calitatea artistică scade. 
Corurile, altădată alcătuite din cetățenii Atenei, erau acum alcătuite din 
profesionişti, iar teatrul devine instituție comercială. Apar „Asociaţiile de 
artişti” cu şcoli proprii. În genul kitaristicii şi al auleticii se pune din ce în ce 
mai mult preț pe virtuozitate tehnică. 

Contactul cu Orientul a dus la creşterea numărului modeştilor artişti 
populari, care rătăceau din loc în loc, făcându-şi cunoscută arta lor destinată, 
mai ales, oamenilor de rând. Mai decenti erau hilarozii, care îşi debitau cântecele 
cu acompaniamentul unui chitarist. Mai libertini, magozii îşi prezentau 
cântecele însoțite de sunetul talgerelor şi al tamburinelor. Între cântece, aceştia 
dădeau şi reprezentații de magie. 

Este epoca marilor teoreticieni ai perioadei imperiale, care reiau tezele lui 
Pitagora. Genurile enarmonice decad, cultivându-se doar cele diatonice, 
colorate cu elemente cromatice. Odată cu cuceririle lui Alexandru Macedon, se 
răspândeşte arta greacă în Orient, Africa şi în sudul Europei. Numeroasele 
influenţe exterioare i-au alterat originalitatea şi puritatea stilistică. Muzica se 
desparte de poezie şi dans, dispare creatorul multiplu, căci apar profesioniştii 
care transformă arta în meşteşug. Vechile moduri se destramă, creațiile 
limitându-se la dorian şi frigian. Formele şi genurile muzicale s-au restrâns, 
cedând locul principal muzicii instrumentale. Muzica elină se depărtează de 
idealurile nobile şi de conținutul ei educativ. 

Cultura muzicală greacă din ultimele secole înainte de Christos îşi pierde 
splendoarea din epoca clasică. În pragul noii ere, ea devine din ce în ce mai 
mult un obiect de divertisment, de delectare facilă şi un adjuvant al ospeţelor 
sau al eroticii. De fapt, nu este numai o oglindire a decăderii lumii antice, ci şi o 
osmoză între cultura elină şi cea romană căci, învingători fiind, romanii au 
contribuit la pervertirea vieții artistice eline, revitalizându-şi, în schimb, propria 
cultură. 

Cucerirea politică a Greciei de către romani a însemnat desăvârşirea 
cuceririi culturale a romanilor de către greci, pătrunderea culturii eline în 
Pensinsula italică începând chiar din perioada colonizărilor greceşti. 

Roma antică 


“Nici o artă nu cere o strădanie şi o 
muncă atât de perseverentă ca muzica.” 
Schumann 


Despre cultura muzicală romană avem informații în special din scrieri şi 
din iconografie, fără însă a ne fi parvenit vreun text muzical notat. Cele opt 
secole de civilizație etruscă, anterioară celei romane, au lăsat o impresionantă 
moştenire şi în domeniul artei sunetelor, moştenire transmisă mai ales prin 
tradiție, dar atestată şi pictural prin imaginile muzicienilor din scenele de pe 
pereții mormintelor. 

După cum afirmă Atenaios, muzicanţii etrusci din secolul al V-lea î. Hr. 
practicau muzica nu numai la ospețe sau la diferite ceremonii, ci şi la jocurile 
atletice, în ocupațiile casnice (frământatul pâinii) sau în activitatea 
meşteşugarilor. Pasiunea  etruscilor era îndreptată, în special, spre 
instrumentele de suflat, cunoscând diferite tipuri de trompete, destinate 
anumitor ocazii. Trompeta etruscă (lungă şi curbată la extremitatea de jos) şi 
flautul dublu (cu un tub pentru sunete grave şi altul pentru cele acute) sunt 
considerate a fi invenții ale etruscilor. 

Cele mai vechi izvoare vorbesc despre folosirea instrumentului băştinaş, 
tibia (un fel de aulos), în timpul cortegiilor şi al sacrificiilor. În manifestările de 
cult religios de provenienţă străină se foloseau lire, tamburine şi cinele. Faţă de 
greci, romanii foloseau des cornul şi trâmbița. Despre muzica etruscilor din 
secolul al V-lea î. Hr. ne relatează Atenaios, arătând că ea era practicată în 
timpul muncii pentru uşurarea efortului şi creşterea producției. Exerciţiile 
pugiliştilor se desfăşurau în sunetul fluierului, iar sclavii erau biciuiţi în sunetul 
tibiei. 

Ovidiu Drâmba consideră că “începutul Romei, ca oraş, ţine esențialmente 
de istoria etruscilor, chiar numele oraşului este probabil de origine etruscă”. 
Răscoala populară din anul 509 î. Hr. înlătură regimul monarhic din Roma, 
autoritățile etrusce fiind expulzate. Se instaurează un regim republican, în care 
întreaga putere a statului trece în mâna patricienilor, reprezentanții aristocrației 
gentilice. În aceste condiţii, Roma republicană începe unificarea diverselor 
stătulețe din peninsulă, operă realizată după războaiele ce au durat aproape 
trei secole. Marea putere militară romană este slăbită de năvălirea popoarelor 
migratoare, care au contribuit la destrămarea imperiului. În anul 395 î. Hr., 
marele imperiu se împarte în cel de apus, cu capitala la Ravenna, şi de răsărit, 
cu capitala la Bizanţ (transformat de împăratul Constantin în Constantinopol în 

anul 330). Ultimul împărat al Apusului cade în anul 476 d.Hr. 

Format în decursul secolelor de cuceriri şi de asimilări ale altor popoare, 
poporul roman manifestă un spirit lucid, rațional şi practic. Geniul roman a 
avut mai puține înclinații spre speculaţii teoretice iar viața lor artistică era de 
proveniență preponderent greacă. Cultura greacă s-a extins în ţinuturile 
romane încă înainte de cucerirea Greciei de către romani, punând apoi cu totul 
stăpânire pe cultura lor. Învinşi pe tărâm politic şi militar, grecii i-au biruit pe 
cuceritori în cultură. 

În perioada Imperiului (sec. I î. Hr. - sec. IV d. Hr.), romanii au asimilat 
cultura greacă fără a o purta, însă, pe înălțimi. l-au accentuat caracterul de 
divertisment, exagerând fastul şi magnificiența serbărilor, iar în teatru, muzica 
şi-a pierdut rolul său. Corul antic grec cedează locul cântecului solo, iar arta 
mimilor şi a histrionilor se dezvoltă în dauna genurilor cu profil artistic. 

lau avânt genurile dramatice, legate mai strâns de practica artei populare, 
ca de ex. atellana - comedie ce satiriza moravurile epocii (în genul commediei 
dell'arte de mai târziu) - având cântece şi dansuri însoțite de sunetele tibiei (gen 
ilustrat de Bathilius); mimele de origine greacă (comedie mimată cu caracter 
licențios, ilustrată de Pilade) şi pantomima (în întregime mimată), cu caracter 
vesel, tragic sau cu note grave. 

În perioada imperiului, marile ansambluri produc o impresie deosebită în 
manifestările muzicale, dar calitatea lor este îndoielnică, virtuozitatea vocală şi 
instrumentală tinzând tot mai mult să înlocuiască expresivitatea. Muzica vocală 
şi cea instrumentală devin apanajul aristocrației, iar profesorul de muzică un 
personaj foarte căutat. Chiar şi împărații sunt preocupați de muzică iar 
cântăreții şi instrumentiştii sunt răsfățați cu multe daruri şi onoruri. Diodorus şi 
Terpnus sunt răsplătiți cu larghețe de împăratul Vespasian (69-79), iar lui 
Mesomede din Creta, împăratul Hadrian îi ridică o statuie. La rândul lor, 
împărații Marc Aureliu (161-180) şi Aurelian (270-276) au studiat muzica cu 
Andronicus şi, respectiv, cu Geminus Comoedus. Şi împăratul lulian Apostatul 
(361-363) a studiat muzica. Cel mai înverşunat practician al muzicii dintre 
împărați a fost însă Nero, ale cărui aptitudini nu erau însă pe măsura ambițiilor 
sale. Pe patul de moarte, el a promis că va cânta în locuri publice la orgă 
hidraulică şi la cimpoi, dacă se va însănătoşi. 

Despre practica muzicii din sânul aristocrației romane ne relatează în 
scrierile sale Horaţiu, care precizează că femeile luau lecții de muzică cu 
Tigellus şi Demetrius, artişti foarte prețuiţi, iar de la Sallustius aflăm că unele 
femei ajungeau chiar să compună, de exemplu Saturnia - iubita lui Catillina. 
Aulus Gelus vorbeşte despre un cor de băieți şi fete, care cânta la ospeţe piese 
de Anacreon şi Sapho, în schimb, Martial se pronunță hotărât împotriva 
muzicii de la banchete. 

Şi Cicero se ocupă în scrierile sale de practica muzicală şi teoria greacă a 
ethos-ului, prezentă în ideile estetice ale romanilor. În volumul De oratore, arată 
că fiecare mişcare sufletească se exprimă prin sunete adecvate, ce vin din 
natură, modul lor de emitere şi nuanțele acestora corespunzând stărilor 

sufleteşti. În privinţa ethos-ului, admite că omul este înrâurit de diferite cântece 
şi menționează ca întăritoare melodiile frigiene. Ca şi Platon, susţine faptul că 
în practicarea „cântecului şi a muzicii instrumentale trebuie procedat cu 
moderație”. 

Găsim şi informaţii despre instrumentiştii symphonici şi chiar despre copiii 
care mânuiau diferite instrumente. Aflăm despre petrecerile care se defăşurau 
cu sistre şi crotale, despre obiceiurile cântăreților histrioni şi câteva date despre 
tehnica vremii. Aminteşte de orgiaticul desfătărilor muzicale şi menționează 
succesele unor instrumentişti şi cântăreți, printre care era şi cântăreața Argesila. 
Tot Cicero constată faptul că în teatrul antic se poate prevedea cine intră pe 
scenă după primele măsuri ale melodiei intonate de tibia, desluşind, astfel, 
practicarea “in nuce” a ceea ce mai târziu se va numi laitmotivul wagnerian. 

La rândul său, Seneca reia cu convingere tema ethosului, ilustrând-o cu 
aspecte ale impactului timbrurilor instrumentale asupra ascultătorului. 
Atribuia unor cântece efecte corupătoare: „Cine ascultă pe symphonici, 
păstrează moliciunea lor în ureche şi este împiedicat să se ocupe de lucruri 
serioase.” Recunoaşte că „lira calmează sufletul, în schimb trâmbiţa îl agită”. 
Reamintim ipoteza muzicii ca imitație a naturii, formulată de Lucretius Carus 
în lucrarea sa De rerum natura. 

În ceea ce priveşte ethosul genurilor sau al instrumentelor, teorie atât de 
răspândită la greci, găsim menţiuni şi în satira Măgarul de aur de Apuleius, în 
care menționează “fluierele lascive” ce semnalau intrarea Junonei; “dorianul 
războinic” din cântul închinat Minervei şi sunetele grave ale tibiei care incitau 
la dans, amestecându-se cu cele ascuţite ale tubei. 

Scriitorii romani aduc date şi despre obiceiurile străine. Apuleius relatează 
despre instrumentiştii egipteni, care cântau la flaute traversiere; Horațiu 
descrie femeile siriene care cântau din gingara; Ovidiu vorbeşte despre 
înclinația contemporanilor săi pentru cântecele de pe Nil, iar Propertius 
semnalează prezenţa auleţilor egipteni. 

În primele secole ale erei noastre, atât muzica romană cât şi cea greacă 
manifestă un declin spiritual. Vechile teorii despre ethosul muzicii sau despre 
acțiunea benefică a acestei arte în educaţie cad în desuetudine. Gânditorii 
manifestă o atitudine disprețuitoare față de muzică, socotind-o a fi o artă cu 
precădere de agrement, bună doar pentru a însoți petrecerile, marşurile sau 
luptele din arenele circurilor, fapt ce oglindeşte stadiul precar al culturii 
muzicale. Ca şi Nikomachos din Gerasa (sec. al II-lea d. Hr.), Sextus Empiricus 
(finele sec. al II-lea d. Hr.), în scrierea sa, Contra învățaților (cartea a şasea), 
critică muzica, aptă doar de a incita simțurile şi de a produce efecte nedorite 
asupra caracterului şi comportamentului uman. El elogiază muzica din epoca 
clasică greacă, regretând decadenţa artei sunetelor din cea elenistică. 

Concepţiile despre muzică ale filosofilor din ultimele trei secole ale 
Antichității (sec. II-IV d. Hr.) oglindesc, pe de o parte, decadenţa culturii antice, 
pe de altă parte, înfiltrarea concepțiilor mistice orientale şi, mai ales, 
configurarea unei noi culturi, în care spiritul bisericii creştine tinde să dea un 

caracter religios creației artistice. 

În general, filosofii vor prelua teoriile pitagoreice despre număr şi despre 
raporturile numerice, ca factori ai armoniei cosmice şi muzicale. De aceea vor 
aşeza muzica în rândul ştiinţelor enciclopedice, alături de geometrie, aritmetică 
şi astronomie. Astfel, Nikomachos din Gerasa considera muzica o ştiinţă 
matematică, izvorâtă din aritmetică, în schimb, Proclus (sec. al V-lea) credea că 
ea are menirea de a “purifica sufletul”. Alături de neopitagoreicienii citați, 
filosofii neoplatonicieni, Porphyrios (sec. al III-lea), Plotin şi lamblichos (sec. al 
IV-lea) reiau tezele platoniciene şi le îmbină cu mistica orientală. Ei vorbesc 
despre purificarea sufletului prin muzică, despre legătura cu demonii buni sau 
răi şi despre alte teorii, care pregătesc viziunile estetice ale Sfinților Părinți. 

A treia şcoală filosofică, în ale cărei idei se oglindeşte agonia culturii antice, 
este cea iudeo-alexandrină. Reprezentantul ei, Philon vedea în muzică, la fel ca 
şi în celelalte discipline, o pregătire pentru filosofia mistică. 

Lumea antică se prăbuşeşte. Imperiul roman cade sub loviturile popoarelor 
migratoare. O nouă cultură se constituie purtând pecetea creştinismului, care se 
răspândeşte plenar în spațiul european din Evul Mediu. 

CAPITOLUL > 


MUZICA ÎN EVUL MEDIU 


Muzica religioasă 


“ Muzica îi face pe oameni mai răbdători 
şi mai buni, mai modeşti şi mai cumpătați. 
Prin ea uităm mânia şi viciile. După teologi, 
nici o artă nu poate fi egalată cu ea.” 

Luther 


În primele secole ale erei noastre, constituirea artei creştine are loc simultan 
cu destrămarea vechii culturi muzicale eline. În primele secole viaţa creştinilor 
devine dramatică şi ia aspecte uneori tragice. Diferită de cultul ebraic, noua 
religie îşi defineşte învăţătura şi se organizează în biserici locale. Se declanşează 
conflicte între creştini şi puternicul Imperiu roman, datorită apoteozei 
imperiale. Pentru a-şi menţine unitatea vastului imperiu cosmopolit, 
conducătorii statului îşi asumă atribute divine. Octavian August se proclamă 
zeu şi dă ordin ca în toate oraşele imperiului să i se ridice statui. Creştinii 
refuză să se închine împăratului, care pretindea că întruchipează pe Dumenzeu 
pe pământ, pentru că numai lisus Christos este om şi Dumnezeu în acelaşi 
timp. 

Începe prigoana creştinilor, care sunt vânaţi ca fiarele sălbatice, supuşi 
torturii, întemnițați, condamnați la moarte şi executaţi în arene publice. Pentru 
a scăpa de prigoană, se retrăgeau în catacombe, unde se rugau neîncetat, 
rupându-se de deşertăciunile lumii. Ei erau considerați inculți de către 
guvernanţii romani, iar pentru a-i discredita, statul roman sprijinea cultura şi 
filosofia greacă păgână. 

Trecerea de la lumea antică la cea medievală se face începând cu primele 
secole ale erei noastre. Apariţia relaţiilor feudale determină destrămarea 
societății antice şi ivirea unei noi civilizații şi culturi, având drept pivot 
spiritualitatea creştină. Atât timp cât primele comunități creştine activau 
conspirativ, nu s-a putut dezvolta o muzică religioasă amplă. Ascunşi în 
catacombe, de teama prigonirii de către stăpânitorii romani, primii creştini îşi 
desfăşurau cultul cu cântări simple, intonate cu smerenie şi evlavie de către toți 
credincioşii. 

Odată cu convertirea împăratului Constantin, creştinismul devine religie 
oficială a Imperiului roman şi prigoana se opreşte. Prin Edictul de la Milano 
(313), împăratul Constantin acordă libertate cultului creştin, deschizând 
drumul spre recunoaşterea creştinismului ca religie de stat de către împăratul 
Teodosie (392). Acum ierarhia şi comunităţile creştine se organizează şi se 

stabileşte tipicul manifestărilor cultice. Biserica va impune anumite cântări şi va 
determina un anumit stil muzical. După Conciliul de la Laodikeea (364), când 
se decretează ca în biserică să cânte doar cântăreții profesionişti (fiind înființat 
“Corpul cântăreților profesionişti”), muzica va pierde, uneori, din sinceritatea 
emoțională, avută atunci când întreaga comunitate cânta la serviciul religios. 
Cu toate acestea, cântarea creştină înfloreşte neîncetat, mai ales datorită noilor 
forme imnografice, care vor îmbogăţi repertoriul religios. 

În istoria culturii creştine, primele două secole se caracterizează prin 
diversitatea muzicii diferitelor comunități, din această perioadă datând 
manuscrisul de la Oxyrhynchos. În perioada răspândirii creştinismului la 
diferite popoare, în muzica de cult pătrund multe cântări din ritualurile 
precreştine sau din practica populară, iar după anul 313, când se acordă 
libertate cultului, se ridică biserici şi se diversifică stilul muzicii. Răspândindu- 
se la diferite popoare, s-au produs interferenţe între muzica primilor creştini şi 
cea locală, autohtonă. 

Plămădirea culturii creştine s-a produs simultan cu decăderea artei eline. 
Pornit din ludeea şi Siria, creştinismul s-a întins în bazinul Mediteranei şi a 
îmbinat misticismul iudeo-oriental şi filosofia elenă cu învățătura şi morala 
creştină. Vechile cosmogonii greceşti vor fi preluate de către Boetius şi 
Cassiodorus şi transmise lumii creştine. 

În secolele III-IV, neoplatonicienii Plotin, Porphyrios şi Ilamblichos reiau 
teoria despre ethos şi elemente ale filosofiei platoniciene şi stoice. La 
constituirea esteticii creştine a contribuit şi filosofia elenistului Philon. Părinții 
Bisericii au preluat pe lângă elemente ale filosofiei platoniciene, stoice şi teze 
ale misticii orientale, constituind gândirea creştină. Este semnificativă concepția 
despre originea divină a muzicii a lui Dionisie Areopagitul (sec. al IV-lea), 
autorul tratatului Despre ierarhia cerească. După el, ierarhia cerurilor se continuă 
pe pământ cu cea ecleziastică, prin intermediul căreia se relevă omului muzica 
cerească. Muzica nu era decât expresia divinității, iar muzicianul mijlocea 
transmiterea artei cereşti. 

Numeroase scrieri conțin considerații asupra rolului muzicii de cult şi 
despre practica muzicală a diferitelor comunități. Avem informații de la Philon 
din Alexandria (sec. 1), care confirmă preluarea cântărilor sinagogale de către 
creştini, iar scriitorul roman Pliniu cel Tânăr (sec. I) ne vorbeşte într-o scrisoare 
despre cântul antifonic al creştinilor. Tertulian (160-240) menţionează practica 
psalmodiei şi a imnurilor, iar de la Origen (185-254) aflăm că fiecare comunitate 
îşi executa cântările în limba ei proprie, el conferind instrumentelor un caracter 
simbolic. 

Un document valoros este jurnalul călugăriței spaniole Etheria, realizat în 
anul 385, după un pelerinaj la lerusalim. Ea menționează cântările rituale, 
psalmi, responsorii şi antifoane de la Sf. Mormânt şi circumstanţele în care acestea 
erau executate în cult. Şi episcopul Teodoretos din Kir (sec. al V-lea, din 
Antiochia) aminteşte de cântările în diferite limbi, precum şi de uzul bătăilor din 
palme şi a mişcărilor de dans din timpul cântărilor. 

Clement din Alexandria (sec. I-II) a respins genul enarmonic, considerat 
bun doar pentru curtezane. Era adeptul muzicii şi al poeziei, dar respingea 
instrumentele de suflat ca fiind nocive, admitea doar lira şi chitara în scopuri 
educative. Împotriva folosirii instrumentelor în cult se pronunţă şi Eusebius din 
Cezareea (sec. al II-lea), precum şi Athanasie din Alexandria (sec. al IV-lea), 
care protestează împotriva executării elaborate a psalmilor şi a imnurilor. Fl 
afirma că redarea artistică nu trebuie să înlocuiască sinceritatea emoțională. 

Despre forța expresivă a muzicii, despre înrâurirea ei asupra sufletului şi 
despre rolul ei în răspândirea credinţei se ocupă în scrierile lor Sf. Vasile cel 
Mare (sec. al IV-lea), Ieronim (sec. IV-V), Ambrosius de Milan (333-397), 
Augustinus Aurelianus din Hippona (sec. IV-V) şi loan Hrisostomul, episcop al 
Constantinopolului (sec. IV-V), acesta din urmă amintind de cântecele laice şi 
circumstanţele în care ele se practicau. Isidor din Pelusa (sec. al IV-lea) şi 
călugărul egiptean Pambon (sec. al IV-lea) se ridică împotriva „teatralizării” 
cultului prin muzică, iar abatele Silvan (sec. al IV-lea) considera că muzica 
împiedică credincioşii să ajungă la pocăință. Majoritatea teoreticienilor creştini 
au fost îngrijorați de pătrunderea elementului laic în cântarea bisericească, ceea 
ce a dus la înlăturarea unor vechi formule precreştine. 

Muzica creştină îşi are obârşia în cea sinagogală ebraică, în cântecele 
duhovniceşti ale popoarelor creştinate şi în sistemul teoretic grec. Întrucât 
primii creştini au activat în ludeea, repertoriul muzical a preluat psalmodia şi 
jubilațiile de la evrei. Psalmodia este cântarea recitativică a psalmilor sub forma 
de solo psalmodic, preotul sau cântărețul recita muzicalizat psalmii. În muzica 
bisericii se cunosc două tipuri de cântări: cântul responsorial - psalmodierea de 
către un solist cu răspunsul întregii asistențe - şi antifonic - alternarea a două 
grupuri corale. 

Primele comunități creştine organizate au fost în Siria. Neavând o doctrină 
comună pentru atragerea de prozeliți, s-au dus lupte între comunități. Printre 
mijloacele de atragere a credincioşilor, muzica a deţinut un loc important. 
Monotona psalmodie n-a ajutat însă acestui scop. Atunci s-au intercalat, 
instinctiv, între psalmi aşa-numitele antifoane, piese melodioase ale căror texte 
poetice conţin elemente de simetrie. Imnul de la Oxyrhynchos este primul text 
muzical cunoscut din această categorie, notația greacă a manuscrisului 
dovedind influența greacă asupra primilor muzicieni creştini. Tendința de 
înfrumusețare şi îmbogăţire a psalmodiei prin intercalarea unor antifoane a fost 
socotită la început ca o îndepărtare de cântarea sobră, fiind aspru combătută. 

Odată cu introducerea imnurilor versificate de către sectele eretice, s-au 
folosit melodii atrăgătoare, accesibile şi simetrice, din repertoriul laic. Efrem din 
Edessa a fost unul dintre importanţii creatori de imnuri. După modelul lui, Sf. 
Ioan Gură de Aur le introduce în muzica bizantină, de unde vor fi preluate şi 
adaptate de Ambrosie din Milan, Hilarius din Poitiers (Galia), Prudentius 
(Spania), Augustinus Aurelianus (Hippona, Africa de Nord) şi Venantius 
Fortunatus. Practica imnurilor a uşurat pătrunderea elementului popular în 
biserică, îmbogățindu-i formulele şi formele muzicale. 

Tot pentru potenţarea exprimării muzicale a psalmodiei s-au adăugat 
formule vocalizate la finele versetelor psalmilor, obicei existent în sinagogi. În 
biserică au fost adoptate aceste jubilații, dar şi cântările melismatice de origine 
siriană. 

În Orient, Siria a fost locul unde s-au pus bazele culturii muzicale creştine. 
În practica siriană au existat trei genuri mari: memre, omilie în versuri ritmate, 
rostită în recitativ melodizat, madraşe, cântată de un solist, căruia îi răspunde 
corul, şi sagvatha, intonată de solişti şi două coruri. Cei mai cunoscuți 
reprezentanţi ai muzicii siriene sunt Efrem (306-373) şi monofizitul Iacob din 
Seruglia (451-521). 

Notaţa siriană consta din liniute şi puncte, aşezate deasupra cuvintelor sau 
printre cuvintele textelor liturgice. Cucerirea Siriei de către arabi, în anul 637, 
va contribui la decăderea culturii muzicale siriene. Cu toate acestea, Siria 
rămâne primul centru de elaborare şi organizare a cântecului ritual creştin. 

În acest timp, şi în Antiohia s-a dezvoltat practica muzicii rituale prin 
introducerea antifoniei de către doi călugări, Flavian şi Diodor. 

Muzica bizantină 


“Cântarea bisericească dă strălucire 
sărbătorilor, prin ea se întipăresc învățăturile 
mai bine în sufletele oamenilor.” 

Sf. Vasile cel Mare 


Creştinismul s-a răspândit în statele elenistice, apoi prin Grecia în vestul 
Europei. Fiecare popor creştinat avea un ritual, alcătuit după modelul adus de 
propăvăduitorii din Orient, dar el a căpătat şi un anumit caracter local. După 
Siria, Bizanțul a cunoscut cea mai înfloritoare dezvoltare muzicală, influențând 
bisericile celorlalte popoare, fără a unifica prin impunerea ritualului său, aşa 
cum a făcut-o biserica romană în secolul al VII-lea în tot Apusul. Muzica 
bizantină se va dezvolta după 313, ea sprijinindu-se pe muzica primilor 
creştini. 

În timpul domniei împăratului roman Constantin I, oraşul Constantinopol 
(vechiul Bizanţ din sec. al VI-lea î.Hr) devine capitala unui imperiu, care va 
dăinui până în 1453. De la constituirea cultului creştin până în secolul al V-lea 
se derulează prima perioadă a muzicii creştine, comună întregii creştinătăţi - 
romană şi bizantină. După împărțirea Imperiului roman (în 395) şi după 
căderea celui de Apus (în 476), Bizanțul ajunge un important centru politic şi 
spiritual. Situat la poarta Europei spre Asia, Bizanțul şi-a făurit o cultură 
muzicală înfloritoare prin încrucişarea culturii europene cu cele orientale. 

Perioada bizantină cuprinde perioada melozilor (sec. V-XI), când apar 
principalele forme ale imnografiei bizantine: tropar (sec. al V-lea), condac (sec. 
al VI-lea) şi canon (sec. al VII-lea). După încoronarea lui Justinian ca împărat al 
Bizanțului (în 527), cultura muzicală religioasă ia un mare avânt. Episcopul 
Constantinopolului îşi extinde autoritatea şi asupra altor episcopate, iar 
împăratul se decretează şef al bisericii. Se dezvoltă monahismul şi se clădesc 
numeroase mânăstiri, cu rol important în dezvoltarea culturii muzicale. 

În anul 529, Justinian închide vechea „Academie” din Atena şi alte şcoli 
neoplatoniciene, distrugând temple, statui, papirusuri şi tot ceea ce ținea de 
cultura antică păgână. El creează un numeros corp de cântăreți şi dă o 
splendoare imperială serviciilor religioase. În anul 537, inaugurează catedrala 
Sfânta Sofia şi clădeşte mânăstiri, unde numeroşi monahi vor contribui la 
înflorirea muzicii bizantine. 

La începutul secolului al VIII-lea, disputa iconoclaştilor a cauzat multe 
distrugeri, persecuții şi pierderea unor manuscrise. În ciuda condițiilor grele, în 
epoca iconoclastă s-au creat totuşi noi cântări în imnologia bizantină. 
Introducându-se noi sărbători ale sfinţilor, s-a îmbogăţit repertoriul cu noi 

cântări, în speță tropare - piese reduse ca dimensiuni, reprezentând comentarii 
cântate între versetele psalmilor. 

Odată cu secolul al XI-lea se încheie perioada melozilor, cei care compuneau 
atât textele cât şi melodiile respective, şi începe cea a melurgilor (sec. XI-XV), 
care nu mai creau texte, deoarece ciclul creațiilor poetice se încheiase. Ei scriau 
doar melodii pe textele canonizate, ornate cu melisme şi supuse unor prelucrări 
sau dezvoltări. 

În secolul al XIII-lea, înflorirea culturii muzicale bizantine cunoaşte o 
scurtă întrerupere, datorită cuceririi Constantinopolului de către cruciați (în 
1204). În anul 1261, împăratul Mihail Paleologu recucereşte Constantinopolul şi 
dă un nou impuls culturii. În a doua jumătate a secolului al XIV-lea, monodia 
bizantină suferă de un manierism oriental, datorită acelor maistores care 
înmulțesc elementele ornamentale. Situația se agravează prin cucerirea 
Constantinopolului de către turci în anul 1453, fapt care duce la prăbuşirea 
Imperiului. Muzica bizantină continuă însă a fi cultivată atât pe teritoriul 
fostului imperiu, cât şi în afara graniţelor sale. 

Din perioada dintre imnul de la Oxyrhynchos (sfârşitul sec. al III-lea) şi 
secolul al IX-lea nu s-a păstrat nici un manuscris notat, încât este foarte greu de 
reconstituit firul dezvoltării muzicii creştine răsăritene şi tranziția de la 
imnologia siriană la cea bizantină. Odată cu fixarea liturghiei de către episcopul 
Vasile cel Mare (330-379), începe epoca de înflorire a muzicii bizantine. 
Repertoriul restrâns al muzicii bisericeşti se datorează transmiterii pe cale 
orală, piesele fiind învăţate pe de rost. Deşi conceptul de compozitor era 
inexistent, încă din primele secole se îmbogăţeşte repertoriul religios cu imnuri. 
Printre cele mai vechi imnuri păstrate este Phos hilaros (Lumină lină), atribuit lui 
Sofronie din Ierusalim (sec. al VII-lea), deşi Sf. Vasile cel Mare îl citează ca fiind 
al unui autor necunoscut. 

Genurile muzical-poetice bizantine au apărut şi s-au dezvoltat treptat, 
începând cu troparele, acele intercalări făcute în intonarea psalmilor. Apărut 
spre mijlocul secolului al V-lea - troparul - cea mai importantă formă 
imnografică bizantină, stă la baza formelor mai evoluate: condacul (kontakion) şi 
canonul. Printre primii autori de tropare sunt menţionaţi Anthimos şi Timocles 
(sec. al V-lea), împăratul Justinian (sec. al VI-lea), căruia i se atribuie troparul 
Unul e născut. Ulterior, numărul troparelor a crescut mult, ele devenind piese 
independente, legate de cultul sfinților sau de anumite momente ale liturghiei, 
parte din ele fiind păstrate în cărțile liturgice (Minee, Triod, Penticostar) 

La marile sărbători s-au scris cicluri de tropare pe aceeaşi temă. 
Patriarhului Sofronie din Ierusalim (sec. al VII-lea) i se atribuie un ciclu de 12 
tropare pentru slujba răstignirii (Adoratio crucis) din Vinerea Mare. De la el ne-a 
rămas kukulionul din condacul dedicat Naşterii Mântuitorului, executat de un 
narator, personaje biblice şi cor. La slujba Utreniei şi Vecerniei se cântă tropare, 
denumite stihiri, strofe poetice inserate printre psalmi, dar şi alte forme: 
sedelne, doxologii, slave, iar în timpul Liturghiei - ectenii, antifoane, heruvic, 
răspunsurile mari, Pe Tine te lăudăm, Axionul, chenonice. 

La finele secolului al V-lea şi începutul celui următor se dezvoltă forma 
mai amplă a condacului, (kontakion), care cuprinde 18-30 de strofe identice ca 
număr de versuri. Irmosul primei strofe este melodia model pentru celelalte 
strofe. Strofele se numesc tropare sau cikoi, fiind precedate de kukulion sau 
prooimion - o strofă care indică structura şi care se încheie cu un scurt refren. 
Fiecare strofă conţine 3-13 versuri. 

În legătură cu formele poetice, au apărut cântări cu melodii proprii: 
idiomele (scrise în proză), care nu serveau drept model altor cântări, şi automele, 
scrise în versuri şi folosite drept model prosomiilor. Există şi cântări cu melodii 
împrumutate: prosomiile sau podobiile. 

Printre cei mai mari compozitori ai genului condac au fost Anastasie, 
Kiriac, sirianul Roman Melodul (sec. al VI-lea), acesta din urmă fiind influențat 
de imnodia lui Efrem şi a elevului acestuia Basilios din Seleucia. A rămas până 
astăzi în repertoriul bisericesc ortodox kukulionul lui Roman Melodul din 
condacul Naşterii Hi parthenos (Fecioară azi), ca imn al sărbătorii Naşterii 
Domnului. Cel mai reprezentativ imnod al vremii este Roman, cognomenul de 
„Melodul” sau „glas dulce”, cu care era cunoscut, confirmă renumele său. 

Din secolul al XII-lea, acest condac se cânta de Crăciun la masa împăratului, 
de către două coruri cu solişti, care reprezentau diferite personaje biblice. În 
biserica ortodoxă se cântă astăzi un Akatistos (kontakion cu 34 de strofe), atribuit 
patriarhului Sergius (sec. al VII-lea), scris ca imn de slavă şi închinat Fecioarei 
Maria, pentru salvarea Constantinopolului dintr-un asediu. 

Epoca lui Roman Melodul şi Sergius este considerată epoca „de aur” a 
imnologiei bizantine. Urmează luptele iconoclaştilor care au cauzat pierderea 
unor documente, iar la finele secolului al VII-lea, după potolirea luptelor şi 
revenirea la cultul anterior, condacul dispare treptat din uz, deoarece Conciliul 
din Trullo din 692 impune predica. În locul condacului apare un alt gen - canonul 
- compus din nouă ode de imploraţie, fiecare având 6-9 strofe, modelate pe 
irmosul primului tropar. De mai mari dimensiuni decât condacul, canonul este 
un imn de proslăvire, pe când condacul este o omilie, predică poetică. 

Cei mai importanţi autori de canoane sunt Andrei din Creta (cca. 675-749, 
cunoscut la noi sub numele de „Criteanul”), fost călugăr la Ierusalim, diacon la 
Constantinopol şi arhiepiscop de Creta în secolul al VIII-lea, a cărui creație de 
căpetenie este Canonul cel Mare cu 250 de tropare, precum şi doi călugări de la 
mânăstirea Sf. Sava, Cosma din Ierusalim şi Ion Damaschin (cca. 675-749). Lui 
Ion Damaschinul i se atribuie Canonul Învierii şi alcătuirea Octoihului în secolul 
al VIII-lea, deşi acesta aparţine patriarhului Sever din Antiohia (sec. al VI-lea). 
Alături de genurile mari, s-au cultivat şi cele monostrofice de tipul troparului - 
teotokia (imn silabic) şi stihira (adesea melismatică, cântată după versul primului 
psalm). 

Spre sfârşitul secolului al VIII-lea, centrul de cultură muzicală trece de la 
Mânăstirea Sf. Sava (de lângă lerusalim) la Mânăstirea Stoudion din 
Constantinopol, unde au activat călugării Teofan Graptos (secolul VIII-IX), 
Theodor Studitul (759-826) şi Iosif Sicilanul (secolul al IX-lea). Unul dintre 

ultimii mari imnografi este loan Mauropus (secolul al XI-lea), care semna în 
acrostih loan Călugărul. 

Tempo-ul cântărilor şi raportul dintre text şi muzică diferențiau stilurile 
muzicale. Muzica bizantină a cunoscut trei stiluri de cântare: irmologic - cântări 
simple silabice, cântate într-un tempo repejor -, stihiraric - cântări scurte cu 
putine melisme, cântate în tempo lent —, papadic (calofonic, astmatic sau psaltic) şi 
cântări în tempo rar şi bogat ornamentate, în care se cântau înainte condacele, 
apoi heruvicele, chinonicele, polieleele. În secolul al XVIII-lea apare forma 
cratimă în cadrul stilului papadic, cu melodiii cântate pe variate silabe. 

Din muzica laică se cunosc aclamațiile, cântate în cinstea împăratului. 
Solemnităţile descrise de Constantin al VII-lea Profirogenetul în De ceremoniis 
(sec. al X-lea) cuprind imnuri, aclamații, cântări procesionale şi dansuri. Cântăreții 
bisericeşti, psaltai, laici, kraktai, intonau aclamaţiile şi celelalte cântări cu 
acompaniament instrumental. Numai la Sărbătoarea Crăciunului erau admise 
în biserică instrumentele - flaut, trompetă corn, talger, timpan şi orgă portativă. 
S-au păstrat câteva aclamații, polihronioane, în cinstea împăratului, şi euphemesis, 
cântate ierarhilor atunci când participau la slujbele religioase. 

În secolele XIII-XIV, după recucerirea Constantinopolului din mâinile 
cruciaților, cultura muzicală a bisericii ortodoxe cunoaşte o îmbogăţire 
melodică prin aşa-numiții melurgi, musurgi sau maistores, care se întreceau în 
crearea unor melodii cu bogate melisme. Printre cei mai renumiți melurgi se 
numără loan Glykes (sec. XIII-XIV), Manuel Chrysaphes, mai cu seamă loan 
Kukuzeles (1275-1360) şi loan Kladas (sec. al XV-lea). După căderea 
Constantinopolului, datorită influenței turceşti în perioada postbizantină (sec. 
XV-XVIII) se răspândesc glasurile cromatice şi enarmonice. Melismatica 
exagerată şi intervalele cromatice orientale vor da muzicii bizantine un aspect 
oriental. 

În secolul al XII-lea s-au clădit mânăstiri în sudul Italiei, unde s-au păstrat 
melodiile bizantine mai puțin alterate, cea mai cunoscută Mânăstire fiind cea de 
la Grottaferrata de lângă Roma, cu o importantă şcoală de imnologi: 
Bartolomei, Arsenio, Germanus. Şi în secolul al XX-lea, această mânăstire este 
un important centru de studiere şi popularizare a cântării bizantine. 

În manuscrisele bizantine se găsesc două sisteme de notație, ecfonetică şi 
neumatică, ambele coexistând timp de câteva secole. Notaţia ecfonetică, cu semne 
care indică sumar direcţia fluxului melodic, este folosită pentru citirea textelor 
din Vechiul Testament, Evangheliilor, Apostolului şi Epistolelor. Puse la 
începutul frazelor şi la începutul propoziţiilor, semnele indică ridicări şi 
coborâri ale vocii în citirea textelor, fără a preciza înălțimea şi durata. Această 
notație a fost foarte răspândită în secolul al VIII-lea şi s-a menţinut până în 
secolul al XV-lea, când decade. Provine din semnele prozodice greceşti, 
inventate de Aristophanes din Bizanţ (cca 180) şi folosite în epoca elenistică. 

Notaţia neumatică apare în manuscrisele din secolul al IX-lea şi s-a dezvoltat 
treptat până în secolul al XIX-lea, când Chrysantes Madytes a simplificat-o, 
întrucât numeroasele semne se învățau greu. Neumele bizantine, provenite din 

semnele ecfonetice, determină relaţiile de înălțime între două sunete, intervalele 
dintre ele (unison, secundă şi terță), dar fără a preciza fiecare sunet în parte. 

După Egon Wellesz, notația bizantină cunoaşte în evoluţia ei patru 
perioade: paleo-bizantină (liniară, între secolele XI-XIII), nu preciza înălțimea 
sunetelor şi nu nota fiecare silabă, aşa încât cântărețul trebuia să cunoască 
anticipat cântarea. În notația medio-bizantină (damaschină sau hageopolită, 
secolele XIII-XIV) sunt mai multe şi mai riguroase semne, bine precizate în 
privinţa înălțimii, duratei şi dinamicii, iar în notația neobizantină (kukuzeliană, 
secolele XV-XIX) creşte numărul semnelor. Începând cu anul 1814 se trece la 
notația modernă, chrysantică. 

În principiu, notația bizantină se bazează pe semnele vocale, neume simple 
şi compuse (indică intervalul ce trebuie urcat sau coborât), pe semne consunante, 
complementare (precizează durata, legăturile şi nuanțele) şi pe ftorale (arată 
alterațiile sau modulaţiile). La începutul fiecărei fraze se marca sunetul de la 
care se pornea şi glasul, pe parcurs putându-se face translația, modulaţia pe alt 
sunet sau schimbarea modului, marcat prin semne speciale - mărturii. În 
execuția unui text notat cu neume, cântărețul trebuia să cunoască modul 
(glasul) în care era concepută linia melodică, întrucât semnele vocale pentru 
urcarea sau coborârea unui interval precizau doar treptele, nu şi tonurile, 
semitonurile sau sferturile de ton. 

Ritmul era foarte sumar notat, el fiind dependent de prozodie. Se marca 
alungirea unei silabe din cuvintele importante sau cele de la sfârşitul frazei. 
Ulterior, au apărut detalii legate de înălțime, ritm, ornamente. În ceea ce 
priveşte duratele notelor şi raporturile dintre ele, care generează ritmul, acestea 
depindeau de textul poetic. Raporturile de înălțime s-au organizat într-un 
sistem, cuprinzând diferite trepte melodice sau moduri, clasificate în secolul al 
VI-lea de Sever din Antiohia, iar în secolul al VIII-lea, loan Damaschin 
realizează, după modelul acestuia, o antologie cu cântări bizantine grupate pe 
cele opt ehuri. 

În teoria postchrysantică se dau scheme de scări pentru diferite moduri. În 
muzica bizantină clasică, conceptul de mod nu era legat de noțiunea de scară, ci 
de o formulă care fixa cadrul desfăşurării deseului melodic, fiecare având 
anumite trepte şi mers melodic specific. Un eh sau glas se caracteriza prin 
anumite sunete inițiale de plecare, de cadență finală, anumite formule melodice 
şi un anumit ambitus. 

Sub influența culturii muzicale greceşti, teoreticienii au adoptat vechile 
teorii despre moduri, stabilind patru moduri autentice-principale (ihos protos = 
dorian, ihos deuteros = frigian, ihos tritos = lidian, ihos tetrardos = mixolidian), 
numite kirii-conducătoare, şi patru plagale-secundare (plaghii: ihos plaghios 
protos = hipodorian, ihos plaghios deutros = hipofrigian, ihos plagios tritos = 
hipolidian, ihos plaghios tetrardos = hipomixolidian). Pentru determinarea 
glasului, cântăreţul intona o formulă pe nişte vocabule, dar liniile melodice ale 
acestor formule variau de la autor la autor. 

Gramaticile muzicale postchrysantice precizează scările modurilor şi 


53 


numirile lor, dar menţionează şi modurile cromatice şi enarmonice de 
provenienţă orientală. Chiar şi cele opt moduri clasice şi-au schimbat, parte din 
ele, structurile diatonice. Totodată, un mod diatonic se poate modifica în 
funcție de apartenenţa la cele trei stiluri: irmologic, stihiraric sau papadic. 

În ceea ce priveşte teoria, aceasta a fost tributară Greciei antice. În scrierile 
lor, Michael Psellos (sec. al XI-lea), Gheorghios Pachymeros (sec. al XIII-lea), şi 
Manuel Bryennios (sec. al XIV-lea) reiau teoriile cosmogonice antice şi atribuie 
alte simboluri modurilor. 

Alte rituri creştine orientale: copt, etiopian şi armean şi-au constituit 
imnologia într-un stil propriu, dezvoltând-se în afara celei bizantine şi 
independent de ea. Totuşi, ei n-au putut ignora cultura bizantină a cărei 
influenţă se face simțită. 

Muzica coptă s-a perpetuat mai mult oral, foarte târziu s-au adoptat unele 
semne ecfonetice. Ritul copt s-a practict în Egipt. Datorită aversiunii egiptenilor 
față de greci, nu s-au apropiat de la început de cultura bizantină. De fapt, ritul 
copt s-a desprins din biserica lerusalimului şi numai ulterior a suferit unele 
influenţe bizantine. În secolul al VII-lea, Egiptul a fost cucerit de arabi, dar 
muzica arabă n-a influențat-o pe cea coptă. Originalitatea muzicii copte de cult 
provine din faptul că, alături de psalmodie şi de imnuri, s-au inclus şi cântece 
populare religioase, care se mențin şi astăzi. 

Muzica etiopiană s-a dezvoltat în Abisinia, unde a existat în secolul | un 
regat semitic. Ritul etiopian s-a format sub influența bisericii alexandrine (sec. 
al IV-lea) şi a ritului sirian (sec. al V-lea). Astăzi, acest rit nu mai 
supravieţuieşte, biserica etiopiană practicând ritul copt. 

Primul popor care a avut creştinismul ca religie de stat au fost armenii, 
creștinați în secolul al II-lea şi începutul secolului următor de către Grigore 
Iluminatorul. Preluând practica muzicală a sirienilor din Edessa şi a grecilor 
din Chesareea, armenii au tradus în limba lor textele şi şi-au făurit un 
repertoriu original. În secolul al IX-lea, ei foloseau canonul şi imnul cu mai multe 
strofe sau monostrofice. Aceste trei rituri s-au dezvoltat în acelaşi timp cu 
muzica bizantină, dar, deşi de origine comună - ebraică şi siriană -, ele au o 
structură proprie. 

Sub influența muzicii bizantine s-a constituit şi muzica religioasă rusă, 
după creştinarea ruşilor de către cneazul Kievului Vladimir, în secolul al X-lea. 
Misionari greci şi bulgari au introdus cântările bizantine cu text slavon, aşa 
cum se cânta în Bulgaria, unde creştinismul fusese adoptat în jurul anului 864. 
Cântările executate în limba slavă au un stil specific, deosebit de cel bizantin. 
Deşi ruşii au adoptat Octoihul de tip bizantin, glasurile au căpătat un specific 
datorită influenței cântecului popular rus, care şi-a impus propria structură 
modală. 

Muzica bizantină a fost studiată de muzicologi de reputație mondială, ca J. 
B. Thibaut, Andre Pitra, Oskar Fleischer, Carsten Hoeg, J. W. Tillyard, Hugo 
Riemann, Egon Wellesz. În România, studiile elaborate de I. D. Petrescu, 
George Breazul, Gavriil Galinescu, Gheorghe Ciobanu, Grigore Panțâru, 

Sebastian Barbu Bucur, Marin Ionescu, Titus Moisescu, Gh. Ionescu, Florin 
Bucescu ş.a. aduc prețioase contribuţii la cunoaşterea istoriei muzicii bizantine. 
Pentru arta românească, studiul muzicii bizantine are deosebită importanță, 
căci ea reprezintă unul dintre principalele izvoare ale culturii noastre muzicale. 

După vechea Eladă, Bizanțul este un important leagăn al civilizației 
medievale, arta bizantină răspândindu-se pe o lungă perioadă de timp. După 
căderea Imperiului bizantin, muzica bizantină s-a păstrat în formele ei la 
popoarele ortodoxe din sud-estul european, constituind plămada profundă a 
spiritualității lor. 

Între secolele X-XV s-a constituit, pe lângă Bizanțul grecesc, şi cel slav de 
Răsărit - bulgar, ruso-kievian, sârb. Prin Evul Mediu bizantin, cuprinzând 
Bizanțul propriu-zis şi lumea slavă, Europa răsăriteană înscrie un important 
capitol în istoria civilizaţiei şi culturii europene medievale. 

Muzica gregoriană 


“Am fost profund mişcat de glasurile 
credincioşilor care intonau imnurile şi 
cântările lui Ambrozie; m-a cuprins un 
sentiment de evlavie.” 

Sf. Augustin 


În Apus, răspândirea creştinismului, organizarea bisericii şi a repertoriului 
muzical s-au realizat cu ajutorul misionarilor greci. Chiar după constituirea 
episcopatelor s-a menţinut o legătură strânsă cu Răsăritul. În apusul Europei, 
odată cu răspândirea creştinismului, a pătruns muzica orientală, unde a găsit 
tradiţii locale puternice cu care s-a împletit, realizându-se mai multe stiluri 
muzicale. 

Întrucât Roma cunoscuse migraţia diferitor popoare, ea îşi pierduse din 
strălucirea şi autoritatea sa, aşa încât Bizanțul a rămas centrul de iradiere a 
culturii apusene. Episcopul Romei trimitea diplomați la Bizanţ, fapt care a 
întărit legătura cu muzica bizantină şi influența ei asupra celei occidentale. 
Ambrosius din Milan, Leandru, episcopul Sevilliei, Augustinus Aurelianus din 
Hippona şi însuşi papa Gregorius (540-604) au cunoscut bine viața muzicală a 
Bizanțului. 

Cântările, aduse din Răsărit şi introduse în cult, s-au transmis oral. 
Repertoriul religios a avut un stil diferit la fiecare popor, datorită influenței 
cântecului popular şi chiar îmbinării cu acesta. La aceasta a contribuit şi 
acțiunea limbii fiecărui spaţiu, care şi-a impus şi intonațiile specifice în cântările 
împrumutate şi cântate în limba băştinaşă. Astfel, s-au detaşat mai multe stiluri 
muzicale, specifice diferitelor popoare din Apus: celtic, galican, hispano-mozarab, 
milanez (ambrozian) şi roman. 

Ritul celtic, practicat în nordul Franţei şi în insulele britanice, s-a pierdut 
(poate fi bănuit prin studiul folclorului celtic), la fel cântările ritului galican de 
pe teritoriul Franţei şi al Elveţiei germanice. În Spania, un dialect muzical 
propriu îşi are obârşia în imnurile aduse de Prudentius (sec. al IV-lea) şi a 
creatorilor din Sevilla, Toledo şi Saragossa, de la finele secolului al VI-lea şi 
începutul secolului al VII-lea. Printre numeroşii episcopi preocupați de muzică 
îi amintim pe Leandru din Sevilla (sec. al VI-lea) şi Idelfondo din Toledo (sec. al 
VII-lea). În timpul dominaţiei arabe, Cordoba devine un centru înfloritor al 
culturii muzicale creştine, întrucât maurii au fost toleranți față de cultul creştin. 
Astfel s-a constituit aşa-numitul rit mozarab. 

După recucerirea Toledo-ului (sec. al XI-lea), regele Alfonso al VI-lea 
porunceşte înlocuirea cântării mozarabe cu cea romană, deşi ritul mozarab s-a 


56 


menținut în unele biserici din Toledo. Totuşi vechile manuscrisele nu sunt 
descifrable, iar cântările perpetuate oral şi-au pierdut originalitatea. Mozarabul a 
fost restaurat în secolul al XVI-lea de către cardinalul Ximenes de Cismers, 
violent duşman al maurilor şi un temut inchizitor. 

Dintre riturile practicate înainte de generalizarea ritului roman este 
binecunoscut cel milanez, numit şi ambrozian, după numele lui Ambrosius, 
episcop al Milanului (340-397), care a introdus imnurile şi cântarea antifonică, 
după model bizantin. Dintre imnurile scrise de el în ritm uniform, amintim 
Aeterna rerum Conditor. Cunoscutul imn Te Deum laudamus aparţine lui Niceta 
de Remesiana (autorul tratatului De psalmodiae bono, 355-414), episcop din sudul 
Dunării, şi nu lui Ambrozie. 

Cu excepția imnurilor, cântările ambrosiene sunt înrudite cu cele 
gregoriene, căci au origine comună, orientală. Dar cântul ambrozian era mai 
original şi mai simplu, în care domina silabicul şi rima muzicală - un desen 
muzical cu care se încheiau unele sau toate frazele unei cântări. El era mai 
bogat, mai expresiv şi mai convingător decât cel roman, încât a avut mai mult 
ecou în rândul credincioşilor. De aceea, episcopii Milanului nu au cedat uşor la 
înlocuirea lui cu cel roman, păstrându-se până în zilele noastre. 

Şi ritul roman s-a plămădit prin împletirea cântării răsăritene cu practica 
muzicală locală. Ritul roman stă la baza cântecului gregorian, cântat în latină şi 
impus de Roma în toate bisericile apusene, constituind germenele dezvoltării 
culturii muzicale europene. Această impunere s-a făcut în perioada în care 
notația neumatică era în primul stadiu şi nu se generalizase încă. De aceea, 
repertoriul vechilor rituri s-a pierdut, doar cel ambrozian s-a păstrat în mare 
măsură. 

În Evul Mediu, visul reconstituirii Imperiului roman de Apus n-a fost 
părăsit decât după căderea Constantinopolului. Episcopul Romei, care şi-a luat 
titlul de papă, s-a considerat şeful întregii biserici creştine, fapt care a provocat 
"Marea Schismă" (1054) - despărțirea Bisericii de Răsărit de cea de Apus. 
Dorind să refacă Imperiul de Apus pe plan religios, papii au decis impunerea 
ritului roman, de limbă latină, în toate diocezele apusene, inițiind o sistematică 
şi perseverentă acțiune de cultivare a sa. Această inițiativă s-a lovit de serioase 
rezistențe. Până la urmă, după secole de tenacitate, s-a obținut unificarea 
cântării în biserică cu unele reacţii antigregoriene, care vor constitui un factor 
de dinamizare al acestui cânt. 

Neavând un sistem precis de notație, biserica perpetua un repertoriu 
muzical transmis oral, aşa încât cântările se deformau şi se adaptau conform 
tradiţiei locale. Se simțea nevoia fixării unui ordo, a unui anumit repertoriu cu 
un fond de melodii. Nu exista, ca astăzi, conceptul de compoziție, căci nimeni 
nu concepea să creeze o melodie. Cântările primitive se învățau şi se 
transmiteau altora cât mai fidel tradiţiei, ele fiind considerate de origine divină. 
După ce biserica s-a consolidat, s-a căutat unificarea, iar papii au stabilit un 
repertoriu universal bazat pe cântul roman. 

S-a creat legenda potrivit căreia papa Gregorie I ar fi epurat şi codificat 

cântările bisericii romane şi le-ar fi impus tuturor diocezelor în timpul 
pontificatului său (590-604). Dar procesul unificării cântării bisericeşti apusene 
a fost îndelungat şi complex. A fost rezultatul unificării spirituale şi un 
important sprijin pentru unificarea politică, solicitată de ideea reconstituirii 
Imperiului de Apus. Totodată, crearea unui repertoriu muzical unic venea şi 
din nevoia de a avea în biserică un climat spiritual ferit de influența riturilor 
precreştine ale popoarelor din vest şi ale celor aşezate după migrațiuni. 

Atribuindu-şi rolul de capi ai bisericii, episcopii Romei au acționat pentru 
unificarea cultului, impunând limba latină şi un repertoriu muzical bazat pe 
cântul roman. Încă din veacul al IV-lea, papa Damasius (366-384) a reglementat 
liturghia şi cântările, ajutat de Hieronymus - un bun cunoscător al liturghiei 
orientale. În secolul al V-lea, pentru cultivarea muzicii, papa Coelestinus (422- 
432) înființează la Roma „Schola Cantorum”, un centru de pregătire a 
muzicienilor şi unde se formau cântăreții. Apoi, papa Leon I (440-461), el însuşi 
un reputat cântăreț, înființează mânăstirea „Sf. loan şi Paul”, ai cărei călugări 
slujeau la catedrala papală. Leon I alcătuieşte un Sacramentarium, un ghid 
pentru desfăşurarea liturghiei şi a altor slujbe, după modelul celor practicate la 
Ierusalim. Şi papa Gelasius (492-496) redactează un Sacramentarium şi 
organizează repertoriul muzical. 

În vederea justificării unui cânt unic, s-a răspândit conceptul despre esenţa 
divină a muzicii religioase. O miniatură dintr-un vechi manuscris ni-l 
înfăţişează pe papa Gregorie I dictând unui scrib, aşezat la picioarele lui. Acesta 
avea pe braţe o tabulă, pe care scria neume. Papa dicta scribului ceea ce Sfântul 
Duh, sub forma unui porumbel, îi dicta la ureche. Datorită originii divine a 
cântului nu puteau exista creatori, iar cântarea trebuia păstrată nealterată. Se 
spune că papa Gregorie a alcătuit Antifonarul, pe care l-a legat cu un lanţ de aur 
de pristolul bisericii Sfântul Petru. Se justifica, astfel, necesitatea respectării 
neabătute a cântării tradiționale de rit roman. 

Înainte de a ajunge papă, Gregorie I a fost nunțiu papal la Bizanţ, unde a 
cunoscut fastul ceremoniilor religioase şi înfloritoarea activități muzicale. În 
timpul pontificatului său, el continuă organizarea cultului şi a repertoriului 
muzical. Legenda vrea ca însuşi Gregorie să fi triat, poate şi creat, cântecele pe 
care le-a generalizat în biserica romano-catolică. De fapt, Antifonarul roman 
reprezintă o sinteză, o organizare a cântecelor practicate şi care provin din cele 
importate din Orient, din culturile antice precreştine şi din muzica populară a 
popoarelor creştinate. 

La determinarea stilului gregorian, acel cantus planus eminamente 
diatonic, cu ritm liber dar liniştit şi intervale fără salturi, au contribuit părinții 
bisericii şi teoreticienii, care au preluat mecanic şi impropriu preceptele vechii 
teorii eline. În primul rând s-a aplicat teoria ethosului la mistica creştină, dar s-a 
evitat ritmul stenic, specific muzicii populare şi ritmia vie a dansului. Temelia 
cântărilor bisericeşti fiind psalmodia, ritmia liberă a fost considerată adecvată 
cântului religios. Tot din patrimoniul culturii orientale provine şi melismatica, 
dar ea a fost limitată la un ambitus restrâns. Unii autori remarcă structura 

pentatonică a multor vocalize gregoriene, ceea ce denotă originea veche a acestora. 

Din cântecul religios oriental, biserica apuseană a înlăturat cromatismele şi 
enarmonismele, anumite ritmuri şi instrumentele, neconforme cu spiritul 
bisericii. Eliminarea microintervalelor din melopeea preluată de la bizantini s-a 
făcut datorită preceptelor lui Boetius. 

Răspândirea şi impunerea cântării romane, numită prin tradiție cântec 
gregorian de către ierarhii bisericii, au întâmpinat rezistența unor rituri 
regionale timp de secole. Totodată, a existat o permanentă infiltrare a muzicii 
laice sau a unor practici culte, care au alterat puritatea monodiei gregoriene. 
Cea mai slabă rezistenţă a fost din partea Angliei, unde Gregorie I a trimis o 
misiune încă din anul 596. Mânăstirea de la Worchester devine, în secolul al 
VIII-lea, un înfloritor centru de cultivare a cântului gregorian. 

În ţările germanice, cântul gregorian a fost introdus prin acţiunea lui 
Bonifacius (680-754), originar din Anglia, de unde vine şi teoreticianul Alcuin 
(753-804), consilierul lui Carol cel Mare. În Franţa, introducerea cântului 
gregorian a întâmpinat serioase rezistențe. Începută în timpul lui Pepin cel 
Scurt (sec. al VIII-lea), acțiunea s-a desăvârşit abia sub domnia lui Carol cel 
Mare, fiul lui Pepin. Deşi ritul galican n-a putut fi uşor înlocuit, până la urmă 
gregorianul se impune, odată cu asimilarea unor elemente galicane. În secolul 
al IX-lea, Amalarius din Metz stabileşte Antifonarul franc, în care include cântări 
gregoriene şi galicane. 

În Spania, sub regele Alfonso al VI-lea, în secolul al XI-lea, se impune 
liturghia gregoriană, totuşi unele biserici, ca cea din Toledo, nu renunţă la ritul 
mozarab. În răspândirea cântării gregoriene, un rol important l-au avut 
mânăstirile din St. Gall (Elveţia), Reichenau şi Fulda (Germania), Metz, Tours, 
Rouen, St. Martial de Limoges (Franţa) ş.a. 

Cântul gregorian n-a fost opera unor compozitori, căci melodiile practicate 
erau preluate de către cântăreți ca dintr-un fond tradițional, îmbogăţit mereu şi 
şlefuit de fiecare în parte. De aceea nu avem menţionate nume de compozitori, 
afară de cei cărora tradiţia le atribuie unele creaţii. Printre aceştia îi amintim pe 
Theodolphe din Orleans (m. 821), Notker Balbulus (m. 912) şi Tuotillo (m. 914). 
Sunt cunoscuți şi teoreticieni, autori de opusuri referitoare la speculațiile 
filosofice despre muzică, la practica muzicală sau la notație: Alcuin (m. 408), 
Aurelianus Reomensis (m. 850), Remgius Altisiodorensis (sec. al IX-lea), 
Huchbald din St. Armand (m. 930), Odon de Clugny (m. 942) şi Guido d'Arezzo 
(cca 995-1050). 

Cântul gregorian îşi are obârşia în cântecul importat din Răsărit. Ca şi în 
biserica răsăriteană, existau aceleaşi modalități de execuţie: psalmodia, cântul 
silabic al imnurilor şi cântul melismatic al jubilațiilor. După Gustav Reese, 
existau trei categorii de formule melodice: silabice, neumatice şi melismatice, iar în 
privința formei, el împarte cântările în patru categorii: strofice (diferite strofe 
sunt cântate pe aceeaşi melodie, cu aceeaşi structură metro-ritmică), psalmodice 
(versetele sunt repetate pe aceeaşi formulă, dar variate la fiecare verset), 
commatice (melodia este o creaţie liberă, căci nu există versete sau strofe), 

monologuri şi dialoguri (adică recitările lecturilor cu eventuale răspunsuri). 

Structura melodică a psalmodiei conține un incipit, scurt desen melodic 
ascendent, ce duce la dominanta melodică (tenor, tuba), pe care se face o 
recitare. La mijlocul perioadei există o mică inflexiune melodică de cadențare 
pe tuba, urmată de o nouă recitare pe tuba şi o linie melodică concluzivă, care 
coboară lin la nota finală. 

Din cântul psalmilor derivă celelalte genuri gregoriene. Există trei 
modalități de psalmodiere: solo psalmodic (cântare solo), cântul antifonic şi cântul 
responsorial, în care corul repetă refrenul. Solo-ul psalmodic a generat tractus-ul, 
cântare structurată în lanț de fraze fără repetări. Din cântul responsorial a luat 
naştere responsorium, cântarea neumatică sau melismatică. În acest gen se 
configurează structuri cu versuri şi refren, foarte importante pentru formele 
muzicale, întrucât prefigurează viitorul rondo. 

În execuțiile antifonice ale psalmilor apar, între versete, secțiuni noi cu 
caracter de refren, cântate de cor. Treptat ele se vor dezvolta sub numele de 
antifoane (antheme, antiphonae, antienne), şi vor deveni piese de sine stătătoare în 
stil silabic, neumatic sau melismatic. 

În ceea ce priveşte ritmica cântului gregorian, aceasta era strâns legată de 
melodie. Silabelor accentuate le corespund sunete mai înalte în contextul 
melodic, ceea ce dovedeşte originea lor psalmodică. Chiar în piesele mai 
elaborate se simte corespondenţa dintre acestea. Caracterul psalmodic al 
melodiilor gregoriene reiese şi din rara folosire a salturilor intervalice mari. 
Este evidentă asemănarea perioadelor melodice cu arcul primitiv al psalmodiei, 
căci se pot observa perioade melodice alcătuite dintr-un desen ascendent, o 
oprire pe o țesătură înaltă cu un repaus pe dominanta melodică a modului şi 
coborârea lentă şi liniştită spre finală. 

În afara genurilor psalmodice, în repertoriul gregorian s-au introdus 
imnurile, provenite din cântecul popular. Primele imnuri erau în proză, încât 
structura lor melodică nu se deosebea prea mult de genurile psalmodice. De la 
Ambrosie încoace, imnurile s-au scris în versuri, având o structură ritmică 
regulată şi o sintaxă bistrofică simetrică (ab, ab). În afară de imnurile cu 
structuri bistrofice, se găsesc unele structuri mai ample (ab, cd, cd). Alte imuri 
conțin motive clar configurate, cu secvenţări şi rime melodice, ceea ce le conferă 
o structură mai închegată. 

Cântările Ordinarium-ului - Kyrie, Gloria, Credo, Sanctus, Agnus Dei - au 
fost inițial melodii simple, izvorâte din litania orientală primitivă, care au 
evoluat treptat spre forme simetrice, cu repetări de secțiuni. Importanţa lor a 
crescut în secolul al XIV-lea, când cele cinci cântări fixe ale Ordinarium-ului vor 
fi polifonizate. 

Cântul gregorian poseda o austeră poezie, cu unele momente de elevată 
solemnitate şi autentică vibrație emoțională. Dorind să păstreze nealterată 
sobrietatea cântului bisericesc, ierarhii s-au opus oricărei schimbări sau 
adăugiri. Dar, ca orice fenomen artistic, nici limbajul muzical, nici structurile, 
nici stilul nu pot rămâne încremenite. Difuzarea cântului gregorian în practica 

unor popoare cu climat spiritual diferit a avut ca efect infiltrarea unor elemente 
eterogene în repertoriul religios. 

Până în secolul al X-lea, cantorul era doar o verigă în lanțul de perpetuare 
a cântului tradițional bisericesc. Lipsa notaţiei a favorizat învățarea mecanică a 
cântării, neputându-se asigura păstrarea riguroasă a tradiţiei. Prin dezvoltarea 
notaţiei s-au putut consemna unele intervenţii personale şi s-au putut transmite 
aceste inovări. Odată cu infiltrarea elementelor intonaționale şi a structurilor 
din practica populară în cea cultă bisericească, s-au difuzat interpolările şi 
modificările făcute. Respectarea riguroasă a cântărilor şi a ordinii lor în slujbele 
religioase se destramă la începutul celui de al doilea mileniu, când polifonia 
măreşte importanța cantorului, a organistului, căci pe nesimţite orga pătrunde 
în practica muzicală a bisericii. 

Răspândirea stilului gregorian şi cultivarea acestui cânt în diferite centre 
ale Apusului vor îmbogăţi repertoriul, se vor dezvolta genurile şi structurile, 
facilitând apariția unor genuri care se vor desprinde de biserică. După epoca de 
supremație a şcolii romane, o nouă perioadă de înflorire se datorează 
mânăstirilor din Franţa şi Germania (sec. VIII-XII). 

Introducerea unor creații personale în repertoriul bisericesc, în special cel 
franco-german, a însemnat o cale de pătrundere a elementului laic, alterând 
astfel stilul gregorian. Încă înainte de veacul al X-lea, în desfăşurarea cultică 
apar adăugiri, care au introdus inflexiuni şi structuri proprii muzicii laice. 
Aceste interpolări s-au făcut, mai ales, în cântările ordinarium-ului - tropi, în 
lecturi - epistole umplute, în procesiuni sau în mişcările din timpul slujbelor 
divine - conductus. 

Tropul este un adaos muzical cu rol de introducere, încheiere sau 
intercalare într-o cântare. În tropii mai vechi, structura este silabică cu tendinţa 
de simetrie a segmentelor, cei noi, cu structură metrică, au o clară simetrie a 
segmentelor. Lectura Epistolelor şi a Evangheliei era „tropată” cu comentarii, în 
Franța fiind numită epistole umplute (epitres farcies). Tropii şi celelalte elemente 
adăugate lărgesc sfera practicii muzicale, prin genurile noi pe care le pregătesc 
şi prin structurile pe care le configurează. 

Cele mai cunoscute intervenții în cântul gregorian sunt secvențele, inițial 
orice vocaliză care “urma” frazele sau cântările (sequor = a urma). În secolul al 
IX-lea, călugării Mânăstirii Jumieges puneau texte sub vocalizele jubilațiilor 
pentru a fi mai uşor memorate. S-au obținut melodii silabice prin troparea unui 
text sub vocalize. Acest text s-a numit versus, tropus sau prosa, de unde şi 
termenul de sequentia cum prosa, simplificat sequentia (secvență). Nu s-a rămas la 
simpla „tropare” a unui text, ci secvențelor li s-au adăugat unele dezvoltări, 
ajungându-se la crearea unor piese distincte, în care simetria se baza pe 
paralelismul a două fraze. După modelul celor de la mânăstirea Jumieges, au 
creat secvenţe şi unii călugări de la mânăstirile St. Gall, Limoges, Reichenau. 

Cei mai cunoscuți autori de secvenţe sunt Notker Balbulus (sec. al IX-lea), 
Wipo din Burgundia (sec. al XI-lea), Bernon din Reichenau (sec. al XI-lea), 
Hermann Contractus (sec. al XI-lea), Adam de Saint Victor (sec. al XII-lea), 

Toma d'Aquino (sec. al XIII-lea), Toma de Celano (sec. al XIII-lea). 

Între secolele al XI-lea şi al XIII-lea s-au scris multe secvenţe care au 
îmbogăţit repertoriul bisericesc. În ceea ce priveşte structura melodică, se 
constată o simetrie rezultată din perechi de fraze şi egalitatea dimensiunilor 
frazelor. A intervenit şi rima, încât secvenţa se confunda cu imnul în versuri. 
Numărul mare de secvențe, create şi introduse în desfăşurarea cultului, 
amenința însăşi unitatea stilului muzicii bisericii romano-catolice, păzită cu 
fermitate de ierarhi. 

În secolul al XVI-lea, Conciliul de la Trento a interzis secvențele, păstrând 
numai cinci: Victimae paschali laudes (atribuită lui Wipo), Veni Sancte Spiritus 
(atribuită papei Inocent al III-lea), Lauda Sion Salvatorem (text de Toma 
d'Aquino, pe o melodie de Adam de St. Victor), Dies irae (atribuită lui Toma de 
Celano) şi Stabat Mater dolorosa (a franciscanului Jacope di Todi, ulterior atribuit 
lui Jakobus Benedictus, m. 1306). 

S-au tropat şi cântecele Ordinarium-ului. Tropii s-au introdus atât în sânul 
unei cântări, dar şi ca preludiu sau postludiu. Solange Corbin distinge mai 
multe categorii de tropi: de adaptare (cuvinte sub vocalize), de dezvoltare 
(secvenţe), de interpolare (comentarii muzicale intercalate, de ex. Ave verum - 
trop introdus în Sanctus), de încadrare (preludiu sau postludiu), de completare 
(piesă lirică independentă, intercalată în liturghie, de ex. Conductus), de 
substituire (trop foarte dezvoltat, devenit piesă amplă, textul cântării tropate 
fiind răsfirat). 

Prin secvențe şi tropi s-au introdus în repertoriul religios forme simetrice 
versificate, bazate pe durate bine precizate între sunete. În Biserica de Apus 
întâlnim pe lângă cantus planus, cu ritmie liberă, şi cantus fractus - cântec bine 
ritmat. 

Tropul complementar, intercalat în timpul liturghiei, s-a numit conductus. 
El însoțea o procesiune sau o mişcare solemnă a unui oficiant. Cu timpul, 
termenul a desemnat un cântec care preceda un anumit serviciu religios sau 
lega două momente ale oficierii cultului. Trecut în practica laică, conductus-ul a 
avut caracterul unui imn procesional, iar în drama religioasă însoțea intrările 
sau ieşirile personajelor. Reprezentanții “şcolii muzicale” de la Paris (sec. XII- 
XIII) îl vor polifoniza. 

La început, teoria muzicii medievale a continuat preceptele eline, 
transmise de ultimii teoreticieni greci. Prin Alipius (sec. al IV-lea) s-au cunoscut 
modurile, genurile şi notația elină. Scrierile lui Aristides Quintilliainus oferă 
ample informații asupra ritmiei, iar cele ale lui Gaudentius (sec. al V-lea) date 
privind teoriile pitagoreice. 

Printre primii teoreticieni creştini se numără Augustinus Aurelianus (354- 
430), episcop de Hippona, care s-a ocupat cu precădere de problema ritmului, 
în lucrarea sa De musica. El considera muzica o artă cu severe principii de 
construcție ritmică, iar ca mistic creştin concepea muzica ca un mijloc de a 
comunica cu divinitatea. Importante sunt referirile la practica muzicală a 
timpului şi prezentarea jubilațiilor ca dovezi ale capacității muzicii de a depăşi 

expresia cuvintelor. 

O autoritate incontestabilă a fost Amicilius Boetius (cca 480-524), care 
împarte muzica în patru categorii: coelestis (redă armonia cosmosului), mundana 
(redă armonia lumii), humana (armonia microcosmosului, a omului) şi 
instrumentalis (muzica practică, care imita pe celelalte două categorii). Deşi este 
inspirată de cosmogoniile antice, această teză este foarte valoroasă căci conferă 
muzicii capacitatea de a reda armonia cosmosului, armonia dintre suflet şi 
corp, muzica instrumentală fiind creată de om şi redată de instrumente. El 
propune şi o notație alfabetică, folosind alfabetul latin de la A la P. 

În scrierile sale, Flavius Cassiodorus (490-580) reia teoria ethosului, despre 
forța educativă a muzicii şi efectele ei morale şi terapeutice, dar face omisiuni şi 
confuzii în transmiterea teoriilor antice, care vor avea efecte negative asupra 
teoriei şi practicii medievale. Ne-a lăsat următoarea tipologie: scientiae 
harmonica (studiază structura melodiei), scientiae rythmica (se referă la 
corespondența dintre text şi melodie), scientiae metrica (analizează metrica). Şi 
Isidor din Sevilla (cca 570-636), un encicloped al timpului, reia teza lui 
Cassiodorus şi include muzica în sfera ştiinţelor guadrivium-ului, alături de 
aritmetică, geometrie, astronomie. 

De la Alcuin (753-804), originar din Anglia, consilier al regelui Carol cel 
Mare, ne-au rămas primele menţiuni despre modurile ecleziastice, 
corespondentele occidentale ale celor opt glasuri bizantine. Eliminarea 
microintervalelor din melopeea preluată de la bizantini s-a datorat preceptelor 
lui Boetius, continuatorul teoriei greceşti, confirmând neadaptarea cântărețului 
occidental la o melodica presărată cu enarmonisme. 

În secolul „de aur” al muzicii gregoriene (sec. al IX-lea) au activat câțiva 
teoreticieni de marcă: călugărul benedictin Aurelianus din Reomensis a scris 
Musica disciplina, în care analizează formulele melodice reprezentative ale 
modurilor. În De harmonica institutione, Huchbald din St. Armand (cca 840-930) 
menționează cele opt moduri şi relatează despre oraganum în tratatul Musica 
enchiriadis (ulterior atribuit contemporanului său Ogier din Laon). Odon de 
Clugny (cca 870-942) notează înălțimea sunetelor cu literele alfabetice în 
scrierea sa, Dialogus. 

În secolul “de argint” al cântului gregorian (sec.XI), teoria este dominată de 
Guido d'Arezzo (cca995-1050), care trece drept creatorul portativului cu 
solmizație, numind notele cu silabele primelor cuvinte ale frazelor din Imnul 
către Sf. loan: ut, re, mi, fa, sol, la. Hermann Contractus (cca 1013-1054) de la 
Mânăstirea Reichenau, propune ca notație un sistem bazat pe litere, care 
reprezintă intervalele, în micul său tratat practic, Opusculae musica. 

Apariţia polifoniei şi, implicit, a muzicii “măsurate” înseamnă o nouă 
etapă în istoria limbajului muzical. Teoreticienii din secolele XI-XIII vor aborda 
noi probleme, căci, odată cu îmbogățirea limbajului, erau necesare noi 
modalități de organizare şi noi sisteme de notație. Deşi primii teoreticieni 
creştini au preluat teoria antică greacă, totuşi notația greacă n-a fost folosită în 
biserica apuseană. 

Cel mai vechi sistem de notație din muzica bisericească occidentală este cel 
al neumelor, provenite din semnele de punctuație, indicând vag fluctuația 
melodică, fără a preciza intervalele sau durata. La originea lor stau semnele de 
punctuație, folosite de gramatici. Neumele erau puncte de pauză puse pe linia 
textului, dedesubt sau deasupra, fixând unitățile morfologice: comma, colon şi 
periodus. Semnele mai dezvoltate marcau inflexiunile vocii: punctus circumflexus 
- indica coborârea vocii, atunci când fraza nu era terminată, punctus elevatus — 
urcarea vocii, punctus versus - la sfârşitul frazei se cobora cu o cvintă, punctus 
interogationis - coborârea cu o terță şi revenirea la tonul inițial. 

Introducerea neumelor în muzica bisericească datează din veacul al IX-lea, 
iar denumirile greceşti din documente atestă originea lor bizantină. Dacă 
neumele bizantine precizau intervalul dintre sunetele melodiei, cele romane 
indică doar sensul mişcării melodice şi, rareori, durata. Scrierea neumelor a 
evoluat. Iniţial, ele nu erau scrise pe acelaşi rând. Abia călugării de la St. Gall 
le-au scris pe acelaşi rând, după model bizantin, îngreunând însă citirea 
datorită neprecizării înălțimii. 

În secolul al XII-lea apare notația gotică, semnele neumelor luând forme 
pătrate şi romboidale. În scrisoarea către Lambert, Notker Balbulus fixează o 
notație cu semne romaniene, adică cu litere puse lângă neume pentru a preciza 
intervalul şi ritmul. Notaţia cu semne romaniene a călugărului Romanos cu 
litere puse pe lângă text, preciza înălțimea, sunetul, viteza şi nuanțele. Semnele 
romaniene nu s-au impus în muzica curentă. John Cotton critică acest sistem, 
căci o literă putea avea mai multe interpretări. 

După un secol, Hermann Contractus din Reichenau a inventat un sistem 
de litere, care determina intervalul: e = unison, equisonus; s = semiton; t = ton; 
st = terță mică; tt = terță mare; d = cvarta etc. Aceste semne erau întrebuințate 
fie ca neume, fie singure. Sistemul acesta de notație clarifica intonarea 
intervalului, dar a fost depăşit de invenţia liniilor apărută încă din secolul al 
X-lea. 

Ideea liniilor unui portativ ce asigură reprezentarea diastemică se observă 
şi în notația imaginată de Huchbald. Este rezultatul necesităţii de a reprezenta 
grafic începuturile polifoniei. Huchbald foloseşte un portativ, în spațiile căruia 
scrie silabele cântecului. La începutul portativului, pe fiecare spaţiu, este 
însemnat intervalul de ton şi semiton. Notaţia alfabetică este propusă într-un 
tratat, De musica, scris sau inspirat de Odon de Clugny, unde seria literelor 
reprezenta sunetele cuprinse între Sol-mi2. Şi Boethius a propus (în secolul al 
VI-lea) o notație alfabetică, folosind pentru dubla gamă (la-la2) literele latine de 
la A la P. 

Cea mai importantă reformă a notațţiei este a lui Guido d'Arezzo, care 
foloseşte portativul pe liniile şi spaţiile căruia se vor scrie neumele. Există un 
manuscris (din 986) la mânăstirea Corbice, în care neumele sunt aşezate la 
distanţe variabile față de o linie orizontală roşie, la capătul căreia era marcat f = 
fa. Într-un manuscris din secolul al XI-lea apare a doua linie galbenă, care 
poartă la capăt drept cheie litera c = do. Guido foloseşte un portativ cu patru 

linii: re minor (prima) şi la (a treia), scrise cu negru, fa minor (a doua) cu roşu şi 
do minor (a patra) cu verde. Notele în vechile forme ale neumelor pătrate 
(gotice) se aşezau pe linii şi pe spații. La capătul liniilor, scrise cu verde şi roşu, 
era însemnată litera aferentă sunetelor, reprezentate pe liniile respective. Ele 
sunt prototipurile cheilor de astăzi. 

În secolele XII-XIII, neumele pătrate capătă durată. După crearea 
portativului, posibilitatea notării diastematice a fost o mare realizare, care va 
aduce mari servicii dezvoltării culturii muzicale ulterioare. 

În primul mileniu, cercetătorii muzicii occidentale consideră muzica ca 
ştiinţă şi o aşază în guadrivium, alături de ştiinţele matematice. Teoreticienii au 
preluat vechea teorie pitagoreică despre armonia numerelor ca principiu al 
muzicii, dar şi teoria despre ethos, adaptată misticii creştine. Au fost preluate 
incomplet teoriile eline cu privire la consonanţă, iar modurile diatonice eline au 
primit noi denumiri. 

Răspândirea cântului gregorian contribuie la dezvoltarea genurilor, a 
structurilor şi la desprinderea unor genuri de biserică. După aşa-numita epocă 
„de aur” (sec.X-XIV) a cântului plan, în care se desfăşoară reforma gregoriană şi 
în care rolul Romei este evident, urmează răspândirea ei în tot Apusul. În 
importante mânăstiri franceze, engleze şi germane, cântările bisericeşti se 
îmbogăţesc, în ele pătrund permanent elemente ale muzicii populare. Lărgirea 
sferei tematice şi extinderea cultivării muzicii în afara bisericii au dus la apariția 
de noi genuri şi modalități de limbaj: polifonia şi “măsurarea” muzicii. Aceste 
mijloace vor necesita un nou sistem de notație. 

Dacă în primele secole ale celui de al doilea mileniu arta bizantină nu 
dezvoltă un sistem muzical menit să evolueze, muzica gregoriană şi, în general, 
practica muzicală religioasă a Apusului vor ajunge treptat la un atare stadiu de 
dezvoltare, încât vor însemna un element catalizator al culturii muzicale 
europene, dinamizând atât creaţia laică, cât şi cea religioasă într-o continuă 
prefacere. 

Muzica laică medievală 


“ Muzica nu va înceta a fi cea mai 
eliberatoare dintre arte.” 
Wagner 


La începutul celui de al doilea mileniu se afirmă plenar arta populară şi 
pătrunde în cea cultă, scrisă, a cavalerilor medievali. Se deschide o eră nouă în 
cultura muzicală prin această pregnantă manifestare a artei laice, care va 
deveni un important factor în dezvoltarea tehnicii muzicale. Ea a existat mereu, 
dar n-a fost notată, întrucât biserica era singura care transmitea muzica. La 
sfârşitul secolului al X-lea, muzica laică ia un avânt deosebit, înflorind în 
continuare de-a lungul secolelor. 

În secolele XI-XIII, epoca cruciadelor, se exalta cavalerismul şi eroismul 
seniorilor. Este şi perioada lirismului prezent în poezia şi muzica timpului, arta 
muzicală nefiind separată de cea poetică. Versurile vor imprima o anumită 
simetrie muzicii. Apar ample epopei şi romane medievale, în care coexistă 
proza, poezia şi muzica. Acum începe a se reînvia literatura veche elină. 

Un drum nou în dezvoltarea artei muzicale se întrevede prin polifonie, 
prin ars mensurabilis (muzica “măsurată”) şi prin musica ficta (cu alteraţii), 
izvorâte din nevoia de redare veridică a trăirii omului. Muzică laică se 
infiltrează în sfera celei culte, unde arta religioasă nu reuşea să se mențină în 
limitele stilistice impuse de estetica ecleziastică. 

Începând cu secolul al XI-lea asistăm la numeroase manifestări muzicale 
laice, prin mistere şi moralități, cântecul latin şi cel popular, dar mai ales prin 
arta trubadurilor, truverilor şi a Minnesăngeri-lor. Faţă de arta rafinată a 
poeților muzicieni, cea populară, frustă, oglindeşte dorința omului medieval de 
a-şi dezvălui propriul univers spiritual. 

Zorii acestei noi epoci din istoria muzicii sunt efectele transformărilor din 
sânul lumii medievale, care îşi configurase scara ierarhică. Începând din veacul 
al X-lea, societatea europeană îşi fixase solid structurile feudale. Reşedinţele 
curților, ca şi castelele nobiliare erau atât simbolul forței economice, cât şi al 
autorității politice a suzeranilor. În timp ce seniorii se războiau între ei, împinşi 
de meschine ambiţii de cucerire sau de eliberarea Sfântul Mormânt de la 
musulmani, în timpul celor opt cruciade (1096-1291), refacerea teritoriilor 
ruinate de devastările pricinuite de veşnicele rivalități apăsa pe umerii celor 
mulți. În timpul celor două secole de permanente lupte se înfiripă legături 
comerciale între Apus şi Răsărit, se dezvoltă negoțul, meşteşugurile şi 
navigația, toate contribuind la prosperitatea lumii apusene. 

Importante centre erau mânăstirile, focare ale spiritualității medievale, 

unde flacăra culturii, a învăţăturii din şcolile aferente bisericilor dădea roade 
temeinice, prin izvoarele religioase etern inspiratoare. Pretutindeni răsar 
oraşele-târguri, înconjurate de ziduri şi şanţuri, menite a le apăra de cuceritori. 
În incinta acestor oraşe activau diferiți meşteşugari, organizați mai târziu în 
bresle, între care se disting cele ale muzicienilor, executanților, uneori şi ale 
creatorilor. Apariţia şi dezvoltarea oraşelor constituie, de fapt, baza civilizației 
moderne. 

Este epoca în care înfloreşte stilul roman în arhitectură şi se conturează noul 
stil gotic, de acum datând şi marile poeme epice medievale: La Chanson de 
Roland (sec. al XI-lea), Poemul Nibelungilor (sec. al XIII-lea), ciclul regelui Arthur 
şi al cavalerilor săi, legenda despre frumoasa Magellone, a Graalului sau cea 
despre Tristan şi Isolda (sec. al XIII-lea). Pe la reşedinţele feudale şi prin oraşe 
mişunau jongleuri, menestreli, vaganti - goliarzi, aceştia din urmă fiind călugări 
sau studenţi care părăseau mânăstirile sau seminariile. 

Din secolul al IX-lea se găsesc manuscrise, care atestă preocupări muzicale 
laice. Textele latine din Eneida de Virgiliu, Ihebaida de Stason şi cele Şase Ode de 
Horaţiu au fost puse pe muzică. Printre acestea se găseşte Oda către Philis, a 
cărei melodie a servit pentru imnul Ut queant laxis, folosit d'Arezzo pentru 
numirea notelor. Şi Satirele lui Juvenal au stat la baza unor creații muzicale 
laice, iar dintre acestea ne-a parvenit un fragment din a opta satiră. 

Alte cântece latine se alcătuiesc pe creaţiile poeților vremii, printre care 
figurează lamento-uri funebre, un cântec asupra bătăliei de la Fontenoy (841) de 
Anglebert şi plângerea unui anume Godescalc, care fusese exilat. A treia grupă 
o formează cântecele lirice, în care se cânta dragostea, tinerețea, natura, mai 
ales primăvara. O, admirabile Veneris idolum, un cântec cu caracter erotic, a 
devenit mai târziu cântec de pelerini, intitulat O, Roma nobilis. 

Cultivarea poeziei latine este, desigur, o rămăşiţă a culturii antice, dar ea se 
datorează şi faptului că întreaga cultură era supusă bisericii, care folosea limba 
latină. Limba bisericii era şi a omului cult, fie a savantului erudit care îşi 
redacta tratatele, fie a poetului care socotea limba poporului improprie pentru 
poezie. Mai presus de toate însă, după migraţia popoarelor, nefiind încă 
cristalizate națiunile, nu exista o limbă vorbită pe un teritoriu mai întins, ci erau 
foarte diverse dialecte, provenite din amestecul popoarelor. 

Influența copleşitoare a bisericii se simte şi în poezia scrisă în limba 
vorbită curent, cea vernaculară. Unul dintre primele poeme epice, cântate în 
limba vulgară, este Proza Sfintei Eulalia, iniţial o secvență, transformată în 
poezie epică de un autor anonim de la Mânăstirea Sf. Armand (sec. al IX-lea). Şi 
în secolele următoare (sec. al X-lea şi al XI-lea), textele cu conținut religios în 
limba latină vulgară au servit pentru poeme epice cântate. 

O foarte interesantă creație muzicală laică este chanson de geste (cantus 
gestualis) - poem epic cu conţinut eroic, cântat pe o formulă melodică scurtă, 
repetată la fiecare vers. Toate popoarele cunosc asemenea cântece eroice: ruşii - 
bâline, românii - cântece de vitejie etc. Deşi nu au rămas documente despre 
aceste poeme epice, numeroase scrieri atestă că ele se cântau. Astfel, în 

pastorala lui Adam de la Halle, Le jeu de Robin et de Marion, ni se dă chiar un 
model de cântare a unei chanson de geste, fiind derivată din litania religioasă. 
Numeroase versuri sunt cântate pe aceeaşi frază melodică, foarte simplă, cu o 
ritornelă instrumentală necesară pentru odihna cântărețului. 

Un important document pentru arta laică este un cantefable (poem recitat şi 
cântat), numit Aucassin et Nicolette, alcătuit din fragmente în proză, alternate cu 
cele în versuri, care sunt cântate. Versurile în lanț (en laisse) se terminau cu unul 
scurt, forma muzicală amintind de cea antistrofică elină. Alternează fraze 
muzicale lungi şi scurte, în final având o a treia frază, corespunzătoare versului 
scurt. 

Teatrul şi muzica se regăsesc în pastoralele laice, de genul Jocului lui Robin 
şi Marion al truverului Adam de la Halle, reprezentat la Neapole, în 1281. 
Pasajele mai dramatice din liturghie au constituit izvorul teatrului religios. 
Reprezentate în biserică şi în afara ei, subiectele biblice ale dramelor religioase 
au căpătat, treptat, un caracter mai puţin auster, iar prin pătrunderea limbii 
vorbite s-a accentuat procesul de constituire a cânteclui laic. Iniţial, toate 
cântecele din drama liturgică aveau text latin. Cu cât textul accentua 
sentimentele personajelor, cu atât melodia se depărta de stilul muzicii 
bisericeşti, apropiindu-se de cel popular, mai ales atunci când şi textul poetic se 
rostea în limba vorbită. Alături de dramele religioase, se dezvoltă piesele cu 
subiect mixt, numite ludus (Ludus de Antechriste) sau jeux (Le jeu de Saint Nicolas), 
majoritatea melodiilor acestor piese fiind adaptări după secvenţe sau din 
cântece laice. 

Sunt foarte importante dramele religioase, misterele şi moralitățile (drame 
religioase jucate în afara bisericii), pentru cunoaşterea muzicii medievale, căci 
ele întrunesc atât melodii gregoriene, cât şi laice. Astfel, se pot face confruntări 
între stilul gregorian, ajuns la un anumit grad de dezvoltare datorită cultivării 
în şcoli, şi stilul muzicii laice, care poartă în el seva cântecului popular, de unde 
se alimentează. 

Dacă manifestările muzicale amintite au lăsat documente notate, muzica 
populară din acele vremuri, nefiind scrisă, nu a rămas în nici un document, dar 
ea poate fi întrezărită în textele în care intuim influenţa folclorului. Acolo unde 
cântecul popular a fost preluat şi i s-au pus noi cuvinte, este uşor de 
recunoscut. Imnul religios al lui Adam de Saint Victor (sec. al XIII-lea), intitulat 
Laudes Crucis, nu este altceva decât un text religios pus pe melodia laică Mille 
Francos, în care este vorba de o mie de franci ucişi de armatele împăratului 
roman Aurelian. Cel mai vechi document privitor la muzica populară este 
refrenul unei pastourelle din secolul al XIII-lea (reprodusă de Pierre Aubry) şi 
cele publicate în Vechi romanțe şi pastorale (pastourelle) franceze din secolele al 
XII-lea şi al XIII-lea de K. Bartich. 

În tratatul său, De musica (1300), Jean de Grouchy vorbeşte de mai multe 
forme de cantus şi cantilenae, care cuprind diferite cântece populare. Autorul 
menționează rotunda (ronde - cântată de tineret), stantipes (cântec dansat, greu 
de executat şi folosit pentru a distrage tineretul de la preocupări dăunătoare) şi 

ductia (cântec plin de graţie, cântat în cor de tineret). 

Un manuscris de la Montepellier ne informează despre temele populare 
folosite (începând cu sec. al XIII-lea) ca tenor (era vocea principală care intona 
tema sau cântul dat, cantus firmus, căruia i se alăturau alte linii melodice) în 
compoziții polifonice. 

În Germania, colecţia de cântece Lochamer Liederbuch (sec. al XV-lea) este 
cea mai veche culegere de cântece populare. Dacă vechile cântece franceze erau 
create pe scări arhaice, cele mai multe fiind în dorian, frigian, hipolidian, 
cântecele populare germane sunt, în majoritate, apartenente ionianului, 
majorului de astăzi. 

Muzica trubadurilor şi a truverilor 


“Extazul muzicii este o revenire la 
identitate, la originar, la rădăcinile primare ale 
existentei.” 

Cioran 


Prezența cântecului latin laic în cultura muzicală medievală marchează 
începutul desprinderii de biserica romano-catolică, care domina manifestările 
culturale şi întreaga gândire a vremii. Alt pas spre laicizare se desluşeşte în 
drama religioasă, în mistere şi moralități, şi în creația trubadurilor şi a 
truverilor, care reprezintă un nou stadiu al muzicii medievale laice. Alături de 
piese muzicale intercalate sau de cele care făceau parte integrantă din dramele 
religioase, cântate în limba vulgară, se foloseau şi melodii cu caracter laic sau 
chiar cântări populare. 

În plin Ev Mediu, arta trubadurilor este primul semn al curentului 
renascentist, care va apela la cultura antică păgână şi va aşeza omul în centrul 
preocupărilor artistice, în locul comuniunii sale profunde cu Creatorul divin. 
Nu întâmplător zorii Renaşterii se arată în sudul Franței, unde provensalii nu 
fuseseră absorbiți de francezii din nord. De altfel, poetica provensală va deveni 
model atât pentru toate popoarele romanice, cât şi pentru germani şi englezi. 

În secolul al XII-lea au loc cruciadele din Orient şi cea din Spania. Mulţi 
trubaduri au fost cruciați, printre cei mai vechi fiind cunoscutul Guillaume de 
Poitiers. Ca o revanşă a spiritului, în acest secol, bântuit de conflicte armate, se 
pun temeliile a numeroase mânăstiri şi ordine monahale, precum şi a primelor 
universități (Paris, Bologna), care vor impulsiona viața culturală. 

Se consolidează structurile ierarhiei feudale de la rege la marii vasali, 
seniori şi cavaleri, completate cu cea ecleziastică. În acest climat politic era 
integrată şi clasa negustorilor, care întreținea un intens comerț cu țările 
îndepărtate. Uluiţi de splendoarea bizantină descoperită cu ocazia cruciadelor, 
aristocrații rivalizau între ei prin mari bogății şi luxuriantă vestimentaţie, prin 
rafinate moravuri şi strălucitoare turniruri, organizate la curțile lor. 

La aceste manifestări, eroii principali erau trubadurii şi truverii, poeti- 
muzicanți care compuneau versuri şi muzică. Aceste două categorii de poeti- 
muzicanți se deosebeau din punct de vedere social, trubadurii fiind de viță 
nobilă, iar truverii de origine burgheză. Uneori, trubadurii îşi executau singuri 
creațiile, dar, de cele mai multe ori, aveau în slujba lor menestreli, cântăreți- 
instrumentişti de profesie. Graţie jongleurilor, care străbăteau toată Europa, arta 
trubadurilor era purtată dintr-un loc în altul, din castele în oraşe. Continuatori 
ai vechilor mimi şi histrioni, jongleurii erau artişti populari care circulau prin 

oraşe, sate sau reședințe seniorale, câştigându-şi existența prin reprezentările 
date. Ei recitau şi cântau; dansau şi mimau, făcând diferite acrobaţii; 
compuneau versuri şi muzică ad-hoc sau adaptau versuri ocazionale la melodii 
vechi. 

Ca şi menestrelii, instrumentişti-cântăreți în serviciul nobililor sau 
burghezilor înstăriți, jongleurii învățau arta lor de la cei mai bătrâni sau în acele 
şcoli - menestradies, unde se instruiau tinerii dornici să îmbrățişeze meşteşugul 
artei. Cu timpul, s-au constituit confrerii ale menestrelilor, dar abia atunci când 
muzica instrumentală a făcut parte din ceremonialul seniorilor sau al 
orăşenilor. Este foarte important rolul jongleurilor în dezvoltarea culturii 
muzicale, deoarece ei vehiculau muzica în două sensuri. Pe de o parte, aduceau 
în muzica trubadurilor cântece populare, intonându-le în cercul nobililor sau al 
burghezilor avuţi, pe de altă parte, purtau creația trubadurilor prin sate, 
târguri, piețe publice, permiţând artei culte să influențeze şi ea cântecul popular. 

În secolul al XII-lea, în sudul Franţei, mai ales în Provența, numeroşi 
seniori au fost atraşi de arta acelei gay savoir, o creație poetică-muzicală ce 
traducea fidel trobar-ul provensal. De aici numele de trubaduri dat poeților- 
muzicieni din sud şi de truveri, celor din nord. Ei se deosebeau prin limba 
folosită: langue d'oc în sudul Franţei, şi celălalt dialect al vechii limbi franceze, 
langue d'oil în nord. Limba franceză provensală s-a născut cu o jumătate de 
secol înaintea celei a truverilor şi va decade mai timpuriu, datorită revoltei 
sectei albigenzilor (1208) şi stingerii vieții cavalerești, întruchipată de această 
artă. Etimologic, cuvântul trubadur vine de la tropatores = a face tropi, sau trobar 
= a găsi, inventa. 

Printre trubaduri găsim atât nobili, chiar capete încoronate, cât şi burghezi. 
Unii aveau orgine socială modestă, cum sunt Marcabru (un copil găsit), Peiré 
Vidal (fiu de blănar), Montaudon (un călugăr oarecare), clericul Arnaud de 
Mareuil sau Bernard de Ventadorn (un “simplu muritor”), fără titluri nobiliare 
sau saci cu bani. Foarte apreciat de seniorul mecenat de Vihntry a fost 
jongleurul Colin Muset, pe când truverul Gaucelm Faidit s-a făcut jongleur 
pentru că-şi pierduse toată averea la jocuri de noroc. 

Dintre nobili îi cităm pe Conon de Béthune (sec. al XII-lea), participant la a 
treia cruciadă şi apreciat diplomat, pe contele de Champagne Thibaut al IV-lea, 
apoi rege al Navarrei (sec. al XIII-lea), deşi în permanent război cu regele 
Franței, a avut răgaz să scrie muzică şi versuri, pe contele Raimbaud d'Orange, 
pe ducele Bretaniei Pierre Mauclerc. Din perioada începuturilor artei 
trubadureşti (a doua jumătate a veacului al XII-lea), au rămas cunoscuți 
Guillaume de Poitiers, Marcabru, Jaufré Rudel, Bernard de Ventadorn, 
Bertrand de Born, Blondel de Nesles, Pierre de Auvergne, Guiraut de Borneilh, 
iar din a doua perioadă (începutul sec. al XIII-lea): călugărul Montandon, 
Gaucelm Faidit, Raimbaut de Vaqueiras, Peire Cardinal, Colin Muset, Gauthier 
de Counci, Chrétien de Troyes. Din ultima perioadă (finele sec. al XIII-lea), îi 
amintim pe Guiraud Riquier, Thibaut de Champagne, Jean de Brienne, precum 
şi grupul truverilor din Arras: Gilbert de Berneville, Jean Bretel, Adam de la Halle. 

Creația muzical-poetică a trubadurilor izvorăşte din cântecul gregorian sau 
popular. Pe de o parte, nobilii, fiind educați în şcoli mânăstireşti, învățaseră 
formulele gregoriene ce le-au furnizat linii melodioase în constituirea 
cântecelor. Pe de altă parte, prin intermediul menestrelilor şi al jongleurilor, 
cântecele populare au pătruns şi ele în creaţia trubadurilor. Cu atât mai mult în 
cazul melodiei de joc, ale cărei fraze sunt îndelung repetate de către 
instrumentistul care însoţeşte dansul. 

În muzica trubadurilor există grupări tipice de durată, şi anume şase 
moduri ritmice: troheu, iamb, dactil, anapest, spondeu, troheu, propuse de Jean 
Beck şi Pierre Aubry. Aceşti autori presupun că ritmica trubadurescă era 
predominant ternară, raportul dintre silabele lungi şi scurte integrându-se în 
unități ritmice ternare, întrucât pentru trubaduri diviziunea ternară reprezenta 
divinitatea. Regularitatea ritmică a cântecelor trubadurilor provenea şi din 
faptul că mulți dintre ei adaptau cântecele populare existente, folosind noi 
versuri sau schimbând melodica pentru a o adapta textului. 

În privinţa melodiilor trubadureşti se disting trei grupe: melodii provenite 
din recitare, melodii simetrice, din cântecul popular sau asemănătoare acestora, 
şi melodii cu obârşie în muzica de dans. Melodiile trubadureşti care provin din 
litaniii au linii melodice scurte, repetate la fiecare vers, ca în chanson de geste, 
sau ample, fără segmente repetate. Astfel, Cântecul la moartea lui Richard Inimă 
de Leu de Gaucelm Faidit este o melopee larg desfăşurată, fără repetări. Şi lai-ul 
- piesă narativă sau pur instrumentală - avea iniţial o factură liberă. 

Numeroase cântece poartă pecetea stilului simplu şi ordonat al celui 
popular, aşa cum sunt unele reverdie-uri cu segmente simetrice. Adeseori, 
cântecele simetrice prezintă repetări de fraze distincte sau fragmente de frază. 
Unele cântece pot deriva şi din muzica de dans, ca estampida (iniţial piesă 
instrumentală fără cuvinte), rondel, virelai, lai şi balada, care sunt forme bazate pe 
alternanţa dintre cuplet şi refren. În general, liniile melodice simple şi clare ale 
muzicii trubadureşti sunt create pe diferite scări: dorian, lidian, mixolidian, dar 
şi pe majorul de astăzi. Ordonarea frazelor şi a segmentelor de frază, atât de 
variate la fiecare gen, sunt încercări de cristalizare a formei. 

În creaţia trubadurescă trobar clus circulau unele texte cu semnificaţii 
ermetice, adesea ezoterice, ştiute doar de un grup restrâns. Un alt aspect al 
acestor creații este acel trobar ric, cu înțeles de cântec îmbogăţit cu melisme, care 
probează legătura dintre practica muzicală bisericească şi cea trubadurescă. În 
unele cântece se resimte influența stilului înflorit al vocalizelor din muzica 
religioasă. Dacă în unele melodii, ornamentația melodică pare a fi de origine 
bisericească, în altele putem descoperi figurații melodice, care prefigurează 
stilul galant francez din prima jumătate a veacului al XVIII-lea. 

Apar şi încercări de cristalizare a formei prin ordonarea segmentelor de 
frază şi a frazelor, atât de variate la fiecare gen. Acum se configurează viitoarea 
formă a rondo-ului prin preluarea periodică a refrenului sau a suitei. Bogata 
imaginație a trubadurilor a rămas încrustată în numeroase genuri de un bogat 
şi variat conținut. 

În afară de spiritul războinic al lumii feudale, aceasta a rămas vestită şi 
prin acele curți ale dragostei, unde erau foarte apreciați cântăreții şi poeţii care 
evocau diferite aspecte din viaţa cotidiană. Într-o lume brutală, cavalerii 
glorificau şi cântau virtuțile femeii, care nu se bucura de libertatea şi drepturile 
stăpânului inimii ei. Multe cântece sunt un adevărat omagiu adresat femeii, o 
oglindă vie a iubirii curtene. 

Cea mai înaltă expresie a poeziei de dragoste provensală este cântecul 
zorilor (l'aube, abbas, Tagelieder). Cântecele zorilor descriu întâlnirea nocturnă a 
îndrăgostiților, vegheaţi de un personaj, care le anunță apariţia zorilor şi 
momentul despărțirii. În cadrul minunat al primăverii şi al naturii, tema 
dragostei curtene reflectă obiceiurile seniorilor. 

În reverdie, sentimentul iubirii este plasat în cadrul liric al naturii şi al 
primăverii, pe când în pastourelle (pastorală), adesea o păstoriță respinge delicat 
avansurile unui senior. Unele cântece glorificau dragostea idealizată, femeia 
iubită fiind un model de virtute. Cântecele de dragoste (canso) erau scrise de 
preferință pe melodii noi, dar sinceritatea inspiraţiei lor era umbrită, adesea, de 
expresii stereotipe. Un trubadur făcea o poezie (dit), la care un menestrel punea 
o melodie (son), din unirea melodiei cu poezia rezultând un canso. 

Cu un conținut de evidentă critică socială a moravurilor vremii, cântecul 
politic - sirventes - exprimă poziţia autorului față de năravurile vremii şi viciile 
umane. Cântecul de cruciadă (Kreuzlied) este legat de expedițiile militare în 
Orient, sub pretextul eliberării Oraşului Sfânt. Alt prilej de demascare a 
racilelor existente este cântecul de suferință, ennueg, pe când planh, (cântec 
funebru) este o lamentaţie la moartea unui senior. 

Din muzica de dans, căreia i s-au adăugat cuvinte, provine estampida, 
rondelul, virelai, lai, balada. Tenso şi jocul partit este un dialog naiv şi 
convențional, tipic jocurilor de societate, derulat între trubadurul care punea 
întrebarea şi cel care răspundea pe loc, cântând aceeaşi melodie sau 
improvizând. 

Adesea melodiile trubadureşti erau însoţite de instrumente, cântărețul 
fiind în acelaşi timp şi bun mânuitor al instrumentelor. Unul dintre cele mai 
frumoase romane curtene medievale, Flamenca, conține pagini valoroase care 
descriu diferite ceremonii, printre care şi un ospăț dat de regele erou în ziua de 
Sfântul loan. La această petrecere luxuriantă au fost invitați peste 3000 de 
cavaleri, cu tot atâtea doamne. La castel erau peste 2500 de servitori şi 
menestreli, care au delectat aristocrații cu diferite melodii, acompaniate de viole, 
lai, harpe, flaute, fluiere, giga, rota, cimpoi, gaida, caval, mandora, psalterion. 

In alte scrieri literare, mai ales în romanele în versuri din secolul al XIII-lea, 
sunt menționați menestreli care cântau la violă anumite lai-uri şi estampide, 
celebră fiind cea pe melodia căreia Raimbaut de Vaqueiras a improvizat Kaldena 
Maia sau laiuri. Viela (instrument cu arcuş, predecesor violei) era preferată de 
jongleuri şi de menestreli. Dar cel mai vechi instrument cu coarde pare a fi 
chrotta, înrudită cu chitara grecilor. 

Alt instrument ieşit din uz, chiar în Evul Mediu, este trompeta marină 

(trumpet marine), cu o singură coardă, pusă în vibrație de arcuş. Lira, giga, fidel, 
fidula sunt numirile date acelui instrument de coarde, tot un strămoș al violei, 
în formă de pară sau de but de căprioară, la care se cânta cu arcuşul. Foarte 
curios alcătuit era drehleier-ul (organistrum sau viela), o liră cu roată, la care se 
cânta învârtind o roată, în loc de arcuş, şi apăsând pe nişte clape, în loc de a 
pune degetele pe gâtul instrumentului. 

Dintre instrumentele de suflat sunt menționate: flautul, chalmai (de tipul 
oboiului), cornul, trompeta, cimpoiul şi cele de percuție: tobe, sistre, clopote. În 
uz era şi rubebul (sau rebecul), provenit din rebabul maur şi înlocuit de chefonie 
(organistrum). Orga hidraulică, inventată de Ktesibios din Alexandria, dispare 
în secolul al IV-lea, fiind înlocuită de cea pneumatică. Împăratul bizantin a 
trimis orga în dar lui Pepin cel Scurt, (apoi lui Carol cel Mare), astfel încât, după 
modelul acesteia, europenii au construit instrumente asemănătoare. Cu un 
număr mic de tuburi, orga era într-un stadiu primitiv, având două mărimi: cea 
portativă şi cea pozitivă. Multe instrumente medievale dispar, rămânând doar 
acelea care au fost valorificate în activitatea artistică: viela, lăuta, clavicordul, 
fluierul şi oboiul primitiv. 

În cultura muzicală religioasă, trubadurii au o infimă contribuţie prin 
cântecul pios şi prin motete. Printre truverii din Arras, Adam de la Halle este 
notoriu nu numai prin pastorala sa dramatică amintită, ci şi prin motete la trei 
voci, creații muzicale polifonice timpurii. 

Încă din secolul al XII-lea, regii Aragonului, Alfonso al II-lea şi apoi Pedro 
al II-lea, au avut strânse legături cu trubadurii şi truverii francezi. Guiraut 
Borneilh, Marcabru, Guiraut Riquier trec Pirineii şi poposesc la curțile 
seniorilor din Aragon, Barcelona, Catalonia şi Castilia. Însuşi regele Alfonso al 
X-lea cel Înţelept (1251-1284), un mare erudit, scrie cântece religioase (Cantigas 
de Santa Maria) şi ciclul de cântece picareşti Cantigas d'Escarnio, inspirate de 
Balteira, spioana regelui la mauri, una din rarele femei menestrele. În Catalonia, 
influenţa trubadurilor se prelungeşte până în secolul al XV-lea şi se întinde, se 
pare, până în Levant, căci în nordul Africii, la Elche, în biserica Sfânta Maria s-a 
păstrat un fragment din monodia originală a lui Raimbaut Vaqueiras, 
polifonizată apoi în Renaştere. Seniorii cataloni Guilhelm de Bergadan, Guiraut 
de Cabrera, Uc de Montaplana sunt primii truveri spanioli. Ei au imitat 
modelele franceze până în 1458, când ia ființă o şcoală polifonică, cu trăsături 
iberice. 

Şi în Anglia se încearcă introducerea repertoriului trubaduresc. Sub primul 
Plantagent, aristocrația cultiva arta truverilor, căci limba epocii era cea franco- 
normandă. Alinor din Aquitania (nepoata primului trubadur, Guillaume al IX- 
lea, şi soția regelui Henri d'Anjou) a încurajat schimburile culturale. Fiul ei, 
Richard Inimă de Leu (m. 1199) a cultivat arta lirică în limba franceză. Influenţa 
francezilor este certă în Anglia, căci franceza se vorbea în mod curent în 
cercurile de la curte. Între veacul al XII-lea şi al XVI-lea menestrelii sau barzii 
erau frecvenți la curțile regale şi nobiliare engleze, dar ei n-au depăşit stadiul de 
jongleuri şi n-au constituit o şcoală. 

După revolta albigenzilor, trubadurii provensali trec în Italia, unde 
continuă tradiţia lirică, condamnată la dispariție în ţara lor. Primele versuri în 
italiană sunt scrise de Raimbaud Vaqueiras, care a impulsionat arta 
trubadurescă locală. Reprezentanţi de remarcat au fost Lanfranc Cigala 
(Genova), Bonifaci Calva şi Sordello (Mantua), Bartolomeo Zorzi (Veneţia), 
creându-se adevărate şcoli în principalele oraşe italiene. Având drept model 
formele provensale, ei au scris: ballata, contrasto, pasturelle, serventes, dar şi 
cântece religioase - laudi spirituali - compuse de discipolii Sfântului Francesco 
din Assisi. 

Trubadurii francezi au fost găzduiți cu mare cinste la curtea lui Montferrat 
din Piemont, vestit centru în timpul marchizului Bonifaciu, sau la familia d'Este 
din Ferrara. S-a păstrat un Laudario (1260) din Cortone, un ciclu de piese italiene 
despre Naşterea şi Patimile lui lisus, cu melodii solemne, care amintesc de 
cântecul gregorian, dar în care apar tonuri moderne şi melodii libere, ascunse 
sub austeritatea liturgică. Foarte independentă s-a vădit şcoala toscană, unde se 
anunță mugurii noului stil dolce - Ars nova. 

În Germania, arta Minnesănger-ilor (sec. al XIII-lea) înfloreşte cu un secol 
mai târziu decât arta trubadurilor. Deşi creația franceză a servit drept model 
poeților-muzicieni germani, ei şi-au constituit un stil specific, datorită influenței 
cântecului popular. Lirica feudală germană începe pe valea Rinului, continuă în 
Austria, unde străluceşte la curtea vieneză în timpul lui Leopold al IV-lea de 
Babenburg. Pe lângă tema lirică şi cavalerească, muzica lor se referă la diferite 
aspecte politice, sociale, religioase sau evocă legende germane. 

În genere, Minnesăngerii erau cavaleri nobili, dar printre ei se aflau mulți 
burghezi sau oameni de obârşie modestă, care îşi interpretau propriile creaţii 
poetico-muzicale. Compozițiile lor păstrează stilul cântecului popular, dar sunt 
mai dezvoltate ca formă, putând avea următoarele structuri: aba (forma 
viitorului lied), aab (numită mai târziu Barform, cu două Stollen-strofe şi un 
Abgesang; - o încheiere), abb (forma antibar), la care, adăugându-se încă un a, va 
apărea forma quaternară pentru crearea unui echilibru. 

Ca şi trubadurii, Minnesăngerii îşi notau melodiile cu neume pătrate. Ritmul 
era determinat însă de vers. În limba germană prozodia era calitativă, ritmul 
derivând nu din raportul cantitativ (silabe lungi şi scurte), ci din cel dintre 
silabele accentuate şi neaccentuate. Faţă de candoarea melodiilor trubadureşti, 
cele ale Minnesănger-ilor apar mai aspre şi mai austere, deşi găsim, uneori, 
melodii de o rară prospețime, în care se cântă primăvara, ca cele semnate de 
Witzlaw von Rügen sau Nilfrant. 

Întrucât Minnesăngerii îşi cântau singuri melodiile, ei nu aveau legătură cu 
arta Spielmann-ilor (Spielleute), corespondenţii germani ai jongleurilor. 
Minnesăng-ul (Minne = iubire, Sang = cântec) era destinat să circule numai în 
cercul restrâns al castelelor, de aceea cântecul lor se ofileşte şi poezia se rupe de 
viață, devenind ermetică şi plină de simboluri. Printre cei mai notorii 
Minnesăngeri îi menționăm pe Wolfram von Eschenbach, Hugo von Monfort, 
Walter von der Vogelwiede (1170-1228), Heinrich von Ofterdingen, Heinrich 

von Meissen (1260-1318, supranumit Frauenlob), Gottfried von Strassburg. La 
ei, arta interpretării a atins un nivel ridicat, cunoscute fiind turnirurile muzicale 
între cavalerii cântăreți. 

Ca şi trubadurii, Minnesăngerii aveau cântece de dragoste, ale zorilor 
(Iagelieder), cu caracter idilico-pastoral, de cruciadă (Kreuzlied), religioase şi 
sociale, de genul sirventes-ului provensal. lar acel Sprechdichtung avea, adesea, 
un țel politic sau moralizator. Înrudit cu lai-ul francez este Leich-ul german, 
ambele conținând scurte fraze repetate. 

Începând cu secolul al XIV-lea, arta Minnesănger-ilor decade. Îndată ce 
burghezia preia frânele culturii muzicale, ea organizează diferite şcoli. În 
marile oraşe ale Imperiului german apar numeroase astfel de instituții: la 
Mainz, Strassburg, Frankfurt, Würzburg, cu legi severe de admitere şi cu 
regulamente stricte, în vederea cultivării unei arte bazate pe riguroase precepte 
teoretice. Pentru însuşirea meşteşugului trebuiau parcurse mai multe trepte: de 
ucenic (Schüler), calfă, după care se ajungea la cea de cântăreț (Sänger), poet 
(Dichter) şi apoi la maestru (Meister). Cităm din acest regulament: “Cine nu ştie 
să citească bine tabulatura (sistem de notație pentru lăută sau orgă) este şcolar; 
cine o citeşte bine este amic al şcolii; cine cunoaşte mai multe cântece este 
cântăreţ; cine a compus cuvinte pentru un cântec este poet, iar cine inventează 
melodii este maestru.” 

În ceea ce priveşte melodiile maeştrilor cântăreţi, “acestea serveau pentru 
mai multe rânduri de cuvinte, distinse între ele prin diferite epitete: tonul roşu, 
albastru, trist”. Una dintre cele mai reputate melodii, compusă de maestrul 
Hans Sachs (personaj reprezentat de Wagner în Maeştrii cântăreți), avea tonul 
“de argint”. Melodiile erau, în general, lente, greoaie, uneori împodobite cu 
ornamente, numite flori. În afară de H. Sachs, sunt cunoscuți şi Meistersăngerii: 
Konrad Nachtigal, Hans Rosenblatt, Hans Felz, Michael Becheim. 

Supusă unor reguli rigide, arta Meistersănger-ilor capătă expresii 
academiste, pierzând cu timpul din vitalitate. Treptat, legile riguroase duc la 
stingerea muzicii laice medievale, simplă, dar plină de farmec, ea fiind înlocuită 
de savanta măiestrie polifonică, care apare în Franta, Italia, Ţările de Jos şi 
atinge, apoi, apogeul în Barocul german cu Bach şi Hăndel. 

Ars antiqua 


“Ne ridicăm mereu, ca să uităm puterea 
lutului. Oare nu acesta e rostul artei?” 
Granados 


“Muzica ne dă posibilitatea de a cobori 
în noi înşine pentru a descoperi divinul, pe 
care-l căutăm în van în viaţă şi pentru care 
nutrim o sete absolută.” 

Schubert 


În plin Ev Mediu, foarte întreprinzătoarea lume feudală se înnoieşte 
permanent. Deşi oamenii circulau greu, ei au efectuat diferite călătorii, 
realizând nu numai schimburi de mărfuri, ci şi de bunuri spirituale. Dominația 
marilor seniori slăbeşte odată cu ridicarea negustorilor, îmbogăţiți în urma 
comerțului. Începe a se prefigura mişcarea de consolidarea a puterii centrale cu 
tendințe absolutiste. Răbufnesc acute rivalități între francezi şi englezi, dar şi 
conflictul între Papă şi regele Filip cel Frumos. Dezvoltarea oraşelor şi, implicit, 
a burgheziei vor dinamiza mersul civilizației europene. 

Parisul devine centrul cultural european, spre Universitatea căruia se 
îndreaptă studenţi din toată Europa. Acum se pun bazele culturii muzicale 
europene, căci muzica încetează a mai fi doar o ştiinţă de studiere a 
fenomenului sonor şi un ritual, devenind treptat importantă artă sonoră. Cu 
toată obedienţa existentă, biserica n-a putut feri tiparele austere, fără 
ornamente, ale muzicii religioase de seva vie a practicii populare. Totodată, 
melodica diatonică nu va putea opri pătrunderea cromatismelor ce traduc 
tonusul emoțional al trăirii umane. Prin noile mijloace de exprimare muzicală, 
mai ales prin cele de obârşie populară, se face primul pas spre a ieşi de sub 
tutela bisericii catolice, proces continuat în perioadele următoare. Noile 
elemente de exprimare nu sunt inventate în această epocă, ci ele se găsesc în 
arta populară şi în cultura muzicală antică. 

La finele primului mileniu şi începutul celui de al doilea, în cultura 
muzicală apar semnele unor înnoiri. Muzica îşi lărgeşte sfera tematică şi, 
implicit, se adânceşte capacitatea de expresie sonoră. Noile mijloace de 
exprimare provin din muzica populară şi, oricât s-au opus teoreticienii acestui 
filon sincer, el va împrospăta lucrările viitoare. Pătrunderea muzicii laice în cea 
cultă, cultivată în „şcolile mânăstireşti”, constituie începutul procesului de 
laicizare, fenomen care se va desăvârşi în epoca Renaşterii. 

Simplitatea muzicii de la începutul Evului Mediu nu va dura mult, ci ea va 
cunoaşte înnoiri prin polifonie, muzica “măsurată” (ars mensurabilis) şi musica 

ficta (cromatisme), care apar la răscrucea dintre milenii, reprezentând cu 
adevărat temeiul apariţiei unor noi elemente în muzică. În sens etimologic, 
polifonia înseamnă cântarea mai multor sunete (polis = multe, fonos = sunet). 
În opoziţie cu monodia, polifonia va fi termenul ce desemnează cântarea pe mai 
multe voci. Accepțiunea aceasta este valabilă pentru începuturile polifoniei, 
întrucât astăzi polifonia semnifică cântarea în care se suprapun două sau mai 
multe linii melodice diferite, spre deosebire de armonie, unde vocile cântă 
simultan sunete diferite. În locul termenului de polifonie, ]. Samson a propus 
utilizarea termenului de polimelodie, iar mai recent, cel de poliodie. 

În istorie, polifonia a apărut, mai întâi, ca preocupare de a suprapune 
diferite linii melodice. Încă de timpuriu, popoarele nordice au cunoscut cântul 
pe două voci în terțe paralele, acel gymel, sau suprapunerea vocilor cunoscute 
sub numele de bas fals (falso bordone, faux bourdon), când unor terțe paralele li se 
adaugă a treia linie cântată la sextă, formând acorduri în prima răsturnare. 

Spre finele primului mileniu, s-au scris cântări la două voci, denumite 
organum sau diafonie. Încă din veacul al IX-lea, John Scotus Erigen (810-877), 
autor de organum-uri, dă următoarea definție: “Cântecul numit organum este 
format din diferite voci, separate la o distanță proporțională, răsunând la un 
interval destul de mare sau apropiat, conform unor reguli raționale a diferitelor 
tonuri, constituind un ansamblu armonios.” 

Despre organum găsim referiri în tratatele De organo (cca sec. al X-lea), De 
musica enchiriadis (sec. al X-lea) şi în Micrologus (sec. al XI-lea) de d'Arezzo. Şi 
John Cotton (sec. XI-XII) descrie organum-ul: “Diafonia se execută de doi 
cântăreți, dintre care unul conduce melodia de bază, iar celălalt rătăceşte în 
mod artistic prin alte sunete. Amândoi se întovărăşesc, uneori, în unison sau 
octavă. Acest procedeu al cântării se numeşte organum, din cauză că vocea 
bărbatului, despărțindu-se cu măiestrie, sună întocmai ca instrumentul numit 
orgă. Cuvântul diafonie înseamnă vocea dublă sau vocea care se desparte de cea 
de bază.” 

Atât Huchbald, cât şi G. Arezzo definesc organum-ul ca pe o “suprapunere 
de două melodii, care se mişcă la distanță de cvartă sau cvintă, întâlnindu-se, 
uneori, la unison”. Unii teoreticieni delimitează organum-ul (cu mersul paralel 
al vocilor) de discant, în care primează mişcarea contrară. De fapt, organum-ul, 
diafonia şi discant-ul sunt nume date compozițiilor la două voci, vox principalis 
sau cantus firmus fiind vocea dată, iar vox organalis sau discantus, vocea 
adăugată. În tratatul său De musica mensurabilis positio, teoreticianul John 
Garland (sec. al XIII-lea) dă numele de organum tuturor lucrărilor pe mai multe 
voci. 

În organum în mişcări paralele erau socotite consonante cvarta, cvinta şi 
octava, pe când în discant apar şi alte intervale, considerate disonante, rezolvate 
apoi în consonante. Această polifonie prin cvarte şi cvinte a fost introdusă în 
biserică după preceptele teoretice eline ale consonanţelor, impuse apoi de 
scolastici. Dar acest paralelism intervalic poate proveni şi din practica populară 
sau din muzica instrumentală primitivă. Viela primitivă (numită şi chefonie) 

avea scaunul aşezat drept, încât arcuşul atingea simultan două corzi, acordate la 
cvartă şi cvintă. Unele pasaje executate la cobza noastră dau cvarte paralele, dar 
şi în muzica populară orientală se găsesc, adesea, paralelisme de cvarte şi 
cvinte. 

Cântarea în cvarte, cvinte, octave paralele provine şi din muzica vocală. 
Atunci când linia melodică depăşeşte ambitusul comod al unei voci, o parte 
dintre cântăreți intonează nestingheriți linia melodică la un interval comod, 
fără să ţină seama de ceea ce aud în jurul lor. Intre femei şi bărbaţi există, firesc, 
o distanță de octavă, în timp ce între soprane şi altiste, tenori şi başi este un 
interval de cvartă. În acest mod se creează o succesiune de cvarte, cvinte şi 
octave paralele. Fenomenul poate fi observat şi astăzi la grupuri de oameni fără 
pregătire muzicală. 

Valorificarea paralelismului acestor intervale este opera teoreticienilor, care 
nu admiteau folosirea terței sau a cromatismelor, socotite ca o imixtiune a 
pământescului în muzică, artă care trebuia să fie o expresie a divinității şi a 
credinței omului în împărăţia cerească. Cu toate opreliştile, noile mijloace de 
exprimare muzicală răzbesc, constituind forța motrice în dezvoltarea limbajului 
muzical. 

Dacă în secolul al IX-lea, Ogier descrie organum-ul din dioceza Laon ca pe 
o melodie construită în mişcări paralele pe un cânt gregorian (aflat la vocea 
superioară), după secolul al X-lea, cântul gregorian se înfrumuseţează. În 
cadrul discantului, se suprapune o melodii pe un cânt liturgic, textul rămânând 
identic pentru ambele voci. În secolul al XI-lea, la Mânăstirea Chartres se 
practica organum-ul liber şi cu mişcare contrară a vocilor. Melodia liturgică trece 
la vocea inferioară, diversificându-se intervalele prin mişcare contrară, 
consonanta fiind doar la începutul şi sfârşitul piesei. Alteori, organum-ul era 
executat de doi solişti alternând cu corul, care cânta la unison. La mănăstirea 
Limoges, vocea organală se mişca liber, melismatic, în durate scurte, în timp ce 
vocea principală (tenor) intona un fragment de cânt gregorian în durate lungi. 

Cultivarea polifoniei s-a făcut în renumitele şcoli mânăstireşti de la 
Chartres, St. Martial din Limoges, Oxford, Worchester, Winchester ş.a. Dar 
înflorirea genurilor polifonice se datorează în special "Şcolii de la Paris" de pe 
lângă biserica Nâtre-Dame. 

Începând cu a doua jumătate a veacului al XII-lea, Parisul (care devine 
capitala statului centralizat în secolul următor) intră în istoria muzicii. În 
timpul regelui Philippe Auguste - Le Batisseur, Franța cunoaşte un deosebit 
avânt economic şi cultural. Se construiesc marile catedrale şi se dezvoltă 
literatura, poezia, pictura, toate artele fiind importante în cristalizarea culturii 
europene. Prin anul 1235, Guillaume de Lovris scrie prima parte a Romanului 
trandafirului (continuat în 1277 de Jean de Meun), în care sunt intercalate 
numeroase piese laice. După reconstruirea celui mai mare monument gotic - 
catedrala Nôtre Dame (1165) - şi înființarea Universităţii (1229) de către Robert 
de Sorbon, Parisul devine un însemnat centru al culturii scolastice. 

Un manuscris anonim englez (sec. al XIII-lea) ne oferă o succintă dar 

cuprinzătoare informație despre şcoala de la Paris, dominantă în veacul al XIII- 
lea prin înfloritoarea ei viață muzicală. Despre cel mai bun organist, magistrul 
Leoninus (1163-1201), ni se spune că a compus numeroase organum-uri la două 
voci, cuprinse în voluminoasă carte - Magnus libri organi. Practica tradițională 
consta în improvizarea unui discant deasupra unui cânt gregorian. Ataşat 
principiilor Mânăstirii St. Martial (unde din anul 1100 se cultiva şi organum-ul 
înflorit), Leoninus foloseşte discantul în mişcare contrară, îmbogățindu-l cu 
ritmul regulat al cântecului laic, în locul celui liber. Vocea dată, tenor (de la 
tenere = a ţine) cânta în sunete lungi melodia religioasă, iar a doua voce 
(duplum) realiza discantul. 

Succesorul lui Leoninus, Perotinus Magnus (1182-1236), un discantist 
superior acestuia, scrie piese cu linii melodice expresive şi adaugă a treia - 
triplum - şi uneori a patra voce - quadruplum. Ritmica vie, comună celor trei 
voci, contrastează cu cea liniştită şi izocronă a tenorului. Perotinus inventează 
forma liberă a motetului, conductus-ul, unde vocea principală era laică, nu 
religioasă, şi perfecționează tehnica notaţiei. El foloseşte procedeul imitației şi 
cel variațional. Duratele egale ale tenorului au transformat ritmul liber al 
cântecului gregorian într-un ritm uniform, inexpresiv, de unde numele de 
cantus planus (cântare plană). Utilizarea cântului gregorian în polifonie limita 
orice libertate ritmică. 

Şi succesorul lui Perotinus, Robert de Sabillon, foloseşte imitația, unele 
cromatisme, imprimând un stil nou, iar elevul său, Pierre de la Croix, stabileşte 
proporţii între durate, întrebuințând diviziunea pentru o unitate de măsură: 
brevis are funcția vechii longa, iar la semibrevis adăugă minima, stabilind astfel 
scara duratelor. Alături de aceste nume ale şcolii pariziene, reprezentative 
pentru perioada stilului Ars antiqua, menţionăm şi pe truverul Adam de la 
Halle, ale cărui lucrări polifonice aparţin acestui stil. 

La Mânăstirile din Limoges, Chartres, dar mai ales la Paris s-a practicat şi 
organum-ul înflorit prin brodarea cântului liturgic al tenorului cu o linie 
melodică liberă. Peste austerul cânt gregorian, specific stilului gotic, apar 
ornamente care diversifică expresia. Apoi, sub vocalizele vocii superioare a 
organum-ului s-a pus un text concis, numit motetus, melodia liturgică fiind 
segmentată şi redusă la elemente motivice. Motetul este o piesă polifonică, 
alcătuită dintr-un tenor religios (cu text latin), căruia i se suprapune un discant 
cu text nou, adesea laic, în limba vorbită. De la Mânăstirea Chartres ne-au 
rămas motete datând din jurul anului 1100. 

Pentru a realiza un motet reuşit se dădeau următoarele recomandări: “la 
tenorul din Antifonar; înfrumusețează-l şi dă-i măsura; când va fi bine măsurat, 
fă deasupra lui un discant; după aceea aranjează deasupra motetului un triplum.” 
Pe linia melodică a motetului şi a tenorului se adăuga apoi un triplum, uneori 
un quadruplum. În motet, fiecare voce avea o oarecare individualitate. Dar 
această preocupare pentru independenţa vocilor abătea adesea atenția 
compozitorului de la țelul final al obținerii armoniei dorite. S-au compus 
motete eterogene, în care se cânta simultan un imn vechi (în latină) cu diferite 

melodii laice. Ele erau destinate, probabil, execuțiilor în cercuri intime, aceste 
lucrări constituind un joc de virtuozitate fără preocupări expresive. 

O formă asemănătoare motetului este conductus, compoziție plurivocală în 
care vocile, suprapuse tenorului laic, intonau o melodie proprie sau 
împrumutată din muzica laică. În conduct, vocile nu mai aveau independenţa 
pe care o aveau cele din motet. O lucrare polifonică complicată cu imitații şi 
canoane la trei voci este rondelul, gen în care a excelat Adam de la Halle. În 
speţă, în insulele britanice, practica polifonică era foarte răspândită. Unul dintre 
cele mai vechi şi interesante documente este rondelul Vara a sosit (un dublu 
canon: patru voci cântă un canon, însoțite de alte două voci cu un mic canon 
repetat ostinat), atribuit lui John of Fornsete (1240-1250) de la Reading. Deşi nu 
s-a păstrat decât acest măiestrit canon, este cert că Anglia a contribuit la 
dezvoltarea polifoniei şi prin alte lucrări care nu s-au păstrat. 

În secolul al XIII-lea se scriau şi hochete, piese polifonice în care se segmenta 
melodia la diferite voci ce dialogau, spre deosebire de copula, unde vocile aveau 
linii melodice cursive. Toate aceste forme polifonice s-au practicat la şcoala 
muzicală de la Paris. 

Din secolul al XIII-lea s-au păstrat motete şi conductus-uri, scrise de vaganti 
şi goliarzi, muzicieni ambulanți. Spre deosebire de jongleuri, ei nu erau 
analfabeți, ci proveneau din rândul clericilor, profesorilor sau studenților, care 
luau calea pribegiei. Ei persiflau aspectele negative ale vieţii şi năravurile 
oamenilor în cântece satirice, dar scriau şi complicate motete sau conductus-uri. 
Despre un atare muzician, pe nume Gauthier din Lille, se spunea “că în toată 
Franța răsunau cântecele sale”. Atât conductus-ul cât şi rondel-ul apropie 
polifonia de cântecul legat de viața de toate zilele. Abordarea unei tematici 
apropiate de viaţă şi folosirea cântecului popular, ca chanson în Franţa, villancico 
în Spania sau frottola în Italia, au vitalizat arta sonoră şi au introdus noi 
procedee în tehnica componistică, făcând să dispară preceptele scolastice, care 
înăbuşeau inspirația creatorilor. 

În desfăşurarea discant-ului au apărut unele sunete ce nu aparțineau 
modurilor diatonice, în care se scriau piesele. Utilizarea cromatismelor a fost 
numită musica ficta (muzica falsă), strecurată în practica muzicală în ciuda 
anatemizării ei de către teoreticienii tradiționalişti. La fel, terța, considerată 
disonantă, apare încă din secolul al XIII-lea, făcând primii paşi spre Ars nova 
din secolul al XIV-lea. 

Alături de polifonie, cel mai important pas înainte din perioada Ars antiqua 
(1160-1325) a fost măsurarea. Libertatea ritmică din muzica monodică şi 
obiceiul improvizației nu mai erau posibile în polifonie. Dacă în organum-ul la 
două voci, discantistul putea improviza liber deasupra unui tenor cu durate 
lungi şi egale, în cel la trei şi patru voci era strict necesară determinarea precisă 
a duratelor. 

În epoca Ars antiqua, una dintre preocupările teoreticienilor a fost 
măsurarea şi crearea unei notații adecvate. Principiile notației “măsurate” sunt 
enunțate în tratatul De musica mensurabilis al teoreticianului englez John 

Garland (n. 1190), magistru la Universitatea din Toulouse, şi în Ars cantus 
mensurabilis (1260) de Francon din Colonia. El vorbeşte de unitatea de măsură, 
perfectio, şi de cele şase moduri ritmice, emițând şi teoria consonanțelor. 
Ordonarea muzicii măsurate va sta la baza viitoarei notații, deşi Francon s-a 
limitat la măsura ternară, respectând principiul religios al trinității divine care 
domina teoria muzicală. 

Primele încercări de măsurare folosesc trei valori: longa, brevis şi semibrevis. 
O longa dura un tact întreg - perfectio, măsurând trei timpi - tempora. Duratele 
depindeau însă şi de asocierile între ele: o longa alături de o brevis dura numai 
doi timpi; trei brevis între două longa formau ele singure un tact întreg; un 
perfectio dura fiecare un timp - tempus; două brevis între două longa alcătuiau şi 
ele un perfectio. Determinând şi valorile de durată în cazul ligaturilor, Francon 
creează un sistem foarte complicat al valorilor. Din vechea notație neumatică cu 
funcție melodică, el păstrează plica - semn ce reprezintă ornamente de tipul 
actualei apogiaturi. 

Sistemul muzicii “măsurate” s-a complicat, uneori, atât de mult, încât era 
cu adevărat o şaradă să descifrezi măsura în care era scrisă o piesă. Aceasta 
datorită faptului că fiecare voce avea un propriu sistem de diviziuni. Astfel, 
Pierre de la Rue îşi va permite să scrie un canon, în care fiecare din cele patru 
voci avea o ordine proprie de diviziuni a valorilor. El a realizat un text melodic 
de patru măsuri, cântat în canon de cele patru voci, fiecare având un modus, 
tempus şi prolatio propriu. Simplificarea notaţiei mensurale şi realizarea unei 
ordini proporționale este opera lui Ph. de Vitry, realizată în secolul următor. 

Din timpul şcolii pariziene datează manuscrise cu grupări de neume, pe 
care un tratat anonim englez (Anonimus 4 Coussemaker) le tălmăceşte ca fiind 
reprezentarea grafică a modurilor ritmice din muzica trubadurilor. Gruparea 
constantă a aceluiaşi număr de neume ne oferă indicii asupra valorii de durată, 
notația aceasta făcând trecerea de la cea neumatică cu ritm liber la muzica 
“măsurată”. Notaţia neumelor pătrate pe portativ a servit pentru noua muzică 
“măsurată”, ce fixa nu numai înălțimea sunetelor, ci şi durata lor. 

Odată cu polifonia, comunicarea muzicii câştigă noi dimensiuni expresive. 
În timp ce monodia redă o stare sufletească, fie ea şi sub formă procesuală, 
polifonia conferă o nouă dimensiune exprimării emoționale. Pe de altă parte, 
prin polifonie se pot exprima simultan două sau mai multe imagini, încât va fi 
posibilă urmărirea a două sau mai multor procese afective. Aceasta este una 
dintre proprietățile specifice artei muzicale, căci, dacă în arta dramatică se 
poate realiza procesualitatea doar cu ajutorul dialogului, în muzică se poate 
exprima simultan dinamica procesuală a mai multor stări afective. Totodată, 
polifonia ajută la crearea unei expresii muzicale mai ample şi mărețe, 
asemănată cu cea pe care arhitectura o realizează cu marile catedrale. 

Polifonia deschide drumul redării dramaticului, catalizând expresia epicului 
în arta muzicală care, până atunci, era dominată doar de liric. Doar scurtele 
frânturi melodice ale epopeilor antice şi din chanson de geste au constituit o 
modestă contribuție a muzicii la redarea epicului, scurtele fraze repetate la 

nesfârşit având doar un colorit ambiental în derularea poemului epic. 

Apariția muzicii “măsurate” reprezintă o restrângere a libertăţii şi 
varietății ritmice din muzica monodică şi instaurarea unei ordini. Pe lângă 
determinarea precisă a raportului dintre durate, muzica “măsurată” presupune 
şi criteriul simetriei, făcând ca ritmul să depăşească ritmica cantitativă a 
prozodiei. Ea deschide astfel căi noi în fructificarea simetriilor şi asimetriilor 
atât la nivelul monodiei, cât şi la cel al structurilor sintactice cu posibile 
polimetrii şi, implicit, cu posibile arhitecturi mai complexe şi variate. 

Musica ficta a avut ca izvor muzica orientală şi greacă antică. Dar musica 
ficta a apărut în Occident şi prin arabii care au pătruns în Europa prin Spania. 
Cromatismele îmbogățesc materialul sonor şi măresc capacitatea de exprimare 
a unor stări sufleteşti mai variate şi fidel redate. Musica ficta încheie o etapă, în 
care diatonica medievală şi simplitatea cântului popular european încetează de 
a mai fi singurele generatoare ale climatului muzical. 

Dacă construcțiile polifonice ale compozitorilor şcolii din Paris poartă în 
ele spiritul medieval scolastic, fiind mai mult o artă calculată decât simțită, 
conductus-ul şi rondel-ul apropie polifonia de cântecul legat de trăirea omului. 
Abordarea unei tematici mai apropiate de viața omului şi folosirea cântecului 
popular - chanson, villancico, frottola - au împrospătat creația muzicală cultă cu 
noi procedee, făcând să decadă preceptele teoretice ce anchilozau creația 
muzicală. Noua artă din secolul al XIV-lea - Ars nova - este începutul de drum 
spre marea artă a Renaşterii. 

Ars nova 


“Muzica este graiul sufletului, este 
limbajul cel mai sublim al spiritului uman.” 
Călinescu 


În continuă prefacere, lumea feudală cunoaşte o propăşire economică şi 
deschidere spirituală în urma descoperirilor geografice, invențiilor tehnice şi 
avântului gândirii umane. În genere, țările europene cunosc o prosperitate 
odată cu ridicarea clasei burgheziei, inițiatoarea comerțului şi a manufacturilor. 
Totodată, ruinarea țăranilor şi micilor meşteşugari ascute nemulțumirea 
împotriva nobilimii, dar şi împotriva bisericii romano-catolice, importanți 
susținători ai ierarhiei feudale. 

Concepţia ateistă a burgheziei se manifestă sub forma unei noi doctrine 
religioase, protestatară, îndreptată împotriva catolicismului. Încă de la 
începutul veacului al XIV-lea, biserica catolică a fost subminată prin exilul 
papei la Avignon (1309-1377) şi apoi de mişcarea antipapală de la sfârşitul 
secolului. Dominația bisericii catolice asupra culturii şi a gândirii vremii 
slăbeşte, mai ales după marea schismă a Reformei protestante (1524). 

În mod curent, perioada Renaşterii este cuprinsă între secolele al XIV-lea şi 
al XVI-lea, când în Europa au loc importante prefaceri. Gândirea liberală a 
burgheziei stă la baza luptei împotriva nobilimii şi a clerului pentru a le 
diminua puterea. În locul atotputernicei forțe divine şi a învățăturii creştine, 
artiştii renascentişti vor aşeza omul, această trestie gânditoare bătută de toate 
vânturile, ființă devorată de patimi înrobitoare şi de slavă deşartă. Desprinsă de 
spiritul religios, noua concepție despre lume a omului renascentist aduce cu 
sine o nouă atitudine filosofică - umanismul - şi o nouă artă, care va avea ca 
pivot spiritualitatea antică păgână. De aici numele dat acestei epoci, 
caracterizată prin tendinţa de a renaşte cultura antică. 

După sobrietatea şi simplitatea stilului roman arhitectonic, goticul dezvoltă 
sculptura şi pictura, arte ce încălzesc chipurile umane şi interioarele glaciale, 
îmbrăcând pereţii goi ai monumentelor. Totodată, laicizarea culturii va atrage 
după sine şi democratizarea artelor. Fiind mai atrăgătoare şi mai variată, 
muzica laică cucereşte un cerc mai larg; de ascultători. 

Din salonul senioral, muzica va cobori în oraş, împrumutând din practica 
muzicală a străzii şi a pieței publice diferite genuri - frottole, villanelle, madrigale, 
chansone, villancicos - valorificate de compozitorii din secolul al XVI-lea în 
forme polifonice. Şi laudi spirituali, şi coralul protestant pătrund în arta maeștrilor 
polifoniei. Cântecul simplu, pastoral, madrigalul, va înflori împreună cu 
chansona. Pastorala dramatică, reprezentațiile de teatru cu cântec se vor întâlni 

cu creațiile dramatice ale cenaclurilor florentine şi, contopindu-se, vor realiza 
forma cea mai tipică a artei muzicale a Renaşterii - opera. 

În istorie există un decalaj între evoluția muzicii şi celelalte arte. În timp ce 
literatura renascentistă înfloreşte în secolul al XIV-lea, cu Dante, Petrarca şi 
Boccacio, iar pictura cu Giotto, despre muzica în spirit renascentist se poate 
vorbi în secolul următor şi, mai ales, în secolul al XVI-lea. 

Secolul al XIV-lea reprezintă pentru istoria muzicii o importantă împlinire 
prin punerea bazelor limbajului muzical modern. Cotitura săvârşită în acest 
secol se fondează pe premisele puse de predecesori prin practica polifoniei, 
începutul muzicii “măsurate” şi timidele încercări de musica ficta. Dar nimic nu 
se schimbă peste noapte, nimic nu se transformă fără o prealabilă pregătire. 
Astfel, Rondel-ul lui Adam de la Halle şi conductus-ul maeştrilor parizieni sunt 
paşi pe drumul laicizării culturii muzicale. Aceste forme nu sunt decât 
valorificarea artistică a cântecelor trubadureşti monodice în forme polifonice. 
Muzica secolului al XIV-lea se desprinde treptat de concepția scolastică a şcolii 
pariziene, care fixase în forme rigide melodia trubadurilor sau a cântărețului 
popular. 

Schimbări importante se pot descifra în practica muziici. Ea nu mai ocupă 
un loc important doar la curte sau în castele, ci şi în casele orăşenilor sau la 
serbările publice. Despre cultivarea muzicii de “casă” ne vorbeşte Decameronul 
lui Boccacio, dar mai ales tratatul “De musica” (1300) al lui Jean de Grouchy, 
care ne oferă un sugestiv tablou al vieții muzicale. 

Intensă şi variată, muzica parizienilor este împărțită de Grouchy în trei 
categorii: simplă, populară, numită vulgaris, ecclesiastica (religioasă), muzica 
scrisă după principii şi reguli, numită „măsurată”. Din muzica civilă (vulgară), 
el citează diferite forme vocale: cantus gestualis (chanson de geste), cantus 
coronatus (cântec despre prietenie şi iubire, cântat în faţa regilor şi nobililor spre 
a le stimula vitejia şi mărinimia) şi cantus versiculatus (cântec destinat 
tineretului pentru a-l abate de la trândăvie), iar din cantilenae: rotunda (cântec 
executat de tineri în canon), stantipes (dificile ca execuţie, abătând gândurile rele 
ale tinerilor) şi ductia (cântec vesel, ferind tinerimea de pasiuni erotice). Muzica 
religioasă, cu genurile polifonice - organum, motet, conduct, hochet - ţin de 
vechea practică muzicală. Informațiile despre muzica laică sunt prețioase 
pentru înţelegerea climatului în care s-a dezvoltat muzica în Ars nova. 

In 1325, Philippe de Vitry (1291-1361), scrie cartea Ars nova, în care 
defineşte noul limbaj muzical. Acesta exprimă mai veridic şi convingător 
trăirile omului, în comparație cu cel din Ars antiqua. Noul limbaj cuprinde 
frecvente sensibile (note cromatice), ce alterează vechile moduri, contribuind 
treptat la realizarea viitoarei dualități major-minore. Se constituie stilul 
contrapunctic, ce admite consonanța terțelor şi a sextelor şi interzice 
succesiunea de cvarte, cvinte şi octave paralele. Treptat se va cristaliza şi stilul 
armonic, desprins de stilul contrapunctic, iar muzica “măsurată” tinde către 
simetria ritmică şi spre carură morfologică. În privința notării măsurii, Vitry a 
folosit cercul, cu sau fără punct, şi semicercul, barat sau nu. 


85 


Aceste tendinţe înnoitoare vor fi combătute de unii teoreticieni. Astfel, Jean 
de Muris - apologetul Ars antiqua în cartea sa, Musica speculativa, atacă noua 
artă pentru că renunță la bunele tradiţii, numind-o o artă a „răsfățului şi a 
destrăbălării”. Considera că autorii “discantează şi hochetează” cu totul liber, 
introducând noi forme şi durate mici, chiar în cântarea bisericească. Şi papa 
loan al XXII-lea, în Bula sa din anul 1322, se ridică împotriva compozitorilor 
care trunchiază cântul gregorian, înlocuit cu melodii proprii şi cu încărcate linii 
polifonice. 

Jacques de Liege (Jacobus de Leodio, 1275-1350) vorbeşte în cele şapte 
capitole din cartea sa Speculum musicae (cca 1331) despre teoria intervalelor, 
despre teoria muzicală antică, despre modurile bisericeşti şi muzica 
proporțională. 

Deşi proclamă principiile “noii arte”, Ph. de Vitry este, uneori, încă tributar 
vechii scriituri, căci transformările aduse de arta nouă nu s-au operat brusc. În 
creațiile sale polifonice găsim, alături de succesiuni de terțe şi sexte, dese pasaje 
fără aceste consonanțe. În istoria muzicii, el figurează printre primii 
renascentişti prin bogata sa activitate politică (de secretar la trei regi: Charles al 
IV-lea, Philippe al VI-lea, Jean le Bon), literară (traducător a Metamorfozelor de 
Ovidiu şi a Corespondenței lui Petrarca) şi de teoretician al Artei noi. 

Cu toate că în secolul al XIV-lea se scriu multe motete şi conductus-uri, 
acum se afirmă missa ca o lucrare dramatică cu densă vibrație emoțională. Noile 
forme de compoziție savantă provin din practica trubadurescă sau din creația 
populară. În Franţa sunt virelai, chasse şi balade, iar în Italia, madrigalul, ballata şi 
caccia, transpuneri în polifonia savantă a vechilor genuri monodice populare. 

Cel mai reprezentativ nume al stilului Ars nova franceze este Guillaume de 
Machault (1300-1372), care face sinteza între arta monodică a trubadurilor şi 
cea savantă a polifoniştilor. Drumul său a fost pregătit de truverul Adam de la 
Halle, ale cărui rondeluri sunt date drept model pentru arta secolului al XIII- 
lea, şi de Johann de Lescurel şi Chaillou de Pestain, ale căror creaţii sunt 
cuprinse în Romanul lui Fauvel de Gervais de Bus - o satiră virulentă la adresa 
societății şi a ordinului Templierilor. 

La Machault găsim şi cântece monodice în gen trubaduresc, dar el nu se 
rezumă la simple şi scurte linii melodice, ci creează altele mai ample şi bogat 
ornamentate. Abordează polifonia savantă în prelucrarea cântecului laic - 
balade, rondel, lai, virelai —, ceea ce n-a însemnat renunțarea la țelul expresiv al 
muzicii, aşa cum ne mărturiseşte: “Cine nu compune din sentiment, îşi falsifică 
poezia şi muzica sa”. Baladele lui, adevărate arii pentru voce acompaniate de 
două instrumente, sunt o ilustrare a acestui precept estetic. 

Născut în ținutul Champagne, Machault a activat la diferite curți europene 
(Boemia, Normandia şi Paris) şi la diferiți regi (Jean de Luxembourg, Jean le 
Bon, Carol al V-lea), ceea ce i-a lărgit orizontul artistic. Moare la Reims ca un 
modest călugăr. El figurează ca primul autor al unei misse polifonice - Missa 
Notre Dame (1364) —, în care foloseşte primele tentative de armonie, de înlănțuiri 
acordice. Deşi nu este gândit ca un ciclu unitar, missa sa conţine unele formule 

melodice care circulă în cele şase părți componente. 

Succesorii săi în Franța: Baude Cordier, Nicolas Grenon, Jean de Greniers, 
zis Tapissier, apreciați de contemporani pentru lirismul lor, nu sunt 
personalități de seamă. Muzica lui Machault, îmbinată cu polifonia engleză 
adusă pe continent de John Dunstable, va genera marea falangă a 
compozitorilor franco-flamanzi. 

În Italia, madrigalul, de origine populară, este forma cea mai adecvată 
lirismului subiectiv. Importanța dată vocii superioare din scriitura polifonică 
face să treacă pe planul al doilea interesul pentru tehnică, în favoarea expresiei. 
Simplitatea madrigalului pastoral din veacul anterior se menține, în bună 
măsură, şi în madrigalul polifonic din secolul al XIV-lea. Piesele denumite 
caccia (vânătoare) au o dublă însemnătate, căci valorifică, în bună parte, imitația 
canonică şi conțin intenţii descriptive, realizate cu naive onomatopei. La 
origine, ballata - cântec de dans - era cântată pe cuvinte, având trei strofe şi un 
refren constant. 

Cei mai de seamă compozitori italieni ai acestei perioade aparțin „şcolii 
florentine”, în frunte cu Francesco Landino (cel Orb, 1325-1397), foarte prețuit 
de contemporani atât pentru creaţia sa, cât şi pentru interpretările sale la orgă, 
lăută, chitară şi flaut. S-au remarcat şi Ghirardellus de Florentia, Giovanni da 
Cascia, Pietro Casella (pomenit în Purgatoriul lui Dante), Niccolo da Perugia, 
Jacopo da Bologna, Johannes Ciconia (Jean Ciconne din Liege). Nefiind sclavii 
regulilor severe, ei dau frâu liber fanteziei lor melodice şi sentimentului, unind 
în creaţiile lor tonul popular cu lirismul lor originar. 

Deosebit de importantă pentru dezoltarea muzicală din secolul al XIV-lea 
este pătrunderea muzicii instrumentale în arta cultă. Multe dintre motete sau 
dintre balade sunt scrise pentru voce şi instrumente. Astfel, pe lângă muzica de 
dans, consemnată de Grouchy ca singura muzică fără alăturarea vocii umane, şi 
instrumentele beneficiază de o muzică polifonică scrisă. Din cântecele vocale s- 
au făcut primele transcripții pentru instrumente. Participarea instrumentelor în 
muzica polifonică şi dezvoltarea tehnicii lor vor influenţa stilul polifonic vocal 
flamand din secolul al XV-lea, unele linii melodice având un vădit caracter 
instrumental. Participarea orgii la piesele polifonice a necesitat o notație specială. 
S-au creat „tabulaturile” de orgă şi de lăută - sisteme speciale de notație. 

Dezvoltarea limbajului muzical în veacul al XIV-lea este legată şi de 
dezvoltarea notației muzicale. Se perfecționează notația ritmică şi se realizează 
divizarea tuturor valorilor. În formă primitivă apar semne ce reprezintă 
măsura: cercul pentru diviziunea ternară şi semicercul pentru cea binară. Bara de 
măsură se întâlneşte abia în veacul al XVI-lea. Încă din notația nemăsurată apar 
portativul şi cheile, dar forma şi numărul liniilor se fixează odată cu 
dezvoltarea notației proporționale. 

În secolul al XIV-lea se desăvârşeşte notația proporțională, începută de 
teoreticienii perioadei Ars antiqua, dar notația “măsurată” era încă tributară 
modurilor ritmice, iar ligaturile şi plica păstrau semnificaţii melodice. În veacul 
precedent, durata unei note depindea de locul ocupat alături sau între alte 

forme care semnificau durata. Prezența punctelor - punctum perfectionis şi 
punctum divisionis - indica modificarea duratelor. 

În acest secol, progresul polifoniei cerea crearea unui sistem simplificat, 
stabilindu-se o scară de valori: maxima, longa, brevis, semibrevis, minima, 
semiminima, fusa, semifusa. Rombul se rotunjeşte şi devine oval. Diviziunea 
normală era cea ternară, fiecare notă putând fi divizată în trei unități 
subsecvente: longa = 3 brevis, brevis = 3 semibrevis etc. Pentru diviziunea binară 
s-au întrebuințat iniţial note colorate în roşu, iar când diviziunea binară s-a 
impus în practică, au fost introduse alte modalități de notare. S-au creat semne 
puse la începutul portativului, care determinau felul diviziunii fiecărei valori 
de note. 

Raportul dintre longa şi brevis se numea modus: era perfect la diviziunea 
ternară şi imperfect la cea binară. Raportul dintre brevis şi semibrevis se numea 
tempus, şi el fiind perfect sau imperfect după diviziunea ternară sau binară, iar 
raportul dintre semibrevis şi minima se numea prolatio, putând fi major pentru 
diviziunea ternară sau minor pentru cea binară. Întrucât în timpul lui Ph. de 
Vitry măsurile ce au ca unitate longa (divizată ternar sau binar) cad în 
desuetudine, teoreticianul francez stabileşte semnele pentru patru feluri de 
măsuri: tempus perfectum sau imperfectum prolatio minor = 2/4, respectiv 3/4, de 
astăzi, iar tempus perfectum sau imperfectum prolatio major = 6/8, 9/8 de astăzi. Se 
întrebuința şi punctum additionis - punctul de prelungire, dar semnificația sa 
varia după măsura indicată la început. 

Pentru determinarea tempo-ului se folosea procedeul diminuţiei, 
augmentaţiei şi al proporţiilor. Pentru a obține un tempo mai rapid, o linie 
verticală tăia semnul măsurii în două, arătând că valorile trebuiau înjumătăţite. 
Pentru augmentare se foloseau fracțiile 1/2 şi 1/3, reprezentând mărirea 
valorilor, respectiv dublându-le sau triplându-le. Proporţiile erau exprimate tot 
prin fracții, arătând proporțiile schimbării: 4/2, 3/6 etc. Se păstrează ligaturile şi 
colonurile, dar se înlătură treptat complicațiile create. 

Ars nova reprezintă sfârşitul unei perioade şi începutul alteia noi. 
Drumul spre Renaştere va fi însă mai lung, căci în secolul următor, al XV-lea, 
vom asista la o luptă între spiritul gotic şi cel renascentist, oglindită în sfera 
limbajului muzical şi a formelor, luptă ce s-a dat, în special, pe teritoriul franco- 
flamand, care va deţine primatul culturii muzicale din acest timp. 

Cultura muzicală românească între secolele al XIII-lea şi al XIV-lea 


La fel ca în celelalte țări europene, pe teritoriul României muzica s-a 
plămădit în jurul mânăstirilor şi al curților feudale. În urma organizării 
instituțiilor sale, biserica, care a deținut primatul în cultura noastră medievală, 
şi curtea voievodală au devenit adevărate centre de activitate culturală şi 
artistică după modelul Bizanțului, cu care au păstrat legături directe prin 
intermediul slavilor. 

După propovăduirea Evangheliei de către Sf. Apostol Andrei în 
Dobrogea, unde a existat cea mai veche episcopie de Tomis (396), creştinismul 
s-a răspândit treptat pe tot teritoriul dacic, la care au contribuit şi unii colonişti 
romani. Scriitorii bizantini Tertulian şi Origen au constatat faptul că printre 
neamurile care la începutul veacului al III-lea erau creştine se aflau şi dacii. 
Există diferite mărturii care dovedesc acest fapt. Pe mai multe monumente 
funerare din veacurile III-VI s-au găsit diferite inscripții creştine. Astfel, la Cluj 
s-a găsit pe sarcofagul unei vechi familii o monogramă creştină la sfârşitul unei 
inscripții, datând de la mijlocul veacului al III-lea. 

Din secolul al IV-lea este atestat în documentele vremii primul dascăl de 
strană, martirul Sava Gotul din Buzău, alături de alți martiri şi misionari. Între 
secolele al IV-lea şi al IX-lea, în lăcaşurile de cult s-a oficiat în limba latină şi 
greacă. Începând cu secolul al VII-lea, pe teritoriul țării noastre s-au aşezat 
grupuri de slavi, creștinați prin activitatea lui Chiril şi Metodiu. Prin secolul al 
IX-lea, în Dacia se practica muzică bizantină, fapt dovedit de două inscripții în 
greceşte, găsite la Cernavodă şi Sânnicolaul Mare (sec. IX-X). 

Din secolul al X-lea, s-a întrebuințat slavona în slujba bisericească, limbă 
care va fi introdusă apoi în cancelarii şi în cultură. Aşa cum afirma marele 
nostru teolog Dumitru Stăniloaie: „Prin introducerea ritualului bizantino-slav 
în biserică, începând cu veacul al X-lea, românii au rămas tot în cadrul bisericii 
răsăritene, fiind singurul popor de origine latină, dar de credință ortodoxă, 
legat cu Roma prin limbă şi cu Bizanțul prin religie.” 

Încă înainte de întemeierea statelor independente, cultura de limbă slavonă 
este prezentă pe meleagurile țării noastre. În Dobrogea, la Mircea Vodă, s-a 
descoperit o inscripție chirilică din secolul al X-lea (943), iar la Bucov (lângă 
Ploieşti) nişte figurine cu inscripții slave. Tot în Dobrogea s-au descoperit nişte 
biserici datând din veacurile X-XI şi o inscripție chirilică la vestita Biserică Strei 
Sângeoagiu din Haţeg (1313). 

După ocuparea Transilvaniei şi Banatului (sec. X-XI) de către regatul 
ungar, în aceste ținuturi se stabilesc pe lângă autohtoni maghiari şi colonişti 
saşi din Saxonia. Supuşi de unguri, românii din Transilvania sunt atraşi la 

catolicism, propaganda catolică fiind susținută de regii maghiari începând cu 
veacul al XIII-lea. Din legenda Sancti Gerardi aflăm că romano-catolicii au 
desființat în anul 1020 mânăstirea cu călugări “greci” (ortodocşi) de la Cenad 
(lângă Arad), iar în anul în 1204, Papa a cerut să fie luate şi alte mânăstiri 
„greceşti”. Din scrisoarea Papei Grigore al IX-lea din anul 1234, adresată fiului 
regelui Ungariei, aflăm despre “pseudo-episcopii de rit grec” de pe 
pământurile noastre, care aveau tot mai mulți adepți. 

Printr-un Sinod al episcopilor unguri din Buda (1279), românii ortodocşi 
erau opriți să-şi practice cultul divin şi să-şi zidească biserici. Şi regele Ungariei, 
Ludovic cel Mare (1348-1388), ia măsuri împotriva preoților ortodocşi, ei fiind 
alungați de pe pământurile lor. Regele Sigismund (1387-1437) păstrează 
aceleaşi restrictive legi, interzicând şi căsătoriile mixte. În secolul următor, sub 
Matei Corvin, românii, în frunte cu preoții, dădeau dijmă clerului catolic. 
Propaganda catolică se va extinde şi în Ţara Românească şi Moldova, unde au 
fost colonizați catolici. Astfel, în a doua jumătate a veacului al XIV-lea se 
înființează episcopia catolică la Argeş (datorită Clarei - a doua soție a lui N. Al. 
Basarab), Severin şi Milcovia, iar în 1370, episcopia catolică din Siret (sub 
voievodul moldovean Laţcu), apoi cele de la Baia şi Bacău. Şi Alexandru cel 
Bun a sprijinit un timp catolicismul, una din soțiile sale fiind catolică. 

În Transilvania a existat o viaţă bisericească puternică. În secolul al XI-lea 
au luat ființă episcopiile catolice de la Cenad, Oradea şi Alba. Conform 
diplomei din anul 1192 a regelui Bela al III-lea, un anume Elvin din Oradea a 
fost trimis “la Paris pentru a învăța melodia”. La rândul lor, românii ortodocşi 
au zidit zeci de biserici şi mânăstiri din cărămidă şi piatră în veacurile al 
XIII-lea şi al XIV-lea, în speţă în regiunea Hunedoarei, Haţeg şi Alba Iulia, 
unele existând şi astăzi. 

Mânăstirea ortodoxă din Cenad, județul Timiş, este atestată documentar la 
1030, într-o cronică referitoare la înființarea Episcopiei romano-catolice din 
Cenad. Pe locul mânăstirii ortodoxe Cenad, din care au fost alungați şase 
călugări ortodocşi, s-a ridicat apoi biserica romano-catolică. Un document, 
datând din anul 1170, atestă existenţa şi activitatea mânăstirii Hodoş-Bodrog de 
lângă Arad. Dintr-un registru al mânăstirii Râmeţ, din anul 1215, aflăm că doi 
călugări au plecat în Maramureş unde vor construi mânăstirea Peri. Tot la 
Râmeț există o pisanie slavonă (din 1377), în care se precizează că pictura 
bisericii a fost realizată de zugravul Mihu din Crişul Alb, în timpul 
arhiepiscopului Ghelasie al Râmețului, dovadă că în această zonă exista deja o 
solidă organizare bisericească. În secolele al XIII-lea şi al XIV-lea, cnejii ardeleni 
realizează diferite ctitorii, unele pe temeliile altora mai vechi. Bisericile Densuş, 
Prislop şi Strei Sângeoagiu din secolele al XIII-lea şi al XIV-lea sunt câteva 
mărturii vii ale artei noastre medievale timpurii. 

Abia în veacul al XIV-lea, clasa noastră feudală îşi făureşte puternice state. 
Din voievodatele de la dreapta şi stânga Oltului se constituie statul feudal al 
Ţării Româneşti (în 1330), iar Dragoş, venit din Maramureş, va întemeia 
Moldova în anul 1359. În fruntea statului era un voievod cu puteri depline, 

înconjurat de boieri, care îndeplineau anumite dregătorii şi care se bucurau de 
diferite privilegii. 

Biserica avea o temeinică organizare, cu mitropoliți, episcopi, recunoscuți 
de alte biserici. La mijlocul veacului al XIV-lea, Alexandru Basarab fixează 
capitala ţării la Argeş (din 1517 este la Târgovişte, apoi la Bucureşti de la 
mijlocul sec. al XVII-lea), iar cea a Moldovei la Suceava, unde există cea mai 
veche biserică - Mirăuţi. Din 1359 datează Mitropolia Ţării Româneşti, din 1380 
cea a Moldovei, iar de la mijlocul veacului al XV-lea, episcopia ortodoxă a 
Vadului şi Feleacului, apoi episcopia de la Alba Iulia (1570-1678) şi Sibiu (1783, 
mitropolia sa datând din 1796). 

Din timpuri străvechi a existat la noi un puternic monahism. Viaţa 
monahală a fost introdusă în Tara Românească de către călugărul aromân 
Nicodim, sosit la curtea lui Vladislav I (1354-1377). El va zidi Mânăstirile 
Vodița (1370-1375, în Mehedinţi), Cotmeana (1377, în Argeş), Tismana (1378, în 
Gorj), Prislop (1400, Haţeg), probabil şi Vişina. Va traduce în anul 1404 Noul 
Testament. Ajutaţi de unii domnitori şi boieri, ucenicii săi înființează alte 
biserici: Cozia (1380-1390), Snagov, după opinia unora chiar şi mânăstirile 
Bistrița (1400) şi Neamţ (1397) din Moldova. 

Cântărețţii noştri bisericeşti, psalţii, desfăşurau şi o bogată activitate 
artistică şi didactică, având ca temei cântarea bizantină. Devenită oficială, 
biserica ortodoxă şi-a organizat cântările cultului după Octoihul lui I. 
Damaschin (sec. al VIII-lea, care a sistematizat cântările în cele opt glasuri), iar 
cea romano-catolică, după Antifonarul lui Grigorie I. 

Cel mai vechi manuscris muzical în notație gregoriană neumatică se află la 
„Biblioteca Bathyaneum” din Alba Iulia: Evangheliarul lui Luca din secolul al 
IX-lea. La laşi s-a păstrat unul dintre cele mai vechi documente - Lecţionarul 
Evanghelic (sec. XI-XII, în notație ecfonetică), într-un sistem de notație 
rudimentar, descifrat de bizantinologul Grigore Panţiru. Tot la laşi există un 
Stihirar (în notație medio-bizantină din sec. al XIII-lea), un Lecţionar Evanghelic 
(din sec. al XIII-lea în notație ecfonetică), la „Muzeul literaturii române” şi un 
Stihirar (din sec. al XIV-lea în notație medio-bizantină), la Bucureşti. Şi în 
Transilvania există un manuscris, denumit Evangheliarul lui Nicolae Olahus, 
păstrat la Biblioteca Catedralei din Strigonium, el fiind revăzut şi adnotat de 
umanistul român Olahus. Documentul acesta atestă genul de notație muzicală 
ce se folosea în cântecele liturgice din Transilvania. 

În documente străine găsim date despre şcolile noastre mânăstireşti şi 
despre muzicienii angajaţi în alte centre. În Legenda Sancti Gerardi (din sec. al 
XI-lea), se menţionează faptul că la Cenad (lângă Arad) a existat o şcoală 
(condusă de dascălul Walter), frecventată de 30 de elevi care învătau cântările 
bisericeşti. Aflăm despre prezenţa la curtea regelui ungar Andrei al II-lea (1219) 
a unui român din Transilvania care distra pe rege, iar într-un document din 
Marienburg (1399) se specifică că aici activa un muzician (Spielmann) valah. În 
Istoria turco-bizantină a lui Ducas se menţionează faptul că în preajma lui 
Baiazid (1396) exista un grup de tineri valahi, alături de greci, sârbi, romani şi 

albanezi, “fiecare cântând în limba lor”. Teoreticianul francez Jean de Muris 
afirmă în lucrarea sa Summa musicae (sec. al XIV-lea) că denumirea notelor 
(atribuită lui G. d'Arezzo) era cunoscută de diferite popoare: geți, englezi, 
germani, maghiari, slavi, daci şi alți cisalpini. 

După anul 1283, în Transilvania (devenit voievodat autonom) s-au 
construit biserici în stil roman: catedrala de la Alba Iulia, biserica Sf. Mihail din 
Cluj, biserica Sf. Maria şi cea Neagră (1383) de la Braşov, unde muzica 
gregoriană era cântată de saşi şi unguri. După înființarea episcopiei catolice, în 
Transilvania apar şcoli bisericeşti: la Cenad, Cluj (1381), Oradea (1331), Braşov 
(1388). Totodată, tinerii catolici sunt trimişi să studieze la Paris, Roma, Padova, 
unde îşi însuşesc cultura timpului. În secolul al XIV-lea, Paul şi loan din Braşov 
studiază în Italia, iar Valentinus şi Johann Philippi, la Viena. 

În documentele din secolele al XIII-lea şi al XIV-lea sunt consemnați 
numeroşi cantori, printre care: Gregor (Alba Iulia, 1258), Albert (Oradea, 1265), 
Paul (Arad, 1269) dar şi la Juc (lângă Cluj, 1334), care învaţă cântările şi conduc, 
uneori, corul bisericesc. Din secolul al XIV-lea, la Braşov este menționată 
activitatea corului Bisericii Negre. 

Cultura muzicală bizantină înfloreşte în timpul domnitorului Mircea cel 
Mare (1386-1418), datorită legăturilor sale cu Constantinopolul şi cu mânăstirile 
athonite. Un fiu şi un nepot ai lui Mircea cel Mare au fost trimişi la 
Constantinopol pentru educaţie. Domnitorul Vladislav 1 trimite călugări la 
Constantinopol şi la mânăstirile Zograful şi Hilandar pentru a se desăvârşi. 
Sunt preluate de aici miniaturile, broderiile, cărțile religioase şi sunt aduse 
manuscrise bizantine. 

Cele mai vechi date despre dascălii români provin din veacul al XIV-lea. 
Logofătul lui Mircea cel Mare, imnograful Filotei, care se retrage în anul 1392 la 
mânăstirea de la Cozia, este autorul unor Pripeale, mici tropare cântate după 
polieleu şi precedate de stihiri din psalmi aleşi, păstrate într-un document din 
veacul al XV-lea şi cunoscute şi practicate de sârbi, bulgari şi ruşi. Scrise în jurul 
anului 1400, aceste cântări păstrează construcția şi structura primului glas 
bisericesc. 

Muzica bizantină era oficiată în bisericile vremii, dar pentru oficierea 
liturghiei era nevoie de cărţi de cult. Din secolul al XIII-lea datează un Apostol, 
un Evangheliar, un Octoih (sec. al XIV-lea) şi un Letraevangheliar, dăruit de 
domnitorul Vladislav Mânăstirii Vodița, în anul 1374. 

În ţara noastră, muzica de origine bizantină, practicată din vechime, a fost 
arta noastră cultă. Astăzi există un mare număr de manuscrise de muzică veche 
bizantină, păstrate în biblioteci, arhive sau colecții, multe dintre ele fiind scrise 
la mânăstiri de copişti, buni cunoscători ai scrisului şi ai cântării bizantine. 
Multe dintre aceste manuscrise se află astăzi în bibliotecile străine de la 
Moscova, Petersburg, Leipzig, Sofia, Lesbos, Viena, Londra, Berlin, Praga, 
Copenhaga etc. Altele au venit de la Constantinopol, Muntele Athos sau din 
alte centre ale Răsăritului Ortodox. 

Pe lângă muzica religioasă şi populară, se dezvoltă literatura şi arta de 

curte. Cele mai vechi ştiri despre activitățile foarte răspândite se referă la 
muzica militară. Spre sfârşitul veacului al XIV-lea, în jurul curților domneşti se 
practica muzica ostăşească, executată de buciumaşi, surlari, trâmbițaşi, 
toboşari, care au constituit primele formații militare. 

Istoria culturii noastre muzicale este strâns legată de istoria bisericii şi a 
monahismului românesc. Mânăstirile ortodoxe, ca şi cele catolice, n-au avut 
doar misiune religioasă, ci şi un rol cultural. Aici credincioşii îşi înălțau rugile 
spre cer, iar cei doritori veneau să înveţe a citi şi a scrie, deprinzând şi diferite 
îndemânări artistice: muzica, caligrafia, broderia, miniatura şi apoi tiparul. 
Şcolile mânăstireşti - şcoli de grămătici - au pregătit slujitorii altarului, diecii 
din cancelariile domneşti, dar şi pe cei ai artelor frumoase. 

Din trecutul îndepărtat şi până în veacul al XIX-lea, în cultura noastră 
muzicală au dominat două genuri distincte, muzica populară şi cea religioasă, 
fiecare cu trăsături proprii. Muzica populară a moştenit fondul muzical dacic şi 
organizarea melodico-ritmică latină. În timpul celor cinci secole de stăpânire 
otomană, ea a fost influențată de sistemul modal şi de desele inflexiuni 
cromatice ale artei orientale. Şi cultura popoarelor vecine, cu care a intrat în 
contact, a lăsat unele urme asupra folclorului nostru. 

Folclorul muzical românesc păstrează până astăzi, alături de melodii mai 
noi şi chiar contemporane, altele foarte vechi, bazate pe un număr redus de 
sunete şi legate de obiceiurile pe care poporul român le-a moştenit de la 
strămoşi. Din rândul acestor melodii fac parte numeroase formule de 
incantaţie, pe care le găsim în cântecele copiilor, în melodii legate de sărbătorile 
de iarnă, de diferite munci care i-au asigurat poporului traiul, ca şi de 
obicieurile legate de viața de familie. 

Împreună cu muzica religioasă, cea populară a făcut parte din arta de 
ceremonial şi de divertisment, prezente la curțile voievozilor noştri. Spre 
deosebire de cântecul gregorian din Occident, diversificat prin variate 
înveşmântări  polifonico-armonice, cel bizantin şi-a păstrat organizarea 
monodică, colorată doar cu isonul sau pedala pentru fixarea treptelor 
principale ale melodiei. În ceea ce priveşte ritmul, raportul duratelor era 
determinat de textul poetic, iar relațiile de înălțime s-au configurat în diferite 
tipuri melodice sau moduri (eh, glas), clasificate în veacul al VI-lea de Sever din 
Antiohia, în lucrarea sa, Octoechos. După o lungă perioadă, în care muzica 
bizantină s-a transmis doar pe cale orală, de la dascăl la ucenic, această muzică 
vocală a fost notată ecfonetic şi apoi neumatic. 

Vorbind despre plămada sintetică a culturii noastre, Cezar Ivănescu face 
următoarea remarcă: „Între vechea civilizație europeană şi creştinism, noi, 
românii, continuatori şi sinteza a două mari epoci ale civilizației lumii, am 
reprezentat în sud-estul european nu doar romanitatea orientală, ci acea 
umanitate cu totul specială, mai arhaică decât Sumerul, cununând vechea 
civilizație europeană cu creştinismul într-o viziune numită de Eliade 
«creştinism cosmic» şi asimilând agresiunea dublă a celor două valuri 
războinice, cel slav din est şi cel germanic din vest”. 

CAPITOLUL ù 


MUZICA RENAŞTERII 
Secolul al XV-lea 


“Nici o artă nu are o înrâurire aşa de 
mare asupra omului ca muzica.” 
Schopenhauer 


În secolul al XV-lea, Europa continuă a fi teatrul unor lungi şi inepuizabile 
confruntări armate. Rivalitatea dintre regii Franţei şi ducii burgunzi a fost 
folosită de regii Angliei pentru a cuceri teritorii pe continent. În acest secol 
continuă războiul de o sută de ani (1337-1453) între Franţa şi Anglia, aliată cu 
Burgundia. În urma bătăliei de la Azincourt (1415), insularii victorioşi asupra 
cavaleriei franceze şi-au extins dominația asupra regatului Franței. 

Deşi mai bine de o sută de ani nordul Franței, Flandra şi Burgundia au fost 
răvăşite de războaie, acestea n-au împiedicat înflorirea vieţii artistice în aceste 
ținuturi. Dezastrele războaielor au încetinit doar evoluția firească a Franței, care 
se impusese timp de două secole ca important centru muzical european, 
concurat acum de prezența englezilor, cu o distinctă cultură muzicală. 
Întrebuințarea din vechime a terțelor şi a sextelor ca intervale consonante, 
probează rădăcinile populare ale polifoniei engleze, iar vestitul canon Vara a 
sosit, din secolul al XIII-lea, demonstrează stadiul înaintat al polifoniei, tehnică 
componistică importantă în dezvoltarea limbajului muzical european. 

Alt rival puternic al Franţei a fost ducatul burgund, întins până la Marea 
Nordului, care va deveni leagănul civilizației renascentiste. Nu întâmplător 
înflorirea artei se produce în aceste ținuturi: Ţările de Jos (Flandra, Luxemburg, 
Henegaud, Brabant), unde oraşele Bruges, Gand, Anvers, Cambrai, Lieges, 
Bruxelles, Rotterdam constituiau pe atunci unele dintre cele mai importante 
centre economice şi culturale europene. Van Eyk, Memling, Van der Heyden 
deschid calea glorioasă a unei strălucite pleiade de pictori de renume european. 

În viața orăşenilor înstăriți, nu numai la curtea nobililor şi în biserică, 
muzica ocupa un loc important, iar manifestările muzicale erau încredințate 
unor muzicieni-profesionişti, aflați în slujba celor care organizau aceste 
solemnități. Vestitele capele (alcătuite din 12-24 de cântăreţi, la care se adăugau 
şi instrumentişti) de la curţile regale, seniorale sau ale bisericii sunt primele 
instituții muzicale care vor promova creația muzicală. 

La curtea lor, ducii burgunzi atrăgeau poeți, muzicieni şi pictori pentru a 
da strălucire şi faimă manifestărilor lor. În istorie este cunoscută aşa-numita 
Fête du faisan (Sărbătoarea fazanului), oferită de ducele Filip cel Bun, la curtea sa 
din Lille, baronilor burgunzi şi flamanzi pentru a decide o nouă cruciadă 

(1454), care să dezrobească Constantinopolul cucerit de turci în 1453. Luxul şi 
dimensiunile fabuloase ale acestei petreceri, cu insolite divertismente, susținute 
de o capelă din 20 de cântăreți şi instrumentişti, şi unde s-a interpretat 
chansona Je ne vis onque la pareille de G. Binchois, ne dau măsura opulenței şi a 
dorinței de epatare a invitaţiilor. 

Înflorirea artei muzicale se datorează şi acestei luxuriante vieți de la curtea 
aristocraților. Totodată, dezvoltarea  profesionalismului a favorizat 
perfecționarea tehnicii compozitorilor care, ridicându-şi necontenit măiestria, 
îşi apărau cu zel secretul profesional. Uneori, virtuozitatea scriiturii polifonice, 
la care au ajuns compozitorii din secolul al XV-lea, a împins muzica spre un 
făgaş formal, încât tehnica lor a devenit, la un moment dat, un scop în sine. 
Aceste tendințe formaliste au fost depăşite de creatorii autentici, dornici să 
realizeze o muzică expresivă şi cu un conținut cât mai divers. 

Înfloritoare pe teritoriul Franţei de nord şi în Ţările de Jos, muzica franco- 
flamandă va îmbina Ars nova franceză şi italiană cu muzica tradițională 
engleză. Prezintă şi note proprii, deşi este rezultatul acestei osmoze artistice. 
Având la bază diferite tradiții muzicale şi păstrând un permanent contact cu 
celelalte centre muzicale europene, arta nouă, mai expresivă şi mai accesibilă, a 
maeştrilor şcolii franco-flamande va deveni, în scurt timp, limbaj muzical 
european, impus atât în țările germane cât şi în sudul Europei. Ecourile târzii 
ale artei flamande vor răsuna şi în Răsărit, în creația unor compozitori unguri, 
polonezi şi, mai târziu, ruşi. 

În secolul al XV-lea se dezvoltă arta contrapunctului şi compozitorii 
dobândesc o libertate în mişcarea vocilor polifonice, libertate care a mers până 
la nesocotirea textului literar, reuşind să dea aripi creațiilor muzicale. Vorbind 
despre rădăcinile şcolii franco-flamande, unul dintre cei mai notorii teoreticieni 
ai vremii, flamandul Johannes Tinctoris (1435-1511), arăta că: “Muzica în 
timpul nostru a obținut atât de mari succese, încât în ea se poate vedea «arta 
nouă», al cărei izvor trebuie căutat la englezi, care au avut drept conducător pe 
Dunstable”. Ars nova reprezintă o cotitură hotărâtoare în istoria muzicii prin 
victoria artei sincere asupra celei scolastice. 

Contemporan în Franța cu G. Dufay şi G. Binchois, compozitorul John 
Dunstable (1370-1453) a activat la capela regală din Franţa, dar şi în Italia, aşa 
încât creația sa conţine, în afară de sonorități plăcute cu pasaje de „faux 
bourdon”, tipice englezilor, şi o cantabilitate specific italiană. Stăpân pe tehnica 
componistică, el realizează melodii cu ritmuri simple şi accesibile, provenite 
din cântecul popular şi cel de dans. Dunstable acordă importanţă vocii 
superioare, dându-i adesea contururi libere sau ornamentale. Găsim şi expuneri 
imitative, procedeu ce va deveni caracteristic formelor polifonice ale epocii. 

Atunci când preia teme gregoriene, el le tratează în stil variațional, 
ornamentându-le sau modificându-le pentru a corespunde sensului expresiv 
dorit. Spre deosebire de limbajul muzical al secolelor anterioare, muzica sa ne 
pare astăzi melodioasă, fără asperități, liniile melodice suprapuse neproducând 
agregate sonore dure, datorită unui pronunțat simț al echilibrului. 

Contemporanii l-au considerat drept “inventator al compoziţiei”, înțelegând 
prin aceasta că întreaga desfăşurare polifonică era creată de autor în vederea 
expresiei conținutului, spre deosebire de predecesorii săi care “ornau un cantus 
firmus” cu voci polifonice sau care “improvizau” linii deasupra unui cânt dat. 

Numele de căpetenie al primei epoci de înflorire a şcolii franco-flamande 
este Guillaume Dufay (1400-1474). Copil fiind, a făcut parte din corul catedralei 
din Cambrai, unde exista o puternică tradiție muzicală. Renumele cântăreților 
din acest oraş, ca şi al artei flamande în general, era atât de mare, încât papii şi 
marii seniori italieni, renumiții mecenați Malatesta, Sforzza, d'Este, Medicis, 
aduceau corişti şi maeştri de capelă din Cambrai. Astfel, Nicolas Grenon, de la 
catedrala din Cambrai, este angajat la Vatican împreună cu cinci copii din corul 
catedralei. Numeroasele călătorii ale muzicienilor flamanzi în Italia şi în Franța 
au contribuit la interinfluenţa stilistică şi la contopirea diferitelor trăsături în 
creația lor. 

Şi Dufay cutreieră Italia, fiind angajat la capela pontificală şi la Cambrai, 
dar şi la diferite curți italiene - Malatesta, Savoia. Poposeşte apoi la 
Universitatea din Bologna, unde îşi ia doctoratul în drept canonic. Artist cu 
vastă cultură, Dufay renunţă la căutările scolastice şi la scriitura savantă în 
folosul expresivității artistice. Simplifică ritmica şi contribuie la răspândirea 
unor clare procedee de notație. 

Dacă în muzica laică el rămâne ancorat de stilul tradițional, compunând 
ballade, virelai-uri, rondeau-uri, bergerette, chanson, în cea religioasă (misse, motete), 
este mai îndrăzneţ, acordând vocilor un ambitus mai mare. Uneori apelează la 
fragmente de cântece laice, ca în missele L'homme armée, Se la face ay pale, care au 
rol de temă unică în părțile componente. Cultivă mult polifonia, perfecționând 
tehnica scriiturii pe mai multe voci, fără să renunţe la calda expresivitate. 
Asimilând tradiția muzicii franceze, engleze, italiene, el realizează o valoroasă 
sinteză stilistică de care vor beneficia urmaşii săi. Pe lângă scriitura polifonică 
complexă, găsim şi succesiuni acordice, în unele momente cadenţiale. 

Maestru de capelă la curtea din Dijon a prințului Filip cel Bun a fost rivalul 
lui Dufay, Gilles Binchois (cca 1400-1460). Excelează în optimiste piese laice cu 
linii melodice expresive în rondeau-uri, ballades, chansones, care i-au adus porecla 
de “părinte al bucuriei”. În structurile modale ale creaţiilor sale religioase 
transpar unduiri cromatice. Dacă în arta trubadurilor textul şi muzica aveau o 
notabilă valoare artistică, această armonioasă îmbinare dispare la Machault, 
Dufay şi Binchois, care utilizează texte de valoare mai redusă, fără ca aceasta să 
împieteze asupra expresivității crescânde a muzicii lor. 

In a doua jumătate a veacului al XV-lea, centrul înfloririi artei muzicale nu 
mai este regatul Franţei, ci el se mută în nord, în regiunile flamande, şi în sud, 
în cele italiene, acolo unde va pulsa o susținută viață muzicală. Cea de a doua 
şcoală franco-flamandă dezvoltă la un înalt grad virtuozitatea tehnicii 
polifonice, oferind importanţă fiecărei voci în parte în polifonia la patru voci. Se 
foloseşte adesea stilul polifonic imitativ, mai ales în intrările succesive ale 
vocilor care cântă acelaşi text. Adesea se observă împărțirea în două grupe a 

vocilor care dialoghează, o gradare a sonorității prin cuplarea variată a vocilor 
(câte 2, 3 sau 4 voci), precum şi renunțarea la suportul instrumentelor în 
polifonia vocală religioasă. De asemenea, se renunţă la cantus firmus. În schimb, 
în muzica laică, vocea superioară, ce susținea textul, era în mod obligatoriu 
vocală, celelalte voci fiind distribuite instrumentelor, subliniind astfel şi mai 
mult importanța vocii superioare. 

Cultivată cu pasiune, măiestria tehnicii polifonice devine în a doua 
jumătate a secolului al XV-lea uneori un scop în sine, compoziţiile fiind 
apreciate ca jocuri sonore, ca ghicitori muzicale sau ca ingenioase construcții 
sonore. Din această cauză, muzica lor are, uneori, un caracter formalist, 
predilecte fiind combinaţiile melodice şi multiplele canoane. Pe de altă parte, 
virtuozitatea tehnică cucerită de compozitorii acestei şcoli muzicale le 
înlesneşte unora traducerea fidelă în muzică a unui bogat evantai de expresii. 
Cultivarea exagerată a diferitelor canoane şi a polifoniei imitative contribuie la 
dezvoltarea tehnicii polifonice, care va sta la baza înfloririi creației muzicale din 
veacul al XVI-lea. 

Trei mari nume ilustrează această perioadă, Jean van Ockeghem (cca 1420- 
1496), Jacob Obrecht (cca 1450-1505) şi Josquin des Prés (1440-1521). După ce a 
fost cantor la catedrala din Bruges, Cambrai, Anvers, Ockeghem intră în 
serviciul regilor Franței: Carol al VII-lea, Ludovic al XI-lea şi Carol al VIII-lea, 
unde va rămâne toată viața. A fost stimat şi prețuit pentru virtuozitatea de 
scriitură în muzica religioasă (motet, missă) şi laică (chanson, bergerette, rondeau). 
La moartea sa, Erasmus din Rotterdam scrie un panegiric în versuri latine, iar 
Josquin des Prés şi alți muzicieni scriu lamentaţii în stil polifonic. Un poet al 
vremii deplângea în versuri moartea celui care a avut îndrăzneala de a scrie 
motetul Deo gratias la 36 de voci. Ockeghem a fost creator de şcoală, de la el 
învățând arta polifonică Josquin des Prés, Antoine Brumel, Pierre de la Rue, 
Alexandre Agricola, Heinrich Isaak. Totodată, numele său este legat şi de 
primul Requiem care s-a păstrat, cel al lui Dufay pierzându-se. 

Un alt maestru al scriiturii polifonice, contemporan cu Ockeghem, este 
Obrecht. În perioada cât a slujit la catedrala din Utrecht, a dat lecţii de muzică 
tânărului Erasmus, apoi va poposi la Cambrai, Bruges, Ferarra (la Hercule 
d'Este) şi Anvers. El devine unul dintre cei mai prodigioşi virtuozi ai 
componisticii, fiind cunoscut ca un novator al armoniei. Nu era vorba propriu- 
zis de o scriitură armonică, ci de succesiuni de acorduri, rezultate din 
împletirea polifonică, care imprimau, adesea, un echilibru tonal. Intuitiv, prin 
cromatisme, Obrecht dă acestei impresii tonale un deosebit colorit prin 
modulaţii. 

Bogatele procedee de scriitură polifonică imitativă şi relațiile armonice, 
evidente în pasajele izoritmice, vor servi ca mijloace expresive compozitorului 
Josquin des Prés. A activat mult timp în Italia, la curtea familiei Sforzza din 
Milano, la prințul umanist Hercule d'Este din Ferarra, apoi la capela pontificală 
sub Inocent al VIII-lea şi Alexandru al VI-lea, dar şi la curtea regelui Ludovic al 
XII-lea. Creaţiile sale religioase (motete, misse) şi laice (chanson, bergerette) erau 


98 


atât de apreciate încă din timpul vieţii sale, încât a fost supranumit de Ronsard 
“principes musicae”, acestea fiind considerate capodopere relevante alte epocii. 
Teoreticianul Henricus Glareanus (1488-1563) îl compara cu Virgiliu, iar, mai 
târziu, Marthin Luther va spune despre el: “Muzicienii fac ceea ce pot cu notele, 
numai Josquin face ceea ce vrea.” 

Ca şi compoziţiile lui Dunstable, Machault sau Dufay, muzica sa a avut un 
caracter şi circulație europeană, întrucât, datorită călătoriilor făcute, a asimilat 
trăsăturile stilului italian şi francez. Grefându-le pe moştenirea flamandă, el 
realizează o sinteză artistică, astfel că muzica sa este receptată în toată Europa. 
A rămas ataşat de arta populară, pe care o valorifică în lucrările sale, dar 
renunţă la vechile forme: ballade, virelai, rondo. În general, scriitura sa este la 
patru voci, găsim însă şi chansone la şase voci, în care tehnica polifonică cu 
imitații de motive, canoane sau cu repetarea unor cuvinte pentru realizarea 
unor efecte sonore vor da un aspect dens țesăturii sonore. 

Apreciați pentru lucrările lor de mare virtuozitate a scriiturii imitative sunt 
şi contemporanii săi: Pierre de la Rue (1460-1518), Antoine Busnois, Antoine 
Brumel, Jean Mouton (1472-1522), Hayne de Ghizeghem, englezul Robert 
Morton. 

Printre formele polifonice cele mai frecvent întâlnite la flamanzi sunt: 
motetul, canonul, missa, chansona. Missa este un ciclu de cinci cântări stabile ale 
liturghiei catolice: Kyrie, Gloria, Credo, Sanctus, Agnus Dei, scrise în stil polifonic 
imitativ. Încă din timpul lui Machault se folosea un motiv unic în prima frază a 
fiecărei părți pentru a imprima o unitate tematică întregului ciclu. La flamanzi, 
cantus firmus era plasat la tenor dar, datorită stilului imitativ, acesta îşi pierde 
rolul de voce principală. Motivul unic al tuturor imnurilor, luat din cântecul 
gregorian sau din cântece laice, era egalizat în durate, prezentat foarte variat 
sau intact. Cu timpul, simultan cu tenorul (care intona cantus firmus), la vocea 
superioară se cânta o melodie distinctă, care va circula la celelalte voci, ceea ce 
va duce la dispariţia tenorului şi la circulaţia temei principale la diferite voci. 

Foarte des întâlnim în lucrările flamanzilor canonul, un joc sonor în care 
vocile intonează succesiv aceeaşi linie melodică, intrând înainte ca vocea 
precedentă să-şi fi expus fragmentul, realizând astfel o adevărată urmărire între 
voci. Executat în decalaj, vocile intonează melodia propusă în canon direct, în 
mişcare contrară (canon invers, în oglindă), fie de la sfârşit spre început 
(retrograd, cancricans - „ca racul”), fie în valori augmentate sau diminuate. 
Foarte îndrăgit de amatorii de muzică era canonul enigmatic. 

Fără a se indica intrările succesive ale vocilor, nici intervalul şi nici felul 
intrării melodiei, se dădeau doar melodia şi nişte şarade cu vagi indicații. 
Astfel, un canon al lui Machault avea titulul Ma fin c'est mon commencement 
(Sfârşitul îmi este începutul), care arăta că este vorba de un canon retrograd, iar 
Transformă noaptea în zi însemna citirea notelor negre ca pe cele albe, fiind un 
canon prin augmentare. La începutul unui portativ, compozitorul Pierre de la 
Rue marchează patru semne de măsurare, iar deasupra, cuvintele: “fuga quator 
vocum et unica”. Linia melodică notată urmând a fi cântată simultan în canon 

la patru voci, dar fiecare voce o cânta în valori de durată deosebită, respectând 
notația mensurală proprie, dată la începutul portativului. Canonul la 36 de voci 
al lui Ockeghem sau canoanele în triunghi, în cruce, în inimă sau în cerc ne arată că 
dezvoltarea tehnicii polifonice a facilitat folosirea procedeelor contrapunctice şi 
ca interesante jocuri sonore. 

La începutul veacului al XV-lea mai stăruia scriitura la trei voci şi unele 
disonante mai aspre în motet, formă polifonică imitativă cu text neliturgic. Dar 
flamanzii vor scrie, de regulă, motete la patru voci, iar des Prés va fixa forma, 
aşa cum va fi cultivată cu multă strălucire în secolul următor. Dacă la des Pres 
găsim încă motete în care vocile cântă texte diferite, spre sfârşitul veacului se 
foloseşte acelaşi text la toate vocile. Silabele cuvintelor nepronunțându-se 
simultan, textul poetic devenea aproape neinteligibil. Dacă muzica motetului 
nu urmărea riguros sensul fiecărui cuvânt, ci ilustra imaginea întregului 
generalizând, în schimb, în madrigal se sublinia amănunțit sensul textului. 

În muzica laică, polifoniştii flamanzi au cultivat chansona, continuând 
tradiția instaurată de Machault, dar ei evită complicațiile melodice obişnuite în 
Ars nova. La Dufay şi Binchois, melodia cântecului este dată vocii superioare şi 
executată vocal, iar tenorul şi contratenorul intonate instrumental. Obrecht şi 
Busnois conferă un caracter vocal cântecului polifonic (chanson polifonique), 
pregătind drumul lui des Prés, care va stabili tipul cântecului polifonic, dezvoltat 
în veacul al XVI-lea. 

Limbajul muzical al flamanzilor a influențat pe compozitorii din alte ţări, 
ale căror culturi muzicale nu s-au putut ridica la nivelul celei flamande. Autori 
ca Adam de Fulda, Thomas Stolzer (de la curtea din Budapesta), Heinrich Finck 
(care şi-a petrecut o parte din viață în Polonia), Heinrich Isaak (la Lorenzo de 
Medicis din Florenţa şi la curtea împăratului Maximilian din Viena şi 
Augsburg) au scris motete şi misse în stil flamand. Aceşti compozitori 
manifestă mai multă originalitate în iedul polifonic, echilibrat armonic, datorită 
folosirii mişcării izoritmice. Sentimentul echilibrului armonic se datorează şi 
facturii cântecului popular german, construit adesea pe scara majorului de azi. 
Liedul Innsbruck ich muss dich lassen (Innsbruck, trebuie să te părăsesc) de H. Isaak 
este grăitor în această privinţă. 

În Italia, succesul frottolelor depăşeşte graniţele ţărilor italiene, încât 
flamanzii scriu şi ei asemenea piese. Cântecul viu, de toate zilele, înfloreşte nu 
numai în Italia, ci şi în Spania. Alături de frottole şi villanelle, se cultiva 
canzonetta, iar în Spania, cantaysiglio şi villancicos, înrudite cu cântecele italiene. 
Vivacitatea ritmică, simetria, preponderența înlănțuirilor acordice dădeau 
prospețime acestor cântece, în opoziţie cu arta savantă flamandă. Dintre zecile 
de autori care au îndrăgit acest gen, îi cităm pe Marco Caro, Bartolomeo 
Tromboncino în Italia şi pe Juan dell’ Encina şi Lope Martinez în Spania. 

Încă din perioada Renaşterii timpurii (sec. al XIV-lea) s-au teoretizat 
principiile tehnice ale artei care va înflori în Renaştere. Pentru Marchetus din 
Padova (Lucidarium în arte musicae plana - 1317) urechea era cel mai bun 
judecător. El considera modurile bisericeşti drept „nefireşti”, față de farmecul 

firesc al tetracordului major. Este primul teoretician care introduce prolatio, 
principiul muzicii măsurate, şi menţionează cromatismele, el împreună cu Vitry 
fiind teoreticienii epocii Ars nova. Cu englezul Lionel Power (m. 1445), care a 
teoretizat gymel-ul şi faux bourdon-ul, şi cu Guillelmus Monachus păşim în 
domeniul noilor teorii ale stilului polifonic, cultivat de reprezentanții şcolii 
flamande. 

Bazele contrapunctului sunt teoretizate de Hieronymus Prodoscimus, 
Johannes Tinctoris şi Franchino Gafforio. În general, teoria rămâne în urma 
practicii. Cu toate acestea, concepțiile înaintate ale unor teoreticieni au 
contribuit la dezvoltarea artei muzicale. Astfel, teoreticianul Prodoscimus (sec. 
al XV-lea) a scris un tratat de contrapunct, în care justifică consonanta 
imperfectă a terțelor prin plăcerea auditivă, produsă de acestea, şi susține 
necesitatea  disonanţelor pentru desăvârşirea consonanțelor. Flamandul 
Johannes Tinctoris (1466-1511), fondatorul primei şcoli de muzică la Napoli, 
este unul dintre teoreticienii de frunte care a militat pentru corespondența 
muzicii cu textul poetic. El a elaborat mai multe tratate de teorie (12) şi primul 
Dicționar muzical (pierdut), în care explica noțiunile de bază. 

Franchino Gafforio (1451-1522) a fost un adevărat umanist şi cercetător al 
principiilor estetice. Ca şi des Pres, a pus accentul pe expresivitate ca factor 
principal al muzicii, elaborând teoria contrapunctului pe baza datelor practicii 
muzicale şi nu după rigidele principii scolastice. Remarcabilă pentru secolul al 
XV-lea este trecerea muzicii din cadrul ştiinţelor exacte a guadrivium-ului, 
studiate în universitățile europene, spre disciplinele literare care cercetează 
limbajul uman. Astfel, din simbol matematic muzica devine o formă de 
expresie a sensibilităţii omului şi un limbaj nu doar al gândirii speculative, ci şi 
al bogăției sale spirituale. 

Dacă în secolul al XV-lea găsim încă elemente ale artei medievale la Dufay 
sau Obrecht, ei fiind compozitori de tranziţie, arta lui des Prés, care realizează o 
sinteză a împlinirilor şcolii flamande din veacul al XV-lea, va deschide drumul 
înfloririi culturii muzicale din epoca Renaşterii. 

Cultura muzicală românească în secolul al XV-lea 


În veacul al XV-lea, în Țările Române existau două arii de cultură şi 
civilizație, dominate confesional de Biserica Ortodoxă, care folosea ca limbă de 
cult la început latina şi greaca, iar după încreştinarea slavilor, vechea slavă 
bisericească - limba slavonă, şi de cea Romano-catolică, având ca mijloc de 
exprimare latina şi Antifonarul gregorian. Şi în acest secol, muzica religioasă 
continuă să ocupe un loc proeminent în cultura noastră muzicală. Au loc 
permanent schimburi de valori culturale între Ţările Române, dar şi între 
acestea şi cultura popoarelor vecine. Manuscrisele bizantine circulau pe tot 
teritoriul țării noastre prin intermediul clerului. Acum înfloresc arhitectura, 
religioasă şi laică, pictura, caligrafia şi arta de a broda şi țese. 

La curțile voievozilor, pe lângă muzica religioasă şi populară, se dezvoltă 
în continuare literatura şi arta de curte. În Moldova, Alexandru cel Bun (1400- 
1432) şi Ştefan cel Mare (1457-1504), în Ţara Românească, Mircea cel Mare 
(1395-1418) şi Radu Mircea încurajează artele, la fel şi lancu de Hunedoara 
(1441-1456) şi Matei Corvin (1458-1490) în Transilvania. După modelul țărilor 
europene, ei şi-au angajat curteni străini din țările vecine. Dacă la curtea 
moldoveanului Petru Aaron (1451-1457) a activat guslarul sârb Gheorghe şi la 
cea a lui Matei Corvin, chitaristul italian Pierro Biro (1488-1490), un guslar 
moldovean din Suceava a ajuns să cânte la Gdansk. Cântăreții şi instrumentiştii 
noştri cântau nu numai la curțile domneşti şi boiereşti, ci şi la diferite petreceri 
populare. 

În această perioadă ia avânt foarte mult arhitectura. S-au zidit importante 
monumente artistice, laice şi religioase, cetăți, castele, biserici şi mânăstiri în stil 
bizantin (Bistriţa-Vâlcea de către familia Craioveştilor, Govora) sau gotic în 
Transilvania. Ştefan cel Mare construieşte multe biserici şi mânăstiri (44) în stil 
bizantin cu unele influențe gotice, aduse de meşterii polonezi şi ardeleni. 
Zidurile puternice, înălțate în jurul mânăstirilor, erau adevărate cetăți, unde se 
adăposteau oamenii de numeroşii năvălitori. În incinta mânăstirilor, călugării 
se ocupau cu ştiinţa de carte, ei fiind autorii celor mai vechi cronici şi traduceri 
de cărți religioase, ornate cu chipuri de sfinți. 

Din lăcaşurile de cult, călugării au făcut vetre de cultură, unde s-au 
plămădit capodopere de arhitectură, sculptură, pictură şi de migăloasă 
lucrătură în aur, argint sau lemn. Pictura acestui veac cuprinde miniaturi, 
icoane de lemn şi pictură murală. Datorită vitregiei istoriei, până astăzi ne-au 
rămas puține din aceste opere, amintim aici doar cea mai veche icoană de la 
biserica Sf. loan cel Nou din Suceava (din jurul anului 1400). Bisericile erau 
decorate cu picturi numai în interior, cea mai veche pictură aflându-se la 
Biserica Sf. Nicolae din Rădăuți. 

Voievozii români şi-au organizat curtea domnească după modelul 
împăraţilor bizantini, ceremoniile princiare şi religioase păstrând mult din 
fastul şi splendoarea bizantină. Din timpul lui Alexandru cel Bun şi Mircea cel 
Mare, cultura română începe să aibă un rol important în aria bizantino-slavă. 
Legătura culturală cu Bizanțul este permanentă, monahii noştri fiind trimişi la 
Mânăstirea Studion din Constantinopol şi la Muntele Athos, unde copiau şi 
salvau monumente ale culturii slave de sud. 

În timpul domniei lui Ştefan cel Mare se dezvoltă mult cultura şi arta. Este 
epoca în care viața religioasă se impune printr-un monahism puternic. Ştefan 
cel Mare înființează o „Şcoală de pictură şi caligrafie” pentru a pregăti artiştii 
necesari zugrăvirii noilor lăcaşuri. Se configurează civilizația noastră 
medievală, o sinteză între cele două arii culturale, cea răsăriteană, de sorginte 
bizantină şi cea apuseană, care pleacă de la Roma, sinteză ce va sta la temelia 
dezvoltării culturii noastre. 

La diferite ceremonialuri puteau fi auzite cântece şi balade care 
preamăreau faptele şi vitejia domnitorilor. La curțile feudale cântau cimpoieşi, 
fluieraşi, buciumaşi, trâmbiţaşi, toboşari şi alți instrumentişti, contribuind la 
fastul ceremonial. În oastea lui Ştefan cel Mare, ca şi în cea a lui Vlad Dracul 
(fiul lui Mircea cel Mare), existau cimpoieşi, buciumaşi şi toboşari care 
îndemnau oştenii la luptă. În bătălia de la Podul Înalt, Ştefan cel Mare a dat 
semnalul de război cu ajutorul trâmbiţelor, buciumelor şi tobelor, atrăgând în 
lunca Bârladului oastea Sultanului Mohamed, pe care a lovit-o din spate. 

Şi Jean de Wawrin vorbeşte în Cronica sa (1448) despre oştile româneşti, 
însoţite de “buciume şi trâmbiţe”, cu care se anunța deschiderea luptei. Pentru 
a opri invazia turcilor care amenințau Apusul, oştile burgunde şi franceze au 
trecut Dunărea în anul 1488. Oştenii valahi i-au ajutat pe străini, semnalizându- 
le cu „buciume şi trâmbiţe” apropierea turcilor. Dacă în acel secol, muzica 
ostăşească se realiza cu instrumentele noastre populare, în secolul următor se 
vor folosi instrumentele de suflat, ce alcătuiau meterhaneaua şi tabulhaneaua 
turcească. 

În bisericile şi mânăstirile din Moldova şi Tara Românească au activat 
importanţi dascăli şi caligrafi. La Suceava a funcționat „Şcoala domnească” a 
lui Alexandru cel Bun, unde preda învățatul Grigore Jamblac, iar la „Şcoală de 
caligrafie şi miniatură” de la Mânăstirea Neamţ lucra vestitul miniaturist 
Gavriil Uric. De la el ne-a rămas celebrul Tetraevangheliar (aflat în prezent la 
Oxford), scris pentru Marina, soția domnitorului. Din anul 1441 datează un 
Sbornic, folosit pentru învăţarea ritualului bisericesc. 

După organizarea bisericii de către călugărul aromân Nicodim, în Tara 
Românească s-au construit alte mânăstiri, unde călugării noştri au răspândit cu 
sârg cultura binzantină în haină slavonă. După căderea Constantinopolului în 
anul 1453 şi a statului sârb în 1459 (cel bulgar căzuse în 1393), se refugiază şi se 
stabilesc numeroşi cărturari şi călugări greci, sârbi şi bulgari în țara noastră, 
aducând cu ei comori ale culturii bizantine. 

După mânăstirile Bistrița şi Neamţ, cea de la Putna devine un important 
centru de cultură, unde ia avânt muzica de tradiție bizantină prin grija unor 
iscusiți psalți români, cunoscuţi în Rusia, Polonia şi la Constantinopol. În 
timpul lui Ştefan cel Mare, spiritualitatea noastră cunoaşte un deosebit avânt şi 
prin creaţiile muzicale în stil bizantin ale călugărilor. În anul 1466, la porunca 
lui Ştefan cel Mare un grup de călugări copişti şi miniaturişti de la Mânăstirea 
Neamţ, în frunte cu egumenul loasaf, sosesc la Putna unde înființează o „Şcoală 
de caligrafie şi artă miniaturală”, faimoasă în toată Moldova. 

Muzica bisericească din această epocă este ilustrată de protopsaltul 
Eustatie, important reprezentant al „şcolii muzicale putnene”. El era admirat şi 
la Constantinopol pentru creaţiile sale originale (186) în tradiție bizantină, 
scrise în toate ehurile şi stilurile muzicale. De la el ne-a rămas un Antologhion 
din anul 1511 şi altul scris în 1515. Împreună cu alți destoinici călugări - 
Domeţian Vlahul (autorul unui Antologhion), Dionisie Zotica, Kyr Gheorghe, 
Antonie Protopsaltul (Antologhion, 1545), Nicodim - au transformat Mânăstirea 
Putna într-un important centru renascentist, a cărui faimă s-a păstrat timp de 
un secol. Activitatea acestei şcoli a fost contemporană cu vestita şcoală franco- 
flamandă. Bizantinologii Grigore Panţâru şi Gheorghe Ciobanu au identificat şi 
redat lumii întregul tezaur de 11 manuscrise muzicale de la Putna. 

La Braşov s-a remarcat „Şcoala din Şchei” (1495), ilustrată de Gheorghe 
Grămăticul. Din veacul al XV-lea datează şi „Şcoala slavonă” de la Târgovişte, 
unde se învăța cântarea bisericească, activitatea şcolii fiind atestată până în 
secolul al XVII-lea. 

În Transilvania se construiesc tot mai multe biserici catolice, încât de la 
mijlocul veacului al XV-lea se întâlnesc şi meşteri constructori localnici de orgi. 
Prin jurul anului 1400 trăia la Sibiu un reparator de orgi, Petrus Muroculus, şi 
organistul Jacobus (1413-1440), iar la Feldioara activa organistul Johann 
Teutonicus (1429). Organiştii vremii, cunoscuţi cantori bisericeşti, puteau fi 
angajaţi şi de municipalitatea oraşelor pentru a participa la diferite manifestări 
artistice. Şi în Moldova pătrunde muzica religioasă europeană, întrucât existau 
multe biserici catolice, unde cultul divin se desfăşura după model occidental. 
Este consemnată în această perioadă activitatea corului şi a organistului de la 
biserica catolică din Hârlău. 

Secolul al XVI-lea 


“Să nu te încrezi în cel care nu simte 
puterea muzicii, e apt de orice ticăloşie.” 
Shakespeare 


Renaşterea este numele unei epoci din cultura şi civilizația europeană care 
a dominat întreaga viață spirituală a continentului. Numele de Renaştere 
provine de la una dintre trăsăturile caracteristice ale acestei perioade, cea de 
reînviere şi valorificare a artei antice greco-romane. Renaşterea culturii antice 
pagâne, dorită de gânditorii şi artiştii epocii, n-a fost factorul principal al 
apariției şi dezvoltării noii culturi, ci doar un pretext pentru a aşeza în centrul 
preocupărilor omul şi nu divinitatea. Acest nou concept, omul plasat în centrul 
universului, este opera umaniştilor care au înlocuit treptat cultura religioasă cu 
cea laică. 

Cultura europeană cunoaşte o mare efervescenţă după căderea Imperiului 
bizantin, de unde se refugiază personalități de marcă în Europa. În acest secol 
au loc remarcabile descoperiri geografice (ale lui Vasco da Gama, Columb, 
Magellan), apare tiparul, se dezvoltă manufacturile, se perfecționează uneltele, 
se intensifică comerțul şi transporturile. Marile descoperiri ale ştiinţelor, 
datorate lui N. Copernic, G. Bruno, G. Galilei, scrierile filosofice ale lui Francisc 
Bacon şi ale umaniştilor Thomas Morus, Machiavelli, Nicolae Olahus, au creat 
un nou climat spiritual. Este secolul savantului Erasmus din Rotterdam, al 
marilor scriitori Shakespeare, Cervantes, Ronsard, Rabelais, Tasso şi al artiştilor 
plastici Leonardo da Vinci, Michelangelo, Rafael, Rubens, Titian, Tintoretto, 
Veronese, Caravaggio, Breugel, Dürer, Grünewald, Holbein, Cranach, 
Rembrandt, Andrei Rubliov. 

Ascensiunea rapidă a burgheziei va duce la izbucnirea primei Revoluții 
burgheze din Ţările de Jos şi apoi a celei din Anglia. Totodată, acum au loc 
vehemente mişcări îndreptate împotriva bisericii catolice prin Reforma lui 
Luther şi a celorlalți capi - Calvin, Huss, Zwingli -, precum şi măsurile 
Contrareformei. Faţă de rigoarea şi austeritatea cultului protestant, 
Contrareforma organizează ceremonii grandioase şi somptuoase, care oglindesc 
profundele transformări din sânul bisericii catolice. Prin măsurile întreprinse, 
prin ordinul iezuiţilor şi prin Inchiziţie, biserica catolică căuta să-şi refacă 
poziția dominantă în controlul culturii şi al educaţiei. 

Dominată în secolele anterioare de către biserică, arta cultă înclină acum, 
tot mai mult, spre tematica laică, în timp ce în muzica religioasă pătrund 
elemente ale practicii populare. Dacă în secolul trecut leagănul culturii 
muzicale europene este Flandra, unde goticul atinge apogeul, în secolul al XVI- 
lea centrul muzical se va muta în Italia, ale cărei şcoli muzicale sunt fondate de 

franco-flamanzi. Pe pământul italian, cu o bogată muzică populară şi de o mare 
cantabilitate, vor sosi muzicieni din Ţările de Jos, buni mânuitori ai tehnicii 
polifonice, creând nu numai o şcoală muzicală care va străluci în toată Europa, 
ci deschizând noi căi în limbajul muzical. 

Italia devine centrul de iradiere al noului stil renascentist, răspândit pe 
continent şi în insulele britanice ca un mesaj al noii arte. Secolul al XVI-lea 
rămâne epoca de aur a polifoniei vocale, cu stilul polifonic coral a cappella şi, 
totodată, perioada în care transformările limbajului muzical vor fi premisele 
noului stil armonico-tonal, configurat în secolul următor. Arta polifonică 
flamandă, devenită la finele secolului al XV-lea un limbaj european, va fi 
utilizată în secolul al XVI-lea în diferite părți ale Europei, unde vitalitatea 
cântecului popular va imprima o puternică notă specifică, încât se disting 
diferențieri naționale ale culturilor muzicale. 

În Italia, viaţa politică, economică şi culturală era dominată de cele cinci 
state puternice şi rivale: Roma pontificală, republicile Veneţia şi Florenţa, 
ducatul Milano şi regatul Siciliei. Datorită unor familii ilustre, ca d'Este, Rimini, 
Malatesta, oraşele Mantua şi Ferrara îşi păstrează independenţa şi rivalizează 
pentru gloria artistică cu celelalte oraşe. Atrăgându-şi în jurul lor savanți, 
literați şi artişti, principalele oraşe italiene se impun ca importante centre 
artistice renascentiste. Locuinţele luxuriante erau pline de picturi şi sculpturi de 
valoare, arhitecţii înşişi concepând palatele ca veritabile opere de artă, în 
saloanele cărora muzica avea un rol principal. Pe de altă parte, cântecele 
populare se  cizelează, pregătind dezvoltarea unor genuri vocale şi 
instrumentale, care vor concura creația religioasă, încă dominantă în viața 
muzicală. 

Încă din veacul al XV-lea, în Italia, compozitorii valorificau cântecele 
populare, rustice sau citadine, prelucrându-le la trei sau patru voci în villanelle, 
canzonette, risppetti, strambotti, sonetti. Adesea, apar în creaţia lor frottole cu ritm 
viu şi caracter popular robust, dar şi cu o topică simetrică. De obicei, ele erau 
scrise izoritmic, ceea ce le imprima o notă de simplitate, atât de necesară 
pieselor accesibile şi de largă circulaţie. 

Ca şi în secolul precedent, faima maeștrilor franco-flamanzi era încă vie, 
încât erau chemaţi în Italia pentru a ocupa posturile de maeştri de capelă în 
diferite oraşe sau diferite reşedințe seniorale. Ei asimilează stilul simplu şi 
limpede al frottolei, opus savantei lor polifonii. În decursul primelor decenii ale 
secolul al XVI-lea scade numărul frottolelor armonizate, în schimb, villanella şi 
canzonetta continuă să se menţină în practică. Orazio Vecchi şi Claudio 
Monteverdi vor cultiva aceste genuri populare, din care se va naşte, mai apoi, 
madrigalul polifonic, al cărui stil va revoluţiona limbajul muzical. 

Către mijlocul secolului al XVI-lea, compozitorii flamanzi Adrian Willaert 
(1480-1562), Philippe Verdelot (1508-1552) şi Jakob Arkadelt (1504-1560) scriu 
madrigale polifonice, în special la patru voci. Format la Paris, muzicianul 
flamand Willaert activează la Veneţia, unde are ca elevi pe Cipriano da Rore, 
Gioseffo Zarlino, Andrea Gabrieli. La Florenţa a activat Verdelot, continuatorul 

lui des Prés şi profesorul spaniolilor C. Morales, Fr. Guererro. Şi Arkadelt, şi 
Philippe de Monte vor avea o importantă contribuţie la dezvoltarea muzicii 
italiene din prima jumătate a veacului al XVI-lea. 

Din arta polifoniştilor flamanzi, grefată pe cântecul popular italian, se 
naşte madrigalul polifonic. La origine cântec liric la două voci, el devine piesă 
polifonică în stil imitativ, cu conținut laic, ce apelează la textele unor celebri 
poeţi, ca Petrarca şi Dante. Frazele madrigalului sunt determinate de 
propoziţiile textului, fiecare frază având, de obicei, un desen melodic tematic, 
expus pe rând de fiecare voce sau de grupuri de voci. Spre deosebire de motet, 
expresia muzicală a madrigalului urmăreşte îndeaproape sensul textului şi 
prezintă o mare varietate a mijloacelor de exprimare. Numai madrigalul simplu 
(înrudit cu frottola sau villanella) avea o melodie strofică şi polifonie extrem de 
simplă, în schimb, în cel polifonic linia melodică este foarte variată, cu ambitus 
mare şi ritmică vie, care traduc prozodia cuvântului sau sensul emoțional. 

Pe scară largă s-au introdus cromatisme în modurile diatonice, pasaje 
acordice alternând cu cele polifonice imitative. Apar disonante mai dure, mai 
puţin pregătite, cu modulaţii neaşteptate şi anticipări ale gândirii tonale. Cu 
subiect erotic sau pastoral, madrigalul are structuri simetrice cu imitații stricte 
sau cu libertăți ritmice şi melodice. În acest secol, modalismul medieval 
evoluează spre sistemul tonal funcțional major-minor, organizarea verticală 
rezultând din suprapunerile de intervale, care sunau consonant sau disonant în 
raport cu vocea gravă. 

Utilizarea cromatismelor s-a impus treptat, începând din secolul al XIV-lea. 
În secolul al XVI-lea, teoreticienii mai aveau încă rezerve față de întrebuințarea 
alterațiilor aparținând tonalităţilor îndepărtate. Folosirea cromatismelor a 
constituit unul dintre mijloacele îndrăzneţe ale madrigaliştilor vremii. Înainte 
de a publica tratatul Muzica antică readusă în practica modernă (1557), muzicianul 
şi teoreticianul Niccolo Vicentino (1511-1572) publică o colecție de madrigale la 
cinci voci, în care apelează la cromatisme. Înaintea sa încercase îndrăzneli 
tehnice profesorul său Willaert, autorul unor creații pentru două coruri - cori 
spezzati. Şi la elevul său, Cipriano da Rore (1510-1565), găsim un limbaj 
îndrăzneț. 

O mare înflorire cunoaşte madrigalul în a doua jumătate a secolului al XVI- 
lea, când zeci de maeştri italieni îl cultivă, printre cei mai notorii fiind 
Palestrina, Andrea Gabrieli, O. Vecchi, Claudio Merulo, M. A. Ingegneri. În 
1589, Felicio Anerio editează o colecție de madrigale, intitulate Le Gioe, ce 
cuprinde creaţii ale unor compozitori, grupați în aşa-numita Vertuosa Compagna 
dei Musici, o asociaţie ce sprijinea muzica laică, deşi membrii ei, frații Nanino, F. 
Anerio, G. M. Animuccia (1545-1607), Francesco Soriano (1549-1621), Luca 
Marenzio, Gregorio Allegri (1582-1652), Ludovico da Viadana (1564-1645) şi 
Palestrina, erau toți angajaţi ai bisericii. 

În istoria madrigalului s-au impus trei nume mari: Luca Marenzio (1553- 
1599), Carlo Gesualdo da Venossa (1560-1614) şi Claudio Monteverdi (1567- 
1643). Alături de motete la 12 voci, de o mare virtuozitate polifonică, de 

villanelle şi de arii alla napoletana, L. Marenzio, spirit aristocrat binecunoscut în 
cercurile prinților, scrie madrigale într-un stil cromatic. Cu toate acestea, 
melodiile sale degajă ingenuitate şi oarecare reținere, în contrast cu elevul său, 
Monteverdi, care dă frâu liber inspirației sale melodice. Cu ingeniozitate 
elaborează madrigale cu melodii simple, diatonice, cu ritmuri originale, dar şi 
cu cromatisme surprinzătoare şi structuri polifonico-armonice. 

Arta madrigalescă a lui Monteverdi atinge un grad de frământare 
dramatică nemaiîntâlnită până la el, evocând cele mai variate simțăminte, de la 
gândul suav de dragoste până la tragismul morţii, de la bucuria vieții până la 
suferința cumplită. Aşa cum în secolul al XIX-lea muzica beethoveniană va 
purta pecetea personalității sale puternice, tot astfel, la răscrucea veacurilor al 
XVI-lea şi al XVII-lea, creația lui Monteverdi constituie arta oglindirii unui 
intens zbucium sufletesc. Tragismul madrigalelor şi, mai târziu, clocotul 
tensionat al operelor sale dramatice vor fi, în bună măsură, oglinda propriilor 
sale trăiri. Fiind un maestru al tehnicii polifonice, el încredințează, adesea, 
execuția madrigalelor unei singure voci, celelalte linii polifonice fiind atribuite 
instrumentelor. Îndepărtându-le textul, elocvenţa şi plasticitatea melodiile sale 
nu-şi pierd din expresivitate. 

Ca şi Monteverdi, Gesualdo, nepotul cardinalului din Napoli, şi-a zugrăvit 
în madrigale propriile frământări sufleteşti şi pasiuni tumultuoase. Numeroase 
villanelle, madrigale şi lucrări religioase, scrise cu măiestrie artistică, aduc unele 
înnoiri de limbaj prin frecvente cromatisme, disonante şi contraste timbrale. 
Melodica sa expresivă, alteori cu tentă dramatică, este colorată cu o polifonie 
densă. Compozitor vizionar, după unii comentatori, stilul polifonic al fugilor 
sale anticipă pe Bach, dar şi pe Wagner, prin numeroasele sale cromatisme, care 
şubrezesc structurile modale şi pe cele tonale în devenire. 

Spre finele secolului, în istoria madrigalului se înscriu două genuri noi, cel 
acompaniat şi cel dramatic. În madrigalul acompaniat, vocile umane sunt 
înlocuite cu instrumente, rămânând a fi cântată vocal doar vocea superioară, 
păstrând însă țesătura muzicală polifonică. Primul pas către operă se face în 
madrigalul dramatic, prin introducerea dialogului între grupe de voci sau între 
voci separate. Genul este ilustrat de Adriano Banchieri (1550-1605) şi Orazio 
Vecchi, prin mici comedii muzicale. În Amfiparnasso, O. Vecchi tratează 
polifonic intriga din commedia dell'arte prin intervenţiile vocale ale personajelor. 
Sub influența teatrului satiric, madrigalul dramatic sugerează o acțiune 
dialogată, în care eroii se exprimă participând la țesătura polifonică. La 
Giovanni Croce găsim personaje în spiritul noii commedia dell'arte, anticipând 
opera bufă. 

În timp ce madrigaliştii căutau mereu noi mijloace de expresie pentru a 
mări resursele expresive şi chiar pitoreşti ale muzicii, compozitorii de muzică 
religioasă de la Roma, sub influența Contrareformei, caută simplitatea şi 
claritatea scriiturii polifonice. Graţie cantabilității cântecului italian, ei n-au 
scris o muzică impersonală, ci au folosit linii melodice liniştite, fără salturi mari, 
cu disonante, pregătite şi rezolvate cu grijă, şi cu rare cromatisme. 

Toate aceste caracteristici tehnice ale polifoniei şcolii romane sunt ilustrate 
de Giovanni Pierluigi da Palestrina (1526-1594), care a slujit mult timp la 
capela pontificală. După Conciliul de la Trento (1545-1563) i s-a cerut să 
simplifice muzica polifonică încărcată, care făcea ca textele să nu fie înțelese de 
către toți credincioşii. Scrie peste o sută de motete, a căror perfecțiune n-au fost 
depăşită, scriitura deosebit de suplă şi claritatea lor stilistică constituind un 
model pentru contemporani. Creând în limitele stilistice impuse de biserică, 
constatăm un perfect echilbru între armonie şi polifonie, o clasică simplitate şi 
echilibrul proporțiilor, demonstrând măiestria cu care şi-a făurit stilul a cappella. 

Adepții polifoniei s-au servit de creaţia sa ca argument în favoarea muzicii 
polifonice. El sintetizează creația predecesorilor Josquin des Prés, Festa, 
Animuccia, dând stilul clasic al Renaşterii, numit stile osservato sau musica 
riservata ce prețuia expresivitatea de mare limpezime armonică a Renaşterii. 
Deşi practica muzica riservata în acel stil osservato, creația sa se adresa celor 
receptivi la muzica polifonică densă. 

Alături de Palestrina, şcoala romană numără pe Giovanni Maria Nanino 
(1545-1607) şi Giovanni Francesco Nanino (1567-1621), Felicio Anerio (1560- 
1614), Gregorio Allegri (1582-1652), Marc Antonio Ingegneri (1547-1592), 
Francesco Soriano (1549-1521). Predecesorul lui Palestrina, Giovanni 
Animuccia (1500-1571), ia parte la congregația lui Filipo Neri (1515-1595), care 
prezenta în oratoriul (sala de rugăciuni) mânăstirii San Girolamo della Carita 
pe lângă predici şi laudi spirituali, cântări religioase monodice scrise pentru 
diferite sărbători în stilul simplu al cântecelor populare. La congregația lui Neri 
se alătură Palestrina şi Victoria, creatori ai unei muzici simple, dar variată ca 
expresii şi apropiată de stilul muzicii populare. Asimilând stilul laudelor, 
Victoria compune lucrări polifonice în care pulsează o puternică tensiune 
emoțională. Din cântările scrise pentru adunările lui F. Neri, în special din laudi 
spirituali, se va naşte genul nou al oratoriului. 

Muzica religioasă de la Veneţia prezintă trăsături diferite de cea a şcolii 
romane. Oraş bogat, cu o formă de stat avansată şi cu o burghezie prosperă, 
Veneţia era potrivită pentru manifestări religioase pompoase. Catedrala San 
Marco avea două orgi, ceea ce oferea posibilitatea execuției la două coruri, iar 
în anumite momente ale slujbei cei doi mari organişti ai vremii, Annibale 
Padovane şi Girolamo Parabosco, dialogau, realizând adevărate întreceri de 
virtuozitate, prefigurând stilul concertant din veacul al XVII-lea. În aceste 
condiții, nu se mai practica stilul de echilibrare clasică şi nici simplitatea, ci va 
domina virtuozitatea şi emfaza unei strălucitoare polifonii, cu accentul pus pe 
puternice contraste sonore. 

Şcoala venețiană are ca fondator pe flamandul A. Willaert, urmat de elevul 
său Andrea Gabrieli (1521-1586) şi nepotul acestuia, Giovanni Gabrieli (1557- 
1612), Cipriano da Rore, nume reprezentative ale acestei şcoli. Aşa cum 
altădată se remarcase Ockeghem în lumea muzicală, Andrea Gabrieli devine 
unul dintre maeştrii renumiţi ai Europei, încât prin discipolii săi, veniţi de pe 

tot continentul, se va răspândi arta italiană. El a excelat atât în polifonia vocală, 
laică şi religioasă, cât şi în muzica instrumentală. Gustul pentru grandios a 
contribuit la crearea motetelor pentru mai multe coruri. 

Deşi în secolul precedent muzica germană fusese tributară stilului polifonic 
flamand, totuşi liedul polifonic şi coralul protestant, genuri înfloritoare în secolul 
al XVI-lea, şi-au conservat specificul lor german. În creaţiile vocale, 
compozitorii germani se bazează pe liedul popular, având melodia de sorginte 
populară expusă la vocea superioară şi armonizată acordic. Datorită structurii 
tonale a cântecelor populare germane, succesiunile de acorduri se derulează în 
corale şi lieduri, în general, după principiile tonale, fără a fi excluse unele 
reminiscențe modale. 

Liedul polifonic german păstrează aproape nealterat caracterul intim şi 
ingenuu, liniştit şi duios al cântecului popular, al acelui ireductibil “gemütlich”, 
iar colecția intitulată Lochamer Liederbuch (datând din sec. al XV-lea) a păstrat 
pentru viitorime acest spirit al muzicii germane. Aceleaşi note stilistice se 
observă şi la creatorii de lied polifonic din secolul al XVI-lea: Heinrich Finck (m. 
1527), Paul Hofheimer (1459-1538), Adam de Fulda, Thomas Stolzer, Ludwig 
Senfl (cca 1488-1555), Johann Walter, Hans Leo Hassler (1514-1612), Johann 
Eckhard (1553-1611), Hieronymus Praetorius (1560-1629), Jakob Handl Gallus 
(1550-1591). 

Desprins de biserica catolică, protestantismul a recurs la o serie de reforme 
în cultul religios. În primul rând a renunţat la fastul slujbelor religioase şi la 
muzica polifonică încărcată, în favoarea unei desfăşurări simple şi solemne, de 
o nobilă expresie. Pentru a făuri o muzică mai accesibilă, Luther va prelua 
melodii populare, cărora le-a alăturat texte religioase în limba germană, creând 
astfel coralul protestant. Celebrul coral Eine feste Burg ist unser Gott îşi are 
originea în melodia “tonului de argint” a Meistersănger-ului Hans Sachs. 

Coralul protestant monodic are simetria cântecului popular şi structuri 
apropiate de majorul modern Era cântat de întreaga asistență şi acompaniat 
adesea armonic de lăută sau orgă. Johann Walter (1496-1570) a fost un apropiat 
colaborator al lui Luther (1483-1546), care a scris şi el corale. Cu timpul, coralul 
a fost armonizat la patru voci, iar frazele sale, determinate de propoziţiile 
textului, erau marcate de coroane la cadenţele armonice. Coralul armonic se va 
îndrepta spre polifonie sau armonie figurată. În genul coralului au scris Sethus 
Calvisius (1556-1615), Johann Eckardt (1553-1611), Hans Leo Hassler (1564- 
1612), Michael Praetorius (1571-1621). 

La finele veacului al XV-lea şi începutul celui următor, Josquin des Prés şi 
contemporanii săi au introdus în cultura muzicală franceză cântecul laic 
polifonic - chanson poliphonique. Tenorul acestor cântece era inventat de 
compozitor sau era de sorginte populară. Uneori cântecul popular îşi pierdea 
din prospețime şi vivacitate, atunci când era supus unei polifonii savante, 
potrivită mai mult muzicii sobre a motetului şi missei decât naivei şi ingenuei 
chansone. 

Claude Janequin (1485-1659) şi Claude de Sermisy (1490-1562) simplifică 
desfăşurarea polifonică a chanson-ei, păstrând suplețea necesară imaginilor 
simple ale cântecului popular. Ritmurile vii, dansante, şi melodiile cântate 
silabic de toate vocile dau un farmec deosebit chansonei. Prin Janequin şi şcoala 
de la Paris, chansona cunoaşte o perioadă de înflorire, ea fiind scrisă într-un stil 
melismatic sau declamator, în formă strofică, cu variațiuni, da capo sau rondo. 

Compozitorii francezi se preocupă şi de descripția muzicală, realizată, în 
primul rând, prin onomatopee. Ei deschid, astfel, drumul spre muzica 
programatică. Cea mai reprezentativă piesă de acest gen este Bătălia de la 
Marignan de Janequin, care nu-şi pierde efectul chiar dacă i-am suprima textul. 
O tematică foarte variată au piesele sale descriptive: Trăncăneala femeilor, 
Strigătul Parisului, Cântecul păsărilor, Vânătoarea sau cele ale lui Guillaume 
Costeley (1531-1606) - Cucerirea Calais-ului, Cucerirea Havre-ei -, care, prin 
fineţea şi supletea unor dantelării sonore, prefigurează stilul de mai târziu al lui 
Couperin şi Rameau. 

Flamandul din Hainaut, Orlando Lasso (Roland de Lassus, 1530-1594), 
supranumit în timpul vieții sale “il divino”, este cel mai reprezentativ muzician 
al timpului său. După studiile făcute în patrie, călătoreşte în toate centrele 
europene, fiind apreciat ca un mare compozitor la curțile italiene din Neapole, 
Milano, Florenţa, Palermo, în Anglia, Franţa şi, în final, la Miinchen, la curtea 
ducelui Albert de Bavaria. Ca şi Josquin des Prés şi, ulterior, Mozart, el 
asimilează în peregrinările sale stilurile diferitelor şcoli şi scrie peste 2000 de 
piese în toate genurile: madrigale, chansone, lieduri polifonice, motete, psalmi, ca şi 
prelucrări de cântece populare. El nu a sintetizat doar diferitele stiluri muzicale, 
ci şi procedeele genurilor muzicale ale timpului, remarcându-se prin echilibrate 
mijloace de exprimare. 

Despre el, Louis Niedermeyer spunea că: “Mai puţin pur şi mai puțin suav 
poate decât Palestrina, l-a depăşit prin vigoare şi originalitatea armoniilor, prin 
bogăţia remarcabilă a modurilor şi prin căutarea de a reda expresia dramatică a 
cuvintelor, care fac adesea loc unei mari frumuseți, dar şi a unora care nu 
totdeauna sunt scutite de exagerări. A concurat pe Palestrina, prin crearea 
“Psalmilor de penitenţă ai lui David” şi a biruit pe francezi cu chansone vesele. 
El atinge o mare expresivitate dramatică, fără a recurge la decorul teatral al lui 
Gabrieli, şi zugrăveşte frământările sufleteşti, fără nervozitatea excesivă a lui 
Gesualdo.” 

Piesele sale religioase şi laice prezintă o claritate a expresiei şi o solidă 
construcție arhitecturală. În ele remarcăm o atenție deosebită dată frumuseții 
liniei melodice, suplă şi viguroasă, dar şi unor variate mijloace de exprimare: 
imitații polifonice, inversări de motive, secvențe melodice şi disonante, cu care 
îmbogățeşte expresia. A fructificat atât genul coral a cappella, cât şi piese în care 
a folosit instrumentele. Spre sfârşitul vieții este marcat de spiritul 
Contrareformei, aşa încât înclină mult spre tematica sobră a muzicii religioase. 

Ultimul mare nume al polifoniei Renaşterii franceze, cu o operă la fel de 
variată cu a lui Lasso, este Claude Lejeune (1528-1600), muzician la curtea 

regilor Franţei, atras de experienţele muzical-poetice ale „Academiei de Muzică 
şi Poezie”, fondată de Jean Antoine de Baif (1571) şi de muzicianul Thibaut de 
Corneville. Abil contrapunctist se vădeşte în genul chansonei polifonice, în care 
foloseşte  îndrăzneţele cromatisme ale  madrigaliştilor italieni. Dintre 
participanţii la „Academie“, doar Lejeune şi Jacques Maudit dau lucrări de 
nivel artistic, cu toate acestea ei singuri nu pot impune dorinţa lui Baïf şi a 
colaboratorilor săi de a reedita poezia antică, declamată muzical şi acompaniată 
de liră sau harpă. 

Pentru a reînvia modelele artistice ale Antichității, la „Academie” s-au 
făcut şi încercări de a se uni poezia, muzica şi dansul în balete dramatice, cu 
dialoguri cântate. Prima încercare de acest gen a fost Ceres şi nimfele sale (1581). 
La primul spectacol scenic, Paradisul amorului (1572), dat la curtea Franţei, a 
participat toată suflarea, costumată adecvat, în frunte cu regele în costum de 
Apollo. Viaţa de la curtea Franţei cunoaşte o perioadă de apogeu prin 
spectacolele în care alternau cântecul cu dansul şi scenele comice. Şi marii 
seniori invitau artişti şi literați în castelele lor, transformate din sumbre 
fortărețe în primitoare reşedinţe. 

În Franța, muzica religioasă este reprezentată în această vreme de Jean 
Mouton (m. 1522), Clemens non Papa, O. Lasso, Philippe de Monte (1521-1613), 
un redutabil rival al lui Palestrina. Faţă de muzica secolelor anterioare, în 
motetele şi missele din acea vreme compozitorii renunţă la polifonia savantă şi 
abordează stilul simplu, expresiv, instaurat de Josquin des Prés. Francezii 
îmbină, în piesele lor religioase, seninătatea şi simplitatea palestriniană cu 
unduirile cromatice ale madrigaliştilor venețieni. 

Şi în biserica protestantă franceză se cerea o muzică simplă, aşa încât Cl. 
Lejeune, Claude Goudimel (1505-1572), Jacques Maudit scriu psalmi hughenoți 
pe melodii simple, armonizate. Lejeune a dat psalmilor săi atât factura simplă a 
monodiei acompaniate, cât şi cea polifonică, tratând psalmii în formă de motet. 
Totodată, el scrie muzică măsurată “à l'antique” cu acompaniament de lăută. 
Pentru simplificarea ritualului şi a muzicii acestuia, Calvin publică Psaltirea 
hughenotă (tradusă de Clement Marot), colaboratorul său fiind Louis Bourgeois. 

Ţară cu o veche cultură, Spania secolului al XVI-lea se impune în 
spiritualitatea europeană cu reprezentanţi de frunte ai literaturii, Cervantes, 
Calderon, şi ai picturii - El Greco, Velasques, Goya. Dacă în arhitectură se simte 
influența maurilor şi francezilor, în pictură cea a italienilor şi flamanzilor, 
muzica spaniolă, datorită permanentelor schimburi culturale cu compozitorii 
din toată Europa şi a călătoriilor întreprinse de spanioli în importante centre 
europene, ilustrează secolul de aur al polifoniei iberice. Înflorirea artei spaniole 
din acest secol se datorează numeroşilor compozitori flamanzi, prezenţi la 
diferite curți regale încă din secolul al XV-lea, în special la cea din Catalonia, 
Aragon şi Castilia. 

În bogatul folclor spaniol s-au sedimentat elemente ale culturilor asimilate: 
greacă, ebraică, arabă (sec. al XI-lea), iar în Evul Mediu vizigotă şi mozarabă. 
Datorită mânăstirilor şi Universităţii, spaniolii asimilează cultura muzicală 

europeană, ajungând ca în veacul al XVI-lea să realizeze o viguroasă şcoală 
componistică. Fiind singura țară rămasă fidelă catolicismului, în Spania 
reforma protestantă nu a putut pătrunde, căci regii spanioli, împreună cu 
papalitatea, au declanşat o zdrobitoare luptă împotriva ereticilor prin vestitul 
Ignatiu de Loyola. În domeniul artelor, spiritul catolic, netolerant şi zelos, este 
prezent prin note grave şi sobre, precum şi prin funciarul dramatism al poporului 
spaniol, măcinat de o profundă evlavie, dar şi de ardente pasiuni umane. 

Stimulați de creaţia franco-flamandă, cultivată la curtea regală sau la cele 
nobiliare, spaniolii scriu într-un stil polifonic personal, doar Juan de Anchieta 
(1462-1523), Pedro Escobar (m. 1514), Alfonso de Alba, Francisco de Pendosa 
(1470-1528) păstrează trăsături flamande. Moştenitoarea unei vechi tradiţii, 
cultura muzicală spaniolă din acest veac are trei centre importante: andaluz, cu 
Cristobal de Morales, Pedro şi Francesco Guerrero, Juan Vasquez; castilian, cu 
Anton de Cabezon, Tomaz Luis da Victoria şi catalan, cu Juan Pujol, Mateo 
Flechsa. 

Activând la diferite capele spaniole şi apoi la cea pontificală de la Roma 
(1535-1546), Cristobal Morales (1500-1553) compune alături de lucrări 
religioase (motete, misse) şi piese laice (madrigale, villancicos, romances, canciones) 
în care îmbină trăsăturile muzicii flamande cu cele italiene. El a scris şi misse 
parodii, folosind ca teme diferite motete de N. Gombert, J. Mouton, J. Richefort. 
S-a spus că, după zece ani de la moartea sa, Conciliul de la Trento a recomandat 
lucrările sale drept model pentru liturghia catolică. El este primul autor spaniol 
care îşi publică creația în diferite țări (Italia, Germania, Ţările de Jos, Franța), 
apărând alături de alți compozitori, cu epitetul de “hispanicus”. Se remarcă nu 
numai prin măiestria tehnicii vocale, ci şi prin piese instrumentale pentru violă 
Şi orgă. 

Seninătatea şi luminozitatea sufletului andaluz străbat muzica elevului 
său, Francesco Guerrero (1527-1599), şi cea a lui Juan de Vasquez. Cel mai 
renumit compozitor din şcoala castiliană este Toma Luiz Victoria (1540-1611), 
care şi-a făcut studiile la Roma cu Palestrina, datorită unei burse oferită de 
regele Filip al II-lea, mare iubitor şi un mecena al artelor. Din anul 1571 îi va 
succede lui Palestrina la “Collegium Romanum”. Revine în țară abia în 1589, 
când este chemat de regina Maria, fiica lui Carol al V-lea. El îmbină rigoarea 
polifoniei flamande şi simţul artistic italian cu simplitatea şi firescul muzicii 
spaniole tradiționale în lucrări religioase - psalmi, imnuri, motete, misse. Muzica 
sa rivalizează prin profunzimea şi expresivitatea ei cu cea a lui Palestrina şi 
Lasso. Renumite sunt cele trei motete dedicate Sf. Fecioare: Ava Regina, Alma 
Redemptores, Salve Regina, scrise pentru două coruri şi cu acompaniament de orgă. 

Din şcoala catalană fac parte cei doi Mateo Flechsa (unchi şi nepot), din ale 
căror lucrări semnalăm Ensaladas, gen muzical legat de sărbătorirea Crăciunului 
şi a Anului Nou. Este un fel de quodlibet - un potpuriu cu diferite cântece 
liturgice şi laice pe texte în limba latină, franceză, italiană şi spaniolă -, gen 
foarte răspândit la curțile spaniole. 

Cu oarecare întârziere, după ce stilul polifonic religios a cappella se stinge în 


113 


Italia şi în Spania, el se va cultiva în Portugalia, încât la curtea din Lisabona şi 
Evora au activat mai mulți compozitori, printre care Manuel Rodrigo Colino, 
Nicolas de Fonseca, Pedro de Gomboa, Cosma Delgade, Manuel Mendes, 
Heliodore de Pavia. 

Şi la curtea Jagelonilor din Cracovia, încă din vechime, regii poloni au 
acordat un loc important muzicii vocale şi instrumentale. Astfel, Valentin Gref 
Bakfark, originar din Braşov, transcrie aici cântece şi dansuri poloneze pentru 
lăută. În timpul lui Şt. Bathory, Albert Dludorays scria gaillarde, villanelle cu 
specific polonez, cu expresii melancolice tipice slavilor. La curtea regelui 
Sigismund al III-lea (în timpul căruia Varşovia devine capitală Poloniei, în anul 
1595) era foarte cunoscută şi prețuită muzica flamandă, franceză, spaniolă, 
italiană, sub influenţa cărora Jan Turnowski, M. Zielensky au scris lucrări cu 
tente poloneze. 

Şi la curtea Boemiei a înflorit cultura muzicală, impulsionată de vienezi şi 
de cei din Innsbruck. La curtea de la Praga, regii au fondat o capelă cu ajutorul 
muzicienilor flamanzi. În timpul regelui Rudolf, cultura muzicală va cunoaşte o 
deosebită strălucire prin compozitorii germani Jacob Kerle, ]. Gallus, şi cehi, 
Krysztof Harantz Polzic şi Jiri Rychnowsky, care introduc elemente naționale 
în creația lor. 

După perioada de strălucire de la începutul veacului al XV-lea, datorată lui 
Dunstable, muzica engleză este umbrită de cea flamandă, mentorii muzicii 
europene timp de un secol şi jumătate. În Londra Tudorilor, cultura muzicală 
prezintă trăsături stilistice proprii, datorită influenței creației populare şi a 
caracterului intim al muzicii de la curte. În timpul lui Henric al VIII-lea se 
cultiva song-ul, cu o scriitură clară, apoi, datorită Caterinei de Aragon (prima sa 
soție), a pătruns intens în insulă muzica franceză şi italiană. 

Prin muzicienii italieni, prezenți în Anglia, Alfonso Ferrabosco, L. 
Marenzo, Giovanni Bassani, Giovanni Gastoldi, se preia madrigalul, adaptat 
însă spiritului muzicii tradiționale engleze. În acelaşi an, 1588, apare culegerea 
de madrigale italiene Musica Transalpina, dar şi Psalms, Sonets and Songs de 
William Byrd (1542-1623, elevul lui Thomas Tallis), unul dintre fondatorii 
şcolii madrigaliştilor englezi şi organist la capela reginei Elisabeta. Într-o 
perioadă de sfâşietoare lupte religioase, el scrie muzică atât pentru liturghia 
catolică, cât şi pentru ritualul anglican, fiind foarte apreciat prin fastul şi bogata 
ornamentică, dar şi prin elemente ce prefigurează stilul limpede şi expresiv al 
Barocului. 

În timp ce Shakespeare înfățişa cele mai cutremurătoare pasiuni şi conflicte 
umane în dramele sale, iar înfruntările religioase se dezlănțuiau cu furie, W. 
Byrd scria pentru virginal delicate fantezii (fancy), cu ritm de dans şi cu diafane 
linii melodice, în care regăsim frânturi ale unei spiritualități trecute. Creaţiile 
sale deschid drumul înfloritoarei şcoli a virginaliştilor englezi. 

Dacă până la domnia Elisabetei, la curtea engleză se cânta multă muzică 
italiană, în timpul acestei regine se desfăşoară perioada de aur a muzicii şi a 
teatrului englez. Se scriu numeroase lucări vocale, arii, song-uri, chansone, 

madrigale, şi piese instrumentale pentru violă şi virginal. După victoria asupra 
Invincibilei Armade (1588) şi stingerea conflictelor religioase, numeroase spirite 
alese, ca Shakespeare, Th. Morley, W. Byrd, J. Dowland participă la înflorirea 
culturii renascentiste engleze. 

La sfârşitul secolului al XVI-lea, muzica laică este ilustrată de Thomas 
Morley (1557-1603, organist şi muzician la curtea regală, care scrie madrigale, 
ballate, canzonette cu o scriitură contrapunctică măiestrită), Thomas Weelkes 
(1572-1623, organist la colegiul din Winchester), John Wilbye (1574-1638) şi de 
ultimii madrigalişti englezi: Orlando Gibbons (1583-1638) şi Thomas Tomkins 
(1573-1656), care transcriu piese vocale pentru ansambluri instrumentale. 

În secolul al XVI-lea se duc aprige lupte între păstrătorii tradiției catolice şi 
adepții Reformei. După modelul lui Calvin, se interzic corul şi orga în 
desfăşurarea liturghiei, preferându-se un limbaj simplu. Abia la mijlocul 
secolului al XVII-lea, în ritualul anglican pătrund cântări corale polifonice şi 
piese de orgă. În timpul lui Eduard al VI-lea şi al Mariei Tudor, adepții 
puritanilor au distrus sau scos orgile din biserici, după care a urmat o perioadă 
de stabilitate şi de înflorire a muzicii religioase. 

Compozitorii Christopher Tye (1497-1572), Thomas Tallis (1510-1685), John 
Taverner (1495-1545) vor scrie muzică religioasă tradițională - psalmi, imnuri, 
misse — dar şi psalmi reformați. 

Acestea sunt evenimentele şi autorii care au caracterizat secolul al XVI-lea 
în genurile vocale. Muzica instrumentală, servă credincioasă a celei vocale, se 
va manifesta, începând cu acest veac, ca o disciplină artistică care îşi caută 
individualitatea şi autonomia. 

În epoca Renaşterii asistăm la cristalizarea şi dezvoltarea unor genuri 
instrumentale, ca urmare a perfecționării tehnicii de fabricare a instrumentelor. 
Progresul meşteşugarilor facilitează confecționarea unor instrumente îngrijit 
lucrate, capabile de realizări sonore artistice, astfel că apar în practica 
instrumentală anumite genuri, desprinse de muzica vocală. 

Până în veacul al XVI-lea, instrumentele însoțeau vocile, dublându-le şi, 
rareori, având singure sarcina de a executa liniile polifonice, ce însoțeau 
melodia principală, conferită vocii. În muzica de dans, instrumentele nu mai 
erau dependente de voci. De obicei, linia melodică principală era însoțită de 
una sau două voci instrumentale, ca un simplu suport sonor. Alteori, în muzica 
de dans se cânta la unison, cu adăugarea unor instrumente de percuție. 

În momentul în care instrumentele au putut produce o muzică plăcută, cu 
o structură mai complexă, ele s-au desprins de voci, creându-se mici 
ansambluri instrumentale, cu care se executa polifonie vocală transpusă. Aşa au 
apărut mici piese la trei sau patru voci, conținând fie muzică de dans, fie 
transcripții de motete, chansone sau arii, dând naştere genului ricercar (o 
transcripție a motetului), canzonei şi fanteziei, cu aceeaşi structură a ricercarului, 
dar şi cu episoade libere. Datorită conţinutului mai variat, în canzone, (cu 
aceeaşi structură a lanțului de fraze) existau dese alternări între pasajele 
polifonice şi cele acordice. 

Pornind de la transcripția unei piese de dans, se trece către cuplul de 
dansuri: pavana-gagliarda, Tantz-Nachtantz, passamezzo-saltarello, realizându-se 
astfel un contrast expresiv şi, totodată, primul pas în dramaturgia muzicii 
instrumentale. S-au adăugat apoi dansuri noi precum volta, bransle, pivo, baletto, 
ballo, allemanda, couranta, giga. 

A treia categorie de genuri instrumentale, nelegate de cânt sau de dans, 
sunt acele preludii, toccate şi teme cu variațiuni, precum passacaglia, ciaccona, 
follia, care oferă compozitorului, pe lângă expresia muzicală propriu-zisă, şi 
etalarea primelor încercări de virtuozitate instrumentală. 

Instrumentul fundamental în Renaştere a fost lăuta (luth, liuto, vilhuela, 
Laute). Generată de prototipul arab al-ud, ea a căpătat dimensiuni mari, fiind 
dotată cu multe corzi şi cu praguri pe tastieră. Era capabilă să emită armonii 
bogate în acompaniamentele acordice, precum şi pasaje armonice, condiționate 
de intervalele dintre corzi. Ajungând până la dimensiunile archi-liuto (teorba sau 
chittarone), acest instrument a fost pivotul muzicii renascentiste, alături de orgă. 
Datorită claviaturii, orga a permis execuția unei muzici mai complexe şi cu 
construcții sonore mai diverse. 

Notaţia la lăută se făcea cu aşa-numitele tabulaturi, realizate cu un portativ 
de linii, reprezentând coardele instrumentului. Pe aceste linii se însemnau cu 
litere mici sunetele, care urmau a fi realizate pe aceste coarde. Tabulatura de 
orgă era mai evoluată, căci conținea un portativ cu patru linii pentru linia 
melodică principală, sub care un alt număr de linii servea pentru marcarea 
acordurilor. Tabulaturile au cedat în fața sistemului de portative, care a avut un 
număr variabil de linii, stabilizându-se la 11. La începutul portativului, pe 
diferite linii se însemnau cu litere numele sunetelor. De aici provin cheile. 
Pentru uşurarea lecturii, portativul de 11 linii a fost divizat în două segmente 
de cinci linii, primul având marcat locul lui Sol, iar cel inferior locul lui Fa. Între 
ele, linia aferentă lui Do nu se mai scria, fiind înlocuită cu liniuța suplimentară. 
Datorăm lui Claudio Merulo primele compoziții pentru orgă, notate pe 
portativul general (Tocccate, 1598). 

În muzica laică, fundamentul armonic şi acompaniamentul polifonic se 
realizau cu lăuta, instrument mai uşor de transportat. Dar acest instrument avea 
inconvenientul de a nu permite libera desfăşurare a discursului muzical, 
fiindcă acordurile nu puteau fi realizate decât în funcție de dispoziția coardelor, 
iar polifonia nu se putea mişca liber pe aceste corzi. 

După modelul orgii s-a încercat crearea unui instrument de coarde cu taste: 
clavicordul, de dimensiuni mici şi cu un mecanism bazat pe taste prevăzute la 
extrema lor cu o lamelă, ce atingea perpendicular coarda. O coardă putea fi 
atinsă în mai multe locuri de către taste diferite. Dimensiunile mici, ca şi faptul 
că lovitura corzii se producea cu o lamă subţire, făceau ca sonoritatea să fie 
palidă şi redusă ca intensitate. 

Inventivitatea meşterilor constructori a făcut ca un nou instrument cu 
claviatură să înlocuiască clavicordul. Era clavicembalo, cu dimensiuni şi 

sonorități mai mari. Putem spune că era un fel de lăută, căci tastele ciupeau 
fiecare câte o coardă, având un mecanism de deplasare a unghiei la revenirea 
clapei. Foarte ingenios, acest instrument avea sonorități de lăută (game şi 
arpegii liber desfăşurate), dar muzicianul nu mai era dependent de acordajul 
instrumentului. Clavecinul (sau epinette, spineta, virginalul, harpsichordul, Fliigel) 
s-a perfecționat, devenind gravicembalo, dotat cu două claviaturi şi cu pedală. 

În muzica de cameră, după rebecul arab, viela cu arcuş, fidula medievală, au 
apărut în secolul al XV-lea violele, instrumente cu şase coarde, mânuite cu un 
arcuş. Violele erau de patru dimensiuni (sopran, alto, tenor, basso) şi se cânta cu 
ele pe genunchi. Aveau sonorități slabe, de aceea s-au căutat noi forme. 
Înrudite cu violele erau lirele cu arcuş, de formă asemănătoare, dar fără praguri 
pe tastieră, ceea ce permitea realizarea glissando-urilor. 

Către sfârşitul secolului al XVI-lea se realizează formele noilor instrumente, 
ce vor forma cvartetul modern: vioara, viola şi violoncelul, adăugându-i-se în 
secolul următor contrabasul. Meşterii cremonezi Andrea Guarneri, Antonio şi 
Nicolo Amati, Antonio Stradivari vor perfecționa familia instrumentelor cu 
arcuş, creând familia viorilor: vioara, viola, violoncelul şi violone (contrabasul). 
În primul rând au micşorat numărul coardelor, reducându-le la patru; au lăsat 
tastiera fără praguri, ca la viole; au creat căluşul foarte curbat şi au mărit 
arcuşul, deocamdată lăsându-l tot cu bagheta concavă. Apropiindu-se cel mai 
mult de sonoritatea vocilor, familia viorilor a înlocuit, în scurt timp, pe cea a 
violelor, dând prilejul creării unei muzici mult mai bogate în expresie, cu 
ambitus mult mai larg; şi cu desfăşurări de tehnică instrumentală, imposibilă la 
instrumentele trecutului. Era firesc ca în secolul ce va urma, muzica 
instrumentală să ia un avânt deosebit. 

Alături de instrumentele cu arcuş şi cele cu claviatură, se dezvoltă şi 
instrumentele de suflat. Ele se perfecționează treptat. Participarea lor în practica 
muzicală va determina un salt calitativ în veacul al XVIII-lea, când se va 
constitui orchestra simfonică clasică. Instrumentele de lemn cu ancie sunt foarte 
variate: chalmei va deveni haut bois şi apoi oboi, iar grave pommer sau bombard va 
deveni basson. O formă timpurie a fagotului a fost courtall, krummhorn, 
cornamuse. Dintre instrumentele fără ancie amintim recorder-ul (în Germania, 
Blockflöte, în Italia, flauto a becco) şi flautul traversier. 

Trompeta era întrebuințată în viața militară, dar şi în biserică sau în 
spectacolele de operă. Încă din veacul al XIV-lea, trombonul era cunoscut sub 
numele de sackbut, făcând parte din formațiile care cântau la diferite ceremonii 
de curte. La finele veacului al XVII-lea îl găsim în marile formații orchestrale 
sau în orchestra operei. Abia în secolul al XVII-lea instrumentele de percuție 
pătrund în orchestră: timpanul, toba mare şi mică, cimbalele, trianglul, 
clopotele, carillon-ul. 

În muzica instrumentală din veacul al XVI-lea domină lăuta, cu transcripții 
realizate după piesele polifonice şi cele de dans. Francesco Spinaccino, 
Giovanni Cavazzoni (ltalia), Luis Milan, Miguel Fuenllana (Spania), Albert 
Dludorays (Polonia), Arnold Schlick (Germania) sau John Dowland scriu piese 

de dans şi transcripții pentru acest instrument. Editorii francezi Pierre Ballard 
şi Pierre Attaingnant publică colecții de dansuri, transcrise pentru lăută. 
Acestea sunt grupate câte două, una lentă urmată de alta rapidă, conturând 
germenul viitoarei suite. La fel se prezintă şi muzică pentru clavecin. 

În Anglia, unde muzica de virginal a cunoscut o mare dezvoltare, s-a 
practicat intens procedeul variațiunii, fiind utilizat de William Byrd, Thomas 
Morley, Orlando Gibbons, John Bull, Giles Farnaby, Thomas Tomkins, G. 
Cavazzoni, P. Ballard, Ed. Gaultier. 

În afara rolului ei în liturghia catolică, orga a favorizat tehnica polifonică, 
datorită posibilităților ei de diferenţiere a timbrelor. Pentru orgă s-au scris 
ricercare, toccate (cu ritm viu, specific instrumentelor cu claviatură) şi canzone. În 
aceste lucrări s-a făcut primul pas spre crearea temei cu variațiuni, prin 
reluarea variată a unei piese vocale transcrise. Muzică de orgă au scris orbul 
Konrad Paumann, Paul Hofheimer, H. L. Hassler (Germania), francezul Jean 
Titelouze, flamandul Adrian Willaert, italienii Cipriano da Rore, Ludovico 
Viadana, Adriano Banchieri, Andrea şi Giovanni Gabrieli, Orazzio Vecchi, 
Anibalo Padovane, Girolamo Padovane, Claudio. Merulo, Solomon Rossi, 
Gregorio Allegri, Jan Sweelinck (Olanda), Antonio şi Hernando Cabezon 
(Spania). 

Fie în suite, fie ca piese separate, procedeul variațiunii polifonice este 
specific ciacconei, passacagliei şi folliei, toate la origine dansuri populare. O 
melodie de opt măsuri este repetată cu un număr mare de variațiuni polifonice. 
În passacaglie, o formulă melodică ostinată se repetă continuu la bas, în timp ce 
la vocile superioare se derulează variațiunile. Acest procedeu îl găsim, uneori, 
şi la ciacconă. Variaţiunile polifonice se găsesc şi sub forma ariei cu variațiuni 
sau a coralului variat, în secolul următor, Bach dezvoltând cu deosebită 
măiestrie această artă a variațiunii. 

Muzica instrumentală se executa uneori pentru un public restrâns, în casele 
oamenilor modeşti sau în saloanele aristocratice. Pentru această muzică de 
cameră, muzica de dans a furnizat numeroase piese cu profil emoțional foarte 
variat. Se va constitui în veacul următor genul suitei din dansuri cu caracter şi 
ritm specifice. Pavana sugera solemnul, sarabanda, iniţial vioaie şi frenetică, 
devine lentă şi gravă, chiar tragică. Popularul menuet, stilizat în saloane, îşi 
pierde ritmia robustă devenind dans grațios. Dansul de curte, ca gavota sau 
passepiedul, este expresia voioşiei sau gingăşiei, iar loure şi musette evocau 
pitorescul vieții rustice. Bourree-ul francez, gagliarda italiana, couranta franceză, 
giga irlandeză vor oferi imaginea veseliei, iar siciliana pe cea a gingăşiei. De 
origine germană, allemanda, în mişcare vie, devine piesa introductivă. Abia la 
sfârşitul secolului al XVII-lea se configurează tipul clasic al suitei, compusă din 
patru dansuri: allemanda, couranta, sarabanda şi giga. 

Dacă în secolele al XV-lea şi al XVI-lea, muzica instrumentală cunoaşte mai 
multe tatonări, în perioada următoare, datorită perfecționării continue a 
instrumentelor, apar desfăşurări muzicale grăitoare, fără aportul cuvântului sau al 
gestului care ajută la configurarea formelor şi a genurilor epocii Barocului. 


118 


Cultura muzicală românească în secolul al XVI-lea 


Cultura Renaşterii, care se afirmă mai întâi în Italia datorită sprijinului 
acordat artiştilor de către regi, principi, papi şi nobili, determină o mare 
înflorire a genurilor corale polifonice şi a primelor lucrări instrumentale. 
Datorită înființării tiparului, circulaţia valorilor culturale  înlesneşte 
interinfluența stilurilor muzicale europene şi răspândirea acestora şi în Răsărit. 
În timp ce în Europa, prin Reforma protestantă biserica catolică şi-a pierdut o 
mare parte dintre credincioşi, românii au respins trecerea forțată la Reformă, 
preluând însă mesajul ei: folosirea limbii poporului în biserică şi marea atenţie 
acordată catehizării poporului prin accesul la învățătura Evangheliei. 

În Transilvania, „şcolile reformate” nou înființate sunt puse în slujba 
răspândirii religiei evanghelice, la fel şi iezuiţii caută să convertească ortodocşii 
la catolicism. În anul 1581, la Cluj călugării iezuiți înființează o „Academie”, 
pentru a propaga ideile Contrareformei, iar dominicanii deschid o „Şcoală 
Superioară” la Sibiu (1525). În această perioadă era atât de cunoscut 
„Gimnaziul” lui Honterus de la Braşov (1543), încât studiau aici şi tineri cehi, 
flamanzi ş.a., Honterus ghidându-se după teza lui Erasmus: “Homini non 
nascuntur, sed figuruntur.” În Şcolile transilvane de la Blaj, de la Mânăstirile 
Prislop, Sibiel, Râmet ș.a., călugării ortodocşi îşi învățau ucenicii carte, slujba 
divină şi cântările bisericeşti. Tot în şcolile mânăstireşti s-au format şi diecii 
pentru cancelariile domneşti. Dacă românii s-au alimentat din izvoarele 
bizantino-slave, saşii şi maghiarii catolici le-au urmat pe cele occidentale. 

Transilvania devine un focar al culturii religioase, unde se asimilează 
creator Reforma şi se tipăresc primele cărți în limba română, germană şi 
maghiară. Aici apar mari cărturari umanişti: sibianul Nicolae Olahus (1493- 
1568), braşovenii Johann Honterus (1498-1549) şi diaconul Coresi (Cazania, 
1581), precum şi clujeanul Gaspar Heltai (m. 1574), care traduce Biblia în 
maghiară, devenind părintele prozei maghiare. Ajuns primat catolic al 
Ungariei, N. Olahus traduce Vechiul Testament în limba română. Totodată, el 
afirmă şi susține pentru prima oară originea comună de neam şi de limbă a 
românilor din cele trei provincii. Domnitorul muntean Neagoe Basarab este 
autorul celebrelor Învățături pentru fiul său Teodosie, o importantă pledoarie 
pentru dragostea de țară şi pentru propăşirea ei. 

La 17 ani, Honterus se afla la Padova la studii, pe care le continuă în 
Germania (Regensburg) şi Polonia (Cracovia). Din anul 1533, el îşi începe 
activitatea la Braşov ca profesor la Gimnaziu, tipograf la tipografia înființată de 
el în 1539 (la Sibiu exista una din 1528) şi reformator al religiei. La noi, 
umaniştii au avut un rol deosebit în cimentarea unității neamului şi în zidirea 

conştiinţei naționale prin numeroasele lor lucrări religioase, precum şi prin 
genul literar al cronicii. 

Cultura muzicală se află în continuare sub influența celei bizantine 
îmbrăcată în haină slavonă. Muzica de tradiţie bizantină era practicată şi 
predată de călugării noştri, importanţi dascăli de cântări bisericeşti. În 
Transilvania se face simțită Reforma prin promovarea limbii vorbite de popor 
în vechile melodii de strană. Din secolul al XVI-lea, există mărturii despre 
folosirea limbii române în cult. Pastorul sas Adalbert Wurmloch din Bistrița 
relatează, într-o scrisoare adresată unui amic din Breslau, despre preoții români 
care explică mirenilor în limba română Evanghelia, după citirea ei în slavonă. 
Se constată chiar răspândirea unor melodii reformate cu versuri româneşti, iar 
pentru atragerea românilor la Reformă, saşii traduc Catehismul în limba română 
(apărut la Sibiu, în 1544). În anul 1570, diaconul Coresi tipăreşte Psaltirea la Braşov. 

Toate artele cunosc o deosebită înflorire. Pictura Renaşterii este ilustrată 
de scenele biblice de la Mânăstirile Voroneţ, Gura Humorului, Suceviţa (ctitoria 
Movileştilor de la sfârşitul sec. al XVI-lea), Curtea de Argeş (ctitorită de Neagoe 
Basarab), Suceava, pe pereţii cărora găsim zugrăvite, şi chipurile unor filosofi 
greci. În timpul domniei lui Petru Rareş, care zideşte biserica Probota, se 
generalizează pictura murală, ea fiind extinsă şi asupra exteriorului. Acum se 
face pictura în exterior şi interior la bisericile din Humor (1535), Vatra 
Moldoviței (1537), Arbore (1541), Voroneţ (1547). La curțile voievodale îşi 
desfăşoară activitatea importanți cronicari, care consemnează evenimentele 
politice şi culturale importante din viața domnitorilor. 

Cultura Renaşterii pătrunde direct, prin contactul cu artiştii, muzicienii şi 
filosofii europeni, prin tipografii italieni (românii lucrează în tipografiile din 
Veneţia, Mantua, Milano şi Basel) şi germani, dar şi indirect, prin culturile 
popoarelor vecine, poloneză şi maghiară. Sunt tot mai dese legăturile 
ardelenilor cu muzica bisericească din Italia şi Germania; în schimb, în Ţările 
Române se asimilează Renaşterea poloneză şi rusă. Prin relațiile permanente cu 
Ungaria, Polonia, Italia, Germania țările noastre adoptă obiceiurile şi cultura de 
la curțile europene. 

În Țara Românească, domnitorii Radu cel Mare (1495-1508, ctitorul 
Mânăstirii Dealu la 1500), Neagoe Basarab (1512-1521), Mihai Viteazul (1593- 
1601) încurajează şi sprijină artele, la fel şi cei din Moldova, Petru Rareş (1527- 
1538, 1541-1546), Alexandru Lăpuşneanu (1552-1561, 1563-1568, el zideşte 
Mânăstirea Slatina), Petru Şchiopul (1574-1577, 1778-1779, 1779-1782 - care 
clădeşte Mânăstirea Galata). 

În Învățăturile către fiul său Teodosie, Neagoe Basarab ne oferă şi date 
privitoare la viața muzicală. El pomeneşte de practica cântecelor şi a dansurilor 
româneşti şi de cele care vin din alte ţări, dar şi de faptul că muzica era 
nelipsită din educaţia fiilor de boieri. Totodată, el îi dă fiului său sfatul de a 
organiza pentru boierii şi oştenii săi ospete, însoțite de viori, gusle, harfe, tobe. 
Mulţi tineri îşi fac studiile în țările europene: Olahus, Honterus, Sebastian 
Tinodi, Valentin Gref Bakfark. 

Unii domnitori, Ştefan Mircea, Neagoe Basarab, Mihai Viteazul, au avut în 
preajma lor curteni străini. După modelul european şi-au organizat curtea 
principii din Transilvania: loan Zapolya, Ştefan Bathory (1571-1575), Sigismund 
Bathory. Alături de tradiționalii rapsozi, la curțile domnneşti au activat şi 
străini. Guslari sârbi (cântăreți care se acompaniau cu gusla) sunt prezenți la 
curtea lui Petru Rareş, Neagoe Basarab (soțiile lor, Elena şi Despina fiind fiicele 
unor împărați sârbi) şi Alexandru Lăpuşneanu. Rapsozii evocau faptele de vitejie 
ale unor vestiți eroi în cântecele şi baladele lor. Din această epocă ni s-a păstrat 
cel mai vechi polihronion - cântec laic bizantin - închinat lui Al. Lăpuşneanu. 

În Moldova, domnitorul Petru Şchiopul era un mare iubitor de muzică, 
încât avea mereu un iscusit cântăreț în preajma sa. Tot el a sprijinit credința 
catolică: a înființat Episcopia catolică de la Bacău. La instalarea pe tron a lui 
Sigismud Bathory a cântat un violonist italian, apoi acest principe îl va angaja 
pe un alt italian Pietro Busto din Brescia. La diferite recepții şi petreceri, la 
curtea sa cânta o formație alcătuită din 20 de instrumentişti. La Braşov se vor 
angaja organisti din Germania, iar la Alba Iulia, italianul Antonio Romanini. 

În veacul al XVI-lea, la curţile voievodale existau diferite formaţii muzicale 
de ceremonial. Alături de tradiționala muzică militară (cu grupul de trâmbițaşi, 
surlari, buciumaşi, cimpoieşi), apare formaţia turcă (meterhaneaua) şi apoi a 
suflătorilor germani (fistulatores). În oraşe activau turnerii şi heralzii, 
instrumentişti care anunțau populaţiei diferite evenimente: calamități, sosirea 
solilor sau apropierea trupelor inamice. 

Muzica de tradiţie bizantină răsuna în bisericile şi mânăstirile de cult 
ortodox, oficierea fiind făcută în limba slavonă. Ea s-a transmis prin 
manuscrise, datorate unor muzicieni-copişti, buni cunoscători ai scrierii şi 
cântării bizantine. În 1508, călugărul Macarie tipăreşte la Târgovişte Liturgierul 
slavon, cărţile de ritual în limba română apar abia după 1559. În anul 1521, 
Macarie, diacon al Mânăstirii Dobrovăț, scrie un Antologhion, alt Antologhion îi 
aparține leromonahului Antonie de la Putna (1545). Din a doua jumătate a 
veacului al XVI-lea datează un Tetraevangheliar (1561), un Moliftelnic (1564) şi un 
Evangheliar (1581). 

În acest secol, traducerile în limba română marchează începutul înlocuirii 
limbii slavone din cult. Muzica bisericească se învăța în şcolile mânăstireşti de 
la Bistriţa, Neamţ, Putna, Râmeţ, Tismana, Curtea de Argeş etc. Un răsunet 
puternic peste hotare l-a avut „Şcoala domnească” de la Suceava, unde studiau 
şi tineri din Przemisl. În anul 1558, Alexandru Lăpuşneanu trimite o scrisoare la 
Lvov, invitând tinerii de aici să vină la Suceava ca să învețe cântările bisericeşti 
în „greacă şi sârbă”. 

Sub influența Reformei, în Transilvania apar şcoli latine de tip renascentist: 
la Braşov („Schola Coronensis”), Alba Iulia („Collegium Bethlenianum”), Sibiu, 
Bistrița, Oradea. La Cotnari, „Şcoala latină”, condusă de loan Sommer, a fost 
întemeiată în 1561, la cererea lui Despot Vodă. În oraşele mari, importante 
centre de cultură: Alba Iulia, Cluj, Bistrița, Oradea, Sibiu, Braşov, Târgovişte, 
Suceava ş.a., şcolile erau oganizate după modelul celor europene, în care un loc 

important îl avea muzica, precum şi spectacolul teatral însoțit de aceasta. 
Spectacolele cuprindeau dansuri şi montări fastuoase, tipice Renaşterii târzii şi ale 
Barocului. În 1576, în piaţa publică din Sibiu a avut loc primul spectacol cu cântece. 

Şi la curțile boierilor se organizau astfel de evenimente însoțite de muzică, 
prezentate de către diferiți comedianți. La ceremonialurile de la curte, la 
înscăunare, la instalarea mitropoliților şi la întâmpinarea solilor era prezentă, 
alături de formația noastră militară, meterhaneaua, dar şi taraful de lăutari cu 
repertoriul lor de cântece şi dansuri. Dansurile româneşti se diversifică şi 
înfloresc, fiind practicate în rândul boierimii, dar mai ales în cel al păstorilor, 
haiducilor, negustorilor şi al soldaţilor, jocurile lor oglindind momente 
importante din viața poporului. Nu numai la petrecerile de la curțile 
voievodale, ci şi la cele din oraşe şi sate participa tradiționalul taraf de lăutari. 

La sfârşitul secolului al XVI-lea, trecând prin Ţările Româneşti, cronicarul 
polonez M. Stryjkowski (1574) a observat că în timpul adunărilor de la curțile 
voievozilor se derula „gloriosul şi anticul obicei” de a evoca prin cântece 
faptele oamenilor mari: „Cu urechile mele am auzit cum celebrează muntenii şi 
moldovenii prin cântece, acompaniate cu vioara, cobza, arfa şi lăuta, faptele 
oamenilor renumiți.” La intrarea sa triumfală în Alba Iulia, Mihai Viteazul a 
fost însoţit de o formaţie de trâmbițaşi, toboşari, fluieraşi, dar şi de o ceată de 
lăutari care au cântat „imnuri naționale.” 

Chiar şi la curțile popoarelor vecine se răspândesc dansurile noastre, aşa 
încât ele vor fi consemnate în documentele de epocă şi în tipăriturile străine. 
Dansul popular Haiducul este amintit în documentul despre Răscoala lui Gh. 
Doja (1514), cel păstoresc, de diaconul Coresi, iar în Cronica lui Tinodi (1554) 
găsim cântece epice, care evocă luptele lui Vlad Ţepeş şi Matei Corvin. În 
tipografiile din Transilvania sunt editate colecţiile de cântece şi dansuri din 
oraşele europene, ele constituind începutul racordării muzicii noastre la viața 
muzicală europeană. 

Muzicianul polonez Jan din Lublin transpune pentru orgă (1537-1548) 
creații vocale - misse, motete, madrigale italiene, flamande, poloneze şi 
franceze. Alături de acestea apar şi 36 de dansuri (italiene, germane, franceze 
etc.), între care figurează şi două dansuri româneşti: Haiduck şi Conradus. În 
tabulatura lui Matheus Weisselus găsim un dans polonez, care aminteşte de 
unul din dansurile Romana de lacob Mureşianu (datând din 1852). Alte două 
dansuri haiduceşti le întâlnim într-o tabulatură din Dresda (1588), în cea a lui 
Wolf Heckel (1556) există un dans săsesc cu intonaţii româneşti, iar în 
tabulatura de orgă a lui August Norminger din Dresda (1598), între cele 93 de 
dansuri, apar două dansuri cu formule folclorice româneşti. Mai apropiat de 
jocul popular este Dansul săbiilor din tratatul de dans al lui Thornet Arben 
(1588), acest dans nefiind altceva decât o variantă stilizată a cunosctului joc 
românesc Banu Mărăcine, folosit de Enescu în Rapsodia 1. 

Genurile corale polifonice (misse, motete, imnuri şi ode) se executau în 
biserici, la diferite adunări festive şi ceremonialuri, alături de alte creații laice. 
Printre interpreții şi creatorii vremii se remarcă Mihai din Moldova, care scrie în 

1588 Cântece bătrâneşti, şi Sebastian Tinodi, care publică o culegere de 25 de 
Cântece. 

Muzica instrumentală era prezentă la curțile domneşti, la diferite reuniuni 
orăşeneşti sau familiale, fiind interpretată de ansambluri instrumentale sau de 
instrumentişti solişti. Mare iubitor de muzică, Sigismund Bathory avea o 
formaţie instrumenală care delecta asistența la recepții cu dansuri de ceremonii, 
înlesnind pătrunderea muzicii renascentiste în Transilvania. La Alba, la curtea 
acestui principe al Transilvaniei, era maestru de capelă Giacomo Battista 
Mosto (m. 1594), compozitor venețian cunoscut datorită celor trei colecții, 
publicate în oraşul său de baştină. 

O mare strălucire cunoaşte curtea de la Alba şi în timpul domniei lui Ştefan 
Bethlen, care avea ca angajați un număr mare de muzicieni. Vizitând, în 1571, 
oraşul Bistriţa, el a luat cu el şi virginalul, fapt ce dovedeşte locul important al 
muzicii instrumentale de la curtea sa. Şi cunoscuții turneri sau interpreții solişti 
figurau ca angajați ai curții sau ai oraşelor. 

Apartenența saşilor şi a maghiarilor la cultul protestant şi, respectiv, 
catolic, în ritualurile cărora se foloseau orga şi muzica armonico-polifonică, a 
favorizat practicarea acestei muzici pe pământul Transilvaniei. Şi în sfera 
muzicii laice, ei au avut posibilitatea de a se integra în marele flux al dezvoltării 
artei muzicale europene. 

Organiştii desfăşurau o bogată activitate artistică. Ei cântau în biserici şi în 
afara lor, la primirea solilor sau la serbări populare, mânuind la fel de bine 
clavicordul, spineta şi clavecinul. Astfel, cunoscutul organist braşovean Ieronimus 
Ostermayer (1500-1561) a cântat în anul 1539 în fața domnitorului muntean Radu 
Paisie (1535-1545), pentru logofătul Matei care conducea solia lui Petru Rareş (în 
1545), dar şi pentru solii moldoveni şi turci. La Sighişoara activează organistul 
Georgius Teleschinus, autorul unui Motet la şase voci în stil contrapunctic. 

Numărul organiştilor creşte foarte mult, întrucât din secolul trecut au fost 
introduse orgi în toate bisericile de la oraşe şi sate. Îi amintim pe Thomasius 
Greb (1539-1558), Mathias (1559-1563), Seraphinus (1564-1567) din Sibiu, pe 
Wolfgang Gerhard (după 1523), leronimus Ostermayer la Braşov, pe Petrus 
Dominici, Andreas Mathias, Sebastianus Symon la Cluj, pe Gerhardus, leremia 
Romanus şi pe venețianul Antonetti la Alba Iulia. 

În această epocă, când în Europa se impun importante şcoli renascentiste, 
numărul mare de organişti dovedeşte existența şi la noi a unei şcoli muzicale, 
precum şi timida sincronizare cu cultura muzicală europeană. Lui Sigismund 
Bathory, marele Palestrina i-a dedicat în anul 1588 volumul de Motete la cinci 
voci, la fel şi Philipp de Monte, dovezi certe ale legăturii strânse cu Apusul. 

Umanistul, pedagogul şi organistul braşovean Johann Honterus (1498- 
1549) a acordat un rol important educaţiei muzicale din şcoli. El a întocmit o 
colecție de versuri latine, însoţite de piese corale Ode cum Harmoniis (1548), 
scrise pentru uzul celor care învățau la „Schola Coronensis”. Alături de piese cu 
conținut religios, culegerea conține 32 de ode şi imnuri din poeți antici latini şi 
elini şi 21 de Piese corale la patru voci. Odele sunt compuse în ritmul metrilor 

prozodiei antice, aşa cum se obişnuia în acel timp când se tindea către 
reconstituirea sincretismului poezie - muzică al Antichității. Importanța 
colecției sale este covârşitoare pentru aducerea la nivelul european a culturii 
muzicale din această parte a țării noastre. De obicei, desfăşurarea melodică a 
odelor are o nobilă seninătate şi armonii înlănțuite în spiritul acelei savuroase 
simplități specifice vremii, ele prezentând un farmec deosebit şi o elevată poezie. 

Dintre compozitorii de muzică instrumentală îi amintim pe Antonio Rotta 
(născut în Transilvania şi mort în Italia), care a realizat o tabulatură pentru 
lăută (la Veneţia, în 1546), cuprinzând dansuri şi cicluri de dansuri, şi pe 
braşovenii Valentin Wagner, Valentin Gref Bakfark (1507-1576), tot cu 
tabulaturi pentru lăută. 

Instrumentist de renume european, Bakfark a studiat lăuta la Braşov şi 
Alba lulia (cu A. Rotta), slujind de tânăr ca muzician la curtea lui loan Zapolya 
(1528). Întreprinde numeroase călătorii în timpul vieţii sale. După Budapesta 
poposeşte la Paris, iar din 1549 îl găsim ca maestru de lăută şi membru al 
orchestrei curții poloneze din timpul regelui Sigismund August al II-lea. Din 
anul 1551 ia iar drumul Europei, oprindu-se un timp la curtea regelui Prusiei, 
Albrecht, apoi la cardinalul din Lyon, care îl va ajuta să publice primul său 
volum de creaţii şi transcripții pentru lăută, în 1553. În anul 1565 îl găsim la 
curtea împăratului vienez Maximilian al II-lea, de unde revine în Polonia, acolo 
unde va publica, la Cracovia, al doilea volum de piese pentru lăută: fantezii şi 
transcripții de piese vocale. 

Revine în Transilvania, fiind primit la curtea de la Alba Iulia, unde cântă la 
lăută, orgă, psalterion şi dirijează formaţia instrumentală. Întrucât noul 
principe Ştefan Bathory nu-l simpatiza, el pleacă în Italia (1571), unde se va 
stinge din viață la Padova, răpus de ciumă, în anul 1576. Neliniştitul muzician, 
mare virtuoz al lăutei, şi-a distrus înaintea morții o sumedenie de creații, 
convins că nimeni altul nu le-ar fi putut interpreta aşa cum le-a conceput autorul. 

Pe lângă numeroasele transcripții ale pieselor vocale pentru lăută, el a scris 
şi zece Fantezii pentru lăută, cu bogate mijloace tehnice, contribuind la făurirea 
muzicii noastre instrumentale. Fanteziile sale sunt alcătuite dintr-un lanț de 
fraze, concepute polifonic imitativ, ca şi motetul vocal. Ulterior, fantezia ia 
aspectul unei desfăşurări libere, determinată doar de imaginația compozitorului. 

În timp ce Europa se confrunta cu Reforma lui Luther, Țările Române 
continuă să se războiască cu armatele sultanilor, scutind Europa creştină de 
năvălirea turcilor. Poporul nostru a fost una dintre stâncile de care s-a izbit 
falnicul Imperiu otoman, apărând Europa de pătrunderea islamului şi contribuind, 
indirect, la făurirea culturii şi civilizației europene. A fost adesea lăsat să lupte 
singur cu cotropitorii otomani, fiind părăsit de frații europeni, aşa cum i s-a 
întâmplat domnitorului Ştefan cel Mare şi temerarului Mihai Viteazul, care nu a 
fost lichidat de turci, ci de orgoliile nemăsurate ale europenilor. Este semnificativ 
testamentul pe care l-a lăsat Ştefan cel Mare urmaşilor săi: „Nu credeți în Occident, 
mereu gata de trădări şi de vânzări. Eu am crezut în el şi m-am înşelat.” 

CAPITOLUL © 


MUZICA DIN EPOCA BAROCULUI 


„Muzica este ceva admirabil şi totuşi omul 
este atât de puțin capabil să-i pătrundă secretele. 
Nu rezidă ea chiar în inima sa?” 

E. T. A. Hoffmann 


Cultura muzicală a secolului al XVII-lea oglindeşte plenar spiritul 
renascentist. Deşi mugurii Renaşterii i-am desluşit încă din muzica veacului al 
XIV-lea, elementele esenţiale ale acestui mare curent european s-au manifestat 
în creația muzicală mai târziu decât în celelalte arte. În timp ce literatura 
renascentistă a secolului al XIV-lea cunoaşte o mare strălucire prin cunoscutii 
poeți italieni Dante, Petrarca, Boccacio, pictorii Giotto, Botticelli, în muzica 
acelei vremi, dominată de tradiţia polifonică, începe a se fructifica timid filonul 
popular. 

În cultura muzicală a secolului al XVI-lea, creşte numărul genurilor laice, 
diversificate stilistic printr-un pronunţat specific național, şi se extinde practica 
muzicii culte în rândul oamenilor modeşti. Totodată, perfecționarea 
muzical, graţie constituirii unor noi structuri arhitectonice muzicale, unele 
dând naştere unor forme care persistă până în zilele noastre. 

Situată între finele secolului al XVI-lea şi mijlocul secolului al XVIII-lea, 
(alegând ca date convenţionale anul 1594, data reprezentării primei opere, şi 
anul 1759 - data morţii lui Händel), epoca Barocului se desfăşoară pe un 
interval întins, de la Monteverdi la Bach. După unii cercetători, ea cuprinde trei 
perioade: cea timpurie (1600-1650), cea mijlocie (1650-1700) şi cea târzie (1700- 
1750). Spre deosebire de artele plastice, în muzică nu se poate vorbi de un stil 
baroc al epocii, ci de o evoluție stilistică în care se prelungesc elementele 
renascentiste, alături de unele aspecte specifice. Uneori, termenul baroc este 
folosit în sens peiorativ, desemnând ceva ostentativ de încărcat, mergând până 
la a semnifica ridicolul. 

Încă de la finele veacului al XVI-lea, în timp ce arta renascentistă ajunge la 
desăvârşire, se observă în muzica de curte şi cea religioasă unele note de 
grandilocvenţă şi emfază, determinate de cauze social-politice. În viaţa bisericii, 
Reforma a zdruncinat catolicismul, care căuta să se redreseze şi să lupte 
împotriva protestantismului, luptă dată pe tărâm politic, provocând chiar 
războaie, care nu au soluționat însă criza bisericii catolice. 

Conciliul de la Trento (1545-1563) a recomandat ca metode de atac 
instituirea ordinului iezuiţilor şi a Inchiziției pentru controlul culturii şi 
strângerea legăturilor cu monarhiile catolice. Pe lângă reprimările Inchiziției şi 

acțiunile tactice ale iezuițlor s-a încercat atragerea credincioşilor prin 
construirea unor biserici monumentale, unde se desfăşurau procesiuni 
spactaculoase, cu o muzică capabilă să emoţioneze şi să capteze oamenii. 

Alt factor care a generat trăsăturile stilistice ale Barocului a fost monarhia 
absolutistă. Dornică de a dobândi tot mai multă putere economică, burghezia 
avea de luptat cu seniorii feudali, a căror opoziție împiedica dezvoltarea 
comerțului şi a noilor relații economice. Pentru a stăvili rezistența aristocrației, 
burghezia a sprijinit monarhia absolutistă în formarea statului centralizat, care 
limita drepturile seniorale. Faţă de supuşii săi, monarhia s-a impus printr-un 
fast asemănător celui afişat de biserică. Curtea regală trăia în opulenţă, 
manifestată prin solemnități şi recepții de mare pompă. De aici necesitatea unor 
construcții somptuoase, cu ornamentări încărcate şi cu o muzică măreaţă, 
menite să lase impresia de putere şi de strălucire. 

În continuă ascensiune, burghezia va stimula o nouă cultură prin 
impulsionarea ştiinţelor. Descoperirile făcute în diferite domenii, ca cele din 
astronomie (Galilei, Newton, Keppler), descoperirea structurii celulare (Robert 
Hooke), a fiziologiei (William Harvey), dezvoltarea chimiei (Robert Boyle), 
toate acestea au contribuit la o nouă concepţie despre lume. Datorită dezvoltării 
mecanicii se intensifică transportul (din acest secol datând prima cale ferată) şi, 
implicit, se intensifică comerțul. Toate cuceririle coloniale au îmbogățit 
burghezia, fapt ce i-a permis să concureze cu stilul de viaţă al aristocrației sau 
cu cel al principilor bisericii. 

Prin gânditorii raționalişti - Fr. Bacon, Th. Hobbes, Pierre Gassendi, 
Benedict Spinozza, John Locke, R. Descartes - şi continuatorii Utopiei lui Morus 
se reduce rolul bisericii şi se stimulează noua cultură laică. În literatură, prin 
John Milton, John Dreyden, Lope de Vega (1562-1625), Calderon de la Barca 
(1600-1681), Carlo Goldoni, Tirso de Molina (1585-1648), Pierre Corneille (1606- 
1684), Blaise Pascal, Jean Racine (1639-1699), J. B. Moliere (1622-1693), La 
Fontaine (1621-1695), Nicolas Boileau (1636-1711), La Rochefoucauld, La 
Bruyere (1645-1696), se afirmă estetica clasicismului. 

Stilul baroc a dominat, în special, arhitectura, caracterizată prin 
monumentalitate şi bogata ornamentică, fiind reprezentată de Francesco 
Borromini, Lorenzo Bernini. În pictură se remarcă Rubens (1577-1640), 
Rembrandt (1606-1669), Jordaens, Van Dyck, Vermeer, Poussin, Caravaggio, 
Velasquez (1599-1660). Stilul baroc a marcat vestimentația şi mobilierul, iar în 
muzică se face simțit prin anumite trăsături contrastante cu simplitatea şi 
naturalețea Renaşterii. Numele “baroc” provine de la pictorul italian Federico 
Barocci, ori de la cuvântul purtughez “barucco”, denumind o perlă asimetrică. 

La curțile regale şi în palatele princiare, muzica avea un important rol în 
desfăşurarea festivităților. Uneori viața de la curte a imprimat un caracter 
convențional multor creații, căci interioarele palatelor, bogat ornamentate, au 
influențat muzica printr-o melodică încărcată sau prin genuri muzicale (opera, 
baletul), a căror execuţie necesita un fast şi o bogată ornamentaţie. Atmosfera 
de prețiozitate de la curte a stimulat şi o muzică instrumentală, fără un conţinut 

emoțional bogat, dar şi dezvoltarea operei şi a baletului, grație posibilităților 
materiale de a monta spectacole grandioase. Totodată, rafinamentul artistic al 
curții a înlesnit evocarea unor subtile portrete psihologice în muzica de clavecin 
şi cultivarea ariei de curte de origine populară (rustică sau citadină), ceea ce a 
adus un suflu viu în cultura muzicală a aristocrației franceze. 

Tendinţa spre solemn şi festiv se datorează nu numai curților artistocratice, 
ci şi ierarhilor bisericii care au construit catedrale mari, fastuoase, împodobite 
cu picturi impresionante şi sculpturi majestuoase. Procesiunile solemne şi 
ritualurile complicate erau executate de preoți îmbrăcați în odăjdii aurite. 
Muzica impresionantă de la serviciile divine ale catolicilor contrasta cu cea 
sobră a protestanților. În mod firesc, muzica scrisă pentru aceste manifestări 
cultice căpăta emfaza acestora, caracterizându-se, uneori, printr-o strălucire 
exterioară. Datorăm bisericii stimularea dezvoltării genurilor aferente orgii, iar 
datorită posibilităților timbrale ale acestui instrument s-au făcut progrese mari 
în dramaturgia muzicală. 

Şi burghezia a determinat evoluţia culturii muzicale din epoca Barocului, 
căci ea a impulsionat dezvoltarea manufacturilor, ceea ce a favorizat 
perfecționarea construcției instrumentelor. S-a stabilit familia viorilor ca unice 
instrumente de coarde cu arcuş, care au înlocuit treptat lirele şi violele, iar 
invenţia pianului va înlocui, mai târziu, clavecinul. Perfecționarea 
instrumentelor va da impuls creației muzicale atât în operă, gen creat în spirit 
renascentist, cât şi în muzica instrumentală, fapt ce va lărgi capacitatea 
expresivă a muzicii şi va impulsiona crearea unor genuri şi forme muzicale, 
desprinse de cuvânt şi de dans. 

Începând cu perioada Barocului, muzica se eliberează de sub tutela altor 
arte, devenind capabilă să exprime cu propriile ei mijloace trăirile omului prin 
imagini generalizate, superioare celorlalte arte. Dezvoltarea ştiinţelor şi 
continuarea tendințelor renascentiste de a explica ştiinţific fenomenul muzical 
au dus la solide cercetări acustice şi la teoretizarea armoniei, ce va deveni, la 
finele Barocului, element fundamental de exprimare muzicală. 

Încă din secolul al XVI-lea, teoreticienii au determinat ştiinţific legile 
armoniei şi ale organizării tonale. După Henrik Glareanus, care în 
Dodekachordon (1547) atestă importanța modurilor major-minor şi adaugă la cele 
opt moduri ionianul şi eolianul, cu plagalele lor, în anul 1555 Nicola Vicentino 
reia teoria greacă în Muzica antică redusă la practica modernă. În 1582 apare 
Melopeea sau rațiunea construcției melodiei de Sethus Calvisius, iar Gioseffo 
Zarlino fundamentează legile armoniei în tratatele sale: Bazele armoniei (1558) şi 
Demonstraţiile armoniei (1571). 

Trăsăturile stilistice ale Barocului, caracterizate prin grandios, festiv, 
ornamentație încărcată şi ostentativă, nu sunt întru totul specifice muzicii din 
epoca Barocului, întrucât în muzică ele nu sunt generale. Muzica prezintă 
aspecte stilistice care țin de spiritul renascentist şi, în general, de noul climat 
artistic al timpului. Din punct de vedere stilistic, muzica Barocului va îmbogăți 
mijloacele de expresie şi va adânci dramaturgia muzicală prin construcții 

sonore mai ample. Dacă lanţul de fraze al genurilor renascentiste reprezintă o 
succesiune de instantanee cu imagini izolate, statice, într-o oarecare măsură, în 
genurile Barocului apar structuri care tind să redea viața în mişcare şi trăirile 
omului în desfăşurarea lor. 

Autorul “teoriei afectelor” J. Mattheson cerea muzicii traducerea stărilor 
afective procesuale şi urmărirea desfăşurării lor, aşa încât în această epocă 
muzica se apropie tot mai mult de un limbaj al sentimentelor, evocate în 
dinamismul lor. În consecință, dimensiunea expresiilor muzicale se lărgeşte, 
lucrările devin tot mai ample ca durată şi variate ca mijloace, tinzând către o 
profundă expresie a trăirilor. 

Deşi conținutul este mai bogat, deşi ornamentica muzicală se dezvoltă mai 
mult față de trecut, muzica Barocului redă, de cele mai multe ori, un echilibru 
sufletesc, fapt ce dă ascultătorului de astăzi o stare odihnitoare. Raportată la 
dimensiunile afective ale omului de atunci, muzica Barocului a fost însă o artă 
în care neliniştea omului, fervoarea căutărilor şi patosul trăirilor erau reflectate 
cu elocvență. Pentru acel om, muzica vremii era expresia unei agitaţii 
spirituale, specifică vremii. Acest caracter îl întrevăd şi muzicologii de astăzi, 
unii considerând Barocul ca o epocă a căutărilor, ca o etapă de tranziţie de la 
Renaştere la clasicism. 

Desigur, orice epocă reprezintă împlinirea unor căutări anterioare şi, 
totodată, poartă în ea germenii noului. În acest sens, epoca Barocului 
desăvârşeşte construcțiile muzicale polifonice,  prefigurând  jaloanele 
arhitecturale clasice. De pildă, Bach este mai degrabă autorul care încheie 
marea epocă polifonică, deşi în creația sa se simt elemente ce prevestesc 
structurile clasice. În schimb, contemporanul său, Domenico Scarlatti (1685- 
1757), este mai aproape de stilul clasic prin notele stilistice noi pe care le conţine 
muzica sa. 

În istorie există o alternanță între epocile cu stiluri foarte unitare, urmate 
de altele diversificate stilistic. În marea varietate a muzicii Barocului putem 
desluşi diferite componente stilistice. O primă departajare stilistică o putem 
face ținând seama de apartenenţa la cultura şi tradițiile popoarelor cu o veche 
cultură muzicală. Putem vorbi de un stil al violoniştilor italieni, caracterizat 
printr-un patos melodic ardent, tensiunea mereu înaltă a desfăşurării muzicale 
şi printr-o claritate a structurilor şi a limbajului. Fi dau modele de sonate 
preclasice, trio-sonate, uverturi, suite şi de concerti grossi. Un anumit presimfonism 
se face simţit la organiştii germani, datorită adâncirii expresiei realizată cu un 
limbaj muzical foarte dens, scriitură polifonică complexă, armonii tensionate şi 
cu valorificarea expresiei timbrale a orgii. 

Dacă firea meridionalului se reflectă în melodia patetică a unor autori ca 
Arcangelo Corelli, Antonio Vivaldi, Pietro Locatelli, dacă cea a germanului, 
gânditor profund, este oglindită în presimfonismul organişitilor Dietrich 
Buxtehude, Johann Pachelbel, Georg Böhm, Johann Kuhnau, Johann Froberger, 
Bach, Händel, muzica claveciniştilor francezi exprimă spiritul raționalist al 
francezului, dar şi înclinația spre frivol a curteanului. Stilul claveciniştilor 

francezi denotă eleganţă şi finețe ritmico-melodică, discreția nuanţelor şi 
simplificarea mijloacelor de exprimare, ei având şi meritul de a fi cultivat 
descripția muzicală. 

Din punct de vedere istoric, putem remarca trei direcții stilistice. Cea care 
reprezintă expresia plenară a stilului baroc se caracterizează printr-o polifonie 
densă şi contraste dinamice, prin abundenta relațiilor armonice şi a structurilor 
polifonice (fuga sau tema cu variațiuni), reprezentantul tipic al stilului baroc 
fiind Bach. A doua direcție stilistică este cea a rococo-ului, datorat vieții de la 
curte, şi se confundă cu stilul claveciniştilor francezi, care aduc în plus o 
tendință de simplificare şi claritate. În muzica rococo-ului vom desluşi un 
proces de înfiltrare a creațiilor populare franceze care, împreună cu 
rafinamentul şi eleganța celei de salon, vor da o muzică de mare prospețime şi 
lipsită de prețiozitate. Tendința muzicienilor francezi de a zugrăvi scene din 
viață sau de a schița portrete a dus la dezvoltarea efectelor timbrale şi a unui 
simbolism muzical practicat în arta madrigaliştilor de altădată. 

Rococo-ul a influenţat creația europeană, datorită imitării vieţii de la curtea 
franceză de către o sumedenie de curţi princiare italiene şi germane. În epoca 
Barocului se întrevede o interferenţă stilistică căci, în pofida mijloacelor de 
comunicare greoaie, a existat o largă circulație a valorilor muzicale. Situat 
istoric la finele epocii Barocului, rococo-ul are şi caracterul unei anticipări a 
stilului clasic, în ceea ce priveşte procesul de simplifcare a limbajului muzical. 
Legătura rococo-ului cu viitorul stil clasic se va realiza şi prin supraviețuirea 
unor trăsături în arta clasică. Astfel, stilul galant a fost perpetuat prin Philipp 
Emanuel Bach până la Mozart. 

Stilul preclasic conține ansamblul de trăsături stilistice din Barocul târziu, 
care deschide calea formării stilului clasic din a doua jumătate a veacului al 
XVIII-lea, deci el precede imediat clasicismul. Note preclasice întâlnim în 
creația multor autori ai Barocului târziu, aparținând celor trei şcoli amintite. 
Spiritul preclasic se desluşeşte în muzica violoniştilor italieni, în unele creații 
ale lui Hăndel şi în unele elemente stilistice ale rococo-ului francez. 

Antonio Vivaldi şi Domenico Scarlatti pot fi considerați ca cei mai 
reprezentativi autori ai Barocului de orientare preclasică, prin simplificarea 
polifonică şi utilizarea, pe scară largă, a monodiei acompaniate, prin 
segmentarea fluxului muzical continuu în unități sintactice bine conturate şi 
simetrice între ele, dar şi printr-o scriitură instrumentală limpede, fluentă şi cu 
rare momente de polifonie. În genul sonatei preclasice, Scarlatti aduce uneori 
două idei, conturând expoziția formei de sonată bitematică, dar şi momente de 
timidă elaborare tematică, prefigurând secțiunea dezvoltării şi chiar unele 
elemente ale reexpoziției tematice. 

Interferenţa stilistică între compozitorii italieni, fancezi şi germani nu este 
întâmplătoare, ci constituie o regulă. Amintim Les Gouts réunis o serie de suite 
pentru vioară şi clavecin de Fr. Couperin în care, conform titlului, autorul îşi 
propune să alterneze şi să împletească gustul italian cu cel francez. Totodată, 
dansurile din Suitele pentru orchestră de Bach au şi o uvertură franceză la 

început. Interinfluenţele stilistice se manifestă şi între organiştii germani de sud 
şi italieni, ca şi între flamanzi şi germanii de nord. 

Termenul de preclasic este utilizat pentru a desemna etape foarte variate. 
Unii îl întrebuințează socotind creaţia preclasică întreaga muzică scrisă din 
secolul al XIV-lea până la Haydn, pe când alții o consideră drept perioada ce 
face trecerea de la Renaştere la clasicism. Dată fiind caracteristicile epocii 
Barocului, socotim că este bine să numim preclasic numai perioada Barocului 
târziu, în care este evidentă pregătirea stilului clasic şi tranziţia la acest stil. 

În privinţa genurilor muzicale, stilul baroc va influența în special genul 
operei, care va cunoaşte o mai mare dezvoltare în secolul al XVII-lea. Datorită 
libretului, opera cere muzicii exprimarea unui conținut mai amplu şi mai 
complex. Dacă muzica Renaşterii era eminamente lirică, prin operă, muzica 
abordează dramaticul. Montările luxuriante, abundența maşinăriilor şi trucurile 
scenice sunt trăsături baroce. La fel, spre sfârşitul secolului al XVII-lea, stilul 
baroc va fi prezent în operă, atât prin spectaculosul scenic, abundența 
ornamentației vocale, şubrezenia dramaturgiei, cât şi prin păstrarea operei ca 
spectacol de agrement curtean. În opera franceză, stilul baroc se remarcă prin 
diversitatea, pitorescul şi, mai ales, prin inutilitatea dramatică a baletelor. După 
modelul operei, şi în muzica instrumentală se vor realiza suite de imagini, 
aspecte diverse ale unor fenomene în defăşurare, încercând să redea epicul, 
pitorescul sau chiar dramaticul. 

Cele două genuri de referință, configurate în veacul al XVII-lea, sunt 
muzica dramatică şi de cameră, care oglindesc noile condiţii spirituale, 
hotărâtoare atât pentru creație, cât şi pentru activitatea interpretativă. Prin 
crearea operei, muzica dramatică ilustrează renaşterea culturii antice şi a 
idealului umanist de a pune omul în centrul tuturor preocupărilor. Numai la 
Roma s-a preferat în operă o tematică religioasă (San Alessio de St. Landi), în 
celelalte centre ale Italiei şi ale Europei tematica a fost exclusiv laică. 

Perfecționarea instrumentelor a favorizat dezvoltarea creaţiei pentru grupe 
de 2-5 instrumente şi pentru mici formații orchestrale. Muzica de cameră va fi 
creată fie pentru divertismentul marilor seniori, capabili să întrețină formaţii la 
curte, fie pentru desfătarea familiilor modeste, care practicau ele însele muzica. 
Genurile muzicii de cameră, în special sonata, vor fi prezente şi în biserică. 
Conţinutul acestora va trăda, uneori, o puternica vibrație umană, desprinsă de 
rigorea şi austeritatea bisericii. Încă din veacul al XVI-lea, dezvoltarea artei 
corale (madrigal, chanson, lied) ne dovedeşte ponderea culturii muzicale laice. 

În general, sfera tematică a creației muzicale din secolul al XVII-lea 
ilustrează un larg evantai. În operă, subiectele mitologice sunt preferate nu 
numai pentru faptul că ele fac parte din tezaurul culturii vechi eline, dar şi 
pentru că ele conțin sentimente profund umane şi un puternic conflict 
dramatic, redate cu deosebită elocvenţă şi cu măiestrie artistică. La adăpostul 
simbolurilor mitologice, se puteau strecura elemente de critică socială, cea 
fățişă fiind nepermisă de monarhii autocraţi sau de Inchiziţie. Şi în oratoriile cu 
subiecte din Vechiul Testament se pot găsi frecvent dense conflicte dramatice, 

aşa cum în motete sau misse se strecoară tema suferințelor şi frământărilor 
omeneşti. 

Noul conţinut al muzicii, rezultat din surprinderea vieții omului, a solicitat 
transformări în tehnica şi scriitura muzicii, dar şi crearea unor noi forme. La 
aceste înnoiri a contribuit şi perfecționarea instrumentelor, care au înlesnit 
crearea unor lucrări instrumentale şi deci realizarea unor forme specifice, lipsite 
de ajutorul cuvintelor şi al gestului. Dacă crearea muzicii instrumentale 
autonome marchează procesul separării muzicii de alte arte, în schimb apariția 
operei înseamnă reconstituirea sincretismului artelor, prin unirea muzicii cu 
alte discipline artistice într-o creație unică. Totodată, procesul de democratizare 
a muzicii va simplifica mijloacele de expresie, aşa încât în locul stilului 
polifonic, cu complicate imitații şi canoane, se va folosi curent monodia 
acompaniată, care răspundea dorinţei de simplitate şi de a reînvia declamaţia 
muzicalizată antică. Excesul de polifonie era consisderat un joc steril de sunete 
sau o reminiscență a scolasticii savante. g 

Altă noutate în tehnica limbajului muzical este stilul armonic. Incă din 
secolul precedent, piesele corale polifonice se orientau spre tonalitatea modernă 
şi noul mijloc de exprimare, armonia, înlănțuirile de acorduri cu funcțiuni 
tonale prefigurând monodia acompaniată. Şi în formele vocale se va încerca o 
desprindere de melismele vocalizate sau de complexa polifonie imitativă, ce 
înăbuşea cuvântul, pentru a lăsa o mai mare libertate muzicii. Prin monodia 
acompaniată se lega din nou muzica de cuvânt, în schimb, genurile 
instrumentale, create în secolul al XVII-lea, se eliberează cu totul de acesta. 

Din dorinţa de a reînvia tradiția antică a uniunii dintre cuvânt şi muzică, 
dar şi din nevoia unei arte mai accesibile, muzicienii de la finele secolului al 
XVII-lea şi începutul veacului al XVIII-lea se opun polifoniei, socotind-o o artă 
prea complicată şi adesea formală, militând pentru monodia acompaniată. În 
1601, în prefața cărții Le Nouve Musiche (o colecție de monodii acompaniate), 
autorul ei, Giulio Caccini (cca 1545-1616), pleda pentru monodia acompaniată, 
în care muzica se îmbină cu textul. Această practică a monodiei acompaniate se 
răspândeşte în dauna polifoniei vocale, păstrată mai mult în muzica religioasă 
şi în cea instrumentală. 

Un prim pas în cristalizarea muzicii instrumentale îl constituie trecerea 
practicii polifoniei din muzica vocală în cea instrumentală, care o va utiliza ca 
mijloc de configurare a unor complexe imagini muzicale. Eliberată de cuvânt şi 
de gest, muzica instrumentală cunoaşte o mare dezvoltare, iar bogăţia de 
imagini şi de conținut au necesitat crearea unor variate forme muzicale, ca fuga, 
tema cu variațiuni, suita, sonata monotematică, uvertura şi concertul grosso, 
unele mergând spre forme mai complexe. 

Încă din veacul precedent, polifoniei vocale i s-au adăugat scriitura 
armonică, monodia acompaniată şi “stilul concertant” (concertato), ca reacţie 
împotriva complicaţiilor polifonice şi a căutărilor sofisticate. Compozitorii au 
preferat monodia acompaniată, socotită mai aproape de natural şi mai 
accesibilă, căci prin abordarea recitativului, textul devenea inteligibil. Totodată, 

monodia recitativică reprezenta mai bine sentimentul exprimării sensului 
poetic, de unde provine şi denumirea de stile rappresentativo, dată stilului 
monodic, în care linia vocală, urmărind ritmia cuvintelor, are unduiri melodice 
ce traduc stările afective. În prefața cărții a opta de Madrigale (publicată în 
1632), Monteverdi arată că noul stil concitato (agitat) exprimă sentimentele “che 
moveno grandamente l'animo nostro”, în opoziție cu stilul osservato, conform 
cu regulile tradiționale. 

În muzica de operă, în oratoriu, cantată, missă, modalităţile de scriitură 
erau foarte diverse, dar domina  monodia acompaniată, în care 
acompaniamentul se realiza cu un basso continuo, executat la lăută, mai ales la 
clavecin sau orgă. Dacă în muzica vocală linia basului continuu este simplă, în 
schimb, în cea instrumentală ea va fi mai conturată. 

Monodia acompaniată n-a înlăturat polifonia şi scriitura corală armonică ca 
modalități de scriitură. În missele şi motetele catolice predomină polifonia, pe 
când în coralul protestant scriitura de bază este armonică. Atât basul, cât şi 
vocile superioare vor avea o mai mare libertate de mişcare încât, similar vocilor 
soliste din operă, ele pot dialoga între ele sau cu o formație acompaniatoare, 
dând naştere stilului concertant. În muzica vocală, stilul concertant apare în aşa 
numitele Concerti ecclesiastici de Ludovico Grossi da Viadana (1564-1645), 
publicate în 1602. 

În Baroc, polifonia devine funcțională, fundamentată pe armonie. Deşi 
conceptul armonic se prefigurează în veacul al XVI-lea, polifonia lui Palestrina 
nu este determinată armonic, ci rezultă din suprapunerea vocilor. În Baroc, 
armonia a devenit factor fundamental, încât Rameau va proclama în al său 
Tratat de armonie faptul că: “La melodie provient de l'harmonie.” 

În muzica vocală, monodiile sunt de tip recitativic, deschise, şi închise - 
simetrice. Datorită versului, canzonettele, ariile şi ariettele vor avea structuri 
simetrice. Sub influența muzicii instrumentale găsim linii vocale care 
împrumută structuri motivice, bazate pe arpegii şi pasaje de tehnică 
instrumentală. Gustul pentru virtuozitate va impulsiona dezvoltarea tehnicii de 
bel canto, dominant la finele veacului al XVII-lea. 

În acest secol, madrigalul devine o piesă univocală, la fel cantata şi aria, ca 
de pildă madrigalul univocal de Monteverdi, cantate “a una voce” de Giovanni 
Bassani, cantata Vittoria de G. Carissimi şi arii de Al. Stradella sau Al. 
Scarlatti. Pentru monodia acompaniată se mai întâlnesc şi termenii canzonetta, 
villanella, arietta, ceea ce arată continua împrospătare a artei culte cu cea 
populară. Concepută în stil reprezentativ (recitativic) de compozitorii florentini 
(Jacopo Peri, Vicenzo Galilei sau Giulio Caccini), monodia acompaniată nu va 
rămâne la această formă săracă din punct de vedere melodic, ci ea se va 
îmbogăţi cu melodii largi şi cantabile. Şi în biserică se va cultiva monodia 
acompaniată prin motetul univocal acompaniat. 

În Franţa, monodia acompaniată se întâlnea adesea sub forma „ariei de 
curte” (air de cour, în care au excelat Boesset, Guedron, Bataille), provenită din 
cântece populare - chanson, brunette, vaudeville, bergerette - şi preluate în creaţia 

cultă. Alte cântece monodice acompaniate erau parodiile, melodii de dans cărora 
li se adaptau cuvinte, cântate ca monodii acompaniate şi, mai rar, prelucrate 
coral la patru voci. Opuse melodiilor de curte, în popor s-au cântat numeroase 
cântece de critică socială. Astfel, în timpul Frondei, au circulat mazarinadele, 
îndreptate împotriva cardinalului Mazarin. Acompaniamentul monodiei se 
făcea cu lăuta, clavecinul, orga sau, mai rar, cu viola. 

În Germania, genul monodiei acompaniate este cunoscut sub forma liedului 
acompaniat, ilustrat de către Heinrich Albert (1604-1651), elev al lui H. Schütz, 
considerat un precursor al liedului. Alături de el, acest gen este ilustrat de 
Adam Krieger (1634-1655) şi Wolfgang Franck (1641-1695). Acompaniamentele 
liedurilor sunt scrise pentru basso continuo, dar ele conţin adesea şi ritornele 
instrumentale la cinci voci. Când acompaniamentul se realiza cu lăuta, era notat 
în sistemul tabulaturii, iar când era acordat orgii sau clavecinului linia melodică 
a vocii se scria pe un portativ, iar dedesubt, pe un alt portativ, linia basului. 
Când armonia era mai complicată, sub notele basului se scriau cifre, care 
indicau notele acompaniamentului din bas. Numai atunci când armonia era 
simplă, se renunţa la cifraj. 

Naşterea operei în secolul al XVII-lea nu este doar rodul unei deliberări de 
cenaclu, ci ea se datorează dezvoltării tehnicii muzicale, care va oferi 
posibilitatea creării unei noi forme de muzică dramatică, superioară față de 
manifestările anterioare de teatru cu muzică, existente atât în arta populară, cât 
şi în cea cultă. Prin crearea stilului armonic, prin acompaniamentul în basso 
continuo, tot interesul se îndrepta către vocea principală. Chiar în madrigalul 
polifonic din secolul al XVI-lea se pot întrezări premisele viitoarei opere. 

Tot în madrigal se înfiripă primul pas al dialogului în muzică, germenul 
creației dramatice. Dialogul între grupe de voci, între două voci şi între solişti, 
ne conduce către muzica dramatică. Madrigalul dramatic conținea dialoguri 
între personaje, însă întreaga desfăşurare muzicală era continuu realizată la 
cinci voci. Madrigalul reprezentativ Amfiparnasso (commedia armonica) de O. 
Vecchi (1594) a fost reprezentat scenic cu personaje, care îşi cântau rolul lor, 
susținând polifonia la cinci voci din culise, atunci când nu mai erau pe scenă. 
Deci madrigalul acompaniat, reprezentativ şi dramatic, stilul armonic şi monodia 
acompaniată sunt premisele tehnice ce pregătesc apariţia operei. 

Dezvoltarea, pe căi diferite şi într-un ritm inegal, a teatrului şi a muzicii a 
făcut ca sinteza cuvânt - muzică - dans din tragedia antică să se destrame. În 
momentul realizării din nou a sintezei lor, viața artistică a Europei cunoştea 
diferite manifestări teatrale, în care se intercala muzica sub forma unor cântece, 
redate de personaje sau intonate de toţi eroii, mai ales în scenele populare. În 
reprezentațiile religioase, mistere sau în moralități, muzica era preluată deseori 
din repertoriul bisericesc, dar de multe ori era de origine populară sau din 
repertoriul cult popularizat. În teatrul popular laic (maskul englez, maggi în 
Italia, zarzuela în Spania), cântecele erau populare. 

Printre manifestările teatral-muzicale culte era cunoscută pastorala, piesă 
redusă ca proporţii cu subiecte pastoral-idilice sau cu teme mitologice. După 

Jocul lui Robin şi Marion (1285), reprezentat la Napoli, a urmat pastorala Orfeo de 
Angelo Poliziano, cu muzica scrisă de Germi (reprezentată la 1574), şi Aminta 
de Tasso, cu muzica de Emilio Cavalieri. Pe lângă madrigalul dramatic, a existat 
comedia latină - o comedie satirică presărată cu cântece, având texte clasice sau 
scrise în veacul al XVI-lea. Apărute ca reacţie față de reprezentațiile sacre, 
devenite stereotipe şi neconvingătoare, comediile latine conţineau o critică 
extrem de virulentă. 

S-au constituit aşa-zisele rappresentazioni a l'antique, în care muzica vocală şi 
instrumentală, ca şi divertismentul coregrafic, ocupau un loc însemnat ca 
intermedii sau făcând parte integrantă din acțiune. Pentru aceste genuri de 
reprezentări au scris muzică Alfonso della Viola, Claudio Merulo, Andrea 
Gabrieli. Şi în baletele de la curtea regilor Franţei, acțiunea coregrafică era 
presărată cu dialoguri şi diferite arii, iar în Anglia, baletul dramatic purta 
numele de mask. La sfârşitul secolului al XVI-lea existau numeroase manifestări 
teatrale asociate cu muzica, dar ele nu erau în întregime cântate, muzica fiind 
adăugată. Odată cu crearea stilului recitativic (stile rappresentativo), ce 
presupune o muzică strâns legată de ritmul vorbirii, precum şi realizarea 
dialogului cântat, se fac paşi decisivi spre crearea operei. 

La Florenţa, în casa contelui Giovanni di Bardi, într-un cenaclu alcătuit din 
poeți, muzicieni şi alți oameni de cultură, se discutau probleme de literatură, 
artă, filozofie, propunându-şe reeditarea tragediei eline, în care cuvântul, 
muzica şi gestul să fie unite într-o sinteză artistică. Vicenzo Galilei (1533-1591), 
tatăl savantului, scrie Lamento di Ugolino (din Divina Comedie a lui Dante) şi 
Lamentaţiile lui leremia din Bibilie, sub forma unor declamațţii muzicale cu 
acompaniament de violă. Încercări similare face Emilio de Cavalieri (1550-1582) 
la Roma, cu fragmente din Aminta de Torquato Tasso. 

La Camerata din casa lui Giovanni Bardi luau parte cântăreții Jacopo Peri 
(1561-1633) şi Giulio Caccini. ]. Peri scrie pastorala Dafne pe versurile lui 
Rinuccini, reprezentată (1594) în casa lui Jacopo Corsi (alt mecena florentin, 
unde camerata îşi mutase sediul), ea constituind prima încercare de aplicare 
integrală a muzicii în stil recitativ. Data naşterii operei este anul 1600, când s-a 
reprezentat în palatul Pitti din Florența opera Euridice de Peri, cu ocazia 
căsătoriei Mariei de Medici cu Henric al IV-lea al Franţei. Acompaniamentul 
era realizat la clavicembal de Corsi, de o teorbă, chitarrone, violă da gamba şi trei 
flaute. Intitulată dramma per musica, opera Euridice este prima lucrare scenică, 
cântată integral cu acompaniament de orchestră şi prezentată cu decoruri 
adecvate. La baza expresiei muzical-dramatice sta recitativul, comuniunea 
strânsă dintre muzică şi vers fiind realizată cu un arioso, o declamaţie cu ample 
inflexiuni. 

În acelaşi an scrie şi Caccini o operă, Euridice, tot pe textul lui Rinuccini, 
dar aceasta nu depăşeşte realizarea rivalului său. Subordonând total muzica 
cuvântului, el  înăbuşea complet expresia muzicală, mai ales că 
acompaniamentul nu avea decât rol de susținere sonoră a melopeei vocale. 
Totuşi, o mai acută expresie muzicală se realiza prin mici fragmente corale. 

În acelaşi an, 1600, la Roma, compozitorul Emilio de Cavalieri prezenta 
Reprezentaţie despre suflet şi corp (Rappresentazione di anima e di corpo), o lucrare 
dramatică fără desfăşurare scenică, fiind piesă de concert cu personaje 
abstracte: sufletul, corpul, sfatul. Ea este considerată prima încercare de 
oratoriu, având stilul similar cu cel al operei florentine, dar fragmentele corale 
trezind mai mult interes. În secolul al XVII-lea, centrul de greutate al operei se 
mută la Roma şi la Veneţia. 

Şi florentinul Marco da Gagliano (1575-1642) se preocupă de drama 
muzicală, încât scrie opera Dafne, în care linia vocală are un contur melodic mai 
expresiv şi o construcție simetrică, fără fluctuaţia ritmică a recitativului. 
Noutatea exprimării muzical-dramatice în stil reprezentativ, în care unduirea 
melodică urmărea fidel sensurile expresive ale textului, a fost reluată de 
Claudio Monteverdi (1567-1643), care a îmbogăţit-o cu elementele expresive ale 
madrigalului. El nu se mărgineşte a subordona melodia total cuvintelor, 
melopeea vocală având linii variat ondulate. O ritmică mai bogată, disonante 
mai dense, o mare varietate a timbrurilor orchestrale şi fluctuații mai ample ale 
liniilor melodice îmbogăţesc expresia muzicală. Totodată, corul, cântecele şi 
dansurile abundă în dramele sale muzicale, alături de alte mijloace vocale, care 
lipseau din lucrările muzicale ale florentinilor. 

Monteverdi trece drept creatorul stilului concitato (neliniştit), mereu 
frământat, atât de potrivit expresiei dramatice. În operele sale întâlnim şi 
fragmente orchestrale descriptive. Anul 1607, data reprezentării la Mantua a 
primei sale opere, Orfeo, constituie cu adevărat naşterea operei, el contopind 
versul cu muzica fără a dăuna expresiei muzicale. Nu se rezumă doar la 
monodia acompaniată, ci utilizează sinfonii (denumirea uverturii), coruri 
armonice şi polifonice, toccate, ricercari, dansuri, recitative, cântece strofice, 
piese instrumentale cu efecte descriptive. Ca model de linie melodică, care 
traduce sensul textului respectând şi prozodia, ne-a rămas arioso-ul Lamento di 
Arianna din opera Arianna. Din anul 1613, Monteverdi se stabileşte la Veneţia, 
unde contribuie, prin numeroase opere, la dezvoltarea acestui gen, cele mai 
importante fiind Întoarcerea lui Ulise (1641) şi Încoronarea Popeii (1642). 

Monteverdi are meritul nu numai în perfecționarea noilor mijloace 
stilistice, ci şi în împletirea tehnicii operei cu aceea a madrigalului. N-a putut să 
se rezume la expresiile sărace ale recitativului, voit de florentini un mijloc de 
exprimare muzicală, ci i-a lărgit forma, aşa cum, mai târziu, Beethoven nu s-a 
încadrat în tiparele genurilor clasice. Monteverdi îmbogățeşte limbajul muzical 
cu noi preocedee armonice şi frecvente cromatisme. Recitativul său nu mai este 
o simplă declamaţie, susținută de câteva acorduri, ci primeşte un caracter 
expresiv prin unduirea melodică mai bogată şi prin acompaniamentul mai 
elocvent. Acesta redă starea de spirit, adecvată textului, prin înlănțuiri 
armonice, prin elemente ritmice şi melodice diferite. Pe lângă recitativ foloseşte 
şi arioso-ul, intermediar între recitativ şi arie. El introduce duetele şi alte 
ansambluri în desfăşurarea operei, iar orchestei îi conferă rolul de amplificator 
al expresiei ideilor şi sentimentelor, precum şi de comentator al acţiunii. Prin 

acest rol, orchestra se aseamănă cu corul din tragedia elină. Monteverdi 
îmbogățeşte orchestra prin creşterea numărului de instrumente şi 
întrebuințează noi efecte instrumentale. 

In secolul al XVII-lea, centrul de greutate al creației de operă se mută la 
Roma şi Veneţia. La Roma, Marco Marazzoli şi Domenico Mazocchi (1590- 
1645) nu se limitează numai la recitativul florentin, ci întrebuințează cântece de 
factură populară, dansuri şi coruri. În teatrul familiei cardinalilor Francesco şi 
Antonio Barberini, operele ce se reprezentau erau mai spectaculoase, căci 
părăsesc conţinutul tragic. San Alessio de Stefano Landi şi Vita di Santa Teodora 
au fost ultimele piese cu subiecte religioase reprezentate de acest teatru, ele 
fiind înlocuite de opere cu teme laice. 

Cel mai cunoscut compozitor roman este Luigi Rossi (1598-1653), care 
orientează opera spre feeria de mare spectacol cu schimbări de decoruri. Stă 
alături de Monteverdi în istoria operei prin limbajul muzical variat şi foarte 
expresiv. În istoria operei, Roma rămâne locul de baştină al operei bufe, prin 
creația lui Stefano Landi, Marco Marazzoli, Jacopo Melani, care dau 
prototipuri ale acestui gen. 

La Veneţia ia amploare opera de mare spectacol, prin deschiderea primelor 
teatre publice de la "San Cassiano" (1637) şi "San Samuele", creaţia de operă 
trebuind să răspundă gustului publicului larg. Nu veneau numai aristocrații 
invitaţi, ca în operele particulare, ci oricine putea intra dacă plătea un bilet. Pe 
lângă recitativul dramatic, operele de aici conțin coruri, arii şi chiar canțonete. 
Montările luxuriante, maşinăriile scenice, baletele somptuoase, cântăreții 
castrați notorii vor domina nu numai Italia, ci toată Europa. La Veneţia, 
cultivarea operei începe cu Francesco Manelli, continuat de Monteverdi, care 
păstrează tematica mitologică, dar abordează şi tema istorică. Cele mai 
cunoscute creații venețiene de operă aparțin lui Francesco Cavalli (1602-1676) 
şi Giovanni Legrenzzi (1626-1690). 

În secolul al XVII-lea, venețienii au făcut din operă un gen specific baroc, 
diversificând tematica prin abordarea unor subiecte istorice sau a unor aspecte 
din viața cotidiană, intenționând a realiza portrete psihologice cu ajutorul 
ariilor şi al comentariilor orchestrale. Întru totul baroc este stilul montărilor 
grandioase, abundența maşinăriilor, trucurile scenice şi acțiunea dramatică 
complicată. La sfârşitul secolului, spiritul baroc apare şi prin abundența 
ornamentelor vocale, prin şubrezenia dramaturgică şi transformarea operei 
într-un spectacol de agrement curtean. 

Totodată, Veneţia duce opera la nivelul cerințelor unui public mai larg, 
ilustrând procesul de democratizare al acestui gen prin mari spectacole cu 
figuraţii inutile şi intrigi secundare, precum şi prin introducerea unor ariete, 
apropiate de canțoneta populară. Aici se impun cântăreții ca vedete, datorită 
acrobațiilor vocale realizate chiar în cadrul ariilor. Din saloanele curții sau ale 
aristocrației, la Veneţia, opera coboară, începând cu 1637, în teatrul public, până 
la sfârşitul veacului deschizându-se alte şapte teatre de operă, pentru care vor 
scrie Monteverdi, Francesco Cavalli, Marc Antonio Cesti. 

Dacă la început opera este un gen de divertisment al curții cu subiecte 
mitologice, începând cu opera Încoronarea Popeii de Monteverdi se deschide 
drumul temelor istorice şi spre un filon mai realist în desfăşurarea muzicală, cu 
momente coregrafice, interludii orchestrale şi arii mai ample. Mai rare devin 
corurile, care cereau cheltuieli mai mari. Tematica istorică este continuată de Fr. 
Cavalli (elevul lui Monteverdi), care scrie peste 40 de opere, devenind unul 
dintre cei mai cunoscuţi compozitori de operă din Europa. Operele sale Didona, 
Egisto, Giasone, Xerxe s-au bucurat pretutindeni de succes, contribuind la 
răspândirea genului în toate centrele europene. Deşi nu a avut forța expresivă a 
lui Monteverdi, el a contribut la dezvoltarea operei, apropiind expresia 
muzicală de dramatismul subiectului. 

Pentru prima oară găsim la el denumirea de operă scenică (1654) pentru 
Nunta lui Thetys şi Peleu, în locul denumirii dramma per musica sau favola in 
musica a florentinilor. De la el a rămas în uz termenul de operă. Contemporanul 
său, A. Cesti, se ocupă de forma simetrică a melodiei şi de frumusețea acestra, 
aşa cum reise din opera sa Mărul de aur. Muzician multilateral, Giovanni 
Legrenzzi a cultivat atât opera, cât şi cantata sau sonata da camera, fiind un bun 
polifonist şi un abil mânuitor al armoniilor, efectelor timbrale şi al modulaţiilor. 

Creaţiile lui Cavalli fiind răspândite în toată Europa, el a fost solicitat în 
1660 de cardinalul Mazarin să reprezinte la deschiderea teatrului de la Tuileries 
opera Ercole amante, cu ocazia căsătoriei lui Ludovic al XIV-lea cu infanta Maria 
Theresa, iar pentru căsătoria lui Leopold I al Austriei cu Margareta Spaniei, 
Antonio Cesti a scris (1666) opera Il pomo d'oro. Şi la teatrul curţii din Dresda 
s-au prezentat opere venețiene de Antonio Caldara, Antonio Draghi prin 
activitatea dirijorului teatrului, Carlo Pallavicino. 

La finele veacului, centrul activității muzicii de operă se mută la Napoli, 
unde se remarcă Alessandro Stradella (1645-1682), cu arii de mare lirism, dar şi 
prin virtuozitatea lor vocală, Francesco Povenzale (1627-1704) şi Alessandro 
Scarlatti (1650-1725), ale cărui opere şi cantate sunt modele pentru stilul liric. 
Opera napolitană dezvoltă bel canto-ul, în dauna corepondenţei dintre text şi 
muzică, impunând forma ariei da capo (compusă din trei strofe, cu repetarea 
ornată a primei strofe) şi uvertura italiană (repede, rar, repede). 

Opera napolitană va reprezenta tipul clasic de operă, care va influența 
creația muzicală dramatică din marile centre europene. Ea se caracterizează 
prin absolutizarea expresiei muzicale, ajungând ca linia vocală să nu țină seamă 
de expresia textului, ci să se desfăşoare într-o relativă autonomie, atât în ceea ce 
priveşte sintaxa melodiei, cât şi, mai ales, prin pasajele de virtuozitate din 
structura ariilor. Atât virtuozitatea, cât şi frumusețea sonoră, devenite condiții 
esenţiale, au asigurat succesul absolut al operei napolitane, care devenise, aşa 
cum se spunea, doar un “concert în costume”. În aceste condiţii, dramaturgia 
era foarte simplă, rămânând ca opera să aibă doar o finalitate hedonistă. 
Frumusețea melodiei, abilitatea tehnică a sopranelor şi a castraților transformă 
opera într-un divertisment favorit al marilor curți europene, cu excepția 
Franţei, unde bel canto-ul avea baletul drept concurent. 

Opera napolitană cunoaşte o atât de mare strălucire, încât în Europa se vor 
da lupte între opera italiană şi cea națională a diferitelor popoare. Dacă în 
veacul al XVII-lea, creația de operă din diferite centre a fost stimulată de opera 
italiană, în schimb, în secolul următor, opera italiană va încerca anihilarea 
creației locale. 

În Franţa, baletul de curte devenise un spectacol bogat în recitative, arii, 
coruri, interludii şi decoruri bogate, gen în care s-au remarcat Piérre Guedron 
(1565-1625) şi Antoine Boesset (1587-1643). În timpul lui Ludovic al XIV-lea, 
cardinalul Mazarin aduce o trupă italiană de operă, care reprezintă (în 1647), 
între altele, opera Orfeo de Luigi Rossi. În urma succesului operei italiene, se 
declanşează un curent pentru crearea operei franceze. Compozitorul Robert 
Cambert (1628-1677) împreună cu poetul Pierre Perrin scriu în 1660 o pastorale 
en musique, pierdută însă. Cu Pomone (1672), considerată prima comedie 
muzicală franceză, se deschide teatrul de operă. 

Un tânăr italian, Giovanni Battista Lully (1632-1687), cu un deosebit talent 
muzical, vine în Franța la vârsta de 12 ani în suita ducelui de Guise. 
Dovedindu-se foarte abil în creaţiile de balet şi în improvizarea acestora, este 
repede remarcat devenind, în scurt timp, muzician la curtea lui Ludovic al 
XIV-lea. Acesta avea marea “bandă a celor 24 de violine” (Les 24 violons du roi), 
care executa muzica în saloanele regelui. Lully se informează şi învață muzica 
franceză, ajungând să se impună, prin priceperea sa, în postul de muzician al 
curții (superintendent). Anterior, înlăturase pe organizatorii spectacolelor de 
operă - Cambert şi Perrin (care sunt închişi pentru datorii) —, încât Lully obține 
el privilegiu de a organiza „Teatrul de Operă” al curţii. Din acest moment, 
compunând muzică de operă şi de balet pe gustul curții, devine stăpânul 
necontestat al activității muzicale de la curte. 

Baletul dramatic francez, practicat la curte ca un gen de sine stătător, este 
integrat în operă, conferindu-i-se o mare strălucire şi noi virtuți dramaturgice. 
Cu toate acestea, baletele presărate în operele lullyste rămân doar ca o 
strălucitoare expresie coregrafică de divertisment, culminând la sfârşitul operei 
cu o chaconne, unde se poate aprecia întreaga valoare a inspiraţiei sale. 

Deşi italian din naştere, Lully îşi formează un stil vocal adecvat prozodiei 
muzicii franceze care, în pofida vocalelor mai puțin deschise decât cele italiene, 
prezintă o gradaţie subtilă în sonoritatea numeroaselor sale vocale. El conferă 
declamației muzicale o expresivitate specifică sonorității delicate a limbii 
franceze. Ceea ce numesc teoretic francezii declamation lirique se deosebeşte de 
stile rappresenativo italian prin melopeea cu fine fluctuații şi cu ritmul prozodiei 
de mare delicateţe. 

Tot Lully este acela care, spre deosebire de orchestra operei italiene, aduce 
orchestrei franceze o mai mare varietate timbrală şi, totodată, o mai organizată 
desfăşurare sintactică a muzicii orchestrale. Astfel, alături de tematica 
mitologică specifică clasicismului, Lully se dovedeşte a fi un clasic şi prin 
ordonarea limbajului muzical. 

Cu simţ melodic şi intuiție dramatică, în operele sale, Cadmus şi Hermione, 
Alcesta, Theseu, Psyche, Armida, Isis, Phaeton, el foloseşte arii în genul popularei 
chanson a danser, coruri viguroase şi expresive recitative, modelate perfect pe 
specificul limbii franceze, dar şi multe dansuri. Datorită unor momente 
dramaturgice mai consistente, hărăzite orchestrei, el a dezvoltat ceea ce se va 
numi mai târziu uvertura franceză (cu structura: rar, repede, rar). Napolitanii 
ajunseseră deja la o structură tipică a uverturii: repede, rar, repede. Numită 
sinfonie, prin extensie uvertura a dat naştere simfoniei clasice. În istoria muzicii 
coregrafice, Lully se înscrie cu comedii-balet (scrise pentru comediile lui Moliere) 
şi balete (Des Plaisirs, De l'Amour malade). 

Drumul deschis de el este urmat de Pascal Colasse (1649-1709), Andre 
Campra (1660-1741), Andre Destouches şi Marc Antoine Charpentier (1634- 
1704); cu toate acestea, opera încetează de a mai fi la înălțime. Opera de curte 
de la sfârşitul veacului al XVII-lea nu mai poate supraviețui, nici chiar prin 
Rameau, în secolul următor, cu toate elementele noi pe care le introduce. 

După Franța, urmează Germania a fi colonizată de opera italiană. La Viena, 
reprezentarea operei Egisto de Cavalli deschide gustul pentru operă, încât se 
creează teatre de operă italiană, maeştrii italieni Antonio Draghi şi Antonio 
Bertali stabilindu-se la Viena. 

În Germania, războiul de 30 de ani (1618-1648) a pustiit țara şi a împiedicat 
dezvoltarea operei. Abia după terminarea războiului se construiesc multe 
teatre, unde se reprezintă creații italiene, cu interpreți italieni. Cel care pune 
bazele operei germane este Heinrich Schiitz (1585-1672, elevul lui G. Gabrieli la 
Veneţia), cu opera sa, Dafne (1627), de o certă măiestrie vocală şi instrumentală. 

La Minchen, Johann Kasper Kerl scrie opere în stil italian, alături de 
italianul Ercole Bernabei şi Agostino Steffani, iar la Dresda răspândesc genul 
italienii Massimo Bontempi şi Carlo Pallavicino. Abia în ultimul pătrar al 
veacului, la Hamburg apare prima creaţie germană originală, Adam şi Eva, 
aparținând lui Johann Theile (1646-1742). Aici activează şi Wolfgang Franck 
(1641-1695) şi Reinhardt Keiser. În anul 1678, se deschide la Hamburg primul 
Teatru german public, “Gănsemarkt”. 

După sobrietatea din timpul republicii lui Cromwell, regele Carol al II-lea 
introduce în Anglia ceremonii fastuoase, după modelul curții franceze de la 
Versailles. Numeroşi muzicieni francezi şi italieni de la curtea lui Carol al II-lea 
dezvoltă interesul publicului pentru teatrul liric. Pe scena engleză se impun 
opere cu influență franceză şi italiană, aparținând compozitorilor Matthew 
Locke (1630-1677), Ch. Coleman, George Hudson, Pelham Humphrey. Prima 
operă engleză este Venus şi Adonis, de John Blow (1682), scrisă pentru 
divertismentul regelui Carol al II-lea. 

Format la şcoala lui Lully şi la cea italiană, scurta carieră a lui Henry 
Purcell (1659-1695) s-a desfăşurat timp de 15 ani ca organist la Westminster şi 
muzician al curții. Aparține spiritului britanic, căci nu va fi copleşit de 
influențele străine. El a realizat opera națională Dido şi Eneas (1689), utilizând 
procedee din opera venețiană sau franceză a lui Lully. Suprinde caracterele 

esenţiale ale eroilor prin emoționante arii, realizează coruri de mare 
expresivitate, balete şi inspirate pagini orchestrale. Şi operele King Arthur (pe 
libret de John Dryden), Crăiasa zânelor (după Visul unei nopți de vară de 
Shakespeare) se înscriu ca reuşite lucrări dramatice engleze. Cu toate calitățile 
melodice şi expresive, opera engleză după Purcell nu se menţine, ci este 
înlocuită la sfârşitul veacului cu opera italiană. 

Piesele în stil popular din Spania şi Portugalia au rezistat mai mult 
colonizării cu opera italiană. Tradiţia popularelor zarzuela, farsas, comedias 
harmonica, cu librete scrise de autori importanți (Calderon, Lope de Vega, Tirso 
de Molina), sunt ancorate în formule muzicale ale teatrului muzical autohton, 
viu şi pitoresc. 

Paralel cu genul dramatic laic, se dezvoltă forma religioasă de muzică 
dramatică - oratoriul - provenit din acele laudi spirituali, scrise de Animuccia, 
Palestrina şi Victoria pentru congregația lui Filip Neri la Roma. Fiind o formă 
dramatică de concert, oratoriul se execută de către solişti, cor şi orchestră; un 
recitator (historicus) redă în recitativ pasajele epice. 1600, anul reprezentării la 
Roma a lucrării de Emilio Cavalieri, Reprezentarea sufletului şi a corpului, este 
considerat ca dată de naştere a genului. Istoria oratoriului este ilustrată de 
Giacomo Carissimi (1604-1673), devenit model pentru autorii francezi şi 
germani, de Alessandro Stradella şi de Alessandro Scarlatti. 

În Germania, H. Schiitz scrie motete, madrigale, psalmi, cantate religioase, 
Concerte spirituale (mici piese dramatice cu dialoguri), precum şi Oratoriul de 
Crăciun şi trei Pasiuni după loan, Matei, Luca, având ca subiect Patimile lui 
lisus. Suferințele zguduitoare ale lui Christos, răstignit pentru a putea mântui 
oamenii, sunt redate cu mare forță dramatică. Fără arii şi duete strălucitoare, 
oratoriul conţine recitative, arioso-uri, coruri şi pagini orchestrale. Prin 
dimensiunea şi tensiunea lor dramatică, oratoriile şi pasiunile sale vor ieşi din 
cadrul muzicii de cult constituind, aidoma misselor solemne, opere de concert 
care oglindesc puternice trăiri şi conflicte umane prin scene de mare tragism. 

În Baroc, stilul vocal este determinat de cristalizarea operei şi a oratoriului. 
În desfăşurarea sa, opera include diferite modalități de exprimare: recitativul 
sec şi acompaniat, melodii închise cu segmente concise, provenite din genurile 
populare, şi linii vocale extrem de bogate în expresie. Şi oratoriul a contribuit la 
formarea unui stil vocal prin împletirea polifoniei vocale cu cea instrumentală. 
Oratoriul nu renunță la modalitățile de exprimare vocală ale operei, dar 
acțiunea scenică fiind absentă, recitativele, arioso-urile şi dialogurile parlando 
sunt mai rare. Limbajul muzical al oratoriului are expresii vocale concise, pe 
care le găsim şi în cantată, dar şi pagini de virtuozitate, datorită pătrunderii 
stilului instrumental. 

În genere, lucrările religioase, oricât de puternic ar fi dramatismul scenelor 
biblice, păstrează o sobrietate asemănătoare celei impuse de clasicele subiecte 
renascentiste. Şi prețiozitatea salonului artistic, fie el italian, francez sau 
german, a impus o anumită reţinere. În lucrările de la finele epocii Barocului, 
naționalul pătrunde prin formulele muzicii populare mai mult sau mai puțin 

stilizate. Această împrospătare a limbajului muzical baroc premerge 
dezvoltarea limbajului clasic. 

În veacul al XVI-lea, genurile muzicii instrumentale sunt de esenţă lirică, 
fie că provin din cântecul transpus, fie din muzica de dans. Odată cu 
transpunerea polifoniei vocale la instrumente se va include în muzica 
instrumentală şi un dialog, ceea ce înseamnă pătrunderea elementului dramatic 
în lucrările instrumentale. 

Îndeletnicire începută în Renaştere, construcția instrumentelor ajunge în 
Baroc la o dezvoltare tehnică capabilă de exprimări mai complexe. Genurile 
instrumentale independente, apărute în Renaştere, se dezvoltă cu repeziciune, 
devenind apte a reda stări sufleteşti şi procese mai complexe şi mai ample. 
Capacitatea generalizatoare a muzicii instrumentale şi diversitatea formelor 
întrebuințate conferă creaţiilor instrumentale posibilitatea  surprinderii 
diferitelor aspecte din viaţă în desfăşurarea lor. 

Încă din Renaşterea târzie, muzica instrumentală s-a realizat prin 
transcrierea muzicii vocale, prin autonomia muzicii de dans şi prin practica 
instrumentală improvizatorică. Din transcripția muzicii vocale polifonice 
provin ricercarul şi canzona. Ricercarul este transpunerea unui motet imitativ 
pentru instrumente cu clape sau pentru un grup de instrumente. Putem găsi şi 
ricercare pentru instrumente monodice solo, în care predomină tehnica de 
virtuozitate, dar şi pentru ansambluri instrumentale. Ricercarul primitiv era 
alcătuit dintr-un lanț de fraze nemodulante, ca şi motetul. În motetul 
renascentist, ca şi în primele ricercare, imitaţiile se făceau la octavă, mai rar la 
alte intervale. Sub influenţa spiritului tonal, sunt mai dese imitaţiile la cvintă şi 
cvartă, apărând frecvent opoziția dominantică. Totodată, se găsesc contrateme, 
care însoțesc temele cu imitații succesive. 

În Baroc se renunţă la diversitatea tematică şi se tinde spre unitatea 
tematică. Nu mai sunt fraze diferite, ci una unică. Monotonia tematică este 
compensată de fraze modulante, ce vor fi un valoros element de exprimare, 
alături de variațiunile temelor. Modulaţia permite expresia unor trăiri în mersul 
lor, evocând transformarea şi dinamica procesului sufletesc, iar variațiunea 
permite o redare mai elocventă a schimbărilor afective, a atitudinilor sau a 
conflictelor interioare. Provenind din motet, ricercarul va avea ca trăsătură 
caracterul sobru şi sever al stilului polifonic religios. În schimb, canzona, o 
transcriere a unei chansone, are o dinamică mai vie, o ritmică stenică şi un 
caracter popular. Prin diversitatea temelor, canzona tinde mai mult către epic 
decât ricercarul. 

În a doua jumătate a veacului al XVII-lea, ricercarul conţine modulaţii şi 
expuneri tematice în alte tonalități, făcându-se pasul hotărâtor spre fugă, una 
dintre cele mai stricte, mai sobre şi mai dense forme ale Barocului, clădită pe 
principiul imitației subiectului la diferite voci, pe existența contrasubiectului şi 
a unui plan modulatoriu complex. Ea este o construcție polifonică 
instrumentală bazată pe o temă unică (subiect), imitată la treapta a cincea 
(răspuns) şi însoțită de o temă complementară (contrasubiect). Nu sunt două 

teme, căci a doua nu contrastează cu prima şi nu se aduce separat, ci ea 
completează sensul subiectului. După expunerea subiectului şi a răspunsului, 
în strofa mediană apar o serie de episoade şi reprize mediene - expuneri 
succesive în diferite tonalități. Pasajele modulatorii sunt episoade construite pe 
segmente secvențate. Expunerile în diferite tonalități se termină uneori cu o 
pedală pe dominantă, alteori se intonează subiectul în tonalitatea principală în 
diferite forme de canon. Intrările în canon se numesc stretti, la sfârşitul cărora 
apare repriza finală cu ultima intonare a subiectului. 

Fuga reprezintă apogeul formelor polifonice, fiind cea mai reprezentativă 
formă a Barocului, căci reflectă diferite şi contradictorii aspecte ale acestei 
epoci. Rigoarea clasică a expoziţiei, inventivele canoane din stretti, ingenioasele 
recurenţe şi inversări ale subiectului dau fugii o austeritate clasică, în timp ce 
bogăţia de imagini din micile episoade, ca şi arcul dramaturgic variat, oferă 
posibilitatea de a urmări multiple stări afective. Fuga nu are forme urmaşi, dar 
unele elemente ale sonatei clasice se găsesc în fugă. Principiul dezvoltării şi 
prezenţa sa în secțiunea mediană a formei de sonată provin din fugă. În 
sonatele şi simfoniile clasice se găsesc pasaje fugate, adică expoziţii de fugă în 
contextul unor dezvoltări. 

Spre deosebire de filiera motet-ricercar-fugă, terminată în Baroc cu 
desăvârşirea fugii, altă succesiune, suita-sonata de cameră-sonata preclasică, va 
pregăti apariția unei alte forme, şi anume sonata clasică. Suita este un ciclu de 
piese provenite din muzica de dans. Prin ritmul specific, tempo-ul şi caracter 
expresiv diferit, ele pot exprima diferite aspecte ale vieţii sufleteşti. Într-o suită 
se învecinează dansuri simple, de alură populară, cu cele grațioase şi cizelate, 
de salon, iar tratarea muzicală poate fi făcută cu sofisticate polifonii, dar şi cu 
armonii extrem de simple. Expresia ei se întinde de la atmosfera de salon la 
tragicul profund, iar ca finalitate, suita poate fi divertisment sau muzică de 
adâncă expresie a vieții. 

Suita prezintă un ciclu de imagini de sine stătătoare, structura părților 
componente fiind însă diferită. În suita Barocului, părțile sunt construite în 
formă monotematică bistrofică, tristrofică mică sau mare, rondo monotematic 
sau variațiuni polifonice sau omofonice. Cea mai frecventă formă este cea 
bistrofică monotematică, denumită de D. Cuclin formă S, constituită din două 
strofe repetate. Fiind monotematică, forma S este statică, cu toate acestea, 
imaginea muzicală are şi un element dinamic realizat prin modulație. Tranziția 
de la tonică la dominantă şi revenirea la tonică înseamnă mişcare. 
Particularizarea se face prin caracterul temei şi prin amintitele desfăşurări 
libere din fiecare strofă în parte, unde secvenţările diferitelor motive din temă 
sau străine de ea pot oglindi evoluții diferite. 

Forma suită are două strofe. În prima se enunță tema în tonalitatea 
principală, o desfăşurare liberă conducând spre tonalitatea dominantei sau a 
relativei, cu care se sfârşeşte. A doua începe cu expunerea temei la dominantă, 
apoi o desfăşurare liberă readuce tonalitatea inițială. Forma S apare sub trei 
aspecte: simplă, cu double sau cu trio. În desfăşurarea suitei intervine uneori şi 

principiul variațional, folosit ca împodobire sau galanterie de salon, fie cu 
uşoare sublinieri sau prin diferențieri mai conturate. 

Dansul din suită se repetă integral, dar nu aidoma, ci variat. Reluarea 
dansului se numeşte double, păstrând aceeaşi schemă ca dansul inițial. Prin 
folosirea double-ului se părăseşte unicitatea imaginii. Un pas înainte, spre o 
exprimare mai complexă, se face cu forma S cu trio. Trio-ul este un dans de 
acelaşi gen cu primul, dar cu profil expresiv diferențiat. Pentru ca elementul de 
contrast să fie evident, al doilea dans era executat doar de trei instrumentişti în 
loc de ansamblu. De obicei, al doilea dans este mai liric şi mai liniştit față de 
vigoarea primului. Alteori, dacă primul este mai sobru, al doilea are un caracter 
mai exuberant, rustic sau popular. Dansul de curte, gavota, are drept trio unul 
rustic, pastoral, cu elemente onomatopeice ale cimpoiului, de unde numele de 
musette. 

Uneori, părțile componente ale suitei sunt scrise şi în forma tristrofică sau 
rondo monotematic. În forma tristrofică (ABA), B-ul contrasteză tonal, tematic şi 
ca expresie, iar între secțiuni nu există punți. Rondo-ul monotematic are un 
număr mare de strofe (ABACADA), prima având funcţie de refren, care revine 
periodic, iar celelalte episoade - denumite de francezi cuplete - uşor 
diferențiate, alternează cu refrenul. Episoadele nu sunt puternic contrastante, 
iar trecerea de la refren la cuplete se face direct sau prin scurte tranziții. În 
rondoul clasic bitematic (ABACABA), revenirea cupletului secund are 
caracterul unei idei secundare, diferențiată sau opusă refrenului. În această 
structură se poate desluşi tendința spre bitematism şi reexpoziție, prefigurând 
trăsăturile sonatei clasice. 

În unele suite găsim şi procedeul variațional: polifonic, realizat pe bas 
ostinat, şi ornamental în scriitura omofonică (în arii, sarabande sau gavote cu 
variațiuni), care realizează imagini diverse şi, uneori, mai depărtate de sensul 
temei date. Începutul îl fac compozitorii cu ciaccona, passacaglia şi follia, unde, pe 
un bas ostinat de opt măsuri, se deapănă o serie de variațiuni cu încărcată 
ornamentică. Cu coralul variat, organiştii germani merg mai departe, 
anticipând simfonismul german de mai târziu. 

În structura internă a suitei desluşim unele inovări, datorate adaptării 
formei la un conţinut nou şi cerinţei de simetrie. În prima strofa întâlnim un 
desen melodic la dominantă sau relativă, ce constituie un prim pas spre 
bitematism, iar în a doua, în afară de expunerea temei la dominantă (sau la 
relativă), spre sfârşitul ei, se reia tema în tonul iniţial, în aşa-numita formă S cu 
reexpoziție. Tot în strofa a doua, în locul expunerii temei la dominantă, apare, 
uneori, un început de travaliu tematic, care prefigurează dezvoltarea din sonata 
clasică. 

Aceste inovaţii le găsim şi în sonatele pentru pian de Domenico Scarlatti 
(1685-1759): o a doua idee în tonul dominantei sau relativei, iar în a doua strofă 
apare un mic travaliu al uneia dintre idei şi chiar elemente de reexpunere 
tematică. Sonatele sale pentru pian merg de la simpla formă a suitei până la 
prefigurarea sonatei clasice bitematice cu dezvoltare. Precursor al lui M. 

Clementi, D. Scarlatti prezintă în sonatele sale pentru pian o scriitură 
impecabilă şi rafinament coloristic, stilul său instrumental anunțând tehnica 
pianistică clasică. 

În secolul anterior, sonata era termenul folosit pentru a denumi o piesă 
sunată la instrumente cu arcuş sau de suflat, spre deosebire de cantata, intonată 
de voce, sau toccata, executată la instrumentele cu claviatură. În secolul al XVII- 
lea şi la începutul celui următor, termenul de sonată este întrebuințat pentru 
denumirea suitelor. Treptat, denumirile dansurilor dispar, părțile suitei fiind 
intitulate doar cu termenii de mişcare. Se cunosc două tipuri de sonate: da chiesa 
şi da camera. 

La finele veacului al XVII-lea, sonata cuprinde părțile ciclului de suită. Cele 
patru dansuri tipice suitei (allemanda, couranta, sarabanda, giga) vor genera 
spiritul părților sonatei clasice. Sonata da chiesa cuprinde patru părți: un 
preludiu grav şi cantabil, un allegro fugat sau o piesă în forma S cu expuneri 
fugate, o arie lirică şi o piesă vioaie, de cele mai multe ori de tip gigă cu ritmuri 
provenite din muzica de dans. Sonata da camera este o suită de piese de dansuri, 
în care treptat se omit titlurile de dans. Spre finele veacului al XVII-lea, genurile 
da chiesa şi da camera se împletesc, dând sonata preclasică. În secolul al XVIII- 
lea, ambele sonate se confundă, iar în ceea ce priveşte forma apar transformări, 
ce conduc la forma sonatei clasice. 

Introducerea ce preceda o operă, cunoscută azi sub numele de uvertură, nu 
avea în secolul al XVII-lea o formă fixă. Al. Scarlatti a fixat tipul uverturii 
italiene, alcătuită dintr-un andante prezentat între două allegro-uri (deşi el a 
scris uverturi în forme foarte variate), în timp ce Lully a stabilit tipul uverturii 
franceze: o mişcare lentă, urmată de una rapidă şi o piesă de dans. 

Din uvertura italiană derivă concertul instrumental. Pentru a se obține 
contraste s-au introdus dialoguri între un grup mic de trei instrumente - 
concertino - şi masa orchestrală - concerto grosso. Dezvoltându-se virtuozitatea 
instrumentală, spre sfârşitul secolului al XVII-lea şi începutul celui următor, 
grupul concertino variază, folosindu-se şi suflători, şi scriindu-se chiar concerte 
pentru un singur instrument cu acompaniament. Atât concerto-ul grosso, care a 
precedat concertul pentru un singur instrument, cât şi fuga şi suita de dansuri 
au rămas în uz până în zilele noastre. 

În Baroc s-au creat forme şi mijloace de exprimare determinate de 
necesitatea practicii muzicale. Autorii din veacul al XVII-lea au simplificat 
polifonia, folosindu-se de melodia acompaniată prin segmentarea fluxului, prin 
crearea unei sintactici bine conturate şi a unei scriituri instrumentale foarte 
clare şi fluente. Prin cultivarea liniilor melodice cu capricioase contururi, se va 
ajunge la o literatură de virtuozitate, care caracterizează parțial Barocul. 

Limbajul muzical instrumental al Barocului prezintă o bogată ornamentică, 
precum şi puternice contraste dinamice, armonios colorate. Înlănţuirile 
acordice, realizate sub imperiul legilor tonale, au dat monodiei acompaniate o 
sporită capacitate de expresie. Ea nu se va mai mărgini numai la susținerea 
sonoră, ci contribuie activ, ca parte integrantă, la exprimarea muzicală, 

potenţînd exprimarea recitativică, dominantă în secolul al XVII-lea. 

Făurindu-se o muzică exclusiv instrumentală, s-au creat genuri 
determinate de practica utilitară, legate de solemnitățile de la curte sau de 
petrecerile familiale. Datorită noilor dimensiuni expresive, muzica 
instrumentală a fost practicată şi cu finalitate exclusiv artistică, şi anume în 
„Concertele publice”, cum au fost cele organizate de John Bannister (la Londra - 
1672), de „Concertele spirituale” (la Paris - 1725) şi de “ Abendmusiken”- Seri 
muzicale, inițiate de D. Buxtehude (Lübeck - 1673). 

Sâmburele viitoarelor concerte se află în Collegium musicum, înfiinţate în 
principalele centre europene ca: Praga, St. Gall, Bremen, Schaffhausen, Halle, 
Bâle, cele mai cunoscute fiind la Hamburg şi Leipzig. Ele erau ansambluri de 
amatori, apoi profesionişti, uniți pentru a face muzică în comun pentru 
delectarea proprie. Şedinţele muzicale se sfârşeau cu o masă (convivia). Treptat, 
şedinţele aveau şi ascultători, formând primul public meloman. 

Corespondentul francez şi italian al “ Colegiilor” au fost “ Academiile”, care 
organizau, începând cu a doua jumătate a veacului al XVII-lea, regulat, 
concerte, cum au fost cele inițiate la Paris, în anul 1656, de către fondatorul 
şcolii claveciniştilor francezi, J. Champion Chambonnieres (1602-1672) şi 
“ Academia Filarmonică” din Bologna (1679), rezervată elitei artistocratice. Şi la 
Roma, în marile saloane ale principilor şi cardinalilor, era găzduită 
“Academia”, o reuniune a artistocraţiei. Ele erau patronate de un mecena, cum 
a fost regina Cristina a Suediei, cardinalul Ottoboni sau marchizul Ruspoli, în 
palatul căruia a ființat “Academia Arcadienilor” şi unde a înflorit muzica 
instrumentală de cameră şi de concert. 

Unul dintre membrii arcadienilor a fost Arcangelo Corelli (1653-1613), 
şeful şcolii violoniştilor italieni (elevul lui Allegri), care a scris sonate de mare 
cantabilitate şi echilibru clasic. De la el au rămas modele de sonate pentru 
vioară cu bas continuo, sonate de cameră şi religioase, trio-sonate, primele 
concerte grossi, el fiind considerat şi creatorul stilului modern al violinei. 

Ca şi Corelli, din renumita şcoală de la Bologna face parte şi Giuseppe 
Torelli (1674-1745), violonist remarcat şi de Germani, autor de trio-sonate şi 
simfonii. Contribuie la făurirea stilului concertant şi stabileşte forma 
concertului baroc, prefigurând primele concerte pentru vioară solo, gen în care 
a fost urmat apoi de Antonio Vivaldi (1678-1741). 

Vivaldi a cunoscut gloria europeană ca dirijor, violonist, pedagog şi 
compozitor. La Veneţia, el a organizat concerte de muzică instrumentală şi 
vocală la orfelinatul de fete, pentru care a scris concerte-solo, concerte grossi, 
sonate, trio-sonate, simfonii. În privința sonatelor pentru vioară, creația sa nu 
prezintă sensibile progrese față de cea a predecesorilor; în schimb, concertului îi 
dă o mare dezvoltare. Îi consacră forma tripartită (Allegro-Andante-Allegro), 
echilibrează dialogul între solişti şi ripieni acompaniatori, dă pagini de profund 
lirism în părțile lente şi variază continuu ritmica părților rapide. Nu respectă 
formaţia tradițională a grupului concertino, ci încredințează rol solistic şi unei 
singure violine. A scris şi concerte cu trei şi patru viori soliste. 

Vitalitatea muzicii vivaldiene asigură prezența lucrărilor sale în 
programele de concert. Astăzi se cântă şi concerte scrise cu concertino 
tradițional, concerti grossi, dintre care cităm Estro armonico, La cetra. Mai puţin 
cântate sunt simfoniile, iar opera sa dramatică a căzut în uitare. Vivaldi aduce o 
contribuţie şi în istoria muzicii programatice, căci unele concerte sunt menite a 
evoca diferite tablouri: Anotimpurile, Furtuna pe mare, Noaptea, Plăcerea. El este 
cel mai reprezentativ compozitor al Barocului venețian prin simplificarea 
polifoniei şi utilizarea pe scară largă a melodiei acompaniate, realizând o 
scriitură limpede cu melodii fluente şi anticipând simfoniile lui Stamitz şi 
Haydn. 

Din şcoala violoniştilor italieni fac parte şi Giovanni Vitali (1644-1692), 
care aduce în sonatele de vioară dezvoltări tematice şi procedeul temei unice 
pentru toate părțile ciclului, G.B. Bassani (1657-1715), el stabileşte planul tonal 
al părților sonatei, G. Legrenzi, care scrie echilibrate cvartete de coarde, 
Benedetto Marcello (1686-1739), Francesco Geminiani (1687-1762), Francesco 
M. Veracini (1690-1750), Tomaso Albinoni, Pietro Locatelli (1695-1764). 
Italienii au impus această şcoală în Europa prin forme solide de sonate, trio- 
sonate şi concerte gosssi, deschizând drumul simfonismului clasic. 

Giuseppe Tartini (1692-1770) continuă tradiția violoniştilor italieni. 
Călătorind mult şi activând în diferite centre, el acumulează experienţe şi îşi 
îmbogățeşte stilul. Tematica clară şi expresivă, cantilena caldă se îmbină cu 
pasaje de mare virtuozitate. Ca şi în cazul lui Paganini, contemporanii săi 
atribuiau tehnicii sale impresionante o origine diabolică. Sonata Trilul diavolului 
a căpătat acest nume datorită unei legende naive, după care Tartini ar fi scris-o 
în urma unui vis în care diavolul însuşi i-ar fi dictat lucrarea. 

Pe lângă activitatea violonistică şi componistică, el a avut şi preocupări 
teoretice privind atât pedagogia instrumentului, cât şi problemele armoniei. 
Astfel, el este autorul unui Tratat de muzică după adevărata ştiinţă a armoniei 
(1754), al celui despre Arta arcuşului şi al unui manual despre Ornamentele 
muzicii, apărut postum, în traducere franceză. În general, el rămâne legat de 
stilul patetic şi cantabil al ialienilor, muzica sa având o mai mare profunzime. 
Găsim la el şi unele elemente structurale, încercări de reexpunere a temei 
principale, prin care contribuie la crearea formei de sonată. 

Un renumit violonist a fost austriacul Fr. Hans Biber (1644-1704, înnobilat 
de împărat), care ne-a lăsat primele sonate pentru vioară solo, şi germanii 
Thomas Baltzer şi Nikolaus Strunck. 

Dacă cantabilitatea italienilor a deschis drum nou în muzica instrumentală, 
contemporanii lor francezi, deşi mai conservatori şi păstrători ai tradiției 
polifonice, sunt influențați de stilul cantabil italian. În muzica scrisă pentru 
salonul francez se idiliza viața rustică şi chipul păstorilor sau se evoca 
caracterul aristocraților, prin fine portrete psihologice. De cele mai multe ori se 
scria muzică de dans sub forma unor suite, numite concerte sau “trio sonate” 
(sonate à tre), în care piesele provenite din muzica de dans alternau cu cele de 
construcție muzicală pură. 

S-au remarcat reprezentanții şcolii claveciniştilor francezi în frunte cu 
Jacques Champion  Chambonnieres, Louis Couperin, Louis Marchand, 
d'Anglebert, Nicolas Nivers, Francois Couperin (1678-1733), care au scris suite 
de dans, unele piese purtând titluri evocatoare. Descendent, ca şi Bach, dintr-o 
familie de muzicieni, Couperin trăieşte într-o perioadă în care Franţa era 
literalmente cotropită de italienisme. Pentru a răzbate, el şi-a publicat primele 
opere ca fiind ale unui italian (Cuperini). 

Cu toată preferința pentru stilul italian al aristocrației saloanelor, şi 
lucrările claveciniştilor francezi s-au impus prin trăsături specifice. Simplitatea 
expresiei, vivacitatea ritmică şi claritatea melodică ale artei populare franceze 
au pătruns în muzica salonului prin cântecele de dans stilizate. Linia melodică 
simplă, fluentă, cu ritmica bine ordonată, cu graţia ei fermecătoare, este 
împodobită cu ornamente numeroase, ce nu sufocă însă mersul melodic. Verva 
acestei muzici, gingăşia şi suavitatea ei sunt specifice artei claveciniştilor 
francezi care abordează genul miniaturii, atât de potrivit reflectării vieții 
salonului. În afara dansului stilizat, Couperin şi urmaşii săi au scris multe piese 
cu titlu descriptiv. 

Suitele lui Couperin, denumite ordres, sunt alcătuite din dansuri în care, 
alături de expresia dansului pompos de curte, găsim şi simplitatea dansului 
popular. Altele cuprind piese ale căror titluri ne arată că este vorba de portrete 
muzicale (Favorita, Burboneza) sau evocări de stări sufleteşti (Regrete, Furori 
bachice). În afară de forma suitei, Couperin a folosit mult rondo-ul şi tema cu 
variațiuni. Sub titlul de Les Folies françaises, această suită cuprinde mai multe 
tablouri descriptive, realizate prin variate variațiuni ce împodobesc tema. 

În afara pieselor pentru clavecin, Couperin a scris “trio sonate” după 
modelul italian. În prefața concertelor publicate sub numele de Gusturile 
reunite, arată că cele două stiluri, italian şi francez, sunt la fel de valoroase. Cele 
două lucrări, Apoteoza lui Lully şi Apoteoza lui Corelli, demonstrează capacitatea 
sa de a scrie în ambele stiluri. Muzica sa, expresie a rococo-ului, farmecă prin 
suavitatea ei. Deosebit de valoros este elementul descriptiv, imaginile redate 
oglindind veridice aspecte ale societății, unele dintre ele având şi caracterul 
unor satire (Les Folies frangaises). 

Alţi reprezentanţi ai rococo-ului francez sunt: Jacques Aubert, Charles 
Dieupart, Boismortier, Nicolas Clerambault, Charles Dandrieu, Claude Daquin 
şi J. Ph. Rameau (1685-1764), care subordonează invenţia melodică progresiei 
armonice, căci, după opinia sa, melodia rezidă din armonie. 

Dacă şcoala organiştilor păstrează tradiția polifoniei, cea a lutiştilor 
dezvoltă muzica franceză prin diferite transcripții din muzica vocală la lăută, 
dar şi prin suite de dansuri pentru acest instrument încă în vogă. Claveciniştii 
francezi îmbină bogata armonie şi sonoritatea colorată a orgii cu stilul placat şi 
bogat ornamentat al lăutei şi cu ornamentica specifică muzicii vocale. Suitele 
franceze conțin miniaturi delicate, piese de dans stilizate cu titluri programatice. 
Cu Rameau se încheie dezvoltarea artei claveciniştilor francezi. 

S-a impus şi şcoala organiştilor, fondată de Jean Titelouse (1553-1635) şi 

continuată de Niolas Nivers (1632-1714), Nicolas Lebegue (1631-1702), Nicolas 
Grigny (1672-1708), iar muzica pentru lăută este ilustrată de Denis Gautiers, M. 
de Lanclos, Pinel Raquet, Ch. de Mouton, care au cedat cu greu supremației 
clavecinului. 

După moartea lui Lully, în timpul regenței (1715-1723) şi apoi sub Ludovic 
al XV-lea, se trece la stilul rococo, reprezentat de violonistul Jean Marie Leclair 
(1697-1764), fondatorul şcolii violonistice franceze, care uneşte stilul italian cu 
cel francez în sonate, trio-sonate şi concerte pentru vioară, de violistul Marin 
Marais (1656-1728) şi de belgianul Loëillet. 

În muzica pentru vioară, germanii sunt tributari italienilor şi francezilor. În 
schimb, se remarcă şcoala organiştilor germani prin creații de mare vigoare şi 
bogăţie coloristică, reprezentată fiind de elevul olandezului Jan Peter 
Sweelinck, Samuel Scheidt (1587-1654), capelmaistrul ducelui de Brandeburg. 
Din şcoala organiştilor din sud fac parte: Johann K. Froberger (1515-1667, 
organistul curții vieneze şi elevul lui Frescobaldi), Johann Pachelbel (1653-1700, 
organist virtuoz la Viena şi Nürnberg), Georg Muffat, Johann Kasper Kerl 
(1628-1695, organist la catedrala Sf. Ştefan), J. T. Richter, muzician vienez. 
Lucrările lor prezintă o mare rigoare tehnică, scriitură densă şi clare structuri. 

Alături de ei activează organiştii din nord, reprezentați de renumitul J. 
Dietrich Buxtehude ((1537-1607), inițiatorul “ Concertelor spirituale” (“Seri de 
muzică”) în Lübeck, de ilustrul organist improvizator din Hamburg, J. Adam 
Reincken (n. 1665) şi de Georg Böhm (1661-1733). Muzica lor surprinde prin 
inovații armonice şi coloristice, prin varietatea formei şi a ritmicii. La Leipzig, 
înainte de Bach la Thomaskirche, a funcționat alt cunoscut organist, Johann 
Kuhnau (1660-1722). El a scris “Istoriile biblice”, creații programatice pentru 
clavecin, iar clavecinistul J. K. Fischer (1650-1746), “Ariadna Musica”, foarte 
importantă pentru Clavecinul bine temperat al lui Bach. 

În Anglia, după războiul civil, dictatura republicană a lui Cromwell a tăiat 
avântul muzicii engleze din epoca elisabetană. Chiar şi literatura cunoaşte o 
decădere, cu excepţia lui J. Milton. Puritanii au interzis polifonia în biserică, 
suspectă de catolicism, încât activitatea muzicală s-a refugiat în sfera muzicii de 
casă. În timpul restauraţiei Stuarţilor, se reînființează capela regală (după 
model francez) a “celor 24 de violonişti”, condusă succesiv de violoniştii Thomas 
Baltazar, Nicolas Lammere, francezul Louis Grabu, italianul Nicola Matteis, 
englezul Nik. Staggins, care au impus muzica engleză şi au refăcut climatul artistic. 

Înfloreşte muzica instrumentală prin Mathew Locke (1633-1672), căpitanul 
Pelham Cook şi elevii săi: John Blow (1648-1708), Orlando Gibbons (1585-1625), 
Thomas Humphrey (1647-1674), Henry Purcell. Strălucitoarele ceremonii de la 
palat şi cele religioase erau realizate cu ajutorul muzicii, compusă de 
compozitorii de la curte. Influențaţi de italieni şi de francezi, virginaliştii 
englezi din secolul al XVII-lea scriu suite de dansuri stilizate, vestitele fancy 
(fantezii) şi in nomine. 

Muzica de orgă este reprezentată de Th. Tomkins, Chr. Gibbons, Rogers, 
Hingsdon, M. Locke, J. Blow, H. Purcell, care sunt atraşi de tehnica variațională 

şi de formele polifonice. Englezii au scris şi trio-sonate după model italian, dar 
şi în genul variațional al consort-ului (muzica pentru ansambluri omogene de 
viole sau eterogene), semnate de Simpson, North, Mace, ]. Jenkins (1592-1578). 

Muzica italiană a atras şi pe muzicienii spanioli, dar, în ciuda influenței 
acesteia, ei păstrează note proprii. Dintre muzicienii spanioli, chitaristul virtuoz 
Dorsi străbate toată Franța, Barzeno, Italia, iar fagotistul Bartolomeo de Selms 
este prezent la curtea vienezilor. S-au remarcat organiştii spanioli Aquilera de 
Heredia, Manuel Rodrigues Coelho, Manuel Correa, Juan de Cabezon, Juan 
Cabanilles. Importanti polifonişti, maeştrii ai tehnicii variaționale, sunt Aniceto 
Baylon, Battista Cornes, Juan Pubo, Antonio Orteles şi portughezii Duarte 
Lobo, Manoel Cardero, Diego Dias Melgas. Până în veacul al XVII-lea, stilul 
iberic este ferit de influenţa italiană şi datorită creaţiei lui Juan Hidalgo, Juan 
Diego Ortiz, Vicente Espinel, Juan de la Bona, Joseph Basso, Alvaro Pedro 
Gonzales, Juan Blas de Castro, Carlos Patino, Juan de Palomares. 

Cultura muzicală românească în secolul al XVII-lea 


Țările Române cunosc o largă deschidere spre universul renascentist, care 
a pătruns pe trei căi - Polonia, Ungaria, Italia - şi spre Barocul european, 
vehiculat de Contrareformă. Dacă secolele al XV-lea şi al XVI-lea reprezintă 
apogeul artei medievale, următoarele două secole ilustrează veacul de aur al 
literaturii noastre vechi. Personalități importante, precum cronicarii Gr. Ureche, 
Miron Costin, Stolnicul Cantacuzino, D. Cantemir, mitropoliţii Varlaam, 
Dosoftei, A. Crimca (ctitorul Mânăstirii Dragomirna), Simeon Ştefan, N. 
Milescu (autorul Descrierii Chinei) şi cărturarul Udrişte Năsturel, buni 
cunoscători şi ai culturii antice, au aşezat cultura noastră într-un loc important 
în aria răsăriteană. 

Despre Dimitrie Cantemir, George Călinescu afirmă că simbolizează 
nivelul vechilor noştri cărturari. Cea mai luminată personalitate a Renaşterii 
moldave, Cantemir a influențat evoluția spiritualității europene, fiind primul 
care a integrat cultura noastră şi muzica turcească în circuitul european, 
deschizând gustul pentru arta orientală. Numele său este înscris în istoria 
muzicii turceşti prin creațiile sale şi prin tratatul de muzică osmană, în care 
propune un nou sistem de notație. 

Altă figură remarcabilă a fost mitropolitul Petru Movilă (1596-1646), 
descendent din familia Movileştilor, care, după studii făcute la Lvov, ajunge în 
1633 mitropolitul Kievului. Aici va înființa un colegiu şi o tiparniță, scoțând la 
lumină importante cărți de slujbă bisericească. El este primul care realizează 
dialogul între cultura răsăriteană de tradiţie bizantină şi cea apuseană, 
anticipând procesul occidentalizării Răsăritului. Printre ucenicii săi s-au aflat 
mitropolitul Varlaam şi călugărul Meletie, cărora le-a dăruit câte o tiparniţă (la 
laşi, respectiv la Govora). În perioada 1633-1653, Varlaam a tipărit la laşi 
importante cărți de învățătură creştină - Cazania (1643). Opera sa a fost 
continuată de mitropolitul Dosoftei, cu Psaltirea în versuri (în 1673), Liturghier 
(1681), Molitfelnic (1682), Octoih, Vieţile Sfinților şi cele 12 Minee. 

Din veacul anterior, Alba Iulia devenise un important centru cultural. Aici 
mitropolitul Simeon Ştefan tipăreşte Noul Testament (1648), în prefață căruia 
specifică faptul că l-a scris “pentru a fi înțeles de toată țara”. Tot în Transilvania 
a apărut o Psaltire (în 1667), tradusă de Viski Janos, iar în Ţara Românească o 
Psaltire slavonă (în 1637). După Catavasierul (1654) lui Vlad Grămăticul, Calist 
Ieromonahul traduce Stihirarul, Triodul, Penticosatarul, iar Damaschin, Triodul 
(1683). Prin aceste traduceri de cărți religioase, biserica a contribuit la făurirea 
limbii literare unitare, cărțile sfinte circulând în toată țara. 

În Evul Mediu, ortodoxia a fost un stâlp de rezistență al neamului şi o 

cetate de apărare a unității neamului. După tentativele eşuate ale Papalității 
medievale, ale Ungariei şi ale Poloniei catolice de a ne stăpâni prin forța 
armelor, în veacul “luminilor” ele au fost reluate de puternicul Imperiu austriac 
asupra ardelenilor. Prin viclenie, în anul 1701, Viena imperială realizează 
“Unirea cu Roma” a bisericii ortodoxe din Transilvania, dorind să-şi atragă 
majoritatea românilor ortodocşi. A dat o lovitură unității poporului român, 
încercând să rupă legăturile ardelenilor cu cei din Moldova şi Tara 
Românească. Astfel a apărut biserica greco-catolică prin acceptarea de către o 
minoritate a trei doctrine catolice (filioque, purgatoriul, azima) în schimbul 
unor avantaje lumești: accesul la şcolile înalte catolice şi promisiunea făcută 
preoților români că vor fi egali în drepturi cu celelalte națiuni. Şi-au păstrat însă 
ceremoniile, sărbătorile şi felul de a cânta ale bisericii ortodoxe. După o 
cumplită prigoană asupra ortodocşilor, care s-au opus Unirii cu Roma, Viena 
trece la atacuri violente, trimițând în 1761 pe generalul Bukov să dărâme cu 
tunurile bisericile şi mânăstirile ortodoxe. 

Ca şi în secolele anterioare, în veacul al XVII-lea, curțile domnitorilor 
români continuă a fi importante centre de cultură prin organizarea unor variate 
manifestări artistice. Numeroşi prinți stimulează activitatea muzicală: în 
Moldova, leremia Movilă (1601-1608), Vasile Lupu (1634-1653, ctitorul bisericii 
Trei lerarhi), Gheorghe Ştefan (1653-1658), Gheorghe Duca (1668-1672, 1678- 
1683, zideşte mânăstirea Cetăţuia), în Ţara Românească, Radu Şerban (1602- 
1611), Matei Basarab (1632-1654, clădeşte mânăstirile Căldăruşani şi Arnota), 
Şerban Cantacuzino (1678-1688, construieşte biserica Cotroceni), Constantin 
Brâncoveanu (1688-1714, zideşte mânăstirile Hurez, Sâmbăta de Sus), iar în 
Transilvania (trecută în 1688 sub dominaţia Vienei după pacea de la Karlowitz), 
Gabriel Bethlen (1623-1629), Mihai Apafi (1661-1690) şi guvernatorul Gh. Banffy 
(1691-1704). 

La curțile domneşti activează formaţii de ceremonial: cea militară (grupul 
trâmbițaşilor, buciumaşilor, cimpoieşilor, surlarilor) împreună cu formaţia 
instrumentală de tip european (fistulatores) şi oriental (meterhaneaua). Odată cu 
amestecul turcilor în viața noastră politică, la numeroase ceremonialuri se 
infiltrează irmoase greceşti şi pestrevuri turceşti. Este începutul influenței 
orientale asupra cântării noastre psaltice, extinsă în secolul următor asupra 
genurilor folclorice şi apoi asupra cântecelor de lume (sec. al XIX-lea). 

Această influență a fost mai puțin simțită în Transilvania, unde era 
pregnantă influența europeană. Dovadă, la curtea lui Gabriel Bethlen din Alba 
au fost aduşi muzicieni din Italia, Germania, Boemia, chitaristul spaniol Don 
Diego, organiştii germani Johann Preusiger, Michael Hermann, Johann 
Thosselius, cehul Frederic Beck, care au făcut cunoscută muzica lor de curte. La 
fel, şi principele Adam Bethlen (în 1641) angajează instrumentişti străini 
(vioară, lăută, corn, trompetă). 

În secolul al XVII-lea, la curtea din Alba Iulia existau muzicieni de diferite 
naționalități, care activau împreună într-o atmosferă de Renaştere târzie. În 
catedrala calvină, principele G. Bethlen a introdus cântarea corală în unison, 

după modelul anglican. Preocupat de îmbogățirea formaţiei instrumentale, în 
anul 1627 îi cere lui Ladislau Czeffey să-i aducă din Franţa un bun trompetist. 
Soția sa, Catherina de Brandenburg, o mare iubitoare a muzicii (cânta la 
virginal), va sosi în anul 1626, avându-l în suita sa şi pe organistul M. Hermann. 

Şi Vasile Lupu şi-a organizat ceremonialul după modelul regilor creştini. 
Astfel, la nunta fiicei sale, Maria, cu cneazul lituanian J. Radziwill (1645), 
ceremonialul s-a desfăşurat cu jocuri româneşti şi străine după moda 
europeană, la fel şi la nunta celeilalte fiice Ruxandra, cu Timuş, fiul cazacului 
Bogdan Hmelnițki (1652). 

Mare ctitor de cultură, Vasile Lupu a acordat importanță deosebită şcolii, 
ca prim element de cultură şi de educaţie. În documentele vremii sunt 
consemnate 20 de şcoli: româneşti, ruteneşti, greceşti, armeneşti. Altă mândrie a 
Iaşului, au fost biserica „Trei Ierarhi”, dar şi „Colegiul Vasilian”, unde cântarea 
de strană se preda după note, cântecele bisericeşti fiind necesare la toate 
ceremonialurile laice şi religioase. După model european, la petrecerile 
organizate de acest domnitor cânta la palatul său corul de copii, prezent şi la 
slujbele religioase. În anul 1647, un grup de tineri de credinţă catolică, i-au 
cântat domnitorului imnuri religioase în latină şi româneşte. 

Altă importantă înfăptuire a fost tiparnița de la „Trei Ierarhi”, unde s-au 
editat în româneşte cărți de cult. Totodată, mitropolitul Varlaam deschide o 
„Şcoală de muzică”, unde se preda cântarea bisericească. În călătoria 
întreprinsă în Ţările Române, diaconul Paul de Alep şi patriarhul Macarie din 
Antiohia (1653-1654, 1656-1657) au observat că la Târgovişte şi laşi liturghia se 
cânta în greceşte (strana stângă) şi în româneşte (strana dreaptă). Şi Vasile Lupu 
a fixat ca jumătate din slujbă să fie cântată în greceşte, cealaltă în slavonă, după 
cum ne relatează D. Cantemir. 

O mare perioadă de renaştere culturală şi artistică a avut loc în timpul 
domnitorului Constantin Brâncoveanu, care s-a înconjurat de mari cărturari: 
Stolnicul Cantacuzino, mitropolitul Antim, episcopii Mitrofan şi Damaschin, 
cronicarul R. Popescu. A rămas în istorie ca important ctitor de biserici, şcoli şi 
de tipărituri. El a înființat „Şcoala de cântăreţi” de la Sf. Sava (unde în 1694 era 
dascăl Coman), de la Mânăstirea Antim, Sf. Gheorghe Vechi şi Colțea, şi cinci 
tiparniţe: la Bucureşti (1678), Buzău (1691), Snagov (1696), Râmnic (1705) şi 
Târgovişte (1708). 

Ţările Române au păstrat în continuare legătura cu aria Răsăritului şi cu 
civilizația bizantină prin contacte directe sau mijlocite de călugării veniți de la 
Constantinopole, Muntele Athos şi din restul Orientului. Dar paralel cu 
asimilarea culturii bizantine are loc şi pătrunderea celei occidentale, în speță 
după pacea de la Kuciuk Kainargi (1774). Sunt tot mai dese legăturile cu 
muzicienii europeni, creşte şi numărul instrumentiştilor străini - germani, 
italieni, polonezi, maghiari, ruşi -, angajați la curțile domneşti. La sfârşitul 
veacului, amabasadorul polonez, palatinul de Kulm, a fost primit la curtea din 
laşi a lui Antonie Ruset, care a organizat în onoarea sa o festivitate la care a 
cântat o formaţie germană. 

În această perioadă apar noi şcoli bisericeşti pentru însuşirea ritualului 
bisericesc şi pentru promovarea literaturii religioase de tradiţie bizantină. În 
1657, din iniţiativa soţiei lui Gh. Rakoczy, la Făgăraş ia ființă o „Şcoală de 
cântăreți” după modelul celor de la Caransebeş şi Lugoj. Din 1669 a funcționat 
o „Şcoală de cântăreți” şi la Câmpulung Muscel, iar cea de la Şcheii Braşovului 
era atât de renumită, încât aici soseau la învățătură tineri din toată Transilvania 
şi Ţara Românească. 

Şi Alba Iulia rămâne un important centru de muzică bisericească, mai ales 
în timpul mitropolitului Simeon Ştefan (1643-1656), care va tipări în limba 
română Psaltirea în anul 1651. La sfârşitul secolului, călugărul Ghervasie de la 
Putna transpune cântările bisericeşti în notație lineară. În continuare se cultivă 
tradiționalele genuri muzicale bisericeşti: tropare, condace, canoane, irmoase, 
dar apar şi axioane. 

Un puternic centru devine Râmnicul, unde Damaschin traduce în limba 
română Iriodul (1683). Apar cărți de cântări în limba română şi în Transilvania, 
dar şi cărți de teorie muzicală, ce conțin diferite cântări. În Psaltirea de la Hurez 
găsim o scurtă introducere în muzica bisericească. Şi la Bucureşti şi laşi iau 
avânt şcolile de cântări. La „Şcoala” de pe lângă biserica domnească Sfântul 
Nicolae din laşi, muzica se preda alături de obiectele de cultură generală, 
studiul muzicii bisericeşti fiind o verigă importantă a învățământului românesc. 

În Transilvania, după trecerea saşilor la luteranism şi a ungurilor la 
calvinism, aceştia încep să atragă românii la religia lor, ademenindu-i prin şcoli 
şi prin tipărirea cărților de cult în limba română. Pentru stăvilirea 
catolicismului, principele calvin Gh. Rakoczy sprijină calvinismul şi atrage pe 
români la Reformă prin şcoli şi cântări. lezuiţii din Transilvania înființează 
diferite şcoli în limba română, unde muzica era o materie principală, fiind 
necesară pentru învățarea ritualului religios. 

În secolul al XVII-lea, în Transilvania exista o intensă activitate muzicală, 
întrucâtva europeană, muzica românească începând a se integra timid în 
cultura continentală. Acum activează primii compozitori: loan Caioni, Gabriel 
Reilich, Daniel Speer şi Daniel Croner. Folclorul nostru este notat şi răspândit 
pe calea tiparului. În antologiile muzicale europene din acest veac, pătrund 
creațiile româneşti alături de cele flamande, italiene, franceze şi germane. 
Datorită legăturilor politice şi a schimburilor culturale cu maghiarii, ucrainenii, 
ruşii, slovacii, polonezii, dansurile noastre populare sunt cunoscute şi 
practicate în țările vecine. Mai mult, în documentele muzicale ale timpului, 
dansurile noastre apar sub forma unor prelucrări pentru orgă, clavecin sau 
lăută. Acum se transpun creaţii vocale pentru diferite instrumente şi se cultivă 
formele instrumentale de dans la diferite ceremonii ale curții. 

În anul 1621, Martin Opitz, profesor la „Colegiul” din Alba Iulia, ne oferă 
date despre şcolile româneşti şi despre colegiul unde profesa, dar şi despre 
dansurile valahe practicate de nobilii străini. În manuscrisul său, Paul 
Esterhazy pomeneşte de două dansuri valahe preferate de el şi de faptul că la 
Dieta de la Bratislava (din 1647) a dansat jocuri valahe. Melodiile acestor 


153 


dansuri le-a transcris pentru clavecin. În ceremonialul curţii sale, cneazul J. 
Radziwill a inclus dansuri valahe alături de cele europene la modă. Şi nobilii 
unguri îndrăgeau dansurile valahe şi poloneze. În Codex Victoris (din 1680, în 
tabulatură de orgă), alături de dansurile apusene la modă se află şi un dans 
valah. 

În Transilvania, organiştii continuă să impulsioneze viața muzicală a 
oraşelor. La Braşov au activat Daniel Croner, Johann Siegerius, Michael 
Hermann, Johann Preusiger (ultimii doi au fost un timp şi la curtea din Alba 
Iulia a lui G. Bethlen), iar la Sibiu: Georg Dendler (1615-1639), H. J. Thosselius, 
A. Franck (1654-1664), G. Reilich (1665-1677), Th. Schmidt (1678-1683). 

În romanul său autobiografic, Musikalischer Tiirkischer Eulenspiegel (1684), 
braşoveanul Daniel Speer (trei ani trompetist la curtea domnitorului 
moldovean Gh. Ştefan) alternează povestirea cu “balete vesele”, notate de el în 
timpul călătoriilor sale. Sunt dansuri româneşti, prezente alături de cele 
maghiare, ruseşti, turceşti şi poloneze. În cele două Balete Valahe (muzică de 
scenă pentru două viori, două viole şi bas continuu), prelucrează muzică 
populară românească, lucrarea conținând şi dansuri prezente la curțile 
europene (47 de dansuri maghiare, greceşti, ruseşti, valahe, cazace, poloneze), 
baletele sale amintind de cele ale lui Lully. 

Alt compozitor a fost Gabriel Reilich, organist la Bistriţa, Sibiu şi 
muzicianul curții ducelui Franck von Franckenstein. El a compus 74 de Concerte 
religioase pentru voce şi bas continuu, lucrări în care predomină stilul 
concertant omofon, specific stilului baroc, şi numeroase piese pentru orgă în 
care alternează procedeele polifonice cu cele omofone. 

Organistul braşovean Daniel Croner (1666-1740), după ce şi-a făcut studiile 
muzicale şi teologice în Germania şi Polonia, s-a remarcat ca un important 
instrumentist şi compozitor. El scrie Odă muzicală (1683) pentru canto, continuo 
şi două viori, un Magnificat şi numeroase lucrări (136) pentru orgă: fantezii, 
toccate, canzone, fugi, preludii. În multe din piesele sale instrumentale 
cristalizează sistemul tonal şi forma fugii. Este şi autorul tratatului Regulile 
muzicale (Institutiones Musicae - 1675), în care găsim noțiuni de teorie, 
compoziție şi forme muzicale, iar D. Speer, al volumului Von der Komposition 
und was nötig ist (Despre cele necesare compoziției). 

Principalul document pentru muzica instrumentală este însă Codex Caioni, 
colecție realizată între anii 1657 şi 1671 de către pedagogul şi tipograful Ioan 
Caioni (1629-1687), codexul fiind o mărturie a muzicii transilvane din epoca 
Barocului. Român de religie ortodoxă, el studiază orga cu Oswaldus la „Şcoala 
iezuiţilor” din Mânăştur-Cluj şi apoi urmează Şcoala de la Târnovo (1649). 
Valahul loan din Căianu Mic (județul Cluj), trecut la catolicism şi devenit 
călugărul Joannes Cajoni, a fost organist şi profesor la Mânăştur. Apoi s-a retras 
la mânăstirea Şumleul Ciucului, unde fondează o tipografie şi alcătuieşte cărți 
de cântări, cărți teologice şi poetice. După unii cercetători, el a reparat orga de 
la Bacău, a participat la căsătoria fiicei lui Vasile Lupu, Ruxandra, şi a construit 
un virginal în 1651. 

Cunoscând bine cultura muzicală a românilor, maghiarilor şi slovacilor, el 
include creaţiile lor în colecția sa, alături de cele semnate de Ludovic da 
Viadana, H. Schütz, A. Banchieri, H. Praetorius, H. L. Hassler, J. Handl şi alți 
contemporani de circulație europeană. Organist şi constructor de orgi, el culege 
şi transcrie diferite piese religioase (motete, misse, imnuri) şi dansuri de epocă: 
allemanda, couranta, sarabanda, gagliarada. Scrise în notația numită 
tabulatură, piesele (211) sunt notate după moda timpului numai cu melodia şi 
cu basul, rămânând ca armonia să fie realizată de executant. 

Faptul că în acest „Codex” din veacul al XVII-lea figurează creații ce 
vădesc originea populară românească ca: Nunta din Cana Galileii, Dansuri valahe, 
Dans din Nireş, Dansul Coloman, Dansul Apori, Cântecul Voievodesei Lupu ş.a. 
conferă mare valoare istorică şi documentară încercărilor sale de a încadra 
intonaţii şi motive, chiar întregi melodii româneşti din folclorul orăşenesc, în 
sistemul muzical apusean. În istoria muzicii româneşti, Caioni se înscrie cu 
cinste, fiind, alături de Speer, primul muzician în opera căruia cântecul popular 
este fie izvor de inspiraţie, fie chiar prezent ca citat într-o desfăşurare artistică. 

Johann Sebastian Bach 


“Dacă ni-i imaginăm pe marii compozitori sub forma unui lanț de munți, 
atunci Bach îşi înalță culmea departe, deasupra norilor, unde toate razele 
arzătoare ale soarelui alunecă pe suprafața de o albeaţă orbitoare a învelişului 
ei de gheață Aşa este Bach, limpede şi strălucitor ca cristalul.” Astfel a surprins 
Gorki, în imagini poetice, personalitatea marelui Bach, a cărui operă se ridică 
pe culmile perfecțiunii artistice. Aflat pe înălțimile hărăzite geniilor, artistul 
Bach nu s-a rupt de viața omului şi de idealurile sale. Vastitatea şi diversitatea 
temelor bachiene, clocotul mereu viu al muzicii sale îndreptățesc cuvintele lui 
Beethoven: “Nu pârâu, ci ocean trebuia să se numească” (în limba germană, 
Bach=pârâu). 

Trăind într-o epocă în care omenirea se afla în pragul noilor împliniri 
clasice şi când aristocrația feudală primea, rând pe rând, lovituri ce-i grăbeau 
sfârşitul, Bach va asimila variatele tendinţe care se încrucişau în spiritualitatea 
vremii. Cu uriaşa sa forță morală şi sevă creatoare va configura variate expresii, 
turnate în perfecte arhitecturi sonore. Ducând la perfecțiune formele plămădite 
în secolul al XVII-lea, Bach exprimă în muzica sa cele mai înalte idei şi năzuințe 
umane. 

S-a născut la 21 martie 1685, la Eisenach, în ținutul Turingiei, unde familia 
Bach era cunoscută prin numărul mare de muzicieni pe care i-a dat. Arborele 
genealogic al familiei Bach începe cu Veit Bach (cca 1550-1619), un brutar cu 
recunoscute aptitudini muzicale. În această familie cultivarea muzicii a devenit 
o tradiție, mulți membri îndeletnicindu-se cu muzica, fie ca profesionişti, fie ca 
amatori. Tatăl lui Sebastian, Johann Ambrosius, era un modest muzician, 
împovărat de o familie numeroasă cu opt copii, dintre care i-au rămas în viață 
patru, Sebastian fiind mezinul. 

Rămas orfan la zece ani, fratele mai mare J. Christoph, organist la Ohrdurf, 
îl ia la el şi-l instruieşte în domeniul muzicii, al clavecinului şi al compoziției. 
Elev al lui J. Pachelbel, unul dintre renumiţii organişti germani ai vremii, 
J. Christoph i-a asigurat o severă educaţie, ce contravenea năzuinţelor copilului, 
căci în el mocnea deja flacăra artistului. Simţind nevoia unui orizont mai larg, 
micul Johann copia pe furiş compoziții ale renumțţilor organişti, J. Pachelbel, 
]. Froberger, ]. K. Kerl. Încorsetarea în regulile severe i-a servit însă la obținerea 
unei virtuozități de scriitură polifonică, atât de necesară artistului în mânuirea 
cu lejeritate a mijloacelor de exprimare. 

După cinci ani (1700), se mută la Liceul din oraşul Liineburg, unde devine 
şi corist la biserica Sfântul Mihail. Timpul petrecut la Liineburg are mare 
importanță, deoarece aici cunoaşte în biblioteca şcolii creații de Palestrina, 
Lasso, Schiitz, Schein, Scheidt, Pachelbel ş.a. Tot aici îl are printre îndrumători 
pe organistul Georg Böhm, elev al lui J. Reincken şi continuator al şcolii 
germane nordice de orgă. De la reprezentanții acestei şcoli, Bach şi-a însuşit 
stilul amplu şi fastuos, precum şi dramaturgia şi lirismul acestei muzici de 
orgă. De la Böhm preia tradiția prelucrării polifonice a coralelor, pe care o va 
duce la mare înflorire în formele bazate pe coral. Dornic să asimileze cât mai 
mult, se îndreaptă spre Hamburg pentru a-l auzi şi cunoaşte pe organistul şi 
compozitorul Johann Adam Reincken. 

Lipsit de mijloace pentru a urma Universitatea, la terminarea şcolii din 
Lüneburg este nevoit să se angajeze ca muzician la diferite curți şi, astfel, 
începe să se lovească de vicisitudinile vieții de muzician, aflat în slujba unui 
senior sau a unui consiliu comunal. După câteva luni petrecute ca violonist la 
curtea din Weimar, s-a angajat ca organist la Arnstadt (1704-1707), dar 
îndatoririle postului nu-i puteau satisface aspiraţiile muzicale şi nici nu-i erau 
favorabile evoluției sale artistice. Atât calitatea muzicii ce trebuia executată, cât 
şi nivelul scăzut de profesionalism al coriştilor, pe care trebuia să-i înveţe în 
continuu, nu puteau contribui la dezvoltarea sa. 

În perioada de timp petrecută la Arnstadt, el cere un concediu de patru 
săptămâni şi pleacă pe jos la Lübeck. Aici, bătrânul D. Buxtehude, în vârstă de 
68 de ani, îşi desfăşura activitatea de organist, cântând atât la slujbe, cât şi la 
acele “ Abendmusiken”. În loc de patru săptămâni, el rămâne patru luni, timp 
în care îşi însuşeşte procedeele componistice şi instrumentale ale marelui 
organist. Acest fapt a provocat indignarea conducătorilor bisericii din Arnstadt, 
aşa încât, după scurt timp, s-a mutat la Miihlhausen, unde se căsătoreşte cu 
vara sa, Maria Barbara Bach. Climatul spiritual nefiindu-i nici aici favorabil, în 
anul 1708 pleacă la Weimar, unde activează ca organist şi muzician al curții. 

În anii petrecuți ca muzician la curtea ducală din Weimar (1708-1717) şi 
apoi la Köthen (1717-1723) şi-a îndreptat privirile înspre muzica de cameră, 
studiind cu râvnă opera compozitorilor contemporani germani, francezi şi 
italieni, transcriind numeroase lucrări ale acestora pentru orgă şi clavir. La 
Weimar a transcris concerte pentru orgă (6) şi pentru clavir (18) din creația lui 
Vivaldi, Corelli, Benedetto Marcello, Telemann. Alteori, el prelucra numai 
anumite teme, utilizate în ample fugi (din Legrenzi, Albinoni, Corelli). 

Ca muzician de curte, Bach a cunoscut bine muzica franceză, printru-un 
elev al lui Lully, prezent la curtea de la Celle. Curțile numeroşilor principi 
germani, oricât de neînsemnați ar fi fost ei, se întreceau în a imita fastul şi 
strălucirea curții regale franceze. Versailles-ul dădea tonul modei în Europa şi 
micii principi germani căutau să-l imite, organizând serbări şi recepții 
somptuoase, în care muzica avea un rol însemnat. Cei mai înstăriți îşi 
permiteau să țină chiar un teatru de operă. 

În muzica de cameră, arta claveciniştilor francezi, cu ornamentația rococo- 

ului, s-a răspândit şi la curțile germane. Bach a asimilat acest stil şi pe cel al 
violoniştilor italieni, dar a trecut aceste modalități de exprimare prin propriul 
său filtru creator. Din arta claveciniştilor francezi a surprins elemente viabile, şi 
anume graţia şi spontaneitatea melodică, înlăturând ornamentaţia inutilă sau 
dăunătoare clarității. lar din muzica italienilor a preluat cantabilitatea, evitând 
linia melodică emfatică sau prea încărcată de ornamentică. 

Din timpul şederii la Weimar, datează celebra întâlnire a lui Bach cu 
organistul francez Jean Louis Marchand. Invitat la curtea regală din Dresda, în 
anul 1717, pentru un turnir muzical cu acest organist, Bach şi-a uimit 
adversarul prin variațiunile improvizate la clavecin, încât, în preziua turnirului 
Marchand a plecat pe neaşteptate. 

La Weimar a scris cele mai bune lucrări pentru orgă, în schimb la Köthen, 
neavând o orgă pe măsura cerințelor sale, şi-a îndreptat atenția spre muzica 
instrumentală de cameră. Aici a scris cele şase Concerte brandenburgice (1721), 
comandate de markgraful Christian Ludwig de Brandenburg, şi o parte din 
cantatele sale laice. În anul 1720, la Köthen, îi moare soția. După un an, se 
recăsătoreşte cu Anna Magdalena Wiilken, muziciană cu o frumoasă voce de 
soprană şi aptitudini muzicale, căreia îi dedică, pentru studiu, acele gingaşe 
Klavierbiichlein, colecţii de mici piese pentru începători. 

În 1720, a încercat să ocupe postul de organist la biserica Sfântul Iacob din 
Hamburg, dar, în locul lui, a fost preferat un muzician rămas anonim. Aici va 
cânta şi la orga bisericii Sfânta Ecaterina, în fața organistului Reinecke. Acesta, 
auzindu-l cu ani în urmă realizând variațiuni pe diferite teme, a exclamat cu 
entuziasm: „Credeam că nu mai există această artă; văd că încă mai trăieşte în 
dumneavoastră.” 

În anul 1723 s-a stabilit la Leipzig în calitate de cantor la biserica Sfântul 
Toma, unde avea obligaţia de a instrui copiii din cor în ale muzicii, de a scrie, 
de a repeta cu coriştii şcolii şi de a executa în fiecare săptămână câte o nouă 
cantată. Condiţiile istovitoare de lucru, dar mai ales atitudinea obtuză şi chiar 
răuvoitoare a conducătorilor oraşului sau ai bisericilor (el va dirija şi corul 
bisericii Sfântul Nicolae), de care depindea, şi grijile familiale au înnegurat 
viaţa genialului muzician. În pofida greutăților şi a climatului muzical cu totul 
impropriu unei creaţii de larg orizont, Bach scrie în ultima perioadă a vieții sale 
cele mai mari şi mai valoroase lucrări: cantatele „tragice“, Magnificat, Pasiunile 
şi Missa în si minor. 

Cu ocazia vizitei făcute la Berlin (1747) regelui flautist Friedrich al II-lea al 
Prusiei, (la curtea căruia funcționa ca clavecinist fiul său K. Philipp Emanuel) 
Bach a improvizat o magnifică fugă pe searbăda temă dată de rege. Întors la 
Leipzig, a scris pe această temă şapte ricercare, două canoane şi o sonată Á tre 
(pentru flaut, vioară şi clavir). Reunite, aceste piese au fost trimise regelui sub 
titlul de Ofrandă muzicală, reprezentând exerciții de polifonie şi demonstraţii de 
virtuozitate tehnică. 

Între anii 1729-1740 a condus şi “Collegium musicum”, societate muzicală 
studențească fondată de Telemann, fapt care i-a prilejuit crearea unor piese 

instrumentale, uverturi-suite şi cantate laice. Deşi n-a scris muzică de operă, el 
se interesa de creația dramatică, urmărind spectacolele de la Teatrul de Operă 
ale curții din Dresda. Aici fusese adus, în 1717, veneţianul Antonio Lotti, iar 
mai târziu, saxonul italienizat Johann Adolf Hasse, care a condus viața 
muzicală din Dresda. Cele două solo cantate italiene, Amorul trădător şi Nu ştiu 
ce-i durerea, precum şi Cantata cafelei sunt mărturii ale contactului său cu opera 
în stil italian. 

În vremea sa s-a construit prima claviatură cu ciocănele, Hammerklavier-ul 
(1701), prevăzut cu dispozitiv de oprire a vibraţiei coardelor (Dämpfer, 
étouffer). Cunoscut pentru virtuozitatea execuțiilor sale, Bach era adesea invitat 
să încerce noile instrumente construite. El însuşi perfecționase instrumentul, 
încercând construirea aşa-numitei “viola pomposa”, de dimensiuni mai mari 
decât “viola da gamba” şi a propus construirea unui Lautencymbal cu corzi de 
metal şi mat, pentru efecte timbrale speciale. Spre sfârşitul vieții, Bach a 
încercat să-şi tipărească lucrările, luând personal parte la pregătirea plăcilor de 
zinc, fapt ce a contribuit la orbirea sa. O scurtă perioadă de revenire a vederii 
(de 10 zile) a precedat sfârşitul său din anul 1750. 

Din cei 21 de copii pe care i-a avut, au supraviețuit opt: 4 fete şi 4 băieți. 
Fiica cea mai mare, având o voce frumoasă de soprană, s-a ocupat de muzică, 
iar cei patru fii au devenit importanți muzicieni. Organist şi compozitor, 
Wilhelm Friedmann (1710-1784), supranumit “Bach din Halle” va fi unul din 
întemeietorii noului stil galant şi un precursor al simfoniei şi al liedului 
german. Clavecinistul regelui Prusiei şi capelmaestru la Hamburg, al doilea său 
fiu, K. Philipp Emanuel (1714-1788), “Bach de Berlin şi Hamburg”, a contribuit 
la statornicirea formei de sonată şi la înnoirea tehnicii pianistice. Johann 
Christoph (1732-1795), numit “Bach din Bückeburg”, s-a remarcat prin calitățile 
sale de organist în acest oraş. Un ultim fiu, Johann Christian (1735-1782), “Bach 
din Milano şi Londra” a suferit o influenţă italiană ca elev al lui Padre Martini. 
Stabilindu-se la Londra, a devenit compozitorul preferat al curții regale, scriind 
muzică în stil italian, simfoniile lui contribuind, în oarecare măsură, la crearea 
genului ce va domina a doua jumătate a veacului al XVIII-lea. 

Creaţia bachiană nu este numai o sinteză artistică a stilurilor muzicale care 
se încrucişau la începutul secolului al XVIII-lea, ci şi o încununare a evoluției 
muzicii polifonice şi un moment de vârf al epocii Barocului. La baza limbajului 
său muzical stă coralul protestant, cu linii melodice provenite nemijlocit din 
creația populară. Această rădăcină în arta populară constituie cheia de boltă a 
expresivității operei sale, în pofida aspectului ei aparent abstract. 

Ca slujitor al bisericii, muzica sa a fost intim legată de serviciile religioase, 
numeroase pagini fiind mărturii ale profundei sale evlavii. Deşi a crezut 
neştirbit în fericirea vieții veşnice, în creația sa nu a redat omul împăcat, care 
aşteaptă cu seninătate viața de dincolo, ci omul cu toate îndoielile, cu 
nesfârşitele sale ispite şi căderi. În antiteză, aduce imagini luminoase şi 
înălțătoare, ancorate în neclintita credința a prezenței divine în viața omului. 
Fire echilibrată şi modestă, el şi-a dedicat creația premăririi lui Dumnezeu şi 

înălțării spirituale a omului. De o smerenie rară, Bach îşi începea fiecare lucrare 
cu rugăciunea “Iisuse, ajută-mă” şi o sfârşea cu inscripția “numai pentru slava 
lui Dumnezeu”. 

În opera sa găsim numeroase corale protestante prelucrate, care au la bază 
melodii de origine populară. Astfel, cântecul Innsbruck, trebuie să te părăsesc îl 
regăsim sub forma coralului O, lume, trebuie să te părăsesc, iar cântecul de 
dragoste O dată m-aş plimba este adaptat pentru textul De Dumnezeu nu mă 
despart. Admirabilul coral Herzlich tut mir verlangen (Din inimă doresc, adaptat de 
Hassler dintr-o culegere de cântece laice), prelucrat de Bach în diferite variante, 
nu este altceva decât cântecul Inima îmi este cutremurată. Acest coral apare ca un 
laitmotiv în Pasiunea după Matei. 

Nu numai cântecul popular german constituie fondul melodic al coralelor, 
ci şi cel al altor popoare. Astfel, o melodie din colecția “Balletti” de Giovanni 
Gastoldi apare în coralul În tine îmi este bucuria, iar chansona Mi-ajung toate 
durerile se regăseşte într-un coral din Pasiunea după Matei. Şi din colecţia de 
psalmi, realizată de Cl&ment Marot în colaborare cu compozitorul Claude 
Goudimel, Bach a prelucrat numeroase melodii. Amintim coralul Când vom fi în 
cele mai mari primejdii (dedicat ginerelui său, Emmanuel Altnikol), care are 
melodia împrumutată din această colecție. 

Muzica religioasă, creată pe baza acestor corale, are o puternică tensiune 
emoțională şi viguroasă expresivitate. Desigur, prelucrările sale armonice n-au 
lăsat intact sensul originar al liniilor melodice, fapt ce ilustrează poziția sa față 
de texte. El schimbă des destinația unor cantate, mergând până la includerea în 
lucrările religioase a unor fragmente din creațiile laice. Religioasă sau laică, 
vocală sau instrumentală, de cameră sau de concert, muzica sa, de un evident 
lirism, apare ca o profundă meditație asupra existenţei şi a marilor idealuri 
umane. 

Omul Bach este mereu prezent în creaţia sa, fie ea destinată unui moment 
al serviciului divin sau ca piesă concertantă pentru salonul vreunui principe, fie 
ea exercițiu didactic sau demonstrație tehnică. Aşa ne explicăm faptul că un 
anumit coral sau cantată circulă dintr-o lucrare într-alta, indiferent de 
caracterul şi scopul piesei. Constrâns de obligaţiile cotidiene ale funcțiilor sale, 
Bach trebuia să producă la comandă piese ocazionale. Deşi poseda un imens 
rezervor creator, în unele lucrări găsim fragmente inedite ce alternează cu altele 
utilizate anterior. Cu toate acestea, în muzica sa nu găsim nimic artificial, ci 
întotdeauna transpare un autentic suflu artistic, realizat cu melodii de adâncă 
vibrație emoțională şi robustețe ritmică, care străbat construcții polifonice 
grandioase. Chiar şi atunci când foloseşte procedeul variațional, utilizat uneori 
în scop figurativ, el creează imagini de o uimitoare diversitate. Passacaglia în do 
minor (1716) pentru orgă este o dovadă impresionantă a modului cum 
configurează imagini contrastante pe aceeaşi temă. 

Cantatele sale religioase, scrise pentru duminicile şi sărbătorile de peste an, 
variază ca număr de părți (două sau trei) şi cuprind arii, coruri, corale şi pagini 
orchestrale. Unele arii au şi forma ariei da capo. Cantatele sunt acompaniate de 

orgă sau orchestră, cărora le conferă ample preludii şi interludii. Bach a scris şi 
solo cantate pentru o voce, cu acompaniament de orgă sau orchestră. În 
“cantatele tragice”, scrise la Leipzig, tragismul suferințelor, exprimat în text, a 
solicitat o muzică în care şi-a zugrăvit zbuciumul său sufletesc. Am suferit mult, 
Lacrimi, griji, îndoieli sau Lume mincinoasă, nu mă încred în tine sunt câteva titluri 
sugestive care oglindesc chinurile sale, dar şi ale omului dintotdeauna. Uneori 
întâlnim şi elemente eroice, prezente în Cantata Reformei, despre care Heine 
spunea că este „Marseillaise-a Reformei”. Din cele 295 de cantate religioase, 
posterității i-au parvenit doar 191, publicate mai târziu de „Societatea Bach”. 

Cantatele laice (cca20) ocupă un loc mai modest în creaţia sa, însă ele au o 
deosebită însemnătate pentru limbajul vocal. Deşi au un caracter ocazional- 
omagial, ele ne oferă aspecte multilaterale ale concepției sale componistice. Din 
vremea petrecută la Weimar şi Köthen datează Cantata vânătorească şi Cantata 
primăverii, în care zugrăveşte natura. Aceeaşi tendință de descripție bucolică o 
găsim şi în cantatele omagiale Împăcarea lui Aeolus şi Curgeți, valuri zglobii. 

Denumite de către Bach „dramma per musica”, în unele cantate, precum 
Alegerea lui Hercule şi Întrecerea dintre Phoebus şi Pan (1731), adoptă tematica 
mitologică. Apelează şi la umor în Cantata cafelei (1732), o burlescă a vieții 
citadine sau în Cantata țărănească - Avem un nou stăpân -, în care imaginile 
pitoreşti ale vieții rustice sunt redate prin autentice motive populare de dans. 

Cantatele sale laice ne arată cât de mult a influențat stilul de operă muzica 
sa. Se ştie că la Hamburg, opera germană crease un gen de operă biblică, 
favorizând pătrunderea stilului dramatic în muzica religioasă. Acest fapt va fi 
resimţit în Pasiuni, Magnificat şi în Missa în si. Stilul operei italiene este vizibil în 
cantata-solo Amorul trădător şi în Nu ştiu ce-i durerea. Unele fragmente din 
cantatele profane le-a întrebuințat şi în cele religioase. Astfel, cantata omagială 
Se înalță cu bucurie a fost executată pentru trei persoane diferite, schimbându-se 
în text numele dedicatorului şi apoi a fost transformată în cantată religioasă. 
Din cantata Alegerea lui Hercule câteva numere au trecut în Oratoriul de Crăciun, 
iar cantata Înălțimea sa, Leopold a devenit religioasă, înlocuind alteța sa cu 
Dumnezeu. 

Deşi a dezvoltat mult dimensiunile cantatelor, Bach nu a ajuns la operă, 
întrucât nu i s-a oferit ocazia de a scrie în acest gen. În schimb, potenţele sale 
dramatice le-a valorificat în muzica vocal-simfonică. Prima lucrare religioasă 
este Magnificat (1723), un oratoriu cu arii, coruri şi pagini orchestrale, executat 
la slujba de vecernie de la Crăciun, Paşti şi Rusalii. Textul este latin, fiind extras 
din Evanghelia lui loan. Alături de caracterul jubilant al textului, muzica dă 
luminozitate şi strălucire grandioasă lucrării. Încadrată în serviciul religios şi 
cântată după predică, Magnificat conţine 12 numere, dintre care cinci coruri, 
cinci arii, un duet şi un terțet. Corurile sunt dominate de atmosfera bucuriei 
sincere, iar în arii găsim linii melodice ce au simplitatea cântecului popular. 
Este o muzică care exprimă bucuria comuniunii cu Dumnezeu, smerenia 
omului evlavios şi speranța sa în milostivirea cerească. 

Dacă în Magnificat domină o muzica însorită, în Pasiuni găsim pagini de o 

adâncă tensiune dramatică, ele fiind, de fapt, oratorii scrise pentru Vinerea din 
preajma Paştelui, când şi în biserica protestantă se celebrează Patimile lui 
Christos. Creată de H. Schiitz, în secolul al XVII-lea, Pasiunea a devenit 
tradițională în muzica religioasă germană. Tema ei constă în nararea Patimilor 
lui Christos, răstignit pe cruce, subiectul oferind compozitorilor un bogat 
material pentru zugrăvirea unor intense trăiri umane. Pătimirile cumplite ale 
Fiului lui Dumnezeu, supus unor atroce schingiuiri, durerea Fecioarei Maria 
care îşi vede Fiul răstignit, scena judecării Sale, cu participarea maselor care cer 
grațierea unui delincvent, toate sunt elemente ale unei drame care vor genera o 
muzică de un adânc dramatism. 

În biserica protestantă, textele acestor Pasiuni nu erau exclusiv biblice. 
Traduse, ele alternau cu intervenții poetice ale autorilor libretului. 
Caracteristică pentru pasiune este prezența unui recitator, reprezentând 
evenghelistul, care redă pasajele narative prin recitativ. Se pare că Bach a scris 
cinci Pasiuni, dintre care s-au găsit, în mod cert, două: Johannes Passion (1723), 
retuşată în mai multe rânduri, şi Matthăus Passion (1729), cea mai izbutită. 
Pasiunile după loan şi Matei au o construcție asemănătoare, cupinzând recitative, 
arii, coruri, corale şi pagini orchestrale. Fragmente din Pasiunea după Marcu, al 
cărui manuscris s-a pierdut, le regăsim în Oda funebră (1732), scrisă la moartea 
reginei Christina Eberhardine, soţia regelui de Saxa, Frederic August. 

În afara coralului, care este pivotul secțiunilor, a fragmentelor recitativice, 
narative şi a micilor scene cu participarea soliştilor-personaje, în Pasiuni există o 
serie de arii şi ansambluri corale, executate ca adevărate comentarii. Sunt 
fragmentele cele mai puternice ca expresie, fiindcă desfăşurarea vocală, într-un 
perpetuu arioso închegat pe o temă-idee, se face cu însoţirea unui instrument 
solist, care repetă necontenit pe diferite trepte respectiva temă-idee. 
Ansamblurile ample nu reprezintă totdeauna personaje colective, ci adesea 
doar gândurile şi comentariile autorului însuşi. Adeseori, Bach dă liniei vocale 
o linie complementară, executată de un instrument solist, încadrând melodia 
corală în țesătura instrumentală şi, totodată, lărgind orizontul expresiv. 

Ariile sunt comentarii lirice cu mijloacele de exprimare ale epocii. 
Zguduitoarea arie Îndură-te Doamne, prin patosul interiorizat şi profund, redă 
căința amară a lui Petru, după ce s-a lepădat, ca un mare laş, de Christos. 
Corurile şi coralele, similar corurilor tragediei antice, participă şi subliniază 
acțiunea. Pagini solemne, coralele invită la reculegere şi meditație, în schimb, 
corurile sunt elementul dinamic, subliniind fervoarea pasiunii şi compasiunea 
eroilor. 

Cu ajutorul recitativului evanghelistului sunt narate faptele din momentul 
în care Christos le spune ucenicilor săi că va fi prins şi răstignit, drama 
continuând cu trădarea, judecata, batjocura, chinurile pe cruce şi moartea lui 
lisus. Cu mijloace accesibile, realizează expresia muzicală a celor mai puternice 
sentimente umane, muzica sa dovedind putere de exprimare emoțională, 
caracterizări muzicale puternice şi tratări simfonice de mare dramatism. 

Descrierea elocventă a Patimilor lui lisus într-o muzică dominată de 

patosul durerii a contribuit la dimensiunea neobişnuit de mare a Pasiunilor şi la 
depăşirea limitelor stilistice admise de biserică, fapt ce a nemulțumit pe ierarhii 
bisericii şi, mai ales, pe pietişti. Aşa se explică de ce Pasiunea după Matei n-a mai 
fost executată după moartea lui Bach, deşi lucrarea este una dintre cele mai 
complexe din repertoriul religios. Abia după o sută de ani de la crearea ei, 
Mendelssohn a făcut-o cunoscută lumii, executând-o la Berlin, în 1829. 

Ultima mare lucrare religioasă este Missa în si minor, cunoscută şi sub 
numele de Missa Înaltă. Primele ei părţi au fost scrise în 1733 şi ultimele în anul 
1738. Creată pentru cultul catolic, ea a fost dedicată principelui elector de Saxa, 
Frederic August. Bach apelează la imnurile missei, apte a reda trăirile umane cu 
deosebită pregnanță. Mai variată ca expresivitate, în acestă lucrare foloseşte un 
material melodic mai divers. Alături de cântecul gregorian (de ex. Credo), apar 
teme cu ritm alert de dans stilizat cu vădit caracter pastoral. Crucifixus este un 
grăitor exemplu al evocării durerii umane. 

Textul latin nu are importanță în desfăşurarea muzicală şi în succesiunea 
imaginilor unei părți. Cuvintele sunt repetate până ce ideea muzicală întreagă 
este conturată. Generalizând, Bach dă puternice imagini contrastante ale 
întristării şi bucuriei, ale jertfei şi biruinței, ale mortii şi vieţii. Este deosebit de 
importantă această missă pentru modul cum Bach a pus virtuozitatea 
contrapunctică în slujba expresiei. Dacă în Ofranda muzicală şi Arta fugii 
virtuozitatea de scriitură polifonică este un scop, în Missă contrapunctul, 
canonul şi fuga, în cele mai ingenioase împletiri, sunt valoroase mijloace de 
exprimare muzicală, lucrarea fiind considerată de către Hubov o “enciclopedie 
a artei contrapunctice”. Numeroase corale de mici dimensiuni, de mare 
simplitate şi cu structură armonică, participă la desfăşurarea dramei şi 
subliniază expresia prin mijloace diversificate. 

Cele trei oratorii ale sale sunt cantate mai dezvoltate, în care autorul 
înlănțuie piese din cantatele anterioare. Astfel, Oratoriul de Crăciun (1734) este 
alcătuit dintr-un ciclu de şase cantate, scrise pentru zilele de Crăciun, Anul Nou 
şi Bobotează. Din cele 51 de numere ce alcătuiesc oratoriul, 17 provin din 
cantate laice. Celelalte oratorii, de Paşti (1735) şi de Înălțare, nu prezintă un 
interes deosebit. Lucrări religioase sunt şi motetele, scrise în stil polifonic, deşi în 
acel timp îşi croise drum motetul univocal acompaniat. 

În creațiile sale vocale, de cele mai multe ori vocea este tratată ca un 
instrument, textul rămânând numai ca jalon de susținere. Astfel că imaginile 
muzicale se realizează nu prin succesiuni de imagini legate de sensul textului, 
ci prin abstractizare şi generalizare de către întregul piesei. 

Ca muzician de curte la Weimar şi Köthen şi în calitate de conducător al 
“Collegium-ului musicum” studențesc de la Leipzig, Bach a fost nevoit să scrie 
muzică instrumentală de cameră, gen în care regăsim concepţia sa şi pregnante 
imagini ale vieţii omului. În muzica de orgă, Bach face sinteza artistică între 
stilul tradițional al organiştilor germani, cunoscut prin Böhm şi Buxtehude, şi 
cel al organiştilor italieni, al căror reprezentant de frunte este Frescobaldi. De la 
primii preia formele ample (toccate, fantezii, preludii), cu desfăşurări polifonice 

încărcate şi expresii grave, iar de la italieni, cantilena, de o puternică vibrație 
emoțională, şi o formă mai limpede, mai puțin încărcată. 

La baza muzicii sale de orgă stă coralul, prezent sub forma coralului variat 
sau a fanteziei pe temă de coral. În volumul Orgelbiichlein (Cărticică de orgă), 
destinat predării artei organistice, găsim şi Choralvorspielen (preludii ale 
coralelor), improvizații pe teme de coral. În corale, în sonatele şi concertele 
pentru orgă predomină țesătura vertical armonică. Cele Opt mici preludii şi fugi, 
ca şi Passacaglia, au fost scrise pentru clavecin cu două claviaturi şi pedală. În 
celebra Toccată şi fugă în re minor, toccata este o concisă piesă improvizatorică, 
urmată de severa construcție a unei fugi la patru voci. 

În canzone, el este influenţat de stilul luminos al italienilor. În schimb, în 
toccate şi fugi, cu imagini atât de variate şi de puternice, a îmbinat gravitatea şi 
patosul organiştilor germani cu suavitatea şi sugestiva cantilenă italiană. Şi în 
muzica de orgă, ca şi în creația vocal-simfonică, îmbină stilul somptuos şi 
solemn cu efuziunea lirică intensă. Cea mai subiectivă este muzica de orgă, 
întrucât ea îşi are rădăcinile în improvizație, în muzica spontană izvorâtă fără 
premeditare din sufletul creatorului. De fapt, renumele său printre 
contemporani nu se datora atât compozitorului, ci inegalabilului improvizator. 

În genul muzicii de cameră, instrumentul preferat a fost clavecinul. În 
timpul vieţii sale, pe lângă clavecin şi clavicord, ce mai supraviețuiau, a apărut 
în practică acel „Hammerklavier”, pian cu ciocănele, denumit mai târziu piano- 
forte, pentru faptul că mecanismul lui dădea posibilitatea realizării nuanțelor, 
pe care clavecinul le producea doar cu registre de octaviere. 

În muzica de clavecin, distingem trei categorii de lucrări: de cameră, 
concertante şi didactice. Lucrările sale de cameră sunt Suitele, piese în care duce 
la perfecțiune lucrările provenite din muzica de dans. Deşi părțile componente 
ale suitei poartă titlurile dansurilor, măiestrita lor tratare polifonică face să 
dispară orice urmă de finalitate coregrafică, încât piesele apar ca o muzică care 
exprimă meandrele vieții omului. 

Suitele, denumite mai târziu franceze, engleze, conţin părți provenite din 
dans, la fel şi Partitele (suitele germane, 1726-1731). Suitele franceze (1706-1722) 
vădesc influenţa elegantului stil francez şi conţin, ca şi cele engleze (1706-1725), 
piese provenite din dansuri, ca şi partitele. Dar Bach nu se rezumă numai la 
cele patru dansuri tipice: allemanda, couranta, sarabanda, giga, ci amplifică 
suita, introducând şi alte dansuri, ca menuete, gavote, poloneze sau chiar 
„arii”. 

Interesantă este Fantezia şi fuga cromatică, cu un suflu nou şi îndrăzneț prin 
frecvente cromatisme, dar şi Goldberg Variationen (1742), o arie cu 30 de 
variațiuni, care marchează un moment important din istoria temei cu 
variațiuni. Compuse pe tema unei arii, variațiunile nu sunt numai prezentări 
succesive ale temei, ci imagini foarte diverse, realizate prin diferite mijloace: 
canon, fugato, ariete lirice, piese de dans, iar la sfârşit, un quodlibet, un joc de 
improvizație muzicală, construit din suprapunerea polifonică a unor cântece 
diferite. Simultan cu tema ariei, se cântă două melodii, una de un naiv şi rustic 

lirism, alta umoristică. Numele acestor variațiuni vine de la primul interpret al 
lucrării, clavecinistul Goldberg, aflat în slujba contelui Kayserling, ambasadorul 
Rusiei la Dresda. 

Şi Capriciul la plecarea fratelui iubit (scris pentru fratele său Johann Jakob, 
plecat în Suedia, în anul 1704), este un jalon important în istoria muzicii de 
clavecin, fiind o suită ale cărei părți au sensuri programatice: Arioso- 
îndemnurile duioase ale prietenilor, care-l sfătuiesc să rămână în patrie, 
Andante - diferite întâmplări, care pot avea loc printre străini, Adagissimo - 
jalea generală a prietenilor, Un poco largo - prietenii îşi iau rămas bun şi „Aria 
di postaglione”, urmată de „Fuga all imitazione della cornetta di postiglione”. 

Invenţiunile (15 la două voci şi 15 la trei voci), piesele destinate soției sale A. 
Magdalena, ca şi Clavecinul bine temperat (primul volum în 1722, al doilea în 
1742) sunt lucrări didactice pentru clavecin. Deşi scrise cu scop didactic, ele 
poartă pecetea geniului bachian, în special, fugile Clavecinului bine temperat sunt 
strălucite fugi artistice, lipsite de orice urmă de pedanterie sau schematism 
didactic. 

Clavecinul a avut un rol important în creația concertantă. Piesele solistice, 
cu acompaniament de orchestră, se executau în saloanele principilor, fiind un 
gen adresat unei elite şi nu publicului larg. Concertele pentru clavecin sau 
pentru alte instrumente, cu acompaniament de orchestră, au o amploare mai 
mare, tinzând spre un ambitus emoțional amplu şi spre o sferă mai largă. 
Substanța muzicii lui Bach solicita un aparat mai complex, după cum 
conținutul de idei şi tensiunea emoțională a acestei muzici nu mai puteau fi 
zăgăzuite în forme vechi, statice. Orga îi oferise posibilități mai variate de 
exprimare, fiind mai bogată în culori timbrale, aşa încât Bach a fost mereu 
preocupat de obținerea unor noi mijloace de exprimare instrumentală. 

Bach a dat mare amploare şi adâncime concertului pentru instrument şi 
orchestră, dând roluri solistice pentru prima oară şi clavecinului, ce slujise doar 
ca instrument de acompaniament în realizarea aşa-numitului basso continuo. 
Pentru clavecin şi orchestră a scris şapte concerte, şi 16 transcrieri (după 
Vivaldi, Marcello şi Telemann), dar şi trei Concerte pentru două clavecine şi 
orchestră; două Concerte pentru trei clavecine şi orchestră şi un Concert (transcris 
după cel pentru patru viori de Vivaldi) pentru patru clavecine şi orchestră. Un 
triplu Concert pentru flaut, vioară, clavecin şi orchestră completează seria 
lucrărilor concertante cu clavecin principal, de fapt un concerto grosso prin 
numărul mare de solişti. Concertul în re minor şi cel în fa minor pentru clavecin şi 
orchestră au deosebită frumusețe tematică, variate efecte timbrale şi bogăţie 
expresivă, fiind construite în tiparul clasic al timpului. 

În afară de pasajele solistice din Concertele brandenburgice (1721), Bach a 
utilizat vioara ca instrument solistic în două Concerte şi în Concertul pentru două 
viori şi orchestră în re minor. Marea dezvoltare a tehnicii violonistice, datorată 
şcolii italiene, precum şi cultivarea virtuozității de către maeştrii germani au 
pregătit drumul creaţiei violonistice bachiene. 

Cele şase Sonate pentru clavecin şi vioară, ca şi Sonata în sol minor (transcrisă 

după sonata de clavecin), valorifică calitățile expresive ale viorii ca instrument 
de monodie. Şi Sonatele pentru vioară, fără acompaniament (trei Sonate şi trei 
Partite din 1720), sunt lucrări ce solicită instrumentistului maximum de 
expresie. Preludiul Sonatei în sol minor are la bază o monodie liberă, marcată cu 
jaloane armonice, ca nişte acorduri ale unei lăute acompaniatoare, iar fuga este 
construită polifonic, implicând o deosebită virtuozitate. 

Vioara devine instrumentul care vorbeşte nu numai în limbajul monodic, ci 
şi în cel plurivocal, armonic şi polifonic, realizând efecte armonice şi polifonice, 
specifice lăutei. I se valorifică posibilitățile melodice, vioara fiind instrumentul 
ce se apropie cel mai mult de posibilitățile de nuanţare a vocii umane. Multe 
fragmente din aceste suite sunt monodice, căci linia melodică, fiind atât de 
expresivă, se dispensează de armonie (Allemanda din Partita a Il-a), iar 
arpegiile şi pasajele de virtuozitate în mişcare rapidă ne dau impresia de 
polifonie sau de succesiuni acordice (Preludiul din Partita a III-a). 

Aceleaşi probleme pun Suitele pentru violoncel solo (1720), în care valorifică 
posibilitățile tehnice şi expresive ale instrumentului. A scris pentru violoncel, 
instrument folosit şi în orchestră, dar a compus şi pentru viola da gamba un 
număr de trei Sonate. 

Creaţia sa instrumentală este importantă pentru sinteza artistică realizată, 
căci îmbină arta claveciniştilor francezi cu cea a violoniştilor italieni şi a 
organiştilor germani. Pentru dezvoltarea ulterioară a muzicii instrumentale, 
creația sa este nu numai încoronarea artei vechi, ci şi o prefigurare a viitorului 
stil clasic. El este primul compozitor care utilizează clavecinul ca solist, fapt ce 
duce la lărgirea paletei expresive, iar instrumentele monodice, ca vioara sau 
flautul, se limitează la melodii cantabile şi pasaje de virtuozitate. Prin atribuirea 
de rol solistic clavecinului, acesta va putea diversifica expresia prin resursele 
sale polifonice şi armonice. 

Dacă până la Bach orchestra avea doar un rol de acompaniament în 
concertele grossi, în cele şase Concerte brandenburgice orchestra realizează un 
dialog cu grupul concertino. În Concertul nr. 1, grupul concertino se contopeşte 
aproape integral cu ripieni, iar în Concertul nr. 3 dispare cu totul masa 
orchestrală, fiind alcătuită din trei grupuri: viori, viole şi violoncele, fiecare 
având trei voci care dialoghează sau se unesc într-un ansamblu viguros. În 
aceste concerte, Bach îmbogățeşte paleta timbrală, căci pe lângă grupul 
instrumentelor de coarde foloseşte şi pe cele de suflat cu rol solistic. În 
Concertul nr. 5 în Re major, flautul, împreună cu vioara, alcătuiesc grupul 
solistic. Concertino-ul primului concert conţine şi el instrumente de suflat: oboi, 
fagot, corn. Fundamentul armonic este realizat de un bas şi cu basso continuo. Şi 
în Concertul nr. 6, scris fără violine, diferenţierea dintre concertino şi ripieni este 
foarte puțin conturată. În creația sa, orchestra capătă o expresivitate proprie. 

Atât în Concertele brandenburgice, cât şi în cele patru Suite (intitulate 
Uverturi, 1717-1725), descifrăm viitoarea orchestră simfonică, care va deveni 
principalul mijloc de exprimare în timpurile ce vor urma. Concertele 
brandenburgice definesc tipul de concerto grosso din Barocul târziu, prin numărul 

de trei părți (în patru dintre ele), prin alternarea mişcărilor (repede, rar, repede) 
şi a tonalităților, a doua parte fiind adusă în altă tonalitate. 

Pentru fiii săi, pentru a doua soție şi pentru numeroşi elevi, Bach a scris o 
serie de mici piese destinate învățământului. Spre deosebire de obişnuitele 
lucrări didactice, unde urmărirea problemei pusă în exercițiu împiedică adesea 
o desfăşurare muzicală artistică, în lucrările lui Bach caracterul artistic nu este 
niciodată absent. Invențiunile (la două şi trei voci), Preludiile şi fughetele sunt mici 
improvizații contrapunctic-imitative, care poartă în ele suflul căldurii sale 
sufleteşti. Multă gingăşie şi ingenuitate găsim în piesele aparținând celor două 
caiete de exerciţii, intitulate Klavierbiichlein fiir Anna Magdalena (Cărticică pentru 
A. Magdalena) şi Klavierbiichlein für Wilhelm Friedmann (Cărticică pentru W. 
Friedmann). 

Foarte importante sunt cele două volume din Clavecinul bine temperat, ce 
cuprind 48 de Preludii şi fugi, în toate tonalitățile treptelor gamei cromatice, 
constituind o demonstrație pentru acordarea clavecinului în sistemul egal 
temperat. Este meritul lui Andreas Werckmeister (1645-1706) de a fi realizat 
temperarea egală, prin împărțirea octavei în 12 semitonuri egale şi neglijarea 
comei sintonice. Acordarea clavecinului în sistemul egal temperat permite 
modularea la cele mai îndepărtate tonalități, ca şi utilizarea modulației prin 
enarmonie, procedeu important în istoria limbajului muzical. Odată cu 
aplicarea sistemului egal temperat, termenul enarmonic îşi schimbă 
semnificația, renunțând la înțelesul avut în cultura muzicală antică. 

Bach scrie 48 de Preludii şi fugi în toate tonalitățile treptelor din gama 
cromatică, reprezentând o demonstrație pentru acordarea clavecinului în 
sistemul temperat. Aceste două volume verifică teoretic acest sistem, dar 
constituie şi un îndrumar pentru pianişti şi compozitori. Fugile sunt exemple 
de tratare liberă a schemelor formale, modele de exprimare artistică a unui 
bogat conţinut de trăiri şi, totodată, lucrări lipsite de ornamentația încărcată şi 
greoaie a stilului Baroc. Simplitatea severă, dinamismul dezvoltării şi măiestria 
formei sunt notele caracteristice ale noului stil polifonic bachian. 

Clavecinul nu mai era capabil să răspundă aspirațiilor muzicii lui Bach. 
Hammerklavier-ul lui Gottfried Silbermann (1683-1753), realizat în deceniul al 
doilea, era un instrument perfecționat al piano-forte-ului, creat în 1720 de 
Bartolomeo Cristofori (1655-1731). Acest instrument, prototip al pianului 
şi de variație timbrală au făcut inutilă ornamentica bogată introdusă în muzica 
timpului, datorită faptului că liniile melodice la vechile instrumente apăreau 
seci. Pentru pianişti, Clavecinul bine temperat rămâne cartea de căpătâi, fiind un 
vade mecum pentru oricine tinde să devină un artist adevărat al acestui instrument. 

În domeniul didactic, Bach nu s-a limitat numai la lucrări privitoare la 
tehnica clavirului, ci el a lăsat şi două importante creații pentru tehnica 
scriiturii polifonice: Ofranda muzicală, care cuprinde trei ricercare la trei voci, 
opt canoane, o fugă, un ricercar la şase voci, o sonată şi un canon infinit, şi Arta 
fugii (1750) - o colecţie de 14 fugi şi patru canoane pe aceeaşi temă -, fugile 

constituind fiecare câte o imagine de sine stătătoare, datorită variațiunilor 
subiectului unic, care capătă diferite înfățişări. 

Ca şi în Ofranda muzicală, fugile şi canoanele din Arta fugii au ca ţel 
demonstrarea tehnică, ele fiind strălucite exerciiții de măiestrie polifonică. 
Comparând fugile din Arta fugii cu cele două Clavecine temperate, găsim la 
primele o formă perfectă şi un conţinut auster, în timp ce la fugile din a doua 
lucrare ne surprinde tratarea liberă a formei fugii, ca rezultat al unui conținut 
dramatic clocotitor. 

Adâncimea dramatică a Pasiunilor contrastează cu temele glumeţe ale unor 
cantate laice sau cu quodlibet-ul din Variațiunile Goldberg, inspirația spontană 
alternează cu calculul rațional, rece. Artistul îndrăzneț din Pasiuni sau din 
Fantezia cromatică este mai cumpătat în unele concerte de clavecin. Ne atrage 
elanul romantic din Aria Suitei a Il-a, din Andantele Concertului în Mi major 
pentru vioară sau din aria Îndură-te din Pasiunea după Matei, dar şi arhitectura 
clasică a Concertului brandenburgic nr. 3 sau a fugii din Uvertura Suitei în si. 

În cele mai sobre compoziţii polifonice, întrezărim şi freamătul patetic al 
improvizatorului, iar în cele libere descifrăm logica sa componistică. Tributar 
vechii polifonii, el îmbină limbajul muzical al trecutului cu noul stil armonic. 
Conţinutul generalizat, filosofic al muzicii sale, depăşeşte formele create de 
predecesori, pe care le desăvârşeşte. 

În operele sale a sintezat împlinirile muzicale anterioare, făurindu-şi un 
limbaj inconfundabil şi atingând una dintre culmile muzicale universale. Ca 
toate geniile umanității, el se ridică deasupra epocii sale, creația sa fiind 
atotprezentă, depăşind timpul şi spaţiul, ca orice permanenţă a spiritului uman. 
Pasionat şi echilibrat, plin de fervoare creştină şi generozitate umană, trăind în 
permanentă comuniune cu divinitatea, Bach şi-a închinat viața şi opera 
Creatorului divin şi celor mai înălțătoare idealuri întru desăvârşirea umană. 

Georg Friedrich Händel 


La finele anului 1710, în viața muzicală a Angliei îşi făcea apariţia un tânăr 
de douăzeci şi cinci de ani, G. Fr. Hăndel. Nu era un timid începător care îşi 
căuta norocul într-un mare centru european, ci un artist cu renume atât în țara 
lui de baştină, Germania, cât şi în țara muzicii, în Italia. Te Deum-ul său scris trei 
ani mai târziu, cu prilejul celebrării păcii de la Utrecht, va câştiga inimile 
englezilor. El va fi considerat un urmaş al lui Henry Purcell, părintele muzicii 
engleze, iar poporul britanic va vedea în el pe artistul său național. 

Acest mare compozitor, contemporan cu Bach, şi-a desfăşurat cariera 
artistică în trei mari centre ale Europei, integrându-se în cultura lor muzicală, în 
timp ce modestul cantor de la Leipzig a sintetizat diferitele stiluri europene fără 
a se mişca din regiunea în care a trăit. 

Händel s-a născut în anul 1685, la Halle pe Saale, oraşul în care, cu un secol 
înainte, s-a născut, a activat şi a murit unul dintre întemeietorii muzicii 
germane de orgă, Samuel Scheidt. Cu toată opoziția tatălui său, “valet de 
cameră şi chirurg privat” la ducele de Saxa, micul Hăndel este încredințat 
organistului Fr. Zachow, cel mai de seamă muzician al oraşului, pentru a fi 
instruit în tainele tehnicii muzicale. Pe lângă tehnica clavecinului şi a orgii, 
acesta îi dezvăluie posibilitățile expresive ale muzicii, imprimându-i note 
stilistice care vor defini mai târziu stilul său componistic. 

În creaţia dascălului său, tânărul Händel a aflat gustul pentru solemn şi 
triumfal, pentru eroic şi pastoral sau pentru cântul unit cu dansul, amintind de 
stilul elin. Despre muzica lui Zachow, R. Rolland afirmă că are “o artă mai mult 
expresivă decât intimă, o artă însorită, el fiind un Händel în mic”. Posedând 
numeroase partituri religioase italiene şi germane, Zachow i-a înlesnit şi o 
analiza critică a acestora, îndemnându-l de a crea el însuşi în acest gen. 

După terminarea gimnaziului, s-a înscris la Facultatea de Drept a 
Universităţii din Halle, pentru a respecta dorința tatălui său, care murise cu 
cinci ani în urmă. În acele vremuri, viața studenţească era dominată de 
petreceri violente şi gălăgioase, dar şi de practicile de extaz mistic ale pietiştilor, 
față de care Hăndel a rămas străin. N-a urmat decât un an cursul facultății, dar 
în concepția sa despre lume au rămas urme ale ideilor profesate de unele spirite 
mai independente ale culturii germane, care-şi găsiseră refugiul la 
Universitatea din Halle, aşa cum au fost profesorii Christian Thomasius şi Fr. 
N. Francke. 

Cedând vocației muzicii, Händel părăseşte Universitatea şi postul de 
organist al bisericii luterane din oraşul natal, îndreptându-se spre Hamburg, 
unul dintre cele mai înfloritoare oraşe germane, supranumit şi “Veneția 
nordului”. Răvăşite în timpul războiului de 30 de ani, statele germane au 
cunoscut, după pacea westfalică (1648), o înăsprire a condiţiilor de viaţă şi o 
decădere economică, oraşele pierzându-şi, întru câtva, puterea economică. 

Port de negustori bogaţi, cu un comerț prosper în timpul războiului, 
Hamburgul a cunoscut o viață economică vie, moştenind, alături de Liibeck şi 
Bremen, ceea ce a mai rămas din fostul comerț hanseatic în urma păcii 
westfalice. Pulsa o activitate artistică susținută şi o muzică cu o pronunțată 
tentă naţională. În timp ce teatrele de operă de pe lângă curtea suveranilor 
germani reprezentau opere italiene, la Hamburg, Johann Theile (1646-1742) şi 
Reinhardt Keiser (1674-1739) puneau bazele operei germane, cu toată opoziția 
îndârjită a pietiştilor care considerau opera lirică drept o creaţie diabolică. 

La Hamburg, Hăndel s-a împrietenit cu doi muzicieni ale căror nume au 
rămas în istoria muzicii germane, compozitorul R. Keiser (dirijorul Teatrului de 
Operă) şi multilateralul muzician Johann Mattheson (1661-1764), compozitor, 
cântăreț, dirijor şi teoretician, care au promovat arta germană. Keiser a cultivat 
melodia sinceră şi expresivă, înrudită cu muzica populară germană, fiind în 
această privință un precursor al lui Mozart. Când a sosit la Hamburg, Hăndel 
avea 18 ani, mentorul său Mattheson nu număra mai mult de 22 ani, iar Keiser, 
cu o reputație notorie, nu împlinise 30 de ani. Aceşti trei tineri au ținut sus 
stindardul artei germane într-un moment în care invazia operei italiene era 
copleşitoare. 

Fondată în veacul trecut de Wolfgang Franck, opera hamburgheză îşi 
începe activitatea cu opere biblice. Una dintre primele opere de succes a fost 
Adam şi Eva de Joh. Theile. Treptat au apărut şi teme laice, dar valoarea 
libretelor era discutabilă. Tematica lor aluneca spre satira grotescă sau spre 
aventuri senzaţionale. La venirea lui Hăndel, Teatrul de Operă din Hamburg 
reprezenta lucrări în care fragmente cântate în italiană şi unele trăsături 
stilistice indicau o vădită pătrundere a italienismelor. 

În prima jumătate a veacului al XVIII-lea, compozitorii germani de operă 
erau tributari stilului italian. Muzica dramatică germană a vremii este ilustrată 
şi de G. Ph. Telemann (1681-1767), compozitor fecund în toate genurile, de 
Adolf Hasse (1699-1782, activează la Dresda şi la Viena) şi de Karl. Heinrich 
Graun (1701-1759, la Berlin, la Hamburg), care au scris opere în stil italian. 
Împreună cu Mattheson, Händel pleacă la Lübeck pentru a-l asculta pe marele 
organist D. Buxtehude, al cărui stil va marca sensibil creația de mai târziu a lui 
Hăndel. 

La Hamburg, Hăndel cântă în orchestra teatrului ca violonist. S-a afirmat 
repede în domeniul compoziţiei prin două opere, Almira şi Nero, dar reuşita lor 
va slăbi legătura de prietenie cu ceilalți doi muzicieni. Curând, teatrul cunoaşte 
o perioadă de declin încât, pentru a salva situaţia financiară, s-a recurs la piese 
de gust facil. În această situație, pe Händel nu-l mai reţine nimic la Hamburg. 

Fără a mai aştepta premiera noii sale opere Florindo şi Dafne, pleacă în Italia 
(1707), la invitaţia lui Gastone Medicis, un vlăstar al marelui duce de Toscana. 
Nu era o călătorie de formare, el plecând cu gândul de a cuceri Italia. 

Timp de patru ani Hăndel a stat în Italia, vizitând cele patru mari centre cu 
important rol în istoria operei: Florența, Roma, Veneţia şi Napoli. Deşi la 
Hamburg luptase împotriva invaziei operei italiene, în Italia şi-a însuşit stilul 
vocal dramatic în care recitativul, arioso-ul şi aria alternau succesiv. Un prim 
fruct al contactului cu arta italiană este opera Rodrigo (prezentată în 1707 la 
Florenţa) şi cantata Lucrezzia, scrisă după modelul tradițional italian, gen creat 
de Monteverdi şi Luigi Rossi, apoi dezvoltat de Bassani şi Bononcini. 

La Roma, activitatea de operă era sistată, datorită unui edict al papei 
Inocenţiu al XII-lea, precum şi valului de pietism, cauzat de măsurile luate de 
biserica catolică pentru a-şi păstra poziţia dominantă în viaţa culturală. În locul 
operei, la Roma se cultivă cantata şi oratoriul. Şederea la Roma a fost pentru 
Händel o adevărată şcoală. Aici a asimilat arta oratoriului italian şi a luat 
contact cu muzica instrumentală a strălucitei şcoli violonistice italiene. 

În reuniunile artistice, organizate la reşedinţa cardinalului Ottoboni, 
Hăndel a intrat în relaţii strânse cu cei mai de seamă muzicieni italieni ai 
vremii. În casa marchizului Ruspoli, un ilustru mecena, se întâlneau membrii 
renumitei “Academia Arcadienilor”, cenaclu artistic cu ramificații în întreaga 
Italie. Marchizul avea o orchestră proprie, condusă de Corelli, care i-a dirijat 
oratoriile Învierea şi Triumful timpului şi al adevărului (prima variantă), 
interpretate în palatul Ruspoli, sediul Academiei. 

La reşedinţa lui Ottoboni a avut loc un turnir între Domenico Scarlatti şi 
Hăndel, ei trebuind a se măsura atât la clavecin, cât şi la orgă. După proba de 
clavecin, Scarlatti dăduse dovadă de mare virtuozitate, în schimb la orgă 
Händel a fost superior rivalului său. Atât Scarlatti, cât şi muzica instrumentală 
italiană, au lăsat urme adânci în creaţia sonatelor şi concertelor lui Hăndel. 

La Roma se reîntâlneşte cu abatele Agostino Steffani (1654-1728), muzician 
şi compozitor, cunoscut în Europa prin creaţia sa de operă. După studii făcute 
la Miinchen (cu K. Kerll), Roma (cu Bernabei) şi la Paris, Steffani succede lui 
Bernabei în postul de capelmaistru al curţii din Miinchen şi apoi trece ca 
maestru al capelei curții din Hanovra, unde-i va succede Hăndel. Apreciind 
valoarea duetelor sale, R. Rolland îl consideră ca “unul dintre cei mai marei 
lirici ai muzicii secolului al XVII-lea”. Numit cardinal, Steffani are o vie carieră 
diplomatică în serviciul Vaticanului. 

În muzica vocală, Händel a mers pe calea deschisă de Steffani, unind arta 
vocală italiană cu preceptele muzicii germane, care au stat la baza formării sale 
artistice. Oratoriile scrise la Roma, adevărate opere deghizate, Învierea şi 
Triumful timpului şi al clarviziunii, rodul însuşirii muzicii dramatice italiene, sunt 
lipsite însă de forța dramatică a oratoriilor de la sfârşitul vieţii, din cauza 
absenței părților corale. 

La Veneţia îl cunoaşte pe principele elector Johann Wilhelm din 
Dusseldorf, care-i face propunerea de a fi angajat ca maestru de capelă la curtea 

fratelui său din Hanovra. La Napoli, pe atunci centrul culturii muzicale 
dramatice italiene, Hăndel cunoaşte cântecele populare calabreze şi arta 
popularilor fluieraşi italieni, ale căror melodii se vor regăsi în Simfonia pastorală 
a oratoriului Messia. Aici scrie prima versiune a cantatei pastorale Acis, Galathea 
şi Polifem, iar pe libretul cardinalului Grimani din Napoli compune opera 
Agrippina (1709), cu care obține mare succes, dovedind că saxonul Hăndel şi-a 
asimilat perfect stilul operei italiene. Uneori recurge la structura simetrică a 
ariei da capo (ABA), ce anunţă clasicismul. În Italia cunoaşte numeroşi cântăreți 
cu voci bine cultivate, dar tentaţi de virtuozități vocale pentru a fi pe gustul 
marelui public. 

După fructuoasa şedere în Italia, în 1710 se îndreaptă spre Hanovra pentru 
a ocupa postul de capelmaistru al curţii, unde nu rămâne mult timp. În cei doi 
ani cât a figurat ca maestru de capelă, Hăndel a făcut două călătorii în Anglia, 
țară unde s-a stabilit în 1712, devenind muzicianul preferat al curții engleze. La 
curtea contelui Burlington, alt important mecena, îi cunoaşte pe marii literați ai 
epocii: J. Swift, J. Pope, J. Gay şi alte personalități. 

Cu 15 ani înaintea venirii lui Hăndel, la Londra se stingea prematur Henry 
Purcell, în vârstă de numai 37 de ani. Alături de Matthew Locke, Purcell a pus 
bazele operei naționale engleze. În anii republicii lui Cromwell, puritanii au 
circumscris cu severitate drumul muzicii religioase, fără să poată opri 
dezvoltarea muzicii laice. Restaurarea Stuarților a zăgăzuit excesele puritanilor 
şi a facilitat înflorirea artei muzicale. Burghezia engleză, în formare, constituia 
noul public, mai larg, care cerea opere de mare spectacol, pe care italienii le 
răspândeau în acel timp în toată Europa. 

În afara importului operei italiene, la Londra, ca şi în alte centre europene, 
se născuse curentul pentru crearea unei opere naționale pe baza tradiționalului 
mask (balet cântat). Murind de timpuriu, Purcell n-a putut desăvârşi opera 
engleză, ea rămânând tributară operei italiene şi celei franceze. La începutul 
veacului al XVIII-lea, încercările criticului Addison de a susține opera engleză 
n-au putut opri marele succes al operei italiene. 

La venirea sa pe pământul britanic, Hăndel a fost solicitat să compună 
opera Rinaldo (1711), operă scrisă în numai 14 zile, cu care a obținut un mare 
succes. Curând, Hăndel devine unul dintre cei mai importanţi artişti din viața 
muzicală engleză. Solida sa tehnică componistică, însuşită de la maeştrii 
germani şi italieni, şi stilul operelor sale ce păstrau amprenta muzicii dramatice 
germane, pe care a grefat stilul strălucitor italian, au suscitat mari frământări în 
viața muzicală londoneză. Succesele sale inițiale apăreau ca ale unui venetic, iar 
după înscăunarea regelui George I (fost principe de Hanovra şi vărul reginei 
Angliei, Ana), curtenii îl vor considera tot un venetic german, ca şi pe rege. 
Abia după naturalizarea lui ca englez, în 1727, Hăndel va fi considerat 
muzician național şi susținător al artei engleze. 

Viaţa sa la Londra a fost o luptă crâncenă şi un lanţ de victorii şi înfrângeri. 
Dotat cu o neobişnuită energie, Hăndel conduce aici două Teatre de Operă, 
“ Academia Regală de Muzică” şi “Covent Garden”. Călătoreşte în Europa 

pentru a recruta artişti de faimă: tenorul Senesino, sopranele Francesca 
Cuzzoni, Faustina Bordoni, şi scrie necontenit, într-un ritm ce depăşeşte orice 
imaginație. Luptă mereu împotriva cabalelor organizate şi împotriva unui 
public atras doar de muzica hedonistă, superficială, şi nu de o muzica de mare 
adâncime dramaturgică. Referindu-se la țelul muzicii sale, cuvintele artistului 
sunt semnificative: “Mi-ar părea rău ca muzica mea să amuze numai, eu aş dori 
să-i facă mai buni pe oameni.” 

Între anii 1717 şi 1720 s-a aflat în serviciul ducelui de Chandos, timp în care 
scrie cei 11 Chandos Anthems, o serie de psalmi, în forma cantatei cu solişti, cor, 
orchestră şi orgă. Din aceeaşi perioadă datează mask-ul intitulat Esthera, 
pastorala Acis şi Galathea (în noua ei formă) şi opt Suite pentru clavecin. 

Din anul 1720, Händel organizează activitatea Teatrului de Operă 
“ Academia Regală de Muzică”, pentru care scrie în genul operei italiene, fără a 
se adapta întru totul acesteia. N-a putut renunța la adâncimea expresivă a 
muzicii germane, iar pentru amatorii de operă italiană această zugrăvire a 
adevărului dramatic însemna altceva decât muzica facilă de divertisment, 
desfăşurată pe un libret convenţional. 

Pentru a trezi din nou interesul ascultătorilor pentru opera italiană a fost 
adus la Londra compozitorul Giovanni Bononcini (1670-1755), unul dintre 
renumiții compozitori italieni ai timpului. Adept al unei simplificări de limbaj 
în opera napolitană, impregnată adesea de simplitatea cântecului popular 
italian, muzica sa era foarte apreciată. Cu timpul, el a devenit unul dintre 
muzicienii care urmărea doar succesul imediat. Partizanii lui Bononcini, 
grupați în jurul prinților de Galles şi Marlborough, voiau să înlăture muzica lui 
Hăndel, socotită ca inadecvată genului dramatic. 

În afara poziţiilor estetice, întru câtva opuse, lupta s-a desfăşurat cu 
violenţă, fiind alimentată de intrigi de curte. Bononcini triumfă la început, dar 
Händel rămâne până la urmă victorios. Cu opera sa Ottone (1723), care-l 
consacră, partizanii lui Bononcini sunt înfrânți. Aceasta a fost o victorie “a la 
Pirus”, deoarece şi teatrul lui Händel se afla într-o dezastruoasă situație 
finaciară, încât în anul 1728 s-a închis. La această nereuşită a contribuit, desigur, 
şi “Beggar's Opera”, o virulentă parodie-pamflet a scriitorului John Gay, cu 
muzica scrisă şi adaptată de John Pepush. Ironizând violent opera italiană, 
Beggar's Opera (Opera cerşetorilor) era şi o ascuţită satiră socială. Alcătuită 
dintr-un potpuriu de melodii populare engleze, scoțiene, irlandeze, ea parodia 
şi fragmente din opera Rinaldo de Händel. Încă o dată, el primea loviturile 
destinate, de fapt, curții regale. 

In anul 1729 pleacă în Italia pentru a găsi interpreți şi a salva opera italiană, 
căreia i se dedicase. Începând cu acest an, împreună cu regizorul Heidegger, 
conduce teatrul “Covent Garden” şi continuă să scrie în stil italian, dar 
compune şi lucrări religioase de concert. Duşmanii monarhului au dezlănțuit 
din nou, la “King's Theatre”, o campanie împotriva lui. Au fost aduşi în anii 
1733-1734 alți doi compozitori notorii: Nicola Porpora, a cărui muzică prezenta 
un dramatism mai amplu, şi germanul Johann Adolf Hasse, unul dintre 

propagatorii operei neonapolitane. De data aceasta Händel a fost înfrânt. 

Ruinat financiar şi epuizat fizic, el suferă în 1737 un atac de apoplexie, 
care-i întrerupe temporar activitatea. Bucurându-se de mare faimă, 
Universitatea din Oxford, centru cultural de răsunet, l-a invitat pe Hăndel 
pentru conducerea festivităților muzicale la aniversarea fondării instituției 
(1741), unde i s-au cântat trei oratorii: Esthera, Athalanta, Deborah, pastorala Acis 
şi Galathea şi concerte pentru orgă, toate încununate de succes. 

În urma eşecurilor suferite în muzica dramatică, el se dedică oratoriului, 
ultimii ani ai vieții fiind consacrați acestui gen, în care obține mari izbânzi şi 
care îl vor situa în istoria genului ca pe un compozitor de referință. Datorită 
utilizării limbii engleze şi a binecunoscutelor texte biblice, a dramaturgiei 
concise, a limpezimii scriiturii şi expresivității puternice, oratoriile sale au 
cucerit inimile englezilor. 

Invitat în 1742 la Dublin, pentru o stagiune de oratorii, el obține mare 
succes cu oratoriul Messia. Şi oratoriul Iuda Maccabeus (1746), scris pentru 
sărbătorirea victoriei ducelui Cumberland asupra ultimului pretendent al 
Stuarților, Charles Eduard, cunoaşte un triumf, iar Priviţi eroii victorioşi va 
entuziasma de fiecare dată publicul englez, care îl va aşeza pe Hăndel printre 
gloriile sale naționale. 

Astfel ostilitățile s-au stins, compunând în linişte. Viața sa de îndârjită 
luptă şi muncă s-a încheiat însă trist. În 1751, în vârstă de 66 de ani, era aproape 
orb. El continuă să dea concerte la orgă, în special în beneficiul unor instituții 
filantropice. În 1759 se simte rău în timpul reprezentării oratoriului Messia la 
“Covent Garden”, puterile îl părăsesc şi după câteva zile încetează din viață. 
Naturalizat englez, Hăndel a fost considerat un muzician național al epocii. 
Corpul său a fost înmormântat la Westminster Abbey, panteonul marilor 
personalități engleze. 

Muzician multilateral, Händel şi-a irosit cea mai mare parte din viață în 
crearea de opere şi impunerea lor. Timp de patru decenii a scris opere, fără ca 
vreuna să fi rezistat integral timpului. Începând cu Almira (1704) şi terminând 
cu Deidamia (1741), Hăndel a scris 46 de opere (Teseo, Pastor Fidi, Silla, Muzio 
Scaevola, Tamerlan, Giulio Cerzar, Orlando, Xerxe) şi trei pasticcio-uri (adaptarea 
unei muzici, anterior scrise, la un text nou). Întrucât o opera era dată pentru un 
public destul de restrâns, ea nu se putea menține mult timp pe afiş, aşa încât 
înnoirea continuă a repertoriilor impunea compunerea în grabă a unor noi 
lucrări. Pentru a satisface cerințele impresarilor, compozitorii recurgeau şi la 
întrebuințarea melodiilor cunoscute din creaţia lor sau din creaţia altor autori. 

În operă debutează la Hamburg cu Almira şi Nero, scrise în stilul operelor 
predecesorilor săi germani, prin apropierea de cântecul popular german şi 
adâncimea expresivă a muzicii. Cu toate acestea, nu erau opere autentic 
germane, căci nu se putea concepe o muzică dramatică decât în stilul italian 
dominant în Europa. lar răspândirea operei napolitane era atât de covârşitoare 
în prima jumătate a veacului al XVIII-lea, încât în operele hamburgheze existau 
alături de recitative în limba germană arii de coloratură cântate în italiană. lar 

după plecarea sa din Hamburg, opera națională germană va fi cu totul copleşită 
de cea italiană, Telemann, Graun şi Hasse scriind după modelul italian, aşa 
cum va face şi Hăndel la Londra. 

În Italia, Hăndel a cunoscut opere napolitane şi venețiene, în care erau 
incluse piese cu caracter popular, ce dădeau o notă de prospețime şi naturalețe 
cadrului convențional al operei seria napolitane. Succesul repurtat cu opera 
Agrippina era o mărturie că “il caro sassone” îşi însuşise stilul tradițional italian, 
strălucitor, melodios, dar facil. 

Cu opera Rinaldo (1711) debutează la Londra, unde va izbuti să scrie arii în 
stilul bogat împodobit al napolitanilor, precum şi arii simple, specifice operei 
bufe. Utilizează şi linii melodice ale căror formule ritmice specifice provin din 
muzica de dans. Siciliana, atât de frecventă în opera napolitană şi cantatele lui 
Bach, se regăseşte şi în opera hăndeliană. Prin ritmul ei grav, sarabanda 
imprimă o notă tragică în cunoscuta arie Lascia ch'io piango (Lăsaţi-mă să plâng) 
din opera Rinaldo. Ariile moderate sunt scrise pe tiparul menuetului, în schimb 
cele alerte, cu expresia gigăi sau gavotei. 

Deşi opera napolitană redusese la minimum ansamblurile, Hăndel a 
valorificat acest procedeu muzical dramatic, preluând de la Steffani tehnica 
duetelor. Utilizează corul atât în opere, cât mai ales în oratorii, unde acesta 
deține supremaţia. Unele ariette sunt alcătuiri monostrofice, în schimb cavatinele 
au formă bistrofică. Foloseşte şi aria da capo, precum şi ariile dramatice, fără 
secțiuni bine delimitate. 

Muzica franceză îl va inspira în scrierea operelor-balet Ariodante (1735), 
Alcina (1735) şi Athalanta (1736), utilizând adesea dansuri rustice, ca musette, 
tambourine şi coruri. Operele sale au adâncime expresivă şi dramaturgică, care 
apăreau publicului greu de suportat în comparaţie cu desfăşurările muzicale 
somptuoase şi strălucitoare ale italienilor ce însoțeau librete convenționale. La 
baza limbajului său se află tradiția germană, pe care grefează toate stilurile 
timpului, muzica sa profilându-se ca o sinteză a stilurilor europene. Variatele 
stiluri însuşite de el nu le-a contopit în formele convenţionale ale operei 
italiene, desfăşurată schematic după rețete prestabilite. Nu a ajuns în operă la 
zugrăvirea caracterelor complexe ale personajelor, ci a redat stările sufleteşti în 
mod generalizat şi aceasta datorită germenului simfonic al muzicii sale, 
provenit din arta organiştilor germani. 

Creația sa de operă nu este mereu fructul unei elaborări îndelung 
deliberate, ci şi produsul unei geniale improvizații. Aşa se explică circulația 
motivelor şi a pieselor întregi dintr-o operă în alta, ca şi “împrumuturile” făcute 
din alți autori, împrumuturi care nu apar ca simple plagiate, ci ca recreări, 
temele căpătând noi sensuri expresive, pe care autorii nici nu le bănuiseră. 

Stingherit de convenționalismul libretelor de operă, Händel va găsi în 
oratoriu câmp larg de creaţie, unde forța sa dramaturgică se va releva din plin. 
Nemaifiind încorsetat de librete absurde şi de diviziunea schematică a actelor şi 
scenelor, specifice operei seria italiene, el îşi desfăşoară în oratorii virtuțile de 
mare dramaturg. Absența cadrului scenic îi prilejuieşte dese evocări muzicale 

descriptive, frecvente în muzica germană şi în opera franceză, unde descripția 
are însă un caracter convențional. Dar publicul, obişnuit cu desfăşurările facile 
ale operei italiene, va vedea în dramaturgia mai puternică a oratoriilor sale un 
balast în privinţa receptării lor. 

Cel mai potrivit mijloc de a se adresa publicului larg de ascultători a fost 
pentru Händel oratoriul. Temele mitologice ajunseseră un procedeu 
convențional în opera seria, adresată unui public care nu căuta decât distracție 
şi încântare sonoră. Tema mitologică fusese cu un secol înainte un mijloc de a 
zugrăvi omul şi viața sa, întrucât renascentiştii au făcut din mitologia elină o 
armă împotriva tematicii religioase din Evul Mediu. 

În secolul “luminilor”, tematica mitologică devenise un şablon rupt de 
realitate, iar în timpul lui Cromwell şi a restaurației au avut loc aprige dispute 
şi conflicte religioase. În schimb, episoadele dramatice din istoria poporului 
evreu, prezente în Vechiul Testament, erau binecunoscute credincioşilor 
englezi. De aceea, Händel a apelat în oratoriile sale la teme biblice, scriind o 
muzică de un profund dramatism şi cu o puternică rezonanţă în public. În 
aceste oratorii sintetizează împlinirile muzicii instrumentale şi vocale germane, 
italiene, franceze şi engleze. 

Oratoriile sale sunt drame epice, care îi oferă posibilitatea creării unei 
muzici de adâncime expresivă. Întrucât Vechiul Testament se axează pe 
frământata istorie a poporului evreu, Hăndel îşi va valorifica capacitatea sa în 
scriitura corală, desemnând în unele oratorii poporul evreu ca personaj 
principal. În corurile sale, face uz atât de stilul armonic, cât şi de cel polifonic. 
Alături de aria corală, un coral de mari proporţii cu bogat acompaniament 
orchestral, el apelează la vechea formă a motetului polifonic, la madrigal şi la 
dublul cor polifonic. În corurile mai ample, abordează fuga sau fugato-ul, 
passacaglia şi ciaccona. Deşi lipsite de desfăşurarea scenică, oratoriile sale sunt cu 
adevărat muzică dramatică, ceea ce explică succesul obținut în timpul vieții 
autorului şi menţinut în decursul timpurilor. Haydn, Mozart, Beethoven, 
Schumann, Chopin, Berlioz, Liszt, S. Saens au recunoscut măiestria sa în acest 
gen şi l-au luat drept model, Händel rămânând în privința oratoriului 
inegalabil până în prezent. 

Pe lângă cele 22 de Oratorii, dintre care cele mai reprezentative sunt: 
Esthera (1732), Athalia (1733), Deborah (1735), Saul (1739), Israel în Egipt (1739), 
Messia (1742), Samson (1743), Iuda Maccabeul (1746), Joshua (1748), Solomon 
(1749), Suzanna (1750) Theodora (1750), lephta (1751), Hăndel a scris cantate pe 
teme laice, precum şi cantate univocale, cu acompaniament de continuo. 

În genul muzicii religioase, pe lângă unele motete, scrise în Italia şi Anglia, 
a compus psalmi anglicani, cei mai importanți fiind Chandos Anthems, Coronatus 
Anthems (pentru încoronarea regelui George al III-lea) şi Oda festivă (1737). A 
scris şi cinci Te Deum-uri, cel mai renumit fiind cel utrechtan, scris la încheierea 
păcii de la Utrecht, din 1713, şi două Pasiuni după Brooks, alcătuite pe acelaşi text 
utilizat de Telemann, Keiser şi Mattheson. Muzica sa religioasă denotă 
influenţă italiană (Bassani), franceză (Lully), engleză (Purcell), dar mai ales 

prezenţa densei polifonii germane. 

În domeniul muzicii instrumentale, Hăndel prezintă aceleaşi calități ca în 
genul oratoriului : melodicitate şi accesibilitate, strălucire şi grandoare. Piesele 
pentru clavecin, în formă de Suite, sunt modele de echilibrare sonoră şi forță 
expresivă, cu teme cantabile şi linii polifonice transparente. În general, el 
menţine cele patru dansuri tipice suitei: allemanda, couranta, sarabanda, giga, 
cărora le conferă structura bistrofică a suitei. Uneori, dansurile sunt reluate în 
variațiuni, aşa cum face în Sarabanda Suitei în re minor, Passacaglia Suitei în sol 
minor sau în Aria din Suita în Mi major. 

Cele 20 de Concerte pentru orgă, impresionante monumente sonore, sunt 
fructul deselor improvizații între actele operelor şi ale oratoriilor, Hăndel fiind, 
alături de Bach, unul dintre marii improvizatori ai timpului. Concertele au 
patru părți: Introducere, Allegro, Adagio, Allegro, vădind inrâurirea sonatelor 
religioase, a tehnicii organiştilor germani, dar şi a stilului italian şi englez. El 
acordă importanţă oboiului, căruia îi dedică mai multe concerte solistice. 

Pentru orchestră a scris un număr de 18 Concerti grossi, trei Uverturi şi două 
suite mai ample, scrise pentru a fi cântate în aer liber: Muzica apelor, (1716), o 
serenadă scrisă în onoarea regelui George I, şi Muzica focului de artificii, pentru 
sărbătorirea păcii de la Aix en Chapelle din 1748. Ca şi concertele grossi, 
uverturile cuprind aceleaşi instrumente soliste. Ca gen şi formă, concertele sale 
sunt o sinteză între tradiție şi prezent, alternând mişcările rapide cu cele lente, 
cu părți mai numeroase (4-7) şi cu structură variată a fiecărei părți. Grupul 
concertino este format din instrumente de suflat: flaut, oboi, fagot, corn şi 
trompetă. Şi creația sa orchestrală denotă aceeaşi limpezime a scriiturii 
polifonice şi cantabilitate a temelor, dar şi profunzimea gândirii componistice. 

Pentru clavecin a scris numeroase Suite, încadrate în tiparul tradițional 
monotematic şi structură bistrofică. Scrie şi trio sonate, sonate de cameră (fără 
numele dansurilor, ci cu termenul de mişcare) pentru instrumente de coarde 
(vioară, violoncel, viola da gamba) sau de suflat (flaut, oboi) şi clavecin, în 
diferite combinații. 

Sonatele sale, scrise pentru diferite insturmente, sunt o fericită sinteză între 
stilul melodic italian şi expresivitatea armonică a stilului german. Cele şase 
Sonate pentru violină şi clavecin sunt modele de vibrație emoțională şi 
accesibilitate, cu construcții solide şi forme clare, ele prevestind stilul clasic prin 
îmbinarea echilibrată a polifoniei cu armonia. 

Ca şi Bach, Hăndel consacră relaţiile armonice şi tonale nu numai ca 
mijloace de exprimare, ci şi ca elemente constructive ale arhitecturii muzicale. 
Fugile şi suitele sale prezintă nu numai o anumită ordonare a frazelor şi 
secțiunilor, ci şi opoziții tonale. Expresivitatea pregnantă a muzicii lui Händel 
constă nu numai în elocvența melodică, în vitalitatea ritmică şi strălucitoarea 
polifonie, ci şi în contrastele pe care le redau succesiunea armoniilor şi 
opoziţiile tonale. 

Sintetizând ca şi Bach stilurile contemporane, el este un muzician de primă 
mărime a Barocului european, opunând arta sa sinceră şi monumentală celei 

încorsetate în formele rigide ale timpului. Prin forța expresivă şi echilibrată a 
mijloacelor de exprimare, oratoriile şi lucrările sale instrumentale au dat 
“asaltul romantic” asupra artei conservatoare, promovată de nobilimea şi 
burghezia engleză, care se uniseră după restaurația Stuarţilor, deschizând 
drumul clasicismului, aşa cum, la începutul veacului următor, Beethoven va 
deschide căile romantismului. Făurită cu vigoarea geniului său, muzica sa a 
sedus ascultătorul, dar şi pe marii compozitori care au apelat la tehnica sa 
pentru a produce anumite efecte grandioase cu mijloace simple şi mânuite cu 
aplomb de acest muzician, care a dominat, ca un pisc, istoria muzicii engleze şi 
universale. 

CAPITOLUL ~N 


CLASICISMUL MUZICAL 


“Muzica face pe om să iasă din el însuşi şi 
din lume; ea îl înalță deasupra lui însuşi şi a 
lumii, fiind cea mai frumoasă revelație a lui 
Dumnezeu.” 

Goethe 


În veacul al XVII-lea, Europa a cunoscut unele momente de echilibru 
datorită monarhiei, care a fost un fel de arbitru între nobilime şi burghezia în 
ascensiune. În secolul următor, continentul va deveni teatrul unor mari 
frământări politice, cauzate de monarhiile absolute care au purtat războaie de 
cucerire sub diferite pretexte. Succesiunea la tronul Spaniei sau la cel al Poloniei 
erau prilejuri folosite de monarhii puternici pentru a-şi asigura supremația în 
diferite părți ale Europei. Războiul de şapte ani (1756-1763), cel nordic, ca şi 
toate celelalte conflicte armate ale veacului nu au fost decât rezolvarea prin 
forță a ambițiilor politice şi de extindere a stăpânirii lor. Pe plan intern, se ascut 
fricțiunile între aristocrația curteană şi burghezie, care, câştigând puterea 
economică, va da loviturile de grație instituțiilor nobilimii. În 1789, în Franţa 
are loc bătălia dintre nobilime şi burghezie, ultima recurgând la revoluţie 
pentru împlinirea demagogicelor sale idealuri de egalitate, fraternitate şi 
libertate. 

Viaţa culturală este dominată de clasicism, manifestat în literatura franceză 
în a doua jumătate a veacului al XVII-lea, prelungit şi în veacurile următoare. În 
centrul creațiilor clasice se afla omul, tipul clasic având o frumuseţe ideală, fără 
particularități individuale. Sunt eroi ideali în împrejurări ideale, plin de virtuți 
şi fără o evoluţie interioară, fiind conduşi de rațiune şi nu de pasiuni. 

Izvorul inspiraţiei clasicismului a fost Antichitatea greacă, chiar orientală, 
nu eroi ai prezentului. Estetica clasică tinde spre simplitatea şi claritatea 
expresiei, spre logica tratării temelor, evitând contrastele puternice şi excesele 
detaliilor, universul fiind considerat un tot armonios. Dacă legea echilibrului şi 
a armoniei (concentrată în numărul de aur) stă la baza construcției 
monumentelor arhitectonice, acțiunea lucrărilor dramatice urmează regula 
celor trei unități: de loc, de timp şi de spațiu. Tematica creațiilor dramatice 
trebuia să fie unitară, desfăşurată în acelaşi loc şi pe parcursul unei zile. 

Fundamentată pe raționalismul cartezian şi pe reminiscenţe ale Renaşterii, 
estetica clasică a fost determinată şi de condiţiile spirituale impuse de curte. 
Prevala perfecțiunea formei, echilibrul mijloacelor de expresie şi cultul virtuții, 
dar existau şi unele note artificiale şi retorice, tipice spiritului curtean. În 
muzică, opera seria napolitană, operele lui Rameau răspund cerințelor esteticii 

clasice, dar cea mai clasică rămâne opera lui Gluck. Ca efect al spiritului 
raționalist, în opera sa se resimte expresia minuţios elaborată pentru a 
corespunde sensului textului. 

Clasicismul a dat valori importante în literatură, arhitectură, pictură, 
sculptură şi muzică. Literatura franceză este ilustrată de nume cunoscute: 
Corneille, Racine, Moliere, Voltaire, La Bruyere, Ch. Perrault, în arhitectură: J. 
Gabriel, J. Souffot, în pictură: N. Poussin, A. Watteau, Fragonard, Boucher. În 
Anglia se remarcă realismul critic prin J. Dryden, J. Swift, H. Fielding, D. Defoe, 
şi pictorii Hogarth, Reynolds. În Rusia activează Krilov, Antioh Cantemir, iar în 
Ţările Române poeții Văcăreşti, C. Conachi, Gh. Asachi, I. Budai Deleanu. 

În a doua jumătate a veacului al XVIII-lea, în Franţa irupe noul curent 
filosofic şi literar al iluminiştilor, impulsionat de burghezie, dornică să 
cucerească dreptul la cultură şi la guvernământ. Dacă unii gânditori au adoptat 
teoria monarhului luminat, capabil să înlăture racilele regimului absolutist, alții 
au criticat sistemul aristocratic, considerându-l o abatere dăunătoare de la 
ordinea normală, preconizând înlocuirea sa cu o “republică luminată”. 
Credinţa filosofilor în puterea atotînvingătoare a rațiunii universale se fonda pe 
progresul şi succesele ştiinţei, încurajată de burghezie, şi pe încrederea 
nelimitată în forța omului, desprins de comuniunea cu divinul. Prin abolirea 
monarhiei şi prin loviturile date bisericii catolice, Revoluţia franceză a zguduit 
nu numai societatea franceză, ci toată Europa monarhică. 

Estetica iluministă respingea ceea ce era formal în clasicism, utilizarea 
tematicii mitologice, întrucât personajele apăreau ca modele abstracte, rupte de 
viață, în loc de a fi modele vii, luate din viața de toate zilele. Nu renunţa la 
modelul culturii antice, dar nu se mai idealizau personajele, ci ele se tipizau. 
Căutând veridicul şi naturalul, iluminiştii tind să facă din artă o imitație a 
naturii şi să preia diferite teme din viaţa reală. În teatru, ca şi în operă, vor 
apărea genuri noi, realiste: buf, comic şi Singspiel. Întrucât în opera bufă sau 
comică subiectele nu mai sunt mitologice sau luate din viața aristocrației, 
spiritul curtean îşi diminuează influenţa în artă, dar nu dispare, întrucât unii 
filosofi credeau că este posibilă îndreptarea societății prin monarhi luminați. 
Alături de enciclopediştii francezi Diderot, Rousseau, Holbach, Helvetius, 
d'Alembert, Beaumarchais, Montesquieu, şi de iluminiştii englezi A. 
Shaftesbury, D. Hume, de Goldoni, Metastasio, Vico, de D. Cantemir, N. 
Milescu, îi amintim şi pe reprezentanții Şcolii Ardelene: S. Micu, P. Maior, Gh. 
Şincai, I. Budai Deleanu. 

La finele secolului, iluminiştii germani realizează o participare subiectivă 
mai mare a artistului prin impulsul protestatar şi notele preromantice, prezente 
la reprezentanţii curentului Sturm und Drang. Estetica iluministă germană, 
întemeiată de Al. Baumgarten şi Joh. Winckelmann, accentuează caracterul 
popular al artei, la fel şi reprezentanţii Sturm und Drang-ului: J. G. Herder 
(1744-1803), J. Fr. Schiller (1759-1805), J. W. Goethe (1749-1832). Tendinţa 
germanilor spre filosofie, datorată condiţiilor improprii unei lupte politice 
fățişe, se va repercuta şi în artă. Dacă în muzica de operă nu se vor aborda teme 

filosofice, în schimb, simfonismul din muzica instrumentală va ilustra acest 
refugiu în speculaţiile filosofice. 

În a doua jumătate a veacului al XVIII-lea, odată cu ascensiunea ei, 
burghezia îşi constituie un public nou şi mai larg, care-şi impune gusturile şi în 
muzică. Lupta burgheziei împotriva aristocrației şi a absolutismului se 
manifestă pe plan cultural prin cultivarea muzicii în noi cercuri, desprinse de 
curțile regale sau princiare şi de biserică. Ansamblurile vocale şi instrumentale 
nu mai cântau doar în saloanele nobilimii, ci şi în săli publice unde intrarea era 
liberă. Se practica muzica şi în casele micii burghezii, se făcea muzică în 
parcuri, pe străzi şi în piețe publice. Genurile operei se diversifică şi se creează 
unele accesibile, populare, iar muzica simfonică şi cea camerală împrumută 
formule din muzica de circulație cotidiană şi populară, câştigând în 
accesibilitate şi sinceritate. 

Dacă direcţiile stilistice ale muzicii Barocului au fost generate de acțiunile 
Contrareformei şi de viața de la curțile feudale, ce au impus tendința spre 
monumental şi grandios, gustul pentru ornamentica încărcată, în a doua 
jumătate a veacului al XVIII-lea în creația muzicală se simplifică scriitura din 
dorinţa de a conferi o sporită expresivitate limbajului. Melodica este accesibilă, 
firească, apropiată de arta populară, dar tinde către travalii ample, desfăşurate 
cu contraste bruşte şi cu o dinamică fluentă. 

Noul stil clasic aduce ritmuri ordonate şi simetria pătrată (principiul 
frazelor de patru măsuri), o melodică izvorâtă din armonia consonantă şi o 
îmbogăţire armonică şi timbrală. Contrastele dramatice se reconciliază într-un 
demers sintetic, prevalând claritatea tematică şi perfecțiunea formei. Coborârea 
personajelor operei din sfera miturilor în cea a realității va presupune 
schimbarea temperaturii emoționale, de la patosul reținut la cel al sincerității. 
Genurile clasice - sonata, simfonia, cvartetul, concertul - trec de la expresia şi 
funcția de divertisment la adâncirea expresiei cu ajutorul variatelor procedee 
dezvoltătoare. 

Noţiunea de clasic şi clasicism, folosită în mod curent în limbajul 
muzicologic, are mai multe înțelesuri. Termenul de clasic poate fi întrebuințat 
ca epitet pentru un autor, un gen, o creaţie sau o interpretare, ce pot fi luate ca 
model de către posteritate, indiferent cărei epoci îi aparţin. Astfel, poemele lui 
Liszt sunt exemple clasice ale genului poem simfonic, după cum operele lui 
Wagner sunt exemple clasice ale dramei muzicale romantice. La fel, Chopin 
este clasic al nocturnei, iar J. Strauss clasic al valsului, deşi în creația acestor 
compozitori nu găsim trăsături stilistice clasice şi nici nu aparțin epocii clasice. 
Şi toccatele sau fugile lui Bach, oratoriile lui Hăndel, opera bufă a lui Pergolesi sau 
schițele descriptive ale lui Rameau sunt lucrări clasice ale genurilor respective, 
autorii lor fiind luaţi ca model de posteritate. 

Chiar şi anumite popoare au clasicii lor. Astfel, muzica rusă îi are drept 
clasici pe “cei cinci” şi pe Ceaikovski; cea cehă pe Smetana şi Dvofak, cea 
norvegiană pe Nordraak şi Grieg; cea spaniolă pe Albeniz şi Granados, cea 
românească pe Caudella, Dima şi Ştephănescu. Acordarea epitetului de clasic 

nu implică neapărat situarea în trecut. Şi unor muzicieni moderni li se poate da 
epitetul de clasic, dacă creaţia lor se dovedeşte a fi model al stilului epocii sau 
al unor noi metode de creație. Astfel, Prokofiev, Şostakovici, Hindemith, 
Bartok, de Falla, Enescu sunt considerați drept clasici ai muzicii moderne. 

Termenul clasic se poate referi şi la atitudinea autorului în procesul de 
creație, el fiind folosit în opoziţie cu cel romantic. Claritatea stilistică şi 
limpezimea expresiei, perfecțiunea formei şi echilibrul mijloacelor de 
exprimare sunt rodul atitudinii compozitorului, care păstrează echilibrul dintre 
subiectiv şi obiectiv în creația muzicală. Spre deosebire de stilul romantic, unde 
emoția subiectivă prevalează, autorii clasici îşi limitează poziția față de ideile 
exprimate, cenzurând afectivitatea lor. În privinţa conținutului înalt de idei şi a 
armoniei formei sunt clasice tragediile antice eline, operele lui Lully, simfoniile 
lui Mozart, Concertele brandenburgice de Bach, Variatiunile lui Brahms sau 
Franck. 

Mai puțin utilizat, dar des întâlnit în limbajul curent, este extinderea 
epitetului clasic asupra întregii muzici a trecutului, opunându-i-se termenul de 
modern sau contemporan pentru muzica actuală. O falsă accepțiune a 
termenului clasic rezultă din lipsa de cultură muzicală. Se denumeşte clasică 
toată muzica vocal-simfonică şi de cameră, care nu este populară, uşoară sau de 
jazz. În acest caz, epitetul de clasic capătă o nuanţă de greu, ermetic, reflectând 
teama celor care nu acceptă decât muzica de minimă rezistenţă. 

Întâlnim şi firi clasice, caracterizate prin ordine, echilibru şi limpezime, 
opuse celor romantice, mereu zbuciumate, măcinate de împlinirea idealurilor 
lor. Goethe mergea mai departe definind clasicul drept “sănătos” şi “bolnav” 
pe cel romantic. Ceea ce înseamnă că tipul clasic respectă norma, pe când 
romanticul se abate de la ea. Artistul clasic înclină spre abstracţie, spre 
separarea artelor şi chiar a genurilor, el nu amestecă pictura cu sculptura, 
drama cu comedia, proza cu poezia. Din contra, romanticul îşi îmbogăţeşte 
limbajul artistic prin sinteza artelor şi îmbinarea genurilor muzicale. 

În mod curent, termenul clasic se referă la apartenenţa stilistică la epoca 
clasică. Spre deosebire de literatură, muzica clasică apare mai târziu şi durează 
mai puțin, fiind cuprinsă între 1750 şi 1827, anul morţii lui Bach şi Beethoven. 
Situat în a doua jumătate a secolului al XVIII-lea, clasicismului muzical i se mai 
adaugă epitetul de vienez, întrucât cei mai de seamă reprezentanţi ai acestei 
perioade au trăit la Viena. 

Adoptând simfonismul, ca metodă principală de exprimare muzicală, ei 
depăşesc imaginile limitate de text şi se ridică la exprimarea unui conținut 
filosofic prin imagini de o mare forță generalizatoare. În muzica clasică vieneză 
domină simplitatea şi claritatea expresiei muzicale, armonia formei, ce conferă 
plasticitate imaginilor artistice. Năzuind spre sinceritate şi firesc, clasicii vienezi 
se apropie de bogata artă populară. Ei îmbogăţesc limbajul muzical cu noi 
mijloace, mai expresive, şi, implicit, cu noi imagini artistice. 

Melodica are o naturalețe, fiind susținută de un ritm ordonat, în care 
formulele ritmice formează unități simetrice. Există un echilibru între melodie, 

ritm şi armonie, între construcția sobră şi claritatea expresiei, există o logică şi o 
ordine a structurilor sintactice şi cultul perfecțiunii formale. Se remarcă 
limpezimea arhitectonicii, relieful sculptural al temelor şi simetria armonioasă a 
întregului discurs muzical. Întruchipând în cel mai înalt grad principiile stilului 
clasic, creația clasicilor vienezi a devenit prototipul clasicismului muzical, astfel 
că astăzi, prin termenul clasic înțelegem un atribut desemnând un autor sau o 
lucrare care aparține epocii clasice a veacului al XVIII-lea sau chiar şcolii 
vieneze. 

Prin cultul formelor armonioase, chiar prin unele maniere, clasicismul 
vienez reflectă spiritul clasic. Aceasta se relevă şi prin unele momente de stil 
galant, de curte, şi prin caracterul de divertisment al unor genuri ca serenada, 
casațiunea, divertismentul, chiar simfonia la începuturile ei şi, desigur, muzică de 
cameră. Pe măsură ce viața muzicală cuprinde un public tot mai larg şi apar 
acele “concerte publice”, muzica părăseşte treptat spiritul curtean şi apelează la 
elemente populare. 

Puternica efervescenţă spirituală europeană nu a rămas fără ecou în 
sufletul şi, implicit, în creația clasicilor vienezi, fapt dovedit atât în reacția lor 
față de lumea aristocratică, cât şi de sensurile înnoitoare ale creaţiei lor. Dacă 
Haydn a suportat 30 de ani de servitute artistică, Mozart a refuzat să mai 
rămână valetul prințului arhiepiscop, iar Beethoven va deveni muzician liber. 
Prezenţa eului artistului este tot mai vie în creație, pe măsură ce se eliberează 
de rigoarea vieții de curte. Ponderea şi echilibrul limbajului muzical cedează 
treptat în favoarea unor note mai virulente şi de mai mult patos. La cei trei 
clasici vienezi, participarea subiectivă este tot mai vie, încât de la arta de 
divertisment, de curte, muzica lor devine tot mai mult o oglindă a vieții omului 
şi a propriilor frământări. 

Şi limbajul muzical surprinde schimbarea funcției artei muzicale. 
Manierele, atât de frecvente la mannheimieni, la Haydn şi, uneori, chiar şi la 
Mozart, dispar la Beethoven. Noua tematică duce la adâncirea şi dezvoltarea 
arhitectonicii, forma de sonată fiind deosebit de grăitoare. Concepută inițial ca 
o schemă, ea va suferi modificări şi îmbogăţiri, pe măsură ce tematica dezvăluie 
dimensiuni filosofice. 

În epoca clasică, dinamica vieţii muzicale a influenţat profilul culturii 
diferitelor centre muzicale. La Londra, unde activa Johann Christian Bach şi 
Karl Friedrich Abel, exista un public mai numeros la concertele date în săli 
deschise tuturor. Dominat încă de tragedia lirică, Parisul rămâne şi în muzica 
instrumentală tributar clasicismului. Opera comică marchează însă noua 
orientare estetică, impusă de polemicile şi scrierile enciclopediştilor, care 
acordau muzicii un loc important. Se poate observa opoziția între “opera 
concert” neonapolitană şi opera în înțelesul ei de sinteză artistică, între 
artificiala operă seria şi realismul operei bufe sau comice, între simplitatea liniei 
vocale şi acompaniamentul mai complex sau între opera italiană şi cele 
naționale. 

La mijlocul veacului al XVIII-lea, în domeniul operei se încrucişează mai 

multe tendințe, profilându-se creaţiile realiste şi, mai ales, se reafirmă drama 
muzicală ca o îmbinare organică între muzică şi dramă. Deşi deține încă 
primatul, supremaţia Italiei nu mai este atât de copleşitoare la începutul 
secolului, din cauza încercărilor de operă naţională în diferite centre europene - 
Hamburg, Paris, Londra, Viena. Chiar şi atunci când compozitori ca Hăndel, 
Telemann, Hasse, adaptându-se stilului italian, aduceau în operă elemente 
simfonizante sau când Rameau realiza o expresie muzicală mai profundă, stilul 
facil şi convențional al operei napolitane se impunea mai mult publicului. 
Răspândiţi în toată Europa, compozitorii italieni circulau în diferite capitale ale 
continentului. 

Parisul enciclopediştilor va fi teatrul celor mai ascuțite polemici, în timp ce 
principalele oraşe italiene - Roma, Veneţia şi Napoli - continuă să cultive opera 
seria şi bufă, fără să se atingă probleme estetice. În schimb, la Londra, Paris, 
Viena şi Petersburg, au loc dispute legate de crearea unor opere naționale sau a 
unor probleme de structură. Se impune o desfăşurare dramatică realistă şi 
veridică, realizată cu toate mijloacele muzicale capabile a traduce fidel textul, în 
opoziție cu opera artificială şi schematică. Ea urmărea doar plăcerea sonoră, 
virtuozitatea vocală şi frumusețea melodică, neținând seama de conținutul 
libretului. Fiind în primul rând teatru, opera va oglindi şi ea frământările 
vremii. În istoria acestui gen de muzică dramatică, la mijlocul secolului al 
XVIII-lea se creează opera bufă şi comică ca efect al spiritului realist, care 
pătrunde în operă. Totodată se afirmă operele naționale în luptă cu cea italiană. 

Problemele estetice ale muzicii de operă au cunoscut dezbateri foarte vii, 
iscându-se polemici deosebit de violente, la care au luat parte gânditorii şi 
literaţii vremii. Sprijiniți fiind de regi sau de conducători politici, unele 
polemici erau efectul unor patimi politice. Lupta dată la Londra între Hăndel şi 
Bononcini n-a fost altceva decât pretextul respingerii densei dramaturgii a lui 
Hăndel, care nu convenea celor care căutau numai o finalitate hedonistă în 
spectacolul de operă. Şi polemica dintre lullyşti şi ramişti de la Paris nu a fost 
atât o dispută privind apărarea simplităţii şi a melodicii expresive lullyste, cât 
opoziţia față de noile mijloace de expresie, față de care auditoriul era refractar 
de la început. Aceste controverse nu abordau probleme de fond ale operei, care 
păstra încă teme mitologice. Bogate în conflicte şi pasiuni general umane, 
subiectele mitologice erau folosite doar ca pretext pentru o muzică abundentă 
şi pentru etalarea virtuozității vocale a cântăreților. 

Concizia şi originalitatea operei lui Pergolesi - Sluga stăpână - a deschis 
drumul genului buf, aducând pe prim plan teme realiste. Opera calicilor a lui 
Pepusch şi Gay din Anglia şi celelalte teatre de bâlci din Franţa, cu produsul lor 
opera comică, au fost favorabile unor lucrări, în care muzica şi drama se 
împleteau în mod armonios. Opera nu trebuia să fie numai bel canto, ci o dramă 
în care exprimarea muzicală să traducă acțiunea dramatică şi chiar confesiunea 
lirică, cu o mai mare potență decât cuvântul. Pentru aceasta, orchestra nu 
trebuia să se rezume la simpla susținere sonoră a vocii, ci, la rândul ei, să 
realizeze bogate şi diversificate linii melodice. 

După eşecul operei naționale de la Hamburg, la începutul veacului al 
XVIII-lea creatorii germani G. Ph. Telemann (1681-1767), J. A. Hasse (1688-1783) 
şi K. H. Graun (1701-1759) au adoptat stilul italian în operă. Chiar Händel a 
scris şi reprezentat la Londra operă italiană. Deşi germanii au asimilat stilul 
italienilor, nu s-au desprins întrutotul de spiritul tradițional al muzicii 
germane, de procedeele armonico-polifonice şi imitative, care adâncesc 
expresia muzicală în comparație cu monodia acompaniată a italienilor. Ca un 
efect pozitiv al influenței operei italiene, atât Telemann cât şi Mattheson au 
proclamat principiul expresivității. Odată cu cultivarea unei melodici simple şi 
expresive, prin evitarea bogatelor combinații polifonice, se scoate din anonimat 
orchestra, căreia i se conferă bogate comentarii muzicale. Recitativul 
acompaniat, ce aduce declamaţia muzicală însoțită de comentariul muzical al 
orchestrei, devine unul dintre mijloacele adecvate stilului dramatic. 

Spre deosebire de recitativul secco, unde declamaţia muzicală apropiată de 
vorbire este susținută doar acordic de clavecin, recitativul acompaniat aduce o 
declamație mai bogat melodizată, fiind însoţită de acompaniamentul orchestrei, 
în care apar formule concise de mare expresivitate, menite a evoca o idee, 
chipul unui personaj sau o frântură de acţiune. În acest fel, recitativul 
acompaniat devine un pocedeu foarte necesar dramaturgiei muzicale, stând la 
baza creării tematismului în muzica simfonică şi a laitmotivului în drama 
muzicală romantică. 

Recitativul acompaniat stă la baza reconstituirii tragediei muzicale, făcută 
de Gluck. Odată cu sublinierea muzicală a sensului poetic al textului, în muzica 
de operă apare descripția, folosită de Monteverdi şi Lully. Dar nu numai 
germanii italienizați, Telemann, Hasse, Graun, realizează noul stil al operei, ci 
şi italienii germanizați ca: Niccolo Jomelli (1714-1774), Carlo G. Toeschi (1724- 
1788), Tomasso Trattta (1712-1779), principalii reprezentanţi ai şcolii 
neonapolitane. Ei respectă tradiția operei napolitane, care încetățenise “concerte 
în costume”, opera fără dramaturgie veridică. Aceasta era concepută ca o 
succesiune de arii închise şi cu desfăşurări muzicale instrumentale nelegate de 
expresia textului, având o tectonică simetrică, similară muzicii instrumentale. 

Centrul de atracție al acestei muzici era virtuozitatea vocală, acțiunea 
dramatică fiind lăsată pe seama recitativului secco. Dar găsim şi numeroase 
pasaje de dramatizare a limbajului, prin folosirea recitativului acompaniat şi 
participarea activă a orchestrei pentru a zugrăvi acțiunea dramatică. 
Melodismului italian şi încercările de simfonizare ale germanilor, aflate în 
germene în recitativul acompaniat, deschid calea spre reforma lui Gluck. 

Întemeiată în veacul al XVII-lea de către Lully, tragedia lirică cultiva 
melodia vocală expresivă de o nobilă simplitate. Prezentată la curte şi în teatrele 
publice din oraşe, tragedia lirică oferea un spectacol măreț, cu subiecte din mitologia 
antică, apelând la recitativul dramatic expresiv, apropiat de declamația emfatică a 
teatrului francez. Adesea, ariile erau asemănătoare cântecelor, corurile aveau 
un însemnat rol, iar baletul participa nu numai ca element figurativ sau ca 
divertisment, ci era integrat în acțiune, având rol dramaturgic. 

Temele mitologice erau folosite pentru exprimarea alegorică a unor idei 
înalte, ca eroismul, sacrificiul, iubirea, dar existau, uneori, şi alegorii străvezii 
de preamărire a monarhului. Deşi operele lui Lully n-au atins dramatismul 
operelor lui Monteverdi, pentru că domina rigoarea artei de curte şi spiritul 
rigid al canoanelor teatrului clasic francez, totuşi de la Lully a rămas o 
declamație expresivă, în care muzica se îmbină armonios cu cuvântul, 
traducând nu numai accentul vorbirii, ci şi sensul poetic al textului. Ordonarea 
clasică a desfăşurării muzicale şi simplitatea mijloacelor asigurau claritatea 
stilistică. Neavând forța dramatică a lui Lully, succesorii săi au cultivat ca 
epigoni o artă de curte, dând opere lipsite de patos veridic, ceea ce va atrage 
acerbe critici ale esteticienilor, care au pus problema dacă limba franceză este 
proprie muzicii dramatice. 

La răscrucea secolelor al XVII-lea şi al XVIII-lea, când în Europa se 
produceau transformări spectaculoase în domeniul culturii şi al civilizației 
muzicale, alături de Vivaldi şi Scarlatti în Italia, Bach în Germania, Händel în 
Anglia, Jean Philippe Rameau (1683-1764) reprezintă aportul Franţei în marea 
epocă a Barocului. Născut la Dijon, Rameau, fiul unui organist, primeşte 
primele îndrumări de la tatăl său care, pentru a-i completa formația, îl trimite în 
Italia. Aici nu a fost dornic să-şi însuşească stilul italian, revenind în țară pentru 
a prelua succesiv postul de organist la Clermont, Avignon, Dijon şi Lyon. Între 
timp apar primele sale creații, destinate clavecinului. În anul 1723 se mută la 
Paris ca organist la “Şcoala iezuiţilor”. Acum i se solicită muzică pentru aşa- 
numitele “Théatre des foires” unde se reprezentau piese cu muzică, care vor 
constitui germenul viitoarei opere comice franceze. Concomitent cu activitatea 
componistică, el s-a preocupat şi de problemele teoretice ale muzicii, acum 
cristalizându-se în cultura muzicală europeană coordonatele muzicii tonale. 

Apărut în 1722, “Traité d'armonie selon les lois de la nature” aduce o 
contribuție hotărâtoare la teoretizarea sistemului tonal, prin fundamentarea 
legilor armoniei pe principiile rezonanței naturale. În anul 1733, el intră în 
serviciul bogătaşului la Poupeliniere, care întreținea o orchestră privată. El 
trebuia să stabilească repertoriul concertelor, date în saloanele bogatului 
mecena, şi să scrie muzica pentru această formaţie. Totodată, el şi-a îndreptat 
privirea spre muzica de operă, unde tradiţia lui Lully era încă vie, deşi începuse 
să fie contestată. 

Prima sa operă, Hippolyte et Aricie (1733), declanşează polemica dintre 
lullyşti şi ramişti, numiți de adversari “ramauneuri” (coşari). Era de fapt o 
încadrare în polemica generală a veacului, declanşată de disputa dintre 
susținătorii muzicii italiene şi cei ai muzicii franceze. Această dispută urmează 
după cea declanşată de scrierea abatelui Fr. Raguenet, intitulată Paralelă între 
muzica italiană şi cea franceză (1702), în care susține cu entuziasm muzica 
italiană, acuzând-o pe cea franceză de incapacitatea traducerii emoțiilor, 
datorită carențelor muzicale ale limbii franceze. Îi răspunde, în 1705, Lecerf de 
Vieville de Freineuse cu scrierea Comparația între muzica franceză şi italiană, în 
care apără muzica franceză, arătându-se ostil celei italiene. 

Antagonismul dintre muzica franceză şi cea italiană se va canaliza şi în 
domeniul conținutului dramaturgic al muzicii de operă, căci dacă muzica 
italiană cucerea prin hedonismul ei, cea franceză era mai reținută, cu o 
dramaturgie mai rațională şi mai bine conturată. Totodată, se urmărea mai 
strict legătura dintre text şi muzică atât din punct de vedere prozodic, cât şi 
expresiv. În aceste condiţii, opera lui Rameau, cu o dramaturgie închegată şi cu 
o muzică mai explicit legată de text, le părea mai greoaie susținătorilor muzicii 
italiene, dar şi publicului. La fel, muzica lui Lully apărea mai uşor accesibilă 
față de cea a lui Rameau, cu exprimări muzicale mai dense. 

Aceeaşi antinomie va declanşa “războiul bufonilor”. În anul 1752, 
reprezentarea operei bufe La serva padrona de Pergolesi a stârnit protestul 
criticilor şi al publicului față de muzica de operă franceză, ai cărei susținători 
au răspuns nu numai cu scrieri polemice, dar au mijlocit şi acțiuni de limitare a 
reprezentării operei bufe. Însuşi regele, adept al muzicii franceze, lua parte la 
manifestările publice de la “Teatrul de Operă”. Adepții muzicii franceze se 
grupau în “colțul lojii regelui”, în timp ce susținătorii muzicii italiene se 
adunau în “colțul lojei reginei”, aruncându-şi reciproc invective şi huiduieli, de 
aceea “războiul bufonilor” s-a numit şi “războiul colțurilor”. 

La aceste polemici au luat parte şi enciclopediştii, situați de partea 
bufoniştilor. În polemica dintre lullyşti şi ramişti, enciclopediştii se situau de 
partea lui Rameau, socotind opera sa mai realistă datorită dramaturgiei ei. În 
acest sens se va declanşa ulterior polemica dintre gluckişti şi piccinişti, ivită cu 
prilejul reprezentării operei Ifigenia în Aulida de Gluck. În prefața partiturii 
Alcesta, el îşi enunţă principiile dezvoltării dramaturgiei muzicale, socotind, ca 
şi Rameau, că desfăşurarea muzicală trebuie să urmărească sensul dramatic al 
textului. Şi în acest caz, adepții muzicii italiene, care nu puteau recepta cum se 
cuvine muzica de adâncime dramaturgică a lui Gluck, au adus pe italianul N. 
Piccini pentru a-l anihila pe Gluck. S-a reeditat, astfel, polemica între apărătorii 
hedonismului şi cei ai dramaturgiei mai profunde, care a caracterizat atât 
polemica de la Londra dintre partizanii lui Händel şi cei ai lui Bononcini, cât şi 
cea dintre “lullyşti” şi “ramişti”. 

Ca şi Lully, Rameau respecta cu scrupulozitate ceea ce s-a numit 
“declamația lirică franceză”, adică crearea unei melodii ce se mula perfect pe 
prozodia care, în mod discret, avea unduirile cerute de sensurile textului. Tot ca 
şi predecesorul său a păstrat tradiţia în privinţa libretelor de operă, bazate pe 
teme mitologice, introducând baletele în operele sale atât cu scopul întregirii 
dramaturgiei, cât şi cu caracter de divertisment. 

În afara baletelor incluse în operă, Rameau scrie, ca şi Lully, opere-balet, 
unde întreaga desfăşurare muzicală se bizuie pe coregrafie, muzica vocală fiind 
incidentală. Realizând o armonie mai consistentă şi o paletă timbrală mai 
bogată prin introducerea unor instrumente noi, Rameau a dat mai multă forță 
dramaturgică operelor sale, ceea ce i-a atras unele rezistenţe din partea publicului. 

Din creația sa amintim tragediile lirice Castor şi Pollux (1737), Dardanos 
(1739) sau operele-balet Indiile galante (1735), Serbările Hebei (1735), Pygmalion 

(1748). În domeniul muzicii de cameră, Rameau domină muzica franceză a 
epocii prin numeroase Suite pentru clavecin şi piese separate. Ca şi în lucrările 
pentru clavecin ale lui Couperin, găsim şi la Rameau numeroase portrete, 
oglindind caracterul dedicatorului, dar şi piese descriptive. În afara lucrărilor 
pentru clavecin, scrie Concerte en trio (de fapt trio-sonate după model italian), ca 
La Poupelini€re şi La Forqueray. 

Temeinicia muzicii sale se datorează şi spiritului său de cercetător al 
problemelor teoretice. În afara amintitului Tratat de armonie, Rameau este 
autorul unor scrieri teoretice care completează tezele enunțate: Generarea 
armoniei (1737), Demonstrarea principiilor armoniei (1750), Noi reflecții asupra 
demonstrării principiilor armoniei (1752). Ca răspuns la “Scrisoarea despre muzica 
franceză” a lui Rousseau, Rameau scrie, în anul 1754, Observaţii asupra 
instinctului nostru pentru muzică, încheind astfel polemica începută de abatele 
Raguenet. 

În prima jumătate a veacului al XVIII-lea, Rameau adânceşte expresia 
muzicală prin armonii mai bogate şi prin zugrăvirea stărilor emoționale cu 
ajutorul elementelor ritmice, melodice şi armonice, apropiind muzica de text. 
Disputa dintre lullyşti şi ramişti denotă faptul că Rameau n-a realizat o 
transformare viabilă a limbajului muzical dramatic, el fiind socotit doar ca un 
savant pedant. Cu toate acestea, el a contribuit la îmbogățirea limbajului 
dramatic prin adâncirea expresiei muzicale, nereuşita sa datorându-se mai mult 
caracterului curtean al operei sale. Apar însă genuri noi - opera comică şi bufă - 
în care sunt aduşi oameni din viața de toate zilele, în locul personajelor mitice, 
pentru a satisface gustul publicului larg. 

Opera comică franceză îşi are rădăcinile în popularul “Theâtre des foires” 
(Teatru de bâlci). În teatrele improvizate la bâlciuri se ascultau mici piese de 
teatru cu cântece. Pe atunci, dreptul de a reprezenta piese teatrale cu muzica 
era un privilegiu, pentru care se plăteau bani grei visteriei regale. "Academia 
Regală de Muzică", teatrul oficial de operă care deținea în acel timp acest 
privilegiu, a obținut interzicerea acestor manifestări. Reduşi la pantomimă, 
actorii teatrelor de bâlci au creat piese mimate, însoţite de cântece ale căror 
texte, scrise pe suluri de hârtie, le intona publicul în cor. Erau texte satirice pe 
melodii cunoscute. 

În 1716 se obţine privilegiul de a se prezenta la bâlci spectacole de teatru 
amestecate cu muzică, dansuri şi sinfonii, numite opere comice. Ca şi în 
Beggar's Opera a lui Pepusch, în operele comice ale bâlciurilor sunt satirizate 
moravurile societății şi ale lumii muzicale. În aceste reprezentații populare, fără 
muzică savantă, se cântau melodii simple de factură populară. Apoi se renunţă 
la melodiile cunoscute şi se solicită compozitorilor muzică special scrisă pentru 
acest gen de operă. Cântece pentru teatrele de bâlci au scris Rameau, Campra, 
Mouret. 

Libretistul Charles Favart a tradus pentru “Teatrul de bâlci” celebra operă 
bufă Sluga stăpână de Pergolesi, care a dezlănțuit “războiul bufonilor”. J.-J. 
Rousseau a scris demonstrativ o mică operă comică Ghicitorul satului, iar, în 

1753, la bâlciul Saint Laurent s-a dat opera comică Schimbătorii (Les troqueurs), 
pe libret de Vade şi muzica de Antoine Dauvergne (1715-1797), apreciat autor 
de tragedii lirice. 

Cu Schimbătorii şi apoi cu Cocheta înşelată, tot de Dauvergne, drumul operei 
comice părăseşte bâlciul şi se instalează pe scenele teatrelor pariziene. La 
palatul Trianon, regina Franţei, Marie Antoinette (pe atunci principesa 
moştenitoare), interpretează un rol în Vulpea şi prepelița, operă comică a 
italianului Egidio Ronaldo Duni (1709-1775). Ca şi Lully, Duni se stabileşte la 
Paris, unde obține mari succese cu Fata prea puțin păzită, devenind unul dintre 
clasicii genului. Fiind lipsită de recitative interminabile, opera comică a câştigat 
mare popularitate datorită ariilor alcătuite pe melodii simple, fără obişnuitele 
artificii de bel canto din opera seria, iar desfăşurarea dramatică se realiza prin 
dialoguri vorbite. Realismul subiectelor, conţinutul comic, dramaturgia 
închegată, simplitatea şi accesibilitatea muzicii i-au asigurat o mare răspândire. 

Cei mai notorii reprezentanţi ai genului sunt André Duncan Philidor (1726- 
1795), Pierre Alexandre Monsigny (1729-1817), Andre Ernst Modest Gretry 
(1742-1813) a cărui opere Richard inimă de leu şi Raoul Barbă Albastră au un 
limbaj muzical complex. În perioada de înflorire a operei comice, Gretry şi 
Nicolas Dalayrac (1753-1808) lărgesc tematica şi redau cu ajutorul orchestrei 
dramatismul şi profilul psihologic al personajelor. Succesorii lor, Rodolphe 
Kreutzer, Luigi Cherubini, Etienne Joseph M&hul apropie opera comică de 
genul operei seria, mergând spre împletirea genurilor. În genere, opera comică 
nu rezolvă însă problema dramei muzicale, a sintezei cuvânt-muzică, deoarece 
pasajele în care se configurează conflictul dramatic sunt vorbite. 

În a doua jumătate a veacului al XVIII-lea, la Paris se reprezentau atât 
opere italiene, seria şi bufa, cât şi tragedii lirice sau opere comice franceze. În 
momentul când opera seria şi tragedia lirică franceză devin lucrări de artă 
desuetă, soseşte la Paris Christoph Willibald Gluck (1714-1787), care restituie 
drama muzicală aşa cum au imaginat-o florentinii şi cum a realizat-o 
Monteverdi. Reforma sa se va afirma pe scenă, cauzând şi ea, la rândul ei, 
polemici şi intrigi. Ca şi înaintaşii săi florentini, Gluck îşi va expune principiile 
sale estetice prin scris şi va aprinde din nou dezbateri, la care vor participa cu 
entuziasm enciclopediştii. 

Fiul unui pădurar din Weidenwang (în apropierea graniței Boemiei), Gluck 
s-a născut în anul 1714. Viaţa în preajma pădurii l-a făcut să iubească natura şi, 
mai târziu, să redea veridic tablouri pastorale şi sentimentele omului încântat 
de natură. După terminarea şcolii din Neuschloss, la 12 ani urmează “Colegiul 
iezuit” din Komotau, unde cântă în cor şi studiază canto, vioara, clavecinul şi 
orga. 

După şase ani de studii (1726-1732), pleacă la Praga, unde îşi câştigă 
existența cântând la vioară în biserică şi în diferite formaţii de cameră. Pe 
atunci, Praga cunoştea o bogată activitate în sfera muzicii de casă. Învăţând şi 
violoncelul cu Cernokowski, un preot muzician, el concertează cu diferite 
formatii atât la Praga, cât şi în alte oraşe ale Boemiei. Dar viața de muzician 

liber era dură şi plină de riscuri. 

În anul 1736 pleacă la Viena, unde climatul muzical era cu totul diferit. 
Muzica cercurilor oficiale era aservită stilului italian şi francez, conturându-se 
şi un început de sinteză şi întrepătrundere a stilurilor. La sosirea sa, viața 
muzicală era dominată de compozitorii italieni Antonio Caldara, Conti, Persile, 
de germanii italienizați Fux şi Hasse şi de italienii germanizați Jomelli, Duni, 
Traetta. Admirat de principele Melzi, Gluck este invitat să meargă în Italia, la 
Milano, unde lucrează cu compozitorul Giovanni Battista Sammartini (1698- 
1775). După patru ani de instruire în arta contrapunctului şi armoniei, 
debutează la Milano cu opera Artaserse (1741), urmată de alte lucrări 
reprezentate în diferite oraşe italiene, încât un “nou sassone” obține succese cu 
opere scrise în stil italian. Păstrează tematica mitologică şi structura operei seria 
cu arii de virtuozitate vocală. 

Invitat la Londra (1745), realizează un succes mediocru cu Cadutta dei 
Gigantii - Prăbuşirea titanilor. Aici Händel, dedicat creaţiei de oratorii, îl previne 
că trebuie reprezentate opere de mare simplitate. În capitala Angliei, ascultă 
opere de Thomas Augustinus Arne (1710-1778), unul dintre puţinele nume 
reprezentative ale artei engleze, la care admiră simplitatea, veridicitatea şi 
francheţea expresiei muzicale dramatice. În oratoriile lui Hăndel descoperă 
modalitatea de exprimare a grandiosului şi a tensiunii dramatice. Pentru a 
atrage atenţia londonezilor, Gluck dă concerte la Harmonika (un instrument 
bazat pe sonoritatea unor clopote de sticlă, numite mai târziu Glasharmonika) 
şi scrie un pasticcio, pe libretul Priam şi Tisbeea, folosind arii din alte creaţii, dar 
pentru situații dramatice diferite. 

În anul 1752 şi-a ales ca reşedinţă permanentă Viena (ca dirijor al Teatrului 
Imperial, dar şi al orchestrei prințului Hildburghausen), după ce activase trei 
ani la Dresda ca şef de orchestră al unei trupe de operă, apoi la Copenhaga. 
Într-o călătorie la Paris ascultă opere de Rameau şi ale creatorilor operei 
comice, el însuşi scriind între 1750 şi 1762 opere comice franceze şi baletul Don 
Juan. 

În 1761, soseşte la Viena literatul Raniero de Calzabigi (1714-1795) cu 
libretul său Orfeu, pe care-l oferă lui Gluck spre a realiza muzica, cerându-i să 
renunţe la “passagi, cadenze e ritornelli” şi la structura tradițională a operei 
seria. După laborioase repetiții, dirijate de Calzabigi şi Gluck, premiera operei 
Orfeu (din 1762) lasă publicul nedumerit în fața unei opere fără vocalize şi arii 
de bravură, fără desfăşurări sonore convenționale. Dramatismul era realizat cu 
o declamaţie foarte expresivă, cu arii de o fermecătoare simplitate, cu efecte 
orchestrale şi cu un balet bine motivat în acțiune. Mergând de la încântarea 
senină până la momente de un înfricoşător tragism, impactul emoțional era 
convingător, multe pasaje menţinându-şi puterea de expresie şi în zilele 
noastre. 

Împreună cu violonistul şi compozitorul Karl Ditter von Dittersdorf, Gluck 
a călătorit în Italia, unde a obținut succese în diferite oraşe ale peninsulei. În 

anul 1767, prezintă la Viena noua sa operă, Alcesta, considerată de unii “o 

minune”, neavând balet şi muzică facilă. În schimb, pentru alţii era o muzică de 
“înmormântare, la care se varsă lacrimi de plictiseală”. Sub forma unei scrisori 
adresată marelui duce de Toscana, căruia îi dedicase opera, el şi-a enunțat 
ideile dramatice călăuzitoare, “întărind muzica prin expresivitatea poeziei şi 
dramatizând opera” prin renunțarea la excesele operei italiene. Pentru el 
uvertura era ca o privire introductivă în conţinutul operei. Considerând că 
reuşita dramei depinde de “limbajul inimii, al pasiunilor puternice, într-un 
spectacol foarte variat”, el are ca principii călăuzitoare simplitatea, adevărul şi 
firescul. În 1770, în prefața operei Paris şi Elena, subliniază că la nevoie 
“sacrifică cele mai sublime frumuseți ale melodiei sau ale armoniei pentru 
redarea veridică a subiectului”. 

A fost mâhnit că vienezii nu i-au înțeles muzica, catalogată de unii drept 
“barbară, sălbatică şi extravagantă”, şi nemulțumit de atmosfera Vienei, 
nefavorabilă dezvoltării sale artistice. Publicul prefera mici piese cu muzică, 
influențate de opera comică franceză sau italiană. Teatrul german, ce dădea 
reprezentații la “Teatrul Porții Carintiei”, şi-a încetat activitatea din lipsă de 
spectatori, în schimb, foarte gustate erau spectacolele de la “Marele 
Amfiteatru”, cu programe alcătuite din luptele animalelor sălbatice. Pentru a-şi 
reprezenta operele, el alege Parisul, unde speră să găsească un climat prielnic 
pentru afirmarea noilor sale creații. 

Prezenţa sa la Paris va determina o nouă confruntare în domeniul esteticii 
operei. Tragedia lirică franceză şi opera seria deveniseră plicticoase şi seci, croite 
pe tipare stereotipe, singura atracţie fiind baletul. În schimb, se bucurau de 
succes operele comice franceze şi cele bufe italiene. La “Academia Regală de 
Muzică”, teatrul oficial de operă, veneau doar snobii din rândul nobilimii şi al 
marii burghezii. Cu bogata sa experiență, Gluck creează opera eroică, în care 
conținutul adecvat noii spiritualități va fi redat prin mijloace mai puțin 
convenționale. 

Premiera operei Ifigenia în Aulida (în 1774), după tragedia lui Racine, obține 
un mare succes, fiind urmată de versiunile franceze ale operelor Orfeu, Alcesta 
şi, trei opere noi: Armida, Ifigenia în Taurida, Echo şi Narcis. Gluck fusese susținut 
de principesa moştenitoare Maria Antoinette, ale cărei surori fuseseră elevele 
lui la Viena. Intrigile de curte, alimentate de rivalitatea dintre contesa du Barry 
(favorita regelui Ludovic al XVII-lea) şi Maria Antoinette, au dezlănţuit 
polemicile referitoare la muzica sa de operă. Reprezentanţii unui pseudo- 
clasicism, La Harpe, Marmontel, d'Alembert, pledau pentru tragedia lirică, şi 
insipida artă de curte, pe când susținătorii lui Gluck (Arnaud, Sueur, Gorancez) 
subliniau valoarea creației sale. 

Pentru a lovi în Gluck, partida adversă aduce pe compozitorul italian 
Niccolo Piccini (1728-1800), reprezentant de seamă al şcolii neonapolitane, a 
cărui operă Roland, va constitui punctul dezlănțuirii polemicii dintre gluckişti şi 
piccinişti. Opera lui Gluck, Armida, s-a bucurat de mare interes, datorită 
desfăşurării dramatice dense, stărilor sufleteşti diverse şi unor momente de 
mare tensiune emoțională. Cu Ifigenia în Taurida Gluck s-a detaşat net, 

reducând adversarii la tăcere, opera conținând o muzică dramatică severă, fără 
arii galante ca în vechile opere franceze şi italiene. Sub nivelul operelor sale 
anterioare a fost opera Echo şi Narcis. Ca şi Händel, el a avut un atac trecător de 
paralizie, fapt care i-a schimbat hotărârea de a se stabili definitiv la Paris. Retras 
la Viena (1780), el nu a mai compus opere, mărginindu-se la cantata Judecata de 
apoi, pe care a terminat-o elevul său, Antonio Salieri. Trece în lumea celor 
veşnice în anul 1787. 

Reforma sa nu este decât sinteza poezie-muzică, preconizată de florentinii 
cenaclului Bardi la începutul veacului al XVII-lea şi realizată de Monteverdi. 
Foarte depărtate de expresia muzicală a dramei au fost “operele concert” şi 
opera-balet, care valorificau tehnica vocală a cântăreților sau coregrafia, pe 
când tragediile lirice la urmaşii lui Lully erau spectacole monotone, din cauza 
tematicii stereotipe, fără legătură cu viața. Tehnica muzicală face progrese, 
limbajul muzical se îmbogăţeşte cu noi modalități de exprimare. Între arta 
sincretică a operei, unde primează melopeea vocală, şi muzica instrumentală se 
produc permanent întrepătrunderi. Această interinfluență între două genuri 
muzicale se resimte în clasicismul muzical, când simfonismul pătrunde în 
operă şi lirismul vocal în muzica simfonică. 

În istoria muzicii, Gluck se înscrie prin restituirea dramei muzicale, prin 
crearea operei eroice - gen dramatic specific operei clasice - şi prin consacrarea 
limbajului clasic în genul muzicii dramatice. În opera Orfeu sintetizează stilurile 
dramatice, preluând de la francezi expresivitatea melodică şi veridicitatea 
dramatică, iar de la italieni, cantabilitatea, renunțând însă la pasajele de 
virtuozitate vocală şi la ariile extinse, ce frânează desfăşurarea dramatică. În 
aria Amor, vino să redai liniştea sufletului meu, Orfeu are unele pasaje melismatice 
ample, care aparțin stilului instrumental al cantatelor bachiene, dar ele nu sunt 
exibiții tehnice, ci, cu ajutorul lor, amplifică expresivitatea muzicală. 

În versiunea primă, dă rolul prim unui sopranin-castrat, în cea pariziană, 
rolul lui Orfeu este scris pentru tenor, iar în cea revizuită de Berlioz, rolul 
acesta este încredinţat unei contralte, care joacă în travesti. În această operă nu 
există o dezvoltare dramatică continuă, ca în operele de mai târziu, dar 
revenirile tematice din unele arii dau unitate de conținut şi de formă. Orchestra 
este mai activă decât în operele vremii, accentuând zugrăvirea dramatică prin 
diferite efecte orchestrale. Muzica uverturii nu este înrudită cu restul operei. El 
păstrează baletul pentru redare locurilor fantastice ale acțiunii, muzica acestuia 
fiind foarte elocventă: Dansul furiilor sau cel al “sufletelor fericite din Elizeu”. 

Dacă în opera Orfeu, Gluck mai este tributar vechilor maniere, în Alcesta 
este consecvent principiilor formulate în prefața operei. Construită mai unitar, 
această operă are un profil dramaturgic mai conturat, orchestra este mai 
dezvoltată şi participarea corului mai importantă. Uvertura este organic legată de 
operă, scenele sunt mai puțin convenționale, iar contrastele dramatice mai diverse. 
Gluck realizează sinteza între planul unitar şi coerent al operei franceze şi 
succesiunea exprimării diferitelor momente emoționale din opera italiană. 

În operele pariziene, el şi-a desăvârşit principiile dramatice, încât 


192 


dramaturgia austeră a provocat proteste din partea adepților artei hedoniste 
italiene şi a tradiționalei tragedii lirice franceze. Cu un conținut dramatic mai 
dezvoltat, operele pariziene conțin mai multe înfruntări dramatice, o mai mare 
diversitate de sentimente şi confruntarea unor idei şi simțăminte contradictorii. 
Fantasticul este mai intens în Armida, dar desfăşurarea acestei opere are şi unele 
episoade convenţionale şi decorative. Sunt valoroase marile scene dramatice, în 
care orchestra joacă un rol de seamă. 

Ifigenia în Taurida sintetizează noile sale procedee dramatice. Uvertura, 
legată de dramă, are o desfăşurare dramatică mai densă, muzica fiind în 
corespondenţă cu textul. Conţinutul eroic al creaţiilor sale este o trăsătură a 
epocii clasice. Contemporan cu enciclopediştii francezi, operele sale aduc pe 
scenă tragedii cu înalte idei şi sentimente, subiectele mitologice conțin redări 
generalizate ale temelor. Iubirea lui Orfeu, sacrificiul Alcestei şi al Ifigeniei, 
pasiunea Armidei sunt teme tratate în mod general, fără particularizări. 
Această expresie generalizată a trăirilor omului este proprie şi simfonismului 
clasic. Cu unele excepții, în operele sale primează adevărul dramatic, iar temele 
mitologice slujesc zugrăvirii unor trăiri umane veridice. Doar personajele din 
Armida sunt mai convenţionale, muzica fiind tributară încă artei vocale de 
curte. 

Subordonând muzica față de dramă prin renunțarea la tiparele 
convenționale, la pasajele de virtuozitate şi coregrafia decorativă, el a integrat 
corul şi orchestra în dramaturgia muzicală cu ajutorul unui limbaj mai 
concentrat şi mai dens. Totodată, conceperea dramei ca un întreg unitar, 
apropiat de simfonie, necesita un limbaj cu înrudiri şi contraste tematice, cu 
frecvente efecte timbrale, ca mijloace de caracterizare muzicală şi nu doar cu 
scop coloristic, pitoresc. 

Legătura cu stilul muzicii instrumentale apare sub forma unor 
împrumuturi de formule ritmice, specifice muzicii de dans (giga, siciliana). 
Simplitatea, claritatea şi echilibrul mijloacelor, ca şi expresia muzicală 
concentrată, sunt notele sale stilistice, încadrate în tiparele specifice 
clasicismului muzical. Tentat să scrie o operă cu caracter național german, el n- 
a avut condiții politice şi spirituale favorabile unei asemenea creaţii. O va 
realiza, mai târziu, Weber. 

Contemporanii lui Gluck, Antonio Sacchini (1734-1786) şi Antonio Salieri 
(1750-1825), n-au putut menține tradiția sa, căci publicul îşi îndrepta privirea 
spre opera comică şi apoi spre grand-opera, care a îmbinat genul comic cu cel 
seria. Alţi continuatori ai săi, Luigi Cherubini (1760-1842) şi Etienne Nicolas 
Mehul (1763-1817), au fructificat tradiția sa în genul eroic, gen căruia revoluția 
burgheză franceză îi va da un nou impuls. 

La începutul veacului al XVIII-lea, la Napoli opera ia un mare avânt, încât 
întunecă renumele Veneţiei. Dacă autorii venețieni au străbătut în secolul al 
XVII-lea toată Europa, acum napolitanii vor domina cultura muzicală 
dramatică a continentului. Reprezentanţii operei neonapolitane s-au stabilit în 
marile centre europene: Londra, Dresda, Viena, Praga şi Petersburg, exercitând 

o sensibilă influență asupra compozitorilor autohtoni. În opera neonapolitană, 
muzica deține primatul, textul fiind cu totul neglijat. Legătura cu textul o face 
doar imaginea generalizatoare a întregii piese. Stilul operei oglindeşte climatul 
oraşului, în care tradiția cântecului popular se împletea cu cele mai diferite 
curente străine, răspunzând atât cerințelor gustului curții, cât şi publicului mai 
larg al orăşenilor. 

Conservatorul din Neapole şi şcolile de muzică au dat un impuls deosebit 
formării artiştilor profesionişti, cu bună pregătire tehnică, ceea ce a permis o 
continuă dezvoltare a tehnicii cântului, a bel canto-ului. Subiectele mitologice 
ale operelor nu mai serveau, ca la florentini şi venețieni, ca mijloc de a reda 
trăiri, idei, pasiuni, ci ele erau doar scheme ale unor acțiuni dramatice, pe 
canavaua cărora se desfăşura o muzică bogată în ornamentaţii şi pasaje de 
virtuozitate, menită să placă şi apoi să emoționeze prin expresivitatea ei. 

Muzica nu mai urmăreşte pas cu pas sensul textului, ci imaginea ei 
generalizatoare, aşa cum o va realiza muzica instrumentală. Abundenţa 
vocalizelor şi a ornamentelor făcea cuvântul neinteligibil, căci compozitorii nu 
se mai preocupau de corespondența dintre text şi muzică, ci de expresivitatea 
muzicii în sine. Este o muzică de sine stătătoare, executată vocal. Dezvoltarea 
dramaturgică a subiectelor cade în sarcina recitativelor, lipsite de expresivitate, 
ariilor revenindu-le rolul de configurare a stărilor sufleteşti şi de caracterizare a 
eroilor printr-o imagine generalizatoare. 

Ajunsă la un schematism rigid şi formal, operei italiene i se vor stabili 
tipuri de arii: de caracter, de bravură, declamatorică, lirico-sentimentală şi 
virtuozitate şi tendinţa spre calofonie au pus pe prim plan cântul. Compozitorii 
erau siliți să introducă anumite arii, indiferent de sensul textului, pentru a 
satisface pretenţiile cântăreților sau gustul ascultătorului. Sopranele Francesca 
Cuzzoni, Faustina Bordoni, tenorii castrați Senesino, Farinelli, Caffarelli au 
rămas nume ilustre ale acestei perioade. În noianul de arii tipizate pătrund şi 
cântece populare, melodii de siciliene, canțonete sau cântece satirice, care vor 
împrospăta opera dominată de schematism şi hedonism. 

Francesco Provenzale (1627-1704) este primul mare nume al şcolii, 
reprezentantul tipic al ei fiind Alessandro Scarlatti (1659-1725), care va fixa 
tipul uverturii italiene, deşi nu foloseşte exclusiv acest tipar. În creația 
urmaşilor săi, conținutul dramatic al operei scade, devenind un simplu pretext 
pentru muzica vocală hedonistă şi de virtuozitate. Nicola Porpora (1686-1766), 
Leonardo Leo (1694-1744), Leonardo Vinci (1690-1766) dau pagini admirabile, 
dar fără interes dramaturgic. 

La mijlocul veacului al XVIII-lea, opera neonapolitană, care cucerise 
Europa, cunoaşte o regenerare prin utilizarea unui recitativ acompaniat mai 
expresiv şi prin coruri. Reînvierea forței dramatice se realizează prin Niccolo 
Jomelli (1714-1774), Tomasso Traëtta (1727-1770), muzicieni care părăsesc stilul 
“operei concert”, apropiindu-se de concepția dramatică a lui Gluck. Alt 
reprezentant al operei neonapolitane, Giovanni Battista Pergolesi (1710-1736), 

va fructifica încercările predecesorilor de a introduce în opera seria scene bufe, 
cu tendințe satirice. El va dărui istoriei prima operă bufă - Sluga stăpână (1733). 

Artiştii clasici nu se vor mulțumi cu orizontul limitat al zugrăvirii omului 
izolat ca în Baroc, ci se vor ridica pe culmile generalizării prin surprinderea 
vieții în cele mai generale aspecte ale ei. Muzica instrumentală, ale cărei 
imagini constituiau în trecut doar instantanee ale vieții, va reda acum viața în 
mişcarea ei. Desprinsă de cuvânt sau de gest, muzica instrumentală îşi va găsi 
forma artistică adecvată exprimării vieţii în continuă transformare. Se 
desluşeşte un nou limbaj muzical şi noi structuri, capabile să sugereze prin 
abstractizare realitatea vieţii în ceea ce are ea mai general. 

Între Bach şi Haydn nu există un interval de timp pentru tranziţia de la 
muzica trecutului la noul stil. Bach moare în 1750, iar peste nouă ani Haydn va 
scrie prima sa simfonie. Unul dintre primii compozitori de simfonii, Jan Vaclav 
Stamitz s-a stins în 1757, cu doi ani înaintea morții lui Hăndel. Chiar în timpul 
vieţii celor doi uriaşi ai Barocului s-a constituit stilul clasic, simultan cu epoca 
de culme a stilului preclasic. Deşi în creaţia lui Bach, Händel şi Rameau există 
cu prisosință elemente ale noului stil, nu ei pun premisele limbajului şi 
formelor clasice, ci pasul hotărâtor îl fac alți autori, legați încă de muzica de gen 
şi de divertisment. Fiind tributari muzicii trecutului, ei nu au avut forța 
necesară creării muzicii generalizatoare, deşi lucrările lor conțin remarcabile 
frumuseți. Istoria le recunoaşte meritele, dar muzica lor are mai mult un interes 
documentar. 

Clasicismul impune muzica instrumentală, datorită dezvoltării muzicii de 
cameră (de casă), lucrările de divertisment prezentând treptat un bogat 
conținut de idei. Crearea şi dezvoltarea unor noi tipuri de instrumente vor 
înlesni apariția unor ansambluri mai mari şi a unor orchestre cu variate 
posibilități timbrale. Pentru muzica de divertisment a palatului sau a salonului 
aristocratic nu era necesar un ansamblu mare, dar pe măsura abordării unei 
tematici mai vaste şi mai serioase, în muzica instrumentală era necesar un 
organism sonor cu mari potente expresive. Dezvoltată mult în operă, orchestra 
va renunţa la simplul ei rol de susținere şi va trece din salon în sala publică, 
pentru a cânta piese cu un conținut mai bogat şi mai variat. 

Un rol hotărâtor în geneza noii muzici clasice l-au avut fondarea 
concertelor publice - Colegiile muzicale - pentru care numeroşi autori au scris în 
cele mai diverse genuri. Din 1701, datează primul “Colegiu muzical” de la 
Leipzig, înființat de Telemann şi pentru care scrie apoi mult Bach. La Viena, 
prima instituție de concerte publice a fost “Tonkinstlersozietăt”, creată de 
compozitorul Florian Gasmann, iar la Londra au fost renumite “ Concertele 
profesionale Bach-Abel” (1765). Celebre rămân “Concertele spirituale” de la 
Paris, create în 1725 de Anne Danican Philidor (1681-1728). Rezervate la 
început muzicii religioase, în programele “Concertelor spirituale” alternau 
creaţiile laice cu cele religioase, ulterior rămânând exclusiv doar cele laice. 

La începutul veacului, în concertele de muzică de cameră se cântau suite 
pentru orchestră, alcătuite din piese provenite din muzica de dans, care nu se 

deosebeau de cele scrise pentru clavecin sau pentru un grup mic de cameră, 
format din 3-5 instrumente. Păstrând formele cunoscute ale suitei, dansuri cu 
sau fără double, menuetul, rondoul sau tema cu variațiuni, aceste suite se 
limitau la imagini de gen. 

Acelaşi conținut îl aveau serenadele, divertismentele şi casațiunile, nişte suite 
scrise pentru delectarea audienței. Serenadele începeau şi se terminau cu un 
marş, iar între ele se cântau piese lirice ce alternau cu menuete. De obicei se 
executau ca muzică festivă în cinstea unei personalități, la aniversări, 
onomastici sau cu alte prilejuri. Fără a avea obligatoriu marşul serenadelor, 
divertismentul şi casațiunea erau tot nişte suite, scrise de unii autori pentru un 
grup de instrumente soliste, fiind sortite a fi executate într-un cadru mai 
restrâns. Atât timp cât muzica de orchestră era prezentă numai în saloane, la 
reședințele diferiților principi, cardinali sau alți oameni avuţi, tematica 
îmbrățişată nu atingea înălțimea subiectelor tragediei clasice sau ale operei. 
Lărgirea auditoriului prin crearea concertelor publice a favorizat desprinderea 
de tradiția muzicii salonului şi promovarea unei tematici mai largi. 

La mijlocul veacului s-a creat simfonia, ca gen orchestral, al cărui conținut 
era la început tot de divertisment, apoi din ce în ce mai sobru, mai divers şi mai 
adâncit. Pe tiparul ciclului de sonată se constituie simfonia, izvorâtă din 
uvertura italiană. Uvertura de operă, care purta titlul de sinfonie, era o piesă 
orchestrală menită a pregăti atmosfera dramei. Având puterea de a trezi interes 
prin ea însăşi, uvertura trece în muzica instrumentală de concert devenind 
simfonie, gen care prezintă iniţial trei mişcări (repede, rar, repede) după tiparul 
uverturii italiene. Adoptând bitematismul în prima parte şi intercalându-se 
menuetul, ca o a patra parte, se ajunge la simfonia clasică, a cărei formă şi stil vor 
fi consacrate de Haydn. Nu numai simfonia, ca gen al muzicii orchestrale, este 
un produs al întrepătrunderii muzicii de operă cu cea de cameră, ci însuşi 
limbajul muzicii clasice se datorează acestei interinfluențe. 

Recitativul acompaniat, cu potențe expresive frecvent valorificate de 
Jomelli, Hasse şi Graun, arată că orchestra poate exprima în acompaniament 
stări sufleteşti, tensiuni emoționale sau chiar imagini pitoreşti. În secțiunea 
dezvoltării, unele procedee armonico-polifonice au o deosebită importanță în 
făurirea imaginilor. 

În stilul muzicii instrumentale se resimte o puternică influență a 
melodismului italian. Dacă melodica pieselor instrumentale polifonice din 
trecut are o tentă impersonală, melodia mai caldă şi mai accesibilă a operei 
italiene poate traduce elocvent un conținut de idei şi de sentimente, evocate cu 
deosebită austeritate de muzica preclasică polifonică. Melodismul italian 
îmbinat cu simfonismul german, dar şi cu vivacitatea ritmică şi simţul echilibrat 
al artei franceze, vor da naştere limbajului clasic, o sinteză de diferite elemente 
stilistice. 

Nu putem omite aportul muzicii populare germane, cehe şi poloneze, care 
aduc simplitatea şi vitalitatea formulelor lor muzicale. Astfel, din piesă de 
salon, adesea formală, simfonia devine un gen muzical complex. 

S-a atribuit multă vreme lui Haydn crearea simfoniei, de unde provine şi 
numele de “părinte al simfoniei”, deşi în privința limbajului el n-a inovat toate 
elementele şi nici ciclul simfoniei clasice, ci ele se găsesc în creația 
compozitorilor înaintaşi. De cele mai multe ori simfoniile predecesorilor săi nu 
redau un conţinut adânc şi variat, ele mărginindu-se la speculații sonore adesea 
formale. 

Martorul acestei epoci de mari transformări în cultura muzicală, 
istoriograful Charles Burney relatează despre caracterul convențional al multor 
simfonii aparținând înaintaşilor lui Haydn: "Oricât ar fi de frumoase, ele sunt 
considerate de persoane de bun gust ca fiind manierate şi plicticoase, atunci 
când sunt auzite un timp mai îndelungat, fiind de cele mai multe ori 
asemănătoare, autorii lor dedându-se prea mult imitațiilor”. Cu toate acestea, 
simfoniile lor nu erau prea răspândite, căci în al său Dicţionar de muzică 
(publicat în 1767) Rousseau n-a menționat decât simfonia în accepțiunea unei 
piese instrumentale de ansamblu, fără voci. 

Pe măsură ce orchestra părăseşte salonul, cântând simfonii ca piese de 
concert în sălile publice, ele pierd aspectul curtean convenţional. “Concertele 
profesionale” de la Londra, “Concertele spirituale” pariziene şi “Concertele 
publice” de la Leipzig, numite mai târziu “Gewandskonzerte”, sunt primele 
înjghebări adresate publicului larg al burgheziei oraşelor. 

Italia, leagănul operei, pare a fi şi leagănul simfoniei, datorită lui Giovanni 
Battista Sammartini (1698-1775), ale cărui compoziții, intitulate sinfonii, au fost 
executate pe terasa castelului din Milano “spre marea desfătare a orăşenilor”, 
realizând democratizarea genului. Inovările sale au fost ulterior preluate şi 
fructificate de Haydn. Biograful lui Sammartini şi admiratorul lui Haydn, 
Carpani, afirmă că maestrul italian este primul compozitor în a cărui scriitură 
orchestrală se găsesc patru voci reale. Pe lângă inventivitatea ritmică, 
Sammartini foloseşte mult efectele specifice instrumentelor de coarde, 
îmbogățind mijloacele de exprimare muzicală. 

Mai putin cunoscute sunt simfoniile lui Tomasso Albinoni (1674-1745), care 
aparțin stilului polifonic instrumental, fiind contemporan cu Bach. El are 
meritul de a fi introdus în ciclul celor trei părți originare din uvertura italiană 
menuetul, cea de a patra parte. 

Drumul deschis de Sammartini a fost continuat apoi de Luigi Boccherini 
(1643-1705) şi de cei doi germani: Joh. Christian Bach, (compozitorul curții 
engleze, care a practicat bitematismul, melodica cantabilă şi simetrică de esență 
italiană) şi Ch. W. Gluck. Ca şi în muzica de operă, Gluck a scris în stilul 
cantabil şi expresiv al maeştrilor italieni cele nouă Simfonii sau cele intitulate 
Furtuna, Calmul, Bucuria, simfonii ce s-au bucurat de o prețuire mai mare decât 
cele ale mannheimienilor. Şi Dittersdorf (1739-1799) a scris 12 Simfonii cu 
tendințe programatice, voind a ilustra diferite episoade din Metamorfozele de 
Ovidiu. 

Dacă Italia a dat lumii opera şi în domeniul simfoniei razele de lumină ale 
melodiei cantabile şi simetrice, simfonia a strălucit în țările germane. Conduse 

de diferiți principi, care imitau viața şi luxul curţii regale franceze, țările 
germane aveau o puternică tradiție a muzicii de casă. În jurul curţii s-a 
dezvoltat o bogată activitate muzicală, prin orchestrele simfonice ce prezentau 
noul repertoriu simfonic. Ca şi opera, care începuse a fi prezentă în teatre 
publice, simfonia nu va fi exclusiv delectarea aristocrației, ci ea va cobori în 
sălile publice. 

În principalele centre muzicale, Viena, Leipzig, Hamburg şi Frankfurt, 
concertele publice sunt semnele unei lărgiri a publicului. Fărămițarea 
teritoriului german într-un număr mare de regate şi domenii senioriale a 
împiedicat formarea unei arte naționale omogene, lăsând loc diferitelor 
influențe, muzica franceză şi italiană dominând toate scenele europene. 

Sub influența melodismului operei italiene, precursorii simfonismului 
german, G. Ph. Telemann, Johann Christoph Graupner (1683-1760, şi el 
introduce menuetul ca a patra parte în simfonie), Johann Friedrich Fasch (1688- 
1759), acordă în lucrările lor instrumentale primatul melodiei, opunându-se, ca 
şi J. Mattheson, polifoniei încărcate. Ei folosesc recitativul acompaniat din 
operă, ilustrând cu mijloace simfonice complexe diferite imagini ale vieții 
sufleteşti. Limbajul lor muzical este încă legat de tradiția formelor polifonice 
instrumentale, încât adesea simfoniile lor nu sunt decât nişte suite ample. Multe 
simfonii au structura tripartită, provenită din uvertura italiană. 

Elogiată de Rousseau a fost orchestra curții din Dresda, unde se cântau 
multe piese orchestrale de Hasse, iar în repertoriul celei din Stuttgart se aflau 
lucrări instrumentale ale autorilor de operă Jomelli, Hasse şi Galuppi, precum 
şi creaţiile germanului Ignaz Holzbauer (1711-1783). La Darmstadt activa 
bătrânul Christoph Graupner, iar la Berlin, Karl Heinrich Graun (1701-1759), 
succedat de Karl Philipp Emanuel Bach (1714-1788). Ca muzician de curte al 
regelui Prusiei Friedrich al II-lea, el a fost nevoit să scrie o muzică pe gustul 
salonului şi al regelui. 

Nemaiputând suporta servituțile ce i se impuneau ca muzician-valet, 
pleacă la Hamburg (în 1767), unde a succedat lui Telemann la “Johanneum” 
(şcoală de prestigiu, ca vestita “Thomasschule” din Leipzig sau 
“Kreuzkantorat” din Dresda), ocupându-se până la finele vieţii de activitatea 
muzicală a acestui oraş. În curent cu clocotul vieții intelectuale a vremii, Ph. 
Em. Bach reflectă în stilul său tendința “Sturm un Drang -ului, împletind 
melodica expresivă italiană cu stilul galant al salonului francez şi cu polifonia 
gravă a vechiului stil, pe care grefează prospețimea cântecului popular german. 

Lucrările sale instrumentale conţin îndrăzneli de limbaj, el fiind un 
promotor al bitematismului şi al dezvoltării, al unor neprevăzute armonii şi 
neaşteptate tranziții dinamice (de la pp la ff). A fost apreciat pentru 
profunzimea ideilor şi tonusul subiectiv puternic, el mânuind polifonia amplă 
şi complexă, alternată cu armonii dense şi expresive. “Mi se pare că, înainte de 
toate, muzica trebuie să mişte inima, iar un executant nu poate ajunge la 
aceasta făcând zgomot şi arpegii”, este o afirmaţie semnificativă pentru 
concepția sa. 

Oratoriile sale în limba germană, Israeliții în deşert, Învierea şi Înălțarea lui 
lisus, bogat instrumentate şi cu pasaje de un autentic dramatism, au fost foarte 
apreciate la vremea lor. Cuvintele lui Mozart: “Philipp Emanuel este tatăl, noi 
suntem copiii, dacă unul dintre noi face ceva bun, de la el a învățat”, ilustrează 
marea consideraţie de care se bucura acest compozitor. În domeniul simfoniei, 
el aduce un tonus emoțional şi un elan ce conferă lucrărilor sale o vitalitate ce 
impresionează şi astăzi. Apreciind sinceritatea inspirației lui K. Ph. Emanuel, 
fratele său, Joh. Christian, din Londra, declara: “El trăieşte pentru a compune, 
eu compun ca să trăiesc.” 

Melodismul său, ca expresie a participării subiective, implica o nouă 
tehnică a clavecinului. Scrie o lucrare de metodica pianului - Încercare asupra 
adevăratei arte de a cânta la clavir -, în care revoluționează tehnica digitaţiei şi 
oferă explicații amănunțite asupra semnelor şi execuției corecte a ornamenticii 
muzicale. 

Pe lângă K. Ph. Emanuel Bach, în capela regală de la Berlin îi întâlnim pe 
flautistul Johann Quantz şi pe muzicienii Graun, Marburg, Johann Friedrich 
Agricola, Johann Philipp Kirnberger (1721-1783). Nu numai viața de la curte era 
înfloritoare, ci şi cea a oraşului. În anul 1747 se construieşte “Teatrul de Operă”, 
unde va activa Joh. Adolf Hasse, iar după doi ani se înființează Musikabende 
Gesellschaft, care va organiza concerte publice. Împreună cu Marpurg, Graun, 
Ph. Em. Bach formează aşa-numita “şcoală berlineză”. 

Cea mai muzicală curte de la mijlocul veacului “luminilor” a fost în oraşul 
Mannheim şi aparţinea principelui elector Karl Theodor. Viaţa cotidiană a curții 
se desfăşura după eticheta franceză, imitându-se obiceiurile Versailles-ului. De 
două ori pe săptămână aveau loc concerte, numite academii, la care se cânta 
muzică simfonică. Pasionat de muzică, principele întreținea o orchestră, cea mai 
importantă formaţie, alcătuită din valoroşi instrumentişti, printre care erau 
reputați muzicieni cehi, fugiți din țara lor datorită acțiunii de deznaționalizare. 
Boemia era în acel timp socotită drept “Conservatorul Europei”. 

În timpul meselor, orchestra cânta suite de divertisment, cunoscuta 
Tafelmusik. Intensa activitate muzicală cerea mereu creații noi. Orchestra se 
bucura de un mare prestigiu. “O armată de generali”, o numea melomanul Ch. 
Burney, care ne-a lăsat un prețios Jurnal de călătorie în Europa muzicală. 
Utilizarea clarinetelor şi acordarea unor pasaje solistice cornilor, excluderea 
clavecinului din orchestră şi echilibrarea timbrală a ansamblului instrumental, 
dar mai ales folosirea nuanțelor gradate au dat prestigiu formaţiei 
mannheimiene, fiind prima orchestră din Europa cu profil clasic. 

În acest oraş s-a plămădit stilul clasic, devenit “stilul european central”, 
după Gustave Reese, şi ilustrat de cehii: Johann Stamitz (1717-1757) şi fiul 
acestuia Karl, Anton Filtz (1725-1760), Fr. Xaver Richter (1707-1757), italianul 
Carlo Giuseppe Toeschi (1724-1788), Ignaz Holzbauer (1711-1783), Joh. 
Christian Cannabich (1731-1798). 

Cel mai important compozitor a fost J. Stamitz, care a dirijat această 
orchestră din anul 1745. Sub conducerea sa, orchestra cunoaşte o mare 

dezvoltare, ajungând a fi considerată cea mai bună formație din Europa. 
Alături de F. X. Richter, compozitorul curții, mannheimienii au scris numeroase 
simfonii, pregătind stilul simfonic al clasicismului. Această vestită şcoală 
componistică reprezintă “zorii clasicismului” în istoria muzicii. 

În cartea sa Idei pentru o estetică muzicală, Joh. Christian Schubart eticheta 
această formație astfel: “Nu există pe lume o orchestră în stare să poată depăşi 
execuțiile celei de la Mannheim. Fortele său este un tunet; crescendo-ul o 
cascadă; diminuendo-ul un flux cristalin, care zumzăie în depărtare; piano-ul 
său un murmur de primăvară.” Aceşti compozitori au scris numeroase 
simfonii, afirmând noul stil simfonic al clasicismului, stil desăvârşit de Haydn 
şi Mozart. 

Simfoniile lui J. Stamitz, ca şi cele ale colegilor săi, s-au răspândit în 
Europa, fiind imprimate de case de edituri din Paris, Amsterdam şi Londra, 
astfel că noul stil a găsit mulţi imitatori. În stagiunea 1754-1755, J. Stamitz vine 
la Paris unde i se cântă la Concertele spirituale simfonii, făcând senzație prin 
intervențiile solistice ale cornilor şi ale clarinetelor. Scriind numeroase simfonii, 
compozitori din Mannheim au folosit uneori formule stereotipe, numite 
“maniere”, regăsite, uneori, în creațiile urmaşilor acestora, Haydn şi Mozart 
(tocilarul, suspinele, racheta). 

Mannheimieni au înlăturat basul cifrat, implicit clavecinul din orchestră, 
adoptând scriitura la patru voci reale, structura cvadripartită (Allegro, 
Andante, Menuet, Allegro), bitematismul, dezvoltarea şi reexpunerea în forma 
de sonată. Ei conferă părților lente tente lirice şi îmbogățesc orchestra cu 
timbrele suflătorilor şi cu mari şi variate contraste de nuante. Deşi aceste note 
stilistice nu apar prima oară în muzica lor, ei sunt primii care le-au reunit în 
muzica de orchestră, realizând simfonismul, propriu limbajului orchestral. 

Printre adeptii stilului mannheimez se numără Johann Chr. Schobert (1720- 
1767), german stabilit la Paris (care a scris în acest stil muzică de cameră), 
italianul Luigi Boccherini (1743-1805), cehul Karl Ditter von Dittersdorf (1739- 
1799), Joh. Chr. Bach, belgianul Francois Joseph Gossec (1734-1829), Ignaz 
Pleyel (1757-1831). 

La Viena, pe lângă activitatea muzicală de curte, existau multe saloane 
aristocratice, unde se dădeau concerte private, manifestări care au avut un rol 
însemnat în istoria creației muzicale. Marii aristocrați, precum Kinski, 
Schwartzenberg, Esterhazy sau mareşalul de Saxa, întrețineau formații 
orchestrale şi comandau diferite lucrări compozitorilor vienezi Johann Georg 
Reutter (1707-1772), Georg Christoph Wagenseil (1715-1777), Georg Mathias 
Monn (1717-1750), Dittersdorf, Gluck sau italienilor Antonio Caldara 
(compozitorul curții), N. Popora, care prefigurează noul stil clasic. Academiile de 
muzică de la Viena, concertele organizate public, datează din anul 1750, fiind 
realizate după model francez. 

Răspândind în Europa rococo-ul şi stilul galant, Franţa a contribuit în mai 
mică măsură la constituirea simfonismului clasic. În muzica de cameră franceză 
din prima jumătate a veacului al XVIII-lea, termenul “simfonie” era 

întrebuințat pentru a desemna o piesă scrisă pentru instrumente sau fragmente 
instrumentale din operă. Sunt intitulate simfonii diferite lucrări de cameră de 
Philidor, Boismortier, Mondonville, Marais, toate aceste lucrări fiind în genul 
suitei. De altfel, termenii consacrați ai muzicii simfonice clasice nu aveau 
accepțiunile actuale, ele prezentând ambigue semnificații. Astfel, colecția de 
suite ale lui Michel Correte (publicată în 1750) - Concert de simfonii pentru 
violino, flaut, oboi, cu basso continuo - are drept primă piesă o “suită op. 15”. 
Simfoniile lui Simon şi Al. Guillemain (1746) sunt lucrări de cameră în stil 
galant, un amestec de polifonie cu monodie acompaniată şi cu unele intenții 
descriptive. Francezii îşi mențin simfoniile în climatul muzicii de gen şi de 
divertisment, până ce Stamitz vine la Paris şi face cunoscute simfoniile sale. 
După modelul său, vor scrie simfonii francezii Joseph Gossec şi Ignaz Pleyel. 

La formarea simfonismului clasic au contribuit şi culturile muzicale 
poloneze şi cehe. Clasele conducătoare ale acestor popoare aveau gusturi 
cosmopolite, aşa încât muzica lor a fost tributară celei germane şi operei 
italiene. Dacă germanii şi italienii au influenţat cultura muzicală a acestor 
popoare, arta lor populară a exercitat o sensibilă înrâurire asupra muzicii 
central europene. 

Despre bogăţia muzicii populare poloneze, G. Fr. Telemann notează 
următoarele: “Este de necrezut ce fantezie extraordinară are cel care şi-ar lua 
note, în opt zile el ar putea să facă provizii de idei pentru o viaţă întreagă. Pe 
scurt, există foarte multe lucruri bune în această muzică, dacă ştii să te serveşti 
de ea. Ea mi-a adus mai târziu servicii, chiar în unele opere serioase. Am scris 
în acest stil concerte şi trio-uri, pe care le-am înveşmântat în haină italiană.” 
Sonatele metodice şi Mica muzică de cameră ale lui Telemann poartă amprenta 
influenței muzicii poloneze. Şi Hasse califică muzica poloneză drept “muzică 
cu adevărat naturală”, adesea tandră şi delicată. Deşi dominată de arta 
germană, cultura muzicală poloneză a dat limbajului european note specifice 
creației sale populare. 

Poporul ceh a avut o însemnată contribuţie în dezvoltarea culturii muzicale 
europene. Deşi şcolirea muzicală era dominată de cultura germană, 
compozitorii cehi s-au impus în arta europeană prin elemente populare cehe, în 
care lirismul suav alterna cu exuberanta reținută. Compozitorii cehi: Gluck, cei 
doi Stamitz, Anton Filz, Anton şi Frantisek Benda, Fr. Richter sunt nume de 
seamă în făurirea stilului clasic. Însemnat este aportul lui Frantisek Vaclav 
Mica (1694-1744), foarte apropiat de noul stil clasic. 

Cântecul popular al slavilor, aflați sub dominaţia habsburgică, (polonezi, 
cehi, slovaci, polonezi, croați), ca şi cântecul popular maghiar, va pătrunde 
alături de cel austriac în creația simfonică şi de cameră prin Haydn, care 
realizează forma desăvârşită a noului gen, simfonia clasică, şi a noului stil, ale căror 
premise au fost puse de şcolile muzicale amintite. Printre premergătorii stilului 
clasic menționăm şi contribuția englezului William Boyce şi a lui Joh. Agrell. 

În prima jumătate a secolului al XVIII-lea, în operă, ca şi în muzica de 
cameră structura orchestrei varia de la autor la autor, de la un loc la altul. 

Dându-se din ce în ce mai multă importanţă orchestrei, ca organ de execuţie 
muzicală, s-a ajuns la un tip de orchestră în care, alături de cvintetul 
instrumentelor de coarde, au fost utilizate perechi de instrumente de suflat şi 
percuție. Vom prezenta instrumentele care s-au statornicit în orchestra 
simfonică a veacului al XVIII-lea. 

Flautul traversier de azi a fost precedat de flajolet (Blockflâte, fluier cu dop). 
În secolele XV-XVII, fluierul a avut în Germania diferite mărimi, el fiind 
înlocuit de flaut. În orchestră a fost întrebuințat de Lully, Hăndel şi Bach, 
ultimul folosindu-l ca instrument concertant în Concertele brandenburgice nr. 2 şi 
nr. 4. Expresivitatea timbrului flautului a fost speculată de Gluck, 
valorificându-i posibilitatea de evocare a bucolicului (în opera Armida), a 
pateticului (în opera Orfeu), dar şi a graţiei (Siciliana din Armida). Practica a 
cunoscut flaute de diferite dimensiuni, în fanfare s-a adoptat flautul în do, iar în 
zilele noastre Weingarten şi Pfitzner au introdus în orchestră flautul alto. 

Mai mult decât flautul, în epoca Barocului a fost utilizat oboiul, atât în 
forma lui obişnuită (piccolo), cât şi în forma de oboe d'amore sau da caccia, din 
care s-a născut cornul englez. Oboiul a fost întrebuințat în orchestră de Lully, în 
simfoniile preclasicilor, iar Bach şi Hăndel îi dau rol concertant. 

În grupul instrumentelor de lemn, fagotul juca rolul basului, ca şi astăzi, 
deşi vechiul serpentone mai putea fi găsit în orchestrele secolului al XVIII-lea. 
Inventat în 1525 de către Alfonso Albonesi, fagotul era prevăzut cu un burduf, 
ca şi cimpoiul. În veacul al XVIII-lea se utilizau o pereche de două fagoturi, 
formând armonia la patru voci cu oboiul, iar apoi, cu clarinetul. 

Mai târziu apare clarinetul în orchestră. Cel modern provine din chalumeau- 
ul francez, instrument de lemn cu tub conic, având la capăt o ancie dublă într-o 
cavitate. Inventatorul clarinetului este Johann Christopf Denner din Nürnberg 
(1690). Instrumentul s-a impus repede datorită varietății de timbru, obținută 
prin variaţia registrelor. Pasaje pentru clarinet apar în simfoniile compozitorilor 
mannheimieni, la K. Fr. Abel, Joh. Chr. Bach şi Johann Adam Hiller (1728-1804), 
prezent în istoria operei, a liedului şi a concertelor publice. În simfonii, Haydn 
nu foloseşte clarinetul decât în ultimele patru londoneze. Nici Mozart (deşi a 
scris un Concert pentru clarinet) nu întrebuințează în mod constant clarinetul în 
simfoniile sale, în schimb apare mai frecvent în opere. 

Un rol deosebit în obținerea varietăţii timbrale îl au în orchestrele veacului 
al XVIII-lea instrumentele de alamă. Cunoscute încă din Antichitate şi păstrate 
în decursul vremii, ele figurează în orchestra din secolul al XVI-lea, 
statornicindu-se în orchestra de operă a veacului al XVII-lea. Originară din tuba 
dreaptă romană, trompeta a fost utilizată multă vreme numai pentru sunetele 
naturale. Ea a înlocuit vechiul cornet (instrument cu ambuşură, dar fabricat din 
lemn), datând înainte de veacul al XVI-lea şi având sonoritatea trompetei. În 
cursul veacului al XVIII-lea, ele apar în formațiile de “Stadtpfeiferein”, fanfare 
comunale. Abia în 1770, Michael Woggel, din Augsburg, încearcă construirea 
unei trompete cu culisă, prevăzându-i două culise. În 1801, la Viena, Weidinger 
construieşte trompeta cu clape, iar în 1813, silezianul Blumel construieşte 


202 


trompeta cu pistoane. 

Trombonul este mai vechi component al orchestrei decât trompeta. Provenit 
din buccina romană, trombonul a căpătat diferite forme şi nume ca: saqgueboute 
sau Sakebut, Busaun, trompetă armonică. Grupul de tromboane este utilizat de 
Monteverdi, Hăndel (pentru efecte grandioase în oratorii), Bach (pentru forța 
lor dramatică, în cantate), Gluck şi Haydn. La Mozart le găsim în Requiem şi în 
Don Juan. Începând cu Simfonia a V-a, Beethoven le va statornici în muzica 
simfonică. 

În secolul al XVI-lea este atestat cornul, sub forma cor de chasse (corn de 
vânătoare) şi de trompes de chasse. Şi cornii emitau numai sunetele naturale, 
fiind cunoscute tuburile de schimb pentru a le adapta tonalității, în care era 
scrisă piesa respectivă. În 1760, Hampel (la Dresda), descoperă sunetele 
astupate, iar Haltenhoff încearcă aplicarea unei culise. Pistoanele au fost 
aplicate abia în veacul al XIX-lea. Händel introduce cornul în orchestră, iar 
Vivaldi în muzica de cameră, pe când simfoniştii mannheimieni şi cei vienezi îl 
statornicesc ca grup important în orchestra simfonică, folosindu-l pentru 
coloritul evocator şi pentru fondul armonic. 

Prezenţa instrumentelor de suflat în orchestră lărgeşte posibilitățile 
expresive ale acesteia. Cu cât muzica instrumentală îşi lărgeşte sfera tematică, 
abordând treptat o problematică filosofică, cu atât mai mult se cere un 
organism orchestral mai complex, mai bogat, mai variat în nuanțarea timbrală. 
Pivotul orchestrei rămâne cvartetul de coarde. Atunci când se constituie 
orchestra simfonică, clavecinul sau pianul este înlăturat din ansamblul 
orchestral, rămânând ca în operă să susțină recitativele secco, iar în muzica de 
concert să fie folosit ca solist. Izgonit din orchestră, pianul rămâne însă pivotul 
muzicii de cameră, importanţa sa în acest gen fiind egalată doar de cvartetul de 
coarde. 

Cultura muzicală românească în secolul al XVIII-lea 


În timp ce în veacul iluminismului ateu, spiritul creştin al culturii europene 
apusene este înăbuşit de cel laic, în Ţările Române are loc o renaştere spirituală 
datorită activității unor înalți clerici. Prin aceşti “adevăraţi prinți ai culturii”, 
spiritul religios biruie pe cel lumesc. Pe plan politic, bătălia de la Stănileşti 
(1711) şi tragedia de la Istanbul (1714) încheie epoca de mare glorie politică şi 
culturală a voievozilor români şi marchează începutul domniei turco- 
fanarioților, care vor încerca să ne izoleze politic, economic şi cultural. Până în 
anul 1821, Ţările Române traversează o perioadă de umilință politică, Poarta 
interzicând accesul la tron al principilor pământeni. La rândul ei, Transilvania 
continuă a fi sub stăpânire habsburgică, aceeaşi soartă o vor avea temporar 
Oltenia şi Banatul între anii 1719-1738. 

Activitatea culturală nu a fost încurajată de fanarioți şi nici de autoritatea 
imperială. Nu erau condiţii favorabile pentru creații originale, considerate 
periculoase de guvernantii străini, încât se cultivau formele literare şi artistice 
europene, turnate în noi tipare şi cu fond autohton. În a doua jumătate a 
veacului al XVIII-lea, Transilvania devine un puternic centru cultural prin 
reprezentanţii Şcolii Ardelene, iar în Moldova irupe mişcarea de renaştere 
ortodoxă - paisianismul. Animatorul acestui curent de isihasm românesc, care va 
înrâuri spiritualitatea bulgară, greacă şi rusă, a fost Paisie Velicikovschi (1722- 
1794). Ucrainean de origine, soseşte de tânăr în Ţările Române, de unde pleacă 
la Muntele Athos. Revine cu un grup de călugări ruşi, bulgari, români şi se 
aşază la mânăstirea Dragomirna (în 1767) până la răpirea nordului Bucovinei 
de către austrieci (1775). Se mută apoi la mânăstirea Secu şi de aici la Neamţ, 
unde organizează traducerea literaturii patristice în limba română - Filocalia -, 
monument al culturii religioase. 

După ce cu ajutorul împăratului Leopold I, iezuiții maghiari realizează 
Unirea cu Roma, în prima jumătatea a veacului al XVIII-lea are loc prigoana 
românilor, care culminează în anul 1761, când împărăteasa Maria Theresa 
trimite pe generalul Adolf Bukov ca să distrugă prin foc bisericile din lemn şi 
cu tunurile pe cele din piatră. Se destramă tradiția ardeleană a muzicii de 
strană. Multe manuscrise şi cărți religioase au fost distruse şi în timpul 
pustiirilor turcilor, tătarilor şi austriecilor. Astfel, la laşi, tătarii au ars 
mitropolia cea veche (în 1627), prădând şi stricând totul în jur. Cronicarul 
Chesarie Daponte consemnează faptul că în anul 1737, după prădarea 
Târgoviştei, turcii au încărcat mai multe căruțe cu cărți din biblioteca bisericii. 

În veacul al XVIII-lea, cultura românească este ilustrată de o serie de 
cărturari, care dau strălucire vieţii literare, istorice şi religioase. Operele 

cronicarilor din veacul trecut sunt continuate de Dimitrie Cantemir, Stolnicul 
Constantin Cantacuzino, I. Neculce, R. Popescu, care, împreună cu 
reprezentanţii Şcolii Ardelene, S. Micu, P. Maior, Gh. Şincai, Budai Deleanu, 
vor ține trează conştiinţa națională şi vor cimenta unitatea neamului prin 
afirmarea latinităţii limbii noastre şi a continuității istorice a românilor. 

Totodată, în această perioadă circulă operele unor filosofi şi scriitori 
europeni şi rusi. Şi scrierile religioase ocupă un loc important, mai ales după 
introducerea limbii române în biserică. Se înființează instituții de cultură laică, 
şcoli şi tipografii. La “ Academia domnească” de la Bucureşti şi laşi, cultura era 
transmisă de dascăli greci. Pe lângă materiile de bază, în şcolile nou înființate se 
cultivau datinile populare, cântarea şi teatrul. 

Personalitate proeminentă, Dimitrie Cantemir - savant, istoric, geograf, 
etnograf, muzician - a dat lucrări de valoare europeană, el reprezentând după 
opinia lui Călinescu “un bloc în care stau încă nenăscuți Eminescu şi Creangă, 
Caragiale şi Sadoveanu”. În cultura noastră, el se înscrie ca întemeietorul 
muzicologiei prin importantele sale contribuţii etnografice, prin muzica 
orientală scrisă şi noul ei sistem de notație pe care l-a propus. Va fi continuat de 
Fr. J. Sulzer, care va aduce valoroase informații despre genurile muzicii 
populare, despre muzica de la ceremonialul curţii şi viața noastră muzicală. 

Cantemir ne-a lăsat un cuprinzător tablou al culturii muzicale româneşti. 
De la el aflăm despre ceremonialul care se desfăşura la curtea domnească. În 
Descrierea Moldovei (1716) aduce importante date despre genurile folclorice şi 
muzica instrumentală, practicate la evenimente importante din viața omului: 
naştere, nuntă, înmormântare. Consemnează obiceiurile şi datinile noastre 
străbune, cântările rituale (Căluşari, Drăgaica), cântecele (Doina) şi jocurile 
moldoveneşti (Hora). Descrie şi ceremoniile de la curte şi slujbele religioase, 
unde psalții moldoveni (din strana dreaptă), intonau cu cei greci (în strana 
stângă), antifonic, cântarea bisericească după model bizantin. 

Diferiți demnitari străini sunt angajaţi la curtea domnească. La începutul 
veacului, în preajma domnitorului Constantin Brâncoveanu s-a aflat Antonio 
Maria del Chiaro, care tipăreşte la Veneţia o lucrare despre Tara Românească 
(1718), în care găsim menţiuni despre folclor, muzica lăutărească, militară şi 
psaltică. Tot el remarcă prezența formaţiei germane (Alla tedesca), alături de 
cea turcă (meterhaneaua). 

Altă importantă lucrare, Istoria Daciei Transalpine (din 1781) de Fr. ]. Sulzer, 
ne oferă bogate informații despre viața muzicală de la curtea domnitorilor şi 
despre creația muzicală populară. Elveţian de origine, el soseşte la Bucureşti în 
timpul domniei lui Alexandru Ipsilanti (1774-1782) şi activează temporar ca 
membru al unei formații instrumentale de cameră şi apoi în cvartetul de coarde 
de la curtea domnească. Călătorind mult în Moldova, Transilvania şi Muntenia, 
are ocazia să cunoască mişcarea artistică din toate ținuturile româneşti. 
Căsătorit cu o braşoveancă, el se stabileşte în țară, unde moare în anul 1797. 

Trăind mai mulți ani la curtea voievodală, el consemnează desfăşurarea 
diferitelor ceremonii oficiale şi particulare, unde exista un amestec de 

manifestări artistice, realizate de muzicienii români, turci şi greci, de taraful 
autohton şi de instrumentiştii occidentali. Către sfârşitul secolului al XVIII-lea, 
la curțile domnitorilor noştri şi în rândul boierilor se observă înlocuirea treptată 
a limbii şi a obiceiurilor greco-turce cu limba franceză şi obiceiurile europene. 
Ca şi moldoveanul Gheorgachi, Sulzer ne informează despre muzica de 
ceremonial, ce urma un anumit protocol: după ce mitropolitul închina în 
cinstea domnitorului, oferea binecuvântarea sa şi psalții intonau diferite 
cântări, se auzeau apoi tunurile, muzica germană, lăutarii şi tabulhaneaua. 

Remarcă marea discrepanță între muzica orientală, cea autohtonă - 
religioasă şi populară - şi cea occidentală. Muzica turcă era nelipsită, pentru a 
cinsti reprezentanții Porții, prezenți la diferite solemnități domneşti. Pe lângă 
cântăreții greci şi instrumentiştii turci, la palatul domnesc cânta şi capela curții, 
“Musikkapelle”, autorul însuşi făcând parte din formația de cameră a familiei 
princiare. Erau instrumentişti saşi din Braşov, angajați pentru a cânta la curte şi 
pentru a asigura învățământul muzical fiilor de boieri. 

Dacă muzica occidentală începe să se infiltreze în viața muzicală, 
constituind elementul înnoitor, şi în rândul poporului exista o deschidere spre 
nou. Impresionat de marea varietate a muzicii populare, Sulzer descrie 
cântecele şi jocurile româneşti, pe care le împarte după regiune (de munte şi de 
câmpie), remarcând influența muzicii greceşti şi albaneze asupra celor de 
câmpie. Constată prezența unor jocuri în toate ţinuturile româneşti, cu unele 
variante, şi crede că ele aparțin fondului străvechi al muzicii noastre. Jocurile se 
desfăşurau în cerc sau solistic cu acompaniament de fluiere, nai, lăută, vioară şi, 
uneori, de țambal. De multe ori ele erau însoțite de strigături, chiote, bătăi din 
palme, lovirea pământului cu călcâiul şi talpa opincii cu palma. 

Lucrarea este valoroasă şi pentru faptul că autorul transcrie pentru prima 
oară în notație apuseană 10 Melodii populare româneşti, de fapt dansuri 
româneşti: Căluşarii, Mocăneasca, Cătăneasca, Păstoreasca, Țarina, Horă, Brâu 
şi o Arie, pe care le clasifică şi le prezintă trăsăturile specifice. Fiind interesat şi 
de ritualurile şi obiceiurile poporului nostru, vorbeşte despre colinde, bocete şi 
doine, pe care le compară cu dainaua slovacă şi cu cea a popoarelor din sudul 
Dunării, ele având toate aceeaşi origine iliro-tracă. 

Şi în această perioadă, muzica noastră populară apare în diferite culegeri. 
În Transilvania, în culegerea Hungarica saltus a Dionysio (1730) găsim trei 
dansuri româneşti, alături de piese de salon, arii, dansuri apusene, scrise pentru 
diferite instrumente. În 1799, J. M. Fischer publică la Viena Descrierea 
importantelor sărbători populare, a jocurilor şi dansurilor principalelor națiuni, în care 
subliniază asemănarea dintre dansurile slovace şi româneşti, denumite 
“mocăneşti” şi “cătăneşti”. De la începutul secolului datează colecția Anei 
Kreszer Szermay, care cuprinde creații muzicale maghiare, slovace, poloneze, 
dar şi valahe. 

Secolul al XVIII-lea înregistrează bogate manifestări artistice cu muzică 
populară, psaltică, europeană şi orientală. Este epoca fanarioţilor, care nu prea 
agreau deschiderea noastră spre Occident. Nici Poarta nu accepta orientarea 

noastră spre Apus şi nici aservirea Transilvaniei, Banatului şi Olteniei de către 
Imperiul habsburgic. Dacă influența muzicii turceşti începuse din veacul al 
XVI-lea, când domnitorii Ţărilor Române primeau din partea sultanului o 
formaţie de muzicanți, meterhaneaua, care cânta la ceremoniile de la palat, în 
timpul fanarioților s-a răspândit mult şi muzica grecească. În a doua jumătate a 
secolului al XVIII-lea şi începutul celui următor, muzicanţii turci aveau în 
repertoriu piese vocale lirice - manele, bestele, samele -, şi instrumentale, 
denumite pestrefuri, nagmele, taksîmuri. Acestea vor răsuna şi în casele boierilor, 
alături de cântecele populare româneşti. 

După desființarea Principatului Transilvaniei, care a fost inclus în Imperiul 
habsburgic, Alba-lulia încetează de a mai fi un important centru muzical 
european, întrucât guvernanţii Transilvaniei şi-au mutat reşedinţa la Sibiu şi 
apoi la Cluj. Celelalte două Principate Române şi-au păstrat autonomia internă. 

În Condica obiceiurilor vechi şi noi (1762), moldoveanul Gheorgachi, logofătul 
domnitorului Grigore Callimachi, prezintă protocolul ceremoniilor laice şi 
religioase de la curțile voievozilor români. Aflăm din această cronică despre 
grupul de cântăreți de la curtea domnească, formaţie alcătuită dintr-un 
protopsalt, al doilea cântăreț şi peveți, ucenicii acestora. Ne este descrisă şi 
ceremonia încoronării domnitorului de la biserica Sfântul Nicolae din laşi, unde 
psalţii intonau cântările bisericeşti tradiționale, taraful din fața bisericii întregind 
atmosfera festivă cu diferite cântece. Alaiul domnesc, însoțit de meterhanea, se 
îndrepta spre palat, unde se derula ceremonialul îmbrăcării caftanului, după 
care, tot în sunetele muzicii, întregul alai era poftit la ospățul domnesc. 

La palatul său, Constantin Brâncoveanu organiza inedite manifestări 
artistice, concerte şi spectacole. Taraful lăutarilor cânta muzică populară, 
muzica apuseană era interpretată la harpă şi clavecin, iar cea orientală la 
tambur, ney şi dairea. Petrecerile se desfăşurau cu dansuri orientale, susținute 
de  meterhanea, sau europene (franceze, italiene, germane, poloneze), 
acompaniate de formația instrumentiştilor germani. La nunta fiicei sale Ileana 
cu Scarlat Mavrocordat, o trupă de balet a executat dansuri turceşti, arabe, 
chineze, franceze, spaniole. La festivitățile curții participau şi cântăreții de 
strană şi instrumentişti din Istanbul, dar şi o formaţie orchestrală germană, care 
interpreta muzică de Bach, Hăndel, Staden ş.a. 

Din timpul domniei sale începe procesul de românire a muzicii psaltice. 
După afirmaţia mitropolitului Nifon, în anul 1710 a avut loc la Bucureşti prima 
liturghie oficiată integral în limba română. Prin fastul ceremoniilor şi prin 
bogata viață culturală şi artistică, domnia lui Brâncoveanu a rămas un model 
pentru urmaşi. 

După moartea martirică a lui Brâncoveanu, domnitorii fanarioți soseau în 
țară cu suita lor, din care nu lipseau cântăreții “de sarai şi bisericeşti”. La curtea 
lor, alături de psalţii veniți de la Constantinopol, activau şi cântăreții localnici şi 
taraful lăutarilor. Prezenţa grecilor în Ţările Române n-a putut opri procesul de 
românire a cântărilor bisericeşti, deşi ei au răspândit ideea că limba română 
n-ar fi aptă pentru traducerile din limba greacă. 

La instalarea primului fanariot în Moldova (1711), Nicolae Mavrocordat 
(ctitorul mânăstirii Văcăreşti), în timpul ospățului s-au auzit cântece orientale şi 
româneşti. Tot el a organizat la laşi “ Academia domnească” cu dascăli greci. La 
rândul lor, tinerii români învaţă în şcolile înalte din Polonia, Constantinopol 
sau la Universitatea din Padova. În 1774, urcă pe tron Alexandru Ipsilanti, care 
a impulsionat activitatea muzicală şi teatrală. Între anii 1774 şi 1782, la curtea sa 
a angajat o capelă, care cânta la diferite sărbători şi ceremonii. Dacă la curtea lui 
lon Caragea, a cărui fiică, Ralu, a sprijinit manifestările teatrale şi muzicale, 
cântau muzicieni maghiari, la curtea domnitorului Constantin Ipsilanti se 
găseau instrumentişti germani, printre care şi frații Ruzitska din Viena. 

Pe parcursul acestui veac, la ceremoniile de palat folclorul nostru coexista 
cu muzica europeană. La primirea solilor se organizau banchete şi spectacole, 
unde, alături de muzica tradițională, era prezentă şi arta europeană. Astfel, în 
1753, domnitorul moldovean Matei Ghica a organizat o reprezentaţie de balet 
pentru contele polonez Mniszek. 

După anul 1770, se intensifică răspândirea muzicii europene, ea fiind 
executată de ansambluri instrumentale alcătuite din muzicieni germani, 
maghiari, italieni, polonezi, care alterna cu vechea muzică de palat - 
românească şi orientală. Ceremoniile de stat sau cele familiale se diversifică 
spre sfârşitul secolului cu obiceiul apusean al banchetelor, balurilor şi seratelor 
muzicale, organizate în săli publice (primele au apărut la Bucureşti, Cluj, Sibiu), 
unde formațiile orchestrale vor înlocui treptat manifestările artistice ale curții 
feudale. 

Muzica europeană a fost răspândită şi de către ofițerii ruşi şi austrieci, 
prezenţi în țara noastră în timpul războaielor ruso-turce, ruso-austriece, şi a 
ocupațiilor Ţărilor Române de către ruşi (1711, 1739, 1769-1774, 1778-1779, 1806- 
1812, 1828-1834, 1848-1851, 1853-1854, 1877-1878), ei contribuind la 
modernizarea vieții de la curte. Asistând la primul bal din Bucureşti (din 1784), 
francezul Petty remarca cât de bine erau executate de protipendada noastră 
contradansul englez, cadrilul francez şi valsul german. La palatul lui Nicolae 
Mavrogheni (1789) şi la cel al lui Constantin Ipsilanti (1802-1806) se practicau 
dansurile din saloanele europene, numărul lor crescând mereu. Astfel, contele 
Lagarde (în 1813), prezent la un bal de la curtea lui Caragea Vodă, va remarca 
perfecta însuşire de către cei prezenți a menuetului, cotilionului francez, 
polonezei, mazurcii, cracovianei, toate fiind acompaniate de instrumentişti 
unguri. 

Ofițerii străini au organizat în saloanele boierilor, după modelul european, 
numeroase baluri unde cântau formaţii instrumentale şi se practicau dansurile 
europene la modă. La laşi, cneazul Potemkin şi-a adus formația instrumentală 
de la Petersburg, condusă de G. Sarti, care delecta societatea ieşeană la 
petrecerile organizate de cneazul rus. Această formaţie a executat un Te Deum 
de Sarti, în anul 1790, pe câmpia Tuţorei de lângă laşi în cinstea victoriei ruşilor 
de la Oceakov. 

Cultivarea muzicii europene se datorează şi unor emigranți, ofițeri francezi 
şi italieni, care devin, spre sfârşitul veacului, preceptori în casele familiilor 
avute şi care vor susţine în saloanele boierilor diverse serate muzicale. 

Pe parcursul acestui secol, studiul muzicii bisericeşti rămâne o importantă 
componentă a învățământului românesc. Şcolile de muzică religioasă au fost 
mereu sprijinite de principii noştri, întrucât cântarea bizantină, alături de 
meterhaneaua şi formația instrumentală autohtonă, însoțea principalele 
ceremonialuri laice şi religioase: ungerea domnitorului, căftănirea boierilor, 
nuntile princiare, primirea solilor sau adunarea divanului. 

În a doua jumătate a veacului, în principalele oraşe apar noi şcoli, unde 
iscusiți dascăli asigurau însuşirea temeinică a muzicii psaltice. La Râmnic 
(dascălul Lavrentie Dimitrievici tipăreşte în 1747 un Catavasier), la Câmpulung 
Muscel şi la Craiova (la biserica Sfântul Dumitru, Madona Dudu, Obedeanu) 
existau şcoli unde se formau viitorii slujitori ai bisericii, preoți şi psalți. Atât de 
vestită era “Şcoala episcopală” de la Curtea de Argeş, încât soseau la studii şi 
tineri de peste munţi. În 1796, învaţă aici Gheorghe, fiul de suflet al 
cunoscutului negustor Hagi Pop din Sibiu. 

În 1728, domnitorul Gr. Ghica a înființat la laşi o şcoală unde studiul 
muzicii ocupa un loc important. Mai târziu, Gr. Al. Ghica reorganizează "Şcoala 
domnească" de la Sf. Nicolae din laşi (1774), muzica bisericească fiind predată 
de Evloghie împreună cu fiul său Gheorghe. Se învăța această muzică şi la Sf. 
Trei lerarhi, Golia, Cetăţuia şi Sf. Spiridon, unde, în 1789, era protopsalt Şerban. 
La începutul veacului, şcoala românească de la Şcheii Braşovului era condusă 
de Dimitrie Eustatevici, apoi de Radu Tempea, Gh. Haineş, I. Radu Duma 
Braşoveanul. 

La Mânăstirea Neamţ, vechi centru de cultură şi cântare bisericească, 
frumoasa ei tradiție va fi reînviată de “Şcoala de muzică psaltică”, ilustrată în a 
doua jumătate a veacului al XVIII-lea (va dăinui până prin 1850) de Iosif 
Monahul, de ucenicul său, Visarion Monahul şi de Dorothei lordachiu. La 
sfârşitul secolului, călugărul Paisie Velicikovschi a organizat aici, cu călugării 
ruşi, primul cor bisericesc, prezent la toate slujbele religioase. Amintim şi 
reorganizarea “Şcolii de cântări” (1774) de la Mânăstirea Putna, dar şi vechile 
şcoli de la mânăstirile Tismana, Cozia, Govora, Târgovişte, Cernica, 
Căldăruşani, şi din Transilvania: de la Sâmbăta de Sus, Râmeţ, Nicula, Prislop, 
Lupşa, Peri, Moisei etc., unde călugării erau şi dascăli, învățând muzica 
religioasă. 

Şi la Bucureşti apar noi şcoli: de lângă Biserica Colțea (unde în 1739 era 
dascăl Duma), de lângă Biserica Sf. Gheorghe Vechi şi de la Sf. Sava (unde va 
funcționa Mihalache Moldoveanu, autorul unui Anastasimatar). Cea mai 
importantă “Şcoală de muzică” din timpul lui Constantin Brâncoveanu este 
condusă de Filothei sin Agăi Jipei, şi apoi de protopsalții Şărban, Gr. Bunea, 
Ion sin Radu Dumea Braşoveanul. 

Din anul 1713 datează Psaltichia românească a lui Filothei sin Agăi Jipei, ce 
conține cântările tuturor slujbelor bisericeşti. Teolog şi compozitor, el a adaptat 

textul românesc la melodiile tradiționale bizantine, dar a inclus şi cântări 
proprii, dedicate domnitorului, mitropolitului, altor demnitari sau ucenicilor 
săi. Această carte a fost transcrisă complet şi publicată în patru volume de către 
bizantinologul S. Barbu Bucur. După anul 1713 se derulează perioada de 
românire a cântărilor bisericeşti, care va atinge apogeul în secolul următor prin 
strădaniile Ieromonahului Macarie, Anton Pann (1796-1854) şi Dimitrie 
Suceveanu (1816-1898). 

Se intensifică traducerea cărților de ritual în limba română, după modelul 
lui Filothei. La laşi, mitropoliţii Iacob Putneanul (Liturghier, Psaltirea, Molitfelnic, 
Penticostar) şi Iacob Stamate (Psaltirea - 1794) au tipărit numeroase cărți de 
slujbă, atât de folositoare preoților şi cântăreților bisericeşti. 

Râmnicul devine un important centru cultural, mai ales după deschiderea 
tipografiei (din 1705), care era mânuită de cărturari brâncoveni. Aici s-au editat 
numeroase cărți religioase, care aveau în prefețele lor bogate comentarii 
istorice, argumente privitoare la originea latină a limbii noastre, dar şi 
îndemnul dat românilor de a se afirma pe plan politic. S-au remarcat episcopii 
Damaschin, Chesarie şi Filaret, iar la Buzău, Mitrofan, care va conduce apoi 
tipografia mitropolitană din Bucureşti. După Psaltirea din 1694, mitropolitul 
Antim Ivireanul (ctitorul Mânăstirii Antim) tipăreşte Noul Testament (în 1702), 
Octoihul, Liturghierul, Moliftelnicul şi vestitele sale Didahii. În 1751 apare 
Psaltichia lui Radu Dumea Braşoveanul, un Catavasier (Buzău) în 1768, iar în 
1766, Irmologhionul lui N. Râmniceanu. 

Alte manifestări artistice promovează intens muzica europeană 
instrumentală. În a doua jumătate a veacului, în multre oraşe (la Timişoara 
Oradea, Sibiu, Braşov), s-au înființat cunoscutele formaţii Collegium musicum, 
care aveau ca angajați sau invitați şi muzicieni străini şi care vor răspândi tot 
mai mult arta europeană. Din 1781, ia ființă la Sibiu Turnerkapelle, care prezenta 
concerte în fiecare duminică şi de sărbători. 

Timp de un deceniu (din 1773 până în 1784), în salonul baronului Samuel 
Bruckenthal din Sibiu, de două ori pe săptămână aveau loc serate muzicale, la 
care ansamblul instrumental angajat de acest nobil interpreta lucrări de Haydn, 
Gluck, Mozart, Tartini, Dittersdorf etc. Pe uşa sălii sale de concert erau 
reprezentate cobza, naiul, cimpoiul, dar şi clavecinul, fagotul, viola. Şi pictura 
bizantină de la “Biserica domnească” din Târgovişte are reprezentări ale 
instrumentelor de la nunta din Cana Galileei, un guslar sârb, un trâmbițaş 
român, magadis grec, talgere şi tamburine orientale. 

Şi la Braşov, Collegium-ul (1767-1785), format din profesori şi amatori şi 
condus de Martin von Seulen, dădea concerte foarte apreciate de localnici. Prin 
bogata lor activitate, formațiile instrumentale încep să concureze orga, chiar şi 
în biserică. 

Spre sfârşitul veacului, înfloresc genurile concertante, stimulate de 
activitatea ansamblurilor vocale şi instrumentale, dar şi de trupele de teatru 
muzical. Aceste ansambluri vocal-instrumentale executau cantate, oratorii, 
simfonii, concerte, suite, trio-sonate, cvartete din repertoriul european curent, 

dar şi din cel al autohtonilor. Şi în “colegiile iezuite” din marile oraşe (Oradea, 
Alba Iulia, Sibiu, Braşov) aveau loc fastuoase reprezentații cu poeme alegorice, 
desfăşurate cu cântece şi interludii instrumentale. 

Un aport remarcabil la dinamizarea vieții muzicale îl au în continuare 
organiştii: sibienii Martin Hammer, Peter Schombert (1710-1787), care studiază 
la Leipzig cu marele Bach, la fel şi Andreas Stollmann (organistul Bisericii 
Evanghelice), Michael Tischer, dar şi braşovenii Martin Schneider, Georg Klees, 
Johann Knall. 

Din anul 1721 a funcționat la Timişoara o capelă, condusă de Heinrich 
Janner, iar din 1752, de Heinrich Piringer. Pentru această formație, 
compozitorul Michael Haydn a scris diferite lucrări: Missa Sf. Cruci, Missa Sf. 
Chiril şi Metodiu (1758), Te Deum (1760), Salve Regina, iar pentru inaugurarea 
catedralei romano-catolice din acest oraş Missa Trinitatis. 

Din anul 1759, acest muzician a fost angajat în calitate de compozitor al 
curții rezidentului de Oradea, baronul Adam Patachich, un mare iubitor de 
muzică, care a impulsionat viața muzicală a oraşului. Studiind la Viena şi 
Roma, unde a fost membru al Acadmiei Arcadienilor, Patachich a făcut din 
curtea sa un important centru cultural. A înființat o “Academie”, unde A. 
Kurvelli şi ]. Fabry au predat muzica, iar italianul Mariozza era poetul curții. 

Şi la Oradea, s-a cântat de timpuriu muzică de tip apusean la un nivel 
tehnic similar cu cel al centrelor muzicale europene, datorită unei capele 
instrumentale, înființată la curtea episcopului-prefect al comitatului Bihor, A. 
Patachich. Între anii 1757 şi 1769, au răsunat în acest oraş simfonii, concerte, 
sonate, oratorii şi misse în cel mai clar stil al clasicismului vienez. Tot la 
Oradea, în 1766 s-a construit un mic “ Teatru de Operă”, unde timp de trei ani s- 
au cântat opere în stil italian sau cu influenţe ale Singspiel-ului german. 

Pătrunderea muzicii de tip clasic s-a datorat prezenței a doi compozitori de 
talent, ale căror nume s-au înscris în istoria muzicii. Michael Haydn şi Karl 
Ditter von Dittersdorf au fost angajaţi succesiv ca muzicieni de curte şi 
capelmaiştri la rezidența episcopului. Al treilea, cehul Wenzel Pichi, 
compozitor şi prim violonist al capelei, a avut o bogată activitate concertistică, 
compunând concomitent numeroase lucrări. 

M. Haydn, fratele marelui J. Haydn, a preluat conducerea orchestrei în 
anul 1759. În timpul şederii sale la Oradea, M. Haydn a dat numeroase concerte 
şi a scris pentru formaţiile baronului: Simfonia în Mi bemol major, Concertul în Si 
bemol major pentru două viori, Concertul pentru orgă şi clavecin, Simfonia în Do 
major. El a rămas la transparența clasicismului timpuriu, la vivacitatea şi 
seninătatea moştenite de la italieni şi la caracterul de divertisment al genurilor 
sonato-simfonice. Urmând o perioadă de doliu după moartea mamei baronului 
(în 1762), când s-au oficiat doar slujbe religioase şi s-au suspendat manifestările 
laice, Haydn a fost nevoit să plece la Bratislava, stabilindu-se apoi la Salzburg. 

Din anul 1765 s-a reluat activitatea muzicală la curtea lui Patachich, unde 
violonistul şi compozitorul de marcă Karl Ditter von Dittersdorf a condus 
orchestra camerală a curții. Era alcătuită din 34 de instrumentişti, printre ei unii 

veniți de la Praga sau Viena, concertmaistru fiind Wenzel Pichl. În cei cinci ani 
cât a condus capela, a mărit numărul membrilor orchestrei, angajând 
instrumentişti reputați din Italia şi Polonia. “La Teatrul de Operă” şi-a 
prezentat lucrările dramatice Amore in musica, D-na Sybila nu bea. Şi Dittersdorf 
compune pentru această formaţie şase Simfonii op. 11, Cantata panegirică, 
Simfonia în gustul a cinci națiuni, oratoriile Isaac şi Esthera şi dă numeroase 
concerte şi spectacole cu ansamblul lirico-dramatic. În salonul palatului 
rezidenţial se dădeau în fiecare duminică şi marțea seri muzicale, în programul 
cărora figurau creaţii orchestrale sau de cameră ale compozitorilor vremii. 

Şi trupele lirice au avut un mare rol în răspândirea repertoriului muzical 
european. Către sfârşitul veacului, o vie activitate o au trupele germane şi 
maghiare din Transilvania şi Banat, dar şi cele italiene de operă. În anul 1772 se 
semnalează la Sibiu prezenţa trupei lirice a lui Silvio Cinto, care va da 
spectacole la Timişoara şi la Bucureşti, oraş în care va veni apoi şi trupa italiană 
de operă a lui Francesco (1792). 

În oraşele din Transilvania a activat trupa condusă de F. Diirwald (1786); la 
Timişoara a luat ființă trupa lui Ludwig Seipp (a fost şi la Bucureşti), prezentă 
în 1787 la inaugurarea teatrului din Sibiu; a lui Johann Christian Kuntz, care 
realizează premiera operei Răpirea din Serai de Mozart - 1791; a lui Iganz 
Schiller şi Franz Xaver Riinner, care a prezentat în premieră opera Flautul 
fermecat de Mozart - 1795. La Cluj a activat trupa teatrului, condusă de loan 
Patko (1793), iar la Braşov trupa lui Josif Lippe (1789) şi Franz Xaver Felder 
(1794). S-au interpretat opere italiene de Sacchini, Paisiello, Cimarosa (1788), 
vodeviluri, opere comice franceze şi Singspieluri vieneze de Mozart, Hiller, 
Salieri, Schickaneder, Viaceslav Miiller (1797). 

O contribuţie la componistica noastră au avut-o muzicienii ardeleni, dar şi 
cei doi compozitori, M. Haydn, Dittersdorf, şi colaboratorul său, violonistul 
vienez Wenzel Pichel, vremelnic orădeni. Sibianul Johann Sartorius (1680-1736) 
a creat forma vocală dicta, prin care pune baza cantatei de cameră, gen cultivat 
şi de contemporanii săi: Johann Sartorius-fiul, Johann Knall, Michal Beer. 

Muzică religioasă - motet, cantată, missă, Te Deum - au scris Michael Beer 
- două Misse; Johann Sartorius-fiul - Cantata funebră (1786); Johann Knall scrie 
diferite cantate; A. Hubacek, un Te Deum. Alţi compozitori au fost atraşi de 
genul ariei în stil baroc: M. Beer, J. Knall, J. Sartorius-fiul, Anton Hubacek 
(Cântece pentru voce şi pian - 1800). Piese pentru orgă, pian sau chitară au scris: 
Ph. Caudella, J. Knall, M. Schneider. În 1791, sibianul A. Hubacek scrie opera 
Hans rămâne Hans, dar şi Fuga lui Bela. 

Un interes deosebit pentru folclorul nostru au manifestat compozitorii 
maghiari clujeni: Antal Csermak a scris o Suită programatică (în 1797), în care a 
inclus o melodie valahă în cea de a şaptea parte, Dans din tabără, iar loan 
Lavota, lucrarea programatică Nota insurectionalis Hungarica, în care a apelat la 
melodii valahe. 

Joseph Haydn 


J. Haydn se naşte în anul 1732, într-o Europă agitată de fermentul 
revoluției şi moare în 1809, când Napoleon, tot în numele revoluției, străbătea 
continentul în fruntea armatelor, pentru a-şi împlini visul “Europei unite”. În a 
doua jumătate a secolului al XVIII-lea, filosofia “luminilor” şi curentul “Sturm 
und Drang” au marcat în gândirea şi creaţia artistică europeană importante 
etape în descătuşarea spiritului de frânele pseudo-clasicismului aristocratic. 
Trăind în aceste timpuri şi într-o ţară cu regim represiv, Haydn şi-a petrecut cea 
mai mare parte a vieţii sale retras, în serviciul unui principe. Om cu vederi 
simple, a cărui activitate se rezuma la “muzica de casă” (Hausmusik) a unui 
senior, Haydn va reuşi să dea istoriei muzicale tipare ale genurilor clasice. 

În condiţiile guvernării absolutiste din țările germane, ideile înaintate nu-şi 
puteau găsi exprimarea în activitatea practică. Avântul literaturii şi al filosofiei, 
cu operele lui Lessing, Herder, Goethe, Schiller, Hegel şi Kant, ne arată că 
tendința spre meditaţie şi spre abstractizare este un efect şi al condiţiilor 
sociale. Ea nu putea fi oglindită în imagini simple şi concrete, ci prin speculaţii 
filosofice. Astfel ne explicăm apariția pe solul german a lui Gluck, reformatorul 
operei, şi a marilor simfonişti Haydn, Mozart şi Beethoven. 

Ceea ce a creat Mannheimul, a desăvârşit Viena. Trăsătura națională şi 
eroică a operei lui I. Holzbauer şi-a găsit expresia din plin în opera eroică a lui 
Gluck şi în Singspiel-ul lui Mozart, iar simfonismul lui Stamitz şi al 
successorilor săi a fost dus de marii clasici vienezi la cea mai înaltă expresie. 
Alături de înclinația spre filosofie, alt factor care a determinat înflorirea 
simfonismului vienez a fost interferența diferitelor genuri. În viața muzicală 
vieneză se putea auzi muzică italiană, de operă şi instrumentală, operă comică 
franceză, vechea artă polifonică germană şi creația populară austriacă, 
maghiară sau slavă, care împrospătau limbajul muzical cu formule simple, 
lapidare şi elocvente. 

Tot ceea ce era încărcat în polifonia savantă a vechilor organişti germani, 
tot ceea ce era stereotipic în opozițiile dinamice ale simfoniilor mannheimiene, 
tot ceea ce amintea de ornamentica artificială a rococo-ului francez trebuia 
dozat şi echilibrat, pentru a răspunde unei noi cerințe de redare a vieţii fără 
generalizări excesive, ci trecute prin prisma sensibilităţii compozitorului. 
Începutul îl face Joseph Haydn. Instincul său muzical, dublat de firea sa echilibrată 
şi senină, îl va ajuta să realizeze prototipuri ale genurilor muzicale clasice. 

S-a născut la Rohrau, nu departe de Eisenstadt, din părinți iubitori de 
muzică, tatăl său fiind căruțaş, iar mama sa bucătăreasă la contele Harrach. 
Originea sa modestă explică înclinația pentru simplitatea formulelor muzicale 
şi inspirația din cântecul popular al diferitelor naționalități prezente în Imperiul 
austro-ungar, aflate în toată opera sa. Instrucția muzicală a început-o cu 
unchiul său, Mathias Franck, din Haineburg, care l-a inițiat în tainele violinei, 
clavecinului şi, mai ales, în studiul limbii latine, pentru că urma să devină 
preot. Un țambal din podul casei i-a adus clipe de evadare, improvizând liber 
pe acest primitiv instrument. Învățământul sever al unchiului său a fost foarte 
sumar şi limitat. 

În 1740, capelmaistrul Georg Reutter, de la catedrala Sf. Ştefan din Viena, îl 
ia în corul bisericii şi, la fel ca toți coriştii, devine elev al Convictului care 
funcționa pe lângă biserică. Absorbit de obligațiile vieții de curte, Reutter se 
ocupa puțin de educaţia muzicală a copiilor din cor. Uneori corecta încercările 
componistice ale lui Haydn, lucrări ce se limitau la variațiuni pe temele 
motetelor cântate la biserică. A fost mai mult un autodidact. El a studiat Gradus 
ad Parnassum de Johann Joseph Fux (1660-1741, autor de opere în stil italian şi 
lucrări de cameră), şi tratatul Capelmaistrul desăvârşit de Johann Mattheson, 
ambii teoreticieni notorii ai vremii. Cultura muzicală şi-a format-o şi prin 
audierea unui mare număr de lucrări, interpretate de corul şi orchestra şcolii. 

La vârsta pubertății şi a mutaţiei vocii, în 1749, a trebuit să părăsească corul 
şi, implicit, convictul. Nevoind să se întoarcă acasă, la vârsta de 17 ani începe să 
cânte sporadic cu diferite formații în biserici, la baluri sau în localuri. Muncind 
cu râvnă, a continuat să învețe, cântând şi analizând lucrările celor mai 
importanţi compozitori ai vremii, printre care Ph. Em. Bach. Tendința clasică a 
stilului acestuia, ca şi poezia muzicii sale, au corespuns năzuinţelor lui Haydn. 
El va recunoaşte ceea ce datorează lui Ph. Em. Bach: “N-am mai plecat de lângă 
pianul meu, până când n-am cântat în întregime toate sonatele sale. Şi cine mă 
cunoaşte bine, trebuie să-şi dea seama că-i datorez foarte mult lui Em. Bach, 
căci l-am înțeles şi l-am studiat cu sârg.” 

În această vreme a angajamentelor sporadice, a scris prima sa opera comică 
Dracul şchiop (1752), reprezentată la “Teatrul Municipal” din Viena. Acum leagă 
prietenie cu compozitorul vienez Dieter von Dittersdorf, care îl va ajuta să-şi 
perfecționeze tehnica violinei. În formarea sa muzicală un rol important l-a 
avut şi Nicola Porpora (1686-1766), reprezentant de seamă al operei 
neonapolitane, cel care a concurat pe Händel la Londra. Retras la Viena, 
Porpora se bucura de o mare reputație ca profesor de canto, solicitându-i lui 
Haydn acompaniamentele la lecţiile sale de canto în schimbul îndrumărilor 
componistice. Datorită lui Porpora, el şi-a format un stil melodic curgător, clar 
şi ordonat, după cum mărturisea însuşi Haydn: “Scriam uşor, dar nu foarte 
corect, până când am avut marele noroc de a învăța adevăratele baze ale 
compoziției de la vestitul Porpora.” Tot prin Porpora i-a cunoscut pe Gluck şi 
Wagenseil şi a pătruns în salonul aristocratic, luând parte la execuțiile muzicale 
comandate de diverşi nobili. 

Între anii 1756 şi 1757 este oaspetele baronului Karl Joseph von Fiirnberg, 
la Weinzierl, în apropierea Vienei, unde scrie primele cvartete de coarde, 
divertismente, nocturne, casațiuni, dar şi primele lucrări în forma sonată. Timp de 
doi ani a funcționat ca director muzical şi compozitor al contelui Morzin (1759- 
1761), care întreținea o orchestră la Lucavec, în Boemia. Aici scrie, în anul 1759, 
Simfonia care poartă nr. 1. În anul 1760 se căsătoreşte cu Anna Keller, fiica unui 
peruchier, care îi va înnegura zilele cu caracterul ei dificil, ea neînțelegând 
talentul şi valoarea muzicii sale. 

În anul 1761 devine al doilea capelmaistru al orchestrei principelui Paul 
Anton Esterhazy (din 1766 este primul capelmaistru), unul dintre cei mai bogați 
seniori ai Ungariei, în serviciul căruia rămâne timp de trei decenii, fiind obligat 
prin contract să scrie pentru nevoile curții. Deşi semivalet, a avut la dispoziție o 
orchestră cu care a lucrat zi de zi, încât şi-a putut proba orice inovație stilistică 
şi de scriitură. În calitate de muzician-valet era obligat să scrie muzică pentru 
delectarea curții şi a invitaţilor ei. Primele lucrări - divertismente, serenade şi 
nocturne - le-a scris în stilul galant al epocii, apoi el a înnobilat genul prin 
sinceritatea şi echilibrul mijloacelor de exprimare. 

S-a străduit să scrie şi în genul operei, în spirit buf sau comic, dar a fost 
primă mână. Având un bun concertmaistru, pe violonistul Tomassini, a scris 
trei Concerte pentru vioară şi orchestră, cu deosebite dificultăți tehnice. Scrise 
pentru interpreții care aparțineau familiei princiare, cele şapte Concerte pentru 
pian şi orchestră nu solicită o virtuozitate tehnică deosebită, ci finețe de tuşeu, 
perlatură şi o delicată sensibilitate. Preluând experiența şcolii italiene 
(Sammartini), a mannheimienilor şi a vienezilor timpurii (Reutter, Monn, 
Wagenseil), el a contopit spiritul rezervat al muzicii de curte cu expresivitatea 
stilului de operă, simplitatea creației populare ţărăneşti sau volubilitatea frustă 
a celei citadine cu ecourile galante ale rococo-ului. 

Reşedinţa principală a familiei Esterhazy era la Eisenstadt. În timpul iernii, 
familia locuia la Viena. Capela era alcătuită din 21 de instrumentişti de valoare, 
compusă fiind din grupul coardelor, la care se adăugau suflătorii: un flaut, 
două oboaie şi doi corni, la nevoie trompeta şi percuția. Cu orchestra trebuia să 
cânte la slujbele religioase, la concertele de cameră şi la spectacolele de operă, 
care aveau loc la reşedinţa de la Eisenstadt. Supus rigorilor vieţii de slujbaş al 
curții, Haydn purta livreaua muzicienilor casei, care nu se deosebea prea mult 
de cea a valeţilor. 

În privinţa crezului său artistic, Haydn avea libertatea de acţiune, nefiind 
obligat, ca Graun şi Ph. Em. Bach, să se supună gustului muzical al seniorului. 
Cu un orizont mai larg, principii Esterhazy au apreciat, în mod deosebit, 
calitățile muzicianului Haydn. Având mână liberă pentru a crea aşa cum 
simţea, el a experimentat noi mijloace de exprimare şi noi modalități de 
alcătuire a formelor muzicale. Lucrând pentru un anumit public restrâns şi 
activând în cadrul limitat al salonului, Haydn prezintă totuşi unele limite 
stilistice, determinate de preferințele aristocraților care frecventau acest salon. 

Diferenţa sensibilă dintre lucrările create la Esterhaz şi cele scrise pentru Paris 
şi Londra, ne arată cât de relativă era libertatea de care se bucura Haydn în 
funcția sa de muzician de casă. 

De la Eisenstadt, capela s-a mutat, în 1766, la Esterhaz, noua şi somptuoasa 
reşedinţă a familiei, care îşi clădise un castel pe malul lacului Neusiedler, 
comparat de contemporani cu palatul Versailles. Capela îşi mărise efectivul la 
60 de muzicieni, orchestra numărând peste 30 de membri. Opera, teatrul de 
păpuşi, cvartetul şi orchestra activau neîntrerupt şi îi solicitau mereu noi 
lucrări. În 1772, în onoarea cardinalului de Rohan, ambasadorul Franţei la 
Viena, s-au organizat mari serbări la castel, iar după un an oaspetele castelului 
a fost chiar împărăteasa Maria Theresa şi apoi fiul ei, arhiducele Ferdinand al 
III-lea (1775). Cu prilejul festivităților organizate în cinstea marelui duce, 
viitorul țar Pavel I al Rusiei, Haydn a fost invitat să cânte la curtea imperială 
Cvartetul op. 35, unul dintre cele patru cvartete dedicate oaspetelui. 

Renumele lui Haydn era foarte mare. În diferite centre europene, la Paris, 
Londra, Amsterdam, Leipzig, i se tipăreau creaţiile sau se difuzau sub formă de 
copii manuscris. La Viena, capela dirijată de el cânta la diferite solemnități 
imperiale, fiind considerată drept una dintre cele mai bune formații 
instrumentale din lume. În 1784 îl cunoaşte pe Mozart, căruia îi prezice un 
viitor strălucit. Mozart studiază lucrările lui Haydn, păstrând pentru maestrul 
de la Esterhazy un foarte mare respect. Ca omagiu adus aceluia de la care a 
învăţat să scrie cvartete de coarde, Mozart îi dedică, în anul 1785, un ciclu de 
Şase Cvartete de coarde. La rândul său, Haydn va fi influențat de stilul 
entuziastului tânăr, vădind în ultimele sale creații o fervoare mult mai 
accentuată decât în cele din tinerețe. 

Haydn a avut relaţii şi cu Luigi Boccherini, aflat atunci la Madrid. Pentru 
catedrala din Cadix a scris Cele şapte cuvinte ale Mântuitorului pe cruce (1787), 
piesă religioasă refăcută pentru pian şi cvartet de coarde. În 1786 a scris cele 
Şase Simfonii pariziene (nr. 82-87) la cererea “Lojii olimpice” din Paris, după ce al 
său Stabat Mater obținuse succes la Concertele spirituale. În 1790 moare Esterhazy 
Magnificul, lăsându-i o pensie de 1000 de florini. Succesorul său, Anton Paul, îi 
măreşte pensia, dar dizolvă capela, iar din 1794, fiul acestuia, Joh. Nikolaus, îi 
pretinde doar o missă la fiecare aniversare a soției sale. Dispunând de timp, va 
primi oferta turneului în Anglia, făcută anterior de violonistul şi impresarul 
]. Peter Salomon (1745-1815). 

Călătoriile la Londra (dec. 1790-ian. 1792 şi 1794-1795) vor determina 
aspecte noi în creaţia sa. Scriind pentru un public mai larg şi pentru ansambluri 
mai mari, el nu mai era constrâns de atmosfera galantă a salonului, încât va 
scrie o muzică mai cuprinzătoare, eliberată de limitele impuse până atunci. La 
Londra, activitatea muzicală era foarte bogată. Concertele profesionale, Concertele 
Salomon şi alte manifestări artistice publice realizau o difuzare largă a muzicii. 
Şi repertoriul acestor concerte era variat şi pe gustul marelui public. 

Printre personalitățile notorii ale Londrei se numărau Muzio Clementi 
(1752-1832), pianist şi compozitor Italian, şi Jan Ladislau Dussek (1760-1812), 

pianist şi compozitor ceh. Activitatea concertistică era nespus de animată, dar 
nu şi cea componistică. În afara compozitorilor italieni, care veneau să-şi 
dirijeze propriile opere, nu exista un mare muzician care să ilustreze arta 
londoneză. Primit ca o celebritate în prima călătorie, el şi-a dirijat lucrările 
simfonice, de cameră şi opera Orfeu şi Euridice. Universitatea din Oxford îi 
decernează titlul de “doctor în muzică”, iar Simfonia nr. 92 în Sol major, 
executată la această solemnitate, va purta denumirea de Oxford. 

Din motive comerciale, ca şi pe vremea lui Hăndel, s-a încercat o 
concurență, aducându-se ca rival pe compozitorul Ignaz Pleyel, un fost elev al 
său, care activa la Paris. Relaţiile de stimă şi de prețuire reciprocă între profesor 
şi elev au deziluzionat pe amatorii de polemici şi de scandal. La întoarcere, 
Haydn s-a oprit la Bonn, unde a cunoscut pe tânărul violist al orchestrei 
ducelui elector, Beethoven, care i-a prezentat o cantată pentru a o judeca şi a 
hotărî dacă merită să plece să studieze la Viena. 

Întors la Viena, nu a mai găsit în viață pe Mozart, care se stinsese cu o lună 
înainte. El a început lecţiile cu Beethoven, care n-a fost prea entuziast datorită 
rigidității orelor, predate pe baza vechiului Gradus ad Parnassum de Fux. 
Temperamentul furtunos al tânărului nu se potrivea cu firea liniştită a lui 
Haydn. Ordinea şi simetria, claritatea şi concizia muzicii haydniene erau în 
totală contradicție cu efervescenţa şi izbucnirile violente ale lui Beethoven. Cu 
toate aceste diferențe, ei s-au stimat reciproc, Haydn prevestindu-i un mare viitor, 
iar Beethoven a evocat cu admiraţie figura lui Haydn spre sfârşitul vieții sale. 

Pentru Londra a scris două serii de câte 6 Simfonii (nr. 92-104). Pentru a 
doua călătorie făcută în Anglia, a avut obligaţia de a aduce şase noi Simfonii şi 
de a dirija 12 concerte. L-a cunoscut pe istoriograful muzical Charles Burney 
(1726-1774), care ne-a lăsat amănunțite relatări despre viața muzicală 
europeană din veacul al XVIII-lea. La concertele sale a avut deseori ca solist pe 
violonistul Giovanni Battista Viotti (1755-1824), unul dintre clasicii literaturii 
didactice violonistice. Şi de data aceasta a cunoscut un remarcabil succes, fiind 
invitat de diferiți nobili şi chiar la palatul Buckingham, unde regina i-a propus 
să se stabilească la Londra, oferindu-i o locuinţă de vară în palatul Windsor. 

După marile succese obținute la Londra, Haydn cunoaşte prețuirea şi în 
propria sa țară. Deşi îşi reluase ocupațiile de capelmaistru la Esterhaz, 
participarea sa era foarte redusă. Stătea numai câteva luni pe an la castel, 
nemaiavând vigoarea de a se ocupa, zi de zi, de activități, cu entuziasmul de 
altădată. 

În ultimii săi ani, scrie cantata Întoarcerea lui Tobias (neterminată) şi cele 
două mari oratorii Creațiunea (1798), pe un libret scris după Paradisul pierdut al 
lui John Milton, şi Anotimpurile (1801), pe un libret alcătuit după poemul lui 
James Thomson. Aceste două oratorii încununează cariera sa artistică, 
prilejuindu-i o unanimă recunoaştere. Tot din ultimii ani datează şi Imnul 
național, una dintre cele mai populare melodii ale sale, pe care a scris 
admirabilele variațiuni din Cvartetul de coarde op. 76 nr. 3. 

La aniversarea sa de 70 de ani, la Viena are loc o adevărată sărbătoare 

națională, când se prezintă în sala Universităţii oratoriul Creațiunea, în prezența 
sa. Acelaşi triumf îl are cu Anotimpurile. Moare în 1809, în timpul ocupării 
Vienei de către armata lui Napoleon. 

Cel mai însemnat gen din creaţia sa este cel simfonic, în care a scris 104 
simfonii. Prima sa simfonie, scrisă în 1759, are trei părți, cuprinzând în formația 
instrumentală şi clavecinul. Abia în 1765, în Simfonia nr. 31 introduce menuetul 
în ciclul simfonic. În simfoniile de tinereţe se resimte influenţa stilului vocal de 
operă, prin utilizarea îndelungată a unor instrumente soliste, a recitativului şi a 
ariei. Legate de vechiul stil polifonic sunt pasajele fugate, care premerg 
dezvoltările tematice din simfoniile târzii. Iniţial, stilul simfoniilor corespundea 
muzicii de salon, în stil galant, executate de obicei în timp ce stăpânii cinau. 

După anul 1765, Haydn a scris pentru o orchestră mai amplă, care 
cuprindea, pe lângă coarde, suflători de lemn şi de alamă (corni, trompete şi 
percuție). Treptat, profilul stilistic se schimbă, iar forma de sonată se 
desăvârşeşte prin prelucrarea temelor şi adâncirea caracterului lor contrastant. 
Atât Andantele (partea a doua), cât şi Finalul sunt scrise, uneori, în forma de 
sonată, nemaifiind imagini statice de gen ca în vechile suite, ci, prin contrastul 
tematic, devin expresia vieții în mişcare. Simfoniile cuprinse între nr. 40-70 
relevă un conţinut dramatic mai pronunţat, muzica lor fiind expresia unei vieți 
mai frământate, purtând semnele influenței “Sturm un Drang -ului. 

După anul 1780, în Simfonmiile nr. 71-92, el adânceşte expresia, episoadele 
prelucrărilor tematice primind semnificații mai elocvente şi datorită înrâuririi 
mozartiene. Cele create anterior simfoniilor londoneze sunt tributare stilului 
muzicii de cameră, fiind concepute pentru a fi executate în salonul principelui, 
nu în sala de concert, după cum menţionează autorul: “Operele mele sunt 
calculate exclusiv pentru propriul nostru ansamblu şi nu ar produce efecte în 
altă parte.” 

Cu simfoniile londoneze, Haydn a desăvârşit structura genului şi a lărgit 
capacitatea de expresie a aparatului orchestral, realizând un tipar arhitectonic 
armonios. Toate simfoniile londoneze au introduceri lente, fapt ce le dă un 
caracter mai dramatic şi mai grav, cu excepția Simfoniei nr. 95. Consacră 
menuetul ca parte a treia şi-i conferă adâncime, prevestind scherzo-ul 
beethovenian. Adesea, menuetul ultimelor simfonii are vivacitatea şi fermitatea 
ritmică a lândler-ului austriac. Pentru partea lentă utilizează forma de sonată, 
tema cu variațiuni sau chiar rondo-ul, iar finalurile sunt scrise în formă de 
rondo, de sonată sau de rondo-sonată. Simfoniile londoneze prezintă contraste 
mai pronunțate, dinamică mai variată, ample secțiuni de prelucrare tematică şi 
îndrăznețe modulații. 

Doar titlurile simfoniilor Dimineaţa, Amiaza, Seara (nr. 6, 7, 8) au legătură cu 
conținutul muzicii, celelalte simfonii au denumiri conjuncturale: Filosoful (1764), 
Pasiunea (1768), M. Theresa (1869), Funebra (1771), Despărțirea (1772). Denumirile 
altora țin de un amănunt din cuprinsul lucrării. Simfonia Surpriza (nr. 95) îşi 
datorează numele puternicei lovituri de timpan din discretul Andante; 
Ceasornicul (nr. 101) are un pasaj ritmic ce aminteşte de tic-tacul ceasului; Regina 

(nr. 85) conţine variațiuni pe cântecul preferat al reginei M. Antoinette, La 
gentille et belle Lisette, pe când Militara (nr. 100) îşi datorează numele folosirii 
percuției, ansamblu instrumental specific muzicii militare, în andantele 
simfoniei. Ritmul ternar de cavalcadă a dat Simfoniei nr. 73 titlul de Vânătoarea, 
iar un “tremolo de timpan” din Simfonia nr. 103 a generat numele piesei. Câteva 
reminiscențe ale sunetelor cimpoiului au dat numele simfoniei Cimpoiul 
(nr.104). Simfonia copiilor era executată de un grup de instrumente de coarde 
(fără viole), de percuție şi diferite jucării: un fluier imita cucul, o pipă cu apă 
imita cântecul păsărilor, o tobă mică, o trompetă cu un singur sunet. 

Fiul căruțaşului din Rohrau şi-a păstrat toată viața simplitatea şi robustețea 
spirituală, reuşind să nu fie viciat de convenționala viață de la curte. În 
desfăşurările lor, simfoniile sale sunt străbătute de vigoarea, voioşia şi de 
duiosul lirism al muzicii populare germane. Pătrunderea spiritului popular a 
contrabalansat patosul operei italiene, conferind creației unele note specific 
germane. Dezvoltarea tematică capătă treptat o intensitate mai mare şi o 
adâncită dramaturgie, Haydn valorificând şi cele mai neînsemnate motive în 
pasaje de un puternic dramatism. Şi orchestrația se dezvoltă, instrumentele 
luând parte activă la procesul dezvoltărilor tematice. Totodată, introducerile 
lente, procedeu provenit din uvertura franceză, măresc forța dramatică a 
simfoniei. 

Şi în concertele sale pentru solist şi orchestră găsim germenii dezvoltărilor 
tematice şi caracterul concertant, prin dialogul dintre solist şi masa orchestrală. 
Gustul pentru virtuozitate, dezvoltat odată cu perfecționarea tehnicii 
instrumentale, a favorizat cristalizarea conceptului solistic. Concertele sale, în 
special cele pentru vioară şi violoncel, arată că gustul pentru performanța 
tehnică n-a marcat paginile acestora, pasajele de virtuozitate nefiind nota 
specifică. Dramaturgia acestora, bazată pe contrastul tematic şi pe prelucrările 
simfonice, se îmbină cu dense pagini concertante, în care dialogul între solist şi 
acompaniatori este un principal mijloc al expresiei muzicale. Haydn n-a excelat 
în acest gen, el scriind mai mult muzică de cameră. 

Pe lângă Simfonia concertantă op. 84 (pentru oboi, fagot, vioară, violoncel), 
Haydn a creat un număr însemnat de concerte (pentru pian, vioară, violoncel, 
flaut, oboi, corn, trompetă, două lire), dintre care se cântă astăzi frecvent cele 
destinate violoncelului şi pianului. Concertul presupune o puternică tensiune 
emoțională şi o mare strălucire, dar temperamentul său ponderat şi deosebitul 
simț al măsurii l-au împiedicat să scrie piese de mare elan, capabile să 
entuziasmeze o sală cu un public divers. Filonul emoțional mai puternic al lui 
Mozart va oferi genului concertant o mai mare dezvoltare datorită spiritului 
său vizionar. 

Multe dintre lucrările lui Haydn oscilează între stilul muzicii cântate în aer 
liber, genul de cameră şi cel de concert. Sunt divertismente, casațiuni, piese 
concertante, partite de câmp, nocturne, marşuri, menuete şi dansuri germane. Ele au 
caracter ocazional şi structura părților este tributară vechii muzici de gen, stilul 
lor fiind înrudit cu cel al suitelor şi al sonatelor de cameră. Doar în unele dintre 

ele se întrevăd noile structuri, apropiate de cele ale sonatei. 

Muzica de cameră conține un important număr de lucrări. Cele 52 de 
Sonate pentru pian marchează drumul său creator în elaborarea formei de 
sonată. Dacă primele sonate se aproprie mai mult de stilul uverturilor italiene, 
sub influenţa lui Ph. Em. Bach conturează mai clar carateristicile formei de 
sonată bitematică. În privinţa ciclului, acesta oscilează între două şi trei părți. 
Deşi găsim şi câteva forme de sonată monotematică, Haydn acordă în forma de 
sonată importanță contrastului şi procedeului variațional, alteori juxtapune 
două teme mai puţin contrastante ca expresie, dar contrastante tonal. Unele 
teme secunde sunt arcuite din două sau trei fraze contrastante, având şi o fază 
dinamică şi concluzivă. Temele sale sunt alcătuite din fraze simetrice sau 
asimetrice, iar în secțiunea dezvoltării sunt supuse unor travalii tematice dense, 
trecând prin modulații îndepărtate, pe când reprizele sunt de cele mai multe ori 
statice, dar şi concentrate. 

Sonatele pentru vioară şi pian sunt, cu excepţia a două, transcripții după 
divertismente, cvartete sau adăugiri ale părții de violină la sonatele de pian. 

O deosebită importanţă o au şi cvartetele de coarde. A scris 83 de cvartete, 
care ne oferă variate aspecte ale stilului său, într-o măsură mai mare decât 
simfoniile. Elimină basul continuu din trio, formația tipică muzicii de salon a 
Barocului, şi realizează copia instrumentală a corului mixt la patru voci. Cele 6 
Cvartete de coarde op.76 sunt modele de scriitură şi stil clasic, de o mare bogăţie a 
conținutului, care emoționează şi astăzi. 

Ca şi sonatele şi simfoniile, cvartetele dezvăluie evoluţia sa stilistică şi 
tranziția de la muzica de divertisment la cea cu mesaj artistic. Simplitatea 
excesivă a primelor lucrări şi înrudirea cu muzica de gen o probează Serenada 
din Cvartetul de coarde op. 3. nr. 5 - Vânătoarea. Unele conţin procedee şi forme 
valorificate în polifonia instrumentală preclasică, ca fuga (Cvartetul op. 44 nr. 
48), variaţiunile (Cvartetul op. 3 nr. 2), menuetul în canon şi un “trio al rovescio” 
(în Cvartetul op. 77, op. 76 nr. 2), care amintesc de virtuozitatea contrapunctică 
renascentistă. 

Toate instrumentele au  desfăşurări scrise, nemailăsând nimic la 
improvizația executantului. De la Ph. Em. Bach nici ornamentele melodice nu 
mai erau libere, fiind notate cu scrupulozitate. Ansamblul acestor patru 
instrumente are unitate timbrală organică, instrumentele aparținând aceleiaşi 
familii. Cvartetul este capabil să redea atât diversitatea stilului polifonic, cât şi 
unitatea celui armonic. Haydn a dat modele de piese pentru această formație, 
îmbinând simetria formei cu echilibrul mijloacelor de expresie. 

Alături de melodica simetrică şi riguros compartimentată, cu motive 
concise, găsim şi o melodică ornamentală în stilul vocalizelor operei italiene 
(Cvartetul de coarde nr. 48). Cristalizarea treptată a stilului şi adâncirea expresiei 
indică părăsirea muzicii de gen şi abordarea unui stil mai adâncit. Dezvoltările 
tematice au sensuri dramatice, integrându-se în dramaturgia generală a 
cvartetului. Ca şi în simfonii, menuetele pot avea reflexe rustice, semănând mai 
mult cu lândler-ul decât cu prețiosul dans de curte sau chiar cu scherzo-ul 

beethovenian. Bogata expresivitate a unor Adagio-uri, cu sonorități de orgă sau 
cu sens descriptiv, este mărturia forței sale dramatice. Atât liniile melodice de 
un puternic patetism, scrise în stil de siciliană (Cvartetul de coarde nr. 47), cât şi 
cele sprintene în ritm de courantă franceză sau cele cu rezonanța melodiilor 
populare germane, ungare sau slave sunt expresii vii ale unei profunde trăiri 
sufleteşti. 

Titlurile unor cvartete nu sunt programatice, ci se referă la amănunte ale 
lucrărilor sau la circumstanțele în care au fost scrise sau difuzate. Dacă 
Cvartetul de coarde - Ciocârlia (op. 64 nr. 5) conţine pasaje onomatopeice, cel al 
Cvintelor (op. 76 nr. 2) are prima temă clădită pe o succesiune de cvinte, în 
schimb, cvartetele Briciul, Broasca, Visul, Călărețul, Împăratul sunt denumiri 
legate de alți factori decât cei ai unui program. 

În domeniul muzicii de cameră, Haydn a scris şi 30 de Trio-uri cu pian, în 
care rolul principal îl are bineînțeles pianul, vioara unduind liber, iar 
violoncelul rămânând legat de basul pianului. 

Mai puțin cunoscută este creația sa vocală. Printre numeroase lucrări 
religioase a scris 13 Misse, compuse cu diferite prilejuri solemne (Missa Nelson, 
Missa Theresia, Missa armoniei). Ele prezintă unele pasaje mai apropiate de 
spiritul operei bufe, decât de cel sever al muzicii eclesiastice. Muzica sa de 
operă nu s-a situat la nivelul creației instrumentale. Ceea ce s-a spus mai târziu 
despre Beethoven, că gândea, simțea şi se exprima în limbaj muzical 
instrumental, neîncorsetat de limitele pe care i le impunea textul, se poate 
spune şi despre Haydn, cu unele rezerve. 

În afară de cele două versiuni ale operei Dracul şchiop, Haydn a mai scris 16 
lucrări dramatice: festa teatrale, opera bufa, burletta, dramma giocosa, dramma eroico- 
comico, dramma eroica, intermezzo. Temele mitologice mult cântate, ca Armida, 
Acis şi Galathea, Orfeu şi Euridice, au fost puse pe muzică, alături de bufonerii 
(Pescărița, Farmacistul, Pasărea ademenitoare). 

Liedurile sale merg pe calea trasată de Ph. Em. Bach, netezind apariţia lui 
Schubert, adevăratul creator al genului. Cântecele pentru voce şi pian au o 
mare simplitate, cu acompaniamente scrise în stil armonic, concepute în 
limbajul pianistic al sonatelor, mai rar în genul recitativului acompaniat din 
operă. Predomină melodia simetrică, clar structurată în unități sintactice, cu 
obârşia în simetria creaţiei populare sau în cea instrumentală. Sfera lor tematică 
este foarte variată, de la cântecele glumete, cu ritm de dans, la altele mai grave 
(La mormânt), domină însă lirica iubirii. Dintre lieduri, amintim Cântecele 
englezeşti, scrise pe versurile Annei Hunter şi Cântecele germane, foarte apropiate 
de cântecul popular german. 

Ca şi Hăndel, nu a avut un simț dramatic pronunțat. Exprimarea 
concentrată şi generalizantă a simfonistului era improprie desfăşurării lejere a 
muzicii de operă, mai ales că opera era în acel timp încă o înlănțuire de 
momente lirice fără adâncime dramatică. În schimb, polifonistul Hăndel şi 
simfonistul Haydn au scris mai lesne în forma dramatică concentrată a 
oratoriului, decât pe schemele artificiale ale operei italiene. Trecuse vremea 

marilor oratorii cu tematică religioasă, clasicismul marcând victoria celei laice 
în genul vocal-simfonic. 

Pe libretul alcătuit după legenda biblică a creației lumii şi după Paradisul 
pierdut de Milton compune oratoriul Creațiunea (1798), alcătuit din trei părți, 
Cerul şi pământul, Viața pe pământ, Omul. Introducerea orchestrală evocă 
sugestiv naşterea cosmosului din haos cu neobişnuite stridențe armonice, ce 
anunţă instabilitatea tonală wagneriană. Prima parte oscilează între exprimarea 
muzicală a ideii facerii lumii, realizată prin mijloace simfonice, şi lirismul 
bucolic al zugrăvirii naturii create. Mai bogată în efecte descriptiv-pastorale 
este partea a doua, iar în ultima parte domină un cald lirism, ce prevesteşte 
lirica rustică şi robustă din Anotimpurile. Întrebat de unde s-a inspirat în acest 
oratoriu, Haydn a răspuns: “Nu eu l-am creat, ci el mi-a fost dăruit de 
Dumnezeu din cer.” 

Imn închinat vieții ţăranului şi naturii, cele patru părți (patru cantate) ale 
oratoriului Anotimpurile evocă cele patru anotimpuri, fiind precedate de 
sugestive introduceri orchestrale. Cele trei personaje, tânărul țăran Luca şi 
bătrânul Simon, cu fiica sa Hanna, întruchipează oamenii de la ţară cu 
sentimente curate, cu mare elan de muncă şi cu judecata lor sănătoasă. 
Corurile, care personifică poporul ca şi în oratoriile lui Hăndel, sunt pline de 
avânt, descriind episoade vii ale vieţii de la ţară. Deşi are multe tente idilice 
specifice literaturii vremii, redarea veridică a furtunii (din tabloul al doilea), a 
culesului (tabloul al treilea), ca şi cântecul satiric al Hannei (din ultimul tablou) 
sau meditaţia filosofică a lui Simon dau veridicitate acestui oratoriu. Deşi 
prezintă unele lungimi, ce contrastează cu laconismul tematic al simfoniilor, 
scriitura este mai densă decât în Creațiunea. Expresia muzicală a oratoriului este 
mai concentrată, ariile mai puțin diluate, recitativele acompaniate mai elocvent. 
Poezia naturii şi a vieții ţărăneşti, zugrăvită cu multe inflexiuni populare, ca şi 
pasajele descriptive dau viață acestui oratoriu, care încununează fericit creația 
haydniană. 

Opera sa prezintă un limbaj simplu şi limpede, dar cu adâncime expresivă. 
El consacră un organism nou, orchestra simfonică şi o nouă metodă, calitativ 
superioară, simfonismul. După ce Ph. Em. Bach şi Stamitz făuresc limbajul şi 
formele noi, Haydn le consacră, păstrând o chibzuită echilibrare între ceea ce 
este expresia problematicii umane şi ceea ce este expresia eului. Spirit ordonat 
şi modest, claustrat de rigorile vieții de semivalet, Haydn a lucrat cu răbdarea 
cercetătorului închis în laborator. Cu râvna şi cinstea sufletească a omului 
simplu de la ţară, Haydn a lucrat zi de zi la noi lucrări, cristalizând stilul clasic, 
genurile clasice şi procedeul simfonismului. 

Pasiuni puternice nu i-au brăzdat viața şi nici marile succese londoneze nu 
i-au schimbat firea sa ponderată. Simplitatea rustică, stăpânirea de sine şi 
spiritul meticulos au fost hotărâtoare în determinarea stilului său. Deşi Wagner 
a recunoscut meritul acestui “lacheu imperial”, cu toate acestea el l-a judecat pe 
nedrept, afirmând că: “În operele sale instrumentale, mi se pare că vedem 
demonul muzical înlănțuit, jucându-se copilăreşte ca un bătrân din născare.” 

Un fidel admirator al muzicii sale a fost însă marele Goethe, care afirma 
următoarele despre lucrările lui Haydn: “De aproape 35 de ani de când ascult 
muzica lui Haydn, trăiesc sentimentul plenitudinii. Ori de câte ori ascult 
muzica sa, simt nevoia de a face tot ceea ce este bine şi plăcut lui Dumnezeu.” 
Muzica lui Haydn oscilează între grația, uneori facilă, a salonului şi delicatețea 
naivă a cântecului popular. Ea încânta pe cei din palat, deşi în ea răsună şi 
durerea sau bucuria celor de dincolo de parcul ce împrejmuia castelul. Muzica 
sa nu zguduie şi nu caută furtunile din lume, nici pe cele din sufletul omului, ci 
ea linişteşte şi odihneşte sufletul. Ea aduce lumină, aidoma întregii culturi a 
vremii, fiind o făclie în razele căreia s-a risipit ceața culturilor muzicale ale 
trecutului. Stilul său vădeşte şi influenţa lui Mozart, muzician care va deschide 
drum mai larg patetismului subiectiv. 

Wolfgang Amadeus Mozart 


Între calmul şi seninul Haydn şi frământatul şi vulcanicul Beethoven, se 
înalță figura luminoasă a lui Mozart, în a cărui muzică, alături de bucuria 
juvenilă, de optimismul reconfortant, putem găsi şi ecouri ale durerii şi ale 
suferinței. O viaţă întreagă Haydn a fost muzician de curte şi în aceeaşi situație 
de muzician-valet s-a aflat, la început, şi tânărul W. A. Mozart, care nu s-a 
acomodat însă cu acest statut. După ce cutreieră Europa, va căuta cu mult nesat 
libertatea, pe care o va plăti scump, cu preţul vieții sale. 

Tatăl său, Leopold Mozart, violonist şi muzician la curtea principelui- 
arhiepiscop de Salzburg, era un reputat pedagog, lucrarea sa, Griindliche 
Violinschule, constituind, multă vreme, un manual de autoritate. Din cei şapte 
copii ai lui au supraviețuit doar Ana şi Wolfgang, ambii excepțional dotați. 
Crescuţi într-o asemenea ambianță muzicală, copiii au manifestat de mici 
înclinații artistice. 

Talentul excepțional al micului Wolfgang s-a manifestat de timpuriu atât în 
domeniul interpretativ, cât şi în cel al creaţiei. Ca şi Bach, Hăndel sau Haydn, 
copilul Mozart cunoaşte creația vremii, iar prin extraordinarul dar de 
sintetizare îşi va făuri stilul său, prin care va desăvârşi limbajul clasic. Încă din 
copilărie a călătorit mult, încât şi-a diversificat orizontul spiritual prin contactul 
direct cu culturile muzicale şi cu compozitorii vremii. 

Primind primele noțiuni muzicale de la tatăl său, micul Mozart cunoaşte 
dintru început spiritul clasic prin muzica de casă practicată în familia sa, în care 
persistau rămăşiţe ale muzicii de gen, precumpănind menuetele în stil galant. 
Alături de lucrările de salon, el aude şi cântece populare germane, încât deja în 
primele sale improvizații se simte eleganța stilului galant, precum şi accentele 
rustice ale cântecului şi dansului german. 

După primele concerte date la München şi apoi la Viena, în anul 1762, la 
curtea Mariei Theresa, frații Wolfgang şi Nanerl întreprind împreună cu tatăl 
lor un îndelung şi obositor turneu. Între anii 1763 şi 1766 vor poposi în cele mai 
importante oraşe din Germania, Țările de Jos, Franţa şi Anglia. La 1 ianuarie 
1764 participă la recepţia de la Versailles, desfăşurată în prezența regelui şi a 
reginei, şi apoi la curtea regală a lui George al III-lea din Anglia. El cunoaşte 
reprezentațiile de opere comice franceze, polifonia maeştrilor flamanzi, muzica 
franceză de cameră şi arta violoniştilor italieni, aflându-se de mic în vâltoarea 
diferitelor curente ce brăzdau viaţa artistică europeană. 

În primul turneu l-a cunoscut la Londra pe Joh. Chr. Bach, care i-a relevat 
stilul luminos şi cantabil al muzicii instrumentale italiene, şi pe K. Fr. Abel, 
instrumentist virtuoz. La Stuttgart cântă în concerte publice cu Pietro Nardini, 
unul dintre renumiţii violonişti italieni ai vremii. La Paris ascultă opere comice 
de Duni, Philidor, Monsigny, diferite melodii populare şi pe claveciniştii 
apreciați ai epocii: Joh. Chr. Schobert (1720-1767) şi Joh. Gottfried Eckardt 
(1735-1789). Elanul romantic al lucrărilor lui Schobert i-a înrâurit primele 
lucrări pianistice. La accentuarea tonusului emoţional a contribuit şi muzica lui 
Händel, ascultată la Londra. 

Întors la Salzburg, studiază serios contrapunctul şi orga cu Michael Haydn 
(1737-1806), fratele mai mic al marelui simfonist vienez, care îi transmite 
limpezimea, ordinea şi simetria clasică. În cele două călătorii efectuate la Viena 
(în 1767 şi 1768), ascultă opere de Hasse, Piccini, Gluck şi singspieluri de Joh. 
Adam Hiller. 

La o vârstă când alți copii sunt încă robii jocului, Mozart primeşte comenzi 
de opere, scrie simfonii, concerte şi diferite divertismente, serenade, casațiuni. În 
1769, la Viena i se cântă prima operă bufă, La finta semplice (Candida prefăcută, 
după Goldoni). Numit concertmaistru la curtea principelui arhiepiscop din 
Salzburg, el va scrie diferite lucrări religioase. 

Simfonismul german deplasase spre nord centrul de gravitate al creației 
muzicale, iar Parisul, cu înflăcăratele-i polemici, devenise locul de consacrare în 
creația dramatică. În timp ce Londra strălucea prin “Concertele ei publice”, 
Italia era încă țara muzicii unde maeştrii consacrați perpetuau o clasică tradiție. 
În anul 1770, şi Mozart va merge, ca şi înaintaşii săi, Hăndel şi Gluck, să se 
adape de la izvorul tradițional al muzicii italiene, poposind la Verona, Mantua, 
Milano, Florența, Napoli, Roma, unde îşi va desăvârşi scriitura polifonică 
vocală, stilul de operă şi cel instrumental cu Sammartini (la Milano) şi Padre 
Martini (la Bologna). 

Italienii îi deschid gustul pentru melodismul cald şi luminos, cultivat atât 
de autorii de opere, cât şi de cei care scriau muzică instrumentală. Dar Mozart 
nu renunţă la ceea ce era funciar în creația sa, simplitatea cântecului popular 
pe care melodiştii italieni le neglijau adesea. În Italia, Mozart îşi desăvârşeşte 
scriitura polifonică şi stilul de operă. 

Italia a constituit pentru el o şcoală în domeniul operei. La Napoli îl 
cunoaşte pe maestrul operei bufe, Giovanni Paisiello (1740-1816), iar la Milano, 
pe neonapolitanii Nicola Piccini, Niccolo Jomelli şi J. A. Hasse. Pentru Mozart, 
Italia a fost şi un prilej de afirmare, fiind pretutindeni obiectul admirației 
unanime. Dând concerte, era supus la diferite probe de virtuozitate 
instrumentală şi componistică. Genialul copil uimea prin improvizațiile făcute 
pe temele date, creând nu numai variațiuni, ci construind ad-hoc unele fugi pe 
temele propuse. Devenit un compozitor de renume, i se comandau diferite 
opere şi i se acordau titluri, râvnite de oamenii maturi. La Roma, papa îl face 
“cavaler al Pintenului de Aur”, iar la Bologna, în urma probelor tradiționale, 

este primit ca membru al “Academiei filarmonice”. În cursul primei călătorii în 
Italia (1769-1771), Mozart scrie opera în stil italian Mitridate, regele din Ponto 
(1770), cu care obține un mare succes la Milano. 

A doua călătorie în Italia (1771-1772) o face datorită comenzii unei 
serenade dramatice, festa teatrală Ascanio din Alba (1771), scrisă în cinstea 
căsătoriei unui arhiduce austriac la Milano. În această mică operă în stil buf, cu 
coruri şi balet, a îmbinat simfonismul german cu melodismul italian. Scrie în 
această perioadă şi numeroase lucrări instrumentale (simfonii, divertismente, 
casațiuni), în care accentuează tonusul emoțional şi vădita sa înclinare spre 
poezie. 

A treia călătorie (1772-1773) demonstrează înnoirea creației muzicale, încât 
noua sa operă, Lucio Sillo (1773), este primită cu rezerve de către publicul 
milanez, nemaifiind dominant stilul italian, ci în ea se întrevede mai clar 
simfonismul german. Şi celelalte lucrări instrumentale, mai ales Cvartetele 
milaneze, denotă un patetism şi un lirism mai accentuat, deşi păstrează acelaşi 
elan juvenil. 

Întors la Salzburg după aceste călătorii tânărul, Mozart era un artist format, 
dar mediul în care îşi desfăşura activitatea şi slujba de muzician de curte nu 
erau prielnice spiritului său independent. După moartea principelui - 
arhiepiscop Sigismund de Schrattenbach (1771), om luminat şi amator de 
muzică serioasă, locul său este ocupat de Hyeronimus de Colloredo (1772, fiul 
vicecancelarului lui Franz 1), cu care Mozart va avea serioase conflicte. Prețuind 
muzica galantă, Mozart a fost nevoit să scrie în acest stil pentru el. Influența 
stilului galant se resimte şi în cele cinci Concerte pentru violină şi orchestră (scrise 
în 1775) şi în pastorala II Re pastore (Regele păstor, 1775). Pentru teatrul curții din 
München, scrie opera La finta giardinera (Grădinărița prefăcută). Tot datorită 
funcțiunilor sale de la Salzburg, scrie în această perioadă şi trei misse. 

Datorită atitudinii ostile a lui Colloredo față de Mozart şi a obligațiilor sale 
pe care le detesta, tânărul Wolfgang caută un loc favorabil creaţiei sale şi alege 
Parisul. În drum spre capitala Franței face un popas de patru luni la Mannheim 
(1777), fapt important pentru viața şi creaţia sa, căci aici cunoaşte performanțele 
orchestrale şi creaţiile compozitorilor mannheimieni. Elanul său tineresc se face 
simţit în ariile scrise pentru Aloysia Weber, o cântăreață talentată de care se 
îndrăgosteşte puternic. În sonatele scrise pentru Rosa Cannabich, ca şi în 
piesele destinate tinerei Wendling, străbate o tentă de gingăşie şi grație, 
determinată de sentimentele care l-au stăpânit. 

La Paris (martie 1778), baronul Grimm, căruia îi fusese recomandat, s-a 
interesat prea puţin de el. Nu primeşte nici o comandă de operă, cum ar fi dorit, 
ci obține doar câteva succese la “Concertele spirituale”, aşa încât este nevoit să 
dea lecţii. Pentru elevele sale scrie Variațiunile pentru pian pe tema Ah, je vous 
dirai vous maman. Nu a mai găsit entuziasmul cu care a fost primit când era 
copil. După o scurtă boală, mama sa moare în camera de hotel, la 3 iulie 1778. 
Călătoria este un eşec financiar şi moral. Dacă şederea pariziană n-a fost 
fructuoasă în împlinirea dezideratelor sale, în privința influențelor stilistice a 

fost utilă, întrucât cunoaşte concepția dramaturgică a compozitorilor francezi de 
operă, Parisul fiind încă în plină efervescenţă pe tema controversei Gluck-Piccini. 

În drum spre Salzburg, o reîntâlneşte la Miinchen pe Aloysia Weber, care 
se ambiționa să devină o reputată cântăreață. Succesele ei o fac să se depărteze 
de compozitorul îndrăgostit. Reîntors din Franţa, îşi reia activitatea la curte şi 
compune lucrări de virtuozitate instrumentală, cu vădite influențe ale 
muzicienilor din Mannheim. Pentru Miinchen, unde domnea acum electorul 
palatin Karl Theodor de la Mannheim, Mozart a scris opera Idomeneo, ce 
prezintă influenţe gluckiste. 

Călătoriile la Mannheim şi Paris încheie prima perioadă a tânărului 
compozitor. Din anul 1779 şi, mai ales după stabilirea sa la Viena (1781) ca 
muzician liber, începe epoca de maturitate artistică. În timp ce se afla la 
München, unde i se reprezenta opera Idomeneo (1881), este chemat urgent la 
Viena de către Colloredo, aflat în capitala imperiului cu întreaga sa suită, 
pentru a participa la festivitățile imperiale. Aici Mozart spera să se poată 
afirma, dar Colloredo nu i-a permis nici o manifestare independentă, ceea ce a 
dezlănțuit un violent conflict, urmat de plecarea lui Mozart din serviciul 
prelatului. 

Eliberat de constrângerile vieții de valet, tânărul muzician se stabileşte la 
Viena, dând frâu liber creaţiei sale. Dar vremurile nu erau favorabile artistului 
liber, căci instituţiile feudale dispuneau tiranic de tot ceea ce însemna 
manifestare artistică, iar burghezia austriacă nu era atât de puternică ca să aibă 
propriile ei instituții artistice, aşa încât viața lui Mozart va fi deosebit de grea. 
În 1782, fără aprobarea tatălui său, s-a căsătorit cu Constanza Weber, cu care a 
conviețuit doar nouă ani de zile. 

Ultimii zece ani ai vieții îi petrece la Viena, unde creează cele mai 
reprezentative lucrări. Un şir de suferințe şi de cumplite încercări se abat 
asupra muzicianului de geniu, el cunoscând groaznice umilințe şi o 
permanentă jenă financiară, fiind veşnic îndatorat. La Viena intră în legătură cu 
marii muzicieni ai timpului şi cu saloanele vieneze, unde se dezvolta gustul 
pentru virtuozitate. Chiar în anul stabilirii la Viena, Mozart a susținut în fața 
împăratului Iosif al II-lea un turnir muzical cu Muzio Clementi, remarcabil 
pianist italian, turnir încheiat cu victoria lui Mozart. 

În domeniul operei, la Viena se încrucişau mai multe tendinţe. Opera 
italiană, seria şi bufa, deținea primatul. Deşi exista un puternic curent de 
afirmare a muzicii germane de operă, curtea imperială nu susținea această 
acțiune. În 1783, împăratul suprimă reprezentațiile operei germane, totuşi 
Dittersdorf reuşeşte să-şi reprezinte opera Farmacistul (în 1776). 

Gluck şi Salieri erau numele cele mai apreciate, alături de italienii Sarti, 
Paisiello şi Cimarosa, ale căror creaţii circulau în toată Europa, de la Napoli la 
Petersburg. Având o situație privilegiată la curte, Salieri conducea direct viața 
muzicală vieneză. Preluând procedeele operei italiene şi ale celei eroice de 
Gluck, Mozart şi-a realizat un stil propriu. În creaţiile dramatice din genul 
Singspiel-ului, Mozart a folosit şi experiența operei comice franceze. Din ultimii 

ani ai vieții datează capodoperele sale în genul dramatic: Răpirea din Serai 
(1782), Nunta lui Figaro (1786), Don Giovanni (1787) şi Flautul fermecat (1791). În 
anul 1787, i s-a oferit un post de compozitor al curtii, în locul lui Gluck, care 
murise, dar cu un onorariu mult mai redus, încât remuneraţia îi asigura doar 
plata chiriei. 

În această perioadă, prietenia şi admiraţia reciprocă dintre cei doi mari 
compozitori ai istoriei, Haydn şi Mozart, s-a soldat şi cu o interinfluență 
stilistică. Mozart a învăţat de la Haydn “cum să scrie un cvartet”, iar Haydn s-a 
apropiat de notele romantice mozartiene în ultimele sale creaţii. Cele Şase 
Cvartete de coarde, dedicate lui Haydn, ca şi “trilogia sa simfonică”, scrisă în 
1788, ne arată influenţa stilului echilibrat şi limpede al bătrânului Haydn 
asupra avântatului Mozart. 

În operă, succesul obținut de Mozart a fost fără eclipse, în schimb, pe 
măsura maturizării sale stilistice şi a depărtării sale treptate de stilul galant, față 
de muzica de cameră şi cea simfonică, adeziunea publicului era în scădere. 
Doar succesele dramatice l-au menținut în cercul atenţiei lumii muzicale. La 
Praga realizează premiera operei Don Giovanni (în 1787) şi prima audiție a 
Simfoniei nr. 38, care poartă numele acestui oraş. Tot în capitala Boemiei a 
obținut succese strălucite cu Nunta lui Figaro (1786), operă al cărei succes fusese 
compromis la Viena de reavoința cântăreților italieni şi de măsurile luate de cei 
cărora critica socială a lui Beaumarchais nu le era pe plac. 

În călătoria efectuată cu principele Lichnowsky la Dresda, Leipzig şi Berlin, 
în anul 1789, ascultă muzica nord-germanilor. La Thomaskirche, unde a cântat 
la orga lui Bach, a cunoscut mai îndeaproape opera marelui cantor, încât stilul 
său din ultimele creații va câştiga în profunzime. În penultimul an al vieţii 
(1790), Mozart prezintă la Viena opera într-un alert stil buf Cosi fan tutte şi 
călătoreşte la Frankfurt, la festivitățile încoronării lui Leopold al II-lea. Aici 
interpretează două Concerte pentru pian şi orchestră, două Simfonii şi alte lucrări, 
cu rezultate băneşti nesatisfăcătoare. 

În ultimul an al vieţii scrie două dintre cele mai reprezentative lucrări ale 
sale: opera Flautul fermecat şi Requiemul, ultima sa creaţie fiind o cantată 
masonică, interpretată în premieră la 15 noiembrie 1791. Împins de nevoi, încă 
din 1784 Mozart aderase la francmasonerie, întrucât masonii se ajutau între ei, 
având ramificații şi membri în înalte cercuri internaționale. Pentru această 
confrerie a scris muzică ocazională. Pentru a-şi ajuta prietenul mason, 
Schikaneder, cântărețul şi directorul teatrului “An der Wien”, scrie singspielul 
Flautul fermecat, în care, pe canavaua unei legende orientale, se desfăşoară o 
muzică vibrantă. 

Pe textul religios tradițional, scrie ultima sa lucrare, Reguiemul (terminat de 
elevul său, Franz Xaver Siissmayer), în care redă cu puternică forță tensională 
propria sa dramă. Pleacă în lumea celor veşnice la 5 decembrie 1791. Un viscol 
violent împiedică puținii prieteni de a-l conduce la mormânt, corpul lui fiind 
aruncat în groapa comună a săracilor. 

În a doua jumătate a veacului al XVIII-lea, când se constituie stilul clasic, 


228 


personalitatea lui Mozart se impune prin sinteza stilistică pe care o operează şi 
prin accentuarea tonusului afectiv în creaţia sa. Tenta subiectivă nu înseamnă 
circumscrierea sferei tematice în limitele eului, ci afirmarea vieţii şi a omului 
într-o artă permanent ameninţată de estetica salonului şi de zăgazurile impuse 
creatorului de către nobilimea vremii. Atitudinea de revoltă a muzicianului 
Mozart, mereu întreținută de mizeria materială şi de jignirile morale la care a 
fost supus, va face ca în muzica senină şi luminoasă, galantă sau ingenuă să 
apară momente de dramă puternică sau de îngândurată tristețe. 

În construcțiile simetrice şi armonioase, limpezi şi pline de farmec, vor 
apărea norii întunecați ai durerii sau momente aspre ale frământării, uneori 
chiar accente grave ale tragicului. Nota generală este însă însorită şi optimistă. 
Opera acestui entuziast vizionar este muzica copilăriei inocente şi a zâmbetului 
juvenil, dar şi muzica omului care vede alături de frumusețea vieții şi aspectele 
ei sumbre. Atât firea lui optimistă şi volubilă, cât şi circumstanţele sociale i-au 
impus o rezervă în exprimarea propriilor frământări şi a suferinței umane. 

În scrisorile sale afirma, adesea, că prețuieşte în mod deosebit creația de 
operă, care îi procura mari satisfacţii. Sintetizând stilul operei italiene cu cea 
eroică a lui Gluck, opera comică franceză cu creația populară germană, 
reînnoieşte tradiția operei naționale germane, ilustrată de Keiser, Mattheson, 
Hiller şi Dittersdorf. În istoria muzicii dramatice, marele său merit constă în 
echilibrul realizat între desfăşurarea muzicală, de o perfectă simetrie, şi 
adevărul dramatic. 

Cedând perfecțiunii formale, opera italiană din veacul al XVIII-lea a pus 
accentul pe frumusețea şi pe desfăşurarea simetrică a muzicii, neglijând 
corespondența muzicii cu textul. Fără a desprinde muzica de dramă, Mozart 
acordă prioritate muzicii în zugrăvirea caracterelor şi a situațiilor dramatice. 
Dar ariile sale nu urmăresc cuvânt cu cuvânt textul şi nici nu amplifică muzical 
prozodia, ci prin întregul lor redau textul în ceea ce are el mai general. El 
foloseşte imaginile generalizante ale muzicii instrumentale în cea de operă, 
ariile lui Cherubino din Nunta lui Figaro fiind tipice în această privinţă. 

Imbinând melodismul italian cu spiritul ordonat şi laconic al muzicii 
germane, el creează melodii foarte expresive, strâns legate de sensul textului, 
fără a renunţa la ceea ce este primar în limbajul muzical - frumusețea sonoră. 
Se remarcă mereu primatul muzicii în opera sa, căci el nu sacrifică limpezimea, 
ordinea şi simetria melodică pentru a reda sensul textului. Recitativele simple 
însoțesc dialogurile care susțin desfăşurarea dramatică, iar muzica subliniază 
elocvent momentele de conflict şi tensiunea emoțională a personajelor. 
Foloseşte mijloacele proprii muzicii, fără a sacrifica elementul principal, 
melodia împlinită, simetrică, ale cărei imagini se conturează nu din 
fragmentări, ci din întregul ei. 

Din cele 18 opere scrise de Mozart, aparțin genului buf La finta semplice 
(comandată de împăratul Iosif I, 1768), La finta giardiniera (1772, pentru prințul 
elector Maximilian al II-lea al Bavariei), Nunta lui Figaro şi Cosi fan tutte (Aşa fac 
toate), iar genului seria, Mitridate, regele din Ponto, Lucia Sillo (cu arii 

strălucitoare, bogat ornamentate), Idomeneo (în care îmbină stilul operei 
neonapolitane cu înnoirile gluckiste în arii patetice şi măiestrite pagini corale) şi 
Clemenţa lui Tito. De dimensiuni mai mici, cu caracter alegoric, ocazional, unele 
lucrări poartă subtitluri ca serenadă teatrală, serenadă dramatică, cantată dramatică. 
Având text italian, ele ţin de stilul operei napolitane, care domina viața 
muzicală a Austriei. 

În operele italiene, scrise în copilărie (Apollo şi Hyacinthus, compusă la 11 
ani, pentru Colegiul benedictin din Salzburg) şi adolescenţă pentru diferite 
comenzi, pe texte insipide, Mozart este tributar stilului neonapolitan, 
reprezentat de Paisiello, Jomelli, Hasse. După călătoriile făcute la Mannheim şi 
Paris, dramaturgia operelor prezintă influența operelor comice de Monsigny, 
Philidor, a celei eroice de Gluck, precum şi a melodramelor lui Jiři Anton 
Benda (1722-1795), după modelul căruia scrie dramele Semiramida şi Zaide. În 
operele de maturitate, el adânceşte caracterizarea personajelor, cele mai 
elocvente fiind Nunta lui Figaro şi Don Giovanni. 

Operele germane poartă diferite subtitluri. Astfel, mica pastorală scrisă în 
copilărie, Bastien şi Bastienne este o operetă germană, Zaide o operă, Răpirea din 
Serai un Singspiel comic, Directorul de teatru o comedie cu muzică, iar Flautul 
fermecat o operă germană. În pastorala Bastien şi Bastienne, limbajul simplu al 
cântecului popular german se contopeşte cu linia muzicală suplă a operei 
comice franceze. Pe măsură ce trec anii, spiritul italian se împleteşte cu cel 
simfonic al muzicii germane, ajungând până la scene deosebit de adâncite în 
Don Giovanni. 

Cele mai reprezentative opere italiene sunt Nunta lui Figaro şi Don Giovanni. 
Mozart a cunoscut îndeaproape disprețul şi ura față de acele capete încoronate 
care credeau că totul le aparține, inclusiv gândurile şi sentimentele supuşilor 
lor, încât nu este întâmplătoare alegerea comediei lui Beaumarchais, Nunta lui 
Figaro. Literatul Lorenzo da Ponte a alcătuit un libret închegat şi convingător, 
reducând tonul critic din piesa franceză. Caracterele personajelor şi dinamica 
sentimentelor lor merg de la aprinse mărturisiri de dragoste la gelozie şi 
frivolitate, de la ironizarea micului rival Cherubino de către Figaro la demna 
opoziție a lui Figaro față de atotputernicul conte Almaviva. 

În pofida imaginilor strâns legate de text, desfăşurarea muzicală nu este 
segmentată, ci curgătoare şi deosebit de sugestivă, fără exagerări şi violente 
contraste. Într-o armonioasă şi echilibrată împletire a vocilor cu instrumentele, 
se derulează imagini viguroase şi veridice. Nu mai întâlnim nimic convenţional 
în această operă, autorul folosind mijloace specifice comediei muzicale: 
recitative, coruri, arii şi duete pentru individualizarea eroilor. 

Uvertura, scrisă în formă de sonată fără dezvoltare, anunţă atmosfera de 
mare vervă a acestei fermecătoare comedii de moravuri. Recitativele şi ariile 
surprind sentimentele şi stările sufleteşti ce animă eroii, susținute de nuanțate 
pagini orchestrale. Ariile lui Cherubino, Figaro, ale Suzanei sau ale contesei 
sunt modele de plastice evocări, realizate cu echilibrate mijloace de exprimare 
muzicală şi o clasică limpezime. El îmbină simplitatea cântecului austriac cu 

lirismul generos al ariilor italiene. Opera a întâmpinat destule piedici din 
partea aristocrației, succesul ei fiind zădărnicit la Viena prin scoaterea ei după 
16 reprezentări, în schimb, la Praga a fost primită cu deosebit entuziasm. 

Şi opera Don Giovanni ocupă un loc important în creaţia sa, datorită 
momentelor de mare tensiune dramatică. Intitulată dramma giocosa, în această 
lucrare, Mozart contopeşte elementele operei seria cu cele bufe. Ambianţa 
limitată la viața afectivă a celor din anturajul seniorului din opera Nunta lui 
Figaro a dat o muzică nuanţată cu discreţie şi cu un dozat tonus emoțional, în 
schimb, tema mitului lui Don Giovanni implica o muzică agitată, cu contraste 
mai puternice. Geniul mozartian a realizat o operă armonioasă şi echilibrată, în 
care accentele tragice se îmbină cu cele comice, lirismul duios şi ingenuu se 
învecinează cu expresia pasiunii. 

Personajul central al acestei opere, cinicul curtezan Don Giovanni nu este 
creionat numai ca un tip uşuratic, ci Mozart îi conferă contururi mai adâncite şi 
noi semnificații. El nu mai este doar libertinul frivol, ci omul obsedat de 
căutarea fericirii, când nobil sau candid, când curajos sau laş, când egoist sau 
grotesc. Nici Zerlina n-are nimic uşuratic, ci este de o simplitate rustică şi de o 
fermecătoare ingenuitate, iar Dona Elvira, soția geloasă care-şi urmăreşte fără 
cruțare bărbatul, are momente de pasionată exprimare a iubirii, dar şi a evlaviei 
sale. Dona Anna este măcinată de devotamentul filial şi de setea de răzbunare, 
pe când Leporello apare în antrenante pagini comice, vrând să-şi imite stăpânul 
neînfricat. 

Dramatismul operei rezidă în ciocnirea dintre eroi şi idei, între morala 
cerească şi lumea imorală, pământească. Este o dramă presărată cu pagini 
comice, opera fiind o simfonizare a ideii moralizatoare despre pedepsirea 
celebrului desfrânat. Este prezent şi fantasticul, prilejuit de însuflețirea 
comandorului şi evocarea lugubră a morții. Cu toată diversitatea scenelor, 
muzica are unitate, pondere şi o clasică echilibrare, fiind o reuşită dramatizare 
muzicală a legendei despre celebrul seducător spaniol, mereu victorios. 
Uvertura concentrează frenezia şi exuberanţa aventurilor eroului, sentimentele 
care animă personajele şi atmosfera încordată şi sumbră de la începutul şi 
sfârşitul operei. 

După Cosi fan tutte, o spumoasă comedie cu muzică sclipitoare, plină de 
vervă şi o uimitoare varietate, în care ariile celor şase eroi sunt pregnante 
portrete, cu o diferențiată expresivitate şi adâncire psihologică, Mozart scrie, în 
ultimul an al vieţii, opera seria Clemența lui Tito, o lucrare ocazională pentru 
încoronarea lui Leopold al II-lea ca rege al Boemiei, cu arii şi coruri mărețe, care 
slăvesc figura împăratului roman. 

Copleşitoarea răspândire a operei italiene a frânat dezvoltarea operei 
naționale germane, începută de Keiser şi Mattheson. Ascuţirea confruntărilor 
sociale din Germania, unde burghezia în ascensiune nu clătinase autoritatea 
principilor, a întețit lupta pentru afirmarea valorilor culturale populare. Ca şi 
balad-opera din Anglia sau opera comică franceză, Singspiel-ul german contribuie 
la crearea operei naționale. Prin realismul temelor şi veridicitatea subiectelor, 

genul comic convine mai bine manifestării specificului național decât opera 
seria sau tragedia lirică, cu tematica lor mitologică ruptă de viaţa de toate zilele. 
Încercări în genul operei cântate integral au făcut Anton Schweitzer (1753-1787) 
şi Ignaz Holzbauer (1711-1783). 

În timpul lui Mozart, Singspiel-ul era continuat de Gassmann, Wenzel 
Müller şi de Dittersdorf, cel din urmă compune cea mai populară operă a 
genului, Doctor şi farmacist. Replica şcolii vieneze o dă italianul stabilit la Viena, 
Antonio Salieri, cu Hornarul. Sprijinindu-se pe elementele cântecului popular, 
Johann Adam Hiller (1728-1804) realizează reuşita operă comică Vânătoarea. 

În 1768, la vârsta de 12 ani, Mozart scrie opereta germană Bastien şi 
Bastienne, cu subiect întrebuințat de mulți francezi (Rousseau, Laborde, Blaise, 
Martini, Monsigny, Burney). Având la bază dragostea juvenilă, cu unele aluzii 
sociale, această pastorală idilică i-a prilejuit lui Mozart o muzică încântătoare, 
dar mai puţin consistentă, având limbajul muzical presărat cu tonul simplu al 
cântecului popular german şi melodica suplă a operei comice franceze. 

Prima sa reuşită în domeniul operei germane este Răpirea din Serai (1782). 
Cadrul oriental al piesei şi diversitatea portretelor psihologice, trasate cu 
simplitate dar foarte elocvent, conferă o mare varietate muzicii. În realizarea 
dramaturgică nu se rezumă la cântecul simplu, specific Singspiel-ului, ci 
introduce arii de coloratură (ale Constanzei), cvartete vocale cu rol dramatic şi, 
desigur, liedul, cântecul satiric, romanța şi ecouri orientale (corul ienicerilor). 
Este o operă comică de un puternic lirism, cu o dramaturgie eliberată de 
rigorile formei tradiționale, având episoade vorbite în limba germană. 

În urma intrigilor lui Salieri, favoritul împăratului, opera germană este 
izgonită din Teatrul Imperial, ea refugiindu-se în teatrele periferice unde 
alunecă spre fantastic, gen foarte prețuit mai târziu de romanticii germani. 
Aflat în ultimele luni ale vieţii, pentru a veni în ajutorul prietenului 
Schikaneder, impresarul teatrului periferic “Auf der Wieden”, Mozart scrie 
Flautul fermecat, în care sintetizează genul operei cu Singspiel-ul, arioso-ul cu 
fragmente vorbite. Alcătuit chiar de Schikaneder, libretul este o compilație 
după un basm oriental despre desăvârşirea omului, prelucrat de Wieland 
(după J. G. Gieseke), în care acesta introduce însă noi personaje: Papageno şi 
Papagena. Opera este un imn adus prieteniei, iubirii şi desăvârşirii spirituale 
prin depăşirea încercărilor vieții, alternând binele cu răul, lumina cu 
întunericul, iubirea cu ura. Împletind fantasticul cu realul, lirismul suav cu 
pateticul, comicul buf cu dramaticul, Mozart realizează o mare varietate de 
atmosferă şi de stil, toate înmănunchiate într-o admirabilă unitate. 

Uvertura operei, scrisă în spiritul celei italiene, conține desfăşurări 
melodice de mare dinamism, alternate cu pasaje fugate în stilul simfonismului 
clasic, toate acestea, întrerupte de semnalele celor trei acorduri, care evocă 
ritualul masonic. După această uvertură, concepută într-un stil simfonic 
concentrat, se derulează acțiunea însoțită de o muzică densă în momentele- 
cheie ale dramei şi în cele în care conturează profilul personajelor. Ca şi în 
opera comică sau Singspiel, recitativele sunt înlocuite cu proza vorbită. Cele 

două arii de virtuozitate, de tip napolitan, sunt atribuite personajului fantastic 
al Reginei nopții. În contrast cu acestea, ariile lirice caracterizează pe cei doi 
îndrăgostiți Tamino şi Pamina, supuşi mai multor încercări. Simplitatea şi 
notele de umor ale liedului german sunt prezente la cel de al doilea cuplu, 
Papageno şi Papagena, oferindu-le şi câteva momente de virtuozitate. Corurile, 
masive şi impozante, redau speranţa într-un viitor mai bun al omenirii, 
conturând atmosfera solemnă şi impunătoare a ritualului inspirat de practica 
masonilor. Din atmsofera fantastică a basmului este “Regina nopții”, la început 
simbol al dragostei materne, apoi al urii şi al răzbunării. Tiranul nemilos 
Sarastro devine înţelept şi apără dreptatea, adevărul şi fericirea celor două 
cupluri, victorioase în proba tăcerii, a apei şi a focului, probe prin care ei înving 
forțele răului. 

În istoria teatrului muzical, Mozart a rămas ca un moment important prin 
sinteza stilurilor realizate în dramaturgia muzicală, el împletind stilul 
strălucitor al operei seria italiene, cel realist al operei comice franceze, cel eroic 
gluckist cu stilul simfonic german. Domină în opera sa cântecul popular 
german, cu poezia lui candidă şi plină de vitalitate. La acesta se adaugă 
gândirea simfonică, care străbate nu numai muzica sa dramatică, ci întreaga sa 
creație. El este creatorul “operei melodice”, în care prevalează expresivitatea, 
fără a dăuna corespondenţei dintre muzică şi text. Primatul muzicii se afirmă 
prin existența melodiei împlinite şi a unor desfăşurări muzicale simetrice, 
legate de text, în pofida strictei ordonări muzicale. Pe drept cuvânt, Hugo 
Riemann afirma că: “Nicăieri ca în operele bufe, Mozart n-a atins în teatru 
echilibrul între adevărul dramatic şi dezvoltarea muzicală.” 

În anul 1873, Ceaikovski caracteriza foarte sugestiv creația dramatică 
mozartiană într-un foileton apărut în “Informaţiile ruse”: “Mozart, geniu 
puternic, multilateral şi profund, este depăşit numai în ceea ce priveşte formele 
muzicii instrumentale. În domeniul operei nu are până azi nici un rival. Fireşte 
că orchestraţia sa este mai puţin bogată decât a lui Berlioz şi Meyerbeer; ariile 
lui sunt uneori cam lungi şi câteodată păcătuiesc prin dorinţa de a fi pe placul 
cântăreților, zeloşi să-şi arate virtuozitatea. Stilul suferă poate de maniera 
afectată a acelei vremi şi totuşi în operele sale, mai ales în Don Juan, întâlnim 
culmi ale frumuseţii, momente pline de adevăr dramatic. Melodiile lui au un fel 
de eleganţă fermecătoare, armonia, deşi simplă, este de o bogăție somptuoasă. 
Pe lângă toate acestea, Mozart a fost un maestru neîntrecut în ceea ce priveşte 
caracterizarea dramatico-muzicală şi nici un compozitor până la el n-a creat 
tipuri muzicale atât de consecvent tratate, atât de veridic concepute.” 

Ca şi în creația dramatică, în muzica instrumentală, el valorifică diferite 
influenţe stilistice, contopite într-un limbaj propriu. Dacă înrâuririle suferite în 
opera dramatică se polarizează în diferite genuri, în muzica simfonică, pe 
măsură ce Mozart înaintează în vârstă, aceste influenţe se contopesc într-un stil 
inconfundabil. Cercetând simfoniile sale, desluşim evoluţia stilului mozartian. 
Pornind de la stilul naiv al copilului, format în muzica de casă a germanilor şi 
influențat de cel italian al lui Joh. Chr. Bach, el ajunge la un stil unitar, în care 

ordinea şi echilibrul clasice sunt străbătute de suflul zbuciumatei vieți. 
Finalurile ultimelor sale simfonii ne arată noi perspective în dramaturgia 
simfonică, prin preluarea unor procedee polifonice din opera preclasicilor ca 
mijloc de adâncire a expresiei muzicale. 

Primele simfonii au fost scrise sub influenţa lui Joh. Chr. Bach, cu care a 
lucrat un timp la Londra. Simplitatea construcției, transparenţa orchestrației şi 
melodismul cantabil al simfonismului italian vor rămâne note dominante ale 
stilului primelor sale simfonii. Crescut la şcoala germană, prin tatăl său 
Leopold, şi la cea italiană, prin Joh. Chr. Bach şi Sammartini, adolescentul de 18 
ani ia contact cu autorii vienezi (Wagenseil, Wanhall, Gassmann, Dittersdorf) şi 
cu frații Michael şi Joseph Haydn. Cele patru simfonii scrise în 1773 trădează 
revenirea la spiritul german, la o melodică mai concisă şi apropiată de factura 
populară germană. 

După călătoriile la Mannheim şi Paris, el adoptă paleta orchestrală variată 
a mannheimienilor. Sub influența acestora scrie Simfonia concertantă pentru 
patru instrumente de suflat (flaut, oboi, corn, fagot), a cărei primă audiție 
pariziană a fost susținută de patru solişti din Mannheim. De asemenea, Simfonia 
pariziană prezintă nu numai trăsături ale mannheimeinilor, ci şi maturizarea 
stilului său simfonic. În anii 1779-1780 scrie Simfonia concertantă pentru violină şi 
violă şi orchestră şi două scurte, dar foarte armonios construite simfonii: nr. 35 - 
Haffner (1782) şi nr. 36 - Linz (1783). 

Provenită dintr-o serenadă, scrisă pentru primarul cu acelaşi nume, 
Simfonia Haffner este un model de arhitecturare simfonică, de mare concizie şi 
puternică expresivitate. Plină de vioiciune juvenilă, energie şi strălucire, părțile 
componente sunt arhitecturate în variate forme. Prima şi a doua parte sunt 
scrise în formă de sonată, a patra în forma de rondo, iar a treia este un menuet. 
Mai puţin viguroasă, dar de aceeaşi limpezime şi cursivitate melodică este 
Simfonia nr.36, numită Linz. 

Cu Simfonia pragheză în Re major nr. 38 (1786, scrisă în trei părți, fără 
menuet) simfonismul mozartian este mai adâncit, mai frământat şi tragic. Cu 
această simfonie deschide seria unor lucrări simfonice în care viața apare nu 
numai cu aspectele ei luminoase şi senine, ci cu neliniştile, îndoielile şi chiar cu 
durerile ei. În special factura Andantelui median reflectă o densă tensiune şi 
interiorizare. 

Ultimele trei simfonii alcătuiesc trilogia simfonică finală. Scrise în răstimp de 
şase săptămâni (25 iunie-l10 aug. 1788), ele sunt o mărturie a împlinirii 
simfonismului mozartian. Contactul cu muzica lui Bach i-a îmbogăţit limbajul, 
făcându-l mai profund. 

Simfonia în Mi bemol major nr. 39 are o introducere lentă, de un dramatism 
agitat, asemeni uverturii Don Juan. După acest preludiu lent şi grav, allegro-ul 
este construit pe o temă de mare fluiditate melodică, cu un ritm valsant, şi o 
idee secundă cu accente dramatice, urmată de un desen melodic grațios. 
Andantele începe cu o cantilenă lină şi încântătoare, în profilul căreia se 
furişează neliniştea, care prevesteşte dezlănțuirea unei furtuni, declanşată de 


234 


dialogul dramatic între cântul liniştit al suflătorilor de lemn şi izbucnirile 
violente ale orchestrei. Motivul cantilenei inițiale se dezvoltă în imitații, în timp 
ce liniile contrapunctice cu profil melodic de arioso întregesc tabloul dureroasei 
frământări. Cu alura sa majestuoasă, şi Menuetul realizează un contrast, prin 
vigoarea primei secțiuni şi melodismul cald al celei secunde. Un alt contrast se 
conturează între vigurosul Menuet şi Trio-ul, cu note pastoral-idilice. Mai întâi, 
Finalul este expresia unei voioşii sprintene, dar pasaje mai hotărâte cu accente 
neprevăzute, ca şi unele modulaţii neaşteptate, dau şi acestei părți umbre de 
dramatism. Ritmul sprinten al primei teme se îngemănează cu intonațiile 
apăsătoare ale traiectului melodic şi cu repetarea ostinată a incizei melodice ce 
sugerează durerea. 

Dacă dramatismul acestei simfonii reiese mai ales din contraste, în Simfonia 
în sol minor nr. 40 el se datorează şi dezvoltărilor. Tema inițială poartă în ea 
elemente motivice apte de dezvoltări dramatice, aşa încât repetarea celulei 
melodice inițiale devine motiv de dezvoltare chiar în expoziție. Dezvoltarea 
părții întâi ne revelează posibilitățile dramaturgiei simfonice mozartiene, în 
care prevedem drumul simfonismului beethovenian. În sonorități camerale şi 
în stil imitativ se încheagă gravul Andante, cu accente ce sugerează neliniştea. 
Sonorități masive exteriorizează o durere înăbuşită, iar dezvoltarea, prin 
violente contraste, va accentua tragismul acestei părți. Mai simplu şi mai 
lapidar decât cel al simfoniei precedente este Menuetul. Fără să aibă maiestatea 
dansului de curte sau robustețea dansului popular, el zugrăveşte mai degrabă 
vitalitatea unor stări sufleteşti. Doar Trio-ul aduce un element de gen, 
particularizant, prin sonoritățile sale alpine. Prin contrastele sale de nuanță, ca 
şi prin profilul temelor, Finalul degajă o atmosferă de veselie, pe care o vom 
regăsi, peste treizeci de ani, în luminoasa Simfonie a VIII-a de Beethoven. 

Dacă Simfonia nr. 39 se caracterizează prin note tragice, iar Simfonia nr. 40 
prin frământări dureroase, ultima Simfonie în Do major nr. 41 este expresia 
stăpânirii şi a dominării eului. De aceea a fost supranumită Jupiter, “stăpânul 
furtunii”, cum îl numeşte Homer. Fără introducere lentă, tema principală a 
primei părți conţine două elemente: expresia forței hotărâte şi liniştea 
sufletească, iar ideea a doua degajă un cald lirism. Foarte bogat în imagini este 
Andantele, în care expresia duioşiei este urmată de un episod al frământării 
dramatice. Lirismul senin şi încântător completează imaginea poetică a acestei 
emoționante părți, prefigurând pe romanticul Schumann. 

Ca şi cel al Simfoniei în sol minor, Menuetul îşi pierde caracterul dansant, 
rămânând doar expresia graţiei şi a gingăşiei cu tente dramatice, ce dau unele 
reflexe dureroase. Şi aici Trio-ul păstrează nota idilico-rustică. Utilizarea 
fugato-ului în expoziția formei sonată, dă desfăşurării Finalului un aspect mai 
puțin întâlnit în opera lui Mozart. Stăpânirea magistrală a tehnicii polifonice şi 
utilizarea ei în contextul simfonic aduc o notă de profunzime, de grandios, şi 
un pronunțat caracter eroic. Un subiect însoţit de trei contrasubiecte, care vor 
reveni pe parcursul dezvoltării, dau un caracter de măreție fluxului sonor. 
Finalul acestei simfonii vădeşte noi perspective în dramaturgia simfonică, căci 

reluarea procedeului polifonic din muzica preclasică nu înseamnă o epigonică 
modalitate de creație, ci un mijloc de adâncire a expresiei muzicale. Ca şi alte 
mijloace schițate doar în creația mozartiană, valorificarea expresivă a polifoniei 
în limbajul simfonic clasic va fi realizată din plin de Beethoven. 

În creaţia simfonică, Mozart a strălucit şi prin lucrări concertante. În afara 
Simfoniilor concertante (pentru suflători şi cea pentru vioară şi violă), a scris un 
mare număr de concerte pentru un instrument cu acompaniament de orchestră. 
Ca şi Haydn, Mozart adoptă pentru concert tiparul formei de sonată, 
îndreptându-l nu numai spre virtuozitate, ci şi spre expresivitate. Orchestrei îi 
revine rolul de a enunta temele şi de a participa intens la dezvoltarea lor, 
alături de instrumentul solist, ambii contribuind la susținerea dramaturgiei 
muzicale. În părţile lente abordează forma de lied, rondo, sonată, mai rar tema 
cu variațiuni, iar finalurile sunt, mai totdeauna, sclipitoare rondo-uri, mai rar 
teme cu variațiuni sau în formă de sonată. Scrise în vederea unor apropiate 
concerte şi terminate adesea în preziua execuției, datorită spontaneității cu care 
au fost create, concertele au multă prospețime melodică şi mult farmec. 

Din cele şapte Concerte pentru vioară şi orchestră (scrise în vremea când 
susținea concerte şi ca violonist), cinci sunt compuse la Salzburg în răstimpul 
unui an, 1775. Varietatea imaginilor cupletelor din finalul Concertului pentru 
vioară şi orchestră în Sol major K. V. 216 şi din Concertul nr. 5 în La major, cu 
episoade a la turca, alături de refrenul în stil de menuet, ne dau imaginea 
veselului Mozart, care aduce în concerte cele mai variate inflexiuni, provenite 
din cântece populare sau din teme orientale cu vădit caracter umoristic. Dacă în 
primele cinci Concerte se manifestă influenţa stilului galant, în ultimele două, 
atmosfera devine mai sobră şi dramaturgia adâncită. Zâmbetul senin face loc 
meditației lirice, iar limpezimea încântătoare a desfăşurării muzicale este 
înlocuită cu accente mai grave ale unei muzici mai dense. 

Pentru pian a scris 27 de concerte, dintre care unul pentru două piane, altul 
pentru trei piane şi orchestră, precum şi primele patru concerte ce sunt 
aranjamente după lucrările unor compozitori contemporani. Dacă în lucrările 
din tinerețe Mozart prezintă influenţa stilului galant, cu predilecția pentru 
eufonie, în cele de maturitate conținutul este mai adânc şi mai grav, după cum 
afirmă compozitorul: “ Primele concerte sunt lucrări intermediare între greu şi 
prea uşor; sunt strălucitoare, plăcute auzului, fireşte, fără a cădea în goliciune”, 
iar în privinţa celor scrise mai târziu (K.V. 450, K.V. 453 şi K.V. 456) le considera 
drept “concerte care te fac să transpiri”. Dacă în concertele pentru violină a 
pornit, probabil, de la modelul lui Viotti sau Gavinies, în cele pentru pian el 
este tributar lui Joh. Chr. Bach, Ph. Em. Bach şi Haydn. Spre marea dezamăgire 
a lui Leopold Mozart, în epoca maturității el a părăsit vioara, afirmându-se în 
concerte ca pianist, fiind unul dintre cei mai mari şi mai prețuiți instrumentişti 
ai timpului. 

În afara concertelor amintite, a scris un Concert în Mi bemol major pentru 
două piane şi orchestră K.V. 365, un Concert pentru trei piane şi orchestră K.V. 232, 
numeroase concerte pentru corn, două pentru flaut, clarinet, unul pentru fagot 

şi unul pentru flaut şi harpă. 

Pentru orchestră, Mozart a scris un foarte mare număr de divertismente, 
serenade, casațiuni, menuete, dansuri, în care muzica galantă a salonului se 
întâlneşte cu cea vie şi fermecătoare a cântecului popular. 

Saltul calitativ de la muzica instrumentală de divertisment la cea mai gravă 
apare pregnant şi în genul cvartetului de coarde. Scris pentru a fi executat în cerc 
restrâns, pentru satisfacția celor care ascultă, dar şi a celor care cântă, cvartetul 
de coarde este formația de cameră cea mai echilibrată ca sonoritate, putând 
aborda o tematică foarte apropiată de cea a simfoniilor. Formaţiile cu pian 
beneficiază de câmpul vast al sonorităților pianistice, dar nu au unitatea de 
sonoritate a cvartetului de coarde. Simfonismul clasic exclude clavecinul şi 
“basul continuu” din orchestră, iar cvartetul îl înlătură şi din muzica de 
cameră. Prin Ph. Em. Bach cvartetul de coarde se impune în muzica de cameră, 
Haydn îl consacră, iar Mozart îi va da adâncime expresivă, deschizând drumul 
marilor cvartete beethoveniene. 

Primele cvartete de coarde, intitulate “milaneze”, au cantabilitatea şi 
limpezimea italiană a lucrărilor de cameră scrise de Locatelli, Padre Martini, 
Sammartini sau simplitatea stilului lui Michael Haydn. Reuşite sunt cele şase 
Cvartete de coarde vieneze (1773), care părăsesc structura tripartită a celor italiene, 
vădind o tehnică componistică bogată şi adâncirea contrastelor tematice. 

Cele mai izbutite sunt cele Şase Cvartete de coarde dedicate lui Haydn (scrise 
între anii 1782 şi 1785), care sunt “fructul unei lungi şi grele elaborări”, după 
cum declara autorul lor. În ele admirăm precizia cântului instrumental, 
supletea ideilor şi unele îndrăzneli de scriitură. Mai complexe ca limbaj decât 
cvartetele anterioare, cu imagini mai ample şi mai sobre, cele Şase Cvartete 
haydniene au întâmpinat, la vremea lor, o anumită rezistență din partea celor 
obişnuiţi cu muzica de cameră facilă. Recunoscând îndată valoarea acestor 
lucrări, bătrânul Haydn îi scria astfel lui Leopold Mozart: “Fiul dumneavoastă 
este cel mai mare compozitor pe care-l cunosc.” Dintre aceste cvartete, renumit 
este cel al Primăverii în La major prin luminozitatea muzicii sale, Cvartetul 
Vânătoarea în Si bemol major pentru muzica sa avântată şi cel al Disonanţelor în 
Do major cu adâncimea sa expresivă. 

De aceeaşi valoare sunt cele trei Cvartete de coarde prusace sau berlineze, 
dedicate regelui Friedrich Wilhelm al II-lea, prin adâncirea expresiei, 
echilibrarea formei şi prin măiestrita scriitură instrumentală. Împreună cu 
Cvartetul de coarde K.V. 499, ele constituie punctul de vârf al creației mozartiene. 

Preţuite sunt Cvartetul pentru coarde şi pian în Sol major şi Cvintetul în Si 
bemol major pentru suflători şi pian, în care valorifică posibilităţile solistice, 
expresive şi timbrale ale oboiului, clarinetului, cornului şi fagotului. Către 
sfârşitul vieții (1789) a scris celebrul Cvintet în La major (pentru clarinet, două 
vori, violă, violoncel), cunoscut sub numele de “Stadler” şi dedicat 
clarinetistului Anton Stadler din orchestra imperială vieneză, pentru care a mai 
scris Serenada, Trio-ul pentru clarinet, violoncel şi pian şi Concertul pentru clarinet şi 
orchestră. Cvintetul are o arhitectură monumentală, finalul având cinci 

variațiuni de mare strălucire solistică, aleasă cantabilitate şi fluctuaţie armonică. 

Primele Sonate pentru pian (18) sunt influențate de cele semnate de Ph. Em. 
Bach şi Haydn, de stilul spumos al lui Joh. Chr. Bach şi de lirismul preromantic 
al lui Joh. Chr. Schobert. Cu tiparul tripartit - repede, rar, repede - ele anunţă o 
pronunțată individualitate, apoi cele mannheimiene se transformă în pagini de 
strălucire concertistică. După 1784, sonatele sale redau puternice frământări 
prin mari contraste dinamice, modulaţii îndrăznețe şi imitații canonice. 
Ultimele trei Sonate sunt de o mare fantezie melodică şi bogată tratare tematică, 
încât de la unele maniere rococo ale primelor lucrări, Mozart ajunge la mijloace 
stilistice care anticipă creaţia lui Beethoven. Dar contrastele sale tematice nu 
sunt niciodată explozive, subite ca la Beethoven, ci mereu pregătite. Domină 
ordinea şi simetria structurale, iar pasajele de virtuozitate ajută la dinamizarea 
discursului muzical. Agogica mozartiană respectă principiul stabil al agogicii 
clasice, conform căreia muzica păstrează mişcarea inițială până în final. Şi 
Mozart aduce înnoiri stilistice şi structurale, dovedind o libertate în organizarea 
tiparelor arhitectonice. 

Lucrările de cameră cuprind şi 40 Sonate pentru pian şi vioară, care urmează 
acelaşi traiect stilistic. De la sonatele pentru clavecin cu acompaniamentul 
viorii, atinge o maturitate creatoare în sonatele scrise după călătoria de la 
Mannheim şi Paris. În sonatele mannheimiene, deşi pianul are rolul principal, 
viorii să-l egaleze pe cel al pianului. 

Pentru salonul aristocratic, pentru baluri publice sau intimitatea casei a 
scris lucrări de dans şi agrement: divertismente, serenade, casațiuni, nocturne, cu 
nelipsitele menuete sau contradansuri (după moda franceză), cu lândlere şi 
marşuri. Fără urmă de divertisment, celebra Mica serenadă, alcătuită din patru 
părți asemenea unei simfonii, este o strălucită simfonietă pentru coarde. 

Pe drumul deschis de şcoala berlineză (Zelter, Zumsteeg, Reinhard), de cea 
vieneză (Gluck, Haydn) şi de J. Chr. Schobert, pe drumul ce duce la înflorirea 
liedului german în creația lui Schubert îl întâlnim pe Mozart. El include în 
creațiile pentru voce şi pian inflexiuni ale cântecului popular german (Mica 
torcătoare, Vino, lună mai, Vioreaua, Departe de tine), împleteşte umorul popular 
cu cântecul simplu din opera bufă (Către Chloe, Călătorie) sau introduce 
elemente ale operei prin desfăşurări muzicale de factura recitativului 
acompaniat (Dragoste nefericită). Şi notele romantice transpar în lirica de 
dragoste, exprimând despărțirea de ființa dragă (Plâng îngerii Domnului), 
însingurarea (Singur sunt), infidelitatea (O, Luisa) sau libertatea (Cântecul 
libertății). 

În domeniul muzicii religioase a scris misse, cantate, sfârşind cu renumitul 
Requiem. Comandat de contele Walsegg, care se împăuna cu succesul obținut de 
operele scrise de alții, dar plătite de el, Requiemul este o lucrare de profund 
dramatism, cu nebănuite culmi tragice. Imaginile secvenței Dies irae sunt redate 
cu o nemaiîntâlnită forță dramaturgică, iar melopeea caldă din Recordare sau 
Lacrimosa sunt de un profund lirism. 

Recviemul, liturghie funerară, este alcătuit din 12 părți. În prima parte, 
tema cu profunde accente de durere se împleteşte cu expresivitatea unei rugi de 
implorare, urmată de o fugă viguroasă. În Dies irae evocă dramatica zi a mâniei 
Domnului, iar în Tuba mirum momentul când vor suna toate trâmbiţele 
Judecăţii de apoi. Cu aceeaşi forță ca în Dies irae, corul strigă cu durere, cerând 
iertare în Rex tremendae. Cu accente profunde, se cântă durerea în Recordare, 
după care urmează o nouă dramatică evocare a înfricoşătoarei Judecăţi în 
Confutatis. Cea mai lirică parte este Lacrimosa, în care melodia durerii liniştite se 
ridică până la tragismul suferinței, ca apoi să revină la expresia resemnării. 
Urmează un episod dramatic în Domine Jesu, în care imploraţia alternează cu 
frământarea adâncă. După liniştitul Hostias urmează muzica grandioasă din 
Sanctus, cântecul din Benedictus şi freneticul Ossana, scris în stil fugat. 
Recviemul se încheie cu Agnus Dei, un cânt plin de căldură, cu patetice accente, 
urmat de fuga inițială. 

Renumitul motet Ave verum corpus (cor mixt, coarde şi orgă) are la bază 
Psalmul 46, tratat cu mare măiestrie polifonică. Missa Încoronării (1779), pentru 
ceremonia încoronării icoanei Fecioarei Maria, care n-a pierit în incendiul din 
1744, conţine o impresionantă muzică de slăvire a credinţei omului în minunile 
cereşti. Scrisă pentru solemnitățile religioase publice, în muzica bisericească a 
introdus suflul nou al simfonismului. Ca şi Haydn, în muzica sa bisericească 
Mozart preamăreşte atotputernicia divină ca un ardent creştin, mărturisindu-şi 
neclintita evlavie şi implorând mereu binecuvântarea cerească. 

Originalitatea muzicii sale rezidă în îmbinarea lirismului dens, a sincerității 
şi forței de expresie cu un înalt simț al proporţiilor. Alături de unele rămăşite 
ale stilului galant, în creaţia sa răzbate verva strălucitoare, lirismul delicat sau 
sobrul tragism, exprimate cu o zguduitoare forță. Totuşi, în ea predomină tonul 
luminos, optimist şi senin. Plină de graţie şi scrisă într-o formă desăvârşită, 
muzica sa surprinde plenitudinea simțămintelor omului, bucuria sa de a trăi şi 
speranţa de fericire. 

Fondul optimist al muzicii mozartiene l-a făcut pe Diderot să afirme: “Ca 
să scrii despre Mozart ar trebui să-ți moi pana în curcubeu”, iar pe pianistul 
Anton Rubinstein să exclame: “Lumină, în muzică, numele tău este Mozart.” 
Bogată în conținut şi semnificații, muzica lui Mozart rămâne mereu simplă şi 
accesibilă, ceea ce îi asigură o popularitate nedezmințită până azi. De aceea 
George Enescu declara: “Dacă cereți unui profan să vă citeze pe cel mai mare 
muzician al lumii, el vă va răspunde în mod sigur: Mozart, Mozart este 
legendar.” 

Ludwig van Beethoven 


La răspântia secolelor al XVIII-lea şi al XIX-lea au loc adânci prefaceri în 
istoria culturii muzicale. Estetica profesată de iluminişti, ca şi practica muzicală 
din timpul şi de după Revoluţia franceză, au dat o nouă orientare creației 
artistice. Muzica nu se mai cultiva exclusiv în cafasul bisericii sau în salonul 
aristocratic pentru delectarea unui grup de aleşi, ci ea se va executa într-un 
cadru din ce în ce mai larg, iar tematica va răspunde noilor cerințe, aducând un 
bogat evantai tematic. Semne ale transformării le găsim chiar la Gluck sau 
Haydn. Mozart aduce şi el o tematică nouă, mai ales în operă, care se rupe de 
tradiția artei de salon. 

Dar saltul decisiv şi spargerea tradiției vor fi înfăpuite de Beethoven, a 
cărui operă nu are un caracter ocazional, ci este concepută în spiritul noilor idei 
şi al înaltelor aspirații ale omenirii. Ducând simfonismul clasic pe culmile 
gândirii filosofice, Beethoven lărgeşte sfera tematică prin oglindirea năzuințelor 
omului şi prin participarea subiectivă intensă în creația muzicală. 

În condițiile de servitute artistică, în care au trăit artiştii înaintea lui 
Beethoven, atitudinea şi viața lor lăuntrică nu puteau fi depănate pe canavaua 
muzicii. Abia după ce creatorul se scutură de jugul de serv, creația se încălzeşte 
prin suflul cald al vieții sufleteşti, încât din umilă slugă devine un înflăcărat 
îndrumător spiritual. Din instrument de agrement, devine gânditorul care 
tălmăceşte şi sintetizează idealurile omenirii, transmise lumii prin mesajul 
operei sale. 

Către sfârşitul veacului al XVIII-lea, Europa a fost zguduită de Revoluţia 
franceză, care a dărâmat vestigiile instituțiilor aristocratice şi ale bisericii. Ideile 
liberale ale burgheziei s-au răspândit pe tot continentul, înfierbântând multe 
spirite. În țările germane, curentul “Sturm und Drang” înflăcărează cele mai 
luminate minți. Ideile revoluționare pătrund pe calea scrisului, dar şi prin 
înaintarea armatelor napoleoniene, care invadează țările europene în numele 
unei revoluții, trădată chiar de căpetenia lor. 

La Bonn, reşedinţa electorului din Köln, ideile revoluției franceze erau 
profesate chiar de la catedra Universităţii, unul dintre entuziaştii adepți fiind 
profesorul Eulogius Schneider. Faţă de Gluck sau Haydn, care nu s-au hrănit 
din valul înflăcărat al noilor curente, şi față de Mozart, purtat de tatăl său în 
saloane şi la curți europene (atunci când a vrut să-şi ia zborul, el s-a lovit de 
opreliştile feudale), Beethoven s-a format într-un spirit nou, manifestându-şi 

vehement atitudinea protestatară față de nedreptățile timpului. 

Condiţiile sociale în care a trăit Beethoven au fost, întrucâtva, deosebite de 
cele în care s-a dezvoltat Mozart. La început, şi el a fost în serviciul principelui 
- arhiepiscop din Bonn, dar electorul Franz Maximilian se dorea un monarh 
luminat. Vântul de libertate, care bătea dinspre Franţa, temperase mult zelul 
absolutist al multor principi, care au îmbunătăţit statutul artistului. Beethoven 
va contribui mult la descătuşarea din lanțurile cu care viața curților sau a 
saloanelor legau pe muzician. Deşi compozitorul nu mai era dependent de 
viața zilnică a curţii, el nu putea fi complet rupt de gusturile nobilimii, căci 
viața de concert ca şi remunerațiile editurilor nu puteau acoperi nevoile unui 
creator, astfel că însuşi Beethoven mai practica sistemul “dedicaţiilor”, menite 
a-i asigura o retribuţie sau o subscriere mai importantă la achiziționarea primei 
ediţii. 

Viața precară de familie, trăită de el în copilărie, ca şi relațiile cu 
aristocrația şi cu editorii din epoca şederii la Viena au fost pentru el prilejuri de 
amărăciune şi de suferințe. Nevoit de copil să asigure întreținerea familiei, s-a 
luptat de tânăr cu mizeriile materiale şi, apoi, toată viaţa. În ultimii săi ani, 
greutăţile financiare au fost din ce în ce mai mari. 

Conştient de valoarea sa, Beethoven, care se intitula “proprietar de creier”, 
a disprețuit pe cei care se considerau superiori prin “naştere sau prin avere”. 
“Singura dovadă de superioritate pe care o recunosc este bunătatea”, îi spunea 
el fratelui său, iar principelui Lichnowsky îi scria următoarele: ”Prinţe, ceea ce 
sunteți dv. o datoraţi întâmplării. Ceea ce sunt eu, mi-o datorez mie însumi. 
Printi vor exista cu miile, însă Beethoven este unul singur.” 

Sensibilitatea sa artistică i-a permis să descopere şi să dezvăluie omenirii 
cele mai arzătoare năzuințe umane. Racilele societăţii în care viețuia vor fi 
cunoscute chiar de copilul Ludwig. Nici viața de familie nu-i va fi prietenoasă 
iar, mai târziu, în viața sa sufletească suferințele iubirii vor declanşa răni ale 
căror sângerări vor lăsa urme în opera sa. El a tins mereu către o iubire plenară, 
care să-i umple viața şi să dea aripi creației. Giuletta Guicciardi, Josephina 
Deyn, Theresa şi Josephine Brunswick, Theresa Malfatti, Amalia Sebald au fost 
câteva din ființele iubite de Beethoven, care s-au depărtat de el din cauza bolii 
de care suferea, din cauza caracterului său dificil, nonconformist, dar, de cele 
mai multe ori, din cauza diferenţei de clasă. Plebeianului Beethoven nu-i era 
îngăduit să iubească şi să năzuiască la o uniune cu o femeie din aristocrație. 

Starea precară a sănătății a fost altă cauză a durerilor sale. De la vârsta de 
30 de ani apar primele semne de surzenie, faimosul “Testament de la 
Heiligenstadt” (1802) ne arată că din tinereţe a fost obsedat de boală şi de 
gândul sinuciderii. Surzind complet, el se izolează tot mai mult, caracterul i se 
aspreşte, nervozitatea îi sporeşte. Irascibil, el se va înțelege greu cu cei din jur, 
dar vor exista prieteni adevărați care-l vor sluji cu devotament. In ultimii ani a 
fost chinuit de situația financiară proastă, de boală şi de necazurile pricinuite de 
nepotul său, Karl, cu tutela căruia ceruse să fie însărcinat. Din nevoia de iubire, 
el s-a purtat cu acest ingrat nepot cu o rară gingăşie sufletească, îngrijindu-l ca 

pe un adevărat fiu. În scrisorile adresate acestuia îl implora, ca un îndurerat 
părinte, să revină alături de el, iertându-i toate nelegiuirile. 

Spirit independent, Beethoven n-a putut suporta viața de muzician valet. 
În tinereţe, a trăit din greu până când s-a făcut cunoscut la Viena. A urmat apoi 
o epocă de relativă prosperitate, deoarece editorii îi plăteau sumele pe care le 
cerea. Viaţa artistică a saloanelor vieneze era foarte activă, iar numele său era 
din ce în ce mai cunoscut. Plebeianul ursuz, lipsit de politețea protocolară, era 
primit în saloane şi admirat datorită geniului său. Când regele Westfaliei 
(1809), Jerome Bonaparte, i-a oferit o slujbă sigură şi mai remunatorie, 
aristocrația vieneză îl reține în capitala habsburgică. Trei magnați - arhiducele 
Rudolf, contele Kinski şi principele Lichnowsky - i-au asigurat o rentă anuală 
de 4.000 de florini. Putea face turnee, avea însă obligația de a nu-şi muta 
domiciliul din Viena, iar în privința creaţiei, contractul nu făcea nici o 
stipulație, compozitorul având libertatea de a scrie cât şi ceea ce voia. 

Războaiele napoleoniene au zdruncinat viața de huzur a nobilimii vieneze. 
Dezordinea economică a dus la devalorizarea monedei, aşa încât renta oferită 
prin contract devenise derizorie. Decadenţa artistică a salonului aristocratic, 
precum şi surzenia care-l depărta de oameni, de viața de societate, fac ca 
veniturile să-i scadă. Concertele publice, aşa-numitele “ Academii de muzică”, 
sunt tot mai rare şi, mai totdeauna, soldate cu deficit financiar. În ultimi ani ai 
vieții, sărăcia l-a însoțit permanent. 

În 1815, Congresul de la Viena distruge ultimele rămăşiţe ale Revoluţiei 
franceze prin restaurația Burbonilor, iar în Europa, regimurile reacționare 
instaurate accentuează la maximum oprimarea. La Viena, odată cu întărirea 
măsurilor polițienești, cu înăsprirea cenzurii şi cu organizarea minuțioasă a 
poliției secrete, Metternich va da populației, ca diversiune, distracții populare şi 
spectacole minore. 

Entuziasmat de ideile Revoluţiei, Beethoven cunoaşte o serioasă deziluzie 
la proclamarea lui Napoleon ca împărat şi apoi la reinstalarea regimurilor 
absolutiste după anul 1815. Neîmpăcat cu vicisitudinile vieții cotidiene şi cu 
mersul evenimentelor europene, artistul, care însuflețea prin creațiile sale 
aspiraţiile oamenilor în lupta pentru mai bine, nu a rămas indiferent față de 
amara înfrângere a revoluţiei. La drama lui personală s-a adăugat şi cea a 
umanității, derulată sub ochii lui şi la care a participat cu întreaga sa ființă. Dar 
această cumplită dramă nu se va solda cu deprimarea, nici cu tragica izolare 
sau cu evadarea în sfere spirituale depărtate de viața din jur, ci va genera opere 
ale căror mesaje nu vor fi renunțarea la luptă, ci speranta într-un viitor luminat. 

Copilăria lui Beethoven a fost chinuită. Născut la Bonn, în anul 1770, micul 
Ludwig prezintă aptitudini muzicale, încât tatăl său, un om limitat, cântăreț în 
capela electorului din Köln, a vrut să facă din el un al doilea Mozart. L-a silit să 
studieze la pian ore în şir pentru a deveni un mic virtuoz, cu care să câştige 
bani. În timp ce tatăl său devine robul alcoolului, mama sa, chinuită, va cădea 
pradă tuberculozei. 

La vârsta de 11 ani, Ludwig ia lecţii cu Christoph Gottlob Neefe, un 

muzician cu larg orizont artistic. Progresele sunt atât de mari, încât profesorul îl 
ia ca substitut la orgă. La 12 ani este angajat în capela electorului Franz 
Maximilian, astfel că-şi poate susține familia, ajunsă la strâmtoare din cauza 
intemperanţei alcoolice a lui Johann Beethoven. Din suita noului principe 
Ferdinand, fratele împăratului Iosif, a făcut parte şi contele Waldstein, care l-a 
trimis pe tânărul Beethoven la Viena, cu scrisori de recomandare. 

În prima călătorie la Viena (1787), se întâlneşte cu Mozart, care-i prevede o 
strălucită ascensiune. Îşi întrerupe lecțiile cu Mozart, din cauza înrăutățirii 
sănătății mamei sale, aşa încât se întoarce la Bonn. După moartea mamei, 
asumându-şi grija creşterii fraților săi, a lucrat ca violist în orchestra curții şi ca 
organist. Din orchestra curții făceau parte violoncelistul Bernard Romberg şi 
vărul acestuia, violonistul Andreas Romberg, Antonin Reicha, viitorul profesor 
la Conservatorul din Paris, autorul Tratatului de melodie şi al Tratatului de 
compoziție. Cântând şi la teatru cu capela curţii, Beethoven cunoaşte bine 
creațiile lui Gluck (Orfeu, Alcesta), opere comice franceze de Gretry şi Philidor, 
Singspieluri de Dittersdorf (Scufita roşie, Medicul şi farmacistul) şi opere de 
Mozart (Nunta lui Figaro, Don Giovanni, Răpirea din Serai). 

Împreună cu A. Reicha a urmat cursurile Universităţii din Bonn, unde 
oameni de litere şi ştiinţă profesau idei liberale. Dintre ei, E. Schneider, 
înlăturat de la catedră, s-a refugiat în Franţa, înrolându-se în armatele 
revoluționare. Pentru orizontul său cultural, familia Breuning a avut un rol 
însemnat. În casa văduvei Breuning se adunau intelectuali de frunte ai oraşului, 
ceea ce i-a prilejuit cunoaşterea mişcării artistice a vremii. Totodată, între el şi 
eleva sa Eleonora Breuning, s-a înfiripat un sentiment reciproc de gingaşă 
simpatie şi prietenie, continuată şi după ce aceasta s-a căsătorit cu doctorul 
Franz Gerhard Wegeler, un amic credincios al său. 

În anul 1791, soarta sa se schimbă în urma aprecierii Cantatei funebre (scrisă 
în 1790, la moartea împăratului Iosif al II-lea) şi a Cantatei festive (scrisă pentru 
încoronarea lui Leopold I) de către Haydn. În septembrie 1792, anul în care la 
Valmy trupele Revoluţiei obțin prima victorie, Beethoven se stabileşte la Viena, 
unde va rămâne toată viaţa. La “Teatrul de Operă” se dădeau opere de Mozart, 
tragedii de Gluck, dar şi Singspiel-uri ale uitaților Wenzel Miller, Ignaz Umlauf, 
Paul Wranitzky, Franz Xaver Siissmeyer, compozitori care au continuat lupta 
pentru crearea operei naționale germane. În muzica instrumentală de cameră, 
în afara lucrărilor lui Haydn, se cântau sonate şi cvartete ale cehilor Leopold 
Kozeluh şi Alois Förster. În domeniul simfonic, alături de muzica lui Mozart şi 
Haydn, obținea succese Johann Wanhall. 

La Viena studiază cu Haydn, apoi cu Johann Schenck. Stilul şi viziunea 
artistică a bătrânului Haydn erau diferite de cele ale tânărului înflăcărat. 
Referindu-se la creaţia beethoveniană, Haydn afirma: “În creaţia dumitale 
există ceva, n-aş putea spune ciudat, dar ceva surprinzător, ceva neobişnut. Se 
înțelege, lucrurile dumitale sunt frumoase, ba chiar minunate, însă, pe ici pe 
colo, se găseşte în ele ceva straniu, întunecat, după cum dumneata însuți eşti 
întru câtva sumbru şi bizar. lar stilul unui muzician este întotdeauna el însuşi.” 

Ordonatul şi liniştitul Haydn nu putea vibra la unison cu entuziasmul năvalnic 
al tânărului Beethoven, care va scoate simfonia din tiparele cuminţi ale artei 
clasice, conferindu-i patosul luptei îndârjite, elanul chemărilor înflăcărate şi 
lirismul luminat al bucolicului. 

Timp de un an a învăţat contrapunctul cu eruditul teoretician şi pedagog 
Johann Georg  Albrechsberger care,  nepermițându-i să-şi manifeste 
personalitatea, va considera în final că: “Beethoven n-a învățat nimic şi nici nu 
va învăţa ceva vreodată.” Cu Antonio Salieri a studiat tehnica creației de operă, 
dar a rămas străin de estetica dramatică a bel canto-ului italian. 

Curând se impune în viața muzicală vieneză, fiind primit în saloanele 
aristocraților, mari iubitori de muzică: Lobkowitz, Kinsky, Lichnowsky, 
Esterhazy, Razumowski ş.a. Găzduit de aceştia, uneori stipendiat, alteori dând 
lecţii şi îndrăgostindu-se de tinerele eleve, dând concerte şi primind chiar unele 
drepturi de autor, Beethoven duce o viață muzicală intensă. Însoțit de 
Lichnowsky, pleacă la Praga şi Berlin, unde obține succese mari ca pianist şi 
compozitor. În anul 1800, după o Simfonie de Mozart şi două fragmente din 
Creațiunea de Haydn, i se execută Septetul pentru coarde şi suflători, Simfonia I, iar 
el interpretează Concertul pentru pian şi orchestră nr. 1 în Do major şi face, după 
obiceiul timpului, improvizații la pian. 

S-a înconjurat de mulți prieteni, căci avea un suflet larg, o fire deschisă şi 
simţea permanent nevoia afecțiunii şi a prieteniei. Printre sincerii săi amici, care 
au căutat să-i netezească asprimea vieţii sale dure, s-au numărat Stephan 
Breuning, Anton Reicha (veniți din Bonn), teologul Karl Amenda şi interpreții 
Ignaz Schuppanzigh (prim violonist al cvartetului contelui rus Razumowski), 
elevii săi Ferdinand Ries, Karl Czerny, Ignaz Moscheles şi Dorothea Erdmann. 

În plină efervescenţă creatoare, când succesul său creşte necontenit, îi apar 
cumplitele semne ale surzeniei. Sănătatea sa se zdruncinase încă din timpul 
mutării la Viena, când, printre alte maladii, o variolă îi lăsase semne pe obraz, 
accentuându-i urâțenia. Privirea sa pătrunzătoare, lumina ochilor şi căldura 
sufletească eclipsau chipul său ingrat. Într-un moment de deprimare, în anul 
1802, aşterne “Testamentul de la Heiligenstadt”, care ne dezvăluie cumplita 
tragedie a surzeniei sale. Cu toată depresia, el îşi reînnoieşte forța de a domina 
loviturile soartei, crezând cu tărie în ocrotirea divină şi în misiunea pe care o 
avea de împlinit pe pământ. 

Începând cu Eroica şi cu Appassionata (scrise în 1804), îşi defineşte stilul 
propriu, întreaga sa opera fiind o mărturie a luptei sale dârze cu sine însuşi. 
Este epoca în care războaiele purtate de Napoleon deşteaptă patriotismul 
popoarelor cotropite. Acum şterge dedicația Eroicii, scrisă ca omagiu pentru 
primul consul Napoleon Bonaparte şi nu pentru împăratul care trădase 
idealurile înalte ale revoluţiei. Alături de Eroica şi de Simfonia destinului, patosul 
eroic se regăseşte şi în singura sa operă, Leonora, a cărei premieră a avut loc în 
1805, când Viena fusese ocupată de trupele franceze. Nefiind conformă 
tradiţiilor operei italiene, lucrarea n-a avut răsunet. Refăcută, ea a fost dată din 
nou în 1806, sub titlul Fidelio. 

Această perioada creatoare înfloritoare este marcată şi de momente de 
efuziune pasională față de Josephine Deyn, Theresa Brunswick, pianista Maria 
Bigot, contesa Maria Erdidy, eleva Theresa Malfatti (1809). În 1810, leagă o 
prietenie afectuoasă cu Bettina Brentano Arnim, a cărei corepondență aduce 
multe date din viața sufletească a lui Beethoven. 

Anul 1812, anul primei înfrângeri suferite în Rusia de către Napoleon, este 
marcat de Simfoniile a VII-a şi a VIII-a (numită şi “mica simfonie”), cu imagini 
luminoase şi vesele, uneori umoristice. Câteva raze de speranţă s-au ivit în 
sufletul său în 1812, când, în stațiunea Tâplitz, a cunoscut-o pe cântăreața 
Amalie Sebald, față de care a nutrit sentimente de dragoste şi, din nou, speranța 
de căsătorie. Ciclul de lieduri Către iubita îndepărtată (1816), ca şi scrisoarea a 
cărei destinatară nu este cunoscută, sunt mărturii ale profundelor sale 
sentimente de dragoste, niciodată împlinite. 

Tot la Tâplitz a avut loc legendara scenă a întâlnirii cu familia imperială, 
când Goethe a salutat prosternat, în timp ce Beethoven a trecut mândru, abia 
schițând un gest de salut. Apreciind geniul şi personalitatea puternică a 
marelui muzician, Goethe ne-a schițat un profund portret al compozitorului: 
“N-am cunoscut niciodată un artist cu o asemenea concentrare şi spirit, cu o 
asemenea vitalitate şi o inimă atât de mare. Îmi închipui cât de greu trebuie să-i 
fie să se adapteze cu lumea şi cu obiceiurile ei.” 

După înfrângerea şi exilul lui Napoleon, principii germani îşi reiau 
domeniilor în urma prăbuşirii regatelor create de Napoleon. Congresul de la 
Viena a împărțit Europa între suveranii “Sfintei Alianțe”, determinând o 
violentă recrudescenţă a regimurilor reacționare în toată Europa. Restaurarea 
monarhiei absolute în Franţa, ca şi anihilarea oricăror reforme ale “monarhilor 
luminaţi”, au adus din nou teroarea şi asuprirea în Europa. În Austria, 
Metternich introdusese un crunt regim polițienesc. 

În anul 1814, Beethoven a apărut penultima oară în postura de pianist, 
provocând compătimirea, căci lovea prea tare clapele în forte şi prea încet în 
piano, fiind surd nu mai putea controla sonoritatea. În ultimi ani (1815-1827) ai 
treptatei sale degradări fizice, apar cele mai profunde opere. Aceşti ultimi ani 
au fost înnegurați de necazurile pricinuite de tutela nepotului Karl şi de 
agravarea situației sale financiare. Din ce în ce mai bolnav, mai retras de lume, 
mai puțin solicitat, el a scris mai puțin şi, implicit, i s-au redus veniturile. De 
mare ajutor i-a fost în această sumbră perioadă a vieții sale prietenul Anton 
Schindler, jurist şi muzician, care a vegheat zi de zi asupra suferințelor marelui 
său amic. 

Ultima “ Academie” publică, în care s-au executat creațiile sale, a fost în 
anul 1824, când i s-a interpretat Simfonia a IX-a şi fragmente din Missa Solemnis, 
succesul fiind delirant. Audiţia integrală a Missei a fost realizată în 1824, la 
Petersburg, datorită diligenţelor prințului Golîţin, cel care i-a comandat trei 
Cvartete op. 127, op. 130, op. 132, pe care a uitat să le plătească. Atât în marile şi 
profundele lucrări Simfonia LX, Missa Solemnis, cât şi în ultimele sonate sau 
cvartete, el împleteşte meditaţia filosofică cu propria frământare sufletească. 

Ultimul an de creaţie, 1826, este marcat numai de două cvartete şi un 
Andante, extras din schițele pentru un cvintet. Ultima lucrare, integral 
compusă, este Cvartetul de coarde op. 135, al cărui final este precedat de 
inscripția: ” Hotărâre greu de luat”, apoi de un desen muzical, cu textul: ”Muss 
es sein? (trebuie să fie?), urmat de răspunsul melodic: “Es muss sein”, ne indică 
conținutul de idei al finalului. Introducerea lentă a acestuia este construită pe 
tema întrebării, iar tema concisă şi bine ritmată a răspunsului stă la baza 
Allegro-ului final. Condiţiile de mizerie, în care a trăit ultimele sale clipe, sunt 
încă o dovadă a dezinteresului manifestat pentru artistul în viață. Trece la cele 
veşnice la 26 martie 1827. 

Prin profunzimea tematicii, prin varietatea genurilor şi mai ales prin 
noutatea limbajului său muzical, creația sa este o culme în istoria culturii 
muzicale europene. Impetuozitatea vulcanică şi profundele frământări ale eului 
său sunt mereu prezente în opera sa. Înnoirile limbajului muzical şi abaterile de 
la clasicele tipare formale în arhitectura sonoră reflectă personalitatea puternică 
a acestui titan al muzicii. 

Între anii 1792 şi 1802 se cristalizează eul său creator, deşi delimitările nu 
pot fi tranşante, căci transformările în procesul creaţiei nu se produc brusc. În 
această primă perioadă scrie într-un stil de o clasică limpezime şi echilibru, 
vădind apartenenţa la stilul predecesorilor Haydn şi Mozart. Un model pentru 
muzica de violină i-a fost Wilhelm Rust, iar în creația dramatică, opera lui 
Gluck, cu patosul eroic şi dramatismul său. 

Cele mai reprezentative lucrări ale acestei perioade de formație stilistică 
sunt primele două Simfonii, cele şase Cvartete Lobkowitz op. 18, Cvintetul pentru 
pian şi suflători op. 16 (transcris ulterior pentru pian şi coarde), Septetul op. 20, 
Trio-uri cu pian, Cvintete de coarde, primele 3 Concerte pentru pian şi orchestră, 
circa 17 Sonate pentru pian (dintre cele mai notorii fiind Patetica, Pastorala şi cele 
două Sonate quasi una fantasia op. 27, opt din cele 10 Sonate pentru pian şi vioară, 
două Sonate pentru violoncel şi pian, un număr de lucrări vocale, baletul 
Creaturile lui Prometeu. Tema contradansului din final stă la baza Variațiunilor 
op. 35 pentru pian şi a Variaţiunilor din finalul Eroicii. 

Deşi scrie în stilul predecesorilor, el nu imită procedeele acestora, 
limpezimea clasică a limbajului fiind tulburată de accente neprevăzute, de 
asimetrii şi disonante mai dure. Cu toate că domină stilul clasic, în primele sale 
creații apar deja elemente determinante ale limbajului său. Primele “Concerte 
pentru pian şi orchestră” şi “Sonatele pentru pian şi vioară” nu aduc multe 
înnoiri. Scherzo-ul Sonatei Primăverii (op. 24 pentru vioară şi pian) prefigurează 
ascuțţitele scherzo-uri de mai târziu. Multe sonate aduc tipicele sale procedee 
dinamice: crescendo-ul urmat de piano şi sforzando-ul neaşteptat. 

Deşi Cwartetele de coarde op. 18, capodopere ale genului, sunt dominate de 
stilul scriiturii clasice, ele au tonusul emoțional mai puternic şi expresia 
sentimentelor este mai adâncită. Beethoven se depărtează mult de muzica de 
divertisment, specifică genului cameral al secolului precedent. Andantele 
primului Cvartet de coarde op. 18 are o adâncime dramatică evocând, după spusa 

autorului, scena cavoului din Romeo şi Julieta de Shakespeare, iar Malinconia, 
din al şaselea Cvartet, redă elocvent atmosfera de apăsătoare tristețe. Răsfoind 
aceste cvartete nu vom găsi galanteriile secolului precedent, ci o muzică 
impetuoasă, gravă şi mai energică. 

Un limbaj nou prezintă Simfonia I în Do major (1800). Atacarea fără 
pregătire a acordului de septimă de dominantă de la începutul acestei simfonii 
a provocat nedumerirea contemporanilor prin limbajul ei îndrăzneț şi insolit. 
Accentele neaşteptate ale primei teme din Allegro, ca şi melodia gravă a temei 
secunde, aduc o atmosferă neobişnuită. Deşi intitulată “Menuet”, partea a treia, 
prin vivacitatea ei, este un adevărat Scherzo. Insolit era şi începutul Finalului, 
considerat de unii comentatori drept o glumă muzicală. 

Atât clar-obscurul introducerii lente, cât şi factura emoțională a temelor 
primei părți din Simfonia a Il-a (1802), prefigurează marile simfonii de mai 
târziu. Caracterul eroic se impune prin ambele teme, dezvoltarea lor mai 
amplă, ca în prima simfonie, accentuând încordarea dramatică. Contraste 
adâncite între violenţa şi facilul glumei se găsesc atât în Scherzo, cât şi în Final. 
Prin limpezimea lor, prin armonia construcției lor, precum şi prin expoziţiile 
tematice, primele două simfonii țin de stilul clasic al înaintaşilor. Din punct de 
vedere tectonic nu se deosebesc prea mult de operele similare ale 
predecesorilor, doar limbajul şi secțiunile  dezvoltărilor sunt deja 
beethoveniene. 

Personalitatea marelui Beethoven se relevă cu claritate în Sonatele pentru 
pian. Pe drept cuvânt, muzicologul Alşvang afirma că “tendintele lor înnoitoare 
sunt mai îndrăzneţe decât în celelalte lucrări ciclice” din această perioadă. El 
dezvoltă forma de sonată, bazată pe juxtapunerea şi dezvoltarea temelor 
contrastante şi pe elementele contradictorii ale fiecărei teme în parte. 
Intensificând contrastele şi amplificând dezvoltările, el adânceşte profilul 
dramaturgic. Un rol important îl au secțiunile concluzive ale codei, care nu mai 
sunt simple încheieri formale, ci au rolul de a încheia travaliul temelor şi de a 
pecetlui evoluţia contrastelor tematice. 

Chiar în cadrul primei Sonate op. 2. nr. 1 (1796), aduce multe note de 
vehement contrast, care anticipă Appassionata. Larga melodie a Adagio-ului şi 
furtunosul Prestissimo sunt prefigurări ale viitoarelor sonate romantice. O notă 
tragică domină Sonata op. 13 în do minor - Patetica (1799), R. Rolland afirmând că 
dramatismul ei emfatic provine din creația lui Gluck. Celula melodică, enunțată 
în introducerea lentă, apare şi între secțiunile primei părți şi stă la baza 
construcției motivelor următoarelor părți. Tragicul este întruchipat şi în partea 
lentă a Sonatei în La bemol major op. 26 (1801), intitulat Marş funebru la moartea 
unui erou. Dedicată Giulettei Guicciardi, Sonata quasi una fantasia op. 27 nr. 2 
(1801), supranumită de poetul Rellstab “Clar de lună”, poartă în ea amprenta 
zbuciumului său lăuntric, “de la contemplarea senină până la limitele 
disperării”. Bogatul conținut emoțional din Sonata op. 31 nr. 2 (1802) depăşeşte 
sfera trăirilor subiective. Ca şi în Sonata Appassionata op. 57 în fa minor (scrisă cu 
doi ani mai târziu), ea întruchipează muzical Furtuna de Shakespeare. 


247 


Sonata op. 32 nr. 2 şi Simfonia a II-a tac trecerea spre a doua etapă creatoare. 
În primele creații, efervescenţa socială şi spirituală a timpului se contopeşte cu 
tragismul, zbuciumul lăuntric şi gândurile sale aprinse cu dramaticele 
confruntări ale contemporaneității. Lucrările sale nu mai cuprind imagini şi 
țesături muzicale amabile şi grațioase pentru a delecta nobilii saloanelor, ci o 
muzică vehementă care şoca publicul aristocratic. Muzica sa devine un mijloc 
de cunoaştere a omului şi a marilor sale frământări. El dă genurilor şi formelor 
clasice o adâncime şi o forță de expresie ce şterg orice urmă convențională. Nu 
mai găsim imaginile senine şi încântătoare ale lui Haydn şi Mozart, ci la el 
domină expresia vulcanică a patosului şi a tragismului vieții. 

În perioada maturității stilistice (1802-1815), abordează lucrări ce părăsesc 
întru totul sfera tematică a vechii muzici de divertisment, abordând suferințele 
omului şi luptele sale pentru împlinirea nobilelor năzuințe. Vigoarea 
expresivității primează în operele sale, înflăcărarea luptătorului manifestându- 
se cu îndârjire. După Simfonia a III-a în Mi bemol major - Eroica (1804, intitulată 
inițial “ Bonaparte”), simfonie în care pulsează patosul revoluționar, scrie lirica 
Simfonie a IV-a în Si bemol major (1806), iar simultan cu viguroasa Simfonie a V-a 
în do scrie nemuritorul imn închinat naturii, Pastorala. 

Noua tematică cerea un limbaj nou şi o mare libertate față de tiparele 
arhitecturale clasice. Lărgirea formelor şi înnoirile limbajului se desfăşoară în 
toată plenitudinea. Alături de puternice zguduiri sufleteşti de ordin personal, 
Beethoven este frământat intens de marile probleme ale umanității, pe care le-a 
trăit cu ardoare. Trăind intens contradicţiile dintre individ şi societatea vremii, 
el a fost adânc marcat de discrepanța dintre aspiraţiile artistului şi realitatea 
crudă a vieții. 

Scrie acum Simfoniile III-VII, Cvartetele de coarde op. 59, op. 74 şi op. 9, 
ultimele două Concerte pentru pian şi orchestră (în Sol major şi Mi bemol major) şi 
Concertul pentru vioară şi orchestră în Re major, ultimele două Sonate pentru pian şi 
violină, trei Trio-uri, 10 Sonate pentru pian şi unica operă Fidelio. Testamentul său 
artistic - Simfoniile a III-a şi a V-a - sunt întruchipări muzicale ale artistului 
luptător şi încrezător în eroismul omului, capabil să învingă destinul orb. Atât 
titlul Eroicii, cât şi aserțiunea lui Beethoven în privința temei Simfoniei a V-a: 
“Aşa bate destinul la uşă” sunt indicaţii asupra ideilor directoare ale acestor 
două monumente sonore ale veacului al XIX-lea. 

Echilibrul sufletesc este înlocuit cu elanul înaripat al luptătorului impetuos 
şi cu intensa vibraţie subiectivă. În consecinţă, echilibrarea mijlocelor este 
înlocuită cu exacerbarea dinamicii, cu îmbogățirea timbrală şi varietatea tonală. 
Simetria şi perfecțiunea formei sunt nesocotite de clocotitorul conţinut al 
muzicii. Clasica juxtapunere a celor două idei opuse va fi înlocuită cu 
înfruntarea acestora, cu adâncirea contrastului şi dimensiunile ample ale ideilor 
muzicale, care se înfruntă. Finalul Eroicii este o temă cu variațiuni, a cărei temă 
este preluată din baletul Creaturile lui Prometeu şi utilizată şi în Variațiunile op. 
35 pentru pian. 

Ca şi Eroica, Simfonia a V-a în do minor (1808) n-are introducere lentă, 

afirmarea atitudinii combative se face fără nici un preambul, autorul opunând 
destinului forța de rezistență a omului. Nici partea lentă, Andante, şi nici 
Scherzo-ul nu au vreo o urmă de muzică de agrement. În locul vigurosului şi 
glumețului Scherzo, apare un dialog dramatic ce anticipă fugozitatea finalului. 
Trio-ul este un frenetic iureş, repetat obsedant. Finalul este legat de mişcarea 
precedentă printr-o punte, care se desfăşoară sub semnul repetării ostinate a 
celulei ritmice inițiale din partea întâi. 

Simultan cu Simfonia a V-a, Beethoven concepe Simfonia a VI-a în Fa major şi 
Fantezia pentru pian, cor şi ochestră. Pastorala vrea să fie “mai mult o expresie a 
sentimentelor, decât pictură sonoră”. Caracterul ei programatic este evident nu 
numai în titlurile explicative ale părților componente: Bucuria sosirii la țară, 
Scenă la pârâu, Veselă petrecere țărănească, Furtuna, Cântecul păstorilor - bucuria 
trecerii furtunii, ci şi în înseşi pasajele onomatopeice, care sugerează murmurul 
apei, vuietul furtunii, cântecul păsărilor, jocul apei pârâului, sclipirea fulgerelor 
şi ecoul tunetelor. Muzica vie a dansului popular din Scherzo evocă un tablou 
de gen, urmat de o pagină ce sugerează dezlănțuirea furtunii. Cu Pastorala, 
Beethoven deschide drumul muzicii programatice romantice, ilustrată de 
Berlioz, Liszt, Ceaikovski şi R. Strauss, compozitori care vor folosi arhitecturi 
clasice în redarea muzicală a argumentelor poetice sau picturale. 

Compusă între Eroica şi Simfonia a V-a, Simfonia a IV-a este expresia lirică a 
unor raze de speranță şi a unor sentimente puternice de dragoste pentru 
Theresa Brunswick. Mulţi ani după moartea lui Beethoven, Theresa a mărturisit 
că a împărtăşit dragostea lui Beethoven şi speranța lui de căsătorie, dar că nu ea 
a provocat ruptura. Datorită conjuncturii în care a fost scrisă, simfonia este mai 
puțin dramatică şi impetuoasă, reflectând liniştea sufletească a autorului 
printr-o mai mare apropiere de spiritul clasic, atât ca limbaj cât şi ca structură. 
Aceste cauze au făcut pe Beethoven ca în această simfonie să creeze melodii de 
largă respirație şi cu o tensiune emoțională accentuată, prefigurând lirismul 
simfoniilor romantice. În spatele liniştii şi tandreții mocnesc însă izbucnirile 
sale capricioase. Începutul Andante-lui ilustrează o frământare lăuntrică 
ascunsă, care roade sufletul omului dominat de speranța unor clipe fericite. 
Motivul tăios, enunțat misterios de timpane, însoţeşte calda melopee lirică, iar 
motivul ameninţător, la început în surdină, izbucneşte impetuos în orchestră. 
Schumann a comparat această simfonie cu o “zveltă fată elină, stând între doi 
uriaşi din miazănoapte”. 

Scrisă în 1812, simultan cu a VIII-a, Simfonia a VIl-a, este denumită de 
Wagner “ Apoteoza dansului”, (datorită pregnantelor structuri ritmice ostinate, 
care domină întreaga lucrare). Succesul acestei simfonii, una dintre cele mai 
cântate, se datorează, desigur, ostinării ritmice a primei părți, care îi conferă o 
robustețe neobişnuită, în timp ce dezvoltarea temelor şi mai ales modulațţiile 
tematice întregesc dinamismul excepțional al acestei părți. În schimb, mişcarea 
lentă porneşte de la liniştea şi îngândurarea artistului, evocată de o formulă 
ritmică, alcătuită dintr-un dactil şi un spondeu, celulă a cărei repetare continuă 
este însoțită de o contramelodie tristă, sugerând o atmosferă funerară. 

Variațiunea acestei teme duce expresia la paroxism în sonorități vehemente, 
întrerupte de o temă luminoasă, consolatoare, fără însă ca celula ritmică inițială 
să dispară, ea auzindu-se intonată surd de coardele grave ca o tainică 
amenințare. Aceste două secțiuni se reiau, partea doua încheindu-se cu ecourile 
temei ritmice inițiale ce se depărtează treptat. Într-o mişcare rapidă, 
vehementul Scherzo contribuie la expresia trepidantă a simfoniei, al cărei final 
frenetic şi sărbătoresc încheie ciclul celor patru părți. 

Mai redusă ca proporții, şi Simfonia a VIII-a este expresia unor momente 
mai luminate din viața artiatului, ea aducând în tematica lucrării şi umorul. În 
locul unui violent şi acid Scherzo, el revine la clasicul Menuet, cu alură 
dansantă în prima secțiune şi cu ecouri pastorale în Trio. Nu numai Scherzo-ul 
evocă umorul, ci şi Andantele, provenit dintr-un canon umoristic adresat 
inventatorului Mălzel şi exuberantul Final, de o sclipitoare frenezie, întreruptă 
de neaşteptate intervenții burleşti. 

Uverturile Egmont (1810), Coriolan (1807) şi cele scrise pentru opera Fidelio 
nu sunt programatice în sensul ilustrării argumentului literar printr-o 
desfăşurare muzicală, ci urmăresc firul epic al programului. Ele evocă subiectul 
literar prin ilustrarea muzicală a ceea ce este esențial în derularea conflictului şi 
în rezolvarea lui în dramele respective. După introducerea lentă din Egmont, 
care sugerează atmosfera dramei, cumplita tiranie spaniolă şi suferințele 
poporului flamand, un Allegro de sonată zugrăveşte lupta dârză a eroului 
pentru eliberarea poporului său din robia străină, înaintea secțiunii finale un 
moment funebru marcând moartea eroului. În final, coda amplă sugerează 
izbânda viitoare împotriva tiraniei. 

Introducerea lentă a uverturii Coriolan evocă suferințele poporului Romei, 
oraş asediat de generalul Coriolan. El este personificat printr-o temă dură, care 
sugerează neclintita sa voinţă de luptă. După evocarea luptelor şi a situațiilor 
dramatice, create de ameninţarea generalului Coriolan la porţile Romei, 
secțiunea finală ne aduce soluția conflicului. Dârzul general, venit să 
pedepsească pe romani, se lasă înduplecat de rugăminţile mamei şi ale soției 
sale, încât renunţă la distrugerea oraşului. 

Dacă primele trei concerte pentru pian şi orchestră țin încă de factura 
tradițională a lucrărilor concertante clasice, în care solistul şi masa 
acompaniatoare sunt menținute pe planuri distincte, în Concertul pentru pian şi 
orchestră nr. 4 în Sol major (1806) pianul solist este încorporat în desfăşurarea 
dramatică, orchestra devenind partener egal cu pianul solist în realizarea 
țesăturii dramaturgice. Elocvent în această privinţă este Andantele, realizat sub 
forma unui dialog strâns între orchestră şi solist, orchestra intonând brutal şi 
răspicat fraze muzicale grave, la care pianul replică implorând prin propoziții 
tânguitoare. 

Față de lucrările similare, care etalează tehnica şi suavitatea melodică, 
Concertul pentru pian şi orchestră nr. 5 în Mi bemol major (1809) devine o 
adevărată simfonie cu instrument obligat. Pianul nu se desprinde de orchestră 
ca solist, ci este integrat în arhitectura simfonică. Pe lângă melodii pregnante şi 

pasaje de virtuozitate, concertul conține înfruntări dramatice, profunzimi 
tragice şi un vibrant lirism. Cu Concertul nr. 5, numit şi Imperialul, el 
simfonizează concertul, lucrarea având caracter eroic, o vigoare dramaturgică şi 
o impetuozitate neobişnuite. 

Integrarea instrumentului solist în țesătura simfonică şi participarea activă 
a orchestrei în realizarea imaginilor prin procedee simfonice se pot desluşi şi în 
Concertul pentru vioară şi orchestră în Re major (1807). Un grundmotiv, de patru 
sunete emise de timpan, însoţeşte expunerea de către orchestră a ambelor teme, 
una de o elocvenţă olimpiană, iar cea secundă, un cânt cald, expresia năzuinței 
luminoase a omului. Beethoven conferă viorii un rol activ în dezvoltarea 
temelor, alături de orchestră, reducând la minimum pasajele de virtuozitate. În 
Andante, un dialog dintre vioara solistă şi orchestră deapănă sentimente de 
duioşie şi durere, prin linii melodice ce țin de arioso-ul vocal. Remarcabil este 
realizat acest Andante în formă de temă cu variațiuni, fără a purcede la imagini 
foarte diferite. Ele rămân mereu strâns legate de tema propriu-zisă, cu excepția 
unui cânt senin care se înalță duios şi liniştit, constituind momentul culminant 
al acestei părți, atât de expresivă în evocarea trăirilor omului. Un final viu, cu o 
ritmică dansantă, încheie acest luminos concert cu imagini sugerate de 
sonoritățile provenite din dansul popular rustic. 

Beethoven scrie şi un Triplu concert pentru vioară, pian şi violoncel cu 
acompaniament de orchestră şi două Romante pentru violină şi orchestră. 

Printre sonatele scrise în această perioadă, un loc de frunte îl ocupă 
Appassionata op. 57 (1805), inspirată după Furtuna de Shakespeare, în care 
tragismul luptei cunoaşte o expresie zguduitoare, “muzica ei supraomenească” 
fiind expresia vulcanică a pasiunii şi a tragismului vieţii. Între dramatismul 
tragic al primei părți, unde redă lupta omului împotriva forțelor amenințătoare, 
şi finalul vulcanic care ilustrează lupta încordată a omului împotriva răului 
dezlănţuit, îşi face loc un Andante, calm şi senin, care brodează patru variațiuni 
diafane pe tema unui cântec german de Crăciun. După opinia lui R. Rolland, 
prima parte a Sonatei op. 53 “Waldstein” (1804), denumită Aurora, exprimă 
clocotul unei zile animate, introducerea lentă a Finalului, ce ţine loc de 
Andante, zugrăveşte liniştea nopții, iar Finalul redă “zorii aprinşi şi noi ai unei 
dimineți înmiresmate”. 

Un program precizat de autor este cel al Sonatei op. 81, intitulată Les Adieux 
(1810), o reeditare modernă a Capriciului la plecarea fratelui iubit de Bach. În 
introducerea sonatei, onomatopeea sunetului goarnei poştalionului este însoțită 
de expresia tristeții, provocată de plecarea ființei dragi. Allegro-ul inițial, Rămas 
bun, evocă portretul celui de departe, în Andantele median, Absența, este 
exprimată durerea celui care a rămas, iar finalul, Întoarcerea, redă explozia 
bucuriei produsă de revenirea ființei dragi. În afara determinării programatice, 
această sonată aduce legătura organică între temele părților, o celulă muzicală 
de trei sunete, existentă în tema poştalionului, poate fi recunoscută în contextul 
temelor din celelalte părți componente. Din 1815 datează ultimele două Sonate 
op. 102, din cele cinci pentru violoncel şi pian. 

Şi Sonata pentru pian şi violină în La major op. 47 (1803), intitulată Kreutzer, 
seduce auditoriul prin suflul dinamic ce străbate părțile extreme. De fapt, 
sonata a fost gândită ca un concert pentru vioară şi pian, aceasta explicând 
introducerea lentă în care vioara, fără acompaniament, expune o temă 
heraldică, amplificată solemn de pian. Izbucneşte prima parte cu cele două 
teme constitutive, prima, de o vigoare şi ardenţă explozivă, a doua fiind un 
cânt pasionat, care se înalță strălucitor. Ample şi numeroase dezvoltări 
alternează cu pasaje de tehnică, ceea ce conferă părții o sclipitoare vervă. 
Andantele se derulează în forma unei teme cu variațiuni. Tema liniştită şi 
cantabilă pare a fi o discretă destăinuire, încălzită de unele momente mai 
ardente. Variațiunile sunt o demonstrație de tehnică instrumentală, creând 
imagini fulgurante, care alternează cu altele lirice. Policromia variațiunilor şi 
expresivitatea variată a tablourilor realizate dau acestei părți o 
monumentalitate sobră. Finalul, cu fugozitatea lui, ne aduce un permanent 
dialog între parteneri, care se întrec în a da strălucire şi exuberanţă desfăşurării 
muzicale. Denumirea sonatei este datorată dedicatorului ei, violonistul 
Rodolphe Kreutzer, nume foarte cunoscut în pedagogia violonistică. 

Şi cvartetele de coarde oglindesc fidel evoluţia sa stilistică. Dacă primele 
şase Cvartete de coarde op. 18 (1800) oscilează între factura mozartiană şi expresia 
vieţii sale interioare, cele trei Cvartete Razumowski op. 59 (1806) se detaşează 
complet de predecesori prin tematica lor de o profundă gravitate. Două din 
Cvartetele de coarde op. 59 conţin părți ale căror teme sunt preluate din colecția 
de cântece populare ruse a lui Ivan Praci, de aici şi numele de Cvartete ruseşti, 
dedicate ambasadorului rus la Viena. În Cvartetul op. 74, al Harpelor (1809), imită 
sonorități de harpă, iar în cel intitulat Serioso op. 95 (1810) adânceşte 
dramaturgia, eliminând aproape total ludicul. Numele său este dat de indicația 
tempo-ului părții a treia, ” Allegro assai vivace, ma serioso”, care i-a făcut pe 
comentatori să se refere la dihotomia sugerată de Reinchardt. Acesta împărțea 
genurile muzicale în “umoristice” şi “serioase”, în prima categorie intrând şi 
genul cvartetului de coarde. Beethoven transcende ludicul, aşezând cvartetul în 
categoria serioso. Şi Trio-ul în Si bemol major op. 97, Arhiducele (1811) vădeşte o 
deosebită sobrietate şi adâncime expresivă. 

Din această perioadă datează şi unica sa operă. Pe un libret al scriitorului 
francez Bouilly, Leonora sau Dragostea conjugală (tradus de Joseph von 
Sonnenleither), Beethoven a scris muzica unei opere cu tema gravă a oprimării 
omului şi eroicele fapte de salvare ale unui înflăcărat luptător pentru libertate, 
prins şi închis de asupritori. Libretul vorbeşte despre Florestan, un prizonier 
politic care urma a fi asasinat fără judecată. Leonora, soția sa, travestită în 
bărbat şi luând numele de Fidelio, reuşeşte să împiedice mârşavul atentat, pus 
la cale de asupritorul don Pizzaro. 

Opera prezintă o tratare simfonică puțin obişnuită în acel timp, încât n-a 
putut obține succesul dorit. La aceasta a contribuit şi libretul cu acțiunea sa 
greoaie. Prietenul său Breuning a refăcut libretul şi Beethoven a rescris muzica, 
astfel că la a doua punere în scenă, sub titlul Fidelio, opera a plăcut mai mult 

(1806). Abia după a treia remaniere a libretului şi a muzicii (1814), opera s-a 
soldat cu succes. Pentru aceste succesive redactări ale operei, Beethoven a scris 
patru Uverturi, trei cu titlul Leonora, iar a patra, Fidelio. Dintre ele, uvertura 
Leonora nr. 3 este cea mai amplă, constituind un adevărat poem simfonic. 

Opera conține pasaje vorbite şi de melodramă, pe lângă recitative, arii, 
arioso-uri şi ansambluri. “Corul deţinuţilor”, aria lui Florestan, duetul 
Florestan - Fidelio, scena finală, sunt pagini de mare emotivitate şi de viguroasă 
realizare dramatică. Beethoven a urmat modelul compozitorilor din timpul 
Revoluţiei franceze, care au înlocuit tematica mitologică a operei clasice 
franceze cu aşa-numita “operă a salvării”. Libretul acesteia sublinia dreptul la 
libertate al fiecărui om, bazându-se pe lupta unui erou revoluționar şi salvarea 
acestuia din mâinile asupritorilor. Prototipul acestui gen de operă este Sacagiul 
de Cherubini. 

În ultima perioadă de creaţie (1815-1827), alături de opere masive de mare 
varietate a imaginilor, ca Simfonia a IX-a (1824) şi Missa Solemnis (1822), scrie 
lucrări de cameră, sonate pentru pian şi cvartete de coarde, în care îşi varsă tot 
focul suferințelor sale. Melodii lirice, tânguitoare sau pasionale, însoțite de 
armonii sugestive, traduc stările sufleteşti şi chinurile din ultimii ani ai vieții 
sale. Alături de confesiunea lirică, de tragismul cântului durerii, ultimele 
lucrări conţin pasaje în care gânditorul Beethoven aduce plăsmuiri sonore 
aparent ermetice. Şi astăzi, ultimele sale sonate şi cvartete nu se bucură de 
aceeaşi largă circulație pe care o au lucrările anterioare. 

În această perioadă scrie ultimele sonate pentru pian. Începând cu Sonata 
op. 101 (1816) introduce fuga, pentru a spori expresivitatea muzicală. Despre 
Marea sonată Hammerklavier op. 106 (1819), Beethoven afirma că: “ Această sonată 
va da mult de lucru pianiştilor şi va putea fi cântată abia după 50 de ani.” Scrisă 
în momentele cele mai grele ale vieţii sale (1818), autorul mărturisea cu 
amărăciune: “Este greu să fii nevoit să compui pentru a-ți câştiga o pâine.” 
Lucrare de mare luminozitate şi transparență este Sonata op. 109 în Mi major 
(1820) cu un final de o bogată expresivitate, realizat prin variațiuni pe tema 
unui cântec duios şi meditativ. 

Clasicul Beethoven, care dă arhitecturilor muzicale un înalt conținut de 
idei, modifică formele tradiționale pentru a adresa omenirii nobilele sale mesaje 
artistice. Acelaşi Beethoven îşi deapănă în sonatele pentru pian propria-i 
suferință, transformând formele muzicale după fondul său sufletesc, procedeu 
generalizat ulterior de romantici. Deşi sparge structurile tradiționale şi conferă 
liniilor melodice şi armoniilor un patos romantic, în aceleaşi lucrări 
întrebuințează intens severa polifonie, fugato-ul şi fuga. 

Cu Sonatele op. 110 în La bemol major (1821) şi op. 111 în do minor (1822) îşi 
încheie cartea vieții, în care îşi destăinuie confesiunile. Ele nu mai au 
construcția echilibrată a lucrărilor din tinereţe, nici efervescența şi freamătul 
puternic al Appassionatei, ci sunt oglinda calmului şi a reflexiunii. Cântul senin 
al primei părți şi cel robust, cu ecou de cânt popular, din partea doua a Sonatei 
op. 110, sunt urmate de implorările tânguitoare ale celor două Arioso-uri, 

alternate cu fugi olimpiene. Ultima sa Sonată op. 111 ilustrează lupta sa 
crâncenă cu forțele răului, care vor să-l smulgă vieții, pe când cântul senin al 
“Ariettei” din mişcarea secundă răsună ca o împăcare cu soarta, deşi 
variațiunile au acelaşi arc dramatic al învingerii forțelor potrivnice şi apoi 
liniştirea calmă. 

Şi în cvartete utilizează fuga şi fugato-ul. Finalul Cvartetului de coarde op. 
130 (1825) fusese o mare fugă, dar ulterior a scris un alt final, publicând Marea 
fugă separat. Ca şi la Bach, fuga nu este la el o construcție sonoră calculată, fără 
filon emoțional. Prezenţa fugilor şi a polifoniei nu înseamnă reținerea elanului 
interior, ci oglindirea unei forțe creatoare incomensurabile. Ultimele cvartete 
sunt adevărate drame şi expresii ale vieţii sale răscolitoare, în permanent 
conflict cu neîndurătorul destin. Acesta i-a marcat viața şi sănătatea, izolându-l 
şi stingându-i năvalnica sete şi bucurie de a trăi. Ca şi în sonatele pentru pian, 
în ultimele cvartete domină libertatea de construcție. Astfel, Cvartetul op. 130 
(1825) este alcătuit din şase părți, a cincea fiind o Cavatină de mare simplitate şi 
concizie, care evocă cu nostalgie anii când cânta iubirea pasionată. În ultimele 
cvartete revine la un surprinzător echilibru clasic, fiorul său interior tinzând 
spre simplitate şi concizie. 

Omul Beethoven, distrus de boală şi hărțuit de necazurile familiale, 
izbucneşte, adeseori, mărturisindu-şi durerea. Gânditorul Beethoven trăieşte 
drama luptătorului înfrânt şi această intensă tragedie transpare în ultimele sale 
creații. Cu toate acestea, cele două mari lucrări vocal-simfonice nu sunt cântul 
unui învins, ci apeluri înflăcărate şi profeţii vizionare, fiind pietre de hotar în 
istoria muzicii. Când trupul său se lupta cu boala, scrie Simfonia a IX-a, un imn 
al bucuriei şi înfrățirii omenirii, al păcii şi iubirii între oameni. Simfonia este 
expresia cea mai înaltă a simfonismului beethovenian, constituind, alături de 
Simfona a III-a şi a V-a, testamentul artistic, oglinda concepției sale despre lume, 
dar şi a simțirii sale titanice. Este una dintre cele mai grandioase creații 
simfonice ale literaturii muzicale universale, în care plenitudinea gândirii se 
exprimă nu numai în limbaj instrumental, ci şi vocal-simfonic. 

Tematica primei părți derulează probleme ale omenirii, care amintesc de 
începutul oratoriului Creațiunea, şi anume configurarea cosmosului, a omului şi 
a vieții, evocare realizată prin tema principală care se cristalizează treptat până 
la afirmarea ei viguroasă. Un Scherzo alert, cu ritm vehement, în care motivul 
expus mereu în forte la timpani conferă părții un sens ameninţător. El 
contrastează violent cu reminiscențele unui cântec idilico-pastoral din Trio. 
Spre deosebire de cele două mişcări precedente, Adagio-ul este liniştit şi 
contemplativ, fiind o cugetare profundă asupra marilor probleme ale omului. 
Într-o lungă dublă temă cu variațiuni, Beethoven găseşte calmul necesar 
contemplării şi meditației asupra vieții. Finalul trebuia să fie cântecul intonat de 
omenirea însuflețită de bucuria libertăţii. Cu o neasemuită măiestrie, în final, 
autorul încheagă o serie de variațiuni pe tema Odei bucuriei, dăltuind un imn 
înălțător şi o entuziastă chemare la unirea oamenilor, pentru a dăinui de-a 
pururea bucuria şi pacea pe pământ. 

Cu aceeaşi bogăție de mijloace, mergând de la monodie până la cea mai 
complexă polifonie, uzând de marea varietate timbrală a corului şi a orchestrei, 
Beethoven realizează Missa Solemnis, o uriaşă frescă muzicală. În pofida textului 
ei liturgic, Missa este expresia vie şi puternică a unor simțăminte profund 
umane. Proporţiile acestei lucrări o fac improprie cultului, ea fiind executată pe 
estrada de concert. În Kyrie imploră ajutorul divin, în timp ce Gloria 
preamăreşte măreția şi veşnicia lumii cereşti. Credo este o fierbinte mărturisire a 
credinței în atotputernicia cerească, iar Sanctus un imn solemn de proslăvire a 
Creatorului, încheierea fiind copleşitoarea rugă de implorare din Agnus Dei. În 
ultima perioadă de reflexie realizează aceste uriaşe confesiuni sonore, în care 
strigătul durerii alternează cu meditaţia, elanul înflăcărat se împleteşte cu 
glasul credinţei neclintite. 

Puternica sensibilitate artistică, formaţia sa muzicală complexă şi 
temperamentul său vulcanic au ilustrat practic cerințele epocii, compozitorul 
realizând în toată plenitudinea transformările de limbaj, inerente noului 
conținut. La fel ca Monteverdi în veacul al XVII-lea şi Bach în secolul al XVIII- 
lea, Beethoven va aduce în limbaj noi formule şi noi procedee, ce lărgesc 
considerabil expresia sonoră. 

Profilul ritmic este mai pregnant la el decât în operele clasicilor. 
Expresivitatea ritmului rezidă în vigoarea formulelor ritmice şi în modul lor de 
întrebuințare, precum şi în contrastul mai mare dintre durate. Marea varietate 
ritmică şi persistența unei formule ritmice ostinate constituie sâmburele 
expresivității în cadrul unei părți din genurile sonato-simfonice. Pe lângă 
clasica simetrie ritmică, cu relații ritmice mai puţin violente, întâlnim asimetrii, 
poliritmii şi o mare varietate ritmică, prefigurând stilul romantic. Schimbările 
dese ale formulelor ritmice, utilizarea ritmului sincopat şi suprapunerile 
poliritmice, toate configurează complexe imagini sonore. 

La clasici, dezvoltarea tehnicii armonice a încorsetat libera desfăşurare 
melodică, impunând jaloane tonale, uneori stereotipe. Gândirea armonică a 
introdus în melodica instrumentală arpegiile, care au sărăcit expresivitatea 
liniei melodice şi de care au abuzat precursorii clasici. Beethoven n-a renunțat 
la arpegii în constituirea temelor din sonate şi simfonii, dar le-a supus unor 
intense dezvoltări. Adesea, arpegiul este încastrat în teme în care note de pasaj 
sau incize melodice îmbogățesc expresia. 

Găsim şi melodii cantabile, pătrunse de un filon emoțional asemănător 
cântului. Fl ridică muzica vocală pe culmile artistice ale celei instrumentale, 
generalizatoare. Alături de incize melodice ferme şi concise, Beethoven cultivă 
şi fraze cantabile, bogat unduite. Expresivitatea complexă a muzicii sale rezidă 
şi în bogăţia melodică a unor teme cu un profil emoţional sinuos. În ultimele 
creații, tranzițiile dese de la o imagine la altă denotă depărtarea melodicii de 
ordinea clasicilor, de imaginile mult mai simple ale acestora. Şi în această 
privință, melodica romantică va fi tributară lui Beethoven. 

Înnoiri de limbaj aduce în dinamică şi agogică, în armonie şi paleta 
timbrală, ele servind cu precădere exprimării unui patos intens. Expresivitatea 

armoniei sale este realizată prin multe disonante, care lărgesc sfera tonală. 
Folosirea mai frecventă a disonanţelor conferă desfăşurării muzicale o mai 
mare pregnantă în configurarea imaginilor sonore. Relaţiile funcționale sunt 
mai diverse, utilizarea funcţiilor secundare aducând un colorit armonic mai 
variat decât circumscrierea clasicilor la cele trei funcțiuni principale. Sunt 
frecvente acordurile pe trepte secundare, cele de septimă micşorată şi trecerile 
spre diferite tonalități prin dese modulaţii. Alături de o bogată paletă a 
modulaţiilor, se întâlnesc şi armonii de pedală, care lărgesc sfera tonală. În 
muzica sa desluşim, pe lângă varietatea relațiilor funcționale, şi intenţia de 
armonie modală. Canzona din Cvartetul op. 132 (1825) este scrisă în “modo lidico”. 

Dacă clasicii vienezi, ca şi predecesorii lor imediaţi, au uzat cu precădere 
de limbajul monodiei acompaniate armonic, Beethoven valorifică mult 
resursele polifonice. În expuneri, ca şi în dezvoltări, apelează la polifonie 
pentru a marca momentele de mare încordare. Amintim fuga din finalul 
Simfoniei a III-a, fugato-ul din Scherzo-ul Simfoniei a V-a şi din finalul Simfoniei a 
IX-a. Şi polifonia ultimelor sonate pentru pian, a ultimelor cvartete şi a Missei 
are o profundă semnificație expresivă cu care, alături de celelalte procedee, 
realizează magistrale imagini dramatice. 

Înnoirile limbajului muzical din ultima perioadă de creaţie fixează 
premisele stilului romantic în ritmică, melodică, dinamică, agogică şi, în mai 
mică măsură, în armonie, unde contemporanul său Schubert îl depăşeşte. În 
privința polifoniei, Beethoven devansează romanticii, prefigurând stilul 
neoclasicilor de la finele secolului. Cu excepția lui Wagner, al cărui limbaj 
polifonic are multe contingente cu cel al ultimelor sale cvartete, romanticii au 
făcut mai puţin uz de polifonie. Polimelodica, de esență bachiană, a ultimelor 
cvartete beethoveniene va fi continuată de Brahms, Reger, Franck, Bruckner, 
Strauss ş.a. 

Ca şi armonia, instrumentaţia beethoveniană este mai aproape de clasici. 
Utilizarea trombonilor (în Simfonia a V-a), a piculinei (în Simfonia a VI-a), a trei 
corni (în Simfonia a III-a), a patru corni şi a contrafagotului (în Simfonia a IX-a) 
sunt augmentări ale aparatului orchestral, dar nu constituie un mare salt 
calitativ. Romanticii vor aduce augmentări de timbruri mult mai variate şi mai 
substanţiale. În schimb, el lărgeşte contribuţia instrumentelor de suflat, care 
capătă individualitate prin dese roluri solistice şi prin dialoguri între grupe de 
instrumente. Un rol activ conferă violelor şi violoncelelor. Violele nu mai sunt 
instrumente de complement armonic, iar violoncelul se separă de contrabaşi, 
care, la rândul lor, au linii melodice proprii. În genere, el extinde capacitatea 
expresivă a fiecărui instrument în parte. 

În privinţa tempo-urilor, accelerează viteza, mai ales în scherzo-uri. 
Echilibrarea stilistică a clasicilor se caracteriza prin unitatea tempo-ului într-o 
mişcare a lucrărilor ciclice. Intervenţia unor momente de adagio într-o parte 
mişcată sau viceversa constituie în muzica clasicilor o excepţie. În ultimele 
cvartete şi sonate este tot mai rară unitatea de tempo, căci apar frecvente 
schimbări de tempo în cursul aceleaşi mişcări. 

Referitor la nuante, contrastele, mai line la Haydn, mai vădite la Mozart 
erau ordonate, iar surprizele foarte rare. La Beethoven, sforzandi neaşteptați, 
accente insolite, crescendi urmați de piano, rinforzandi şi alte tranziţii bruşte de 
nuanțe dau o vigoare neobişnuită, producând puternice efecte dinamice. 
Surprinzătoarele intervenții ale contrabaşilor din Simfonia a VIII-a sau cele ale 
timpanului în Simfonia a IX-a au făcut mare vâlvă. Nuanţarea echilibrată, 
cuminte, în limitele restrânse ale clasicilor, este înlocuită cu o nuanțare mai 
violentă, cu arcuiri mai mari. De la pianissimele Scherzo-ului Simfoniei a V-a la 
izbucnirea triumfală a Finalului, de la discreta îngânare a primei teme din 
Leonora nr. 3 la izbucnirea furtunoasă ce urmează, toate sunt contraste 
puternice, cu o vie expresivitate, prezente apoi în muzica descriptivă a 
romanticilor. 

Un aport substanţial îl are Beethoven în dezvoltarea formelor muzicale, a 
temei cu variațiuni şi a sonatei. În muzica preclasică a organiştilor germani, 
tema cu variațiuni era concepută ca un mijloc de repetare diversă a temei. La 
clasici devine un mijloc de redare a unor imagini diferențiate prin variate 
ornamentări. Dacă clasicii scriu teme cu variațiuni în spiritul muzicii de 
divertisment, Beethoven extinde arcul lor expresiv, folosindu-le pentru a 
realiza nu numai aspecte şi caractere diferite, ci şi în scop dramaturgic. 
Variaţiunile sale nu mai sunt tablouri separate, ci el realizează un lanț de 
imagini cu o legătură de conţinut. El consacră marea variațiune sau 
amplificatoare prin extinderea şi modificarea dimensiunilor temei în funcție de 
imaginea dorită. 

Procedeul variațiunii apare în cunoscutele teme cu variațiuni, compuse 
separat sau incluse în sonate, cvartete sau simfonii. De la variațiunile de tip 
ornamental (ca cele create pe un marş de Dressler) ajunge la 32 de Variațiuni în 
do minor pe o temă proprie sau la 33 de Variațiuni pe tema unui vals de Diabelli, 
în care dezvoltă procedeul variațional pornind de la maniera tradițională, 
decorativă sau ornamentală, şi ajungând la variațiune de caracter. 

Variațiunea este procedeul care, împreună cu contrastul tematic, stă la baza 
simfonismului beethovenian. O temă cu variațiuni, amplificată şi amplu 
dezvoltată, constituie finalul Eroicii. Tema cu variațiuni din simfoniile sale nu 
are caracterul unor tablouri statice, ci devine factor important în dramaturgia 
muzicală. Ea a fost utilizată în realizarea unor variațiuni de caracter, care 
produc imagini noi, foarte diverse, ca structuri ale unor părți constitutive din 
Andantele Concertului pentru vioară şi orchestră, finalul Simfoniei a III-a şi a IX-a, 
Andantele Simfoniei a V-a ş.a. 

Structura arhitecturală proprie simfonismului este forma de sonată, cu 
contrastul ei tematic, expresie a confruntărilor vieții, cu dezvoltarea şi 
reexpunerea tematică. Pentru Beethoven, forma de sonată nu mai este un tipar 
rigid, o schemă fixă, ci o arhitectură ale cărei dimenisuni şi structuri interioare 
sunt îmbogăţite pentru a putea reda toată complexitatea vieții umane. A lărgit 
cadrul expoziției formei de sonată prin amplificarea punţii şi a ideii secundare, 
dar şi prin importanța dată secțiunii concluzive. În loc de o singură temă, 

imaginile contrastante sunt reliefate prin grupuri tematice. El consacră 
structura amplă a ideii secunde, constituită dintr-o temă melodică, o 
dinamizare a ei şi una concluzivă. Datorită amplificării expresiei temelor, 
imaginile devin mai complexe. 

În sonata beethoveniană, conflictul se iscă între două teme, două idei 
muzicale, fiecare dintre ele având un profil mai complex, fapt ce îmbogățește 
dramaturgia muzicală. Nu numai expoziția formei de sonată este îmbogățită şi 
amplificată. Dezvoltarea, secțiune căreia îi revine rolul de a oglindi procesul 
conflictual, devine miezul formei de sonată. Ea părăseşte cadrul formal 
tradițional, tinzând prin bogăţie şi varietate spre caracterul poematic. Foloseşte 
toate mijloacele (modificări tematice, înfruntări, juxtapuneri, suprapuneri), 
toate procedeele  contrapunctice (fuga, fugato), modulaţii, variațiuni, 
contrapuneri de elemente noi şi chiar teme noi (în Eroica). Având rol important 
în dramaturgia simfonică, dimensiunea dezvoltărilor este mult mai mare decât 
la ceilalți clasici. 

Reexpoziţia, păstrând în mare tiparul clasic, aduce adesea o modificare în 
sens a conţinutului. O importantă inovare a sa este celula generatoare şi 
înrudirea tematică, o inciză melodică generând teme în diferite părți, realizând 
astfel o unitate tematică între părțile ciclului. 

Ciclul de sonată suferă şi el schimbări prin înlocuirea menuetului cu 
scherzo-ul, aşa încât părăseşte ultimul vestigiu al muzicii de divertisment. 
Prezent uneori în ciclul sonatei, menuetul este o rămăşiţă a muzicii de delectare 
a aristocrației. Şi Haydn şi Mozart au tratat adesea menuetul nu ca un dans de 
salon, ci ca o expresie a bucolicului. Beethoven va înlocui menuetul cu scherzo- 
ul, termenul însemnând în italiană glumă. 

Finalurile sunt scrise în formă de sonată, de rondo, de rondo-sonată sau 
temă cu variațiuni (Simfonia a Ill-a şi a IX-a). Dacă la ceilalți clasici părțile 
ciclului de sonată nu aveau o unitate decât de atmosferă, la Beethoven, prin 
reluările motivice dintr-o parte în alta, se conferă unitate tematică întregului ciclu. 

La Beethoven, simfonismul, ca metodă de realizare a expresiei muzicale, 
nu este prezent doar în simfonii sau în alte lucrări orchestrale, ci chiar şi în 
creații de cameră: sonate, trio-uri sau cvartete. Dezvoltarea simfonică nu este 
doar un nou procedeu, ci o consecință a noii sale concepții creatoare, şi, 
desigur, noii funcții pe care o acordă muzicii. Prin accentuarea conflictului 
tematic şi prin ascuţirea contrastelor, prin intensificarea dinamismului 
prelucrărilor tematice şi prin coloritul pregnant realizat de dinamica şi agogica 
vie, precum şi prin modulaţii neaşteptate, simfonismul beethovenian ajunge la 
o expresivitate neobişnuit de puternică. 

Genurile şi formele clasice au la el o mare adâncime şi forță de expresie, 
fără urmele convenţionale din dramaturgia contemporanilor. În sonate, 
cvartete şi simfonii, alături de pagini de încântare, găsim şi expresia vulcanică a 
pasiunii şi a tragicului. Nici concertele nu se rezumă la etalarea tehnicii şi a 
melodismului suav, dedicate instrumentului solist, ci acesta se integrează în 
arhitectura simfonică, expunând împreună cu orchestra teme cantabile, 

antrenante pasaje de virtuozitate şi înfruntări tensionate. Toate inovările sale de 
limbaj şi arhitectonică muzicală vor fi duse mai departe de către romantici. 

Abordează o nouă şi complexă tematică, opusă celei de divertisment sau 
celei de gen, prezente în muzica Barocului. Eroicul va ocupa un loc foarte 
important în creația simfonică. Eroica, Simfonia a V-a, momente din Simfonia a 
IX-a, precum şi uverturile Egmont, Coriolan şi Leonora nr. 3 sunt opere de 
căpetenie ale literaturii simfonice universale, care abordează tema eroismului. 
Elanul eroic îl găsim şi în Concertul Imperialul, în Appassionata, în finalul Sonatei 
“Clar de lună” sau al Cvartetului op. 135, toate fiind străbătute de un suflu 
impetuos. 

Altă temă, care a inspirat compozitorii din toate timpurile, a fost natura. 
Contemplarea bucolică a fost tema care a dat muzicii universale multe creații 
de valoare. Beethoven îi dă o semnificaţie ce se deosebeşte de evocarea idilică 
aparținând muzicii preclasice sau clasice şi de prezentarea romantică a naturii 
ca loc de refugiu, ca mediu în care omul găseşte sensurile metafizice ale vieții. 
Nici idilismul artei de salon, nici “intuiţia mistică” a romanticului nu 
caracterizează creația pe care natura o inspiră lui Beethoven. El a cântat natura, 
prezentând-o ca izvor de energie pentru omul care caută împrospătarea forțelor 
sale în mijlocul naturii. Evocarea naturii o găsim în Simfonia Pastorala, Sonata 
Primăverii pentru vioară şi pian, Sonatele op. 28 - Pastorala şi op. 53 - Aurora, 
antractul pastoral din Egmont, trio-ul menuetului din Simfonia a VIII-a. 

Tema iubirii este prezentă atât în simfonii, cât şi în muzica de cameră. 
Scrisă “dintr-un condei”, Simfonia a IV-a este un cântec al năzuinţelor sale de 
dragoste. Această simfonie nu este exclusiv confesiune lirică, ci expresia unei 
luminări în viața frământată a pasionatului Beethoven, dată lui de sentimentul 
iubirii. Tema iubirii o întâlnim în Sonatele “Clar de lună” şi op. 78, ciclul Către 
frumoasa îndepărtată. 

Umorul beethovenian este ilustrat de multe din scherzo-urile sonatelor şi 
simfoniilor sale. Dar scherzo-ul său nu se va rezuma numai la notele de umor, 
ci le va conferi expresia unei diferite trăiri, mergând de la înfrigurarea frenetică 
(Eroica) la elanul cavalcadei entuziaste (Simfonia a VII-a), de la veselia populară 
(Pastorala) la exultanta bucurie (Simfonia a IX-a) şi chiar la lupta dârză şi 
înfricoşătoare (Simfonia a V-a). 

Beethoven deschide drumul muzicii cu program, a cărei desfăşurare este 
determinată de firul epic al unei narațiuni, de imaginile plastice ale unui tablou 
sau de ideatica unei probleme filosofice. Muzica cu program apelează la 
literatură sau la alte argumente pentru a sprijini expresia generalizatoare a 
muzicii pe imagini particulare. Începând cu onomatopeea şi sfârşind cu 
limbajul generalizat al simfonismului, muzica cu program devine accesibilă 
datorită conceptului ce direcționează desfăşurarea ei. 

Cu Pastorala, cu uverturile Egmont, Leonora nr. 3 şi Coriolan, Beethoven se 
apropie de muzica cu program. Deşi pe manuscrisul Pastoralei, autorul notează 
“mai multă expresie decât pictură a sentimentelor”, simfonia rămâne un 
prototip al descripției muzicale. Furtuna, jocul popular, cântecul final, toate 


259 


zugrăvesc autentice imagini cu ajutorul procedeelor specifice muzicii 
programatice, procedee din care nu lipsesc nici imitațiile onomatopeice. Mai 
generalizantă ne apare descripţia în uverturi, unde exprimarea muzicală nu 
urmăreşte amănunțit fabulația, ci o redă în linii mari, esențiale. 

Numai sonata Les Adieux are titlu programatic, celelalte titluri ale sonatelor 
pentru pian au fost date ulterior de către editori sau comentatori. O indicație 
programatică mai puțin precisă a dat-o Beethoven pentru Appassionata şi pentru 
Sonata cu recitativ op. 31 nr. 2. Întrebat de Schindler asupra semnificației acestor 
sonate, el a răspuns laconic: “Citeşte Furtuna de Shakespeare.” 

Appassionata este prototipul unei muzici programatice în sensul cel mai 
general al termenului, înțelegând prin caracter programatic proprietatea 
muzicii de a exprima imagini ale vieţii sufleteşti. Într-o scrisoare către Nadejda 
von Meck (din 1878), Ceaikovski arăta că, în sens larg, orice muzică este 
programatică: “ Deoarece noi nu recunoaştem o muzică care ar consta dintr-un 
joc inutil de sunete, atunci, în sens larg, orice muzică este programatică. În sens 
strict, se înțelege prin această expresie muzica simfonică sau, în general, 
instrumentală, care ilustrează un anumit subiect, prezentat publicului într-un 
program. Programatismul este capacitatea muzicii de a exprima idei, 
sentimente, trăiri, întrucât fără această proprietate, muzica, devenită joc de 
sunete, încetează de a mai fi artă. ” 

Beethoven, eroul şi luptătorul entuziast, gânditorul care a slujit marile 
idealuri clasice, a dăruit posterității lucrări muzicale cu o complexă tematică şi 
noi posibilități de exprimare artistică. Spiritul beethovenian va domina tot 
secolul al XIX-lea, iar după criza romantismului, când se va căuta un nou drum, 
creația sa din ultima perioadă va deveni, din nou, un far călăuzitor. Oglindind 
înaltele aspirații ale oamenilor şi uriaşa sa vibrația interioară, muzica 
beethoveniană deschide drumul romantismului, străjuind, de-a pururea, ca un 
astru pe firmamentul culturii muzicale universale. 

CAPITOLUL œ 


ROMANTISMUL MUZICAL 


“ Muzica are puterea de a ne apropia de 
esența lucrurilor şi de a atinge mai mult 
rădăcina ființei umane.” 

Eminescu 


Secolul al XIX-lea - “secolul naţiunilor” - cunoaşte o intensă efervescenţă 
culturală şi mari tulburări sociale, care au semănat nesiguranța şi neliniştea în 
sufletul oamenilor, dar şi patosul şi avântul creator. În toate ţările europene 
răzbate suflul libertăţii şi al dezrobirii naționale, izvorât din nevoia descătuşării 
spiritelor de toate opreliştile ce-l înlănțuie pe om, stare favorabilă afirmării 
romantismului. 

Apărut la hotarul secolelor al XVIII-lea şi al XIX-lea, curentul romantic a 
izbucnit ca o flacără din dezamăgirea urmărilor Revoluţiei franceze şi a 
revenirii absolutismului în Europa. Spiritele liberale şi-au pierdut toate 
speranţele. Mentinerea inegalităților a adâncit deziluzia şi nemulțumirea 
artiştilor, determinând uneori renunțarea la luptă şi refugierea în zone 
depărtate de lumea înconjurătoare. Frământările sociale, generate în Franța de 
Revoluţie, de Imperiul lui Napoleon, de restaurația Burbonilor, de Revoluţia cu 
monarhia din iulie, iar în Europa de campaniile napoleoniene, de răsturnarea 
lui Napoleon şi a rudelor sale de pe tronurile improvizate, apoi de represiunea 
revoluțiilor din 1848, toate aceste evenimente au semănat neliniştea şi accentuat 
revolta romanticilor. 

În acele vremuri, unele idealuri ale romanticilor aveau un aspect iluzoriu, 
ele adresându-se fie viitorului, fie idealizării trecutului medieval. Artistul 
romantic manifesta o atitudine de nonconformism față de societatea vremii, pe 
care dorea să o înlăture sau să o îmbunătățească. Acest dezacord provenea şi 
din sentimentul zădărniciei tuturor lucrurilor, al melancoliei bolnăvicioase, fapt 
ce motiva însingurarea artistului. Romantismul izvorăşte nu numai din acest 
refuz de a accepta lumea, ci şi dintr-o acțiune îndreptată împotriva artei 
pseudo-clasice, dominată de canoane formale stricte. 

În anul morţii lui Beethoven, 1827, apare prefața la drama Cromwell de V. 
Hugo, considerată drept manifestul-program al romantismului, curent artistic 
manifestat în țările europene în veacul al XIX-lea. A izvorât din dorința de 
descătuşare de lanțurile sociale înrobitoare şi de încătuşarea națională, dar şi 
din atitudinea critică față de societatea timpului. În privinţa procesului de 
creație, artistul romantic prezintă o participare subiectivă accentuată, 
revărsându-şi căldura sufletească şi ardenta trăirilor în noi forme artistice. 

Literatura secolului al XIX-lea va oglindi un noian de idei şi năzuinţe prin 

Al. Dumas, Lamartine, H. Balzac, V. Hugo, Alfred de Musset, Alfred de Vigny, 
G. Byron, B. Shelling, Leopardi, Novalis, N. Lenau, H. Heine, Novalis, 
Hölderlin, E. T. A. Hoffmann, Tieck, Al. Puşkin, M. Lermontov, Gogol, 
Turgheniev, A. Mickievicz, M. Eminescu, în opera cărora străbate “clocotul 
sensibilităţii lor ardente, însoțit de un puternic ferment ideatic”. 

În secolul precedent, iluminiştii proclamaseră domnia raţiunii, pentru ca 
ulterior burghezia să-şi instaureze guvernarea în numele acesteii “ordini a 
rațiunii”. Trădarea revoluţiei de către cei care au organizat-o şi au condus-o, ca 
şi recrudescența reacţiunii după “Congresul de la Viena”, au infirmat 
imperativele rațiunii, iar acest faliment al “ordinii rațiuni” va duce la negarea 
rațiunii înseşi de către romantici. Ei vor accepta drept criteriu de cunoaştere 
sensibilitatea şi intuiţia artistului în locul domniei rațiunii. Proclamând 
sensibilitatea artistului drept criteriu de cunoaştere, se lăsa frâu liber 
subiectivismului în creația artistică. Dacă în secolul “luminilor” literatura 
deținea primatul, cu mijlocul ei de expresie cuvântul, romanticii aşează muzica 
în fruntea tuturor artelor, ca “esenţă a universului”, cuvintele fiind considerate 
neputincioase de a surprinde finele seisme sufleteşti. 

Dezamăgit de realitate, artistul romantic îşi căuta alinarea contemplând şi 
idealizând trecutul. Şi artistul Renaşterii şi-a întors privirea spre trecut, dar spre 
modelul culturii antice, care a dominat şi secolul clasicismului. El reînvia 
cultura antică păgână pentru a lupta împotriva bisericii şi a aşeza omul în 
centrul preocupărilor. 

Opunându-se artei clasice, încorsetată de canoane, romanticul a găsit un 
refugiu în trecutul medieval, exaltând virtuțile cavalereşti. De aceea, legenda 
medievală a Nibelungilor, a lui Tristan şi Isolda, Lohengrin, Tannhäuser, 
Parsifal au fost reluate de romantici. Adesea istoria Evului Mediu se împleteşte 
cu legenda. Tipic este subiectul operei Tannhăuser de Wagner, unde faptele 
istorice se împletesc cu mitul german şi cu tema creştină. În legendă, dominată 
de fantastic, artistul romantic îşi dă frâu liber năzuinţelor sale. Şi eddas-urile 
nordice, miturile eline, legendele populare cu universul lor de ficțiune, au 
furnizat numeroase teme romanticilor. 

Un alt loc de refugiu pentru romantici a fost natura, cu peisajul ei 
singuratic, neîntinat de mâna omului. De fapt, era o atitudine de protest 
împotriva oraşului şi a burgheziei dominatoare. Romanticii idealizează viața 
satului, unde omul este mai aproape de natură, de izvorul sănătos al vieții. 
Uneori văd în natură personificarea divinității, alteori consideră că este locul 
unde sălăşluiesc ființe supranaturale malefice (Loreley, Undine). 

Altă evadare este în spaţiul exotic, cu o viață curată şi ideală. Sentimentul 
naturii este pentru romantici un spațiu de puritate şi un loc pentru cugetări 
solitare. Îndreptându-se spre natură, spre viața omului simplu, artiştii 
romantici descoperă arta populară. Folclorul este considerat ca un vestigiu al 
trecutului şi ca o experiență artistică mai apropiată de natură. Valorificarea 
folclorului aduce o sevă nouă în creația muzicală, constituind un important 
element de regenerare a culturii muzicale şi de accentuare a particularităților 


262 


naționale ale popoarelor. 

Faţă de spiritele clasice echilibrate, romanticii sunt firi exaltate, extravertite, 
care trăiesc fiecare eveniment şi stare sufletească cu deosebită intensitate, încât 
simt nevoia să-şi comunice semenilor prea plinul lor sufletesc. Ei privesc omul 
în raport cu universul şi accentuează nuantele tragice ale existenței umane, dar 
manifestă, adesea, şi momente de entuziasm în reacțiile lor individuale. 

Subiectivismul romantic se adânceşte în melancolie şi pesimism, alteori 
artistul se angajează în marile frământări sociale şi în lupta pentru împlinirea 
idealurilor omenirii. Aflat în dezacord cu realitatea, artistul romantic se simte 
singur, se închide în neliniştile şi visurile sale, care devin un izvor al creaţiei 
artistice. Aşa se explică tendinţa sa spre confesiune, spre analiza propriilor stări 
sufleteşti, care devin adevărate probleme cosmice. Se înțelege de ce iubirea este 
una din temele preferate ale artei romantice. 

Unii compozitori romantici au dorit să-şi facă cunoscut mesajul lor şi prin 
scris, aşa încât se vor afirma şi ca luptători cu condeiul pe tărâm estetic: 
Schumann, Liszt, Wagner, Berlioz, Ceaikovski. 

Estetica romantică s-a afirmat prin negarea celei clasice. Eliberând fantezia 
de tiparele clasice, romanticii sondează universul lor interior, pătrunzând în 
zonele ascunse ale ființei umane. Eroul romantic nu mai este un tip universal, 
model al virtuților umane, ci o ființă cu o puternică sensibilitate, măcinat de 
împlinirea idealului său. Încătuşat de prezent şi nemulțumit de el, romanticul 
este însetat de ideal, plasat în epoci trecute sau viitoare, lansând adevărate 
profeţii cu privire la viitorul omenirii. Privită din perspectiva individuală, 
lumea nu mai este o întruchipare a esențelor universului, a prototipurilor 
eterne, ci propriile trăiri constituie universul emoțional al lucrărilor romantice. 
De aici nota lirică şi tendinţa reflexivă, izvorâte din nevoia de confesiune. 

Premisele romantismului muzical apar în opera beethoveniană şi se afirmă 
la contemporanii săi mai tineri: Weber, Schubert, Spohr, Paganini, Rossini, 
Field, Boieldieu. El este continuat în al doilea pătrar al veacului de către Auber, 
Herold, Bellini, Donizetti, Meyerbeer, Berlioz, Mendelssohn, Chopin, Liszt, 
Schumann, Verdi, Wagner. Valoroase elemente romantice se desluşesc în creația 
compozitorilor şcolilor naționale, a neoclasicilor şi în operele unor simfonişti 
postromantici (R. Strauss, Bruckner, Mahler) de la finele veacului. 

În prima jumătate a veacului, alături de trăsăturile romantice se manifestă 
şi tendința de continuare a artei clasice, fie în mod epigonic, fie prin 
dezvoltarea creatoare a modelului beethovenian. În al treilea pătrar al veacului, 
muzica lui Wagner constituie punctul culminant al romantismului. În a doua 
jumătate a veacului, după criza romantismului wagnerian, compozitorii 
neoclasici reînnoadă firul tradiţiei beethoveniene, pe când postromanticii 
accentuează şi prelungesc notele romantice. 

În mod curent, termenul romantic este uzitat pentru a desemna un autor, o 
operă, aparținând epocii romantice, o atitudine creatoare dominată de afectiv, 
opusă obiectivismului clasic, sau un stil opus echilibrării, simetriei şi clarității 
clasice. Astfel, Chopin este un autor romantic, iar Simfonia fantastica o lucrare 

romantică, întrucât aparțin aceleiaşi epoci. Sunt romantice madrigalele lui 
Monteverdi, prin văditele lor tente subiective, la fel pot fi considerate romantice 
Cantatele tragice ale lui Bach, în care întrezărim confesiunea autorului. Şi în 
creația lui Ph. Em. Bach există anumite note ce se depărtează de simetria 
clasică, fiind semne ale unei atitudini preromantice. 

În istoria muzicii s-au succedat mai multe epoci romantice, caracterizate 
prin înnoiri de conținut şi limbaj, ce negau canoanele epocii precedente: epoca 
trubadurilor, a madrigaliştilor venețieni. Întâlnim şi tipuri romantice: CI. 
Monteverdi din şcoala venețiană, Ph. Em. Bach din şcoala berlineză, sau 
elemente romantice numai în unele etape ale vieții unui compozitor: Glinka în 
perioada de tinerețe, Enescu în etapa configurării stilului propriu. La alți autori 
descoperim trăsături romantice în anumite genuri: Mendelssohn este romantic 
în uvertura de concert, lied şi formele mici. 

Lărgirea sferei tematice şi vibrantul suflu interior al muzicii romantice vor 
rupe echilibrul clasic al mijloacelor de exprimare. Ordinea şi simetria, proprii 
stilului clasic, sunt înlocuite cu o variată proporționare a frazelor şi cu dese 
asimetrii. Schimbările frecvente de măsuri, ritmia foarte variată şi contrastele 
ritmice ascuţite dau o mai mare vitalitate țesăturii sonore. Melodica se 
diversifică cu linii simetrice, provenite din cântecul popular sau din dans, dar şi 
cu desfăşurări libere de tipul recitativului sau arioso-ului operei. Numeroase 
cromatisme şi modulaţii, ca şi formule melodice necantabile de factură 
instrumentală, îmbogățesc mult exprimarea muzicală, alături de dese țesături 
modale descoperite în folclor, în cântecul vechi sau în cel exotic. 

Armonia romantică lărgeşte conceptul tonalității, părăsind prezența 
tiranică a celor trei funcțiuni tonale în favoarea celor secundare, care diluează 
stabilitatea tonală. Desele acorduri pe treptele secundare, modulaţiile frecvente 
şi insolite, alteraţiile, armonia modală, toate conturează o mare diversitate în 
cadrul organizării tonale, până când armonia wagnerienă va marca criza 
tonalității. Din acest moment de diluare tonală, în cultura muzicală se va căuta o 
nouă modalitate de organizare sonoră, mergându-se până la anihilarea tonalități. 

Mai puţin cultivată în epoca romantică este polifonia, prezentă în creațiile 
religioase, unde limbajul muzical nu diferă mult de cel al clasicilor. Odată cu 
îmbogățirea armoniei, Wagner abordează procedeele polifonice, axând 
polifonia pe armonia cromatică. 

Limbajul romantic cunoaşte o mare varietate coloristică prin dezvoltarea şi 
diferențierea elementelor de dinamică şi de agogică. Gama variată a 
diferenţierilor de nuanță, cu contraste izbitoare, permanenta schimbare 
(gradată sau bruscă) a tempo-urilor şi alte procedee traduc un vibrant clocot, 
necunoscut clasicilor. Şi paleta timbrală îmbogățeşte mijloacele de exprimare. 
Varietatea timbrelor orchestrei creşte nu numai prin folosirea unor instrumente 
noi sau prin valorificarea registrelor extreme, dar şi prin multiple şi variate 
combinări de timbruri instrumentale, care lărgesc paleta orchestrală. 

În ceea ce priveşte arhitectonica muzicală, se constată o lărgire sau o 
nesocotire a tiparelor clasice. Păstrând în mare liniile directoare ale arhitecturii 

formelor tradiționale, romanticii, ascultând de clocotul lor interior mai mult 
decât de legile tradiționale ale construcției, vor transforma sonata, simfonia sau 
concertul în poeme. De fapt, subiectivismul romantic nu era compatibil cu 
caracterul generalizator al formelor clasice. De aceea, în lucrările de mare 
amploare, compozitorii apelează la marile opere literare. Ei traduc ideile 
acestora prin mijloace care exprimă trăsăturile particulare dar, mai ales, 
generalizând şi sintetizând ideile esenţiale ale creaţiilor literare cu mijloacele 
expresiei muzicale. 

Apelul la literatură a prilejuit abordarea unor teme cu totul deosebite de 
cele compuse în sfera îngustă a tematicii subiective. Marile teme ale literaturii 
ca: Faust, Manfred, Child Harold, Werther, Peer Gynt, Olandezul, Romeo şi Julieta, 
Hamlet, sunt teme care oglindesc frământările omului, căutarea idealului, a 
binelui şi a adevărului în viață sau protestul față de lumea înconjurătoare. Firul 
conducător literar a dispersat uneori pe compozitor în păstrarea tiparelor 
tradiționale. Alteori a îmbinat cerințele poemului cu legile arhitectonice ale 
unor forme date sau a recurs la îmbinarea a două forme pentru a reda elocvent 
subiectul ales. Poemul simfonic, uvertura de concert şi simfonia programatică, 
genuri specifice romanticilor, nu exprimă trăsături particulare, ci generalizează 
şi sintetizează cu mijoacele expresiei muzicale liniile esențiale ale argumentului 
literar. 

Individualismul romantic se reflectă, mai cu seamă, în forma liberă de orice 
constrângere, în fantezie, unde firul conducător este imaginația autorului. 
Bazată pe fantezie, genul baladei instrumentale conţine şi unele note epice 
specifice. Direcționată tot de fantezie în desfăşurarea muzicală, rapsodia evocă 
scene din trecut cu ajutorul unor motive folclorice. 

Valorificarea creaţiei populare a generat şi o extrem de bogată creaţie de 
lieduri, gen care are la bază bogata poezie europeană. Transpunerea liedului 
pentru instrument a dat acele forme mici - impromptu, elegie, cântec fără cuvinte, 
nocturnă, legendă, moment muzical, noveletă, barcarolă - ca expresii muzicale ale 
confesiunii lirice. 

Limbajul muzical romantic se va îmbogăți şi prin tehnica de virtuozitate 
instrumentală. Paganini la vioară, Berlioz la orchestră, Liszt la pian, vor crea 
noi formulări muzicale, care vor solicita dotări excepționale din partea 
instrumentiştilor. 

Tendinţa spre sincretism a romanticilor a generat o mare diversitate în 
genul operei şi a baletului. Şi în aceste genuri se părăsesc tiparele clasice de 
construcție, mergându-se până la desființarea scenelor constituite stereotip din 
recitative, arii şi ansambluri, până la dramaturgia wagneriană cu un flux 
muzical continuu. Opera romantică, a cărei dramaturgie se baza pe elementul 
melodic, ajunge la o puternică expresivitate vocală, părăsind treptat exihibiţiile 
de virtuozitate vocală, ce neglijau aportul dramaturgic al orchestrei. Şi în acest 
domeniu marile scrieri clasice îşi vor găsi transpuneri muzicale. Oratoriul 
constituie acum o preocupare mai puțin predilectă a compozitorilor care, pe 
lângă tematica religioasă, au dat genului şi lucrări cu tematică laică. 

Puternicul curent romantic, care a dominat veacul al XIX-lea prin 
diversitatea tematică şi variata atitudine a artiştilor, a creat un limbaj nou şi a 
lărgit arhitectonica clasică. Totodată, în limbajul muzical romantic se găsesc 
germenii  înnoirilor ulterioare, fie ele neoclasice, impresioniste sau 
expresioniste, adică de noile căutări stilistice generate de profilul spiritual al 
Europei de la finele veacului al XIX-lea şi începutul veacului al XX-lea. 

Cultura muzicală din prima jumătate a secolului al XIX-lea 


Cultura muzicală din prima jumătate a secolului al XIX-lea este dominată 
de curentul romantic, care a adus mari înnoiri ale limbajului muzical. 
Frământările revoluționare din toată Europa, efervescenta vieții spirituale de pe 
întregul continent nu puteau fi oglindite într-o senină artă clasică cu un 
ponderat şi echilibrat limbaj. Transformările limbajului, ca şi noile aspecte 
stilistice ale creației muzicale, îşi au, mai toate, obârşia în lucrările lui 
Beethoven şi ale contemporanilor săi mai tineri - Schubert şi Weber. 

În raport cu secolele precedente, viața muzicală a veacului al XIX-lea se 
diversifică fără precedent. Publicul tradițional de la curţile princiare şi palatele 
nobililor nu mai este singurul beneficiar al manifestărilor muzicale. În 
importante centre europene au loc concerte, recitaluri şi spectacole de operă 
organizate în săli publice. Scade rolul aristocratului mecena în favoarea 
impresarilor, mari organizatori de concerte publice. Unele teatre ale operelor de 
curte devin instituții publice. Un aport important în răspândirea muzicii de 
operă de la Teatrul curţii din Dresda l-au avut dirijorii Weber (în perioada 
1817-1826) şi Wagner între anii 1842-1849. 

Eliberaţi de servituțile de la curțile aristocrate, muzicienii, în multiple 
ipostaze de compozitori, interpreți sau pedagogi, cunosc o faimă internațională, 
fiind invitați ca instrumentişti şi dirijori în toate centrele muzicale europene. 
Devine ilustră orchestra “Gewandhaus” din Leipzig care, sub conducerea lui 
Mendelssohn (1835-1847), se înscrie printre primele orchestre europene, calitate 
păstrată până în veacul nostru. 

Dezvoltarea vertiginoasă a vieții muzicale se datorează perfecționării 
instrumentelor, pianul ocupând primul loc datorită pătrunderii sale în muzica 
de casă şi în instituțiile de educație muzicală. Pentru cererile crescânde de 
partituri, apar şi se dezvoltă editurile muzicale, care comercializează cele mai 
variate transcripții pentru pian ale marilor creaţii simfonice şi de operă, 
înlesnind astfel cunoaşterea lor de către cercuri cât mai mari de oameni. În 
Franța Jgnaz Pleyel, iar în Anglia, Muzio Clementi sunt, pe lângă pianişti 
importanți, editori şi negustori de instrumente. Odată cu lărgirea sferei practicii 
muzicale şi cu înmulțirea numărului de ascultători, se manifestă şi un 
romantism dulceag, cu note salonarde. Dacă în secolele anterioare, diversitatea 
stilistică a creațiilor muzicale la fiecare popor în parte este mai puțin conturată, 
în secolul al XIX-lea şcolile naționale vor îmbogăţi limbajul muzical şi vor 
conferi culturii muzicale noi aspecte. 

În prima jumătate a veacului al XIX-lea, unii creatori continuă tradiția 
clasică, în schimb alții făuresc noi forme, desprinse de rigoarea clasică. 

Romanticii îmbogățesc limbajul muzical şi lărgesc sau creează noi forme 
muzicale pentru a reda viața lăuntrică sau pentru a configura sonor imagini 
literare. Continuarea tradiţiei clasice se face prin perpetuarea formelor şi a 
stilului clasic, considerate de unii autori imuabile. Ei alunecă într-un epigonism 
steril, alții păstrează notele stilistice esenţiale, dar accentuează patosul 
expresiei, îmbogățesc limbajul şi lărgesc tiparele arhitectonice. 

În prima categorie se integrează unii contemporani ai lui Beethoven: Muzio 
Clementi (1752-1832), Jgnaz Pleyel (1757-1818), Jean Baptiste Cramer (1777- 
1858), Johann Nepomuk Hummel (1778-1837), Daniel Steibelt (1765-1823) ca şi 
capelmaeştrii germani Karl Gottlob Reissiger (1789-1859), Ferdinand Ries 
(1784-1838). Ei păstrează cu sfințenie tiparele formelor clasice şi claritatea 
stilistică, fără a aduce o efervescenţă deosebită. Numele lor circulă astăzi în 
literatura didactică şi, foarte rar, în viața artistică. 

O atitudine clasicizantă, dar nu epigonică, prezintă Felix Mendelssohn, Fr. 
Schubert şi R. Schumann în simfonii şi în unele lucrări de muzică de cameră. Ei 
îmbină stilul clasic cu cel romantic, atât în privința folosirii formelor sonato- 
simfonice, cât şi în privinţa folosirii limbajului ritmico-melodic. În alte genuri - 
lied, uvertura de concert sau miniatura vocală şi instrumentală - ei sunt tipic 
romantici. 

Atitudinea clasicizantă a lui Mendelssohn a avut în viața muzicală adepți, 
care au contopit limpezimea expresiei cu un sentimentalism reținut, realizând o 
muzică plăcută şi fluidă, dar fără un pregnant tonus emoțional. Acest stil 
mendelssohnian a influențat compozitorii şcolilor naționale: pe englezul 
William Sterndale Bennet (1816-1875), danezul Niels Wilhelm Gade (1817- 
1890), maghiarul Robert Volkmann (1815-1883), românii Ed. Caudella (1841- 
1924), Gh. Dima, G. Stephănescu ş.a. Ei au scris o muzică naţională, a cărei 
vigoare expresivă a fost frânată de acest stil. 

Franz Schubert stă alături de Mendelssohn şi Schumann în privința poziției 
sale în simfonie, ca păstrător al stilului beethovenian. EI va fi însă un nume de 
prim ordin în istoria liedului. Între scriitura clasică şi patosul romantic au 
pendulat Stephan Heller (1813-1858), Robert Franz (1815-1892), ambii 
influențați de Schumann, dar şi Ferdinand Hiller (1811-1868) muzician 
multilateral, succesorul lui Mendelssohn la “Gewandhaus” şi ataşat stilului 
acestuia. 

Ca şi în secolul precedent, Germania deține primatul în domeniul simfoniei. 
Se manifestau clar două tendinţe, una care continua simfonismul beethovenian 
şi alta care aborda genul programatic. Simfonismul beethovenian a însemnat 
momentul de culme al simfonismului clasic, în care expresia generalului ajunge 
la cea mai înaltă expresie. Tematica beethoveniană, atât de strânsă de aspectele 
vieții şi de clocotul subiectiv al compozitorului, a fost redată în imagini 
muzicale viguroase. Romanticii au mers pe linia trasată de titanul simfoniei. 
Deşi lipsiți de forța creatoare necesară dramaturgiei simfonice şi prea mult 
dominați de subiectiv, ei mențin în uz acest gen de exprimare muzicală, atât de 
potrivit cu spiritul filosofic german. 

În părţile scrise în formă de sonată, temele beethoveniene aveau concizie şi 
deosebită elocvenţă, ceea ce le confereau virtuți pentru travaliu tematic. 
Melodişti prin excelență, romanticii aduc în simfonii teme largi, cantabile, chiar 
în expunerea temelor care urmează a fi prelucrate în secțiunea dezvoltării din 
forma sonată. Lirismul liniştit al lui Mendelssohn sau cântecul pasionat al lui 
Schumann au generat admirabile teme în părțile lente, conţinutul lor 
apropiindu-se, de cele mai multe ori, de muzica de gen. Datorită caracterului 
lor dramatic, primele părți de simfonie în formă sonată pretind o tematică netă, 
concisă şi un contrast tematic bine conturat. Ataşaţi de tiparul clasic al 
simfoniei, romanticii nu adâncesc dramaturgia muzicală. Temele lor cantabile 
au mai mult un caracter discursiv, chiar descriptiv, iar contrastul tematic, palid 
realizat sau inexistent, contribuie mai mult la crearea unei narațiuni decât a 
unui conflict dramatic. 

Simfoniştii romantici care tind să menţină forma clasică sunt: Fr. Schubert, 
Ludwig Spohr (1784-1850), Franz Lachner (1803-1890), Mendelssohn, 
Schumann. În cele nouă Simfonii (a IV-a Preamărirea muzicii, a VIl-a Lumesc şi 
divin în viața omului, a IX-a Anotimpurile), Spohr este mai romantic decât în 
Concertele pentru vioară şi orchestră, a căror factură este mai apropiată de cea a 
clasicilor. Cele opt Simfonii de Lachner poartă amprenta schumanniană, dar mai 
răspândite au fost cele şapte Suite pentru orchestră ale sale. 

Pe lângă simfoniile în spirit mozartian (a III-a şi a IV-a), Schubert scrie o 
simfonie “tragică” (a IV-a), populara Simfonie a VIII-a şi Simfonia a IX-a cu 
“lungimi divine”. Dacă în Simfonia a IV-a tragicul rezidă doar în câteva trăsături 
mai adâncite, ce contrastează cu restul simfoniei, ultimele două simfonii 
prezintă momente dramatice pregnante. În Simfonia a VII-a - Neterminata, 
filonul emoțional este mai grav, cu contraste tematice distincte şi cu un bogat 
colorit dinamic şi timbral. Mai puţină forță au dezvoltările tematice ale 
simfoniilor sale, care nu ating profunzimea şi încleştarea prelucrărilor 
beethoveniene, exceptând Neterminata şi Simfonia a IX-a. 

În repertoriul curent au rămas doar trei simfonii din cele cinci de 
Mendelssohn: Scoțiana, Italiana, Reforma, datorită caracterului lor pitoresc, 
clarității stilului şi perfecțiunii formei clasice. Dramaturgia muzicală nu 
prezintă încleştări, în pofida respectării stricte a formei arhitecturale şi a unor 
contraste tematice. În Simfonia Scoțiana, temele cantabile se apropie de Cântecele 
sale fără cuvinte, al căror pitoresc bucolic configurează imagini fermecătoare. 
Unele elemente ritmico- melodice evocă peisajul şi coloritul local. Mai concisă şi 
mai dinamică este Simfonia Italiana, ale cărei modalități de realizare nu diferă de 
cele ale Scoţienei. 

Mai puţin izbutit în simfonie decât Mendelssohn este Schumann, deşi 
simfoniile sale aduc un patetism mai cald şi un lirism mai avântat. Caracterul 
lor confesiv atenuează contrastele tematice, absența dezvoltărilor încleştate 
fiind compensată de factura melodică a temelor sale. 

Neavând forța de generalizare a clasicilor, romanticii apelează la marile 
opere literare, care le vor oferi teme pentru simfonii şi poeme simfonice. 

Neîncătuşate în tipare formale, ele au desfăşurări muzicale determinate de firul 
ideatic al operei literare. Inspirația din pitorescul naturii, din peisajul exotic sau 
din vestigiile trecutului a dat naştere muzicii simfonice programatice, ilustrată 
de Berlioz şi Liszt. 

Înclinația spre descripţie este valorificată de romantici în forme mari şi 
ample, care pot reda teme mult mai ample şi mai complexe. Dacă în epoca 
preclasică şi cea clasică, descripția limita sfera tematică a muzicii simfonice, la 
romantici ea lărgeşte tematica, îngustată de subiectivismul romantic, de 
predilecția spre confesiune şi pentru formele lirice miniaturale. 

Simfonia descriptivă are comun cu cea clasică doar titlul şi simfonismul, 
procedeul principal de exprimare muzicală. Numărul părților componente, ca 
şi schema acestora, sunt determinate de cerințele poemului. Cele mai 
importante lucrări de acest gen sunt: Simfonia Fantastică (cinci părți), Harold în 
Italia (patru părți), Romeo şi Julieta de Berlioz sau Faust (trei părți) şi Dante (două 
părți şi un epilog) de Liszt. În simfoniile Faust, Romeo şi Julieta este utilizat 
corul, iar pentru a evoca mai pregnant personajul principal din Harold în Italia 
Berlioz întrebuinţează viola ca instrument solist. 

În poemele sale simfonice, Liszt redă trăsăturile esenţiale ale subiectelor 
propuse, utilizând tipare clasice sau combinări de structuri tipare pentru a 
realiza imaginile muzicale ale argumentului programatic. În Dans macabru, Liszt 
foloseşte tema cu variațiuni, în poemul simfonic Preludiile îmbină forma de 
sonată cu variațiunea, iar în Ce se aude pe munte apelează la forma de sonată. 

Cu apariția şcolilor naţionale pe scena istoriei muzicii, simfonismul 
romantic îşi îmbogățeşte limbajul simfonic cu elemente din folclorul diferitelor 
popoare. Astfel, Glinka dă la lumină melodii populare în suita Kamarinskaia, 
lucrare ce conţine germenele simfonismului rus. 

În prima jumătate a secolului al XIX-lea, în domeniul sonatei pentru pian 
sau pentru un instrument şi pian, ca şi în simfonie, se remarcă un epigonism 
beethovenian sau o tratare foarte liberă a formei de sonată, apropiată de genul 
fanteziei sau de cel al poemului descriptiv. În sonatele pentru pian, romanticii 
au dezvoltat tehnica pianistică, obținând de la acest instrument bogate 
sonorități şi foarte diferenţiate nuanţări. În fruntea epigonilor beethovenieni se 
situează M. Clementi şi D. Steibelt. Una din sonatele de maturitate ale lui 
Clementi poartă titlul “Didona abandonată” - scenă tragică. Atât titlul, cât şi 
indicaţiile părților componente prefigurează tendința romantică a descripției 
muzicale. Şi Hummel şi Ries rămân fideli stilului beethovenian, fără a atinge 
forța sa dramatică, pe când pianiştii virtuozi Friedrich Kalkbrenner şi Ignaz 
Moscheles folosesc forma de sonată pentru o muzică de vădită virtuozitate, dar 
fără un tonus emoțional viabil. 

Respectând schema sonatei clasice, Schubert se lasă furat de darul său 
melodic, întrebuințând alături de melodii cantabile, lândlere, valsuri, marşuri şi 
desfăşurări muzicale de tipul recitativului instrumental. Cu spiritul său ordonat 
şi cu un melodism cursiv, Mendelssohn scrie sonate de o clasică limpezime, dar 
fără o accentuată tensiune emoțională. În schimb la Chopin, Schumann şi la 

Liszt sonata capătă o viguroasă amprentă romantică. Înainte de ei, sonata 
romantică s-a afirmat cu Weber, care a scris “fantezii în formă de sonată”, 
părăsind tiparul clasic şi uzând de o bogată invenție melodică şi ritmică, 
datorată şi muzicii populare germane. Primele părți au un caracter dramatic, 
alteori tragic, iar rondo-urile finale sunt strălucitoare şi exuberante pagini. 

Schumann, Chopin şi Liszt sunt principalii reprezentanţi ai sonatei 
romantice. Fără a părăsi liniile mari ale formei de sonată, cele trei Sonate pentru 
pian de Schumann sunt concepute mai liber, fiind legate de propriile sale 
frământări sufleteşti. Patosul muzicii sale, izvorât din propria viața sufletească, 
compensează limitele arhitecturale. Impulsul romantic, sub imperiul căruia a 
scris Schumann, a generat arhitecturi sonore mai complexe, mai puțin 
ordonate, dar al căror conţinut captează ascultătorul cu impetuozitatea sa. În 
pofida improvizației fanteziste, ce domină desfăşurările muzicale, Schumann 
este ataşat tradiției clasice. Totodată, în Sonata a III-a în fa minor pentru pian, ca şi 
în cele două Sonate pentru vioară şi pian în la minor şi re minor, lasă să circule un 
motiv în diferite părți, anticipând sonata ciclică modernă. 

Dintre cele trei sonate de Chopin, cea în si bemol minor şi si minor sunt 
exemple grăitoare de expărimări muzicale romantice şi profunde drame 
instrumentale. Spre deosebire de dramaturgia netă, simplă dar puternică a 
Sonatei în si bemol minor, cea în si minor este mai sinuoasă, mai complexă şi mai 
puțin tragică. Abateri de la planul tonal al sonatei clasice găsim în sonatele lui 
Chopin şi Schumann, ei concentrând sau eliminând diferite elemente tematice. 

În timp ce Chopin dă sonatelor sale o formă limpede, în pofida 
romantismului său ardent, la Liszt se remarcă o tendință spre poem prin 
libertatea formei, compensată însă de înrudirea tematică dintre părți. În Sonata 
în si minor de Liszt domină prima idee muzicală, care apare în cursul piesei 
transfigurată prin procedeul variațional. Desfăşurarea muzicală este cu totul liberă, 
a doua idee reluând şi elemente din prima. Totodată, Liszt aduce în dezvoltare 
elemente tematice noi, dând sonatei mai mult aspectul unui poem. Varietatea şi 
pregnanta imaginilor muzicale, ca şi dramaturgia mereu activă, sunt calități 
care compensează lipsa unei logici arhitectonice clasice. Mai puţin izbutită, dar 
cu aceleaşi caracteristici tectonice, este Sonata “după o lectură din Dante”. 

În muzica de cameră desluşim aceleaşi tendințe ca în simfonii şi în sonate. 
Caracterul mai intim al muzicii de cameră implică o mai mare rezervă în 
folosirea mijloacelor de exprimare şi un echilibru al tiparelor arhitectonice față 
de muzica orchestrală. Începând cu Ignaz Pleyel, cu contemporanii lui 
Beethoven - Luigi Cherubini (1760-1842), J. N. Hummel (1778-1837), Ferdinand 
Ries, Karl Gottlob Reissiger (1789-1859) - urmaţi de Johann Wenzel Kalliwoda 
(1801-1866), G. Rossini, Franz Lachner (1792-1868), toţi au scris numeroase 
lucrări de muzică de cameră, care au căzut în desuetudine, fiind extrem de rar 
cântate, cu excepția unor Cvartete de coarde de Cherubini, a Cvintetului pentru 
suflători de Rossini, a unor Trio-uri de Reissiger şi Hummel. 

Creaţia de muzică de cameră a romanticilor prezintă mai puţină libertate a 
arhitecturii muzicale, față de tendința manifestată în muzica de pian. Deşi în 

ceea ce priveşte forma se constată o mai strânsă legătură cu muzica de cameră a 
clasicilor, stilul este mai dens datorită unor mijloace de exprimare mai bogate. 
Tradiția beethoveniană este fructificată din plin. Muzica de cameră nu mai este 
expresia unei vieți liniştite şi alcătuită din imagini de gen, plăcute şi distractive, 
ci devine expresia unei tematici mai complexe. 

La romantici, pianul capătă un rol important în dramaturgia muzicii de 
cameră, precumpănind în lucrările de mare anvergură dramatică. Se cântă 
astăzi cu succes, datorită dramaturgiei variate şi amplorii lor, trio-uri, cvartete 
şi cvintete de Schubert, Schumann, Mendelssohn. Ca valoare, Trio-ul lui Chopin 
nu poate fi pus alături de marile sale lucrări pianistice. 

O notă caracteristică muzicii de cameră romantice sunt melodiile ample, de 
un vibrant patetism, mai ales în trio-urile cu pian, unde pianul susţine 
fundamentul desfăşurării muzicale, iar vioara şi violoncelul cântă în toată 
plenitudinea posibilităților lor expresive. În privința dramaturgiei muzicale, în 
pofida unor momente de adâncime dramatică, a unor accente tragice şi a unor 
puternice contraste, lucrările de cameră ale lui Schubert sunt mai degrabă 
succesiuni de tablouri de mare expresivitate, cu o variată tonalitate emoțională, 
şi nu desfăşurări dramatice cu imagini în acțiune, datorită realizării mai puțin 
încleştate a dezvoltărilor. Ca şi în simfonie, el este un inspirat melodist şi în 
muzica de cameră. Remarcabil este patetismul cald al Cvartetelor de coarde de 
Mendelssohn, în care unele pasaje de un riguros academism alternează cu 
momente de încântător lirism. Trio-urile lui Schubert, Mendelssohn şi 
Schumann se aseamănă prin tonusul emoțional, prin melodismul cald şi fluent 
şi prin imagini de o fermecătoare poezie romantică. 

În cele trei Cuartete de coarde şi în Cointetul de coarde cu pian, Schumann a 
turnat freamătul său lăuntric într-o muzică de un intens fior emoțional. 
Schubert, Schumann şi, în parte, Mendelssohn dau muzicii de cameră un 
puternic suflu patetic, urmând calea deschisă de Beethoven, care a îndreptat 
muzica de cameră spre oglindirea unei bogate tematici, ca în simfonii şi în 
sonate. Pe lângă creaţiile de virtuozitate, Weber a compus muzică de cameră 
pentru diferite formaţii. A rămas în repertoriu doar un Cvintet pentru clarinet şi 
instrumente de coarde, mai ales datorită măiestriei cu care a scris partea clarinetului. 

Înrudit cu genurile de cameră este concertul, pe care clasicii l-au configurat 
după principiile sonatei. La început, concertul clasic este o lucrare menită să 
valorifice posibilitățile tehnice şi expresive ale solistului. Apoi s-a abordat o 
tematică variată şi profundă, virtuozitatea nefiind țelul principal. La vremea 
lor, Mozart şi Beethoven au fost apreciați ca pianişti, dar mai ales pentru 
virtuozitatea lor improvizatorică. Şi în secolul al XIX-lea, concertiştilor li se 
cerea o mare fantezie improvizatorică, dar, treptat, aceasta va trece pe al doilea 
plan, lăsând să primeze doar performanţa tehnică. Pentru a răspunde cerințelor 
de virtuozitate, mulți instrumentişti concertişti au fost şi compozitori de 
concerte. Acestea prezintă melodii largi şi cantabile, care alternează cu dificile 
pasaje de virtuozitate, cu ajutorul cărora se valorifică îndemânarea 
instrumentistului. 

O pleiadă de pianişti, cu mari succese în toată Europa, au dat compoziții 
care au dispărut odată cu autorii lor: Joh.Ladislau Dussek (1761-1812), Johann 
Hummel (1778-1837), Ignaz Moscheles (1794-1870). Alţi pianişti n-au scris 
concerte, ci piese de virtuozitate: J. B. Cramer (1771-1858), John Field (1782- 
1832), Friedrich Kalkbrenner (1788-1849). 

În privinţa violinei, în primele decenii ale secolului, ultimul reprezentant al 
strălucitei şcoli violonistice italiene, Giovanni Battista Viotti (1752-1824), scrie 
concerte pentru începători şi trece făclia în mâinile reprezentanților şcolii 
franceze: Pierre Rode (1774-1830), Rodolphe Kreutzer (1766-1831) şi a 
fondatorilor şcolii franco-belgiene: Pierre Baillot, Charles de Beriot (1802-1870), 
Henry Vieuxtemps şi amintitului german L. Spohr (1784-1859). 

Cel mai mare nume al artei violonistice din prima jumătate a veacului al 
XIX-lea este Niccolo Paganini (1782-1842). După ce Beethoven a adus la apogeu 
concertul instrumental clasic, dându-i un bogat conținut liric şi dramatic, 
urmaşii săi romantici i-au continuat traseul dramaturgic. Gustul pentru 
melodia caldă, expresivă, patetică, şi succesul de care se bucurau artiştii cu 
mare agilitate tehnică, au adus în circuit un nou gen de concert, acela în care 
pătimaşe melodii alternează cu pasaje de extraordinară virtuozitate tehnică. 
Încântat de melodiile cantabile şi uimit de dibăcia tehnică a virtuozității, 
publicul aclama artiştii care aduceau, pe lângă frumuseţea sonoră, şi momente 
de performanţă sportivă. La fel ca pianiştii Thalberg, Kalkbrenner, Liszt, şi 
Paganini a uimit lumea muzicală prin uluitoarea sa virtuozitate violonistică. 
Melodiile foarte accesibile ale lui Paganini au consistenţă şi vigoare expresivă, 
datorită înrudirii cu melosul italian. Pe lângă cele patru Concerte pentru vioară şi 
orchestră, a scris 24 Capricii, 12 Sonate pentru vioară şi chitară, diferite teme cu 
variațiuni şi cvartete (unul pentru vioară, violă, chitară şi violoncel). 

Concertul pentru vioară şi orchestră nr. 2 în Re major îşi datorează succesul 
finalului, intitulat “Campanella”, după care Liszt realizează o valoroasă 
transcripție pentru pian. Prima parte, concepută în planul clasic al concertului, 
este clădită pe două teme principale, una dinamică, foarte asemănătoare 
temelor din concertele lui Rode sau Viotti, şi alta lirică, între ele derulându-se 
scânteietoare pasaje de virtuozitate. Cu caracter pastoral, mişcarea secundă 
prezintă cantilene expresive, iar finalul voios şi zglobiu reia refrenul viu, ce 
imită clinchetul argintiu al unui clopoțel. Lucrările lui Paganini sunt valoroase, 
întrucât în dificultățile tehnice pe care le pun, au înlesnit dezvoltarea scriiturii 
violonistice moderne. 

Un rol important pentru dezvoltarea tehnicii violoncelului l-au avut 
concertiştii virtuozi: Friedrich Dotzauer (1783-1860), Friedrich Kummer (1797- 
1879), Frangois Servais(1807-1866), August Franchomme (1808-1884), care au 
lăsat concerte, cântate astăzi în şcolile de specialitate. 

Prin pana marilor romantici, concertul nu rămâne numai o piesă de 
virtuozitate sau de şcoală, ci devine operă de mare valoare artistică. Autor a 
numeroase lucrări de pură virtuozitate, ca transcripții, parafraze, teme cu 
variațiuni, Liszt respectă în cele două Concerte pentru pian şi orchestră în Mi 


273 


bemol major şi cel în La major, planul clasic doar în privinţa diviziunii tripartite, 
în rest desfăşurarea muzicală este determinată de fantezia sa bogată. Dense în 
conținut emoțional, concertele sale sunt adevărate poeme cu pian concertant. 
Deşi concepute liber, ele au totuşi unitate de construcție, datorită temelor care 
circulă dintr-o parte în alta, precum şi a procedeului de a construi teme noi din 
motivele anterioare. Avântul, lirismul şi marea varietate de imagini, realizate 
prin teme înrudite între ele, şi mai ales contribuţia solistică a unor instrumente 
acompaniatoare dau farmec concertelor sale. Un Concert patetic pentru două piane 
a fost ulterior transcris de un elev al său pentru pian şi orchestră. 

Mai puțin emfatic decât Liszt în muzica pentru pian solo şi mai coerent în 
dramaturgia muzicală a sonatelor este Chopin. În schimb, în cele două Concerte 
pentru pian şi orchestră în mi minor şi în fa minor orchestraţia este săracă, rolul 
orchestrei fiind limitat la acompaniamentul solistului. Pianului îi conferă toată 
inventivitatea sa genială, îmbinând încântătoare linii melodice cu pasaje de 
frenezie ritmică, de exuberanță tehnică şi momente de intens dramatism. Unii 
cercetători consideră că aceste concerte au unele trăsături apropiate de cele 
mozartiene şi unele influențe din Hummel. 

Spre deosebire de Chopin, Schumann concepe concertul ca o formă 
simfonică în adevăratul sens al cuvântului. Nu numai concepția simfonică 
conferă valoare Concertului său pentru pian şi orchestră în la minor şi Concertului 
pentru violoncel şi orchestră, ci şi calitatea melodică, elocvența expresivă a 
temelor, orchestrația bogată, participarea solistică a instrumentelor şi varietatea 
mişcărilor, toate imprimând un puternic conţinut emoțional inspiratei sale 
muzici. 

Atât de sobru în sonate şi de reținut în cvartet, Mendelssohn dă frâu liber 
unei puternice sensibilități în Concertul pentru violină şi orchestră în mi minor. 
Este prețuit pentru melodismul sincer şi foarte elocvent şi pentru țesătura 
simfonică, pe fondul căreia se derulează partea solistului. Al doilea Concert 
pentru vioară şi orchestră a fost găsit şi interpretat de Yehudi Menuhin. Fără a 
atinge patosul Concertului pentru vioară, cele două Concerte pentru pian şi 
orchestră în sol minor şi în re minor denotă un ales filon emoțional, deosebită 
exuberanţă şi lirism discret. 

Concertul romantic părăseşte ambianța intimă a concertului preclasic, 
adresându-se unui cerc mai larg, fie ca o piesă simfonică cu un dens mesaj 
artistic, fie printr-o strălucitoare virtuozitate. Dezvoltarea tehnicii de 
virtuozitate a trezit gustul pentru performanţe tehnice. Perfecționarea pianului 
şi a tehnicii pianistice a facilitat recitalul. “ Academiile de muzică” (Concertele 
publice) erau alcătuite în trecut din genuri diferite, interpretate de mai mulți 
artişti. Paganini şi Liszt au încetățenit recitalul, dat de un singur interpret cu un 
repertoriu variat, alcătuit din piese de mare expresivitate sau de virtuozitate. 

În prima jumătate a veacului al XIX-lea, în genul instrumental erau foarte 
apreciate temele cu variațiuni, parafrazele, transcripțiile, studiile de virtuozitate şi 
piesele onomatopeice. Variaţiunile polifonice din ciaccona, passacaglia, follia 
preclasică, pe lângă evidenţierea tehnicii de virtuozitate contribuiau şi la 

crearea de noi imagini. Frecvente în sonatele şi în muzica de cameră clasică, 
temele cu variațiuni ale romanticilor nu erau scrise doar pentru satisfacerea 
gustului facil sau pentru etalarea virtuozității. Paganini scrie variațiuni pe 
diferite teme, ca La Streghe (pe o temă de Siissmeyer), pe temele ariilor lui 
Rossini Non piu mesta (din opera Cenuşăreasa), Di tanti palpiti (opera Tancred) sau 
pe teme populare, ca O, mamma (Carnavalul la Veneţia), în care abundă pasajele 
de mare virtuozitate. 

În literatura pentru pian, teme cu variațiuni au scris Schubert, Weber, 
Mendelssohn (Variațiuni serioase), Schumann (realizează pitoreşti variațiuni pe 
literele ABEGG), iar Liszt compune variațiuni pe o temă de Bach, pe La follia în 
Rapsodia spaniolă şi pe secvența Dies irae în Dansul macabru pentru pian şi 
orchestră. Foarte apreciate de publicul din epoca romantică au fost parafrazele, 
fanteziile pe motive din lucrări simfonice sau din opere celebre şi transcripțiile 
de la un instrument la altul, de la orchestră la pian, în care a excelat mai ales Liszt. 

Pentru evidenţierea tehnicii instrumentale a fost creat studiul (étude) de 
virtuozitate, care nu avea exclusiv rolul de valorificare a virtuozității, ci servea 
şi pentru prezentarea diferitelor procedee de expresie. Capriciile de Paganini şi 
Studiile de Liszt sau Chopin pretind o deosebită virtuozitate, deşi nu acesta este 
unicul lor ţel. Printre ele, găsim piese cu procedee onomatopeice, precum 
Clopoțelul - La campanella de Liszt. 

Compozitorii romantici au prețuit mult genul scurt. Dornici de a-şi traduce 
emoțiile, ei au scris piese de mici dimensiuni, a căror elaborare nu pune 
probleme de arhitectonică, ci de expresivitate. Corespondent al liedului, piesa 
instrumentală concisă este de cele mai multe ori o imagine a vieții interioare a 
autorului, o confesiune. Pianul, care permite exprimarea prin complexe 
mijloace armonice şi polifonice, va deveni instrumentul lor preferat. Tematica 
miniaturilor instrumentale este foarte variată, mergând de la confesiunea 
intimă până la exprimarea năzuințelor unui popor sau chiar ale umanității. 
Dacă Reveria de Schumann sau Preludiul nr. 15 de Chopin sunt imagini care 
evocă viața sufletească a autorilor, în schimb Studiul revoluționar de Chopin sau 
Marşul Davidienilor de Schumann ne sugerează atitudinea creatorilor în fața 
dramei poporului polonez, respectiv față de filistinismul artiştilor germani. 

Genul miniatural capătă şi aspecte generalizatoare, evocând trăsăturile 
specifice ale unei anumite epoci, ale anumitor locuri sau popoare. Astfel, 
Valsurile lui Schubert profilează spiritul vienezului din timpul lui Metternich, 
pe când Polonezele lui Chopin evocă pe “vechii polonezi, aşa cum ni-i descriu 
cronicile” după opinia lui Liszt. Meditaţia visătoare din Nocturne, gen introdus 
de J. Field şi dezvoltat de Chopin, este întreruptă adesea de impulsuri ale 
neliniştii sau ale răzvrătirii. Cântecele fără cuvinte de Mendelssohn sunt melodii 
senine, cu simple şi transparente armonii, pe când Impromptus-urile 
(Improvizaţiile), cultivate de Schubert şi Chopin, sunt admirabile schițe 
evocatoare. 

În unele miniaturi, compozitorii abordează descripția: Mendelssohn în 
Cântecul gondolierului venețian, Schumann în Arabesca şi Carnavalul sau Liszt în 

Anii de peregrinări. Momentele muzicale, noveletele, elegia, preludiile, cântecele fără 
cuvinte, scherzo-urile traduc cu plasticitate momente emoționale sau instantanee 
din viața compozitorilor. Şi alte piese ca serenada, barcarola, cântecul de leagăn 
aduc imagini subiective, pe când diferite dansuri: vals, polcă, poloneză, mazurcă 
sunt mici piese lirice, care amintesc uneori de dansuri prin formule ritmice, 
prin măsură sau prin anumite formule din acompaniament. 

Întoarcerea spre trecut a favorizat crearea baladelor şi a rapsodiilor, realizate 
prin desfăşurări rapsodice, dar şi prin ciocniri de teme cu bogate contraste. În 
rapsodii, înlănțuirea motivelor populare poate fi făcută prin simpla succesiune, 
prin pasaje de tranziţii sau prin prelucrarea de motive. Din punct de vedere 
arhitectonic, rapsodia prezintă o libertate a formei, succesiunea motivelor 
populare prezentând o deosebită varietate. 

Imaginile evocatoare ale trecutului eroic sau ale unor întâmplări legendare 
constituie sfera tematică a baladelor. Şi în balade, caracterul epic este realizat 
prin desfăşurări rapsodice, dar şi prin ciocniri tematice, prin contraste şi variate 
prelucrări. Fără a fi o traducere muzicală a unor texte poetice, în baladele lui 
Chopin şi Liszt găsim principiul contrastului bitematic, ca şi prezența 
dezvoltărilor care țin de forma sonată, însă tratarea este atât de liberă încât se 
apropie şi de factura poemului. În aceste lucrări găsim elemente epice, ce 
alternează cu momente lirice sau dramatice. 

Forma cu adevărat liberă, de dimensiuni mai mari, este fantezia. Unele sunt 
fantezii libere, fără nici un fel de sâmbure tematic sau ideatic, altele au ca 
pretext o temă muzicală cunoscută. Liedul Călătorul stă la baza fanteziei cu 
acelaşi nume de Schubert, o temă de Bach este pivotul fanteziei lui Liszt. Altele 
sunt circumscrise de un titlu, precum Kreisleriana şi Carnavalul din Viena de 
Schumann, ceea ce le conferă un caracter programatic. Fantezii pentru pian au 
scris Schubert (şi pentru vioară şi pian), Schumann (pentru clarinet şi pian), iar 
Liszt pentru pian şi orchestră. 

Subiectivismul romantic, ca şi tendința de negare a canoanelor clasice de 
arhitecturare a formelor au dus la predominarea fanteziei în derularea 
discursului muzical şi a coordonării construcției arhitectonice. Prin aceasta, 
capacitatea generalizatoare a muzicii a fost restrânsă, iar înțelegerea a fost 
îngreunată de excesul de particularizare şi de varietate a episoadelor. O sonată 
clasică sintetiza conflictul dramatic în teme lapidare şi realiza desfăşurarea 
conflictului prin elocvente travalii tematice . 

Romanticii au lărgit tiparele clasice până la libera fantezie, care trebuia să 
fie direcționată pentru a înțelege fluxul sonor. Adesea fanteziile romanticilor 
conțin imagini subiective, de aceea literatura oferă muzicii un fir conducător, 
compensând incoerența desfăşurării muzicale, rezultată din inspiraţia liberă. 
Fanteziile poartă în ele imagini disparate şi profund subiective ale 
compozitorului romantic. Contactul cu literatura a dat impuls vital artei 
romantice, operele, poemele simfonice şi simfoniile descriptive având la baza 
lor teme ale marilor opere literare, semnate de Dante, Shakespeare, Hugo, 
Byron, Goethe, Lamartine, Schiller etc. 

În afara operei, creația muzicală romantică a beneficiat de binefăcătoarea 
influență a literaturii în două mari genuri: liedul şi muzica vocal-simfonică. 
Cântecul cu acompaniament nu este o creație specifică romantismului. În 
istoria muzicii, odată cu perfecționarea instrumentelor, melodia vocală este 
însoțită de una sau mai multe linii melodice instrumentale. Chanson, frotolla, 
madrigalul şi liedul din veacurile al XV-lea şi al XVI-lea ne stau mărturie. 
Dezvoltarea tehnicii lăutei şi mai târziu a instrumentelor cu claviatură, ca şi 
constituirea stilului armonic au generat monodia acompaniată. Ariile, 
madrigalele univocale, ariile de curte franceze, cantatele “a una voce” sunt 
cântece cu acompaniament, demonstrând tendința spre simplitate şi 
accesibilitate a compozitorilor din Renaştere şi epoca Barocului. 

Liedul, fomă muzicală de exprimare muzical-poetică, bazată pe cântecul 
popular, îşi are originea în creația compozitorilor Reformei: Joh. Walther, H. L. 
Hassler. Ei au valorificat şi cântecele Minnesănger-ilor germani. Amintim şi 
creațiile compozitorilor hamburghezi din prima jumătate a veacului al XVII-lea: 
Heinrich Albert (1604-1651) şi Adam Krieger (1603-1666), care scriu arii ce 
prefigurează genul romantic al liedului. La sfârşitul secolului al XVIII-lea, paşi 
timizi în cristalizarea genului au făcut K. Ph. Em. Bach, Chr. W. Gluck, Joh. A. 
Hiller, care, inspirându-se din lirica populară şi simplitatea vodevilului francez, 
aduc o creație mai sinceră, deschizând căile liedului şi ale Singspiel-ului. 

Şi marii clasici vienezi contribuie la istoria liedului. Predecesorii imediați ai 
lui Schubert sunt Joh. Peter Schultz (1717-1800, cu colecţia intitulată Lieder im 
Volkston), Joh. Friedrich Reinhardt (1752-1814), care acordă rol activ pianului, şi 
Joh. Rudolf Zumsteeg (1760-1802), care se îndreaptă spre baladă, gen ilustrat mai 
târziu de Karl Lăwe (1796-1869). În epoca romantică, înflorirea liedului, o 
melodie vocală însoțită de un comentariu pianistic, se accentuează datorită 
lirismului romantic care caracteriza poezia vremii, dar şi unei mai puternice 
influenţe a creației populare asupra celei culte. 

Sprijinit pe lirica populară, dar şi pe creaţia artistică a poeților vremii, 
liedul cunoaşte o mare dezvoltare. Schubert, Schumann, Mendelssohn, ca şi K. 
Friedrich Zelter (1750-1832) sunt tributari creației populare. Lieduri în stil 
popular scrie şi C. M. von Weber, utilizând, uneori, ca instrument acompaniator 
chitara. Foarte populare au fost liedurile din ciclul său Liră şi spadă, compuse pe 
versurile tânărului poet Körner, mort în luptele împotriva armatei 
napoleoniene. Cea mai strânsă legătură cu folclorul, mergând până la citat, o 
realizează Friedrich Silcher (1780-1860) în cele 12 caiete, intitulate Colecţie de 
cântece populare germane. Tematica liedurilor, scrise în stil popular, este, 
deobicei, axată pe evocarea naturii şi a dragostei. 

O tematică mai gravă o au liedurile în stilul baladei, în care se evocă trecutul 
sau fantasticul, impunând dimensiuni mai mari şi o factură mai variată. Frazele 
simetrice alternează cu desfăşurări melodice recitativice, iar acompaniamentul 
are, adesea, sensuri descriptive. Regele ielelor de Schubert, Tom poetul de Löwe, 
Cei doi grenadiri de Schumann sunt cele mai reprezentative lucrări în acest gen. 

La unii compozitori, sfera tematică se circumscrie treptat, limitându-se 

idilismului mic burghez şi evocării poeziei vieții de familie. Era efectul modului 
de viață impus germanului şi austriacului de o guvernare silnică, care limita 
viața spirituală la o literatură anostă, la spectacole minore şi la o muzică de facil 
agrement. Factura stilistică a acestor lucrări avea la bază poeziile publicate de 
un ziarist cu pseudonimul Biedermayer, numele lui denumind stilul unei arte 
ce surprindea viaţa din salonul burghez. În genul liedului, reprezentantul 
acestui curent este Robert Franz (1815-1892). 

Dar patosul romantic nu putea fi stăvilit. Mai puţin impetuos în creaţia lui 
Schubert, el se găseşte din plin la Schumann. Clocotul pasiunii şi sentimentele 
puternice, care au dominat viața acestui poet-muzician, sunt expimate cu 
vigoare în ciclurile sale de lied Dragoste şi viață de femeie sau Dragoste de poet. 
Acelaşi cântec pasionat şi dramatic îl vom găsi în liedurile lui Liszt, iar apoi la 
Brahms, Grieg, Reger, Mahler, H. Wolf şi R. Strauss. 

O tematică mai gravă, în care domină tragicul, reflectă depresiunea 
sufletească, provocată de neîmplinirea năzuinţelor artistului romantic. Sunt 
liedurile în care muzicianul îşi cântă propria tragedie. Schubert, Schumann, ca 
şi mai târziu Wolf, şi-au sfârşit viața prematur în condiţii tragice. Călătorul, Fata 
şi moartea, Alter ego, ciclurile Călătorie de iarnă şi Cântecul lebedei, aduc imagini 
ale durerii încercate de veselul Schubert. Am plâns în vis, Nu mă revolt, Vechile 
cântece răutăcioase de Schumann sau Loreley de Liszt conțin cutremurătoare 
accente tragice. 

Liedul german este o fericită sinteză a creației muzicale cu cea poetică a lui 
Goethe, Schiller, Herder, Klopstock sau a romanticilor Heine, Hoffmann, 
Chamisso, Lenau, Uhland, J. P. Richter, Novalis etc. Subiectivismul romantic 
domină genul liedului. Tema naturii, a dragostei, ca şi fantasticul se regăsesc şi 
în creația de lied. La înflorirea liedului a contribuit şi dezvoltarea muzicii de 
pian. Pianul nu va realiza doar un simplu suport sonor, ci va configura imagini 
descriptive sau aluzive în introduceri, interludii sau postludii. 

În Franţa, liedul (denumit melodie) cunoaşte o mare înflorire în a doua 
jumătate a veacului al XIX-lea. În prima jumătate se cultiva cu precădere 
romanța, chansoneta şi nocturna. Romanţa este un cântec simplu, foarte răspândit 
în timpul revoluției, cu note sentimentale sau eroice, visătoare sau grave, 
pasionate sau dramatice. Foarte populare au fost cântecele poetului francez 
Beranger, care a scris versuri pe melodii populare sau pe ariette din operele 
comice, în care se satirizau racilele lumii aristocratice sau burgheze. Pentru 
cântecele Regele Ysetat şi Vechiul drapel, Beranger a fost condamnat la închisoare, 
cântecele sale fiind învățate şi difuzate în adunări secrete. 

În Franța s-a cultivat şi romanţa sentimentală de salon, ce reflectă 
spiritualitatea  Restauraţiei. După năruirea tronului soțului său, regina 
Hortensia, fiica vitregă a lui Napoleon (soția lui Louis Bonaparte, devenit rege 
al Olandei), a compus romanțe, apreciate la vremea lor. Romante celebre ale 
epocii aparțin lui Auber, Boieldieu, Halévy şi Clapisson. În prima jumătate a 
secolului, precursorii liedului francez sunt Berlioz şi Francois Monpou (1804- 
1841). Alături de emfatice lucrări dramatice şi creaţii simfonice descriptive, 

Berlioz scrie ciclul de Melodies, în care pianul are un rol activ în configurarea 
imaginilor, spre deosebire de acompaniamentul simplist al contemporanilor 
săi. Cunoscuta Pariziana (atribuită lui Auber) este, de fapt, un cântec german 
adaptat, care răsuna ca îndemn revoluționar în iulie 1830. 

În Italia, multe din ariile, canzonetele sau romanțele, scrise pentru teatrul 
muzical, au circulat în muzica vocală, devenind foarte populare datorită 
simplităţii şi melodicității cântecului popular. Giuseppe Mercadante (1795-1870) 
şi Luigi Gordigiani (1806-1860), supranumit “Schubertul Italiei”, au cultivat 
genul lied. În istoria liedului din prima jumătate a veacului, Anglia este 
prezentă cu lucrările lui Henry Bishop (1788-1855). 

În Rusia, creația de lied ia o mare dezvoltare odată cu înflorirea şcolii 
naționale ruse, care va juca un rol deosebit în cultura muzicală europeană din 
veacul al XIX-lea. Pătrunderea cântecului popular rus în creația de operă şi 
crearea operei naționale s-a efectuat simultan cu dezvoltarea liedului. Prin 
bogăţia sa ritmico-melodică şi prin conținutul emoțional puternic, cântecul 
popular rus a influențat pe compozitorii ruşi, care au găsit în el un important 
izvor de inspiraţie. Colecţia de “Cântece populare” (în care găsim şi cântece 
ţigăneşti) a lui Ivan Praci (mort în 1818), apărută în 1806, a trezit un interes nu 
numai în Rusia, ci şi peste hotare. Şi cântecul țigănesc s-a bucurat de mare 
preţuire. În climatul romantic al Rusiei, cântecul țigănesc avea o deosebită 
valoare, căci reprezenta expresia liberă a sentimentelor. Şi intonaţiile acestui 
cântec i-au inspirat pe muzicieni. 

În prima jumătate a veacului al XIX-lea, foarte frecvent era şi cântecul eroic 
despre anul 1812. Războiul dus de poporul rus împotriva armatei napoleoniene 
invadatoare, a lăsat urme adânci în cântece, reînviindu-se lirica vechilor bîline. 
Cel mai important izvor al ruşilor este romanta lirică sentimentală, gen în care a 
scris Nikolai Titov (1798-1843), supranumit "bunicul romanței ruse”. În 
romanța sentimentală rusă găsim influența cântecului popular rus, dar şi a 
dansurilor europene - valsul vienez sau bolero-ul spaniol. 

În istoria muzicii ruse din prima jumătate a veacului al XIX-lea, Mihail 
Ivanovici Glinka (1804-1857), Alexandr Dargomijski (1813-1869), Alexandr 
Varlamov, Alexei Verstovski (1799-1862), Arnold Aliabiev (1787-1851) au 
cultivat romanța în prima jumătate a veacului. Deşi erau legați de romanța 
sentimentală, ei abordează în balade subiecte care reflectă nu numai propria lor 
suferință, ci şi durerile semenilor. În romanțele lui Glinka întâlnim o amplă 
gradaţie a stărilor sufleteşti, de la reveria elegiacă la zguduitoare stări 
emoționale, dar şi evocări ale diferitelor personaje sau imagini de gen. 
Începând cu Nu mă ispiti şi până la ciclul Rămas bun Petersburgului, romanţele 
sale evocă cele mai diferite imagini, străbătute de un puternic realism. Scrie şi 
lieduri, pe versurile lui Puşkin, Mi-aduc aminte clipa minunată, Zefirul, Unde e 
trandafirul, ce sunt capodopere ale genului. 

În Spania, valorificarea artei populare de către romantici nu a dus la 
dezvoltarea liedului, în schimb formulele ritmico-melodice ale dansului spaniol 
au îmbogăţit patrimoniul muzicii vocale şi instrumentale universale. Muzica 

vocală de cameră apare sub forma unor cântece, care împrumută ritmul 
dansurilor populare - fandango, jacaras, seguidilla. Pedro Albeniz şi Sebastian 
Iradier au scris cântece în aceste genuri. Foarte popular a fost bolero-ul, dans 
inventat de Sebastian Carezo, care a utilizat şi ritmul seguidillei. B. Carnicer, ]. 
Gomis, Fernando Sors şi B. Saldoni scriu numeroase bolero-uri, contribuind şi la 
înflorirea muzicii dramatice a zarzuelei. Cântecul liric propriu-zis (apropiat de 
lied) este reprezentat de Mariano Rodriguez. Acompaniamentul cântecelor 
spaniole se făcea la pian sau chitară, instrument preferat de mulți virtuozi 
spanioli. 

Cunoscând o mare strălucire în veacul al XVIII-lea, creația vocal-simfonică 
ocupă un rol mai puțin important în prima jumătate a veacului al XIX-lea. Cu 
excepția oratoriului Damnațiunea lui Faust de Berlioz, oratoriile Paradis şi Peri şi 
Pelerinajul trandafirului de Schumann, Deşertul de Felicien David nu s-au impus 
în literatura vremii. Muzica religioasă prezintă note emfatice (Reguiemul, 
Copilăria lui lisus Christos de Berlioz, şi oratoriile Sfânta Elisabeta, Christos de 
Liszt), un caracter sobru (Paulus şi Elias, de Mendelssohn) sau strălucirea 
melodică a operei italiene (Stabat Mater, Missa Solemnis de Rossini). Tradiţia 
polifoniei grandioase din epoca preclasică este continuată de Cherubini şi 
Lesueur. Un remarcabil dramatism conţin oratoriile lui K.Lowe. 

În prima jumătate a veacului al XIX-lea, opera cunoaşte o dezvoltare 
impetuoasă, datorită abordării unor subiecte din literatura universală şi, mai 
ales, grație dezvoltării muzicii instrumentale, orchestra având un rol dominant 
în dramaturgia muzicală. În secolul precedent, opera seria era doar o artă de 
agrement şi un prilej de desfătare pentru aristocrați. Ea a primit lovituri 
puternice din partea operei bufe, comice, ballad-operei, Singspiel-ului, cu 
subiecte realiste şi simplitatea populară a facturii muzicale. Drama eroică a lui 
Gluck, operele mozartiene şi unica operă a lui Beethoven vor clătina 
atotputernicia ” operei concert” a italienilor. 

Italia, patria operei, va păstra încă trăsături ale operei clasice. Secolul al 
XIX-lea va aduce o nouă strălucire operei italiene, dar concomitent se vor 
ridica, în alte părți ale Europei, diferite şcoli, care vor impune alte modalități de 
realizare ale dramei muzicale. Dacă în privința genului sonato-simfonic, în 
prima jumătate a veacului al XIX-lea se conturează clar două tendințe 
contradictorii, un epigonism clasicizant şi un avânt romantic înnoitor, dacă în 
privința liedului această epocă înseamnă înflorirea acestui gen, în special al 
liedului german, în privința muzicii de operă se încrucişează tendinţe 
numeroase şi diverse. 

Compozitorii italieni sunt continuatori ai strălucitei şcoli clasice de operă. 
Ei au fost credincioşi acestei estetici prin respectul primatului melodiei în 
dramaturigia muzicală, a cultului frumuseţii cântului şi prin valorificarea 
virtuozității vocale. Seduşi de curentul romantic, ei au acccentuat patetismul în 
opera seria şi au adus multă poezie în momentele lirice din operele lor bufe. 
Fluența melodică, ritmul alert şi cantabilitatea muzicii lor atrage şi astăzi 
publicul, deşi muzica lor nu prezintă sondări adânci. 

Dezvoltând tehnica vocală în creaţia sa, Vincenzo Bellini (1801-1835), care a 
urmat Conservatorul din Napoli, s-a impus prin excelență ca un melodist, 
acompaniamentele sale din operele Montecchi şi Capuletti (1830), Somnambula 
(1831), Norma (1831) Puritanii (1835), fiind simplificate până la o vădită 
inexpresivitate. După ce onorează invitația de a dirija la Londra, primeşte o 
comandă de la “Teatrul italian” din Paris, unde se stabileşte în anul 1833. Aici 
intră în contact cu Rossini, Chopin, Liszt, Cherubini şi alți artişti remarcabili. 
Tot aici i se reprezintă în anul 1835 opera Puritanii care cunoaşte un mare 
succes, având în distribuţie pe străluciții cântăreți Giuletta Grisi, Rubini, 
Tamburini, Lablache. 

Gaetano Donizetti (1797-1848), absolvent al Conservatorului din Bologna, 
conferă desfăşurării muzicale o factură mai îngrijită, dar fluxul său melodic este 
mai puţin abundent ca la Bellini. După Ana Bolena (1831) şi Lucrezia Borgia 
(1833), scrie opera sa de căpetenie Lucia di Lamermoor (1835). Fiindu-i oprită 
opera Polyeucte de cenzura italiană, Donizetti pleacă la Paris, unde scrie 
melodrama Favorita (1840), opera comică Fiica regimentului (1841), opera “seria” 
Linda de Chamonix (1842), foarte cunoscute în viața muzicală franceză a 
secolului. El a rămas în repertoriile teatrelor lirice cu opera comică Elixirul 
dragostei (1832) şi, mai ales, cu singura operă bufă Don Pasquale (1843). Bellini şi 
Donizetti se menţin şi astăzi datorită inventivității melodice şi prin frumusețea 
expresivă a ariilor, care pun în valoare sensibilitatea şi virtuozitatea vocală a 
cântăreților. Profesorul lui Donizetti, Simon Mayr, care a scris şi el 70 de opere, 
a alcătuit desfăşurările muzicale după rețete dramatice stereotipe. 

În prima jumătate a secolului, opera se afla într-o perioadă confuză. 
Giovanni Paccini (1796-1867) şi Giuseppe Mercadante (1797-1870) nu reuşesc să 
țină opera seria la nivelul succeselor anterioare. Strălucirea operei italiene de 
altădată este reeditată un timp de marile succese obținute de Gioacchino 
Rossini (1792-1868), care şi-a făcut studiile muzicale la Bologna. Creaţia sa 
muzicală reia strălucirea operei bufe, care la sfârşitul veacului al XVIII-lea 
încetase a mai obține sufragii, de când Paisiello şi Cimarosa se retrăseseră. Până 
la vârsta de 21 de ani, el compusese deja opere de diferite genuri, opere seria - 
Tancred (1813), Elisabeta, regina Angliei (1815), Aurelian (1815), Italianca în Alger, 
Othello (1816), Armida (1817) - şi bufe - Coțofana hoață (1817), Cenuşăreasa (1817) 
- cunoscute în principalele centre muzicale italiene Unele opere seria sunt 
strâns legate de mişcarea de eliberare națională a poporului italian. Ascultând 
Ruga poporului din opera sa Moise, lui Balzac i se părea că “asistă la eliberarea 
Italiei”. Rossini dă o viață nouă atât operei seria cât şi celei bufe, descătuşându- 
le de procedeele clasice artificiale. 

Genul buf, ilustrat în secolul trecut de Pergolesi, Paisiello, Cimarosa, 
ajunge cu Bărbierul din Sevilla (1816) la apogeu prin această spirituală şi plină de 
vervă lucrare. Vitalitatea muzicii rossiniene rezultă din ritmica simplă dar 
alertă, din melodica fluentă şi deosebit de grăitoare, deşi uneori cu ornamente 
vocale. Liniile melodice au adesea contur instrumental, bogate acrobaţii vocale 
şi pasaje de agilitate vocală. Dinamismul, caracterizat prin renumitele 

“crescendi rossiniene”, ca şi coloritul instrumental variat al orchestrei, asigură 
operelor sale un succes necontestat. Însuşi Beethoven, pe care Rossini l-a vizitat 
cu prilejul şederii sale la Viena, a remarcat măiestria sa componistică în genul 
buf, sfătuindu-l să nu scrie decât asemenea lucrări. 

Şi operele sale seria Otello, Semiramida (1823) au aceleaşi calități melodice 
excepționale. Trăind într-o epocă în care instrumentele se perfecționaseră, 
Rossini a conferit orchestrei roluri descriptive, realizând reuşite picturi sonore. 
Cu opera Bărbierul din Sevilla, începe epoca de supremație a lui Rossini în 
Europa. La Paris, unde a condus “Teatrul italian” (1824), el şi-a reprezentat 
operele scrise anterior, dar sub influența vieții artistice franceze reface opera 
Mohamed (reprezentând-o sub numele Asediul Corintului) şi opera Moise în Egipt, 
căreia îi dă titlul de Moise. 

La Paris, cu opera sa Wilhelm Tell (1829) Rossini contribuie la crearea 
“grand-operei” franceze, gen ilustrat, apoi, de Giacono Meyerbeer. După 
această operă, Rossini renunţă la creația dramatică, mulțumindu-se să asiste la 
succesul mereu crescând al Bărbierului şi la declinul operei “seria”. În ultimii 
ani ai vieţii, el a compus numeroase piese vocale de cameră, un Stabat Mater şi 
valoroasa Mica Missă Solemnis. Împreună cu Donizetti, Rossini se menține şi 
astăzi în repertoriile teatrelor lirice datorită bogatei fantezii creatoare, a 
structurii melodice suple şi vivacităţii ritmice, precum şi prin ingenioase 
valorificări ale expresivității şi virtuozității vocale. O simfonie şi mai multe 
cvartete, alcătuiesc creaţia sa instrumentală, în care regăsim strălucirea ritmică 
şi patosul melodic, caracteristice muzicii sale de operă. 

La compozitorii italieni orchestra este doar o “mare chitară”, care 
acompaniază fidel linia vocală. Fervoarea dramaturgică rezultă din acuitatea 
conflictelor şi din exacerbarea stărilor afective. Ei menţin vechea tradiție a 
operei italiene, al cărei succes se întemeiază în primul rând pe hedonismul 
melodic şi pe virtuozitatea tehnică. Dramatismul muzical este realizat exclusiv 
cu ajutorul elementului melodic, acompaniamentul fiind simplificat şi uneori 
inexpresiv. Curând însă, un nou nume, G. Verdi, va aduce o temperare a 
virtuozității şi va îmbogăţi dramaturgia cu strălucitoare pagini corale, arii şi 
pagini orchestrale, ceea ce va duce la o plenară expresie muzicală, tipică operei 
italiene. Expresivitatea acesteia se va datora şi elementelor de realism, care 
pregătesc verismul de la finele secolului. Cu Nabucco, Bătălia de la Legnano, 
Lombarzii, Luisa Miller, Verdi conferă operelor sale un caracter combativ, 
devenind un simbol al luptei pentru unitatea Italiei. 

Încă din secolul trecut, cei trei italieni stabiliți la Paris - Ferdinand Paër 
(1771-1839), Gasparo Spontini şi bătrânul Luigi Cherubini - au scris opere în 
tradiția lui Gluck, tradiție continuată în țările germane de către Sacchini şi 
Salieri. 

În Franța, genul eroic din timpul revoluţiei este reluat în opera salvării, în 
care personajele luptă pentru salvarea unor dârzi şi neînfricați eroi. Andre 
Ernest Gretry (cu Richard inimă de Leu) şi Luigi Cherubini (cu Sacagiul), Gasparo 
Spontini (1774-1851), Ferd. Paër au ilustrat acest gen. 

La Paris ia avânt şi opera comică, prin Gretry (1742-1843), Francois 
Boieldieu (1778-1833), Adolph Adam (1813-1856), Louis Harold (1791-1833), 
care păstrează caracterul realist şi simplitatea limbajului muzical, dar alunecă 
spre facil şi spre o muzică de încântare sonoră. Opera “seria”, continuată de 
Spontini, tinde către spectaculos, emfază şi acțiune complexă, în pofida 
tematicii convenţionale. 

Franţa îşi va orienta creația de operă pe făgaşul sintezei dintre opera 
comică şi tragedia lirică, creându-se genul opulent şi spectaculos al grand-operei. 
Tematica ei istorică era pretext pentru desfăşurări scenice grandioase cu 
tablouri variate şi pentru o muzică de pitoresc exterior. Cu Fernando Cortez de 
Gasparo Spontini, cu Wilhelm Tell de Rossini şi Fra Diavolo, Muta di Portici de 
Daniel Fr. Auber (1782-1871) genul se impune în viața artistică pariziană. 
Jacques Fromental Halevy (1799-1862) cu Ebreea şi, mai ales, Giacomo 
Meyerbeer (1791-1864) cu Profetul, Hughenoţii, Africana şi Robert diavolul 
consacră genul. Cu toate că la Meyerbeer dramaturgia muzicală este cu totul 
exterioară, nu i se poate nega abilitatea omului de teatru. Deşi a criticat violent 
pe Meyerbeer, Wagner îi este tributar în operele de tinerețe, mai ales în Rienzi şi 
chiar în cele de maturitate. Atunci când mânuieşte mase pe scenă şi când 
apelează la artificii teatrale, se simte că în tinerețe Wagner admirase pe 
Meyerbeer. 

În viața de operă a Parisului s-a resimțit sensibil influența unui nou gen de 
operă romantică, opera fantastică germană, care valorifica din plin cântecul 
popular. Tema de basm servea ca simbol pentru a evoca problematica 
contemporană sau pentru a reprezenta fuga din real a artistului romantic. 
Curentul romantic, axat pe creația populară germană, favorizează acest nou 
gen de operă, căci răspunde cerințelor spirituale ale vremii. 

La finele veacului al XVIII-lea, infructuoasele încercări de operă 
romantică germană axată pe basm ale lui Reinchardt (Hänsel şi Gretchen), 
Wranitzki (Oberon) şi Kauer (Femeiuştele Dunării), îşi găsesc făuritorul în Carl 
Maria von Weber. Creaţia sa de operă este o fericită sinteză a melodismului 
italian cu factura mai sobră şi ordonată, dar nu mai puţin poetică a cântecului 
popular german. În lupta dusă de intelectualitatea germană pentru 
valorificarea artei populare, Weber are un rol important în crearea operei 
naționale, menită a contrabalansa influența puternică a operei italiene şi franceze. 

Născut la Eutin (Holstein), în anul 1786, fiul unei cântărețe şi al unui 
impresar şi amator de muzică, Weber a cunoscut de mic viața ambulantă a 
artistului. Înclinat spre pictură şi muzică, copilul Weber n-a avut parte de o 
instrucție muzicală susținută, datorită deselor schimbări de domiciliu. Aflat la 
Salzburg în 1789, ia lecţii cu Michael Haydn şi, de timpuriu, începe să 
compună. Adolescent fiind, în timpul peregrinărilor el se producea ca pianist şi 
cântăreț. Concomitent compune mici Singspieluri - Silvana, Peter Schmoll, Abu 
Hassan (1811) - şi numeroase piese pentru pian sau voce şi pian. Între profesorii 
săi ocazionali s-a numărat şi abatele Vogler (elev al lui Padre Martini din 
Bologna), care l-a supus unui studiu metodic şi i-a recomandat analiza 

minuțioasă a creaţiilor marilor compozitori. Tot el i-a transmis şi dragostea 
pentru muzica populară. 

În anul 1804, el a obţinut postul de dirijor al Teatrului din Breslau (azi 
Wroclaw), unde exigenta şi inovațiile sale au provocat nemulțumiri, încât a fost 
silit să plece. După un timp petrecut la Karlsruhe, îl găsim la Stuttgart, unde, 
trăind într-un mediu artistic elevat, a adâncit problemele artei, contactul cu L. 
Spohr sporindu-i exigența artistică. Începând cu anul 1810, activează în diferite 
centre ale țărilor germane. La Darmstadt creează "Societatea armonică”, menită 
să promoveze arta germană şi ideile estetice înaintate. Se dedică şi culegerii de 
folclor şi se remarcă ca pianist concertist şi compozitor. 

Aderând la puternica mişcare de eliberare națională, Weber scrie lieduri pe 
textele poetului patriot Theodor Körner, mort în războiul dus împotriva lui 
Napoleon. Cântecele acestuia, grupate în ciclul Lira şi spada au devenit, 
împreună cu muzica lui Weber, foarte populare. În anii şederii la Praga (1813- 
1816), începe epoca de maturitate creatoare. Acum scrie Sonatele pentru pian, 
Invitaţie la vals, două Concerte pentru clarinet şi orchestră şi Konzertstiick pentru 
pian şi orchestră. În ultimii zece ani ai vieţii (între 1817-1826) activează la 
Dresda şi scrie operele sale de căpetenie: Freischiitz, Euryanthe şi Oberon. 

Căutându-şi subiectele în temele unui romantism cavaleresc, feeric sau 
popular, el va da operei germane o mare diversitate de expresie şi va conferi 
genului o adâncită dramaturgie muzicală, prin folosirea potenţelor expresive 
ale orchestrei. Operele sale surprind trei aspecte esenţiale ale artei romantice. 
Împleteşte scene reale din viaţa cotidiană a țăranilor cu elemente fantastice de 
basm popular în Freischiitz, opera fiind marcată de viziunea romantică asupra 
naturii. Acțiunea se desfăşoară în mijlocul naturii, al cărei curs este determinat 
uneori de forțe supranaturale sau demonice. Weber face apel la cântecul 
popular german, al cărui sens pitoresc este amplificat şi de un variat colorit 
orchestral. Reprezentată şi la Berlin, unde dominau operele fastuoase ale lui 
Spontini, a înfruntat cu succes şi operele de largă popularitate ale lui Rossini, 
dar mai ales rezistența din partea cercurilor aristocrației cosmopolite. 

Pentru “Teatrul de Operă” din Viena a scris la comanda directorului 
acestui teatru, Barbaja (impresarul lui Rossini), opera Euryanthe (1823) cu 
subiect cavaleresc în genul “grand-operei”, iar pentru teatrul londonez “Covent 
Garden” opera-feerie Oberon, pe care o va reprezenta în capitala engleză în anul 
1826. În urma epuizării fizice, cauzată de o viaţă de continuu zbucium, ros fiind 
de tuberculoză, Weber moare la Londra în anul 1826. 

Monumentala sa operă eroică, Euryanthe are o acțiune neverosimilă şi 
insuficiențe dramatice. Pitorescul orchestrației, patosul melodic şi, mai ales, 
reuşita Uvertură constituie un început de drum pentru opera romantică, având 
ca temă viața cavalerilor medievali, ilustrată apoi de Wagner în Lohengrin, 
Tannhäuser şi Parsifal. 

Pe un libret alcătuit după Visul unei nopți de vară de Shakespeare şi Furtuna 
de Wieland, în opera Oberon abordează fantasticul basmului. Muzica operei 
încântă prin pitorescul fantastic şi prin imaginile de un autentic realism. 

Zugrăvirea fantasticului va fi reluat apoi de Berlioz şi Wagner şi redat cu 
ajutorul pitorescului orchestral. Melodia largă, expresivă şi accesibilă, ritmica 
sugestivă, noi țesături armonice şi instrumentația foarte colorată servesc 
inspiratului Weber să contureze imagini grăitoare. Anumite procedee, ca 
descripția muzicală a orchestrei şi tehnica laitmotivului, vor fi folosite pe larg 
de urmaşii săi romantici, prin excelență Wagner, care va făuri opera națională 
germană şi va contribui la îmbogățirea expresiei muzicale printr-o perfecționată 
şi nuanţată paletă orchestrală. 

Printre compozitorii care au statornicit stilul operei romantice germane îl 
amintim pe Ernst Theodor Amadeus Hoffmann (1776-1822), poet romantic ale 
cărui creaţii fantastice sunt tipice pentru literatura vremii. Silit să demisioneze 
din posturile de judecător, pe care le-a deţinut sporadic, el şi-a câştigat 
existența prin muzică ocupând postul de dirijor de operă (la Dresda, Leipzig, 
Bamberg), dând lecții de muzică, compunând şi scriind articole fanteziste în 
“Allgemeine  Musikalische-Zeitung”, articole semnate cu pseudonimul 
“capelmaistrul Kreisler”. Kreisler este eroul unor povestiri fantastice, care l-a 
inspirat pe Schumann în miniaturile fanteziste intitulate Kreisleriana. Opera 
Undina a lui Hoffmann, ca şi cele zece opere scrise de Ludwig Spohr, sunt 
contribuții în genul dramatic german. 

Succesorii lui Weber sunt Heinrich Marschner (1795-1861), care tinde spre o 
expresivitate mai dură în scenele de groază sau spre exacerbate stări sufleteşti 
în Vampirul, Ivanhoe, Lemplierul şi Evreica, Hans Heiling, şi Albert Lortzing (1801- 
1851). În Țar şi teslar, Lortzing tratează o temă istorico-legendară, iar imagini ale 
vieții medievale străbat opera Armurierul. Opera sa Undina (după o legenda 
fantastică), unde alternează realismul vieții cu fantasticul basmului, 
prefigurează creația wagneriană care, în prima jumătate a veacului al XIX-lea, 
cu Zâna, Rienzi şi cu cele trei lucrări - Tannhäuser, Olandezul, Lohengrin - îşi va 
defini stilul, aducând o transformare epocală genului dramatic romantic. 

Cu Otto Nicolai (1810-1849), a cărui operă comică Nevestele vesele din 
Windsor a rămas în repertoriul actual şi cu Friedrich Flotow (1812-1883), 
cunoscut astăzi datorită operei Martha, se încheie seria compozitorilor 
romantici, care duc mai departe opera creată de Weber. 

În Rusia, unde şcoala națională se înfiripase datorită lui Glinka şi 
Dargomijski, genul operei a configurat trăsături fundamentale ale acestei şcoli: 
sprijinirea pe elemente populare şi subiecte naționale, prezente în opera istorică 
Ivan Susanin şi operele basm Ruslan şi Ludmila de Glinka şi Rusalka de 
Dargomijski. 

Ajuns la apogeu la mijlocul secolului al XIX-lea, curentul romantismului 
muzical se va confrunta cu reacțiile fireşti ale neoclasicismului lui Brahms şi 
Franck, postromantismului german şi rus, cu reprezentanţii şcolilor muzicale 
naționale, cu verismul italian, dar şi cu tendinţe academiste şi eclectice, fără a putea 
stăvili dezvoltarea curentelor aristice de la finele şi începutul secolului următor. 

Cultura muzicală românească în prima jumătate a secolului al XIX-lea 


În veacul al XIX-lea, Țările Române cunosc o perioadă de renaştere 
națională şi culturală, mai ales după Revoluţia lui Tudor cînd fanarioții au fost 
înlocuiți cu domnitori pământeni, care vor impulsiona ampla noastră 
deschidere spre Occident. După Revoluţia lui Tudor, ce marchează începutul 
epocii moderne din istoria noastră, se construiesc multe clădiri publice, şcoli, 
teatre, spitale şi parcuri mari (Cişmigiu, Herăstrău, Copou, Grădina publică din 
Cluj, Parcul Arinilor din Sibiu, Parcul Bibescu din Craiova), unde cântau 
tarafuri şi fanfare. 

Deşi înfrântă, Revoluţia de la 1848 a fost o reuşită, întrucât unul dintre 
dezideratele ei se va împlini în anul 1859 prin unirea celor două Principate, 
realizându-se astfel statul român modern. Procesul integrării culturii noastre în 
aria culturală occidentală, pornit de la sfârşitul veacului trecut, se intensifică în 
secolul al XIX-lea. Este perioada de geneză a limbii literare române prin presă 
(Curierul românesc, Bucureşti, Albina românească, laşi, 1829, Gazeta Transilvaniei, 
Braşov,1838), şcoli şi teatre, promotorii noii culturi fiind Gh.Asachi, Heliade 
Rădulescu, V. Alecsandri, M. Kogălniceanu, C. Negruzzi, N. Filimon, D. 
Bolintineanu, C. Bolliac ş.a. 

În prima jumătate a veacului, cultura noastră muzicală cunoaşte 
remarcabile prefaceri. Se extinde influența artei apusene în domeniul 
învățământului, vieții de concert, spectacolelor teatrale însoțite de muzică şi se 
făuresc primele creații româneşti de tip european. Numeroşi călători străini au 
remarcat aceste importante transformări. Astfel, în anul 1810, prințul de Ligne 
constata preluarea modei şi a obiceurilor apusene, arătând că doamnele 
moldovene şi muntene adoptaseră costumul european şi învățau dansurile din 
salonul apusean, în dauna celor naționale. Şi contele Lagarde, la un bal dat la 
palatul lui Caragea Vodă în 1813, a fost uimit cât de bine se dansa contradansul 
englez, cadrilul francez, valsul german, mazurca, poloneza ş.a., toate cu 
acompaniament instrumental. 

Pe lângă schimbările din structura social-politică, Revoluţia lui Tudor 
Vladimirescu va stimula şi înnoiri culturale. Tinerii pleacă la studii în centrele 
europene, educaţia desprinzându-se treptat de fondul religios tradițional. În 
cadrul vestitei “Şcoli Ardelene”, teatrul şi muzica au ocupat un important loc, 
iar ideile de continuitate, latinitate şi de unitate a poporului nostru, promovate 
de fruntaşii ardeleni, vor impulsiona cercetarea rădăcinilor străvechi ale 
folclorului nostru. În Dacia literară (1840), adevărat manifest romantic, M. 
Kogălniceanu cerea creatorilor abordarea subiectelor istorice, redarea obiceiurilor, 
a datinilor şi a realităților româneşti, precum şi cultivarea creației populare. 


286 


Prima jumătate a veacului al XIX-lea este epoca în care se constituie cultură 
românească muzicală în spirit vest-european. După o lungă şi tiranică 
dominare a artei orientale, primele încercări sunt timide, ele reflectă însă nevoia 
artiştilor de a asimila cultura occidentală şi de a afirma specificul național. 
Procesul s-a desfăşurat în condiţii politice foarte grele, căci suzeranitatea 
otomană, domnitorii fanarioți, ocupațiile ruseşti şi austriece şi-au pus amprenta 
asupra repertoriului muzical laic, vehiculat adesea de lăutari. Ei au îmbinat 
toate aceste influențe, menținând destul de manifest notele româneşti. 

Legăturile culturale cu Occidentul au generat noi aspecte în muzica 
românească. Vizita unor remarcabili muzicieni concertişti şi turneele unor 
ansambluri de operă, unele organizând chiar stagiuni întregi de operă, au creat 
dorinţa de a împleti limbajul muzical european cu practica muzicală autohtonă. 
Odată cu preluarea primelor genuri corale, a romanței sau a diferitelor dansuri 
moderne, s-au creat în forma miniaturilor pentru pian unele lucrări strâns 
legate de practica populară lăutărească, puritatea stilistică suferind datorită 
amestecului de formule muzicale eterogene. Domnitorii fanarioți au fost mai 
puțin receptivi la noile tendințe muzicale, în schimb Gheorghe Bibescu în 
Muntenia, Mihail Sturza şi Gr. Al. Ghica în Moldova au impulsionat viața de 
salon de la curte şi au subvenționat trupele de operă străine. Cu aceste 
ansambluri au venit mulți muzicieni, dintre care unii s-au stabilit la noi şi au 
contribuit la valorificarea folclorului, pe care l-au cunoscut de la lăutari. 

La început de veac apar numeroase societăți culturale, în care se înfiripă 
primele mlădiţe ale învățământului muzical. După ce la Cluj (1818) şi la Satu- 
Mare (1820) apare câte o “Societate muzicală”, la Bucureşti Heliade Rădulescu 
şi Ion Câmpineanu înființează Societatea Filarmonică (1833) pentru a promova 
limba română, învățământul vocal şi instrumental, şi pentru a crea un teatru 
național. Pe lângă societate s-a deschis o “Şcoală de Muzică vocală şi 
instrumentală”, condusă de loan Andrei Wachman (avându-i ca profesori pe L. 
Wiest, P. Ferlendis, Spohr), care a organizat reprezentări de teatru şi muzică. În 
anul 1835, elevii acestei şcoli prezintă vodevilul Triumful amorului de Wachman, 
dar şi prima operă în limba română, Semiramida de Rossini (doar fragmente), în 
anul 1836. 

Acelaşi țel nobil l-a avut şi Conservatorul Filarmonic-Dramatic de la laşi, 
întemeiat de Şt. Catargi, Gh. Asachi şi V. Alecsandri-tatăl, în 1836. Elevii şcolii 
vor susține diferite spectacole de teatru cu muzică. Din pastorala Serbarea 
păstorilor moldoveni de Gh. Asachi, spectacol de cântece şi dansuri, interpretat 
de elevii Conservatorului, ni s-au păstrat Balada şi Cantata Cortul de Elena 
Asachi-Teyber, în care încearcă să valorifice primele motive româneşti în 
formulări muzicale de tip european. Ne-a rămas şi vodevilul Contrabandul, scris 
de această primă compozitoare. Primul spectacol de operă în limba română de 
la laşi a fost opera Norma de Bellini (1838), realizat tot de elevii acestei şcoli. 
Spectacolele acestor elevi au făcut concurenţă trupelor de operă ale străinilor, 
preferate de cercurile conducătoare, care, manifestând dispreț față de producțiile 
artistice româneşti, au dispus închiderea şcolilor din laşi şi Bucureşti. 

În Transilvania, acest fenomen era înlesnit de contactul direct cu muzica 
apuseană, mijlocit de nobilimea maghiară şi cea săsească, precum şi de biserica 
catolică şi protestantă. Şi în Transilvania apar şcoli de muzică în marile oraşe: la 
Cluj în 1819 (transformată în Conservator în 1825), la Sibiu în 1832, la Braşov şi 
la Arad în 1834, iar la Timişoara în 1845, ele având un rol însemnat în 
impulsionarea vieții artistice. lau ființă şi primele formaţii corale la Oradea (în 
1824), la Sibiu (”Hermania” în 1839), la Lugoj (1840) şi la Chizătău (în 1840), 
aceasta din urmă fiind primul cor sătesc axat pe valorificarea folclorului nostru. 
În anul 1829, la “Gimnaziul Vasilian” din laşi, clasa de muzică vocală o deținea 
harpistul Paulicek, care a organizat primul cor cu elevii şcolii, pentru a cânta cu 
el la diferite sărbători. În 1831, formaţia sa va interpreta un cor din opera Moise 
de Rossini. Cu un an înainte, în Banat Eftimie Murgu (1803-1870) a publicat 
cinci Melodii populare (1830), în notație occidentală, cu acompaniament simplu 
de pian, aduse ca argument în sprijinul romanității noastre. 

Interesul pentru învățământul muzical creşte mereu. În 1834, 
Arhimandritul Visarion conduce Horul Ştabului Oştirii, transformat în 
“ Aşezământ coral”. Din inițiativa domnitorului Gheorghe Bibescu, acest cor va 
cânta la Biserica domnească de la Curtea Veche. Treptat se introduce şi muzica 
instrumentală, iar după 1860 aşezământul devine “Şcoală de bel-canto”, unde 
se va studia pianul, vioara, violoncelul şi contrabasul. Din 1860 a funcționat 
“Şcoala de Muzică şi Declamaţiune”, pentru ca în urma Decretului din 1864 al 
domnitorului Al. I. Cuza să ia ființă “Conservatorul de Muzică şi 
Declamațiune”, cu cele două şcoli de la laşi şi Bucureşti. Această instituție 
artistică era menită a forma interpreți români în muzica bisericească, 
instrumentală, vocală şi în arta dramatică. 

La începutul veacului, se răspândeşte mult gustul pentru muzica 
apuseană, care va fi cultivată nu numai în salonul boierilor, ci şi în casele 
negustorilor înstăriți. Se extinde învățământul muzical prin înmulțirea 
numărului profesorilor şi a pensioanelor particulare, unde se preda şi muzica 
de tip apusean. La început, asimilarea muzicii apusene înclină mai mult spre 
muzica instrumentală. În casele a tot mai numeroase familii din clasa de mijloc 
vor răsuna instrumentele mai accesibile, precum pianul, chitara şi harpa. Atât 
de îndrăgit era pianul, încât negustorul Hagi Pop din Sibiu importa piane de la 
Viena (din 1826 avea şi o fabrică), iar Karl Hasse a deschis la laşi un magazin de 
desfacere de piane între 1812-1818. 

În 1810, la pensionul de fete condus de soții Germont din laşi se învăţa 
muzica, pianul şi canto. Tot în aceşti ani, pensioanele ieşene conduse de 
Godvala şi Cuculi ofereau nobilelor vlăstare cursuri de pian, harpă şi chitară, 
tinerii dând spectacole acompaniate de taraful lăutarilor Angheluţă şi Barbu 
Lăutarul. Şi vornicul T. Burada va deschide un “pension pentru nobile 
demoazele” în casele sale de pe strada Sărăriei (1831), unde se învăţa chitara, 
pianul şi canto. 

În saloanele ieşene erau foarte apreciate pianistele Smaranda Şaptesate, 
Eufrosina Lăţescu (1812), Elena Asachi şi harpistele Ermiona Asachi şi Săftica 

Palade (1834), dar şi numeroşi artişti străini de marcă. Astfel, în salonul lui 
Alecu Balş au cântat numeroşi artişti străini. Aici a concertat în anul 1847 
vestitul pianist Fr.Liszt, după ce a realizat un lung turneu în Transilvania şi la 
Bucureşti. În anii '30, în salonul vornicului Tudorache Burada se vor auzi şi 
primele cvartete de Haydn, Mozart şi Mendelssohn, interpretate de cvartetul 
alcătuit din Werner, P. Hette, Schulze, Pospişel, I. Herfner, Fr. Caudella, dar şi 
de ieşenii Nicu Bucşănescu, Matei Buhuşi, Manolachi Hrisoverghi şi Elena 
Asachi. 

La începutul veacului, la diferite solemnități persista încă muzica oficială, 
unde muzica bisericească şi cea militară turcă îşi păstrau un loc însemnat. La 
instalarea sa (1819), domnitorul fanariot Mihai Şuţu îl aduce pe Iancu Malaxa 
pentru a funcționa ca psalt al curții. La nunți, la diverse petreceri sau 
ceremonialuri muzica lăutarilor continua a delecta societatea aleasă, în timp ce 
la recepțiile date în onoarea solilor străini se executa, în mod curent, muzică 
occidentală. Astfel, la palatul său, domnitorul moldovean Ioniță Sturza a 
organizat un bal împărătesc (în 1826) pentru ambasadorul rus de la 
Constantinopol cu multă muzică “evropenească” şi cu lăutari. 

Şi alte evenimente dovedesc importante schimbări în viața muzicală. 
Muzica de tradiție bizantină cunoaşte importante înnoiri în privința 
repertoriului, notației, a reeditării repertoriului de strană şi a transpunerii lui în 
notație lineară. O înnoire remarcabilă este românirea cântării psaltice, realizată 
prin efortul Arhimandritului Macarie (1770-1836) şi al cunoscuților psalți: 
Nicolae Nil Poponea (colaboratorul lui Macarie), Anton Pann (1796-1854) şi 
ucenicul său braşovean Ghoerghe Ucenescu (1830-1896), Nectarie Frimu, 
Visarion Târnoveanu, Dorothei lordachiu, Dimitrie Suceveanu, Ghelasie 
Basarabeanul, Ştefan Popescu, Th. Georgescu, Oprea Dumitrescu, Theodor 
Stupcanu, toţi contribuind la înnoirea cântării noastre bisericeşti. 

După ce învaţă psaltichia la mânăstirea Căldăruşani şi apoi sistima cea 
nouă cu Petre Efesiu, leromonahul Macarie va conduce “Şcoala de cântăreți 
bisericeşti” de la Mitropolia din Bucureşti (1819-1821, 1823-1827), înființată de 
mitropolitul Dionisie Lupu. În anul 1823, Macarie tipăreşte la Viena 
Irmologhionul, Anastasimatarul şi 'Teoreticonul, volume pe care le difuzează în 
toate Ţările Române, contribuind astfel la unitatea stilului muzical bisericesc. 
Din anul 1829, Mitropolitul Veniamin îl numeşte stareț la mânăstirea Dobrovăț, 
de unde se retrage la Mânăstirea Neamţ, unde este dascăl şi conducătorul 
“Şcolii de cântăreţi” între 1831-1833. De aici pleacă la “Şcoala de psaltichie” de 
la Buzău, unde are doi importanți elevi - pe losif Naniescu şi Matache 
Cântărețul. Apoi se retrage la mânăstirea Căldăruşani. 

Prin 1800, la “Şcoala Constantin Vodă” din Bucureşti, cântarea bisericească 
era predată de protopsaltul Dimcea. În anul 1816, la "Şcoala bisericii Neculai 
Şelari”, Petru Efesiu introduce noua sistimă, printre elevii săi figurând Macarie, 
Anton Pann şi Dionisie Fotino. Începând cu anul 1825 se înființează “Şcoli de 
musichie” în principalele județe, acest fapt marcând începutul organizării 
învățământului religios. 

La laşi, luminatul mitropolit Veniamin Costachi a fost un strălucit mecena 
al culturii române din prima jumătate a veacului al XIX-lea. În 1803, el a 
înființat “Seminarul de la Socola”, unde muzica psaltică se studia sistematic cu 
dascălul Constantin. Tot el a deschis, după doi ani, la Mitropolia ieşeană o 
“Şcoală de musichie”, unde protopsaltul Petrea de la Constantinopol învăța 
cântarea bisericească după sistema cea nouă, hrisantică. 

În 1828, la Iaşi se reorganizează “Şcoala de cântări psaltice”, condusă fiind 
de Gr. Vizanti şi Gh. Paraschiade. Unul dintre elevii acestei şcoli, vestitul 
protopsalt al Mitropoliei Dimitrie Suceveanul va deveni conducătorul şcolii şi 
va reedita la laşi, în anul 1848, volumele lui Macarie - Anastasimatarul, 
Irmologhionul, Teoreticonul. La biserica Vulpe din laşi, din inițiativa vornicului 
Tudorache Burada se deschide (în 1829) o “Şcoală de cântări bisericeşti”, pentru 
a asigura o temeinică învățare a psaltichiei. 

Începând cu deceniul al treilea, au loc şi alte importante evenimente în 
societatea românească, care dovedesc modernizarea climatului nostru artistic. 
În unele biserici se adoptă chiar cântarea corală, deşi stilul muzicii noastre 
bisericeşti este monodic. Încă din anul 1826, la Arad se practică muzica corală 
bisericească, care va fi introdusă la Braşov (1846), Oradea (1847), Sibiu (1850), la 
“Seminarul de la Socola” (1844) şi biserica Chiril şi Metodiu (1852) din laşi, iar 
domnitorul Al. I. Cuza o va legifera în 1865, aşa încât în a doua jumătate a 
veacului se înlocuieşte treptat cântarea monodică şi notația tradițională cu 
muzica apuseană şi notația lineară. 

În anul 1830 are loc altă iniţiativă de europenizare a vieții noastre muzicale. 
Meterhaneaua, muzica oficială orientală, este înlocuită cu fanfara, muzică 
militară apuseană. La laşi, fanfara este organizată de Fr. Rujițki, iar la Bucureşti 
de colonelul C. Filipescu şi apoi de L. Wiest. După un an, în 1831, la laşi 
conducerea fanfarei îi va reveni lui Josef Herfner, autorul primei Uverturi 
Naţionale (1837), bazată pe o succesiune de cântece şi dansuri româneşti). Şi în 
Transilvania apar numeroase fanfare: la Aiud-1820 (condusă de losif Farkaş), 
Arad-1830 (de Alfons Czech), Sibiu-1842 (de Fr. Sedlacek) şi Braşov (de Jan 
Mislivecec). 

De la începutul veacului, în Ţările Române sosesc numeroşi muzicieni 
străini, care susțin concerte în diferite saloane, săli publice sau predau muzica 
“evropenească” în familiile avute. În două numere din revista Allegemeine 
Musikalische Zeitung din Leipzig (1821-1822) au fost publicate melodii 
româneşti. Ele sunt cele mai vechi publicații de cântece şi jocuri moldoveneşti, 
transcrise pentru pian cu un acompaniament simplu, specific muzicii europene 
de salon. Cronicarul anonim consemnează activitatea muzicienilor străini ca 
profesori de pian, de la care tinerele ieşence învață să execute “cele mai 
frumoase sonate”. 

Dintre muzicienii străini care s-au stabilit la noi, mai cunoscuţi au fost I. 
A. Wachman şi L. Wiest (la Bucureşti), J. Herfner, Fr. Rujițki, Fr. S. Caudella, 
Elena Teyber şi H. Ehrlich, - temporar (la laşi), la Cluj, Gh. Ruzitska şi Ph. 
Caudella, A. Hubacek la Sibiu. Toţi au fost profesori, compozitori şi buni 

instrumentişti, care au activat în diferite formații orchestrale de tip apusean. 

După modelul curților princiare, boierii angajează diferite formații 
instrumentale pentru serbări familiale, apelând la muzicieni străini şi localnici. 
Alteori îi angajează ca profesori de muzică pentru educaţia vlăstarelor lor. 
Astfel, la laşi soseşte vieneza Elena Teyber (în 1817), care a activat ca profesoară 
de pian, canto şi chitară la familia prințului Mihail Sturza, iar cernăuțeanul Fr. 
Caudella ca profesor de pian la Costăchel Sturza, primul ministru al 
domnitorului Mihail Sturza. În anul 1814, la Cluj se stabileşte Philip Caudella 
ca profesor la familia nobilului Farkaş Wesselenyi, iar Gh. Ruzitska la Janos 
Banffy. 

În saloanele boierilor şi la diferite festivități de la curțile domneşti, răsunau 
romanțe, diferite miniaturi vocale şi instrumentale pentru pian, muzică de 
dans, în schimb la ospeţe şi petreceri lăutarii îşi debitau repertoriul specific. 
Alături de cântecele populare, preluate din folclorul sătesc, figurau cântece din 
viața mahalalei şi unele rămăşite ale vechiului repertoriu grecesc şi turcesc. 
Piesele din repertoriul lăutăresc au trecut şi în saloanele timpului. Astfel, 
legătura dintre universul muzical al aristocrației, acum orientată spre muzica 
clasico-romantică, şi practica muzicii populare, vehiculată în lumea boierilor de 
către lăutari, devine mai strânsă, întrucât chiar odraslele boierilor vor cânta la 
pian muzică de sorginte populară. 

Printre primii artişti virtuozi care concertează în saloanele boierilor din 
Bucureşti şi laşi se numără violoncelistul Bernard Romberg (1807), el fiind 
urmat de numeroşi muzicieni străini, prezenţi în diferite oraşe. Din numărul 
mare de instrumentişti şi cântăreți europeni (consemnați de T. T. Burada şi O.L. 
Cosma în lucrările lor), prezenți în prima jumătate a veacului al XIX-lea în țara 
noastră, vom aminti doar numele unor cunoscuți virtuozi ai timpului: pianiştii 
Fr. Liszt (realizează un lung turneu la Timişoara, Arad, Lugoj, Cluj, Sibiu, 
Braşov, Bucureşti, laşi, în 1847), S. Thalberg (rivalul lui Liszt, a cântat la 
Bucureşti - 1852), Sofia Bohrer (eleva lui Liszt, la Timişoara, laşi - 1847), 
Leopold Meyer (în oraşele transilvane, la Bucureşti şi laşi - 1842), Seymour Shiff 
(la laşi în 1847), violoniştii Apolinar Kontski (elevul lui Paganini, la Bucureşti 
şi laşi în 1849), J. Artât (la laşi, 1842), J. Ghys (la laşi - 1842), Eleonora Neumann 
(eleva lui Paganini, la laşi - 1839), violonceliştii Kossowski (la laşi - 1849), F. 
Servais (laşi - 1849), harpistul Bochsa (laşi - 1842), numeroşi cântăreți precum 
Georgina Hesse din Dresda (Bucureşti şi laşi - 1832), englezoaica Bishop (la laşi 
-1842), primadona Operei pariziene Cuzzoni (la Braşov), dar şi orchestra 
vieneză a lui ]. Strauss (în 1847, la Timişoara, Cluj, Sibiu, Braşov, Bucureşti, 
laşi) şi cea a baronului Hellenbach (având-o ca solistă pe pianista Magdalena 
Biber), dovezi certe ale racordării noastre la viața muzicală europeană. 

Concertul dat de orchestra dirijată de Johann Strauss în sala Momolo din 
Bucureşti, s-a încheiat cu suita Ecouri din Valahia, inspirată din folclorul 
românesc. Pentru a atrage atenția publicului, şi Romberg a improvizat pe 
melodia cântecului moldovenesc Mititica, folosită, apoi, alături de alte teme 
valahe, la compunerea unui Capriciu pentru violoncel. Mai târziu vor realiza 

improvizații pe melodii româneşti şi pianiştii H. Ehrlich, Seymoor Schiff, 
cântăreața Bishop, harpistul Bochsa, Kellermann, ei realizând astfel joncțiunea 
între practica muzicii populare şi arta cultă. 

Apar şi alte încercări de valorificare a tezaurului nostru popular, ele 
aparținând localnicilor. Sunt primele genuri clasico-romantice în haină 
naţională: cantate, uverturi - Uvertura națională de J. Herfner, Uvertura națională 
moldavă de Al. Flechtenmacher, Uvertura națională de Gh. Burada, Uvertura 
națională de Wachmann - cântece corale, romanțe, fantezii, vodeviluri, operete, 
diferite lucrări orchestrale, toate inspirate din cântecul orăşenesc. 

În prima jumătate a veacului, în Principatele Române încep să apară colecții 
de cântece populare, scrise în notație vest-europeană şi aranjate pentru pian. 
Caracteristic pentru aceste tipărituri este țelul subliniat în titluri şi în prefețe, 
acela de a face cunoscute melodiile naționale româneşti, înveşmântate cu 
armonii de tip apusean. Ele constituie primul pas hotărât în crearea culturii 
muzicale româneşti moderne. În aceste publicaţii, ca şi în codexurile 
manuscrise, se constată o foarte mare diversitate stilistică. Sunt amestecate 
melodii luate din repertoriul lăutăresc, în stilul romanţei sau al cântecului de 
lume, cântecele populare învecinându-se cu cele greceşti şi turceşti. Chiar 
melodiile pretinse populare româneşti sunt, mai toate, trecute prin filiera 
stilului specific lăutăresc. Înveşmântările armonice sunt extrem de simple, în 
schimb modurile populare cromatice conferă acestor culegeri o accentuată tentă 
orientală. Prin includerea în aceste colecții a unor melodii de joc şi romanțe, ele 
vor constitui o oglindă a repertoriului muzical practicat în saloanele timpului. 

Treptat aceste colecții vor circula şi în rândul negustorilor, iar melodiile 
cuprinse în ele vor fi incluse în repertoriul profesorilor de pian, care le vor 
răspândi. Exemplul lui Philipp Caudella din Transilvania a fost urmat şi de alți 
profesori de pian, chiar dacă aceştia n-au publicat "Metode de pian” ca Ph. 
Caudella şi W. Ruziczka (1823). 

Foarte cunoscut era folclorul orăşenesc interpretat de lăutari, care au 
amestecat elemente româneşti cu influenţe orientale şi occidentale. După 1830, 
repertoriul lăutarilor se îmbogăţțeşte cu romanțe, arii de salon, imnuri şi 
marşuri revoluționare. Şi în culegerile de muzică populară românească apar 
cântece de tip apusean, alături de dansuri naționale şi piese cu influențe 
orientale. 

Primele colecții de folclor, aranjate pentru pian cu armonii foarte simple, le 
datorăm lui Fr. Rujitki: 42 de cântece moldoveneşti, valahe, greceşti, turceşti (1842), 
Constantin Steleanu - Hori naționale româneşti (1847), Carol Miculi - 12 Arii 
naționale româneşti (patru caiete publicate între 1848-1854), Henri Ehrlich - 
publică culegerea Arii naționale româneşti la Viena (1850), Alexandru 
Flechtenmacher - Colecţiune de cântece naționale (1869), I. A. Wachmann - 
Romania, Buchet de melodii valahe originale, Ecouri din Valahia, Malurile Dunării 
(patru caiete publicate între 1846-1860) Alexandru Berdescu oferă nouă caiete de 
Melodii (transcrise după opinia lui în toată originalitatea lor, în 1860) ş.a. 

Şi în Codex Moldavus (din 1824), care a aparținut Eufrosinei Ghica), 

Anonymus Moldavus (1839) şi Anonymus valahus (1834) găsim piese de muzică 
turcească, grecească şi melodii populare româneşti. Sunt primele prelucrări 
pentru pian de muzică populară. 

Şi compozitorii străini au fost atraşi de muzica noastră populară. Astfel, 
marele Fr. Liszt a creat Rapsodia Română, Anton Rubinstein, Improvizaţii pe teme 
moldoveneşti, Serafim Neslern, Fantezie şi variațiuni pentru pian şi orchestră (în 
care a inclus un cântec de dor şi o horă) şi frații Lemisch, Potpuriu pentru pian pe 
cântece moldave. 

În prima jumătate a veacului, apar şi germenii şcolii componistice 
româneşti. Lucrările sunt realizate în stilul şi formele muzicale apusene, 
adaptate specificului național. Miniatura instrumentală sub forma piesei de 
salon sau a prelucrării melodiilor şi dansurilor populare este abordată de Carol 
Miculi (mazurci, balade, nocturne, serenade, valsuri pentru pian şi Hora în 
Moldova “alla ramana”), J. Herfner (Potpuriu pentru pian), Fr. Rujițki (Cadril 
pentru pian), L. Wiest (Vals național, Cadril național, Brâu, Hora Severinului, 
Hora Daciei, Doina ţăranului de peste Olt, Brâu din Breaza) Al. Flechtenmacher 
(Hora în Moldova, Marşul Unirii, Hora “Banul Mărăcine”, Cadril național, 
Horă nouă, Reîntoarcerea în patrie), Philipp Caudella (Marş, Valsuri, Ecoseze). 
În forma temei cu variațiuni, la modă în literatura vremii, scriu C. Miculi 
(Andante con variationi) AL Veltman (Variaţiuni pe arii moldave pentru 
chitară), Gh. Ruzitska (Variaţiuni pentru pian), care compune şi în genul 
cameral (patru cvartete, trei cvintete), iar I. A. Wachmann, un cvartet şi L. 
Wiest, un potpuriu național Privighetoarea de peste Olt. 

Activitatea diferitelor formații orchestrale din oraşele Sibiu, Cluj, Oradea, 
Timişoara şi Braşov au stimulat crearea lucrărilor simfonice, în genul fanteziei: 
Gh.Burada scrie Souvenir de Mehadia, Gh. Ruzitska - Fantezie orchestrală, şi al 
uverturii. Herfner scrie Uvertura națională, Flechtenmacher - Uvertura națională 
moldavă, Gh. Burada - Uvertura națională, Wachmann - Uvertura națională (dar şi 
uverturile operelor sale), Gh. Ruzitska - Uvertura Zrinyi. Gh. Ruzitska este autor 
şi al unei Simfonii. 

Multe lucrări religioase ne-au lăsat compozitorii din Transilvania: Joh. 
Knall scrie Aria Crăciunului, Martin Poldner un Oratoriu, A. Hubacek un Te 
Deum, Michael Beer două misse, Ph. Caudella câteva cantate şi motete, Gh. 
Ruzitska - misse şi un recviem, iar C. Miculi scrie lucrarea pentru orgă şi cor Veni 
creator şi Liturghia romana (1864). În Principate, I. A. Wachmann scrie misse, 
motete şi liturghii, Herfner - motete şi misse, iar Flechtenmacher diferite piese 
religioase. În afara numărului mare de vodeviluri şi operete, scrise de 
Flechtenmacher, Wachmann şi Wiest, au rămas din această epocă şi opere. Gh. 
Ruzitska scrie trei opere (în opera Serbarea bucuriei la Tunis el introduce 
elemente folclorice), iar Wachmann patru opere - Braconierii, Triumful amorului, 
Soldatul român, Zamfira - şi un act din Mihai, eroul înaintea bătăliei de la 
Călugăreni. 

Lăudabile au fost şi inițiativele de alcătuire a unor lucrări teoretice: 
Principii practice de compoziție de Martin Schneider (1803), Principii de muzică 

practică, în speță pentru clavir (1819, în care include hore, piese valahice şi o 
“ Românească”) de Wenzel Ruziczka, Gramatica românească pentru chitară de T. 
Burada (1829), Bazul teoretic şi practic al muzicii bisericeşti de A. Pann (1845), 
Principii generale de muzică evropenească modernă de I. A. Wachmann (1846), 
Gramatica de muzică vocală de Al. Petrino (1850), Principii elementare de muzică de 
Gh. Burada (1860), Teoria muzicii elementare de P. Mezzetti (1864), Noţiuni 
generale de muzică de Ed.Wachmann (1877), Curs de muzică vocală de G. 
Musicescu (1877), Principii de muzică de T. T. Burada, Despre mecanismul vocal de 
G. Ştephănescu (1896). 

Teatrul a avut un rol important în geneza muzicii noastre moderne. În 
deceniul al patrulea, la Bucureşti, laşi şi Craiova apar "Teatre Naţionale”, unde 
se impune vodevilul, canțoneta comică, comedia muzicală, opereta datorită 
colaborării compozitorilor Wachmann, Wiest şi Flechtenmacher cu C. 
Caragiale, M. Millo şi V. Alecsandri. În anul 1847, Flechtenmacher îşi dirijează 
la Teatrul Naţional din laşi Uvertura națională moldavă, scrisă pentru vodevilul 
Samson şi Spiridon, iar după un an prima operetă românească Baba Hârca, care 
constituie actul de naştere al teatrului liric românesc. 

În prima jumătate a veacului, în principalele oraşe din Transilvania şi 
Banat se perindă o mulțime de trupe de operă, care oferă publicului un bogat 
repertoriu cu opere comice, Singspiel-uri germane şi vieneze, opere romantice 
italiene şi germane. Până în anii '30, activitatea acestor trupe nu a avut nici o 
concurență, doar în 1821 trupa italiană în frunte cu Angelica Catalani a 
prezentat la Braşov, Bucureşti şi laşi spectacole cu Bărbierul din Sevilla şi 
Cenuşăreasa de Rossini. 

In primele decenii ale veacului îşi continuă activitatea trupele germane şi 
maghiare, înființate în Transilvania în ultimul deceniu al veacului al XVIII-lea. 
În 1802, la Sibiu trupa lui Riinner realizează premiera oratoriului Anotimpurile 
de Haydn. Poposesc în marile oraşe ardelene trupa lirică a lui Josif Lippe şi 
Josef Heinisch (1804), a lui J. Bladl şi C. Parascovici (1806), iar din 1807 îşi 
începe activitatea trupa braşoveanului Joh. Gerger, trupă cu o îndelungă 
existenţă, ca şi cele ale lui Ed. Kreibig şi Th. Müller. Pentru a atrage publicul, 
unii recurg, la subiecte naționale sau valorifică folclorul nostru. Astfel, în anul 
1812, la Cluj s-a prezentat Erzena din Bulgaria sau Pădurea Sibiului, în care au fost 
incluse melodii româneşti din zona Hațegului, iar în 1822 trupa Josephinei 
Uhlich a adus pe scenă un balet cu subiect românesc Horia şi Cloşca, semnat de 
Miller. 

În anul 1810, ansamblul rus condus de Gaetano Madji a dat la Iaşi 
spectacole cu vodeviluri pentru armata rusă de ocupaţie, iar trupa 
braşoveanului J. Gerger îşi începe turneele în Transilvania, Bucureşti şi laşi. La 
Bucureşti (în 1818), această trupă va susține spectacolul de la inaugurarea 
Teatrului de la “Cişmeaua Roşie”. După un an trupa se va ramifica în două, 
una dintre ele fiind condusă de Scotty. 

În al treilea deceniu, alături de trupa lui Gerger activează cea timişoreană a 
lui Herzog (1824), trupa teatrului maghiar şi cele conduse de Joseph Heinisch şi 

A. Miniartz din Cluj (1824, 1825), trupa braşoveanului Eduard Kreibig (1825), 
dar şi cea a timişoreanului Theodor Miller (1828), care prezintă spectacole de 
operă în limba română în principalele oraşe ale ţării. În următoarele două 
decenii, creşte numărul trupelor: la Braşov activează trupa lui August Schiitz- 
1831, Ludwig Schătzel-1836, Gottfried Lange-1848 şi Anton Stiildisch-1849; la 
Cluj, trupa lui Heinrich Uhlich-1832 şi Nic. Feleky-1848; la Timişoara, trupa lui 
Th. Muller, Serafim Kuntz şi Alexander Schmidt-1840 şi a lui Zimmermann- 
1845; la Sibiu, trupa lui Philipp Nâtzl-1835, Ignaz Biber şi Huber-1836; la Lugoj 
(1847) şi apoi Braşov (1849), trupa lui Iosif Farkaş. 

În anii '30, la Bucureşti şi laşi viaţa artistică a fost susținută de numeroase 
trupe lirice franceze (a fraților Foureaux, P. Hette, Th. Goffrey, D. Theodore), 
italiene (P. Ciabatti, Domenico Castiglio, Paul Papanicola) şi germane (austriaca 
M. Th. Frisch, Henrietta Karl). Ele au desfăşurat stagiuni de spectacole lirice cu 
vodeviluri, opere comice franceze, opere romantice italiene (Bellini, Donizetti, 
Rossini, Verdi) şi Singspiel-uri germane. Au derulat un repertoriu bogat şi 
divers, unele opere fiind prezentate la date foarte apropiate de premierele lor 
absolute, dovedind integrarea vieții noastre muzicale în circuitul artistic 
european. 

După anul 1840 se afirmă trupele româneşti de vodevil la laşi şi Bucureşti, 
prin creaţiile lui Flechtenmacher, Wiest şi Wachmann. Din anul 1843, la 
Bucureşti s-a deschis stagiunea permanentă a “Teatrului italian”, condus de 
Basilio Sansoni, iar la laşi cea a ansamblului condus de Victor Delmary (1852). 

În afara spectacolelor lirice, se practica concertul sub forma de recital vocal- 
instrumental şi serată muzicală, desfăşurate în saloanele prinților şi ale 
boierilor. S-au organizat numeroase producții artistice ale şcolilor de muzică şi 
ale societăților “Prietenii muzicii” de la Cluj, Timişoara, Braşov, Sibiu, Alba 
Iulia, ale corurilor din Oradea, Sibiu, Braşov, Sebeş, Alba Iulia, dar şi concertele 
fanfarelor militare, care au suplinit lipsa orchestrei simfonice. La început, 
concertul se întrepătrundea cu spectacolul teatral, în antractele acestuia putând 
fi audiate piese simfonice, arii, duete şi concerte propriu-zise. Cu timpul, 
concertele devin manifestări independente. Dar atâta timp cât nu exista încă 
orchestră de muzicieni profesionişti şi un public anume format, structura 
neomogenă a acestuia va contribui la formarea gustului artistic al publicului. 

Succese notabile au repurtat primii noştri concertişti: pianiştii Carol 
Miculi, Carol Filtsch, Olga Ghica, Eliza Circa, violoniştii Al. Flechtenmacher, 
Gh. Burada, L. Wiest, N. Voinescu, flautiştii Adolph Terschak, Michael Folz şi 
cântărețele Eufrosina Popescu Marcollini, Cornelia Creţu H5llosy, Christine 
Rothenfells în țară, dar şi în străinătate. S-au remarcat şi organiştii Johann Bielz 
şi Michael Theil (Sibiu), Peter Schneider şi Heinrich Mauss (Braşov), Ştefan 
Barthos (Cluj), 

Toate aceste importante evenimente: înființarea instituțiilor de învățământ 
muzical, primele fanfare, primele culegeri de folclor românesc, primele 
concerte, primele spectacole de operă în limba română şi cele ale trupelor lirice 
din ţară şi din Apus, precum şi afirmarea primelor genuri de muzică 

românească modernă, sinteză între elementele clasico-romantice şi cele 
naționale, dovedesc o sporită europenizare a vieţii şi culturii noastre muzicale. 
Toate aceste evenimente vor impulsiona cristalizarea şcolii componistice 
româneşti din a doua jumătate a veacului, când Ludwig Wiest scrie Concertul 
patetic pentru vioară (1852), primul balet naţional, Doamna de aur (1870), 
miniaturi pentru vioară şi un cvartet; Robert Klenck, piese pentru vioară; 
Eduard Caudella şi Cohen Lemnaru, vodeviluri; George Ştephănescu, prima 
Simfonie (1869), Constantin Dimitrescu, trei Concerte pentru violoncel, şapte 
cvartete; Ion Vidu, George Dima, Iacob Mureşianu şi Ed. Caudella, creaţii 
vocale, corale şi vocal-simfonice, ultimul înscriind în literatura noastră 
muzicală două concerte pentru vioară şi orchestră, un cvartet, un cvintet, opere 
comice şi prima operă românească, Petru Rareş (1889). 

Franz Schubert 


În creația marelui Beethoven desluşim trăsături ale artei romantice. Dacă 
prin genurile muzicale, el rămâne legat de tiparele clasice, prin puternica sa 
participare subiectivă în procesul creației, deschide calea muzicii romantice. 
Întrucât sfera trăirilor subiective nu precumpănesc la Beethoven, el nu alunecă 
spre subiectivismul exagerat, deşi creaţia sa conține multe elemente romantice: 
zugrăveşte stările sufleteşti subiective şi patosul protestatar, evocă natura şi se 
inspiră din literatură. În privința stilului muzical, frângerea tiparelor formale, 
determinată de conţinutul novator, părăsirea frecventă a simetriei şi a 
echilibrului mijloacelor de exprimare, îmbogățirea armonică şi orchestrală, 
precum şi adâncirea contrastelor dinamice reflectă frământarea lăuntrică a 
omului Beethoven, tipică romanticilor. 

Pleiada marilor figuri ale romantismului muzical se deschide cu un 
contemporan al lui Beethoven, cu Franz Schubert (1797-1828). Deşi ambii 
viețuiesc în acelaşi oraş, Viena, în primele decenii ale veacului al XIX-lea, 
creația lor este foarte diferită. De origine modestă, ambii muzicieni au dus o 
viață de artist liber, neînrolat în suita vreunui principe. Ambii au trăit în 
mijlocul oamenilor simpli şi au manifestat dispreț pentru elita “de sânge”. 
Diferenţa de conceptie şi, implicit, de stil se datorează formației lor spirituale şi 
structurii sufleteşti diferite. 

Deşi contemporani, îi desparte o generație, căci în anul naşterii lui 
Schubert, Beethoven avea 27 de ani. Crescut în epoca răspândirii entuziaste a 
ideilor Revoluţiei franceze, Beethoven a rămas mereu acelaşi luptător 
încrezător în împlinirea înaltelor idealuri umane. În schimb Schubert îşi trăieşte 
copilăria şi adolescenţa în Viena lui Metternich. Reacţia dură a “Sfintei Alianțe” 
împotriva a tot ceea ce era înaintat în viața politică şi culturală a Europei şi 
teama reînvierii spiritului revoluționar, au dus la înăsprirea măsurilor 
represive, la intensificarea cenzurii şi la zăgăzuirea oricărei tendinţe, socotită 
periculoasă ordinii stabilite. 

În Viena lui Metternich, hrana spirituală era oferită cu multă grijă, educaţia 
fiind lăsată în mâinile clerului catolic. Se încuraja o literatură şi o artă care 
idiliza viaţa şi confortul mic burghez, limitând aspirațiile omului la o viață 
tihnită, fără larg orizont cultural, şi la măruntele frământări zilnice. Mărginirea 
climatului spiritual caracterizează epoca cunoscută sub numele de Biedermeyer, 
după pseudonimul unui ziarist care publica versuri dulcege despre farmecul 

vieții mic burgheze. Limitarea aspirațiilor la obținerea unui trai tihnit este 
însoţită şi de o decadenţă a gustului artistic prin preferința pentru spectacole 
frivole, lipsite de mesaj artistic. În timp ce aristocrația se amuza la opera 
italiană, la opera comică franceză şi la teatrul melodramatic, oamenii modeşti 
frecventau cu nesat spectacolele de circ, de iluzionişti, luptele de animale sau 
panoramele cu figuri de ceară. 

Crescut şi format într-un asemenea climat spiritual, Schubert nu va atinge 
înălțimile gândirii şi năzuințelor beethoveniene, în schimb el va zugrăvi 
bogatul univers sufletesc al omului obişnuit. Îi sunt străine exagerările 
maladive ale subiectivismului romantic sau depresiunile sufleteşti iremediabile, 
lirismul său nefiind o pledoarie pentru singurătate sau pentru căutarea unui 
refugiu consolator. El surprinde viața omului de rând, cu bogata sa viață 
sufletească, cu bucuriile şi amărăciunile sale cotidiene în imagini lirice 
subiective. Nefiind admis în cercurile aristocratice sau în slujba vreunui 
aristocrat, el nu şi-a adaptat creația gustului salonului sau stăpânului. 

În Viena, capitala imperiului multinațional, pulsa o fremătândă viață de 
petreceri. Numeroase orchestre populare ale diferitelor naționalități, venite din 
toate colțurile, îşi prezentau arta lor, îmbogățind folclorul citadin vienez cu noi 
formule. Alături de lândler-ul tirolez, de valsul vienez, de cântecul liric german 
răsuna muzica maghiară, cehă, croată, poloneză şi slovacă. Ascultând în 
copilărie repertoriul “muzicii de casă”, Schubert îşi va făuri un limbaj muzical 
din diferite elemente populare. Concizia şi francheţea imaginilor, sinceritatea 
nedezminţită şi simplitatea populară a stilului său se datorează contactului 
permanent cu creația populară. Nu găsim nimic din sentimentalismul 
convențional sau din afectivitatea retorică a operei italiene. 

Născut în 1797, la Lichtenthal, o suburbie a Vienei, Schubert este atras de 
mic de universul muzicii, întrucât în casa tatălului său, învățătorul Franz 
Schubert, membrii familiei erau instrumentiști amatori. În viața micilor 
funcționari sau a intelectualității săteşti, muzica ocupa un loc însemnat. Odată 
cu abecedarul, copilului i se punea în mână şi un instrument muzical. În casa sa 
se interpretau creaţiile accesibile ale marilor compozitori, alături de valsuri, 
dansuri şi cântece populare, prelucrate pentru mici ansambluri de cameră. 
Varietatea acestei muzici şi, mai ales, caracterul popular, au avut o influență 
benefică asupra viitorului compozitor. Primele lecţii de muzică le primeşte de 
la tatăl şi fratele său mai mare, apoi de la organistul capelei parohiale Michael 
Holzer care, constatând rapidele sale progrese, va declară că “nu mai are ce să-l 
învețe”. 

În 1808, la vârsta de 11 ani este admis la Convictul orăşenesc din Viena, 
unde erau instruiți copiii-cântăreți ai capelei curții. Pentru formația sa 
muzicală, anii petrecuți în această şcoală au o deosebită importanţă. Aici şi-a 
continuat instrucția muzicală cu Wenzel Ruzciska şi cu A. Salieri, care i-a 
dezvăluit stilul muzicii italiene de operă. La baza pregătirii sale nu a stat un 
studiu îndrumat metodic, ci contactul strâns şi zilnic cu creația muzicală. În 
afara repertoriului capelei, orchestra şcolii (unde era concertmaistru, alteori 

dirijorul formației), cânta creaţiile epigonilor clasici, semnate de Gyrowetz, 
Wranitzki, Umlauf, Kozeluch, Romberg, de la care a învăţat intuitiv meşteşugul 
orchestrației, dar şi pe cele ale marilor clasici, Haydn, Mozart şi chiar 
Beethoven (Simfonia a II-a). 

Orizontul său muzical s-a lărgit prin audierea operelor lui Gluck, Spontini 
şi Mozart, care alternau cu operele comice franceze, bufe italiene sau cu 
Singspieluri germane. Importantă pentru formația sa a fost practica corală şi 
parcurgerea oratoriilor de Hăndel, Haydn sau a misselor de Michael Haydn, ]. 
Haydn şi Mozart. Împreună cu prietenii apropiaţi, se delecta executând creații 
camerale, instrumentale sau vocale, printre care se aflau şi baladele de 
Zumsteeg, cu lirismul lor rustic şi pitorescul legendei. În anii petrecuţi la 
convict a început să compună, dovedind o febră creatoare puţin obişnuită, fapt 
care a determinat pe conducătorii şcolii să-i permită să ia lecţii cu Salieri, 
capelmaistrul curții. Acesta îl îndrumă în spiritul operei italiene, neținând 
seama de atracția tânărului pentru muzica populară germană, nici de înclinația 
sa pentru imaginile simple, concise şi pentru limbajul muzical limpede şi 
lapidar. 

La vârsta de 16 ani (1813), Schubert părăseşte colegiul şi, după zece luni de 
cursuri la “Seminarul pedagogic”, devine ajutor de învăţător la Şcoala din 
Lichtenthal, alături de tatăl său, unde, timp de cinci ani, va preda copiilor scris- 
cititul. În această vreme apar cele mai bune lieduri din creaţia sa: Margareta la 
torcătoare, Trandafirul, Regele ielelor, Călătorul, Păstrăvul, Fata şi moartea şi muzică 
de cameră pentru ansambluri de casă. Pentru biserica satului scrie muzică 
religioasă, pe care o execută formația condusă de Holzer. În corul bisericii cânta 
şi tânăra Theresa Grob, pentru care Schubert a nutrit un puternic sentiment de 
dragoste. Cerând-o în căsătorie, părinții Theresei l-au refuzat, socotind că 
viitorul său nu este cert, preferând un cofetar cu stare materială sigură. 

Dorind să răspândească creaţia lui Schubert, prietenul său Spaun trimite 
editurii Breitkopf & Hărtel o copie a liedului Regele ielelor, iar lui Goethe 
liedurile scrise pe textele marelui poet. Conservatorul Zelter, consilierul 
muzical al lui Goethe, a subapreciat liedurile lui Schubert, întrucât trimiterea a 
rămas fără răspuns. În schimb, renumitul bariton Vogl, pe care Schubert l-a 
ascultat prima oară în opera Ifigenia în Taurida de Gluck, recunoscând valoarea 
liedurilor sale, le-a cântat la diferite serate şi în concertele date la Viena sau în 
alte oraşe austriece. 

În 1818, Schubert acceptă slujba de profesor de muzică în casa contelui 
Joh.Esterhazy de Galantha. Vara anului 1818 o petrece la Zelesz, în Ungaria, 
unde cunoaşte cântecul popular şi muzica lăutarilor maghiari. Neputându-se 
acomoda cu viața de curte, el renunță la slujbă şi se mută la Viena, unde va trăi 
până la finele vieţii ca artist liber, îndurând toate lipsurile inerente acestei vieți. 
Tentativele făcute pentru ocuparea unor posturi de profesor de muzică au 
eşuat, fiind preferați muzicieni mai slabi, dar mai abili sau cu înalte protecții. 
Va mai petrece o vară la Zelesz, în anul 1824. 

În ultimii zece ani ai vieţii, a făcut trei turnee cu Vogl (1819, 1823, 1825), 

străbătând diferite oraşe ale Austriei, unde au dat concerte publice sau în case 
particulare. Restul timpului îl petrecea la Viena, unde lucra zilnic, din primele 
ore ale dimineții până după amiază, nepermițând nimănui să-l întrerupă. Apoi 
se consacra întâlnirilor cu prietenii, plimbărilor şi seara participării la diferite 
spectacole. Multiplele sale lucrări sunt o mărturie a bogatei imaginații şi a 
uşurinței cu care îşi aşternea gândurile pe hârtie. 

Creator înzestrat cu o neobişnuită uşurinţă de a se exprima, cu viziunea 
clară şi simplă a omului neviciat de viața curteană sau de salonul omului de 
afaceri, el a surprins viața într-o muzică foarte limpede şi elocventă. Firea sa 
jovială şi deschisă şi-a găsit numeroşi prieteni printre intelectuali de alte 
profesiuni interesați de muzică, printre care erau poeţii Johann Mayerhofer, Ed. 
Baurnfeld, pictorul Moritz von Schwindt, dramaturgul Franz Grillparzer şi 
muzicienii Anselm Hiittenbrenner, Joseph Szalay, Joseph von Gahy. 

El era sufletul întâlnirilor zilnice, unde citeau opere literare şi discutau cu 
înflăcărare probleme de artă, adunaţi în jurul unei mese, golind halbe de bere. 
Alteori, strânşi în jurul unui pian, ascultau noile sale creații sau muzica 
executată la patru mâini de către Schubert şi Gahy. Numele de “Schubertiade”, 
date acestor reuniuni, denotă că el era fermentul acestor întruniri de artişti. I s-a 
dat porecla de “Schwammerl” (bureţel) sau de “Kanewas” (ştie el ceva?), ce 
vine de la obişnuita lui întrebare cu privire la zestrea spirituală a noului 
membru.  “Schubertiadele” aveau loc în diferite case, la profesorul 
Sonnenleither, la surorile Fröhlich, de unde liedurile şi muzica sa îşi luau 
zborul, circulând în Viena şi în alte oraşe, deşi majoritatea nu văzuseră lumina 
tiparului. Câteva lucrări tipărite au fost editate datorită stăruinței prietenilor 
săi, care au contribuit băneşte la realizarea primelor ediții. 

Jena financiară, nemulțumirile avute cu editorii care ofereau sume 
derizorii, ca şi semnele unei boli, i-au întunecat ultimii ani ai vieții. Muzica 
scrisă în aceşti ani, ciclurile de lieduri Călătorie de iarnă, Cântecul de lebădă, 
Cvartetul de coarde Fata şi moartea, Cvintetul de coarde (cu două violoncele), 
Simfonia a IX-a sunt străbătute nu numai de tristețe, ci de accente tragice şi de 
un viguros dramatism. Jurnalul său este mereu presărat cu triste consemnări, 
iar cu privire la ultimii săi ani Mayerhofer notează următoarele: “ Viaţa îşi 
pierduse coloritul trandafiriu, pentru el începuse iarna.” Cu toate acestea, 
tragicul nu a anihilat total viziunea lirică şi optimistă din tinerețea sa, imaginile 
poetice romantice alternând cu momente de viguros dramatism beethovenian. 

La sfârşitul vieții, două evenimente i-au înseninat sufletul. În preajma 
morții i-a parvenit aprecierea elogioasă a lui Beethoven cu privire la unele 
lieduri, iar la 26 martie 1828 s-a organizat la Viena unicul concert, alcătuit 
integral din operele sale, printre interpreți figurând Schubert însuşi, baritonul 
Vogl, cântăreața Josephine Fröhlich ş.a. Rezultatul moral şi material întrecuse 
orice aşteptare, deşi presa s-a ocupat de un alt eveniment muzical, un concert al 
lui Paganini la Viena, neglijând consemnarea biruinței sale. Se părea că, acum, 
calea i se netezise spre o recunoaştere unanimă. Din nefericire, boala, care-şi 
arătase mai înainte colții, l-a răpit în luna noiembrie a aceluiaşi an. 

Abia după moartea lui Schubert, compoziţiile sale au văzut lumina 
tiparului. Multe dintre ele au rămas rătăcite, fiind găsite după mulți ani, altele 
rămânând definitiv pierdute. Viziunea subiectivă, ca şi subtila diferențiere a 
stărilor sufleteşti, axarea pe analiza psihologică şi, mai ales, pe introspecție sunt 
note romantice ale creaţiei schubertiene. “Voiam să cânt dragostea, dar ea se 
prefăcea în durere, iar când cântam jalea, ea se prefăcea în dragoste. Şi astfel 
eram sfâşiat de dragoste şi de durere”, acest pasaj din însemnările sale zilnice 
este emblematic, căci ilustrează rolul factorului subiectiv în creația sa. 

Departe de a fi numai un jurnal intim, muzica sa, făcând apel la poezia 
lirică germană, abordează teme variate, mergând de la tabloul de gen la o 
problematică gravă. Limbajul său reflectă poziția romantică a lui Schubert, în 
muzica sa dominând lirica subiectivă. Acesta îşi are obârşia atât în muzica 
clasicilor, cât şi în cea cotidiană, în muzica de casă, de petrecere, precum şi în 
cântecul popular. În acest timp, valsul vienez, provenit din lindler-ul popular, 
cunoscuse mare strălucire şi rafinament prin orchestrele lui J. Lanner şi J. 
Strauss. El a asimilat muzica citadină vieneză, de mare accesibilitate şi puternic 
ancorată în cântecul popular. 

Crescut în climatul spiritual al romantismului, Schubert a scris multe 
lieduri, gen muzical bazat pe melodii simple şi pe imagini conturate de cântec. 
Spre deosebire de aria de operă, cântecul, deşi urmăreşte un text poetic, nu 
realizează imaginea succesiv prin ilustrarea muzicală a secvențelor textului, ci 
prin întregul cântecului făureşte o imagine unică, redând esenţialul din textul 
literar. De aceea, linia melodică concisă şi cantabilă explică obârşia sa în cântec. 

Schubert dezvoltă liedul, fructificând şi elemente provenite din alte genuri 
muzicale, ca opera şi simfonia, realizând modele ale genului. Totodată, lasă să 
pătrundă spiritul liedului în celelalte genuri. În genul simfonic şi de cameră, 
unde dezvoltarea dramaturgiei muzicale implică alte mijloace, Schubert este 
influențat de procedeele liedului, fapt care explică unele scăderi în construcțiile 
mari, dar ele asigură o expresivitate vie multor pagini de adevărată poezie. 
Melodismul liedului, caracterul de cântec al tematicii, ca şi coloritul armonic 
mai pregnant şi modulaţiile mai frecvente şi neaşteptate sunt trăsături specifice 
romanticului Schubert. 

Creaţia cea mai variată şi cea mai bogată o constituie genul liedului. Cele 
peste şase sute de lieduri denotă uşurinţa cu care crea şi bogata sa inspirație. 
Provenit din cântecul popular, liedurile sale prezintă un acompaniament 
succint şi sugestiv. Pianistul Schubert a avut un deosebit simț al sugerării prin 
mijloace instrumentale, elaborând formule de maximă simplitate, dar deosebit 
de plastice. Dar el nu se mărgineşte numai la liedul-cântec, alcătuit dintr-o linie 
melodică simetrică susținută de un acompaniament concis, expresie unitară a 
unei trăiri autentice, ci îl dezvoltă atât ca dimensiuni, cât şi ca varietate de 
imagini. 

Pe lângă lirismul unor lieduri, precum Curiosul (imaginea tânărului care 
aşteaptă răspunsul iubitei), Tu eşti liniştea mea (un cântec gingaş de iubire), sau 
diferite instantanee din viața de toate zilele (Nerăbdare- neliniştea 

îndrăgostitului), întâlnim imagini în care fantasticul se îmbină cu realul (Regele 
ielelor) sau în care pitorescul naturii devine fundalul exprimării unor trăiri 
(Teiul). Alteori, imaginile incită la meditaţie filosofică, ca în Alter-ego, Călătorul, 
Pe mare sau Tânăra călugăriță. Toate acestea depăşesc sfera tematică de gen, 
limitele instantaneului tinzând către reflectarea unei problematici mai 
complexe. 

Sfera tematică a liedurilor sale este foarte variată. Lumea sentimentelor 
intime, lirismul iubirii, imagini din natură şi din viața cotidiană, legendele 
populare constituie conținutul poetic al liedurilor schubertiene. Rămâne străin 
de lirica dulceagă a romanţei de salon şi de idilizarea vieţii rustice. Tema sa 
preferată este confesiunea lirică. Expresii lirice ale sentimentelor candide găsim 
în Margareta la torcătoare, Cântecul elvețian, Serenada. Perceperea lumii 
înconjurătoare este legată de starea sa sufletească, ca în Mesagerul dragostei, 
Laudă lacrimilor, Păstrăvul. 

Schubert împleteşte liedul cult cu cântecul popular, de unde rezultă 
concizia deosebită a multor creaţii în acest gen. Uneori amplifică expresivitatea 
muzicală şi tinde către dramatismul ariilor lui Gluck, Mozart sau Beethoven. 
Dramatismul imaginilor implică nu numai o concentrare mai mare a melodiei 
vocale, ci şi un rol mai amplu acordat acompaniamentului pianistic. De la 
susținerea sonoră a melodiei, acompaniamentul pianistic merge mai departe, 
subliniind conținutul textului cu ajutorul procedeelor instrumentale, 
comentând cele exprimate de linia vocală sau prezentând expresii distincte. 

Găsim pagini în care acompaniamentul se desprinde de linia vocală, încât 
realizează o expresie pe două planuri distincte. Folosind mijloacele 
simfonismului, Schubert a dat un puternic conţinut dramatic unor lieduri, ele 
fiind deopotrivă tablouri psihologice şi scene dramatice. Sugerarea imaginilor 
în acompaniament o face şi cu ajutorul descripției muzicale, utilizând atât 
onomatopeea, cât şi sugerarea kinetică. În Margareta la torcătoare mişcările roții 
sunt sugerate de desenul pianistic ostinat, iar în Regele ielelor triolele 
acompaniamentului redau trapul calului sau vuietul furtunii. Mişcările vioaie 
ale păstrăvului sunt evocate sugestiv prin desenul sprinten al pianului, la fel de 
sugestiv fiind redat şi foşnetul frunzelor din Teiul sau sunetele chitarei din 
Serenada. Şi ritmica pregnantă, provenită din muzica de dans, ca şi persistenta 
formulei ritmice unice, contribuie la configurarea puternică a imaginilor. 

În afara melodiei simetrice a cântecului de factură populară, el împrumută 
formule provenite din inflexiunile interjecției, din declamaţia vocală, din 
recitativul operei, din litania tragică sau din linia melodică instrumentală. 
Melodia cu ambitus mare din liedul Atlas aminteşte de linia ariilor de operă, iar 
inflexiunile melodice de mare tensiune emoțională din Margareta la torcătoare 
țin de declamaţie, autorul alternând recitativul cu pasaje arioso. Linia melodică 
sumbră şi monotonă din liedurile Fata şi moartea sau Umbra ţin de arioso, alteori 
ritmul sprinten al dansului dă vitalitate unor melodii pline de prospețime. 

În privinţa arhitecturii liedurilor, Schubert a preferat forma strofică, 
tradițională cântecului popular german. Dar dramatismul imaginilor i-a cerut 

schimbări în cadrul strofelor, ca în Margareta la torcătoare. Cu succes utilizează 
forma tristrofică, tipică liedului, în Morarul şi pârâul, La pârâu, Teiul, ca şi forma 
liberă a baladei - Regele ielelor, Pribeagul. Mai rar apare forma monostrofică (în 
Marea) sau bistrofică ca în Fata şi moartea. 

În ciclul Frumoasa morăriță (1822), ce cuprinde 20 de lieduri, pe texte de 
Wilhelm Miller, conturează drama unui tânăr îndrăgostit de fiica patronului, 
care face o călătorie prin mai multe localități pentru a-şi însuşi şi stăpâni bine 
meşteşugul. Întors acasă, vrând să-şi împlinească visul de a se uni cu fata 
morarului, aceasta, în lipsa sa, preferase un abil vânător. Şi în ciclul Călătorie de 
iarnă (1827, cu 24 de lieduri, pe versurile aceluiaşi poet), asistăm la derularea 
destinului tragic al unui tânăr. Biruit de viață şi înşelat în dragoste, el nu-şi 
găseşte altă scăpare decât în moarte. Ultimul ciclu, Cântecul de lebădă, o culegere 
postumă, conţine lieduri pe texte de Rellstab şi Heine, precum şi multe alte 
lieduri disparate, ca Pribeagul, Tu eşti liniştea, Ave Maria, Laudă lucrurilor. 

În secolul al XIX-lea, muzica pentru pian se dezvoltă pe făgaşul evocării 
lirismului subiectiv, creându-se piese de confesiune, alături de miniaturi de gen 
foarte accesibile şi sugestive. Aşa cum liedul este adecvat cadrului intim, la fel 
miniatura pentru pian se adresează aceluiaşi cadru restrâns al muzicii de 
cameră. Hărăzită unui cerc intim, muzica sa pentru pian este accesibilă, datorită 
legăturii strânse cu folclorul rustic şi citadin vienez. În miniaturile pentru pian 
valorifică dansul, devenit mijloc de zugrăvire a vieții sufleteşti. Popularul vals 
vienez, provenit din lindler, ocupă un loc însemnat printre piesele sale 
pianistice. 

Scrise pentru “Schubertiade” sau alte prilejuri, Valsurile pentru pian, mici 
bijuterii, n-au nimic din poezia afectată a muzicii de salon, ci ele păstrează 
caracterul robust al dansului popular. Pe lângă ritmuri dansante, Valsurile nobile 
şi sentimentale op. 33 şi op. 18 conţin şi o serie de imagini lirice. Formula 
melodică a valsului este prezentă şi în piese mai ample, intrând în configurația 
temelor din creaţii simfonice sau de cameră: Simfonia a VIII-a, Cvartetul de coarde 
în Sol major, Sonata op. 120 în La major pentru pian. 

El a cultivat adesea marşul, mai ales în piesele la patru mâini, foarte 
prețuite în muzica de casă (Marşuri caracteristice, Marş militar). Ritmul şi 
formulele de marş au pătruns şi ele în genurile mari - Sonata op. 42, Simfonia a 
IX-a, Cvintetul de coarde. Dintre cele mai notorii lucrări pentru pian la patru 
mâini amintim Fantezia în fa (1828), în patru părți, al cărei profil expresiv 
aminteşte de cele patru părți ale simfoniei. Marele duet, despre care Schumann 
credea a fi transpunerea pentru pian a Simfoniei Gastein, şi Divertismentul ungar 
au teme înrudite cu cântecele maghiare. 

Renumite sunt Impromptus-urile şi Momentele muzicale, modele de miniaturi 
pianistice cu vădite contraste emoționale. Preluând de la compozitorul ceh 
Worzischek modelul Impromptu-ului, el foloseşte diferite procedee în aceste 
piese, ce sunt apropiate de universul liric al liedurilor. Şi în Momentele muzicale 
surprinde diferite crâmpeie din viața sa sufletească, cu spontaneitatea sa 
obişnuită. În aceste miniaturi, Schubert face, uneori, uz de variațiuni, 

constituind unul din rarele prilejuri de virtuozitate pianistică din opera lui. 
Singura lucrare de mari dimensiuni, cu caracter improvizatoric, este fantezia 
Călătorul, în care strecoară efecte briliante după modelul lui Hummel (pianist 
improvizator, apreciat de vienezi). Este, de fapt, o sonată liberă, în care cele 
patru secțiuni se cântă fără întrerupere, alternând episoade de strălucire tehnică 
cu altele de rafinament poetic. 

În genul sonatei pentru pian a lăsat 15 lucrări, plus 7 neterminate. Primele 
sonate sunt scrise într-un limpede stil clasic, cu fluente şi cantabile linii 
melodice. Unele sonate au un caracter improvizatoric, prin marea bogăţie de 
imagini şi varietatea de atmosferă, dar şi prin surprinzătoare contraste 
emoționale. Întâlnim şi aici lirica liedului, ce contrastează cu momente de 
furtunos dramatism. Faţă de sonatele beethoveniene, adevărate “simfonii” 
pentru pian sau cele de virtuozitate ale lui Weber (denumite “sonate de 
concert”), sonatele sale trădează lirismul intim al liedului, epicul baladei şi 
poetica bucolică. Fără o logică fermă a construcției şi vigoare dramaturgică, 
sonatele sunt mai degrabă narațiuni cu elemente dramatice, decât expresii ale 
unui conflict dramatic în desfăşurare. 

Influenţate de stilul clasic, primele simfonii poartă pecetea ordonatei 
muzici haydniene şi a lirismului ingenuu mozartian. Scrise în tinereţe, ele sunt 
strâns legate de muzica de divertisment, de serenadă. Destinate cercului de 
prieteni sau ambianţei familiale, simfoniile timpurii au luminozitatea, 
seninătatea, gingăşia şi vioiciunea specifice inspiratului compozitor de lied. 
Prin farmecul popular al ritmicii şi melodicii, dar şi printr-o mai concentrată 
expresie, Simfonia a III-a (1815) a rămas în repertoriile orchestrelor alături de a 
V-a, cea mai reuşită dintre cele timpurii, a cărei volubilitate, proporționare şi 
lirism se înrudeşte ca stil şi atmosferă cu Mozart. Influențată de patosul eroic al 
operelor lui Gluck şi de dramatismul beethovenian, Simfonia a IV-a - Tragica 
(1816) are momente mai adâncite, deşi nu menţine profilul tragic până la sfârşit. 
După Mica simfonie (a VI-a, 1818), ce reprezintă doar căutări, Schubert schițează 
Simfonia a VII-a, din care a instrumentat doar introducerea lentă şi o secțiune 
din Allegro-ul inițial. 

Dacă primele cinci simfonii indică filiația sa cu Haydn şi Mozart, 
următoarele două simfonii trădează căutările unui stil simfonic personal. 
Simfonia a VIII-a - Neterminată (1822) şi Marea simfonie (a IX-a, 1828) sunt 
izbutirile sale în genul simfonic şi un început de drum al simfoniei romantice. 
În Neterminata, caracterul cantabil al temelor ne indică obârşia lor în lândler şi 
lied, dezvoltarea temelor bizuindu-se pe o armonie romantică şi contraste 
coloristice, dar şi pe prelucrări tematice de tip beethovenian. Îmbinarea 
originală a lirismului cald cu patosul adâncit al dramei intime, explică valoarea 
acestei simfonii lirice, unică în istoria genului. În prima parte se impune 
contrastul între tema sumbră şi fatidică a introducerii şi cele două teme 
principale, cea idilică şi cea lirică de lăndler. Partea doua este o amplă meditație 
lirică, unde calmului temelor visătoare i se opune o impetuoasă şi violentă 
expresie, clamată de toate instrumentele grave. 

De proporții mult mai mari, Simfonia a IX-a are un profil foarte variat, cu 
ecouri de cânt romantic, cu ritmuri de marş şi de dans, cu teme de romanţă şi 
elemente populare maghiare. În pofida “lungimilor ei divine” (după 
Schumann), ea pare ca “o operă gigantică, ce se distinge atât prin dimensiunile 
ei uriaşe, forța expresivă, cât şi prin bogăţia inspirației” afirma Ceaikovski. 

Uverturile de concert, scrise în prima perioadă (1812-1818), aduc un 
dramatism mai accentuat, în genul uverturilor lui Gluck. Mai concisă şi cu o 
adâncită dramaturgie simfonică este uvertura scrisă pentru Harpa fermecată şi 
utilizată apoi la baletul Rosamunde. 

Ca şi primele sonate pentru pian sau simfonii, muzica de cameră de 
tinerețe nu prezintă o pronunţată individualitate, fiind tributară modelului 
clasic. Dintre cele 18 Cvartete de coarde, doar cel în Mi bemol major şi în Si 
bemol major depăşesc factura muzicii de gen a muzicii de divertisment 
familial. Cu Cvartetul de coarde în do minor (1820) stilul său se maturizează, 
vădind o tematică mai adâncită. Cvartetul de coarde în la minor (1824) are teme de 
lied, în prima parte şi în Menuet (Zeii Greciei), iar în Andante realizează 
variațiuni pe o temă din Rosamunde. Temele maghiare din final se regăsesc în 
Divertismentul ungar. Luminozitatea şi gingăşia acestui cvartet liric contrastează 
cu robustul şi dramaticul Cvartet de coarde în re minor - Fata şi moartea. Patosul 
viguros, adâncimile tragice din variaţiunile pe tema liedului (din mişcarea 
secundă), care au dat titlul cvartetului, ca şi frenezia avântatei cavalcade finale, 
aşează acest cvartet în galeria celor mai dramatice lucrări de cameră din epoca 
romantică. 

În ultimele creaţii instrumentale, tinde spre tematica de profunzime 
filosofică, spre dramatism mai intens, spre genuri de mari proporții şi spre o 
sintetică concepție instrumentală. În Cvartetul de coarde în Sol major (1826), una 
din monumentalele sale creații de cameră, dramaturgia simfonică înlocuieşte 
total imaginile de gen, muzica de divertisment sau meditaţia lirică liniştită. 
Cvartetul întruchipează grăitor universul poetic al sumbrului lied Singurătate 
din ciclul de lieduri Călătorie de iarnă. Mai pregnant se accentuează dramaturgia 
simfonică în Cvintetul de coarde (cu două violoncele), în care contemplația 
filosofică şi dramatismul agitat se învecinează cu romantismul bucolic, 
depresiunea tragică cu seninătatea lirică şi jubilaţia eroică. 

Spre deosebire de lucrările de cameră simfonizante, Schubert scrie Octetul 
şi Cvintetul de coarde cu pian - Păstrăvul (1819), al căror caracter şi factură ţin de 
muzica citadină de divertisment. Unitare ca stil, ele sunt puternic influențate de 
intonațiile populare ale cântecului şi dansului, de unde decurge accesibilitatea 
şi popularitatea lor. 

Cele două Trio-uri în Si bemol major şi Mi bemol major sunt scrise cu un 
patos înaripat, întrunind trăsături asemănătoare creaţiilor simfonice de 
virtuozitate şi a celor de divertisment. Cu limpezimea melodismului clasic, cu 
ecouri ale stilului galant, cele trei Sonate pentru vioară şi pian sunt mici bijuterii, 
în pofida scriiturii lor simple care le face accesibile şi pentru învățământul 
instrumental elementar. In schimb Fantezia pentru vioară şi pian solicită 

interpreților un suflu mai larg şi dispoziție pentru bravură. 

Gândind în spiritul liedului, Schubert nu şi-a putut constitui un stil 
propriu în muzica dramatică. Străin muzicii retorice şi expresiei muzicale 
diluate, Schubert nu şi-a organizat tensiunea dramatică într-o lucrare amplă. 
Dacă liedul spune totul într-un interval de timp foarte scurt, muzica de cameră, 
ca şi simfonia, expun şi prelucrează teme ample într-o dramaturgie muzicală 
relativ concentrată, în schimb opera presupune o desfăşurare vocal- 
instrumentală complexă şi cere o deliberare îndelungată. Deşi a dorit, cu tot 
dinadinsul, să abordeze genul muzical dramatic, gen ce asigura o notorietate 
autorilor, Schubert a fost mai puţin apt de a concepe lucrări de mare 
dimensiune şi, ce-i drept, n-a avut parte nici de un libretist care să-i înaripeze 
inspirația. Gemenii, Harpa fermecată, Alfonso şi Estrella, Fierrabras, Contele de 
Gleichenstein au fost lucrări de succes efemer, care nu s-au putut înscrie în 
marele repertoriu dramatic. Alături de amintitele uverturi, în repertorii se mai 
înscriu dansurile foarte colorate din baletul Rosamunda. 

Hărăzit a deveni cântăreț în capela curții imperiale, Schubert a cunoscut 
arta corală atât la Convict, cât şi la Lichtenthal, unde a şi compus muzică pentru 
capela satului. Creaţia corală numără circa 40 lucrări religioase şi 80 coruri laice 
pentru diferite formaţii. Un oratoriu neterminat, Lazăr, Cântecul spiritelor 
deasupra apei, două Romante pentru cor şi cantata Cântecul de biruință al Miriamei 
probează dorința de a da creaţii valoroase şi în acest gen, dacă moartea nu l-ar 
fi secerat prea timpuriu şi dacă, aşa cum a dorit, s-ar fi perfecționat în domeniul 
polifoniei. 

În istoria limbajului muzical, Schubert se înscrie printre romanticii care nu 
s-au putut desprinde de rigorile clasice, dar care au contribuit la dezvoltarea 
limbajului prin melodicitatea temelor, suplețea şi varietatea ritmică, iar în 
armonie printr-o frecventă pendulare între funcțiunile principale şi secundare 
şi prin unele modulaţii îndrăzneţe. În dramaturgia şi arhitectonica muzicală, el 
construieşte frecvente desfăşurări expozitive în care tematismul constituie o 
osatură necesară, iar în desfăşurarea muzicală foloseşte procedee variaționale, 
pe care le consideră elemente de construcție, dar şi generatoare de tablouri 
diferite. În domeniul timbral, el este mai liber decât marii clasici folosind, mai 
ales, expresivitatea poetică a timbrurilor instrumentelor, în speţă a suflătorilor. 
Arhitectonica muzicală de tip clasic, respectată în linii mari, face ca eşafodajul 
lucrărilor sale de mari dimensiuni să aibă certă rezistență, în pofida 
melodismului liric de tip lied şi a rezonanţelor romantice ale cântecului. 

În muzica sa, dramatismul şi profunzimea emoţională sunt realizate cu o 
diversitate de expresii, închegate într-un admirabil echilibru sonor. Muzica sa 
expresivă şi de mare simplitate se adresează tuturor oamenilor, căci în ea şi-a 
revărsat nu numai propriile simțăminte şi gânduri, ci şi pe cele ale semenilor 
săi. 

Mihail Ivanovici Glinka 


În prima jumătate a veacului al XIX-lea, cel mai reprezentativ curent din 
cultura muzicală europeană este cel romantic, ilustrat de Weber, Schubert, 
Mendelssohn, Chopin, Schumann, Berlioz, Chopin, Liszt, Verdi, Wagner. Tot în 
această perioadă, în istoria multor popoare europene este înscrisă lupta pentru 
eliberare națională. Împotriva Europei “națiunilor” se ridică în 1815 “Sfânta 
Alianță”, o asociație cu caracter internațional alcătuită din patru mari imperii 
(rus, englez, austriac, prusac), care au înăbuşit cu forța mişcările revoluționare 
şi de eliberare a națiunilor din Europa, împiedicând evoluţia statelor moderne. 

“Congresul de la Viena” a oprit victoriile împăratului francez Napoleon, 
care dorea să unifice popoarele într-o Europă “a tuturor națiunilor”. Ca reacție 
la ascensiunea lui Napoleon, Germania s-a configurat național, în schimb 
Polonia visa să renască sub aripile vulturului corsican. In anul 1812, Ţările 
Române scapă ciuntite doar de Basarabia, deşi Imperiul rus ar fi vrut să le 
înghită complet. Italia începe lupta de eliberare de sub stăpânirea străină şi 
porneşte “ Risorgimento”-ul, iar, în anul 1814, Serbia se revoltă şi îşi întețeşte 
lupta pentru independenţa deplină a statului. După revoluţia din anul 1821, 
Grecia începe renaşterea ca stat independent, rupt din chingile Imperiului 
otoman. 

Toată această mişcare de eliberare a popoarelor a stimulat interesul 
creatorilor pentru folclor. Desluşim în cultura muzicală a vremii tendința 
clădirii unei arte naționale, bazată pe cântecul popular. Weber, care a oglindit 
fantasticul basmului în operele sale, şi Schubert, care a reliefat universul robust 
al cântecelor şi dansurilor germane în creația sa vocală şi instrumentală, fac 
începutul. Creând rapsodia din cântece şi dansuri populare maghiare, Liszt 
deschide calea muzicii naționale. Şi la Chopin desluşim o puternică amprentă 
națională în opera sa. Cel care intuieşte că secolul al XIX-lea va fi leagănul 
şcolilor naționale este Schumann, care la vârsta de 23 de ani exclamă: “Arta va 
fi marea fugă în care diferite popoare alternează în cânt.” 

Cu toate că cultura muzicală rusă era în întregime tributară muzicii 
apusene, şi în Rusia s-au făcut timide încercări de abordare a tematicii legate de 
viața poporului, adoptându-se formule ruse în creația muzicală. Dacă în țările 
apusene, şi chiar în Polonia şi Ungaria, exista o apropiere între muzica cultă şi 
cea populară, în Rusia era o discrepanţă între cele două arte. Trebuia creat un 
limbaj cult cu o morfologie diferită, cu o metrică nouă şi o armonie modală, 


307 


organic izvorâte din melosul popular. Nu trebuia să se înnoiască limbajul şi 
formele existente, aşa ca în alte țări, ci trebuia făurit un nou limbaj, noi forme şi 
un nou stil. Predecesorii lui Glinka fac începutul, iar el pune bazele şcolii 
naționale ruse. 

În a doua jumătate a secolului al XIX-lea, în Rusia se profila o încordată 
năzuință de eliberare socială şi națională. Preluând la sfârşitul veacului al 
XVIII-lea frânele puterii economice, burghezia şi-a consolidat forța politică, 
contribuind la decăderea vechilor instituţii aristocratice. În Rusia ţaristă, 
curentul liberal, promovat de burghezia va accentua sentimentul național, mai 
ales după izbânda asupra armatelor napoleoniene, care invadaseră țara. 
Numeroase asociații secrete revoluționare luptau împotriva ţarismului. Revolta 
armată a decembriştilor (1825), deşi înăbuşită în sânge, va impulsiona 
nemulțumirea poporului. Şi în literatura vremii, prin Puşkin, Lermontov, 
Gogol, Turgheniev, Nekrasov ş.a., străbate sentimentul național, iar critica 
literară subliniază importanța tematicii patriotice. În aceste condiţii, şi în 
cultura muzicală se produc prefaceri adânci. 

Tributară Apusului, în special muzicii italiene, viața muzicală a vremii se 
desfăşura la curtea țarului şi în saloanele nobililor. La curtea din Petersburg, 
renumiți compozitori italieni, ca Galuppi, Sarti, Paisiello, Cimarosa, vin în 
fruntea trupelor de operă şi cuceresc viața muzicală a artistocraţiei. Încercările 
lui Francesco Araja (care a folosit un libret în limba rusă), Caterino Cavos 
(1776-1840), Alexei Volkov, Ev. I. Fomin, Alexis Verstovski, care tratează 
subiecte din viața rusă şi folosesc librete în limba rusă, sunt un prim pas în 
crearea operei naționale. Cu toate aceste timide încercări de folosire a 
folclorului, muzica rămâne copleşită de stilul italian. 

Paralel cu viața muzicală italienizată a marilor saloane, în casele oamenilor 
modeşti se păstra tezaurul viu al vechilor cântece populare. Aceste creaţii 
sincere, ferite de stilizări artificiale, au fost răspândite de formaţiile artistice de 
la curtea unor boieri, unde trupe de teatru sau orchestre erau alcătuite din 
țărani. Folclorişti importanţi, ca Razumovschi, Orlov sau Danilov scot la 
lumină bogata creație populară prin publicarea de culegeri. 

Născut în 1804, la Novospaskoe din districtul Smolensk, M. I. Glinka se 
bucură în copilărie de o instrucție muzicală, învățând de mic pianul şi vioara. 
Un rol important asupra formației sale l-a avut mica orchestră populară de la 
moşia unchiului său. Aceşti muzicanți l-au familiarizat cu intonațiile muzicii 
populare şi cu posibilitățile expresive ale instrumentelor populare. La 14 ani 
este dat la Pensionul fiilor de nobili de pe lângă “Institutul Pedagogic” din 
Petersburg, unde îi cunoaşte pe decembristul Kiichelbecker, un înflăcărat 
militant împotriva influențelor străine din viaţa literară, şi pe marele Puşkin, 
care îi va influența mult opera. la lecţii de pian cu John Field, creatorul 
nocturnei, şi cu Charles Meyer. După absolvirea şcolii, intră ca funcționar la 
“Ministerul Comunicaţiilor”, dar nu-şi întrerupe preocupările muzicale. 

Având o sănătate şubredă, tânărul Glinka renunță la slujbă şi pleacă în 
Italia (1830), unde urmăreşte cu asiduitate spectacolele de operă şi unde îi 

cunoaşte pe V. Bellini, G. Donizetti, Mendelssohn şi pe Berlioz, aflați la Roma. 
Şederea în Italia a fost pentru el o adevărată şcoală. Fără ca arta italiană să-l 
copleşească, el aderă la patosul melodiei vocale, respingând însă strălucirea ei 
exterioară. După o şedere la Paris şi Baden, în 1833 pleacă la Berlin, unde 
eruditul profesor şi compozitor Siegfried Dehn îl inițiază în domeniul armoniei 
şi contrapunctului, asigurându-i o bază tehnică şi îndemnându-l să încerce 
procedee armonico-polifonice specifice muzicii ruse, adică să realizeze un 
limbaj muzical național. 

Întors în patrie, în anul 1834, scrie un Cvartet de coarde în spirit haydnian, 
un Sextet şi un Trio patetic (pentru pian, clarinet şi fagot). După ce cunoaşte 
cercului de artişti grupați în jurul poetului Jukovski, cerc frecventat de Puşkin, 
Gogol, Kukolnik, Odoievski, se hotărăşte să scrie o operă. 

Ziua de 9 decembrie 1836, data premierei operei sale Ivan Susanin, pe scena 
Operei Imperiale, este ziua de naştere a operei naționale ruse. I-a schimbat titlul 
în Viață pentru țar pentru a capta bunăvoința țarului şi a cercurilor curții. 
Succesul acestei opere patriotice, cu un conținut eroic şi o muzică națională 
izvorâtă din seva populară, n-a putut înăbuşi meschinele critici ale nobililor, 
care nu erau dispuşi să asiste la scene din viața poporului. Aristocraţii ruşi i-au 
etichetat muzica drept “muzică bună pentru vizitii”. Obişnuiţii operei italiene 
doreau pe scenă eroi din mitologie sau o muzică de facil sentimentalism, cu 
strălucitoare pasaje de virtuozitate, şi nu scene de masă cu muzica vie a 
poporului. Cu toată ostilitatea celor puternici, în recenziile spectacolului se 
sublinia pentru prima oară ideea şcolii naționale ruse şi i se defineau notele 
caracteristice. 

Din anul 1840 datează muzica sa de scenă la Prințul Holski de Kukolnik. 
După doi ani se reprezintă cea de a doua sa operă, Ruslan şi Ludmila, operă 
basm pe un libret inspirat după Puşkin. Deşi s-a bucurat de mare succes, țarul a 
părăsit loja înaintea terminării spectacolului, iar nobilimea a considerat 
audierea lucrării o pedeapsă. 

Dezamăgit de atitudinea cercurilor conducătoare, care nu i-au recunoscut 
talentul, Glinka a întreprins o lungă călătorie în străinătate. La Paris, în 1844, 
fragmente din lucrările sale dramatice au produs un entuziasm deosebit. Liszt a 
realizat parafraze pe teme din operele sale, iar Berlioz i-a dirijat fragmente din 
opere. În Spania, după un contact direct cu bogata muzică populară spaniolă, 
Glinka scrie Jota aragoneză şi O noapte la Madrid. La Berlin l-a revăzut pe Dehn, 
care a fost încântat de creația sa. La Varşovia compune Kamarinskaia, o fantezie 
simfonică pe motive populare ruse, considerată prima lucrare simfonică 
națională rusă. 

Ultimii ani ai vieții (1848-1856), i-a petrecut în călătorii şi lângă sora sa 
Ludmila Şestakova, la care se adunau criticul Serov, compozitorii Dargomijski, 
Balakirev, care îi vor contiuua opera de clădire a şcolii naţionale ruse. În anul 
1856, pleacă iar la Berlin pentru a-şi desăvârşi tehnica componistică. Studiază 
din nou cu Dehn, lucrând teme cu inflexiuni folclorice şi de provenienţă 
bizantină. Acum adânceşte şi operele lui Gluck. Meyerbeer, care ocupa postul 

de director general muzical al Orchestrei regale din Berlin, îi programează într-un 
concert terțetul din Ivan Susanin, cu care obține un mare succes. După spectacol, 
Glinka se îmbolnăveşte grav şi la scurt timp se stinge din viaţă, la 3 februarie 1857. 
Corpul lui a fost ulterior reînhumat în catedrala Al. Nevski din Petersburg. 

Pentru istoria muzicii ruse, creația sa este importantă, căci el inițiază 
procesul de formare a şcolii naționale prin asimilarea cântecului țărănesc şi a 
vechii muzici bisericeşti. A cunoscut foarte bine polifonia renascentistă, patosul 
tragic gluckist, stilul clasic mozartian, dar şi lirismul chopinian şi cel furtunos al 
lui Berlioz. A studiat muzica bisericească rusă, dar şi creația lui O. Lasso şi 
Palestrina. Deşi preia diferite modalități de exprimare, el nu este un epigon sau 
un servil imitator al influențelor străine, căci grefează toate înrâuririle pe 
muzica populară. A găsit pentru cântecul popular țesături armonico-polifonice 
corespunzătoare, conştient fiind că limbajul muzical apusean era străin de 
cântecul rus, pe care-l considera “un copil al nordului, cu multe legături cu 
cântecul oriental”. Şi pentru muzica bizantină a găsit armonizări modale 
potrivite. 

Trăind în epoca romantismului, Glinka vădeşte în creaţia sa trăsături ale 
acestui important curent artistic, care va domina cultura muzicală europeană în 
secolul al XIX-lea. Predilecția pentru coloritul național din paginile descriptive, 
denotă adeziunea sa la romantismul vremii. Deşi curentul romantic a contribuit 
la dezvăluirea fanteziei sale creatoare, el îmbină principiile artei romantice cu 
cele clasice. 

Inspirându-se din literatură sau din pitorescul naturii, Glinka va revigora 
formele clasice datorită suflului său romantic, deşi uneori tonusul emoțional 
este zăgăzuit de canoanele clasice. Inspirându-se din literatură sau din 
pitorescul naturii, Glinka va da o nouă viaţă structurilor tradiționale datorită 
avântului său romantic. Uneori impulsul romantic este frânat de formele clasice 
în care şi-a turnat ideile muzicale, stăvilind însă orice exagerare a 
subiectivismului romantic. Această împletire a principiilor clasice cu atitudinea 
romantică este una din trăsăturile stilului său. 

Cel mai important gen al creaţiei sale este opera. În opera naţională Ivan 
Susanin, foloseşte o temă din viața poporului şi realizează imagini muzicale cu 
un limbaj provenit din creația populară. În opoziţie cu opera eroică a lui Gluck 
şi cea franceză “a salvării”, în opera Ivan Susanin redă eroismul poporului prin 
puternice scene de masă. Eroismul lui Susanin nu este de natură subiectivă, căci 
el nu urmăreşte un țel personal, ci prin sacrificiul vieții sale el opreşte invazia 
poloneză. Opuse desfăşurărilor fastuoase şi factice din grand-opera istorică, în 
aceste scene vii de epopee populară foloseşte citatul folcloric sau melodii 
proprii inspirate din tezaurul popular. În concepția sa, poporul nu este doar un 
decor sau un erou secundar, ci devine personajul principal al acțiunii. 
Considerând poporul ca erou central, el a trebuit să realizeze ample scene 
populare cu complexe desfăşurări corale, care vor deveni tipice operei ruse. 

Pentru realizarea dramaturgiei muzicale, Glinka apelează la toate formele 
de exprimare vocală: recitative, arioso-uri, arii dezvoltate, cântece lirice. 

Romanța Antonidei, Cântecul lui Vania, aria lui Susanin zugrăvesc aceste 
personaje cu ajutorul romanței, al cântecului cu cuplete sau al ariei. Prin motive 
tematice cu ritmuri specifice şi cu colorate țesături orchestrale, Glinka reuşeşte 
să creioneze diferite personaje şi situații. Peste tot pluteşte însă cântecul rus, 
încât pe drept cuvânt criticul Odoievski considera că Glinka “a ştiut să înalțe 
melodia cântecului popular la rang de tragedie”. Compozitorul a prezentat 
sentimentul patriotic şi eroismul nu ca însuşiri individuale ale unui om 
excepțional, aşa cum le concep romanticii, ci ele caracterizează întregul popor. 

Opera legendară cu elemente comice, Ruslan şi Ludmila are profunde 
semnificaţii. Aşa cum basmul popular are sensuri simbolice, tot aşa lupta lui 
Ruslan pentru eliberarea Ludmilei poate ilustra bătălia poporului rus împotriva 
opresiunii țariste. Având la bază lumea fantastică a basmului, opera conţine 
momente unde binele alternează cu răul, vrăjitorii cu prinți exotici. Şi în această 
operă, fiecare personaj capătă contur prin episoade muzicale independente. 

Ca şi Ivan Susanin, această operă începe şi se termină cu mari scene corale, 
subiectul legendar fiind subliniat de pitorescul muzicii orchestrale cu ecouri 
orientale. Deşi nu abundă în scene populare, ca în Ivan Susanin, muzica operei 
are o evidentă notă rusă şi îndrăznețe înnoiri de limbaj. Găsim reuşite tablouri 
simfonice, atât uvertura cât şi introducerile actelor fiind sugestive piese 
orchestrale. Arătând că muzica operei Ruslan şi Ludmila este mai bogată, 
Ceaikovski subliniază că: “Marile realizări în artă sunt prețuite nu atât după 
forța de creație spontană manifestată în ele, ci după perfecțiunea formelor în 
care a fost turnată această forță, după echilibrul părților componente, după 
măsura în care ideea de bază a fost izbutit contopită cu expresia ei exterioară”. 

Tot Glinka realizează prima încercare în domeniul simfonic, Uvertura- 
fantezie (1834) fiind o experienţă în vederea constituirii unei simfonii pe teme 
ruse. S-a păstrat numai prima parte, în care răzbat două cântece populare 
autentice, prima ca temă pentru introducere şi a doua ca idee principală din 
Allegro-ul sonatei. Dacă Uvertura este doar o încercare, fantezia simfonică 
Kamarinskaia (1840), scrisă pe două cântece populare - unul de nuntă şi jocul 
Kamarinskaia - este prima lucrare simfonică autentic rusă. După o jumătate de 
veac de la compunerea acestei lucrări, Ceaikovski sublinia importanța acestei 
fantezii: "S-au scris numeroase compoziții simfonice ruse. Putem să spunem că 
avem o adevărată şcoală simfonică rusă şi toată-i în Kamarinskaia, aşa cum 
stejarul este în ghindă. Şi, vreme îndelungată se vor adăpa autorii ruşi din acest 
izvor bogat, căci este nevoie de timp îndelung şi de multe forțe pentru a-i sorbi 
bogăţia până la fund”. 

Cele două uverturi spaniole - Jota aragoneză şi Noapte la Madrid - sunt două 
piese simfonice pitoreşti, în care prelucrează cântece populare spaniole de joc, 
orchestrându-le cu limpezime şi mult simț al culorii orchestrale. Alături de 
acestea, Valsul fantezie, cu bogate nuanţe orchestrale, întregeşte creația sa 
simfonică, care va constitui un model pentru urmaşi. Teme spaniole îl vor 
inspira pe Korsakov în scrierea Capriciului spaniol, cele italiene pe Ceaikovski în 
Capriciul italian, iar valsul va pătrunde în suite, simfonii, balete prin Ceaikovski 

şi în muzica de cameră prin Glazunov. 

Cu variat conţinut, romanțele sale prezintă gradate nuanțe expresive şi 
reflectă diferite stări sufleteşti, de la meditaţia elegiacă (Tin minte clipa minunată) 
la dramatismul zguduitor (Inspecţie de noapte). Pentru realizarea expresiei 
muzicale, Glinka foloseşte factura curentă a romanței sentimentale (Nu mă 
ispiti) sau îmbină elementele cântecului popular țărănesc cu romanţa citadină. 
Alteori abordează monologul dramatic (Sărmanul cântăreț), împrumută factura 
barcarolei (Noapte venețiană), marşul (Cântec de adio), polca (Adela) sau chiar 
balada (Inspecţia de noapte). Ciclul de romanțe Despărțire de Petersburg, scris într- 
o epocă de mari frământări sufleteşti, trădează un profund dramatism. Dintre 
poeții ruşi, pe a căror texte a scris lucrări vocale, i-a preferat pe Puşkin şi 
Jukovski, iar dintre cei străini Glinka a ales pe Goethe, a cărui Margareta la 
torcătoare a constituit una din cele mai realizate piese. El a reuşit să traducă cu 
mijloace simple, dar grăitoare, imaginile pline de semnificaţii ale poeților ruşi 
într-un limbaj specific. 

În istoria muzicii, Glinka are meritul de a fi pus bazele şcolii naționale ruse. 
El este creatorul operei basm, al operei epice şi legendare, al romanței ruse şi al 
primei creaţii simfonice ruse. Rămâne un important compozitor național, 
întrucât îmbină tehnica muzicală europeană cu cântecul popular, căruia îi 
găseşte țesături armonico-polifonice adecvate. Atât predilecția pentru coloritul 
național, cât şi pentru descripția peisagistă denotă influența muzicii romantice 
din timpul său. În funcţie de cerințele dramaturgiei muzicale, el abordează 
variate tipuri de expresie, dominând cantabilitatea de tip popular rus şi o 
variată paletă timbrală. Indiferent de genul abordat - dramatic, simfonic, 
cameral - limbajul său muzical prezintă o expresie laconică cu ponderate 
mijloace de exprimare, ceea ce-i conferă o notă de clasicitate. 

Felix Mendelssohn Bartholdy 


La începutul veacului al XIX-lea, romantismul deschide un nou capitol în 
istoria gândirii şi a civilizației europene. Această vastă mişcare artistică aduce 
schimbări în toate domeniile vieţii, în cultură, artă şi filosofie prin afirmarea 
unei noi concepții estetice, comună fiind dominaţia eului în creaţia artistică. În 
muzică, spiritul romantic a fost reprezentat de o pleiadă de mari personalități 
cu originale şi complexe lucrări muzicale. 

În lucrările instrumentale din prima jumătate a veacului al XIX-lea coexistă 
note romantice cu principiile clasice. Berlioz, Chopin şi Liszt ilustrează creaţia 
romantică în toată plenitudinea ei, în schimb la Schubert, Mendelssohn şi 
Schumann desluşim trăsături clasice alături de altele specific romantice. Dacă 
muzica instrumentală de tinerețe a lui Schubert vădeşte o atitudine clasică, 
romantizată pe parcursul anilor (în lied este romantic de la primele creații), la 
Schumann procesul este invers. Romantic în lucrările de tinerețe, cu anii se 
accentuează tendința clasicizantă în muzica instrumentală. La Mendelssohn, 
notele clasice nu suferă o evoluţie în decursul vieţii, ci se manifestă constant în 
anumite genuri, aşa cum cele romantice sunt permanente în altele, oglindind 
climatul în care s-a format şi a creat, dar şi structura sa sufletească. 

La finele primului deceniu al veacului al XIX-lea, în 1809, când mai trăiau 
încă Beethoven, Weber şi Schubert, s-a născut la Hamburg Felix Mendelssohn 
Bartholdy. Ca fiu al unui bogat bancher evreu, Abraham Mendelssohn (care 
şi-a botezat copiii în religia protestantă, spre a-i feri de posibile discriminări), 
micul Felix a avut tot ce şi-a dorit inima şi s-a bucurat de o educaţie princiară. 
Dotat cu o inteligenţă şi o sensibilitate puțin obişnuită, el a găsit în familia sa o 
tradiție artistică neobişnuită. În pofida faptului că bunicul său Moses 
Mendelssohn (imortalizat de Lessing în Nathan înțeleptul) a primit o educație 
rabinică, acesta era un om cu spirit larg, cunoscător al limbilor clasice şi cu 
înclinații spre filosofie. 

La patru ani de la naşterea sa, familia se mută la Berlin. Atenta educație şi 
instrucție, supravegheată cu grijă de tatăl său, au dat roadele aşteptate. 
Indrumat spre cultura umanistă, micul Felix şi sora sa, Fanny, citeau cu 
uşurinţă clasicii elini în original, devenind în acelaşi timp buni muzicieni. Nu 
numai în tinerețe, ci de-a lungul vieţii tatăl şi sora sa i-au fost valoroşi mentori. 

Studiile muzicale le-a făcut cu Ludwig Berger, pianist notoriu, şi cu Karl 
Zelter, autor de lieduri şi consilierul muzical al lui Goethe. Spiritul conservator 

al lui Zelter i-a imprimat tânărului respectul nelimitat pentru clasici şi, implicit, 
o neabătută disciplină clasică a scriiturii şi a arhitectonicii. Conformismul 
clasicizant al lui Zelter i-a reținut elanul creator, cele mai bune creații fiind cele 
în care zăgăzuirea a fost depăşită de vâltoarea fiorului său interior. Insuflându-i 
respectul pentru stilul clasic, l-a ferit de exagerările individualismului 
romantic. Zelter are meritul de a-i fi descoperit frumusețea cântecului popular 
german, prezent adesea în limbajul muzical al tânărului său emul. 

Orizontul spiritual i-a fost lărgit mult prin contactul avut în casa 
părintească cu oameni de seamă ai culturii germane. La seratele date în fiecare 
duminică în somptuoasa lor vilă, participau filosoful Hegel, poetul Heine, 
pianiştii Hummel, Weber, Moscheles şi mulți alți invitați. Mândru de 
progresele elevului său, Zelter l-a introdus în casa lui Goethe (1821), a cărui 
concepţie clasică l-a marcat de timpuriu. Înclinaţia spre echilibru între rațiune şi 
afectivitate în procesul creator, ca şi abordarea unei tematice înalte, se 
datorează influenței marelui poet german. 

Importantă a fost pentru formarea sa şi contactul cu creația lui Weber. Din 
Preziosa şi din Freischiitz l-au impresionat imaginile fantastice ale basmului 
popular. Sub imboldul acestora a aşternut, la 17 ani, prima sa lucrare simfonică 
reuşită. Este sclipitoarea uvertură Visul unei nopți de vară după Shakespeare, în 
care imaginile feerice sunt realizate cu deosebită măiestrie orchestrală. 

Studiile muzicale s-au încununat cu audierea cursurilor “Facultăţii de 
istorie şi filosofie” de la Universitatea din Berlin, asigurând tânărului un vast 
orizont cultural. Deţinând unul din exemplarele manuscrise ale Pasiunii după 
Matei de Bach, după analizarea ei în lecţiile cu Zelter, Mendelssohn a purces, în 
1829, la audiţia ei integrală, eveniment ce a însemnat începutul reconsiderării 
operei lui Bach, autor prețuit atunci doar pentru lucrările sale didactice. Având 
la dispoziție o mică orchestră, întreținută de tatăl său, el şi-a putut verifica 
lucrările în reuniunile muzicale familiale. Când acestea implicau o formaţie mai 
numeroasă, erau angajaţi muzicieni profesionişti, încât el şi-a audiat tot ceea ce 
a scris. 

Pentru închegarea concepției sale estetice, însemnate au fost călătoriile 
efectuate în perioada 1829-1832 în Anglia, Scoţia, Germania, Elveţia, Italia şi 
Franţa, ale căror culturi muzicale i-au înrâurit formaţia. La Londra, (1829), 
centru muzical înfloritor, a debutat ca pianist şi dirijor al propriilor sale creații 
şi al unor autori consacrați. Peisajele naturii şi încărcata istorie a Scoției l-au 
captivat şi stimulat în crearea Simfoniei Scoțiene şi a uverturii Hebridele. Pe solul 
italian (1830), în afară de cunoaşterea cântecelor şi a dansurilor populare, 
folosite apoi în Simfonia Italiana şi în unele Cântece fără cuvinte, el a admirat 
muzica religioasă, pictura Renaşterii şi ruinele antice. În Italia îi întâlneşte pe 
Donizetti, Glinka şi pe Berlioz, aflat la “Villa Medici” în urma obținerii 
premiului Romei. 

După ce în 1826 îşi afirmase la Paris calitățile de pianist virtuoz şi 
cunoscuse pe muzicienii timpului - L. Cherubini, F. Halévy, F. Pacr, Fr. Auber, 
G. Rossini, F. Kalkbrenner -, în anul 1831 poposeşte din nou în capitala Franţei, 

unde pulsa o trepidantă viață artistică. Acum este fermecat de Simfonia a IX-a 
de Beethoven, dirijată de Habeneck, şi ascultă operele Wilhelm Tell de Rossini şi 
Robert diavolul de Meyerbeer. Are bucuria de a i se cânta uvertura Visul unei 
nopți de vară şi fragmente din Octetul de coarde. 

După a doua călătorie la Londra se întoarce în patrie (1832), unde îşi reia 
activitatea muzicală, muncind necontenit pentru crearea unui climat artistic de 
înalt nivel. S-a consacrat reînnoirii repertoriului concertistic prin reluarea 
lucrărilor valoroase ale trecutului şi prin programarea celor noi. 

Refuzându-i-se postul de director muzical al “Singakademiei” din Berlin 
de către spiritele înguste ale locului, el acceptă acelaşi post la Dusseldorf (1833), 
unde se remarcă ca un entuziast interpret, compozitor şi organizator muzical, 
impulsionând viața culturală a oraşului prin interpretarea creațiilor marilor 
clasici. Totodată, rupe tradiția conducerii formaţiei orchestrale de la clavecin 
sau de către concertmaestru, prin prezenţa dirijorului la pupitru şi folosirea 
baghetei. Invitat să dirijeze în diferite centre muzicale, la Köln, Dresda, 
Frankfurt, Aachen, el va capta pretutindeni publicul prin programele 
concertelor sale, îngrijit cizelate. 

Începând cu anul 1835 se stabileşte la Leipzig, unde va conduce orchestra 
“Gewandhaus”, pe care o va transforma într-una dintre cele mai renumite 
formaţii din Europa şi, implicit, va da oraşului aura unei adevărate metropole a 
muzicii germane. Şlefuită într-o formaţie de înalt nivel profesionist, orchestra a 
putut aborda un repertoriu bogat şi variat în aşa-zisele "concerte-istorice" cu 
programe din toate epocile muzicale. 

Pentru a da un plus de strălucire concertelor a invitat pe marii săi 
contemporani: Berlioz, Liszt, Chopin, Wagner, Gade, Schumann, pe renumiţii 
pianişti: Chopin, Liszt, Hiller, Moscheles, Kalkbrenner, Thalberg, Clara 
Schumann şi pe cântărețele de renume Henriette Sontag, Wilhelmine Schröder- 
Devrient, Giuditta Pasta sau pe concertmaistrul său Ferdinand David. 
Concertul pentru trei piane de Bach a avut drept interpreți pe Clara Wieck, 
Moscheles şi Mendelssohn, iar în cea de a doua versiune pe Liszt, Hiller şi 
Mendelssohn. Multe creaţii au fost cântate în premieră absolută, cum au fost 
Simfonia a IX-a de Schubert, operele Freischütz şi Oberon de Weber. Prevala 
muzica germană, încât rolul său în promovarea artei germane şi înlocuirea, mai 
ales în cea religoasă, a creaţiei italiene tradiționale a fost covârşitor. 

De numele său se leagă altă înfăptuire: înființarea “ Conservatorului de 
muzică” de la Leipzig (1843), institut de răsunet datorită seriozității cu care s-a 
lucrat încă de la întemeierea sa. Printre primii profesori au fost Mendelssohn şi 
Schumann (compoziţie), Ferdinand David (vioară), Moritz Hauptmann 
(armonie şi contrapunct). În domeniul creaţiei, Mendelssohn a fost ataşat de 
clasicism şi mai puțin de muzica nouă a lui Chopin, Berlioz sau chiar 
Schumann, de unde acea moderație specifică stilului său. A imprimat şi 
Conservatorului tradiția cultivării clasicilor, încât, după moartea sa, acest 
institut a devenit un centru de menţinere a unui pronunțat academism. 

Seninul şi blândul Mendelssohn, care a adunat de la viață numai 

mulțumiri, a avut şi o căsătorie fericită cu Cecilia Jeanrenaud, fiica unui pastor 
reformat. Temporar (între 1841 şi 1842) a acceptat postul de compozitor al curții 
prusace de la Berlin, unde a reorganizat Singakademia şi unde a prezentat, în 
noul palat de la Potsdam, tragediile Atala, Antigona, Ruy Blas, Visul unei nopți de 
vară, cu propria muzică de scenă. 

Şi regele Saxoniei, ca şi regina Victoria a Angliei, mari admiratori ai 
artistului, l-au invitat să preia postul de muzician al curţii lor, oferte respinse de 
el căci se ataşase mult de oraşul drag, Leipzig. Constituţia sa firavă n-a rezistat 
tensiunii creatoare intense şi activității muzicale uriaşe din ultimi ani. Munca 
încordată şi dăruirea cu pasiune vocației sale i-au epuizat energia şi rezistența, 
încât moartea neaşteptată a surorii sale Fanny (1847) i-a provocat o depresiune 
nervoasă, care a declanşat un şir de atacuri nervoase, grăbindu-i sfârşitul 
prematur din noiembrie 1847. 

Într-o viaţă scurtă, de numai 38 de ani, a scris 121 lucrări în toate genurile, 
vădind în clasicismul construcțiilor o imaginaţie vie şi un lirism pitoresc. 
Respectul formelor clasice tradiționale este ecoul educației sale îngrijite şi firii 
sale sobre, reținute, fără excesele romanticilor. Dar creația sa reflectă şi o 
atitudine romantică, generată de imaginaţia sa poetică, de delicatețea sa 
sufletească şi de sensibilitatea la frumosul naturii. Necunoscând neliniştile şi 
frământările artistului obligat să lupte pentru împlinirea năzuinţelor sale, în 
creația sa nu răzbat elanurile înflăcărate şi tensionate încleştări, nici chinurile 
dragostei şi ale singurătăţii caracteristice marilor eroi romantici. 

Din tematica romantică, Mendelssohn preia în opera sa fantasticul 
basmului şi contemplarea naturii, dar fără misterul atât de îndrăgit de 
romantici. Nimic sumbru sau demonic nu conţine fantasticul său, ci el evocă 
lumea feerică prin imagini de basm, create de fantezia populară. Natura este 
pentru el un prilej de încântare, de evocare a unor imagini din trecut. Uvertura 
Visul unei nopți de vară este relevantă în această privinţă. 

În spirituala comedie Visul unei nopți de vară, Shakespeare introduce 
personaje din istoria îndepărtată a Greciei antice, alături de eroi legendari din 
mituri scandinave şi basme engleze. Craiul şi crăiasa zânelor, Oberon şi Titania, 
se amestecă în poveştile de dragoste ale pământenilor. O serie de situații 
comice, din care nu lipsesc şi scene de ascuţit sarcasm şi ironie, la adresa vieții 
nobililor sau a dramelor sentimentale, duce la un final în care toată lumea este 
mulțumită. În epilog, Puck, un personaj din suita lui Oberon, anunţă că totul 
n-a fost decât un vis. Uvertura evocă atmosfera feerică şi vivacitatea întregii 
desfăşurări dramatice. 

Atunci când abordează tematica naturii sau fantasticul basmului, 
Mendelssohn rămâne un liric, peisajul naturii ca şi imaginile de basm le 
realizează printr-o muzică de un lirism înduioşător. EI va liriza atât formele 
mari simfonice, cât şi miniatura pianistică, aşa încât nu va ajunge la patosul 
eroic sau la încleştările dramatice specifice marilor romantici. 

Lirismul său, în care predomină melancolia duioasă şi bucuria liniştită, 
conturează o muzică senină, specifică temperamentului său echilibrat. Deşi 

orizontul său tematic este limitat, creaţia sa atrage prin lirismul candid şi prin 
limpezimea arhitectonică. Muzica sa cucereşte mereu prin claritatea stilistică şi 
perfecțiunea formei, Ceaikovski considerându-l drept model de puritate 
stilistică: “Rămâne totdeauna un exemplu de puritate ireproşabilă a stilului, o 
individualitate muzicală pronunţat conturată, care păleşte față de strălucirea 
unui geniu ca Beethoven, dar care se distinge în grad mai înalt de mulțimea de 
meşteşugari ai şcolii germane.” 

În repertoriile de astăzi, s-au menţinut lucrările simfonice şi concertante, 
ale căror spirit este mai pregnant romantic, deşi autorul se voia clasic. Două din 
simfoniile sale sunt opere ocazionale: simfonia-cantată Lobgesang (Cântec de 
laudă), compusă la aniversarea a patru secole de la inventarea tiparului, şi 
Simfonia Reforma, scrisă la tricentenarul Reformei şi care îşi datorează titlul 
datorită folosirii coralului Eine feste Burg ist unser Gott în final. Simfoniile 
Scoțiana şi Italiana îşi datorează denumirile imaginilor evocate cu ajutorul 
temelor cu ecouri scoțiene şi italiene. 

Pe lângă reuşite pagini pitoreşti şi lirice, Simfonia a III-a în la minor - Scoțiana 
(1842) are desfăşurări muzicale retorice, atunci când evocă eroicul vremurilor 
trecute ale Scoției (partea I), dar şi idei inspirate de melodiile unor dansuri 
populare scoțiene (partea II), teme cantabile, ce aduc atmosfera cântecului fără 
cuvinte, al căror pitoresc bucolic sau afectiv vin să configureze imagini 
luminoase, pline de farmec (partea III) şi teme cu ritm de marş în exuberantul 
final. Nu lipsesc nici elemente ritmico-melodice care evocă peisajul lin şi solitar 
ale Scoției, un loc de visare pentru artist. 

Introducerea Simfoniei Scoțiene este un cântec fără cuvinte, linia sa melodică 
se transformă ritmic, constituind tema de bază. Tema secundă cantabilă nu 
aduce un contrast sensibil, aşa că nu există ample elaborări tematice. Se 
derulează diferite fațete ale temelor într-un limbaj cristalin şi curgător, care 
încântă ascultătorul. În partea doua alternează două idei muzicale vioaie, 
inspirate de melodiile unor dansuri populare scoțiene, iar în mişcarea a treia 
aduce două idei muzicale, care par a fi romantice şi sentimentale cântece fără 
cuvinte, finalul alert şi scânteietor fiind urmat de o majestuoasă şi solemnă 
epodă. 

Mai dinamică şi mai concisă este Simfonia a IV-a op. 90 în La major - Italiana 
(1835), ale cărei modalități de realizare se deosebesc de cele ale simfoniei 
Scoțiene. Este mai concentrată, cu o deosebită vivacitate ritmică, luminozitate 
melodică şi fără emfază şi dramatism artificial. După modelul Pastoralei, 
exprimă gânduri şi sentimente, trezite în sufletul compozitorului de peisajul şi 
oamenii Italiei, Wagner caracterizându-l succint pe Mendelssoshn drept “pictor 
al piesajului” (Landschaftsmaler). Dacă temele jubilante şi senine ale primei 
părți surprind căldura şi exuberanța meridionalului, finalul este un frenetic 
Saltarello, dans popular napolitan. Melodia Menuetului aminteşte de un lândler 
schubertian, iar semnalele cornilor din Trio de pădurea germană, pe care 
compozitorul o considera cu mult mai frumoasă decât cea italiană. Cu privire la 
tema Andantelui, autorul îi mărturisea prietenului său Moscheles că are la bază 

melodia unei vechi balade. 

Inspirată de mişcarea religioasă a Reformei, care a introdus limba națională 
în desfăşurarea cultului religios, în Simfonia a V-a în Re major - Reforma coralul 
are rol important, el constituind tema principală din mişcarea finală, 
desfăşurată în impunătoare sonorități de orgă. Şi prima parte se derulează într- 
o atmosferă de fast şi austeră grandoare, întretăiată cu momente de lirism 
reținut. Scherzo-ul aminteşte de Visul unei nopți de vară, iar atmosfera de mare 
duioşie din mişcarea a treia evocă cadrul miniatural al Cântecelor fără cuvinte. 
Liric în simfonii, ca şi lui Schubert, lui Mendelssohn i-a lipsit adâncimea 
tragică. Neavând capacitatea de a aborda o problematica mai amplă, 
generalizantă, nu s-a ridicat la nivelul simfonismului beethovenian. 

Având înclinaţie spre liric şi spre pitoresc, Mendelssohn va reuşi în 
uvertura descriptivă. Scrisă inițial ca uvertură independentă, Visul unei nopți de 
vară este un concis poem simfonic, ce evocă lumea basmului. Pitorescul naturii, 
îmbinat cu prezentarea trecutului legendar, stă la baza uverturii descriptive 
Hebridele (Grota lui Fingal), pe când peisajul marin este creionat în Marea liniştită 
şi Călătorie fericită după Goethe. Împreună cu uvertura Frumoasa Melusină, mai 
tensionată ca vibrație emoțională, aceste lucrări sunt piese independente de 
concert, fără a avea un caracter explicit descriptiv. 

Mendelssohn a scris şi uverturi legate de reprezentațiile scenice: Athalie 
pentru o piesă de Racine şi Ruy Blas pentru drama lui Hugo. În anul 1841 a scris 
pentru Visul unei nopți de vară de Shakespeare muzică ilustrativă, pornind de la 
uvertura compusă la vârsta de 17 ani. 

În creaţiile simfonice şi în concerte domină avântul impetuos, alături de 
patetismul cald şi de momente de îngândurat lirism. În cele două Concerte 
pentru pian şi orchestră în sol minor şi re minor şi două Concerte pentru vioară şi 
orchestră nu este adeptul unei virtuozități de scriitură, ci ele sunt oglinda 
universului său lăuntric, când senin sau întunecat, când liniştit sau îngândurat. 
Patosul vibrant, elanul şi fervoarea, atât de rar întâlnite în creaţia sa, domină 
inegalabilul Concert pentru vioară şi orchestră în mi minor (1843), în care paginile 
de adânc lirism ale Andantelui, cu unele rezonanțe tragice, sunt încadrate de 
vigoarea dramatică a primei părți şi de fulgurantul tablou al dinamicului final. 
Concertul pentru vioară şi orchestră în mi minor şi Trio-ul în re minor constituie o 
excepție în privința profilului emoțional obişnuit în muzica sa. Alături de 
avântul impetuos şi de patetismul cald, găsim momente de îngândurat lirism. 

Şi în muzica de cameră: şapte Cvartete de coarde, două Cvintete de coarde şi 
un Octet de coarde, seninul şi clasicizantul Mendelssohn nu mai controlează 
riguros fiorul emoţional, ci dă frâu liber patetismului său. În schimb, fluenţa şi 
farmecul melodic domină permanent arhitectura proporționată şi clară. 
Absența unor profunzimi dramatice lasă uneori impresia unor lungimi 
nejustificate. Dacă cele două Trio-uri cu pian rețin prin caldul lor melodism şi 
tonusul emoțional mai pregnant, în schimb sonatele (pentru pian, vioară şi pian, 
violoncel şi pian) şi cvartetele cu pian se cântă mai rar. 

În muzica dramatică a încercat, în tinerețe, opera Nunta lui Camacho şi apoi 

muzică de scenă. Atras de universul religios, el îşi transpune trăirile sale în 
numeroase motete. Multe din creaţiile religioase, cele două oratorii Paulus (1836) 
şi Elias (1844), precum şi numeroşi Psalmi pentru cor şi orchestră nu conţin pagini 
de viguros dramatism, ci momente de muzică emfatică de tip Meyerbeer, 
atunci când tinde către grandios. 

În schimb, liedurile sale au simplitatea şi fluența cântecului popular 
german, ale cărui intonaţii sunt deseori prezente în aceste creații. Nu numai 
liedurile sale, ci şi duetele, cvartetele vocale şi corurile, atestă înclinația spre 
lirismul popular german, fantasticul basmului şi pitorescul naturii, în care 
lirismul dragostei şi peisajul rustic sunt nimbate, uneori, de o atmosferă de 
mister. 

În creația pentru pian apelează la tehnica clasică tradițională. În cele trei 
Studii op. 104 respinge excesul de virtuozitate, pledând în favoarea imaginilor 
poetice. Mare admirator al lui Bach, scrie şapte Piese caracteristice şi şase Preludii 
şi fugi, în care reînvie vechile forme ale invenţiunii, fugii, preludiului şi ale 
coralului, iar în Variațiunile serioase op. 554 valorifică densitatea scriiturii polifonice. 

Cele 49 de Cântece fără cuvinte sunt delicate melodii în formă de lied cu 
sobre succesiuni armonice, admirabile crâmpeie ale vieţii sale lăuntrice. Clasice 
în formă, aceste miniaturi pentru pian sunt străbătute de un delicat lirism, fără 
efecte de virtuozitate. Frumusețea şi cantabilitatea temelor dovedesc o bogată şi 
variată inspirație. Deşi scrise în forme miniaturale, unele prezintă noutăți 
structurale şi de limbaj. 

Dacă melodica sa elegantă şi plină de poezie trădează un spirit liric, 
țesătura armonică şi timbrală este clasică. Ordinea şi claritatea frazelor, 
proporția şi logica arhitectonică denotă concepția sa componistică clasică. 
Pasiunile dezlănțuite, cu încordări tumultuoase şi tensiuni răscolitoare specifice 
artiştilor romantici, nu concordau cu firea şi educaţia sa ponderată. Cu sufletul 
său sensibil la tot ceea ce era frumos, el a simțit nevoia confesiunii şi a 
dezvăluirii elanului său liric. N-a preluat epigonic formele clasice, ci le-a 
înveşmântat cu imagini de candoare şi melancolie sau cu cele ce redau 
zborurile sprințare în paginile sale fantastice. Sublima visare şi răscolitoarea 
nelinişte schumanniană sau sfâşierea chopiniană, clocotul febril al lui Berlioz 
sau pateticele izbucniri ale lui Liszt şi Wagner îi sunt străine. 

Viaţa sa a ars ca un foc puternic, dar s-a stins în floarea vârstei. Din muzica 
sa transpare surâsul şi freamătul vieții, voința de a-şi îndeplini cu tenacitate 
datoria, dar şi bucuria împlinirilor artistice, ce i-au colorat şi încununat viața şi 
creația. Când uşor agitată şi avântată, când elegantă şi melancolică, când intimă 
sau descriptivă, muzica sa ne poartă mereu într-o lume a spiritului diafan şi 
încântător. 

Mendelssohn se numără printre compozitorii care păstrează un echilibru 
între fervoarea romantică, care cuprinsese întreaga creație artistică în acel timp, 
şi forma clasică cu limpezimea ei stilistică. Seninătatea şi claritatea muzicii 
zugrăvesc temperamentul echilibrat şi sobru al unui artist sensibil, care a cântat 
frumuseţea vieții şi a naturii înconjurătoare. 

Robert Schumann 


Secolul al XIX-lea marchează începutul unui nou stil în istoria culturii 
europene - romantismul muzical. Puternicele frământări ale națiunilor 
europene vor afecta profund spiritualitatea epocii. Inimile artiştilor, fine 
seismografe, au înregistrat toate prefacerile şi incandescența evenimentelor la 
care participau activ, aşternând impresiile lor în nemuritoare creaţii. Unii dintre 
ei sunt încă epigoni ai structurilor clasice, încât nu surprind adecvat spiritul 
vremii, pe când romanticii, cu sensibilitatea lor înflăcărată, îşi revarsă vâltoarea 
simțţirii şi tumultul ideatic în forme adecvate noului climat spiritual. 

În galeria marilor compozitori germani, la loc de frunte se află Robert 
Schumann (1810-1856). Omul şi muzicianul Schumann întruchipează pe 
romanticul german, aşa cum cel francez este ilustrat de Berlioz, iar cel slav de 
Chopin. Complexa sa personalitate, de muzician şi literat, a fost dublată de 
înalta conştiinţă a germanului dornic de a propulsa pe culmi cultura sa 
națională. 

Născut la Zwickau, în Saxonia, a fost fiul unui librar cu preocupări 
intelectuale, care a publicat portretele celor mai de seamă oameni şi a tradus în 
limba germană opera lui Scott şi Byron. Tatăl său edita reviste şi publicația 
enciclopedică “Galeria portretelor celor mai de seamă oameni ai tuturor 
popoarelor şi timpurilor”. Crescut într-un asemenea climat, micul Robert 
manifestă înclinații spre literatură, scrie romanul Selene şi lucrări dramatice, 
talentul literar al adolescentului înrâurindu-l ulterior pe compozitor. Făcea 
traduceri din clasicii antici şi aprofunda pe Goethe şi Schiller. Gustul pentru 
literatură s-a împletit cu darul de a evoca prin sunete imagini plastice, primele 
sale creaţii fiind rezultatul impresiilor produse de lucrări literare. Astfel, 
Papillons şi Kreisleriana sunt rodul imaginilor create în urma lecturii operelor lui 
Jean Paul Richter şi E. T. A. Hoffmann. 

De mic studiază cu organistul Johann Kuntsch, la şcoală amuzându-se 
creionând mici portrete muzicale. La liceu, cântă la patru mâini cu colegii săi 
simfonii de Haydn, Mozart, Beethoven şi este atras de muzica lui Bach şi 
Schubert. La 13 ani îşi execută Psalmul 150 cu o mică orchestră, alcătuită de el. 
După terminarea liceului se înscrie la Universitatea din Leipzig (1828), urmând 
dorinţa tatălui său, care murise în anul 1826. 

La Leipzig îl cunoaşte pe compozitorul Heinrich Marschner şi pe 
profesorul Friedrich Wieck, a cărui fiică, Clara, se afirma ca o virtuoză a 
pianului. Temporar se mută la Heidelberg (1829), unde se afirmă ca pianist şi 

compozitor în salonul juristului şi melomanului J. Thibaudet. După audierea 
lui Paganini (la Frankfurt) şi după o călătorie întreprinsă în Italia se întoarce la 
Leipzig, decis să renunţe la studiile juridice şi să se dedice exclusiv muzicii. 
Dacă maturitatea timpurie şi sprijinul familiei lui Mendelssohn i-au hotărât de 
la început cariera, Schumann a ajuns mai târziu la muzică, după lupte încordate 
cu familia şi cu propriile sale îndoieli. 

Copil fiind avea o fire deschisă, senină şi încrezătoare, dar ca adolescent a 
devenit taciturn, melancolic şi visător, schimbarea fiind datorată, poate, şi celor 
două evenimente tragice din familie: sinuciderea unicei surori Emilia şi 
moartea timpurie a tatălui său, în anul 1826. După ce profesorul Fr. Wieck, sub 
îndrumarea căruia începe a lucra, îl asigură că “în trei ani va face din 
Schumann unul dintre cei mai mari pianişti ai zilelor”, etalon fiind atunci 
Moscheles şi Kalkbrenner, el îmbrăţişează cu ardoare cariera de interpret. Voia 
să devină un virtuoz concertist, dar un accident la degetul inelar i-a zăgăzuit 
planurile, aşa încât s-a dărui creaţiei şi criticii muzicale, studiind compoziția cu 
Heinrich Dorn - dirijorul orchestrei Operei. Chiar în primele lucrări nu va 
urma canoanele artei clasice, ci va tinde spre elaborări eliberate de orice clişeu 
formal. 

Deşi în tinerețe ar fi putut prezenta diferite influenţe, întrucât pregătirea sa 
era lacunară în comparație cu contemporanii săi Mendelssohn sau Chopin, el a 
dovedit o uimitoare forță de invenţie. Găsim bogate detalii ritmice, dese 
sincope, modulaţii neaşteptate şi noi efecte sonore. Improvizaţiile sale 
pianistice, ce-l transportau în lumea visului, i-au dat o anumită uniformitate în 
exprimare, deşi prezenta un nestăvilit flux de idei. Totodată, darul de 
improvizator nu a putut fi încorsetat în marile tipare arhitectonice clasice, 
preferând genul miniatural. Foarte cuprinzător a caracterizat arta sa 
Ceaikovski: “Muzica lui Schumann ne dezvăluie o lume întreagă de noi forme 
muzicale, atingând coarde pe care nu le-au atins încă marii săi predecesori. 
Găsim în ea ecoul acelor procese spirituale misterioase ale vieții noastre 
sufleteşti, a acelor îndoieli, dezolări şi avânturi spre ideal, care zbuciumă inima 
omului contemporan.” 

În primii ani de creaţie, a dat frâu liber fanteziei sale, aşa cum mărturisea 
autorul: “Când compun nu mă mai gândesc la formă, compun pur şi simplu” 
(1838). Este perioada când scrie miniaturi pianistice descriptive sau confesive, 
îngemănate în cicluri de piese programatice. În schimb, peste ani (1853) 
considera că pentru “a compune în forme libere, trebuie să stăpâneşti mai întâi 
formele consacrate, valabile pentru toate timpurile”. Puternic ancorat în 
tumultul vieții, Schumann ne dezvăluie înrâurirea acestuia asupra creației sale: 
“Mă frământă tot ceea ce se petrece în lume - politică, literatură, oamenii. 
Reflectez la toate acestea în felul meu, după care produsul acestor meditații îşi 
croieşte drum în afară şi caută să fie exprimat prin muzică.” 

Pentru înaltele sale idealuri artistice a luptat şi cu condeiul, fondând 
împreună cu profesorul Wieck şi cu prietenii săi Juluis Knorr şi Ludwig 
Schunke, în anul 1834, “Noua revistă muzicală”, prin care a militat pentru o 

artă nouă, sinceră, opusă muzicii emfatice, fără un conţinut adânc de idei. 
Protestează împotriva gustului îndoielnic şi a criticii de un pedant formalism, 
promovate de Fincke la revista “ Allgemeine musikalische Zeitung”, din acelaşi 
oraş. Schumann menţionează faptul, că autori minori ca Herz, Hummel, Hiller, 
Kalkbrenner, Bertini, Thalberg, Moscheles, au făcut să fie uitaţi marii 
compozitori: Bach, Beethoven, Schubert, Weber şi să nu fie cunoscuți de 
contemporanii săi. 

În coloanele revistei sale prevala un ton elevat, datorat serioaselor sale 
studii privind creaţiile lui Berlioz, Chopin, Liszt şi Mendelssohn, dar şi a 
rubricii “Sfaturi pentru tinerii muzicieni”, unde oferea prețioase îndrumări 
pentru cei interesați de creația muzicală. Remarcabilă este sublinierea calităților 
de melodist şi orchestrator ale lui Berlioz, pe baza unei minuţioase analize, 
infirmând aserţiunea istoricului francez J. Fr. Fétis că Berlioz “ar duce lipsă de 
idei melodice şi armonice”. Protestând împotriva considerării lui Beethoven ca 
exponent al frumosului absolut, el aprecia că: “Deşi titanul atinge cerul cu 
coroana sa înflorită, el îşi întinde rădăcinile în pământul care-i este atât de drag 
şi aproape.” 

În paginile revistei a consemnat evenimente muzicale din oraşul Leipzig, 
printre care amintim doar de debutul tânărului violonist Henry Vieuxtemps, de 
concertele orchestrei lui J. Strauss-tatăl sau cele date de Liszt, Berlioz şi 
Mendelssohn etc. Un rol important în dinamizarea vieții muzicale şi în 
răspândirea lucrărilor timpului l-a avut cunoscuta editură Breitkopf, aparițiile 
ei editoriale fiind salutate cu entuziasm în paginile revistei. 

Imaginând “Liga davidienilor”, care trebuia să lupte împotriva spiritului 
retrograd al muzicienilor care invadaseră viața muzicală, Schumann îşi 
mărturisea aversiunea împotriva stilului emfatic, a muzicii superficiale şi de 
aridă virtuozitate, impusă de autorii minori la modă. Dacă “Liga davidienilor” 
era o creație imaginară, activitatea ei rezumându-se la discuţii în cercul de 
prieteni din jurul lui Schumann, în schimb ideile profesate sub egida ligii au 
stat la baza activității revistei, scrisă în majoritate de Schumann. Semnând cu 
două pseudonime, Florestan şi Eusebius, el îşi dezvăluie cele două atitudini 
extreme ale firii sale romantice, pe luptătorul impetuos şi pe poetul visător. 
Aceste aspecte contradictorii ale temperamentului său sunt oglindite şi în 
creația sa. 

Revista sa a avut un puternic răsunet, rămânând în istoria muzicologiei ca 
una dintre cele mai importante publicații muzicale, prin opiniile critice şi 
preceptele sale estetice, valabile în majoritatea cazurilor şi astăzi. El n-a 
întrebuințat ziarul pentru popularizarea propriilor sale creaţii, ci pentru 
descoperirea noilor talente, ce se afirmau pe scenele europene. În primul său 
articol (1832) anunța entuziast apariția unui tânăr genial, pe Chopin, 
exclamând: “Pălăriile jos, domnilor, iată un geniu”, iar în ultimul articol (1853), 
intitulat “ Noi drumuri”, prezenta un nou talent, pe cel al lui Brahms. 

Deceniul al patrulea a fost foarte agitat prin fervoarea muncii creatorului şi 
pasiunea luptătorului cu condeiul, dar mai ales prin viața sa sentimentală, care 

i-a răvăşit sufletul. S-a îndrăgostit de Ernestine von Fricken, o elevă a 
profesorului Wieck, care încurajase această legătură pentru a-l îndepărta de 
propria sa fiică, Clara. Dragostea pentru Ernestine s-a stins repede. Între timp, 
sentimentele vechi de prietenie pentru Clara se transformă într-o pasionată 
dragoste. În pofida opunerii insistente a lui Wieck, căsătoria cu Clara devine 
idealul impetuosului tânăr, care uzează de toate mijloacele, inclusiv acțiunea în 
justiție, pentru a-şi atinge scopul. 

Pentru a-l îndepărta de Clara, aprigul Wieck îl trimite la Viena, în anul 
1838, unde spera să aibă succes şi să se stabilească. Încercările lui Schumann de 
a se integra în viața muzicală vieneză şi de a edita aici revista sa dau greş, 
lovindu-se de obtuzitatea guvernului polițienesc al lui Metternich. La Viena, 
descoperă, în schimb, Simfonia a IX-a în Do major de Schubert la fratele 
compozitorului, Ferdinand, lucrare dirijată în primă audiție de către 
Mendelssohn la 12 decembrie 1839. 

Anul căsătoriei sale cu Clara, 1840, se soldează cu o bogată creaţie de 
lieduri, urmat de “anul simfoniei”, când scrie Simfonia I şi Fantezia simfonică, 
lucrare refăcută ulterior cu titlul de Simfonia a IV-a (1851). În anul 1842, “anul 
muzicii de cameră”, apar cele mai bune lucrări pentru formații instrumentale 
de cameră: Cvartetul pentru pian şi coarde (1847), Cvintetul pentru pian şi coarde 
(1844) şi cele trei Cvartete de coarde (1841), dar şi oratoriul Paradis şi Peri (1843). 
La Conservatorul din Leipzig, instituţie fondată şi condusă de Mendelssohn, 
ocupă catedra de compoziţie şi armonie. 

Împreună cu Clara face numeroase turnee, ajungând în anul 1844 până în 
îndepărtata Rusie. Încă din anul 1842 s-au arătat semnele unei boli nervoase, ale 
cărei accese au devenit tot mai frecvente, încât medicul i-a recomandat 
schimbarea mediului. Nesimţindu-se în largul său ca pedagog, părăseşte 
Conservatorul şi cedează revista lui Oswald Lorenz (după el vine Fr.Brendel). 
S-a mutat la Dresda, oraş care nu avea o bogată activitate muzicală, încât aici 
boala sa s-a agravat. Dezamăgit, spera să se stabilească la Viena sau Berlin. 
Şederea la Dresda este marcată de noi creaţii: Concertul pentru pian (1845), 
Simfonia a I-a (1846), opera Genoveva (1847), Trio-ul în re minor (1847), Album 
pentru tineret (1848), Manfred, Scene din pădure. 

Din anul 1850 se mută la Düsseldorf, unde nu găseşte liniştea mult visată, 
aşa încât nemulțumirea accentuează boala sa. Fără calități dirijorale deosebite, 
munca sa exagerată nu a dat roadele dorite la “Societatea corală şi orchestrală”, 
condusă de el. Printre ultimele creaţii din această perioadă de depresiuni şi 
insomnii se află: Concertul pentru violoncel şi orchestră, uvertura Mireasa din 
Messina, numeroase coruri. După o crâncenă perioadă de halucinaţii şi tulburări 
auditive, în februarie 1854 se aruncă în Rin, de unde este salvat de nişte pescari. 
În martie este internat în sanatoriul de la Edenich, de lângă Bonn, unde are rare 
momente de luciditate şi unde îşi va da obştescul sfârşit peste doi ani, în iulie 
1856. 

Opera sa poartă amprenta personalității sale puternice. Evenimentele din 
viața de toate zilele, ca şi peisajul naturii erau profund marcate de viața sa 

sufletească. Lumea fantastică, cultivată cu predilecție de romantici, are o 
deosebită atracție pentru Schumann. La el, imaginile fantastice sunt rodul 
viziunilor sale personale, ele nefiind izvorâte din imaginile basmului. Fantezia 
sa a brodat imagini din năzuințele sale, din plăsmuirile sale sau din critica 
realității imediate. El nu ticluieşte imagini lugubre sau demonice, groteşti sau 
sordide, ci portretele sale fanteziste conțin trăsături veridice ale unor personaje 
reale, ca Fr. Wieck, Clara Wieck, Chopin, Paganini, alături de evocări ale unor 
fapte sau idealuri - Marşul davidienilor. 

Poezia muzicii sale se caracterizează prin imagini fantastice, ce exprimă 
adesea avânturile şi năzuinţele sale frenetice printr-o muzică a introspecției. 
Tema sa preferată este lumea sa lăuntrică. Subiectivismul său a eşuat în formele 
mari ale operei şi oratoriului, în schimb a dat modele clasice ale miniaturii 
descriptive şi ale portretisticii. 

În muzica instrumentală de cameră şi simfonică, ca şi Schubert, îmbină 
lirismul cu dramaturgia simfonică, inerentă genurilor sonato- simfonice. 
Patosul avântat al acestora, care alternează cu efuziuni lirice, ne înfăţişează cele 
două aspecte ale temperamentului său. În pofida subiectivismului său, el 
subliniază legătura compozitorului cu viața: “Artistul trebuie să trăiască în 
vârtejul vieții, căci în cameră se nasc rareori idei.” Considera că lumea 
exterioară trebuie redată prin prisma trăirilor proprii, întrucât: “Cu cât muzica 
este mai specifică şi cu cât prezintă publicului mai multe imagini individuale, 
cu atât va fi mai reprezentativă, veşnic vie şi mereu nouă pentru toate 
timpurile.” 

În adolescenţă, scrie într-un stil asemănător clasicilor, fără un stil 
individual profilat: Psalmul 150, o Simfonie şi fragmente dintr-un Concert pentru 
pian. Perioada romantică propriu-zisă, desfăşurată în deceniul al patrulea, 
cuprinde creaţia pianistică de la op. 2 la op. 23, scrisă în genul scurt romantic şi 
majoritatea liedurilor. La maturitate (1841-1853), trăsăturile romantice se 
împletesc cu elemente clasicizante în dramaturgia muzicală. Acum scrie 
majoritatea lucrărilor de concert, de cameră, simfoniile, opera, oratoriul, 
poemul dramatic Manfred şi Scene din Faust. 

Prin firea sa impetuoasă şi neliniştită, se opunea calmului senin al lui 
Mendelssohn, care-l prețuia numai pe criticul, nu şi pe creatorul Schumann, pe 
acest artist cu o inimă atât de fremătândă şi devorată de flacăra creației. El este 
un demn urmaş al lui Schubert, prin locul pe care-l ocupă pianul în opera sa, şi 
el fiind un vestit cântăreţ al vieții intime. Muzica sa este însă mai rafinată şi mai 
cizelată, decât cea schubertiană. Deşi uneori apar slăbiciuni de constructor în 
secțiunea dezvoltării a formei sonată, calitatea muzicii face să uităm aceste 
neajunsuri regizorale. 

Ca toți romanticii excelează în piese aparținând genului scurt, din care 
transpar frământările sufletului său, când torturat, când încrezător. Miniaturile 
pianistice dezvăluie poezia şi verva sa tinerească, intimitatea şi răzvrătirea, 
atâtea fațete ale sufletului său tumultuos. Sfera poetică este foarte întinsă, de la 
fantasticul capricios şi bizar la graţia şi duioşia sentimentelor intime. 

Lucrările cele mai izbutite sunt cele destinate pianului, ele fiind un 
adevărat testament al romantismului, prin atâtea genuri îndrăgite de el: foi de 
album, tablouri miniaturale, scene de basm, piese nocturne, siluete grațioase, 
acuarele, eroi de carnaval, piese lirice, dansuri stilizate, toate trădând o imensă 
imaginaţie poetică. Originalitatea acestor creaţii îl aşază alături de marii 
romantici. El tratează pianul cu totul nou: gândirea sa armonică aduce variate 
culori, ritmul este mereu neliniştit, figurațiile melodice şi armonice, împărțite la 
diferite voci, conferă pianului valențe orchestrale. Creația pianistică îl impune 
ca un distins melodist, de o debordantă spontaneitate, cu o vădită libertate 
armonică şi varietate ritmică. 

Remarcabile ca valoare şi concepţie sunt ciclurile de piese, reunite sub un 
titlu. Mai toate piesele au titluri, ce previn auditoriul asupra imaginii redate, 
unele având indicații precise, altele mai vagi. El nu descrie amănunte pitoreşti 
sau detalii procesuale, ci, evocând prin titluri imaginea, redă prin muzică stări 
afective. În acest sens, face următoarea precizare: "Se susţine că o muzică nu are 
nevoie de asemenea indicaţii. Dar ea nu-şi pierde deloc demnitatea din cauza 
lor, un titlu fiind pentru compozitor mijlocul cel mai sigur de a preveni 
evidenta deformare a caracterului lucrării. Doar este folosit de poeți, şi ei nu 
încearcă să pună sensul întregii poezii în titlul? Atunci de ce muzicienii n-ar 
face acelaşi lucru?” 

Tematica psihologică a schițelor pianistice este foarte variată, mergând de 
la introspectie în Piesele fantastice op. 12 şi analiza psihologică în Scene pentru 
copii op.15 la exprimarea simbolică a spiritului epocii şi a poeziei unor scene de 
bal din Carnavalul op. 9 şi până la imaginile fantastice de tip hoffmannian din 
Kreisleriana op. 16. 

În primul său ciclu pentru pian, Papillons op. 2 (alcătuit din 12 miniaturi), 
evocă diferite figuri dintr-o scenă de bal. S-a inspirat din finalul romanului Anii 
zburdălniciei de J. P. Richter, unde doi fraţi cu caractere diferite, un poet visător 
şi un muzician înflăcărat, sunt îndrăgostiți de aceeaşi fată. Aflând că Wina este 
îndrăgostită de fratele său Wult, Walt, pleacă fără a spune motivul depărtării. 
Schumann alternează muzica de dans cu pagini lirice, piese fantastice cu cele 
groteşti ale măştilor de carnaval. După concisa introducere lentă, se derulează 
un vals liniştit, un iureş al balului, un dans greoi şi altul înaripat, o 
impunătoare poloneză şi un ecou de vals vienez, o scenă lirică şi un înfocat 
dans, un întunecat dans vienez şi o piesă fantastică, o poloneză avântată şi un 
vals lent, de fapt o veche melodie germană cu care se încheiau nunțile germane. 

Intermezzi op. au o scriitură mai încărcată şi un conținut bogat, forme 
ample şi țesături polifonice. Dacă în prima piesă este un demn urmaş al lui 
Beethoven, a doua are drept motto Meine Ruh ist hin (Mi-am pierdut liniştea din 
Faust), următoarele două fiind inspirate din Macbeth şi cântecul popular 
Hirtenknabe. 

Cea mai strălucitoare lucrare  Davidsbiindlertânze op.6  (Dansurile 
davidienilor) cuprinde 13 miniaturi fantastice, o frescă sonoră a frământatului 
său suflet, cu veşnicele confruntări dintre Florestan şi Eusebius. Dacă acest 

caleidoscop cu măiestrite tablouri este rodul improvizaţiei sale, Carnavalul op. 9 
este o suită de tablouri de caracter şi schițe umoristice, cuprinzând 20 de 
miniaturi inspirate de motivul ASCH, locul de naştere al Ernestinei Fricken. Cu 
subtitlul “Darea de seamă a lui Jean qui rit (erou din romanele pentru copii ale 
contesei de Segur) din Augsburg asupra ultimului bal istorico-artistic al 
redactorului”, Schumann realizează o schiță simbolică, menită să evoce lupta 
davidienilor împotriva artiştilor filistini. 

Lucrarea este o capodoperă a artei schumanniene prin inspirația sa de o 
tulburătoare fantezie. În vârtejul carnavalului se succed diferite personaje reale: 
luptătorul entuziast Florestan şi poetul visător Eusebius, Chiarina=Clara, 
Estrella=Ernestina, Cocheta, Chopin, Paganini şi eroi ai commediei dell'arte: 
Pierrot şi Colombina, Pantalon şi Arlechin, alternate cu piese lirice: Mărturisire, 
Plimbare, Pauză, Recunoştință, un vals german şi în final Marşul victorios al ligii 
davidienilor împotriva filistinilor. În pofida diversităţii portretelor şi a scenelor 
expresive, suita este unitară prin prezența motivului (Asch), care stă la baza 
temelor fiecărei miniaturi. Este o tălmăcire literară a “Carnavalului”, de fapt o 
prezentare muzicală a programului revistei fondate de el în 1834. Marşul 
davidienilor şi Preambulul, înrudite muzical, încadrează această sugestivă şi 
pitorească frescă muzicală. 

Sub pretextul imaginilor fantastice, în Kreisleriana op. 16 (alcătuită din 8 
piese), el îşi clamează iubirea pasionată pentru Clara, fiind o genială răbufnire a 
sentimentelor sale înfocate. Deşi contrastul fiecărei piese cunoaşte o anumită 
gradare, piesele au un caracter mai unitar, străbătute fiind de un suflu de 
baladă. Scrisă sub “zâmbet şi lacrimi”, Humoresca op. 20 conţine cinci piese în 
scriitură polifonică şi ritm alert, piese intime, cu înduioşătoare cantilene sau 
accente patetice, în stilul operei. Ciclul Noveletelor op. 21 sunt piese de avânt şi 
fineţe, fiecare din cele opt piese având titluri sugestive: Studiu de concert, 
Perpetuum mobile, Vals, Poloneză, Scherzo, Fantezie, Menuet. 

Pe lângă ciclul de piese, legate printr-o idee poetică, el adună diferite 
creații sub un oarecare titlu. Astfel, în Piesele fantastice op. 12 îşi propune să 
redea momente din propria-i viață sentimentală, ele fiind inedite confesiuni şi 
meditații asupra sensului existenței. Cele opt schițe descriptive, surprind 
subtile nuanțe ale vieţii sufleteşti, de la puternice frământări (Avântul, Noaptea) 
la senina contemplare (Seara, Visuri), de la tulburătorul neastâmpăr (De ce? 
Capriciile) la povestea abia şoptită (Fabulă), de la vârtejul sonor (Vis zbuciumat) 
la ecourile unui vechi cântec studenţesc (Sfârşitul cântecului). Dintr-o scrisoare 
către Clara, aflăm despre notele autobiografice ale Ultimului cântec: ” În cele din 
urmă totul se termină cu o nuntă veselă, dar aici intervine dorul după tine şi 
iată că dangătul clopotului de nuntă se contopeşte cu cel funebru.” Dedicată lui 
Liszt, Fantezia op. 17 este un “strigăt dureros către Clara”, un poem muzical în 
trei părți. 

În Carnavalul din Viena op. 26 (1839) adoptă forma ciclică, în schimb Scenele 
de copii op. 15 completează seria miniaturilor în lanţ, ele constituind un benefic 
refugiu în lumea candorii şi purității, a visării şi speranței, răsunând şi ca un 

protest împotriva lumii înconjurătoare, vlăguită de ambiţii şi meschine interese. 
Cei care vor să reînvie sufletul imaculat al copilului, pot apela la acest mirific 
univers poetic, plăsmuit de Schumann cu emoția unei simple povestiri de la 
gura sobei sau despre țări şi oameni îndepărtați, cu evocarea jocurilor de-a baba 
oarba sau cu căluțul de lemn, a întâmplărilor fericite, prea serioase sau foarte 
curioase, cu puritatea viselor sau cu poezia lirică a povestitorului. 

Cele 18 miniaturi lirice ale Albumului pentru tineret prezintă o scriitură 
accesibilă, având un scop didactic, în schimb Scenele din pădure, cu titluri 
evocatoare, au profetice şi transparente țesături sonore. Lucrarea bachiană 
Toccata op. 7 vădeşte unele influenţe din Hummel şi Weber. Atras de figura lui 
Paganini, îi transcrie Capriciile acestuia în Studiile op. 3. Piesele nocturne 
Nachtstiicke op. 23, cu titlul preluat de la Hoffmann, conțin piese fantastice şi 
funebre, cu presimțţiri sumbre. 

Un gen foarte mult practicat în prima jumătate a veacului al XIX-lea a fost 
tema cu variațiuni, ce servea, îndeosebi, ca mijloc de etalare a virtuozității 
instrumentistului şi nu pentru exprimarea vieții prin imagini poetice sau 
procesuale. Acestei tendinţe spre virtuozitate a variațiunilor, ca scop în sine de 
valorificare a posibilităţilor tehnice, i s-a opus Mendelssohn cu Variațiunile sale 
serioase, iar Schumann cu Studiile simfonice op. 13, în care procedeul variațional 
are semnificații expresive. Nu sunt un ciclu de variațiuni, ci un amplu studiu 
pentru pian, căruia îi conferă virtuți orchestrale. Realizează o succesiune de 
tablouri cu variate expresii, legate printr-o temă unică, şi prefigurează 
variațiunile de caracter, în care vor excela Brahms, Reger, Franck şi 
Rahmaninov. 

În anul 1835 termină pentru pian primele două Sonate (în fa diez minor şi 
sol minor), în mică măsură apropiate de sonata-poem a lui Liszt. Sonatele 
reprezintă etapa în care autorul confesiunilor şi a admirabilelor schițe 
miniaturale se îndreaptă spre arhitectonica genurilor de dimensiuni mai mari. 
Ele nu sunt mari arhitecturi în care pulsează o problematică abstractă, ci 
continuă a fi expresia unor pasionate trăiri proprii. Patosul romantic se 
manifestă în sonatele sale prin tranziții dinamice, prin frecvente modulații şi 
puternice contraste ale părților. După expresia sa, Sonata op. 11 în fa diez minor 
trebuia să fie “un singur strigăt al inimii” către Clara, iar dedicația dată de către 
Florestan şi Eusebius confirmă aceasta. În această lucrare transpare toată 
individualitatea sa melancolică şi pasionată. Deşi conține teme expresive, 
dezvoltările sunt mai puțin convingătoare. În această sonată, Menuetul are 
două trio-uri, formă pe care o vom regăsi în simfoniile şi în lucrările sale de 
cameră. 

Şi furtunoasa Sonată în sol minor op.22 (1838) este scrisă în epoca disputelor 
sale cu Wieck în privința căsătoriei cu Clara. Scriindu-i lui H. Hirsch, îi face 
mărturisiri cu privire la concepția sonatelor: “Dacă le-ai cunoaşte, ai vedea 
cred, cât de multe forme noi sunt în ele. Când compun nu mai mă gândesc la 
formă, compun pur şi simplu.” În pofida tendinței sale de a scrie sub impulsul 
fanteziei, ulterior va sublinia necesitatea abordării formei arhitectonice 

tradiționale, care este rezultatul unei îndelungi experiențe. Negarea formei 
înseamnă înlăturarea experienței de veacuri a culturii muzicale. Având 
dezvoltări închegate şi o dramaturgie bine conturată, în Sonata op. 22 nu recurge 
la virtuozitate tehnică, ci cele patru mişcări poartă amprenta unei dense 
frământări sufleteşti şi a unui avântat suflu romantic. 

Intitulată inițial Concert fără orchestră, Marea sonată op. 14 în fa minor este 
clădită pe un motiv ce circulă în toate părțile, prefigurând sonata ciclică 
dezvoltată de Franck. Cu tot bogatul arc afectiv, lucrarea suferă de uniformitate 
tonală, trei părți fiind scrise în aceeaşi tonalitate. Impulsul romantic, sub 
imperiul căruia a scris sonatele sale, a generat arhitecturi sonore mai complexe, 
cu un conţinut năvalnic, care atrage ascultătorul. În pofida improvizaţiei 
fanteziste, ce domină desfăşurările muzicale, Schumann rămâne ataşat formelor 
tradiționale. 

Prin imaginile lirice, descriptive şi fantastice ale miniaturilor sale, în care 
varietatea coloritului compensează absența dimensiunilor mari, muzica sa 
pentru pian prefigurează impresionismul de la finele secolului. În schimb, 
sonatele sale, fructul elanului romantic, anunță pe Brahms şi pe Franck, prin 
patosul subiectiv şi prin procedeele de înrudire tematică între părți. 

Din perioada romantică datează un mare număr de lieduri. Dacă 
suferințele dragostei le-a redat în creaţiile pentru pian, atunci împlinirea 
căsătoriei sale cu Clara a cântat-o în lieduri. În 1840 scrie primul ciclu Liederkreis 
op. 24 (pe versuri de Heine), ciclul Flori de mirt op. 25 (şapte lieduri pe texte de 
Rückert), al doilea Liederkreis (pe texte de Eichendorf), ciclul Dragoste şi viață de 
femeie op. 42 (Chamisso), ciclul Dragoste de poet op. 48 (Heine) şi numeroase 
lieduri separate. El dezvoltă tradiția schubertiană, conferind însă pianului o 
mai mare contribuţie în configurarea imaginii. Succinte preludii, interludii sau 
postludii încadrează partea vocală, comentând şi completând instrumental 
imaginile textului poetic, tradus de linia vocală. Din noianul vieții sufleteşti, 
dragostea ocupă locul de frunte. Dar el nu se limitează la evocarea idilică a 
iubirii sau la tristețea despărțirilor, ci creionează subtile analize psihologice. 
Astfel, ciclul Dragoste şi viață de femeie ne înfăţişează universul atât de bogat şi 
de variat al sufletului feminin, prin impresionante imagini artistice. 

Lirismul şi gravitatea liedurilor sale sunt o oglindă a conflictelor şi a vieții 
sale sufleteşti tensionate. Înclinaţia timpurie spre literatură explică selecția 
făcută de el în privința poeţilor, optând pentru texte valoroase, concordante cu 
propriul său univers poetic. Creaţia lui Goethe, Schiller, Heine, Eichendorf, 
Novalis, Chamisso, Burns, Byron a fost tălmăcită în muzică sa. 

În ciclurile sale există un fir conducător, liedurile fiind legate de evoluţia 
unui subiect sau de comunitatea unor idei şi imagini. Melodica liedurilor sale 
are rădăcini în folclorul german. Spre deosebire de Schubert, care preia multe 
elemente din folclorul german, el le filtrează, creând melodii cu sonoritate 
populară. Mai rar apelează la forma strofică, preferând modificarea melodiei 
vocale la fiecare nouă strofă. 

În ciclul Dragoste şi viață de femeie schimbă arhitectura fiecărui lied, în 

funcție de conţinut. Primul lied, Când te-am văzut, este monostrofic, al doilea - 
EI, cel mai minunat - are formă de rondo cu un epilog pianistic, iar al treilea - 
Nu pot să cred - este tristrofic cu un epilog. Al patrulea lied - Inelul de pe deget - 
prezintă un refren de opt măsuri, urmat de două cuplete şi un epilog de patru 
măsuri. În al cincilea lied Ajutaţi-mă surioare foloseşte forma tripentastrofică cu 
o codetă, repetarea variată a ultimelor două motive conferind o fervoare mai 
mare expresiei. Al şaselea lied este un veritabil arioso cu trei strofe, în cele 
extreme recitarea fiind mai animată decât în cea mediană. Al şaptelea lied - La 
pieptul meu, la inima mea - este un cântec de bucurie al mamei. Aceeaşi repetare 
ostinată a unui motiv redă imaginea de fericire a mamei care-şi contemplă 
copilul. Un epilog liniştit, ca un cântec de leagăn, contrastează cu ritmul alert al 
liedului de formă tristrofică. Armonii grave însoțesc litania ultimului lied - 
Acum mi-ai produs prima durere - cântecul monostrofic trist al femeii văduve. 
După recitativul îndurerat, pianul reia, ca o amintire, primul lied care închide 
ciclul. 

Uneori recurge la o singură strofă (Trandafirul, crinul, porumbelul sau Răsar 
din lacrimile mele), mai des apelează la clasica formă tristrofică (Dedicaţie), iar 
alteori abordează o arhitectonică complexă. Nicicând nu este retoric, ci 
realizează imaginile sonore cu un deosebit simț al economiei mijloacelor. 
Structura ritmică, unduirea melodică, conturarea armonică şi arhitectonică sunt 
riguros determinate de conținut. Simplității melodice şi farmecului popular al 
liniilor vocale le alătură magistrale imagini pianistice, acele creionări discrete 
dar elocvente ale emoțiilor sale. Maestru desăvârşit al miniaturii pianistice, el 
s-a dovedit acelaşi subtil şi profund analist al sufletului omului şi în lieduri. 

Mai puţin izbutite sunt oratoriile şi opera sa, care necesitau o densă 
dramaturgie, minuțios elaborată. O cauză a nereuşitei sale au fost şi libretele, 
de slabă calitate dramatică. Oratoriul Paradis şi Peri, deşi are pagini expresive, 
conține puţine elemente dramatice. Alcătuit de Schumann după poemul Lalla 
Rockk de Th. Moore, libretul îl înfăţişează pe Peri, înger din mitologia indiană 
alungat din rai. Pentru a fi iertat de păcate, trebuia să aducă de pe pământ 
prețioase ofrande: sângele luptătorului căzut pentru apărarea patriei, ultimul 
suspin al fecioarei care-şi sacrifica viața pentru iubitul ei şi lacrimile unui 
păcătos pocăit, după ultima ofrandă el fiind reprimit în rai. Acțiunea dramatică 
lâncezeşte, iar muzica devine monotonă. Paginile pitoreşti şi cele de analiză 
sufletească nu înlătură lungimea fastidioasă a lucrării. 

Peregrinările trandafirului op. 112 (pentru cor, solişti şi orchestră) este o suită 
de 24 de tablouri, variate ca atmosferă, şi cu admirabile schițări miniaturale, ce 
nu reuşesc să închege firul conducător al unei povestiri de mari proporții. De 
dimensiuni mai reduse, Recviemul pentru Mignon este o reuşită lucrare vocal- 
simfonică, inspirată din Wilhelm Meister de Goethe. Dorinţa sa de a contribui la 
consolidarea operei naționale germane nu a putut fi împlinită, opera sa 
Genoveva op. 81 (1850), rămânând doar o încercare. Având un libret fără gradări 
ale intensității dramatice, cu o lentă acțiune, el a încercat să suplinească lipsa 
dramaturgică cu analiza sufletească. Rămân valabile câteva pagini orchestrale 

şi uvertura, care evocă liniile esenţiale ale conflictului dramatic, prin tema 
calomniei perfide, a dragostei sincere şi a inocenței recunoscute. 

Tentaţia abordării temei lui Faust l-a stăpânit îndelung, încât a scris o 
Uvertură şi 15 Scene din Faust pentru solişti, cor şi orchestră (1853), ce constituie 
singura reuşită în genul vocal-simfonic. Şi eroul reprezentativ al literaturii 
romantice - Manfred de Byron - l-a atras, scriind câteva momente ilustrative şi o 
uvertură, valoroasă pagină orchestrală. Modificând deznodământul lui Byron, 
face ca Manfred să moară izbăvit şi consolat creştineşte, în schimb Uvertura, 
dominată de strigătul torturii sufleteşti, rămâne mai aproape de concepția 
byroniană cu privire la răzvrătitul pribeag. El caută sensul existenței şi demască 
societatea care înlocuieşte noțiunea de om cu aceea de rob. În năzuința sa de a 
găsi un suflet înrudit, geamăn, Manfred tânjea după Astarta. 

În Uverturile Hermann şi Dorothea (după Goethe), Mireasa din Messina (după 
Schiller), Julius Cesar (după Shakespeare), încearcă diferite profiluri psihologice 
şi dă câteva pagini convingătoare, atunci când nu prezintă încleştări dramatice. 

Începând cu anul 1841 el va extinde sfera tematicii, depăşind cercul limitat 
al trăirilor proprii prin abordarea genului simfonic şi cameral. Berlioz, 
Mendelssohn, Schumann respectă arhitectonica beethoveniană, chiar dacă 
lirismul lor, generat de propria lor structură psihică sau de literatură, îi fac mai 
puțin apți de a aborda marile teme ale vieții şi ale omului. Prima Simfonie în Si 
bemol major (1841) prezintă o etapă intermediară între creația miniaturală, 
dominată de lirism şi cea a lucrărilor simfonice ample. Această simfonie a 
Primăverii este mai mult o zugrăvire a încântării şi a elanului, provocate de 
primăvară în sufletul omului, şi nu o imagine a vreunui conflict dramatic. 
Ritmul sprinten al primei părți, liricul cântec din partea lentă şi verva finalului 
sunt imagini vii ale tinereţii şi ale anotimpului renaşterii naturii. Scherzo-ul 
robust, cu cele două Trio-uri, surprind atât pe hotărâtul Florestan, cât şi pe 
visătorul Eusebius. 

Şi Simfonia a IV-a în re minor op. 120 (începută în 1841 şi terminată în 1851) 
este dominată de elanul tinereții şi de meditaţia lirică. Ea este oglinda dualității 
firii sale, pe de o parte, impetuos protestatar şi luptător vehement, pe de altă 
parte, visător romantic. Circulația temelor, dintr-o parte în alta, conferă 
simfoniei o unitate de conținut, tema introducerii lente regăsindu-se în Romanță 
(partea doua), iar un desen din Romanţă revine în primul trio al Scherzo-ului. Şi 
tema Finalului este înrudită cu tema primei părți. 

Deşi prezintă frânturi de trăiri subiective, Simfonia a Il-a op. 61 în Do major 
(1846) este mai apropiată de spiritul simfonismului beethovenian. Izvorâtă din 
lupta sa dârză împotriva bolii şi a depresiunii morale, ea este schițată, după 
propria-i mărturie: “Atunci când eram încă suferind şi, pot spune, că ea s-a 
născut din rezistența mea împotriva stării mele fizice, pe care încercam să o 
domin”. Dramatismul primei părți redă această luptă crâncenă, iar lirismul 
romantic al Andantelui şi verva spumoasă a Finalului completează această 
frescă sufletească. 

Ultima simfonie, scrisă şi publicată ca a treia, Renana op. 97 în Mi bemol 

major a fost compusă pentru serbările de la Köln (1850), când episcopul 
oraşului a fost ridicat la rangul de cardinal. Andantele simfoniei evocă fastul 
ceremoniilor de la catedrală, în timp ce celelalte părți zugrăvesc scene de 
veselie populară. Subiectivismului romantic, ce domină creația lui Schumann, 
nu-i sunt proprii marile forme simfonice cu conflicte puternic închegate într-o 
dramaturgie simfonică, datorită atenuării contrastului tematic, prin palida 
expresivitate a temelor, neglijarea ideii secunde şi prin dezvoltările lipsite 
uneori de consistență. Totodată, gândind orchestraţia ca pianist, va aduce 
factura pianistică în unele pasaje, înăbuşind liniile melodice cu neadecvate 
distribuiri timbrale. Cu toate acestea, simfoniile sale atrag prin lirismul şi 
cantabilitatea părţilor lente, prin dinamismul viguros al scherzo-urilor, în 
contrast cu farmecul trio-urilor, prin patosul sincer al temelor primelor părți, 
dar şi prin frenetice finaluri. 

Pe lângă simfonii a scris şi trei Concerte: pentru pian, vioară şi pentru 
violoncel şi orchestră. Urmând tradiţia beethoveniană, nu concepe concertul ca 
o lucrare de virtuozitate, ci ca una simfonică, simfonismul lui fiind dominat de 
lirica subiectivă. Despre Concertul pentru pian şi orchestră în la minor el însuşi 
afirma: “Că este o lucrare intermediară ca formă între simfonie, concert şi 
sonată mare. Văd că nu sunt în stare să scriu un concert de virtuozitate şi 
trebuie să mă gândesc la ceva intermediar, între desfăşurarea muzicală solistică 
şi cea orchestrală.” 

Ideile muzicale din prima parte sunt mai mult o confesiune a propriilor 
tensiuni sufleteşti, lirismul lor de mare prospețime fiind derulate într-un dialog 
strâns între cei doi parteneri, la fel şi melodia grațioasă, cu un motiv ritmic 
sprințar din concisul Intermezzo, care ţine locul tradiționalului Andante. 
Intonarea variată a temei principale din final face nemijlocit trecerea către 
ultima mişcare. Finalul cu temele sale dinamice şi de mare prospețime se 
revărsa ca un şuvoi continuu de teme, înrudite cu cântecul popular german. 
Instrumentul solist nu este folosit pentru o muzică de mare virtuozitate, ci el 
devine un mijloc de exprimare a subtilei sale trăiri, tehnica sa pianistică 
descoperind noi sonorități şi expresii muzicale. Îmbină armonios desfăşurărea 
muzicală a pianului cu cea a orchestrei, în care diferite instrumente prezintă 
fraze solistice şi îmbină stilul de virtuozitate pianistică cu cel simfonic. 

Scris mai târziu, în Concertul pentru violoncel şi orchestră (1850) autorul 
conferă rol solistic şi altor instrumente, el fiind străbătut de un lirism dureros, 
de nelinişti şi frământări. Considerat de Pablo Casals drept “una dintre cele mai 
sublime creaţii”, concertul reprezintă o fericită îmbinare între tiparul tradițional 
clasic şi sensibilitatea sa romantică. Scris în ultimii ani de suferință, concertul 
pentru vioară n-a rămas în repertoriul interpreților concertişti. 

În muzica de cameră: Cvartetul de coarde cu pian în Mi bemol major op. 47 şi 
Covintetul de coarde cu pian în Mi bemol major op. 44, trei Cvartete de coarde op. 41, 
patru Trio-uri, două Sonate pentru vioară şi pian în la minor şi re minor (1851), 
patosul avântat alternează cu lirismul meditativ sau cu cântul pasionat. În 
formaţiile cu pian, rolul acestuia este covârşitor, fiind opus ansamblului de 


331 


coarde. Cvintetul de coarde cu pian, masiv prin construcție şi cu dialoguri 
tematice ingenios distribuite instrumentelor, se impune prin scriitura 
complexă, cu bogate culori armonice şi dese reveniri ciclice. Mai clasicizant 
apare Cvartetul de coarde cu pian op. 47 prin alura clasică a mişcărilor centrale, cu 
cele două Trio-uri contrastante ale Scherzo-ului, cu atmosfera intimă a părții 
lente şi cu Finalul strălucitor. Legătura ciclică dintre aceste părți este şi aici 
prezentă. 

Şi în cele trei Cvartete de coarde op. 41 realizează organisme echilibrate şi 
unitare, cu teme cantabile şi cu o fină paletă timbrală. Cele patru Trio-uri (op. 
63, op. 68, op. 80, op. 110) sunt de mare forță expresivă, cu structuri 
impresionante şi o coloristică nouă. Cele două Sonate pentru vioară şi pian în la 
op. 105 şi op. 121 în re minor prezintă o vădită libertate a formei cu desfăşurări 
dense, prima fiind o sonată lirică, cea de a doua cu contraste tematice puternice. 

Romantic prin libertatea temelor şi intensitatea lor lirică, el întrepătrunde 
formele, încât alături de sonată stă suita, fantezia lângă variațiuni, iar ciclul de 
tablouri poetice alături de piesele de gen. Forma lied se lărgeşte cu elemente 
dezvoltătoare, dansurile prezintă episoade dramatice, iar romanțele devin piese 
pentru pian. 

Melodica de mare prospețime aminteşte de Schubert, idolul său din 
tinereţe, iar scriitura sa polifonică de Bach. A dus pe culmi armonia 
beethoveniană prin figuraţii armonice proprii, prin cadente evitate şi subtile 
disonanţe. Dacă a fost depăşit de Chopin prin conducerea clară a vocilor şi prin 
forța dramatică, nimeni nu i-a egalat individualitatea sa poetică, care ne 
transportă în cele mai intime şi misterioase unghere ale sufletului. Este un 
adevărat vlăstar al romantismului german şi unul dintre cele mai fremătânde 
firi romantice, care ne invită cu generozitate să retrăim uriaşa sa ardere 
interioară, bucuriile şi suferințele sale, dar mai ales “zâmbetele sale printre 
lacrimi”. 

Creaţia lui Schumann ni-l prezintă ca un artist ale cărui impulsuri 
romantice şi evadări în lumea fanteziei au fost adesea zăgăzuite de tiparele 
clasice. Romantic avântat, alternează imaginile visării cu cele ale patosului 
înflăcărat, unele imagini sonore prefigurând impresionismul. 

Schumann n-a fost numai un subtil poet al pianului. Liedurile şi muzica 
instrumentală ni-l arată ca un artist al melodiei cantabile şi al paletei sonore fin 
discernate, cu care redă universul sufletului uman. Luptând împotriva tuturor 
celor care considerau arta ca un divertisment sau o virtuozitate sterilă, 
Schumann şi-a închinat activitatea sa de critic promovării muzicii de înalt 
conținut, muzicii adevărate. În ultimii ani şi-a strâns articolele într-un volum 
“Scrieri despre muzică”, care rămâne un viu document al vremii şi o mărturie a 
celor mai frumoase aspirații, consemnate de un mare poet al pianului. 

Hector Berlioz 


În prima jumătate a secolului al XIX-lea, bogatele manifestările artistice din 
literatură, artele plastice şi muzică se înscriu în curentul estetic romantic. După 
manifestul-program din prefața dramei Cromwell de Hugo, în care este atacată 
vehement arta clasică, în capitala Franţei se derulează o trepidantă viață 
culturală. Parisul, devenit capitală muzicală a Europei, a atras mulți artişti, 
compozitori şi interpreți care-şi prezintă propriile lucrări. Orchestra 
Conservatorului, dirijată de Habeneck, programa în concertele sale lucrări 
clasice şi contemporane, iar cele două Teatre de Operă găzduiau spectacole cu 
opere franceze, italiene şi germane. 

În prima jumătate a secolului al XIX-lea, în constelația marilor compozitori 
romantici, alături de Chopin, Liszt, se află şi Hector Berlioz (1803-1869), 
personalitate proeminentă a culturii muzicale franceze. Mediul, formația şi, mai 
ales, structura sa interioară au fost prielnice afirmării elementelor romantice în 
creaţia sa. În cultura muzicală romantică, el se înscrie ca un abil orchestrator şi 
un maestru al muzicii cu program. 

Copil fiind, el este martorul gloriei şi prăbuşirii napoleoniene. Ca 
adolescent trăieşte vremurile Restauraţiei, iar în 1830, tânărul înflăcărat, cu 
două pistoale în buzunar, este gata să ia parte la Revoluţia din iulie. Era firesc 
ca formația sa spirituală să fie marcată de toată efervescența ce domina viața 
Franței. Contemporan cu generația marilor literați francezi: Al. Dumas, V. 
Hugo, Alfred de Musset, H. Balzac, Alfred de Vigny, Lamartine, Berlioz va fi 
dominat de vâltoarea romantică, luptând toată viața pentru biruința artei noi, 
expresie a sincerității şi a subiectivității, respingând tot ceea ce era învechit şi 
rutinier în creația timpului. Fire grandomană, Berlioz şi-a organizat asiduu o 
zgomotoasă reclamă publicitară prin execuții muzicale cu ansambluri uriaşe, 
reuşind să creeze în jurul numelui său o legendă, pe care dorea să o mențină 
mereu în atenția lumii. 

Înclinaţia spre grandios şi pitoresc a fost determinantă pentru creația sa 
programatică. Muzica sa este izvorâtă atât din zbuciumul şi patosul său 
revoluționar, cât şi din dorința de a frânge canoanele tradiționale. Valoarea 
operei lui Berlioz se datorează aderării tânărului înflăcărat la impetuoasa luptă 
a artiştilor romantici şi la ideile înaintate ale epocii. Unele scăderi ale creaţiei 
sale se datorează orgoliului său exagerat şi dorinţei de a-şi crea în juru-i un cult 
al personalității. De aici provin unele momente retorice, precum şi goana după 

imagini grandilocvente. 

Împreună cu Hugo şi Delacroix, Berlioz reprezintă “trinitatea romantică 
franceză”, care proclamă primatul sensibilităţii împotriva canoanelor clasice 
convenționale ale vremii. El şi-a dorit o artă spontană, care să vorbească “de la 
inimă la inimă”, cum spunea Beethoven. Totodată, Berlioz este compozitorul care 
reaşază Franţa în rândul marilor culturi muzicale. Stilul francez al lucrărilor sale 
nu provine dintr-o tematică națională sau dintr-un folclor stilizat, ci el făureşte 
un specific francez din vigurosul său univers lăuntric şi din rafinamentul său 
funciar. Temperament vulcanic, dotat cu voința de a se impune în lumea 
artistică şi cu o imaginație vie, el va plăsmui opere gigantice cu sonorități 
ample. Toată viața a rămas acelaşi artist înaripat şi însetat de ideal, deşi spre 
sfârşitul vieții, rămas singur, i s-a mai stins din vijelioasa flacără protestatară. 

S-a născut în anul 1803, la Côte Saint André, un mic orăşel din ţinutul 
Dauphine, unde şi-a petrecut copilăria şi adolescenţa sub atenta supraveghere a 
tatălui său. Medicul Louis Berlioz, om cultivat şi cu pasiune pentru cultură, şi-a 
educat fiul în spiritul preceptelor din Emile al lui Rousseau. Alături de studii de 
cultură generală, tânărul Berlioz învaţă flautul şi chitara şi răsfoieşte Tratatul de 
armonie al lui Rameau şi Dicţionarul de muzică al lui Rousseau. Studiul 
instrumentelor era făcut în condiții precare, iar cel de armonie nu era decât o 
lectură de autodidact. Acum reuşeşte să facă primele încercări de compoziţie. 
Nici nu a compus bine şi înflăcăratul adolescent a trimis lucrările unor editori, 
fixând, în acelaşi timp, şi condiţiile de publicare. Această siguranță de sine, ca şi 
ardenta dorinţă de a se afirma cu orice preţ, nu-l vor părăsi tot restul vieții. 

În anul 1820 soseşte la Paris, pentru a studia medicina. Ascultă diferite 
spectacole de opere, iar după vizionarea operei Ifigenia în Taurida de Gluck, 
Berlioz este atras atât de mult de mirajul scenei, încât se hotărăşte să 
îmbrăţişeze cariera muzicală. După ce renunță la studiul medicinei, studiază cu 
zel diferite partituri la biblioteca Conservatorului, deschisă publicului, şi ia 
lecţii de compoziţie cu Jean Fr. Lesueur. În Memoriile sale a subestimat rolul 
acestui pedagog în formaţia sa, cu toate că înclinația spre descripția muzicală şi 
pentru mase mari de instrumente, precum şi folosirea unor formule muzicale 
pentru desemnarea unor eroi, toate aceste procedee le-a preluat de la 
profesorul său. 

În 1826 se înscrie la Conservator, unde studiază compoziţia cu Anton 
Reicha şi Ferdinand Pa&r. După mai multe încercări, cu uverturile Franc-Juges, 
Wawerley şi opt Scene din Faust, obţine, în 1830, Premiul Romei cu cantata 
romantică Sardanapal. Din acelaşi an datează şi cea mai populară creaţie a sa 
Simfonia Fantastica, concepută sub impulsul puternicei iubiri nutrite pentru 
actrița engleză Harriett Smithson. În culmea succesului artistic, ea nu răspunde 
efuziunilor sale sentimentale. După obținerea premiului, a plecat doi ani pentru 
studii în Italia, la Roma, de unde trebuia să trimită periodic lucrări. După cei 
doi ani de studii petrecuţi la “Villa Medicis”, urma să plece într-o călătorie de 
studii în Germania. Dominat pe atunci de o altă pasiune pentru Camille Moke, 
Berlioz uzează de diferite pretexte pentru a pleca des din Roma şi a fi scutit de 

călătoria în Germania. 

În anul 1833, Berlioz se căsătoreşte cu H. Smithson, al cărei declin artistic o 
sileşte să-l accepte ca soț. Acest mariaj, ca şi cel de al doilea, n-au fost până la 
urmă o fericită împlinire, ci o povară financiară şi un lung şir de neînţelegeri. 
La cererea lui Paganini, scrie (în anul 1834), simfonia Harold în Italia pentru 
orchestră şi violă, dar marele violonist n-a fost mulțumit de rolul violei soliste, 
întrucât această partitură nu-i servea pentru etalarea prodigioasei sale 
virtuozități. 

După un concert dirijat de Berlioz, în 1838, Paganini, entuziasmat de 
compoziţiile sale, l-a considerat singurul creator în stare să-l reînvie pe 
Beethoven. Paganini îi trimite un generos dar de 20.000 franci, care l-a salvat de 
cumplite încurcături financiare şi i-a înlesnit crearea simfoniei dramatice Romeo 
şi Julieta. Toată viaţa s-a luptat pentru a-şi executa lucrările şi a menţine numele 
său în centrul atenției opiniei publice. Pentru aceasta avea nevoie de bani şi, 
adesea, lipsa capitalului necesar îi provoca mari frământări. Îndrăznelile de 
limbaj, valoarea lucrărilor sale şi formațiunile de dimensiuni impresionante au 
trezit interesul contemporanilor, încât numele lui Berlioz devine cunoscut în 
toată Europa. 

Paralel cu simfoniile şi cu lucrările vocal-simfonice, Berlioz scrie opere, pe 
care încearcă să le reprezinte. Negăsind suficient sprijin în Franţa, el a căutat 
succesul în alte țări. Sprijinit de Mendelssohn şi de Liszt dirijează, începând cu 
deceniul al patrulea, numeroase concerte în Germania, dar şi în Austria, Italia, 
Rusia şi Anglia, fiind prezent în diferite capitale europene. În Memoriile sale 
constata cu amară tristețe faptul că: “Fără Germania, Boemia, şi, mai ales Rusia, 
aş fi murit de foame în Franţa de o mie de ori.” 

După moartea Harriettei Smithson (1852) se recăsătoreşte cu o mediocră 
cântăreață, Maria Reccio, pe care se simte obligat să o programeze în concertele 
sale, făcând multe compromisuri pentru aceasta. Iniţiază formarea “Societății 
Filarmonice” la Paris, în 1850, dar nu realizează o formație durabilă, de aceea, 
pentru a nu muri de foame, este nevoit să-şi păstreze postul de bibliotecar al 
Conservatorului. După moartea celei de a doua soții şi a unicului său fiu, Louis 
(1867), trăieşte singur. Obosit de necontenitele lupte şi insuccese, moare în anul 
1869, având însă multumirea reprezentării integrale la Petersburg a 
monumentalei opere Troienii, replica franceză a tetralogiei wagneriene. 

Creaţia sa, diversificată ca expresie, străbătută de frenezia romantică şi de 
pitoreşti descripții, este reprezentativă pentru muzica franceză, aşa cum a fost 
cu un secol înainte Rameau şi cum va fi, apoi, marele Debussy. De la Lully, 
timp de două secole arta franceză a fost dominată de compozitori străini - de la 
Gluck, Gretry, Rossini până la Meyerbeer. Chiar şi opera comică, cu solidă 
tradiţie franceză, a fost tributară operei bufe italiene, iar muzica simfonică, 
aproape absentă din viața muzicală, trăda influenţa şcolii germane. 

Opera lui Berlioz nu este bogată în opusuri, însumând circa 30 de lucrări. 
De la primele creaţii a dovedit un exces de imaginație, exuberantă pasiune şi 
nesocotirea canoanelor clasice. În 1830, autorul Marseillaisei, Rouget de Lisle îi 

scria: “Capul vă este un vulcan totdeauna în erupție.” Arta sa înnoitoare 
decurge din dorința de sinteză a artelor, prezentă deja la titanul german, dar şi 
din sensibilitătea sa excesiv de vie. Era dotat cu o imensă forță de a înfrumuseța 
tot ceea ce-i stimula fantezia creatoare, fie puternicele sale trăiri, fie marile teme 
literare care l-au fascinat. El şi-a influențat contemporanii prin originale 
procedee de orchestrație, aparat orchestral mărit, prin programatismul şi noile 
forme muzicale. Felix Weingartner subliniază rolul important al acestui 
muzician în arta romantică: “Cu toată muzica lui Wagner şi a lui Liszt, noi nu 
am fi fost unde suntem dacă Berlioz n-ar fi trăit.” 

Ca şi Beethoven, porneşte de la un program, contopind artele pentru a 
mări forța expresivă a muzicii, trăsătură constantă în creaţia sa. Poetul H. Heine 
l-a comparat foarte sugestiv cu “o privighetoare colosală, o ciocârlie de 
dimensiunea unui vultur”. Ca şi Wagner, opera sa a avut admiratori fanatici, 
dar şi înverşunați duşmani. Deşi Liszt a fost un admirator fără rezerve al 
creației sale, pe care a dirijat-o, la sfârşit o va renega, în timp ce Schumann, 
entuziasmat de Fantastica şi de Requiemul său, i-a respins excesele şi demonicul, 
considerându-l “un Breugel muzical al infernului”. Dacă în tinerețe, 
Mendelssohn îl considera “o adevărată caricatură, fără urmă de idei”, ulterior 
l-a apreciat sincer, aşa cum Wagner l-a îmbrățişat mereu cu efuziune. 

Muzica sa este oglinda perfectă a omului şi a artistului, înclinat spre 
exaltare şi fantastic şi însetat de glorie. Din păcate, destinul i-a fost vitreg la 
acest capitol, viața sa fiind la antipodul celei a lui Mendelssohn. El nu a 
cunoscut apoteoza izbutirilor şi victorii definitive, liniştea şi înțelegerea 
mediului familial şi nici multumirea recunoaşterii meritelor sale. Având parte 
de permanente griji financiare, acestea l-au măcinat mult şi nu i-au dat răgaz 
pentru creație. 

Captivat de fuziunea artelor, el îşi va îndrepta atenţia spre operă. Deşi se 
pronunța împotriva lui Lesueur şi Meyerbeer, el a fost tributar stilului 
monumental şi emfatic al “operei mari” franceze. Atras de autobiografia 
gravorului şi sculptorului florentin Benvenuto Cellini (1500-1571), scrie prima sa 
operă, care va purta titlul renumitului artist (1838). Cu toate scăderile 
dramaturgice, opera prezintă pagini foarte vii, în special uvertura, dar mai ales 
Carnavalul roman, piesa simfonică de o scânteietoare vervă, realizată cu 
fragmente din operă, utilizate ca antract. 

Cel mai mult a ţinut însă la opera Troienii (1858), operă inegală, cu lungimi 
nejustificate şi, implicit, fără o dramaturgie clară şi coerentă. Datorită lungimii 
ei, această amplă tragedie a fost divizată în două opere: Căderea Troiei şi Troienii 
la Cartagina, libretul fiind după Eneida de Virgiliu. Lipsindu-i profunzimea 
analizei psihologice şi puterea de generalizare, Berlioz nu are mari izbutiri în 
această dramă muzicală, bazată pe tragica poveste de iubire a reginei 
Catarginei - Didona - pentru Enea. 

În concisa operă comică Beatrice şi Benedict (1853), pe libretul inspirat de 
Mult zgomot pentru nimic de Shakespeare, domină exuberanta melodică, ritmica 
alertă şi umorul fin, discursul sonor fiind mai reuşit decât în ampla tragedie 

Troienii. Cu deosebită vervă spirituală, realizează 
exuberanţă, de ironie şi umor”. 

Deşi înclinat spre teatral şi spectaculos, el n-a reuşit în muzica de operă, 
neavând darul zugrăvirii profunde a conflictelor şi a vieţii lăuntrice a eroilor. 
Înclinat spre descripția pitorească, el evocă încântătoare tablouri bucolice, 
imagini fantastice sau chiar unele fabulaţii cu variate expresii. Va realiza, în 
schimb, valoroase simfonii narative, simfonii dramatice şi drame de concert, 
lucrări care ţin de genul simfonic prin faptul că zugrăvesc momentele esenţiale 
ale acţiunii literare şi trăsăturile esenţiale ale personajelor. Se apropie de genul 
dramatic prin respectarea firului narațiunii în succesiunea imaginilor. 

Dacă prin muzica de operă se înscrie în istoria muzicii cu creații mai mult 
sau mai puţin reuşite, în schimb lucrările sale simfonice sunt o prezență majoră 
în circuitul universal. Creaţie germană prin excelență şi produs al înclinației 
germanilor spre generalizare filosofică, simfonia n-a fost cultivată de francezi la 
sfârşitul secolului al XVIII-lea decât ca gen foarte apropiat de divertismentul de 
cameră. Cu Berlioz, muzica franceză simfonică se răspândeşte mult datorită 
descripției muzicale, care domină în creația sa. Simfonismul său se apropie de 
literatură şi de artele plastice, exprimând generalul prin imagini particulare. În 
muzica programatică, Berlioz nu traduce sonor detaliile argumentului literar, ci 
foloseşte uneori numai titlul pentru a exprima conţinutul dat cu mijloace 
simfonice generalizatoare. Prin muzica sa programatică, simfonia câştigă în 
accesibilitate. 

Deşi în prefața Simfoniei Fantastica afirma că lucrarea poate fi receptată şi 
fără cunoaşterea programului ca o muzică pură, succesul acesteia, ca şi al 
simfoniei Harold în Italia, se datorează descripției muzicale. Alături de viziunea 
romantică, cea mai cunoscută lucrare a sa - Simfonia fantastica - conţine 
întâmplări imaginare şi imagini realiste deosebit de grăitoare. Utilizând mereu 
un laitmotiv, “ideea fixă”, care simbolizează imaginea femeii iubite, el dă 
părților o unitate de conținut. Transformarea laitmotivului zugrăveşte diferitele 
aspecte sub care femeia iubită apare visătorului îndrăgostit. Lucrarea 
încadrează în planul mare al simfoniei narațiunea unei întâmplări imaginare, 
respectând tiparul formal al fiecărei părți: forma sonată, cu o lentă introducere 
în Visuri, pasiuni; un scherzo în La bal; forma lied în Scenă în câmp, şi un rondo 
final în Visul unei nopți de sabat. Pentru a respecta cerinţele descripției, introduce 
un marş burlesc şi lugubru, intitulat Cortegiu la eşafod, ca parte a patra a 
simfoniei. 

În simfonia descriptivă Harold în Italia, personajul central este redat nu 
numai de o temă-laitmotiv, ci şi de un instrument concertant-viola, care 
intonează continuu tema. A ales timbrul voalat şi melancolic al violii pentru a 
caracteriza figura nefericitului personaj byronian. Ca toți eroii romantici, el 
caută fericirea şi salvarea sa din oceanul nedreptăților timpului. Şi aici titlurile 
părților simfoniei sunt elocvente pentru pitorescul variat al tablourilor: Harold 
în munți, Scene de melancolie, de fericire şi bucurie, Marşul pelerinilor cântând ruga 
de seară, Serenada unui muntean din Abruzzi pentru iubita sa, Orgia briganzilor. El 

nu urmăreşte realizarea unor încleştări dramatice sau prezentarea unor violente 
contraste, ci pitorescul foarte variat al tablourilor. Tema extrem de sugestivă a 
violei evocă chipul lui Harold, iar intervențiile violei marchează prezența 
eroului şi diferitele sale reacţii în fața tablourilor din această frescă cu 
încântătoare imagini. 

Atunci când tema propusă implica o dezvoltare dramatică, Berlioz a apelat 
la voci, conferind simfoniei un caracter oratorial, ca în simfonia dramatică 
Romeo şi Julieta (1839) după Shakespeare, subintitulată legendă dramatică. Piesa 
ține de genul simfoniei, datorită descripției muzicale realizată de orchestră. 
Părțile corale narative alternează cu momente în care corul devine personaj 
colectiv, la fel ca în oratorii. Dintre soliştii vocali, numai baritonul întruchipează 
un personaj din dramă, pe Pater Lorenzo, iar soprana, o voce anonimă, 
contribuie şi ea la configurarea imaginilor alături de corul mare, corul mic şi de 
orchestră. 

Berlioz împarte lucrarea în şase scene, cu un prolog şi epilog. Prologul este 
o introducere narativă, un rezumat al dramei realizat de cor şi solişti. Scrisă în 
anul 1839, pe textul versificat de prietenul său Emile Deschamps şi dedicată 
marelui violonist Paganini, lucrarea are originale şi magistrale pagini simfonice 
descriptive. Majoritatea scenelor sunt realizate pur instrumental, cea mai 
reuşită fiind feerica imagine de basm din Scherzo-ul Reginei Mab şi, mai ales, 
Scena balconului, un superb dialog instrumental al celor doi îndrăgostiți, precum 
şi scena morţii, de un profund tragism. În locul folosirii detaliate a 
programului, ca în Fantastica, sau numai a titlurilor rezumative, ca în Harold în 
Italia, Berlioz recurge la noi procedee. Lăsând orchestra să exprime prin 
fragmente simfonice ceea ce este greu de exprimat prin cuvinte, el 
reactualizează rolul corului din tragedia antică, corurile evocând dragostea 
celor doi tineri sau reprezentând cele două familii duşmane, iar soliştii, unul 
este personaj al acțiunii, celălalt limitându-se la comentarii. 

Mai aproape de stilul oratorial este legenda dramatică Damnațiunea lui 
Faust (1846), un adevărat oratoriu cu trei personaje: Faust, Margareta şi Mefisto. 
Încă din anul 1829, sub impresia schițelor făcute de Delacroix pentru traducerea 
poemului lui Goethe, scrisese Opt scene din Faust. Ca şi Manfred sau Harold, 
Faust este şi el un prototip al eroului romantic, măcinat de neîmplinirea 
idealului şi de găsirea sensului vieții pământeşti. 

Înclinația spre pitorescul bucolic, spre fantastic şi spre zugrăvirea scenelor 
populare, îmbie pe Berlioz să poarte la început eroul principal în Ungaria, de 
unde îl aduce, apoi, în Germania, la cârciuma lui Auerbach. După ce-l cunoaşte 
pe Mefisto, simbol al răului, Faust o întâlneşte şi o cucereşte pe Margareta. În 
final, Margareta este condamnată pentru uciderea copilului ei, dar moare 
mântuită datorită forței iubirii sale. Reuşeşte fermecătoare imagini de pitoresc 
feeric în Dansul silfidelor sau în cel al licuricilor, dar şi emoţionante pagini lirice 
cântate de Margareta şi de Faust (“Invocaţia naturii”). Corul participă şi el, din 
plin, la conturarea imaginilor, corul bărbătesc fiind folosit cu precădere. Lipsită 
de valoare artistică este completarea melodramatică a Fantasticei, intitulată Lelio 

sau Reîntoarcerea la viață, pentru orchestră şi recitator. Intitulată “monolog”, 
denotă faptul că imaginaţia sa înflăcărată n-a putut să se sustragă 
subiectivismului său. 

Scris în trei părți, oratoriul Copilăria lui Iisus Christos (1854) este remarcabil 
prin momentele descriptive ale pitorescului bucolic şi prin evocarea arhaicului, 
în schimb lucrările sale ocazionale - Simfonia funebră şi triumfală, Cantata 
imperială sau Recviemul - au o muzică grandilocventă şi emfatică, lucrările fiind 
menite a uimi şi a copleşi auditoriul. 

Ca un adevărat romantic, Berlioz a urmărit mereu lărgirea mijloacelor de 
exprimare şi îmbogățirea paletei orchestrale. Datorită febrei sale romantice şi 
năzuinţei de înnoire, el a respins tot ceea ce era împietrit şi depăşit în limbajul 
contemporanilor. Dominat de o fervoare nestăvilită şi influențat de aspectele 
contradictorii ale culturii vremii, Berlioz preia simfonismul beethovenian, fără a 
aborda teme filosofice. El a fost atras de extravaganţele romantice, de lumea 
visurilor sale şi de pitorescul temelor poetice. Cu tot retoricul şi teatralul 
gândirii sale, limbajul său este îndrăzneţ, căci provine din voita respingere a 
canoanelor clasice şi a vechilor tradiţii. 

Romanticul Berlioz va tinde spre înnoirea limbajului muzical şi al formelor 
muzicale. El nu a căutat cantabilitatea, nici simetria, ci mai ales plasticitatea 
emoțională, melodia sa fiind expresia sinceră a emoției sale şi mereu ancorată 
în armonie şi orchestrație. Chiar superba melodie, atât de evocatoare a temei 
din Harold este îndisolubil legată de timbrul violei. La fel, tema din Scena la 
câmp, unde cornul englez îi dă întreaga semnificaţie. 

Mulţi văd în Berlioz doar pe creatorul orchestrei moderne şi pe 
strălucitorul pictor sonor. Nu a fost un melodist cu bogate surse de invenție, iar 
la țesătura polifonică a apelat rar, negându-i puterea de expresie. În schimb, a 
inovat genial coloritul orchestral, reliefând linia melodică printr-o ambianţă 
timbrală sugestivă, folosind o paletă orchestrală foarte colorată. Pentru a fi cât 
mai plastic, el îmbină culorile diferitelor instrumente, valorifică particularitățile 
timbrale ale diferitelor registre, introduce pianul şi harpa în aparatul orchestral 
şi foloseşte divizările la aceeaşi partidă. Ritmica este deosebit de variată, 
armonia fluentă, uneori cu moduri arhaice, pentatonice, cu acorduri 
cromatizate, necesare reliefării pitorescului descripției. Muzica sa câştigă în 
accesibilitate, iar limbajul muzical se îmbogăţeşte considerabil. 

Grandiosul şi teatralul au pus adesea stăpânire pe gândirea sa muzicală. În 
mod just, V. V. Stasov observa că: “Berlioz s-a crezut născut pentru a făuri 
tablouri mărețe, uriaşe şi zguduitoare în genul lui Michelangelo, şi pentru acest 
țel a acumulat în orchestră forțe de o putere colosală... Deopotrivă, lui Berlioz îi 
reuşea de minune redarea unei lumi de frumuseți molcome, a graţiei pline de 
farmec... a lumii feerice, miniaturale... fantastice.” “Cea mai importantă 
trăsătură a creației sale”, subliniază tot Stasov, “este capacitatea sa de a 
surprinde pitorescul şi poezia fenomenelor exterioare şi de a le reda cu 
măiestrie prin mijlocirea liniilor şi culorilor muzicii sale”. 

Ceea ce constituie măiestria indiscutabilă a lui Berlioz este orchestrația. 

Moştenind cele mai bune tradiţii de la Gluck, Beethoven şi Weber, el se 
îndreaptă spre grandioase mase sonore şi spre varietate în orchestrație, 
prefigurând structura orchestrei wagneriene şi pe cele masive ale 
postromanticilor (Bruckner, Mahler, R. Strauss), dar şi supletea, rafinamentul şi 
grația, trăsături specifice francezilor. Printre importantele sale înnoiri, amintim 
îmbinarea timbrurilor instrumentale, valorificarea particularităților timbrale, 
precum şi introducerea unor noi instrumente. A fost mai mult un intuitiv şi nu 
un constructor cu o tehnică impecabilă, având meritul de a fi un precursor al 
poemelor simfonice lisztiene, al simfoniei programatice şi chiar al dramei 
wagneriene. 

Vicisitudinile vieţii l-au silit să abordeze şi domeniul criticii muzicale. A 
colaborat la “Gazeta muzicală” (1833) şi la “Jurnal de dezbateri” (1835), unde a 
scris o serie de articole, care, ulterior au fost grupate în diferite volume, 
reprezentând o oglindă a vieții muzicale pariziene. Astfel, au apărut: Serile 
orchestrei, Grotescul în muzică, În lumea cântului, Călătorie muzicală în Germania şi 
Italia, relevând un observator fin, un polemist ascuțit şi un aprig militant pentru 
viitorul muzicii. Contribuţia literară a criticului Berlioz, nu s-a datorat numai 
nevoii de a-şi asigura existenţa, ci şi unui real talent de literat. Volumul său de 
Memorii ni-l arată nu numai ca un iscusit narator, ci şi ca un scriitor de talent. 
Deşi se vădeşte un critic ascuţit, Berlioz este adesea subiectiv. Fiind preocupat 
de propria persoană, el era orbit adesea de propriile sale interese. 

Cu tot caracterul întâmplător al scrierilor sale, Berlioz s-a dovedit interesat 
şi de pedagogia muzicală, căci a redactat un voluminos Tratat de instrumentatie 
şi orchestrație (1844), în care a ilustrat problemele de tehnică a mânuirii 
timbrurilor instrumentelor cu ajutorul exemplelor din operele sale. Tratatul a 
constituit, vreme de decenii, cel mai relevant opus în acest domeniu, până când 
Ch. Widor, Felix Weingarten şi Richard Strauss i-au adus completările cerute 
de înnoirile secolului. La fel, al său Tratat de dirijat (1855) a apărut cu 
completările necesare, făcute la începutul secolului al XX-lea. Afirmându-se ca 
dirijor, Berlioz a creat o nouă tehnică a dirijatului, situându-se împreună cu 
Mendelssohn, Liszt şi Wagner printre marii dirijori moderni ai secolului, 
continuaţi de Hans von Bülow şi Arthur Nikisch în Germania. 

Frederic Chopin 


În prima jumătate a secolului al XIX-lea, compozitorii Schubert, 
Mendelssohn, Schumann fac trecerea de la tradiţia clasică la noul stil romantic, 
în timp ce autori ca Berlioz, Liszt şi Chopin întruchipează romantismul prin 
întreaga lor creaţie, alături de opera wagneriană, ce constituie etapa de culme a 
muzicii romantice. Dominat de ordinea şi echilibrul clasic, Mendelssohn este 
influențat de spiritul romantic nu atât în limbaj şi arhitectonica formelor, cât în 
tematica abordată, în pitorescul cântecelor populare. In tinerețe, Schubert aderă 
la stilul clasic, apoi limbajul şi arhitectonica devin expresii ale romantismului. 
Veritabil romantic în tinerețe, Schumann se va clasiciza în creaţiile simfonice şi 
cele de cameră. 

Dezvoltând miniatura pentru pian în piese foarte dense şi expresive, 
Chopin realizează imagini complexe şi foarte variate, mergând de la lirismul 
visător până la cutremurătoare zvârcoliri tragice. Trăsăturile sale stilistice se 
diferențiază de cele ale contemporanilor săi germani, întrucât atât climatul 
spiritual polonez în care s-a format şi a trăit, cât şi lupta sa cu viața au fost diferite. 

Născut la Zelazowa-Wola, în 1810, este fiul unui emigrant francez şi al unei 
poloneze, cu care începe de timpuriu lecţii de pian. Copilăria şi adolescenţa le-a 
petrecut la Varşovia, unde tatăl său era profesor de franceză la un liceu. 
Deosebit de talentat, Chopin ia lecţii cu Wojcieh Zywny, devenind repede un 
pianist apreciat în saloanele varşoviene. După absolvirea liceului, urmează 
cursurile “Şcolii Superioare de Muzică”, unde studiază compoziția cu 
directorul şcolii, Josef Elsner, un muzician german polonizat. A avut şansa de a 
fi întâlnit nişte profesori înţelepţi care, văzându-se în fața unui excepțional 
talent, nu l-au încorsetat într-un rigid învățământ, ci i-au stimulat calitățile sale 
deosebite. De mic a produs vâlvă în saloanele vremii ca pianist, dar şi prin 
darul său de improvizator şi compozitor. Numeroşi aristocrați polonezi îl 
invitau la seratele lor, chiar şi prințul Constantin I, un mare meloman, i-a 
sprijinit primii paşi pe cărările muzicii. În anul 1825 vizitează oraşul Varşovia 
țarul Alexandru I, pentru care va cânta. 

In viața muzicală varşoviană, un loc important îl ocupa opera italiană 
(foarte îndrăgită de Chopin), muzica preromantică a virtuozilor Hummel, 
Moscheles şi Field, dar şi cea națională, nelipsită din saloanele vremii. Era 
perioada în care contactul strâns cu muzica populară devenea necesară pentru 
afirmarea culturii naționale, folosită ca armă de luptă pentru eliberarea de sub 
tirania țaristă. Din acest tezaur național, asimilat în tinerețe, Chopin se va 

inspira în creația sa de maturitate, fiindu-i un inedit şi inepuizabil izvor. 

Călătoreşte la Berlin, Praga, unde ascultă opere de Spontini, Rossini şi 
Mayerbeer, iar la Dresda opere de Ludwig Spohr. În anul 1828 face un turneu la 
Viena, unde publicul îl ovaționează, entuziasmat de darul său improvizatoric şi 
de ineditul propriilor sale creaţii, în schimb muzicienii nu sunt mulțumiți de 
delicatul său tuşeu pianistic. După alte concerte, date la Varşovia, se decide să 
plece în străinătate în vederea desăvârşirii sale artistice. La plecare, prietenii 
i-au oferit o urnă cu pământ polonez, presimţind că nu se va mai întoarce în 
patrie. Poposind în Germania, termină Scherzo nr. 1, ce răsună ca un protest 
înflăcărat, marcând o nouă etapă în creaţia sa, străbătută nu numai de 
mărturisiri lirice, ci şi de ecourile luptei dârze a polonezilor împotriva 
ţarismului. La Stuttgart, aflând de înăbuşirea răscoalei poporului polonez şi de 
căderea Varşovei, aşterne Studiul revoluționar în do minor în care îşi exprimă 
revolta şi protestul viguros împotriva opresorilor, dar şi chemarea la luptă a 
patrioților polonezi. 

În anul 1831 ajunge la Paris, unde va trăi până la sfârşitul vieţii sale. În 
oraşul “luminilor”, alături de Balzac, Hugo, Lamartine, Musset, Vigny, Berlioz, 
Delacroix, George Sand, figuri de seamă ale culturii romantice franceze, trăiau 
artişti străini de faimă, ca Heine, Turgheniev, Mickwiecz, Meyerbeer, Liszt, 
Bellini, Donizetti. În Parisul marilor idei, dar şi al saloanelor aristocrației şi 
marii burghezii, Chopin va fi animat de romanticele viziuni ale literaților şi 
artiştilor. Dădea lecţii de pian şi concerta în săli publice, dar mai mult în 
saloanele nobililor, căci nu iubea sala mare de concert, ci se simţea în largul lui 
în intimitatea unui public restrâns. 

Viaţa acestui înaripat artist a fost tristă. Succesele mondene, dragostea 
prietenilor nu puteau acoperi tristețea ce-i sfredelea sufletul. Alături de revolta 
şi durerea produsă de soarta poporului său, o boală cumplită îi va măcina 
organismul. Iubirea aprinsă pentru Maria Wodzinska a lăsat urme în sufletul 
său, ea fiind zădărnicită de opunerea familiei, care nu dorea o mezalianţă cu un 
muzician fără viitor. Valsul op. 69 în La bemol este cântecul de adio al acestei 
nefericite iubiri. Un plic cu o panglică neagră şi un trandafir uscat a fost găsit 
între hârtiile sale, pe ele era scris “moja bieda”. 

La Paris o întâlneşte în salonul Mariei d'Agoult pe scriitoarea George Sand, 
care va exercita, un timp, o binefăcătoare influență asupra sa, lărgindu-i 
orizontul literar. În salonul acesteia se întâlneau frecvent Balzac, Delacroix, 
Heine, Turgheniev, cântărețele Marie Dorval, Pauline  Viardot-Garcia, 
Mickwiecz, prințesa Potocka, discutând literatură, politică şi ascultând muzica 
pe care Chopin o dăruia, mângâind fildeşul claviaturii. Şi la proprietatea din 
Nohant, fie în locuinţele pe care le schimba la Paris, George Sand strângea în 
juru-i oameni de seamă din viața artistică pariziană, în care roiau poeții şi 
pamfletarii, romancierii şi actorii. 

Salonul scriitoarei franceze era locul unde se afişa un liberalism în idei şi 
atitudini, întruchipându-se diverse opinii politice. Alături de discuţiile privind 
soarta omului sau destinul politic al Franţei, alături de probleme de literatură 

sau religie, discutate cu vervă şi pasiune, se intercalau momente de meditaţie 
prilejuite de muzică. Într-un colţ al salonului, Chopin îşi desfăşura prodigioasa 
fantezie improvizând liber, alteori interpretându-şi noile creații. În aceeaşi 
societate a cântat, un timp, şi Liszt, care n-a mai frecventat acest cerc după 
animozităţile ivite între G. Sand şi d' Agoult. Despărțirea celor două prietene n- 
a împiedicat cu nimic stima şi admirația reciprocă dintre cei doi mari muzicieni 
ai epocii. 

Chopin era invitat şi în alte saloane, chiar şi la curtea regelui Louis 
Philippe. Astfel, în octombrie 1839, împreună cu pianistul Moscheles, Chopin 
este invitat la Saint-Claude pentru a cânta la rege, la prințesa d'Orléans, la 
regină şi doamnele ei de onoare. Între cei doi pianiști nu a existat o relaţie de 
prietenie, Chopin considerându-l mediocru, iar Moscheles un polonez 
extravagant. Întâlnindu-se mai des, s-au împrietenit, Chopin scriindu-i cele trei 
Studii postume pentru metoda de pian la care lucra Moscheles. 

Cu timpul, G. Sand l-a copleşit cu îngrijirile materne, impunându-i tiranic 
felul ei de viață, fapt care l-a stingherit. L-a silit să plece în insulele Baleare, 
crezând că-i va fi salutară şederea în regiuni mai calde, dar starea de sănătate i 
se va înrăutăți. În 1847 s-a despărțit de Sand, după ce aceasta dezvăluise 
amănunte din viața lor intimă în romanul Lucrezia Floriani. 

În februarie 1848 dă ultimul său concert la Paris şi apoi pleacă cu eleva sa 
Jane Stirling în Anglia şi Scoţia într-un lung turneu de concerte, ce-l va epuiza. 
Cu sănătatea ruinată revine la Paris. Aflat într-o jenă financiară, prietenul său 
apropiat, violoncelistul Franchomme, face eforturi de a-i echilibra bugetul. Un 
dar generos de 2000 lire de la admiratoarea sa J. Stirling, îi remediază lipsurile, 
dar tuberculoza îi grăbeşte sfârşitul din 17 octombrie 1849. Dorul nestins de 
țară şi de cei dragi, precum şi nostalgia după vremurile mărețe ale Poloniei i-au 
brăzdat puternic sufletul exilatului. 

Creaţia sa, hărăzită pianului, este plină de patos subiectiv. Ca şi Schubert a 
scris pentru cercul restrâns de prieteni, cu aceleaşi năzuinţe şi idealuri. Pentru 
ei va scrie o muzică de rafinament, izvorâtă din noianul de trăiri, de la dorul 
mistuitor la revolta clocotitoare, de la amara resemnare la apriga indignare, de 
la tristețea copleşitoare la speranța înviorătoare, topindu-le pe toate în 
inegalabile bijuterii sonore. Şi salonul parizian şi-a pus amprenta, dar nu prin 
alunecarea spre o artă facilă şi de sentimentalism dulceag, ci prin filtrarea 
sonorităților şi cizelarea unduirilor melodice, prefigurând unele procedee ale 
impresioniştilor de la finele veacului. 

Muzica sa poartă în ea şi ecourile durerilor sale. Iubirea pentru Maria 
Wodzinska, de care a trebuit să se despartă, ca şi aceea nutrită pentru Sand, au 
lăsat urme adânci în sufletul său. La chinurile sufleteşti ale patriotului polonez 
şi cele ale omului nefericit, s-a adăugat tortura fizică, produsă de boala care l-a 
subminat. Alături de entuziaste elanuri şi patosul protestatar, de vigoarea şi 
frenezia ritmului de dans, descifrăm tristețea chinuitoare, frământări 
copleşitoare şi sumbre gânduri ale tragismului morții. 

În lucrările de tinerețe domină lirica însorită, cu ritmica dansurilor 

populare, ce alternează cu lirismul senin şi candid al tânărului îndrăgostit şi al 
poetului vizionar. Vâltoarea romanticului şi, mai ales, frământările sale şi ale 
confraților polonezi au dat operei sale multă adâncime şi tente dramatice. 
Muzica marelui bard polonez nu este numai mărturisire lirică subiectivă, ci ea 
traduce patosul său protestatar şi imensa durere a omului care şi-a iubit țara şi 
poporul, dar care asista neputincios la dezastrul național. Parisul a fost 
favorabil unor creaţii cu rezonanţe mai adânci, decât simpla confesiune lirică. 

Spre sfârşitul vieţii, epuizat moral şi fizic, înclina uneori spre o muzică 
eterată şi subtilă. Redând variate trăiri şi sentimente, Chopin solicită pianului o 
întinsă paletă timbrală, nemaiîntâlnită la predecesori. Posibilităţile expresive 
limitate ale instrumentului l-au silit să valorifice toate combinaţiile timbrale, 
toate efectele de tuşeu, pentru a exprima universul său poetic cu rafinată 
economie de mijloace. Eliminând orice retorică inutilă, creațiile sale sunt atât de 
elocvente încât n-au nevoie de explicări programatice, împotriva cărora va 
protesta cu vehemenţă. 

Chopin nu este propriu-zis un inventator în melodie, dar el a ştiut ca 
nimeni altul să cizeleze structuri melodico-armonice şi să îmbine mijloacele de 
expresie atât de măiestrit, încât muzica sa, adesea laconică, emană o 
expresivitate răscolitoare. Ritmica chopiniană este rezultatul fuziunii dintre cea 
ordonată a dansului şi cea sinuoasă a gândirii romantice. Foarte rar apelează la 
polifonie, la suprapuneri melodice, menite să ilustreze desfăşurări emoționale 
pe mai multe planuri. În schimb, armonia, adesea cromatică, are un rol deosebit 
de important în configurarea imaginilor, în zugrăvirea frământărilor interioare 
şi în evocarea tragicelor sentimente. Preocupat de problemele armoniei 
romantice, Ernst Kurth considera opera lui Chopin un punct de culme şi de 
criză a limbajului romantic, alături de armonia wagneriană din Tristan şi Isolda. 

În formele mici, fantezia sa debordantă şi-a găsit întruchipări prin formule 
muzicale plastice, turnate în arhitecturi foarte clare. Libertatea romantică a 
exprimării este compensată de o logică a formelor muzicale. În domeniul 
genurilor a creat preludiul, ca piesă independentă, a dat sensuri poetice studiului 
şi a poetizat dansurile: mazurca, poloneza, valsul. În genurile ample, consacră 
scherzo-ul ca piesă independentă şi încetățeneşte balada. Având obârşie în 
dansul popular, poloneza s-a răspândit în Europa încă din veacul al XVII-lea, 
fiind prezentă la Bach, Hăndel, Telemann, Couperin şi apoi la Mozart şi Weber. 
Preluând poloneza de la înaintaşii săi Oginski, Elsner, Kurpinski, Chopin a 
conferit vigoare şi măreție polonezelor sale, zugrăvind patosul eroic şi 
demnitatea luptătorilor polonezi. 

În contrast cu semeția polonezelor, mazurcile aduc alături de vivacitatea 
ritmică a dansului, poezia vieții rustice sau lirismul feminin. Provenită din 
mazur (dans popular din Mazovia, Mazuria), cu variantele oberek şi kujawjak, 
mazurca stilizată a devenit dans grațios de salon. La Chopin, unele mazurci sunt 
adevărate tablouri ce evocă imagini din viața simplă a oamenilor sau frenezia 
balului citadin. Alteori, ea este un veritabil poem liric, ritmurile de dans 
alternând cu efuziuni lirice sau cu expresia tristeţii. Fără a apela la citatul 

folcloric, Chopin rămâne apropiat de cântecele populare poloneze, din care 
foloseşte incize intonaţionale şi moduri populare. În contrast cu armonia densă 
a polonezelor, scriitura mazurcilor este mai transparentă. 

Provenit din dansul popular lândler, valsul este introdus în literatura 
pianului de Schubert, care a lăsat admirabile miniaturi. La rândul său, Weber 
dă valsului strălucire şi virtuozitate. Chopin preia ambele tipuri, scriind valsuri 
liniştite, impregnate de lirism, precum şi strălucitoarele valses brillantes. De 
dimensiuni mai mari, cele patru Impromptus-uri şi 19 Nocturne sunt adevărate 
poeme sonore. Devenite la Chopin piese independente, cele patru Scherzo-uri 
au expresia patosului dramatic, cu sublime secțiuni mediane. În contrast cu 
vigoarea acestora, impromptus-urile aduc imagini lirice şi duioase. 

Lirica meditaţiei şi tristețea îngândurată, tragismul durerii şi poezia iubirii 
constituie tematica foarte variată a nocturnelor, gen consacrat de ]. Field şi dus 
pe culmi artistice de Chopin. La fel de variată este sfera tematică a celor 24 
Studii op. 10 şi op. 25, fiecare punând o problemă de tehnică, dar şi de 
expresivitate, evocând scene de vigoare dramatică, de elan eroic ori efuziuni 
lirice. Adevărate aforisme muzicale, cele 24 de Preludii, în pofida titlului, evocă 
foarte diverse imagini. Cele patru Balade, adevărate poeme simfonice pentru 
pian, sunt transpuneri ale genului vocal în muzica instrumentală. Inspirate din 
creația poetică a lui Mickwiecz sau din trecutul legendar al poporului său, 
baladele sale sunt povestiri în care epicul şi dramaticul alternează cu lirismul 
ardent. 

Ultimele două sonate dintre cele trei, prin forța lor dramatică şi clocotul lor 
pasional s-au menținut în repertoriul concertistic. Cea mai cunoscută, Sonata în 
si bemol minor op. 35 este una dintre cele mai profunde drame, în care suferința 
copleşitoare atinge o intensitate tragică nemaiîntâlnită. Încordarea dramatică a 
primei părți, cu sensul ei atât de desluşit, atât de elocvent, redă conflictul tragic 
între dorința de viață şi dezlănțuirea forței distrugătoare a morții. Urmând 
exemplul lui Beethoven, Chopin, ca şi Schumann, nu respectă realizarea 
tradițională a reprizei, care nu mai este o simplă reexpunere a temelor, ale căror 
conflicte se rezolvă doar prin unitatea tonală. Nu numai modificările 
reexpoziției, ci şi scurtările sau eliminările de secțiuni, ca şi introduceri de 
episoade diferite marchează libertatea formei de sonată. Atât Scherzo-ul, 
Marşul funebru şi Finalul sunt un comentariu al dramei profunde. Scurtul 
epilog; al “vântului ce vuieşte printre morminte”, încheie sonata cu o imagine 
plastică, învecinată cu evocarea onomatopeică. Marşul funebru din partea treia 
şi transparența Finalului straniu au contribuit la marea popularitate a sonatei. 

Spre deosebire de dramaturgia clară a Sonatei op. 35, a treia Sonată este mai 
complexă şi mai puțin tragică. Mai amplă, Sonata în si minor op. 58, cu o scriitură 
mai densă, este viguroasă în prima parte, impetuoasă în Scherzo, meditativă în 
Largo, sonata încheindu-se cu un frenetic şi impunător rondo. Abaterea de la 
planul tradițional al sonatei clasice este o caracteristică a sonatei chopiniene, 
activată de un torent emoțional şi de o tematică cu totul diferită de cea a sonatei 
clasice. 

Creaţia pianistică chopiniană cuprinde şi două Concerte pentru pian şi 
orchestră în mi minor şi fa minor, ambele scrise în tinereţe, înainte de a părăsi 
Polonia. Nu adoptă simfonizarea concertului, tradiție instaurată de clasici şi 
continuată de romantici. Dacă orchestra are un rol şters (nici versiunea retuşată 
ulterior de Tausig nu conferă orchestrei un rol important), în schimb pianului 
solist îi revine desfăşurarea întregului conținut. Scrise în tinerețe, concertele nu 
vădesc atracţia pentru arida virtuozitate la modă atunci, datorită concertiştilor 
Thalberg, Tausig, Kalkbrenner, Moscheles şi Hummel. 

Deşi păstrează structura tradițională a concertului clasic, lucrările sale 
prezintă o deosebită originalitate prin alternarea temelor lirice cu unduitoare 
linii melodice şi ritmuri înflăcărate din muzica populară poloneză, bogat şi 
colorat armonizate. Ambele concerte prezintă trăsături caracteristice 
concertului romantic, alături de temele de o poezie încântătoare sau de dans 
exuberant găsim momente de juvenilă vigoare sau fior dramatic. Deşi aparțin 
perioadei de tinerețe, ambele concerte dovedesc siguranța meşteşugului 
componistic, impunându-se de la început în repertoriul concertant prin pagini 
de un viguros dramatism, lirism elevat şi pasaje de strălucitoare virtuozitate. 
Remarcăm o unitate de expresie prin înrudirea lor tematică şi prin tehnica 
componistică. Deşi sunt alcătuite din părți contrastante ca tempo, ele vădesc o 
înrudire prin mijloacele de exprimare, dar şi o unitate de expresie. Ambele 
concerte prezintă ample expoziţii tematice orchestrale, după care solistul 
intonează teme lirice, alternate cu pasaje de bravură. Dezvoltările nu sunt 
străbătute de confruntări şi încleştări tematice, ci în ele alternează momente de 
intens lirism cu cele de strălucitoare virtuozitate. Părţile lente sunt pagini de 
profund lirism, cu teme în spiritul nocturnei, iar finalurile sunt strălucitoare 
rondo-uri cu elemente ritmico-melodice din folclorul polonez. 

Variațiunile pe o temă de Mozart, lucrare de tinereţe, scrisă pe tema La ci 
darem la mano din Don Juan, este atât de elocventă, încât Schumann desluşea în 
fiecare variațiune un tablou din opera amintită. Incidental, a scris 18 lieduri, 
înrudite cu cântecul popular polonez, un Trio şi o Sonată pentru violoncel şi pian. 

În pofida fondului emoțional când tensionat, când liric, scriitura pianistică 
a lucrărilor sale este de o mare limpezime. Acest poet al pianului nu a fost un 
muzician al rafinamentului salonard sau al viziunii difuze, ci artistul care a 
conturat pregnante imagini cu un colorit fin diferențiat, prin plastice procedee 
pianistice noi la vremea lui. În miniaturile sale aduce noi structuri ritmico- 
melodice de maximă expresivitate, cu subtile balansări agogice şi fluctuații 
dinamice, care conferă un inconfundabil parfum muzicii sale. 

Limpezimea scriiturii pianistice şi fondul emoțional romantic al muzicii lui 
Chopin, pretind o justă interpretare. O strictă respectare a izoritmiei sau o 
exagerare a rubato-ului nu sunt potrivite acestei muzici, al cărei tonus afectiv 
este pe cât de variat, pe atât de limpede exprimat. Interpretările romanţioase 
sau cu exagerări morbide, denotă o falsă înţelegere a muzicii sale. Nici 
interpretarea sentimentală dusă până la banal sau deformată haotic, nu pot 
realiza sonor imaginile concepute de Chopin, ci o tălmăcire în care balansul 

agogic şi fluctuațiile dinamice se realizează cu grijă şi cu o corectă înțelegere a 
conținutului. Ceea ce dă viață muzicii chopiniene este realizarea expresiei cu 
coloritul adecvat imaginilor sale sonore. 

De la profesorii săi, Chopin a preluat admiraţia pentru Bach şi Mozart, 
nutrind toată viața un adevărat cult pentru ei şi considerându-i modele de 
perfecțiune, prin monumentalitatea, claritatea şi concizia limbajului lor. Lui 
Beethoven i-a admirat forța sa titanică, dar a rămas străin de izbucnirile sale 
pătimaşe. Cu o sensibilitate deosebită, viața sa sufletească a fost un şuvoi 
continuu de puternice simţiri şi meditații, aşternute în nemuritoarele sale 
confesiuni pianistice. Fire eminamente lirică, Chopin şi-a mărturisit uimitoarele 
zboruri ale fanteziei sale în nestemate sonore, în tonul discursiv al confesiunii. 
Ele uimesc prin elegante cizelări melodice, prin exuberanţă ritmică şi prin 
subtile sonorități. Atmosfera de intimitate este întretăiată deseori de izbucniri 
înflăcărate şi de încleştări dramatice, de înfrângeri şi de resemnări 
înduioşătoare sau de bucuria împlinirilor visate. 

A optat pentru forma miniaturală, dar n-a folosit structura şablon, ci a 
modificat-o prin dinamizări şi concentrări, prin extensii sau interferări ale 
genurilor. Forma de sonată se depărtează de dramaturgia clasică, căci temele 
sale lirice n-au vigoarea necesară înfruntărilor şi încleştărilor unor travalii, aşa 
încât unele dezvoltări rămân la nivelul expozitiv. 

Alături de Berlioz şi Liszt, Chopin formează trinitatea romantică. El 
rămâne în istoria muzicii ca unul dintre marii melodişti cu o inepuizabilă 
inventivitate creatoare. Cantilenele sale nemuritoare alternează cu recitative 
dramatice sau cu melismatica operei, brodate pe o flexibilă ritmică şi fascinante 
armonii, ale căror cromatisme sparg baza diatonică, prefigurând subtilitățile 
armoniei impresioniste. 

Franz Liszt 


În cultura muzicală a Europei romantice, Franz Liszt şi-a înscris numele 
prin contribuţia sa la dezvoltarea muzicii de pian şi simfonice, deschizătoare de 
noi perspective. Ca şi Berlioz sau Schumann, Liszt a fost un avântat luptător 
romantic în domeniul criticii muzicale şi al eseisticii. Virtuoz pianist, el a 
consacrat în viața concertistică recitalul, realizat de un singur interpret şi redat 
din memorie, contrar obiceiului de a se cânta programul pe note în public. Prin 
extraordinara sa virtuozitate, prin varietatea genurilor pianistice, unele dintre 
ele create de el, şi prin talentul său de inegalabil improvizator reuşea să capteze 
în concerte interesul ascultătorilor, fără concursul altor artişti. 

Multilaterala sa activitate şi bogata sa creație oglindesc multiplele fațete ale 
personalităţii sale. El a dominat viața artistică europeană prin activitatea sa 
artistică multiplă, de virtuoz concertist, dirijor, pedagog, creator de înaltă 
concepție, scriitor cu fin spirit de observație, dar şi ca generos protector al 
contemporanilor săi. Legat de spiritul romantic prin inspiraţia din natură, artele 
plastice şi literatura tuturor timpurilor, acest artist a avut un larg orizont, 
însuflețit fiind de înalte idealuri artistice. Însăşi pregătirea sa a contribuit la 
constituirea concepției sale despre muzică şi a rolului ei în viața omului. 
Maghiar prin naştere (mama austriacă), hrănit din cele trei mari culturi 
europene - germană, franceză şi italiană - având succese concertistice pe tot 
continentul european, Liszt a avut conştiinţa universalităţii sale. 

Născut în 1811 la Raiding, în Ungaria, unde tatăl său era intendent al 
domeniului principelui Esterhazy, micul Franz a trăit în lumea muzicii lui 
Haydn, Mozart şi Beethoven. De timpuriu îşi afirmă calitățile muzicale, încât 
părinţii îi asigură o serioasă educație artistică. După succesul obținut la 
Odenburg (la 9 ani), în cadrul unui concert de binefacere, tatăl său, Adam Liszt, 
îl duce la Viena, unde ia lecţii cu Czerny, renumit pedagog al pianului. Czerny 
îi dezvoltă înclinația spre virtuozitate, asigurându-i o solidă bază tehnică. 
Concomitent, studiază compoziţia cu A. Salieri. Legenda spune, că tânărul de 
12 ani a fost ascultat de Beethoven, marele simfonist îmbrățişându-l cu căldură 
şi prezicându-i un frumos viitor. 

În anul 1823 pleacă cu tatăl său la Paris, unde este respins de directorul 
Conservatorului, pe motiv că regulamentul interzicea primirea străinilor. 
Directorul L. Cherubini perpetua climatul unui epigonism clasic la această 
instituție. Liszt studiază compoziţia cu doi profesori ai Conservatorului, 

italianul Ferdinand Paër şi cehul Anton Reicha. Curând adolescentul pianist 
cucereşte saloanele aristocrației, devenind unul dintre artiştii prețuiți ai vieții 
muzicale pariziene. Acum cunoaşte cele mai proeminente figuri ale literaturii, 
ale artelor plastice şi ale muzicii. Îndrăgostit de tânăra sa elevă Caroline de 
Saint-Crique, tatăl acesteia le refuză căsătoria din prejudecăți de clasă, Liszt 
fiind considerat nedemn de a fi soțul unei fiice de aristocrat. Moartea tatălui 
său (1826) şi deziluzia sentimentului dragostei (1827) îi declanşează o criză 
mistică, încât vrea să se călugărească. Este scos din această stare de Revoluţia 
din iulie, când începe să scrie Simfonia revoluției, vrând să o dedice lui La 
Fayette. 

La 20 de ani (1831), marele Paganini a produs un adevărat şoc asupra sa, 
aşa cum făcuse acesta şi asupra lui Schubert, Schumann şi Chopin, trezindu-i 
dorința de a-l egala ca pianist virtuoz. La o serată muzicală a lui Chopin o 
cunoaşte pe contesa Marie d'Agoult (ca scriitoare va semna cu pseudonimul 
Daniel Stern), care îşi părăseşte căminul şi copiii pentru a conviețui cu Liszt în 
Elveţia şi, apoi, în Italia. Vor avea trei copii, dintre care Cosima va deveni soția 
lui Wagner, după divorţul ei de dirijorul Hans von Biilow. Datorită salonului 
literar al contesei, Liszt se împrieteneşte cu Hugo, Musset, Vigny, Lamartine, 
Chateaubriand, G. Sand, Saint-Beuve, Lamennais. La Paris, face cunoştinţă şi 
leagă prietenie cu Berlioz, Paganini, Chopin, iar în Germania cu Mendelssohn, 
Schumann şi Wagner. L-au stimulat nu numai reprezentanţii romantismului 
literar şi muzical, ci şi scrierile socialiştilor utopici. 

În perioada 1825-1838, a scris piese de virtuozitate pianistică, mai ales 
transcripții şi parafraze, care, datorită temelor cunoscute, erau lesne receptate, 
provocând totdeauna entuziasmul publicului prin pasajele de virtuozitate. 
Urmează o perioadă de strălucite turnee (1839-1848), cu delirante succese în 
toată Europa. În anul 1842, face prima călătorie în Rusia, iar în 1847 întreprinde 
un lung turneu şi în Ţările Române. Ajuns din nou în Rusia, se împrieteneşte cu 
principesa catolică Carolyne de Sayn-Wittgenstein, după un concert dat la Kiev 
în anul 1847. Întrucât legislaţia în vigoare împiedica divorțul, nici această 
legătură sentimentală nu va fi consacrată prin căsătorie. 

Din anul 1848 se stabileşte împreună cu noua sa prietenă, o ființă 
inteligentă şi cu fin discernământ artistic, la Weimar, unde desfăşoară o 
prodigioasă activitate de dirijor al Teatrului şi al capelei curții ducelui Karl 
Friedrich. Aici a prezentat în primă audiție operele contemporanilor sau ale 
înaintaşilor săi: Alphonso şi Estrella de Schubert, Tannhäuser, Lohengrin de 
Wagner, Genoveva de Schumann, Benvenuto Cellini, Romeo şi Julieta, Damnațiunea 
lui Faust, Copilăria lui Christos de Berlioz, Bărbierul din Bagdad de Peter 
Cornelius, precum şi lucrări simfonice pe nedrept neglijate în repertoriile 
vremii: Samson şi Messia de Händel, Egmont de Beethoven, Loreley de 
Mendelssohn, Paradis şi Peri de Schumann. 

Între anii 1848-1861, epoca şederii la Weimar, Liszt a avut cea mai 
fructuoasă activitate componistică din viața sa. Cele mai bune lucrări simfonice, 
ca şi cele mai valoroase creaţii pianistice, au fost scrise în acest timp. Alături de 

strălucita activitate dirijorală şi de laborioasa activitate creatoare, Liszt s-a 
manifestat şi ca pasionat pedagog, dând lecţii de compoziţie şi interpretare 
tinerilor artişti dornici să se desăvârşească. 

În anul 1861 se mută la Roma unde, peste patru ani, intră în ordinul 
călugărilor franciscani. Din anul 1869 reia legătura cu Weimarul, activând 
succesiv la Roma, Weimar şi la Budapesta, unde i se conferă demnitatea de 
preşedinte al “ Academiei Naţionale Ungare de Muzică”. Statutul său de abate 
nu-l va împiedica cu nimic să-şi desfăşoare în continuare activitatea 
concertistică. 

Ultima perioadă (1861-1886) este marcată de creaţii religioase, fără 
vigoarea dramatică şi patosul operelor anterioare, expresivitatea lor fiind 
adesea retorică. După un ultim turneu întreprins la Paris şi Londra, unde s-a 
bucurat de un mare triumf, revine la Bayreuth. Aici a încetat din viaţă la vârsta 
de 75 de ani, fiind înhumat în oraşul tradiţiilor wagneriene, tradiţii apărate de 
“Şcoala de la Weimar”, al cărei “spiritus rector” a fost Liszt. 

Muzician multilateral, Liszt a activat pe mai multe tărâmuri, ca interpret, 
pianist concertist şi dirijor, dar mai ales compunând muzică de diverse genuri. 
Creaţiile sale oglindesc concepția lui despre lume şi viață, ca şi înrâuririle care 
l-au marcat. Ca oricare muzician al vremii a fost subjugat de simfonismul 
german, care îi oferea posibilitatea adâncirii imaginilor muzicale, conferindu-le 
o forță de sugestie incomensurabilă. Instruit în Franţa, el a fost influențat şi de 
spiritul francez, de echilibrul construcției şi de fina sondare a sufletului uman. 

Simfonismul său precede din cel beethovenian. Eliberat de rigorile 
simfoniei clasice, el lărgeşte tematica şi-i dă o forță dramatică sporită, datorită 
viziunii sale înnoitoare. Simfonismul romantic suferă din pricina incapacității 
artiştilor de a exprima generalizat contradicţiile vieţii umane. Lirismul juvenil 
şi grav al simfoniilor lui Schubert şi Schumann, ca şi pitorescul meditațiilor 
lirice ale lui Mendelssohn, nu au dus înainte simfonismul beethovenian. 

Simfonismul romantic găseşte altă cale de redare generalizată a lumii, 
împrumutând teme literare şi redând generalul prin prisma imaginilor 
particulare. Berlioz tinde să dea muzicii simfonice firul conducător al unei 
fabulaţii. Legat de amănunte pitoreşti sau narative, muzica simfonică a lui 
Berlioz ilustrează elocvent diferite teme, fără a se ridica la nivelul generalizării 
şi a sublinia sensul lor filosofic. De aceea, marile teme - ca Romeo şi Julieta sau 
Faust, care ilustrează o tematică general-umană şi atât de specifică epocii 
romantice - sunt tratate muzical de Berlioz prin succesiunea unor variate 
episoade în simfonii sau legende dramatice. 

Spre deosebire de acesta, Liszt nu descrie, onomatopeic sau prin sugerare, 
fapte sau peisaje, ci redă esența temelor abordate, ilustrând marea forță de 
generalizare a muzicii prin programatismul său generalizant. Din Faust de 
Goethe, Meditaţiile lui Lamartine, Ce se aude pe munte de Hugo sau Hamlet de 
Shakespeare, Liszt va căuta să sintetizeze, evocând nu amănunte narative, nici 
aspectele contradictorii ale personajelor, ci va prezenta linia esenţială a 
conflictelor dramatice, evocând generalul în imagini particulare. 

Liszt a avut variate surse, de la care a împrumutat imagini concrete 
pentru a junge la exprimarea unor imagini generalizatoare. Viaţa socială, 
natura, pictura şi literatura îi vor oferi imagini multiple. Uneori porneşte de la 
imagini reale pentru a ajunge la generalizări. Astfel, în piesa pentru pian Lyon, 
cu epigraful “a trăi muncind, a muri luptând”, a schițat un comentariu muzical 
pentru a evoca revolta țesătorilor din Lyon (1834), care au lansat această 
lozincă. Aderând şi la alte cauze revoluționare, el va scrie Salve Polonia, Capela 
lui Wilhelm Tell, Canţoneta lui Salvator Rosa şi va realiza transcripția Marseillaise-i 
şi a Marşului lui Rakoczy. În afara acestor lucrări pentru pian, Liszt a năzuit să 
scrie o Simfonie revoluționară după Revoluţia din iulie 1830. Materialul muzical 
pregătit pentru această simfonie se va regăsi într-un omagiu adus eroilor în Odă 
funebră. 

Multe imagini i-a furnizat natura, atât în muzica pentru pian: Valea lui 
Obermann, Chiparoşii de la vila d'Este, Lacul Wallenstadt, Jocuri de apă la vila d'Este, 
cât şi în cea simfonică - Ce se aude pe munte. Şi capodoperele plastice i-au fost un 
bogat izvor de inspiraţie. Astfel, un vas etrusc de la Luvru cu chipul lui Orfeu, 
îl îndeamnă să scrie un poem simfonic - Orfeu - în care sugerează cântecul 
liniştitor al eroului mitic, dar mai ales ideea forței morale a muzicii. 

Piesele pentru pian după tabloul Sposalizio (Logodna fecioarei) de Rafael 
şi după sculptura Il pensieroso (Gânditorul) de Michelangelo nu sunt simple 
descripţii ale eroilor, ci sugestive imagini care se desprind din aceste lucrări 
plastice. La fel, poemul simfonic Bătălia hunilor este un comentariu muzical al 
unui tablou panoramic de Kaulbach, iar contemplarea tabloului cu Dansul 
morții de Holbein sau fresca Triumful morții de Lorenzetti i-au sugerat tema cu 
variațiuni intitulată Dansul morții pentru pian şi orchestră, în care zugrăveşte 
comportamentul diferit al personajelor în fața morţii prin variațiuni asupra 
secvenței Dies irae. i 

Literatura rămâne cel mai bogat izvor de inspirație. Incepând cu liedul, 
literatura îi va furniza numeroase teme pentru monologuri acompaniate de 
muzică, pentru piese mici pentru pian sau pentru poeme simfonice şi simfonii. 
Sonetele de Petrarca, Sonata după o lectură din Dante sunt lucrări pentru pian scrise 
sub impresia lecturilor. Muzica simfonică este aproape în întregime tributară 
literaturii. 

Tematica romantică cu privire la sensul vieții şi la zbuciumatele căutări ale 
eroilor este redată în poemele simfonice Preludiile, Hamlet şi în simfonia Faust. 
Preluând tema marilor opere literare, ca Faust sau Divina comedie, a miturilor 
antice despre Prometeu sau Orfeu, a textelor poetice semnate de Hugo, Schiller 
sau Dante, marele simfonist le redă cu mare forță de sugestie muzicală, făcând 
să devină argumente pentru năzuințele sale. Figurile lui Tasso sau Mazeppa, 
Idealurile profesate de Schiller (în Meditaţii) sau confruntările omului cu natura, 
evocate de Hugo în Ce se aude pe munte, fac obiectul unor poeme simfonice, în 
care surprinde esența poematicii acestora. Sensul vieții, problemă prezentă în 
Preludiile, ca şi căutările faustice, sunt teme tipice epocii romantice. 

În cele 13 poeme simfonice: Preludiile, Tasso, Prometeu, Mazeppa, Ce se aude 

pe munte, Orfeu, Omagiu eroilor, Hungaria, Hamlet, Bătălia Hunilor, Idealurile, 
Armonii festive, De la leagăn la mormânt şi în cele două simfonii programatice 
Faust şi Dante nu-şi propune să prezinte momente de pitoresc exterior sau de 
fabulaţii, ci să redea generalizant esența poemului literar. Procedeele 
simfonismului beethovenian le foloseşte pentru realizarea unor imagini sonore 
foarte diversificate. 

În privinţa arhitecturii muzicale, ideea cardinală a poemului va direcționa 
desfăşurarea muzicală. Întrucât Liszt nu se limitează la amănunte, ci tinde spre 
expresia generalizantă, el va folosi frecvent tiparele arhitecturale tradiționale, 
tratându-le mai liber sau îmbinând diferite tipare. În cunoscutul poem simfonic 
Preludiile, fuzionează forma de sonată cu tema cu variațiuni, într-o structură 
mai puţin utilizată - forma arc (Bogenform). Cele două teme, a luptei şi a 
iubirii, vor constitui izvorul unor variațiuni pe care se va bizui dezvoltarea, 
variațiunile succedându-se potrivit firului literar conducător. Ca introducere 
lentă, tema întrebării va fi punctul de plecare al întregii lucrări, în care îmbină 
exprimarea generalizatoare cu evocarea pitorească, uneori onomatopeică, a 
unor imagini particulare. Alteori, dă poemului caracterul unei narațiuni libere, 
urmărind firul narativ, ca în Prometeu, unde unitatea este realizată prin dese 
reluări ale temei, ce personifică curajul şi dârzenia eroului mitologic. 

Tot în domeniul muzicii simfonice programatice, Liszt a scris şi două 
simfonii descriptive: Faust (1854) după Goethe şi Dante (1856), evocând din 
Divina comedie episodul iubirii pasionate a celebrilor eroi - Francesca da Rimini şi 
Paolo Malatesta. În simfonia Faust, prin zugrăvirea celor trei personaje principale, 
Faust, Margareta şi Mefisto, prezintă întreaga ideatică a poemului goethean. 

Cele trei părți ale simfoniei, care ilustrează fiecare unul din personaje, nu 
sunt simple imagini ale eroilor respectivi, ci întruchipări ale ideilor 
contradictorii ce-i frământă, ale intenselor lor trăiri şi, implicit, ale sensului 
filosofic al poemului literar. Personajul Faust este prezentat prin diferite teme 
muzicale, care sugerează lupta sa continuă pentru a-şi împlini aspiraţiile. Ele 
apar şi dispar pe parcursul desfăşurării muzicale, pentru ca în final să persiste 
nostalgia după idealul neîmplinit. Trăsăturile simple ale Margaretei 
contrastează cu firea complicată a lui Faust, ea fiind zugrăvită prin melodii 
calde şi fermecătoare care redau sentimentele ei curate. Mefisto urmăreşte 
stăpânirea şi distrugerea omului, temele lui fiind caricaturile temelor lui Faust, 
exceptând tema Margaretei, care rămâne neatinsă şi biruitoare. 

În partea întâi, Faust, redă, de fapt, cele două trăsături principale ale 
omului romantic, pe de o parte chinuit de împlinirea idealului, pe de altă parte 
dominat de elanul iubirii pasionate. În partea a doua, Margareta, puritatea 
feciorelnică a eroinei constituie tema acestei sublime pagini de poezie 
romantică. Ultima parte - Mefisto - este un scherzo, în care domină atmosfera 
fantastică şi sarcasmul. Mefisto îşi bate joc de neliniştea şi elanul pasionat al lui 
Faust, dar şi de iubirea sa. Prin procedeul revenirii deformate a temelor, Liszt 
zugrăveşte sarcasmul lui Mefisto, simbol al răului, al duşmăniei față de tot ceea 
ce are mai frumos şi mai curat omul. Simfonia se încheie cu o scurtă epodă 

corală, care preamăreşte “eternul feminin”. 

Înclinația spre poem, fără a părăsi complet formele clasice, este clară în cele 
două Concerte pentru pian şi orchestră în Mi bemol major şi La major. Păstrând 
diviziunea tripartită şi preluând procedeul ciclic al circulației temelor, Liszt îşi 
desfăşoară fantezia creatoare, îmbinând pasaje pianistice de mare virtuozitate 
cu sclipitoare episoade orchestrale solistice, concertul devenind un gen cu 
adevărat simfonic. Dezvoltând simfonismul beethovenian, Liszt conferă 
concertului noi virtuți expresive prin utilizarea principiului variațional. Până la 
el, temele diferitelor părți ale unui concert erau diverse, fără a se înrudi tematic 
între ele. Nesocotind granițele distinctive dintre părți, el dă concertului 
caracterul unui flux neîntrerupt, căci temele diferitelor secțiuni nu sunt decât 
variante ale temelor cardinale. Procedeul acesta, aplicat în poemele simfonice şi 
simfoniile sale descriptive, conferă muzicii neprogramatice a concertelor un 
sens poematic. 

Primul Concert pentru pian şi orchestră în Mi bemol major, oglindeşte 
concepția sa novatoare în forma concertantă. Liszt nu respectă tiparul 
tradițional, temele şi mişcările se succed liber, dând lucrării un caracter 
rapsodic, iar ideile muzicale revin la finele concertului. Pianul deține un rol 
principal şi prin numeroase cadente, în care se valorifică virtuozitatea 
solistului. Orchestra dialoghează continuu cu solistul şi în răspunsurile ei se 
reliefează instrumente soliste, care subliniază cu timbrul lor specific tematica 
lucrării. Construit pe principiul înlănţuirii libere a ideilor muzicale, concertul se 
prezintă sub forma unui poem muzical unitar, în care distingem patru secțiuni, 
legate între ele prin scurte interludii orchestrale sau cadenţe cu caracter 
improvizatoric. Atmosfera de eroism a primei teme, alternează cu lirismul 
temei din mişcarea lentă şi cu imaginea fantastică din cea de scherzo, 
instrumentul solist rivalizând cu orchestra prin sonorități orchestrale. Bogata 
expresivitate şi strălucirea desfăşurării muzicale încheagă o originală 
arhitectură muzicală. Şi al doilea Concert pentru pian şi orchestră în La major este 
o irupere a fanteziei sale creatoare, cu revărsări de sonorități orchestrale, cu 
pasaje de virtuozitate pianistică şi fermecătoare episoade lirice. 

Tendinţa spre poem este prezentă şi în Sonata în si minor (1853) şi, mai ales, 
în cea cu program declarat Sonata după o lectură din Dante pentru pian. Scrise 
într-o singură parte de mari dimensiuni, ca şi în concerte, se structurează o 
diviziune tripartită, cele trei strofe ale formei sonată devenind părțile ciclului. 
Unitatea acestor desfăşurări muzicale fanteziste o dă înrudirea temelor, care 
apar pe parcursul lucrărilor. 

Dar sonatele nu constituie partea cea mai importantă a creaţiei sale 
pianistice. Pianist virtuoz, Liszt a scris numeroase creaţii însemnate pentru 
dezvoltarea virtuozității pianistice, cu strălucitoare pasaje de velocitate de mare 
dificultate tehnică şi de virtuozitate timbrală, prin care a îmbogăţit tehnica de 
colorit a pianului. Foarte importante pentru dezvoltarea tehnicii pianului au 
fost transcripțiile şi parafrazele, în care foloseşte diferite procedee de tratare 
muzicală a unei teme: imitații, variațiuni, contrapuneri şi chiar dezvoltări. 

Un loc însemnat în creația sa pianistică îl ocupă miniatura, reprezentată 
prin două genuri: studii şi piese descriptive. În anul 1839 publică Mari studii 
pentru piano-forte, revizuite şi amplificate sub titlul de Studii de execuție 
transcendentală (1851) prin care contribuie la dezvoltarea pianisticii romantice. 
El nu urmăreşte numai țeluri tehnice, ci caută ca fiecare studiu să aibă un 
contur expresiv specific. Dintre studii fac parte şi Ab irato, trei Studii de concert şi 
cunoscutele studii programatice Murmurul pădurii şi Dansul piticilor. 

În genul schiţei programatice scrie două cicluri de piese descriptive, 
intitulate Ani de peregrinări (1834 şi 1839), şi ciclul Armonii poetice şi religioase 
(1877). Piesele din Anii de peregrinări sunt rodul impresiilor din călătoriile făcute 
în Elveţia şi Italia, ele conținând numeroase pagini bucolice şi tablouri de gen. 
Dintre tablourile pitoreşti amintim Valea Obermann, Capela lui W. Tell, Lacul 
Wallenstadt, Veneţia şi Napoli, Gondoliera, Canzone, Chiparoşii de la Villa d'Este. 
Volumul Armonii poetice şi religioase cuprind meditații religioase, inspirate de 
Carolyne Wittgenstein, cele mai reuşite fiind Binecuvântarea lui Dumnezeu în 
singurătate, Imnul copilului la deşteptare, Funeralii, Ave Maria, Tatăl nostru, 
Cantique d'amour, Miserere, două Legende şi Consolațiuni. 

În prefața primului ciclu, autorul prezintă impresiile care i-au inspirat 
imaginaţia creatoare: “După ce aspectele variate ale naturii şi scenele legate de 
istorie şi de poezie mi-au răscolit în suflet emoții adânci, stabilindu-se între ele 
şi mine o conexiune nedesluşită, dar imediată, un raport nedefinit dar real, o 
comunicare inexplicabilă dar certă, am încercat să exprim prin muzică unele 
din senzațiile mele cele mai puternice şi percepțiile cele mai vii. Să exprim tot 
ceea ce în noi depăşeşte orizonturile obişnuite, tot ceea ce se sustrage analizei, 
tot ceea ce este legat de adâncimi inaccesibile. Pe măsură ce progresează muzica 
instrumentală şi se eliberează de cătuşele sale iniţiale, ea tinde să se pătrundă 
tot mai mult de acea ideație care a marcat perfecțiunea artelor plastice; ea 
încetează de mai fi o simplă combinaţie de sunete, devenind un limbaj poetic 
mai apt, poate, decât chiar poezia”. În încheierea acestei prefețe, Liszt 
subliniază rolul major al artei: “Arta are altă menire decât aceea de a amuza 
ceasurile de răgaz”, putându-i-se pretinde “de a fi altceva decât o uşoară 
distracție trecătoare. Să exprime tot ceea ce în noi depăşesc orizonturile 
obişnuite, tot ceea ce se sustrage analizei, tot ceea ce este legat de adâncuri 
inaccesibile, dorința nepieritoare, presentimentul infinitului”. 

Liszt nu se opreşte la marile valori culturale ale umanității, ci recurge şi la 
izvorul veşnic viu al folclorului, creând genul nou al rapsodiei. Cele 19 Rapsodii 
conțin motive folclorice provenite din cântecul țărănesc şi din cel al lăutarilor 
maghiari. Temele utilizate în rapsodii sunt de o puternică expresivitate, 
tensiunea lor emoţională fiind amplificată prin bogate armonii şi prin 
simfonismul dezvoltărilor, prezente şi în celelalte lucrări pianistice. Ca un 
adevărat romantic, el evocă scene de baladă populară, aidoma celor cântate de 
rapsozii populari, de unde şi numele de rapsodie. 

Interesul lui Liszt pentru creația populară apare şi în Rapsodia spaniolă, 
unde realizează variațiuni pe tema folliei sau în Rapsodia română. Descoperită de 

Octavian Beu la biblioteca din Weimar (în 1931), această rapsodie dovedeşte 
interesul compozitorului pentru muzica noastră populară. Cântecele populare 
poloneze, elvețiene, italiene, româneşti, alături de marşul lui Rakoczi şi 
ceardaşul maghiar, toate dovedesc atenția deosebită acordată creaţiei populare 
a diferitelor naţiuni. În secolul luptelor pentru eliberare națională, duse în 
Europa de popoare asuprite, afirmarea caracterului specific național în creaţia 
muzicală este o contribuție importantă în afirmarea valorilor culturale ale 
națiunilor. Alături de Schubert, Glinka, Chopin, Liszt dă semnalul luptei de 
afirmare națională prin crearea şcolii muzicale maghiare. 

In afara propriilor sale creaţii, Liszt a făcut cunoscute numeroase 
capodopere ale altor compozitori, vehiculându-le cu ajutorul transcripțiilor, 
parafrazelor şi al fanteziilor, în care redarea lor integrală sau prelucrarea unor 
fragmente reprezentative aduceau publicului comentariile sale strălucitoare şi 
foarte colorate. Lucrările lui Bach, simfoniile lui Beethoven, liedurile lui 
Schubert sau Schumann, uverturile lui Berlioz sau Weber, ca şi opere semnate 
de Mozart, Rossini, Verdi şi Wagner s-au bucurat de o sporită popularitate în 
rândurile melomanilor vremii prin bogata sa fantezie. 

Prin transcripții, viziunea originală a autorilor era adaptată specificului 
pianului, fără a altera însă sensul imaginilor. Astfel, în transcripțiile Capriciilor 
lui Paganini, Liszt dezvoltă viziunea autorului cu elemente pianistice şi 
amplifică strălucirea imaginilor inițiale. Dacă în transcripții rămâne legat de 
imaginea originală a autorului, în parafraze şi fantezii face adevărate comentarii 
la imaginile inițiale, încât Liszt îşi desfăşoară bogata fantezie pentru a da 
elocventă temelor parafrazate. A realizat impresionante parafraze şi fantezii 
după temele operelor de Auber, Halevy, Meyerbeer, Bellini, Donizetti, Gounod, 
Glinka, Ceaikovski, Verdi, Wagner, şi după liedurile de Mozart, Beethoven, 
Schubert, Schumann. 

Fără a avea spectaculosul creațiilor pianistice, elocvența strălucitoare a 
muzicii simfonice sau popularitatea rapsodiilor, liedurile sale sunt importante în 
istoria genului. Ele se îndepărtează de rigoarea strictă a formelor lied sau de 
celelalte tipare formale, utilizate în mod obişnuit. Respectând declamaţia 
vocală, neglijând efectele vocale şi apropiindu-se de muzica franceză în privința 
modului de redare a imaginilor, ele se apropie de acel “impresionism german 
timpuriu” de la finele veacului. Muzicologul maghiar Bence Szabolcsi a 
descoperit la el unele note impresioniste: “Poetul şi gânditorul Liszt desluşeşte 
legături adânci între natură şi sufletul omului. Pentru exprimarea acestora are 
nevoie de o nouă paletă de nuanțe, uneori mai luminoase, alteori mai 
estompate, adeseori şi de culori de puternică vibraţie, alteori de umbre şi tonuri 
crepusculare, cum n-au fost încă exprimate în decursul istoriei muzicii.” Şi cu 
privire la schițele descriptive pianistice, B. Szabolcsi considera că anticipă 
impresionismul: “Realizând presimţirile lui Chopin, în aceste pagini se naşte 
impresionismul muzical, exact la aceeaşi dată cu picturile lui Monet.” lar 
muzicologul român Zeno Vancea subliniază că multe pagini ale lui Debussy, 
Ravel şi Bartok îşi au obârşia în schițele descriptive ale lui Liszt. 


355 


În mică măsură şi incidental, liedurile sale sunt tributare modalităților 
impresioniste. Unele se inspiră din poezia romantică (Fiul pescarului, Loreley), în 
altele recurge la descripții onomatopeice de mare simplitate în acompaniament 
(Pe Rin, în frumusețea valurilor) sau la declamaţia gravă, cu armonii mai 
complexe şi o notă de dramatism (Cântecul lui Mignon). În liedurile Bucurie şi 
durere sau Peste culmi este linişte se întrevăd elemente impresioniste, căci linia 
melodică îşi pierde conturul precis prin diluate armonii. Linii melodice cu 
unduiri abia schițate şi armonii vaporoase evocă pacea sufletească în liedul Tu 
care vii din cer. 

Prin rolul important dat pianului în evocarea imaginilor şi prin desfăşurări 
muzicale consistente, el a contribuit mult la dezvoltarea genului. H. Wolf şi R. 
Strauss, care preiau procedeele wagneriene, vor da o sporită vigoare dramatică 
creației vocale. Alături de aceşti compozitori, Liszt aduce şi el o îmbogăţire a 
conținutului şi a limbajului, pregătind drumul liedului modern din secolul al 
XX-lea. Poeţii germani Goethe, Lenau, Schiller, Uhland, Heine sau Hugo, 
Petrarca şi alți autori din poezia universală i-au furnizat texte. Liszt reuşeşte în 
câteva fraze să cuprindă frânturile de gând şi de vis ale poeților, topite într-un 
flux muzical expresiv. 

În ultimii ani de viaţă, scrie oratoriile Legenda Sf. Elisabeta (1865), Christos 
(1867) dar şi Missa de la Gran (1856). În pofida unor pagini valoroase, ele sunt 
creații de un stil grandilocvent. A scris şi muzică pentru acompanierea unor 
poezii declamate, printre care amintim Leonora de Bürger, Dragostea poetului 
mort de Jokay şi Muzicantul orb de Tolstoi. 

Ca şi alți romantici ai vremii, Liszt a militat pentru progresul muzicii nu 
numai prin compoziții şi concerte, ci şi prin scris. Cartea sa despre Chopin este 
un prețios document asupra activității bardului polonez şi o remarcabilă operă 
de analiză a stilului chopinian. Încă din 1837, Liszt colaborează la “Gazeta 
muzicală” din Paris, unde scrie un studiu despre creația pianistică a lui 
Schumann, apoi despre operele wagneriene, dar şi despre singurătatea 
artistului în societate. Considerându-se “cetățean al lumii”, manifesta dispreţ 
pentru auditoriul aristocratic sau pentru cel al aristocrației banului. Privitor la 
atmosfera salonului aristocratic, nota în cartea sa despre Chopin: “Marea artă 
îngheață în sălile de recepție cu mătase roşie şi îşi pierde conştiinţa în saloanele 
cu mobilă tapițată în galben deschis sau albastru sidefiu”, iar despre magnații 
băncilor remarca: “Parveniţii se grăbesc să plătească pentru a-şi vedea 
satisfăcute toanele deşarte şi îşi măsoară importanța după banii pe care îi 
risipesc. În zadar se căznesc să asculte şi să privească, căci ei nu pot înțelege 
nici poezia înaltă, nici arta înaltă.” 

În cartea sa, Despre țigani şi muzica lor în Ungaria (1859), ne oferă utile 
informaţii şi consideraţii asupra folclorului maghiar, Liszt fiind printre primii 
care au văzut în folclor o posibilă revigorare a limbajului muzical, în schimb în 
Scrisorile unui bacalaureat în muzică, scrise într-un ton polemic şi de ascuţită 
satiră critică, aduce interesante idei şi aprecieri asupra muzicii contemporane lui. 

O mare însemnătate a avut-o activitatea sa pedagogică asupra dezvoltării 

ulterioare a culturii muzicale prin îndrumările date de el artiştilor interpreți şi 
compozitorilor, care-i solicitau sfatul. Numeroşi colegi mai tineri au avut parte 
de sfaturile şi sprijinul său: d'Albert, Grieg, Klindworth, Borodin, Bülow, W. 
Lenz, W. Brendel, La Mara (Maria Lepsius), M. Moskowski, M. Rosenthal, A. şi 
N. Rubinstein, E. Sauer, Fr. W. Scharwenka, G. Sgambatti, B. Smetana, A. 
Nikisch, Al. Ritter, K. Tausig, Mottl, Richter, Weingarten. 

Interpretul Liszt n-a fost numai pianistul virtuoz, care uimea lumea cu 
agilitatea sa tehnică, dar şi muzicianul profund care ştia să pătrundă şi să redea 
admirabil conţinutul operelor interpretate. “Cine a auzit pe Liszt interpretând 
Sonatele de Beethoven”, scria Wagner, “a avut impresia că este în prezența nu a 
unei reproduceri, ci a unei veritabile creaţii”. Muzician autentic, cu o 
multilaterală activitate, Liszt a avut o contribuţie considerabilă şi în arta 
dirijorală. Ca şi Mendelssohn, Berlioz, Bülow sau Wagner, care au impus 
personalitatea dirijorului în concerte, Liszt considera dirijatul nu doar ca o 
simplă acţiune de coordonare a execuţiei, ci ca o creație personală. 

Cu deosebită claritate defineşte Bartok importanţa lui Liszt în istoria 
muzicii, considerând rolul său mai mare decât al lui Wagner: “Înclin să cred că 
Liszt a fost mai important pentru dezvoltarea muzicii. Nu vreau să afirm prin 
aceasta că Liszt a fost un compozitor mai mare decât Wagner, căci în creația lui 
Wagner găsim o mai mare perfecție, o mai bogată gamă expresivă, o mai mare 
unitate stilistică. Şi totuşi operele lui Liszt au fecundat într-o măsură mult mai 
mare creația generaţiei următoare, decât muzica lui Wagner. Să nu ne inducă în 
eroare marea masă a iubitorilor lui Wagner, care a rezolvat într-un fel atât de 
perfect sarcina sa istorică, în întregime şi în totalitatea ei, încât nu poate fi imitat 
decât în mod servil, continuarea lui fiind imposibilă. Orice imitație este o 
chestiune sterilă, moartă. În schimb, Liszt a iniţiat atâtea noi posibilități, fără ca 
el însuşi să le fi epuizat până la capăt, încât de la el am primit stimulente mai 
puternice decât din partea lui Wagner.” 

Întreaga sa viaţă este un exemplu de slujire înflăcărată şi plină de abnegație 
a artei muzicale, luptând neîncetat împotriva rutinei şi conservatorismului în 
muzică. De la micile mărgăritare ale liedurilor sale până la monumentalele 
simfonii, poeme simfonice sau grandioasele concerte, Liszt a inoculat tuturor o 
autentică vibrație emoțională, dovedind măiestrie atât ca simfonist, cât şi ca 
pianist strălucitor, cizelând cu migală o muzică de mare fineţe şi colorate 
sonorități. Poposind la un hotel din Chamonix, acest muzician filosof şi 
cetățean al lumii, care şi-a completat fişa: “Născut în Parnas, venit din îndoială 
şi mergând înspre adevăr”, a lăsat lumii un mesaj de înnobilare spirituală, căci 
muzica sa însuflețeşte omul în lupta sa pentru adevăr, bine şi frumos. 

| Giuseppe Verdi 


La finele secolului al XVIII-lea, Italia era împărțită în mai multe state, unele 
supuse Spaniei, altele Austriei. În centrul țării, statele bisericii întăreau 
dominația politică a papei. La începutul veacului următor, Revoluţia franceză 
va da impuls conştiinţei naționale a poporului, încât au loc numeroase mişcări 
de revoltă împotriva ocupanților străini. Au apărut ziare cu rol militant, iar 
literatura vremii profesa şi ea ideea eliberării naționale. Cuceririle lui Napoleon 
au dus la întemeierea unei republici pe solul italian, iar după încoronarea 
acestuia ca împărat al Franţei, el a transformat-o în regat, cu excepția Sardinei şi 
Siciliei toată țara fiind aservită francezilor. 

După Congresul de la Viena (1814-1815), Italia a fost din nou împărțită. O 
mare parte este anexată Austriei, chiar regele Neapolului se alătură politicii 
austriece. Asociaţiile secrete ale “carbonarilor” au luptat împotriva dominaţiei 
străine şi pentru independenţa țării, răscoalele acestora (1820, 1821) fiind însă 
înăbuşite în sânge. Orice manifestare a unei gândiri înaintate, orice idee 
înaripată trebuia reprimată cu zel. Luptătorul Ugo Foscolo va trebui să se 
exileze. 

Romanticii italieni, strânşi legaţi de “Risorgimento”, considerau că arta 
trebuie să fie o forță vie, care să zugrăvească şi să însuflețească aspirațiile 
poporului. Revista italiană “Il Conciatore”, fondată în 1818, a fost tribuna de 
afirmare a tezelor romantismului italian. După suprimarea acesteia de către 
autoritățile austriece din Milano, poetul Alessandro Manzoni, personalitate 
reprezentativă a literaturii romantice, va continua să profeseze aceste idei 
naționale. Logodnicii de Al. Manzoni şi Închisorile mele de Silvio Pellico sunt 
cărțile de căpătâi ale romanticilor italieni. În deceniul al patrulea, mişcarea 
protestatară ia un nou avânt. Asociaţia “Tânăra Italia” (1831) a fost condusă de 
republicanul Giuseppe Mazzini, care lupta pentru o Italie unită şi independentă 
pe calea insurecției populare. Exilat, Mazzini continuă să conducă din 
străinătate această mişcare, ajutându-l pe cunoscutul luptător Giuseppe 
Garibaldi. 

În anul 1848, izbucneşte răscoala la Milano, care cuprinde tot ţinutul 
nordic. Guvernul Piemontului declară război Austriei. Detaşamentele de 
revoluționari, comandate de Garibaldi, se alătură luptei. Valul revoluționar 
crescând, guvernele statelor italiene şi-au retras trupele din războiul împotriva 
Austriei, astfel că armatele austriece ies învingătoare. Cu toate acestea, mişcarea 

de eliberare se întețeşte şi în diferite regiuni italiene se proclamă republici, 
inclusiv la Roma. Ludovic Bonaparte, viitorul Napoleon al III-lea acordă ajutor 
militar papei şi celorlalți monarhi, încât se înăbuşe iar revoluția. 

În deceniul al şaselea, noi revolte izbucnesc pe teritoriul statelor italiene. În 
anul 1860 ia ființă primul Parlament, în care compozitorul G. Verdi este ales 
deputat de Busseto. Până la urmă, unitatea Italiei nu se va realiza pe calea 
revoluţiei, care ar fi dus la republică, ci prin acțiunea monarhiei piemonteze 
sub sceptrul lui Victor Emmanuel, devenit primul rege al Italiei. 

În aceste condiţii de agitate lupte împotriva ocupanților străini, literatura şi 
arta italiană au contribuit la impulsionarea luptei pentru libertate şi unitate 
naţională, un loc de frunte printre artişti avându-l GiuseppeVerdi. Născut în 
acelaşi an cu Wagner, 1813, ambii domină creația europeană de operă din 
veacul al XIX-lea. Romantici şi unul şi altul, creația lor a avut însă sensuri 
diferite, datorită condiţiilor specifice în care s-au format şi au creat şi concepției 
lor estetice diferite. Pornind de la opera tradițională, pe măsură ce se va 
maturiza şi îşi va forma un stil propriu, Verdi va contribui prin operele sale la 
îmbărbătarea poporului în lupta sa pentru împlinirea unității naționale. 

Născut la Roncole, în 1813, fiu al unui cârciumar şi al unei torcătoare, 
G.Verdi a avut o copilărie grea. Pe o spinetă veche şi-a exersat primele încercări 
de a pătrunde în lumea muzicii. Bătrânul organist al bisericii satului - 
Baistrocchi - îi dă primele noțiuni muzicale. La vârsta de 10 ani este trimis să 
înveţe într-un orăşel apropiat, Busseto, continuând să cânte în fiecare duminică 
la orga bisericii, căci îi succedase lui Baistrocchi la acest post. 

După doi ani, intră în serviciul negustorului şi melomanului Antonio 
Barezzi, care îi va încuraja activitatea şi educația muzicală. Organistul şi 
conducătorul unei şcoli de muzică Ferdinando Provesi, directorul “Societăţii 
Filarmonice”, şi canonicul Seletti se vor ocupa de instrucția tânărului 
adolescent. Importantă pentru formaţia sa este practica muzicală. La orga 
bisericii, în concertele “Societăţii Filarmonice” şi la fanfara care cânta în piața 
oraşului, Verdi aude şi îşi execută muzica, probându-şi încercările 
componistice. 

În anul 1832, pleacă la Milano cu o modestă subvenție din partea 
“Muntelui de Pietate” şi a generosului ajutor al lui Barezzi. Aici îşi va 
perfecționa tehnica muzicală şi se alătură “Risorgimento” -ului. De fapt, Milano, 
centru activ al revoluționarilor, îl va forma spiritual pe muzicianul de mai 
târziu. La Conservatorul milanez a fost respins, probele cele mai concludente 
fiind realizarea basului continuu, improvizații polifonice şi lectura “a prima 
vista”, probe pentru care era nevoie de o serioasă educație pianistică. În 
schimb, ia lecţii de compoziţie cu un elev al lui G. Paisiello, compozitorul şi 
corepetitorul Scalei - Vicenzo Lavigna. Intuind talentul său, acesta va declara 
profetic că ucenicul său “va deveni curând o mândrie a patriei”. 

Paralel cu studiile tehnice, îndrumate temeinic de Lavinga, Verdi ia contact 
cu muzica contemporană de operă. Se cântau cu mare succes opere de Bellini, 
Donizetti, Rossini, Mercadante, interpretate de renumiți cântăreți, ca Giuditta 

Pasta, Maria Malibran, Donizelli, Rubini ş.a. Un neaşteptat debut ca dirijor al 
unui concert de amatori, la care s-a cântat oratoriul Creațiunea de Haydn, l-a 
impus atenției cercurilor muzicale ale Milanului. Primeşte diferite comenzi de 
lucrări, chiar şi o operă pentru “Teatrul liric”. El aprofundează vechile lucrări 
ale lui Palestrina şi B. Marcello, dar transcrie şi piese de diferiți autori, de la 
Corelli la Mendelssohn, însuşindu-şi astfel stilul diferitelor epoci şi al diferiților 
autori. 

După moartea lui Provesi (1833), îi succede acestuia la biserica din Busseto. 
Apoi preia conducerea “Societăţii Filarmonice” în anul 1836, an în care se 
căsătoreşte cu Margherita Barezzi. Va organiza timp de trei ani activitatea 
“Societății” şi va da concerte, afirmându-se ca dirijor, organist şi compozitor. 
Abia în 1839, la Milano, are loc premiera primei sale opere Oberto, conte di San 
Bonifacio, cu care obține un succes clar, încât impresarul Scalei, Merelli, încheie 
cu el un contract pentru scrierea a trei opere, fiecare urmând a fi predată în 
termen de opt luni. Cunoscutul editor milanez G. Ricordi îi editează partitura, 
rămânând prietenul şi editorul lui de o viață. 

Mutându-se în 1839 la Milano, Verdi a primit comanda unei opere bufe O 
zi de domnie (după V. Hugo), a cărei premieră a fost un adevărat eşec, lucrarea 
fiind scrisă în anul 1840, an în care şi-a pierdut, succesiv, cei doi copii şi soția. 
Este scos din apatie de libretul lui P. Sollera pentru Nabucco (1841), succesul 
acestei opere constituind începutul unui lanț de împliniri artistice. Avântul 
revoluționar al acestei opere şi simbolica aluzivă vor contribui, în mare măsură, 
la succesul acestei lucrări, la fel şi a operei Lombarzii (1843), deşi aceasta 
prezintă o acțiune mai complicată şi o romantică idealizare a eroismului 
cavalerilor medievali. Vestitele coruri Viva Italia şi Va, pensiero al sclavilor evrei, 
asupriți de regele babilonean Nabucodonosor, au răsunat în inima tuturor 
italienilor. 

Între anii 1840-1850, creaţia sa se dezvoltă sub semnul ideilor înflăcărate ale 
vremii. Salonul Clarinei Maffei din Milano, unde erau răspândite ideile lui 
Manzoni, şi al Cristinei Beligiojoso de la Paris erau principalele cercuri unde se 
vehiculau ideile politice şi artistice ale “Risorgimento”-ului. În aceşti ani de 
galeră, Verdi scrie opere eroice, strâns legate de mişcarea de eliberare a Italiei: 
Ernani (1843), loana d'Arc (1844), Cei doi foscari, Macbeth (1846), Hoţii (1847), 
Bătălia de la Legnano (1848), Luisa Miller (1849), ultima încununând lucrările 
străbătute de avânt patriotic. 

Începând cu anul 1847, porneşte într-o lungă călătorie în Europa, 
parcurgând Lombardia, Elveţia, Franţa, Prusia, Austria, Belgia, Anglia şi Rusia. 
La Londra, i se cântă Hoţii (cu libret după Schiller), iar la Paris are loc premiera 
operei Ierusalimul. În Luisa Miller, după Intrigă şi iubire de Schiller, Verdi 
apelează la intonaţii populare pentru a zugrăvi diferite situații şi portretele 
personajelor. Abordează în această operă o tematică de critică socială. În acest 
timp, legătura de prietenie dintre el şi cântăreața Giuseppina Strepponi 
devenind din ce în ce mai strânsă, se vor căsători în anul 1859. Dotată cu 
inteligență şi nobile calități sufleteşti, ea a fost pentru Verdi un benefic sprijin. 

În deceniul al cincilea se îndreaptă spre drama psihologică, cu ascuţite note 
sociale, scriind celebrele opere Rigoletto (1851), Trubadurul (1852), Traviata 
(1853), apoi Bal mascat (1858). Aceste lucrări i-au menținut şi crescut faima până 
astăzi. Între obositoarele şi desele călătorii, făcute pentru pregătirea premierelor 
sau pentru a asista la diferite reprezentări ale operelor sale, îşi căuta clipe de 
răgaz şi de linişte la vila sa SantaAgata, de lângă Busseto. Solicitat de marile 
teatre europene din diferite țări, Verdi va include în unele opere note stilistice 
străine, pentru a fi pe placul publicului respectiv. S-a adaptat gustului francez, 
incluzând în opera Vecernmiile siciliene, scrisă pentru “Expoziţia Mondială de la 
Paris” din 1855, scene ample caracteristice grand-operei. 

În perioada 1860-1870, Verdi lucrează mai ponderat, compunând doar 
două opere: Puterea destinului şi Don Carlos. În 1862, pentru Opera Imperială din 
Petersburg a scris opera Puterea destinului, lucrare cu momente de o mare forță 
dramatică, dar care a avut un succes moderat la premieră. Opera Don Carlos 
(1867), compusă pentru Opera Mare din Paris, este însemnată pentru concepția 
sa dramaturgică, pentru că anunţă etapa în care se produc sensibile 
transformări stilistice. În opera Aida (1872), scrisă pe libretul egiptologului Aug. 
Mariette şi comandată de guvernul egiptean pentru sărbătorirea deschiderii 
canalului de Suez, precum şi în Requiem (1873), scris la moartea lui Manzoni, 
Verdi aprofundează dramatismul. 

Cu toate piedicile pentru unitatea completă a ţării, puse de papa Pius al IX- 
lea, care împiedicase unitatea completă a țării, în anul 1870 se încheie unificarea 
Italiei sub monarhia constituțională, care va instala un regim autoritar, 
temperând elanul  protestatar. În cercurile artistice entuziasmul 
“Risorgimento”-ului se stinsese. În lumea muzicală, tinerii compozitori A. 
Boito, G. Puccini, A. Catalani se simțeau atraşi de wagnerism, considerând 
opera verdiană perimată. Ei tind să părăsească cea mai de preţ calitate a operei 
- cantabilitatea. 

În aceste vremuri Verdi a tăcut. În urma colaborării îndelungi cu 
înflăcăratul compozitor Boïto rezultă opera Otello (1887), încât după 14 ani de la 
crearea Requiem-ului italienii participă la premiera acestei lucrări la “Scala” din 
Milano. Noutatea declamatției verdiene a suscitat dezbateri polemice, cu privire 
la influența wagneriană în creația sa. Ultima sa lucrare este o operă bufă, pe un 
libret alcătuit de Boïto după comedia lui Shakespeare, Nevestele vesele din 
Windsor. Intitulată Falstaff, după numele eroului principal, opera a fost dată în 
premieră în anul 1893. 

În vârstă de 80 ani, Verdi revine la viața liniştită, ocupându-se de 
construirea unui spital şi a unui azil pentru muzicienii bătrâni din Milano. În 
anul 1897 moare Giuseppina. Ultimele sale creații sunt patru Piese religioase, în 
care îmbină vechea polifonie renascentistă cu armoniile îndrăznețe ale 
ultimelor sale lucrări. Cu câteva luni înainte de moarte a avut manifestări de 
paralizie. Fl trece la cele veşnice în ianuarie 1901. 

Verdi va readuce creația dramatică italiană la un înalt nivel artistic, după 
ce aceasta alunecase în sfera artei hedoniste, pierzându-şi supremația pe 

scenele europene. Verdi conferă din nou operei capacitatea de a traduce 
muzical drama libretului, realizând dramaturgia muzicală fără sacrificarea 
frumuseții muzicale şi a cantabilității. Adevărul dramatic stă la baza 
dramaturgiei sale muzicale, legând creația de problematica contemporană şi de 
imagini reale. 

Un adevărat manifest romantic, o estetică muzicală a “Risorgimento” -ului 
a fost “Filosofia muzicii” (1836) de G. Mazzini (1805-1872). Pentru renaşterea 
muzicii italiene, el indica studiul cântecelor populare, istoria patriei şi 
literatura. El atribuia muzicii un rol important în educația oamenilor, 
preconizând folosirea operei, întrucât era cea mai accesibilă formă de expresie 
muzicală. În privința renaşterii operei, susținea importanța corului şi a 
recitativului într-o operă-dramă, în care se zugrăvesc puternice conflicte 
umane. Principiile lui Mazzini sunt similare cu cele ale lui Glinka, care activa în 
îndepărtata Rusie. 

La începutul carierei sale artistice, cei mai prețuiți compozitori din viața 
muzicală italiană erau G. Rossini, V. Bellini şi G. Donizetti, care continuau 
tradiția melodismului cald şi a virtuozităţii sclipitoare, frumusețea vocală fiind 
păstrată în opera seria şi bufă. Dacă în genul buf, Rossini şi Donizetti 
realizaseră culmi neatinse de către predecesori, în opera seria ei n-au eliminat 
notele convenționale, artificiale şi neveridice. Frumuseţea melodiilor şi patosul 
lor, de cele mai multe ori convingător, i-au menținut în repertorii. Tradiția 
dramei muzicale de tip Gluck era continuată de Severino Mercadante (1795- 
1870) şi Simon Mayr (1763-1845), care au accentuat rolul orchestrei şi al corului, 
părăsind linia facilă a operei-concert, operă de virtuozitate. Mai rar circulau 
lucrările minore ale lui Vaccai, Zingarelli şi Paccini, astăzi uitate. 

Opera înaintaşilor şi a contemporanilor a fost unul din izvoarele sale, dar 
Verdi şi-a tras seva şi din cântecele populare italiene, asimilate încă din tinerețe. 
Dela Carissimi şi Cavalli, continuând cu Scarlatti, Pergolesi, Paisiello, Rossini, 
până la Verdi şi Puccini, se constată o permanentă vivificare a muzicii de operă 
prin pătrunderea cântecului popular, dar şi circulația motivelor de operă în 
creația populară. Intonațiile populare au pătruns în cavatine şi arii de mari 
dimensiuni, în coruri şi chiar în recitative. Asimilarea intonațţiilor populare în 
limbajul verdian, i-a asigurat o simplitate şi o deosebită elocvență muzicii sale. 
Treptat, Verdi părăseşte formula operei tradiționale, tinzând către o consistentă 
dramaturgie, fără ca importanța acesteia să dăuneze frumuseții şi accesibilității 
muzicii sale. 

Cea mai importantă trăsătură a creației sale este imaginea veridică, spre 
deosebire de Bellini şi Donizetti care nu acordă prea mare importanță 
adevărului dramatic. După modelul lui Rossini şi Mercadante, Verdi adoptă 
teme eroice, oglindind eroismul luptătorilor pentru eliberarea Italiei cu ajutorul 
subiectelor istorice. După scenele istorice foarte grăitoare, întruchipări sonore 
ale puternicelor conflicte şi situații dramatice, Verdi apelează la subiectele din 
viața de toate zilele, la drame provocate de discriminări sociale. De un puternic 
realism, operele sale n-au fost creații de salon aristocratic, scrise pentru 

divertismentul unor oameni care doreau să-şi alunge plictiseala, ci ele erau 
adresate publicului larg. Caracterul popular al muzicii verdiene, ca şi realismul 
subiectelor şi finalitatea operei sale i-au asigurat un permanent succes. 

Altă trăsătură a operei verdiene este cantabilitatea. Italianul a avut şi are o 
înclinație organică spre cântec. Dominația operei italiene, în tot cursul istoriei 
muzicii dramatice, s-a datorat frumuseţii cântecului, armă cu care a învins 
mereu în istorie. Atras mai mult de drama muzicală decât predecesorii săi, 
Verdi nu va renunţa la cantabilitatea, nici la virtuozitatea vocală. În această 
privinţă se apropie de Mozart, a cărui operă a studiat-o amănunțit cu Lavigna, 
căci pentru dramaturgie el nu sacrifică nici frumusețea muzicală, nici legile ei 
specifice. Un exemplu grăitor este celebrul cvartet vocal din ultimul act al 
operei Rigoletto, adevărat model de virtuozitatea dramatico-muzicală. Patru 
personaje diferite, cu trăsături sufleteşti şi cu gânduri diferite, îşi cântă în 
acelaşi timp rolul lor în două dialoguri simultane, fiecare redând sentimentele 
lor printr-o muzică bine diferențiată. 

A scris 31 de opere, mai toate aparținând genului “seria”, doar prima 
operă, O zi de domnie, şi ultima operă, Falstaff, aparţin celui buf. În primele 
creații, începând cu Oberto şi terminând cu Bătălia de la Legnano, tânărul 
romantic şi patriot înflăcărat înclină spre tematica eroică, apelând la dese scene 
de masă, clocotinde de suflul libertăţii, aşa cum apar în Nabucco, Cei doi foscari, 
Ernani, Ioana d'Arc, Attila, Hoţii, Lombarzii, Bătălia de la Legnano, dar şi spre 
drama psihologică, ca în Macbeth. Dacă în operele de avânt eroic, analiza 
sufletească nu este atât de adâncită, în schimb începând cu Macbeth înclină spre 
mai multă profunzime în zugrăvirea vieții lăuntrice. 

După anul 1849, începând cu Luisa Miller renunţă la tematica istorică şi se 
îndreaptă spre drama sufletească, cu teme reale din viața de toate zilele şi cu 
tragice conflicte sociale, ca în operele Rigoletto, Traviata, Trubadurul, Bal mascat, 
Vecerniile sicilene. În această etapă, Verdi conturează mai pregnant atât situațiile 
dramatice, cât şi caracterul personajelor. Cu Traviata, el deschide căile 
verismului în opera italiană şi introduce în limbajul muzicii dramatice formule 
ale canţonetei şi ale cântecului de dans. Opera Don Carlos (1859) anunţă stilul 
ultimelor creaţii, în care renunţă la numere şi adânceşte dramaturgia prin 
sonorități orchestrale bine detaliate şi cu un colorit bine profilat. 

Prin subiectul ei, precum şi prin ocazia festivă pentru care a fost scrisă, 
opera Aida prezintă asemănări cu stilul grand-operei franceze. Deşi subiectul ne 
înfăţişează o poveste de dragoste şi de rivalități, tema reflectă conflictul tragic 
dintre năzuința de eliberare de jugul asupririi naționale şi sentimentul iubirii. 
Prin scene ample, cu decor somptuos, şi prin balete, se apropie de “opera 
mare”, dar el nu renunţă la cantabilitatea şi simplitatea vocală a liniei melodice, 
care prezintă uneori ecouri orientale. Orchestra are rol covârşitor în realizarea 
imaginilor, atât prin descripții şi comentarii armonico-polifonice, cât şi prin 
episoade instrumentale solistice. Cu ajutorul elementelor tradiționale ale 
operei: recitativ, arioso, arii, duete, ansambluri, caracterizează elocvent 
personajele principale, dar şi poporul şi preoții. Opera nu se încheie cu un final 

pompos, ci are unul original, sugerând forța neclintită a iubirii în fața mortii a 
celor doi îndrăgostiți - Aida şi Radames - închişi de vii într-un mormânt. 

Despre forța dramaturgică sporită din Aida s-a afirmat că ea s-ar datora 
influenței wagneriene. Protestând, Verdi a răspuns, cerând să se studieze mai 
atent vechii maeştrii polifonişti italieni, pentru a se vedea care sunt 
posibilitățile dramaturgice virtuale ale artei vocale italiene. El a subliniat faptul, 
că nu imitând pe Wagner se poate duce mai departe opera italiană. 

Ultimele sale două opere încununează evoluţia creatoare a lui Verdi. După 
genul eroic, cu care debutase, şi variatele teme ale dramelor psihologice din 
următoarea perioadă, Verdi este atras de forța dramatică a lui Shakespeare, 
realizând opera Otello, lucrare cu cea mai viguroasă dramaturgie. Spre 
deosebire de Wagner, care a renunţat la arii delimitate şi a dat vocilor adesea 
un contur instrumental, integrându-le în țăsătura orchestrală, Verdi n-a 
eliminat total segmentările tradiționale operei: arie, arioso, ansambluri. 

Melodia verdiană este desprinsă de orchestră, iar în privința raportului cu 
textul, muzica vocală nu este tiranic încătuşată de prozodie şi de travaliu 
simfonic al laitmotivelor ca la Wagner, liniile vocale păstrându-şi frumusețea 
specifică verdiană. Dacă Wagner transformă opera într-un poem simfonic cu 
voci, rupând legătura cu creaţia tradițională de operă, Verdi rămâne în istoria 
operei ca un dramaturg, care se sprijină mai ales pe melodie, atât în definirea 
caracterelor şi a trăirilor personajelor, cât şi în încleştarea dramatică, fără a 
neglija celelalte componente ale expresiei muzicale - ritmica, armonia şi 
timbrul. În Otello dispar urmele melodramei, retoricii şi fărâmiţării dramatice. 
Scena furtunii, monologul lui Othello şi întregul act al IV-lea sunt de un 
zguduitor realism. 

O surprinzătoare realizare de operă bufă, cu procedee specifice 
dramaturgiei muzicale, este ultima sa operă Falstaff. Cu o uluitoare vervă a 
făurit o muzică de mare strălucire, cu o ritmică sprințară şi o melodică fluentă, 
în care comicul alternează cu momente lirice. Predomină recitativul şi arioso-ul, 
deci declamaţia muzicală, dar foloseşte şi ansamblurile, ca în vechiul stil de 
operă bufă (de ex. cvartetul şi nonetul din actul al II-lea). Geniul său a irupt ca 
un torent într-o muzică de un avântat dinamism şi sclipitoare frumusețe 
melodică. Ambianţa stilistică a operei este înrudită cu spumoasa vervă a lui 
Cimarosa sau Rossini, dar şi cu luminozitatea muzicii lui Mozart. 

Față de opera concert a lui Bellini şi Donizetti, unde nu prima acțiunea 
dramatică, el a urmărit mereu fluctuațiile dramaturgiei muzicale. Recurge la 
început la teme istorice, pentru a evoca simbolic şi aluziv ceea ce cenzura 
austriacă nu permitea a se exprima direct, realizând scene ample cu puternice 
conflicte şi situații dramatice. Deşi față de predecesorii săi tinde tot mai mult 
spre drama muzicală, el nu renunţă la cantabilitatea şi virtuozitatea vocală, 
folosind toate procedeele pentru crearea unei dramaturgii coerente. 

Mereu melodica sa are o frumusețe emoțională. Deşi de multe ori orchestra 
este o “mare chitară”, cum caracteriza Wagner acompaniamentul operelor de 
Donizetti, ea conține adesea şi laitmotive (deja în Rigoletto şi Traviata) şi chiar 

măiestrite pagini orchestrale. În genere, armonia sa este simplă, dar în 
momentele de culminație dramatică structurile armonice au o puternică 
expresivitate: jurământul lui Ernani sau blestemul lui Rigoletto. Cu cât 
înaintează în vârstă, cu atât participarea armoniei este mai intensă, marcând o 
adâncire a exprimării muzicale. Astfel, în Aida, în afara armoniilor modale 
pentru realizarea unui colorit oriental, găsim procedee armonice romantice ca: 
înlănțuiri de acorduri aflate în raport de terță, succesiuni de septime, frecvente 
trepte secundare sau paralelisme. Varietatea şi forța expresiei armonice creşte 
în Otello şi în Falstaff. 

Elementul principal, cu care descrie situațiile şi conturează caracterele este 
melodia de toate tipurile. Şi în ultimele creații, unde expresivitatea şi varietatea 
armonică se adânceşte, apelează tot la nemuritoarele sale melodii pentru 
descrierea situațiilor, pentru conturarea caracterelor personajelor şi a 
conflictului dramatic. Un cântec simplu, ca cel al ducelui de Mantua La donna e 
mobile, zugrăveşte caracterul frivol şi meschin al personajului. La fel, avântatul 
Brindisi din Traviata ne dă o plastică imagine a veseliei pe care şi-o impune 
Violeta. De o surprinzătoare simplitate este aria Luisei Miller, cu care 
zugrăveşte dorinţa eroinei de a scăpa de mizeriile vieții prin moarte. Cântece 
lirice cu rezonanțe grave, ca Al Provenței cer senin sau vigurosul duet dintre 
Alfredo şi Violeta din actul II sunt de mare dramatism, în pofida liniei lor 
simple. 

Cu multă iscusință introduce pasaje de coloratură, dar nu pentru efecte 
strălucitoare, ci pentru zugrăvirea eroilor, aşa cum este aria Leonorei din 
Trubadurul sau a Gildei din Rigoletto. Ariile dezvoltate ale Violetei (din actul I), 
şi Azucenei (actul al II-lea) zugrăvesc cu mare forță expresivă nu numai situații, 
ci adevărate portrete umane. Verdi apelează la linia melodică vocală simetrică 
sau la succesiuni libere, contopind adesea declamațţia cu cantilena, duetul Aida- 
Amneris fiind un astfel de exemplu. 

Corurile sale rămân modele de realizare dramatică. De mare succes s-au 
bucurat coruri ca Viva Italia din Bătălia de la Legnano sau corurile din Nabucco şi 
Lombarzii. Deşi abundă unisonul, el traduce cu pregnantă stări de mare 
adâncime tragică. Mai rar întâlnim momente polifonice, deşi reuşeşte scene de 
mare tensiune dramatică cu ajutorul acestui procedeu, aşa cum este celebrul 
cvartet vocal din finalul operei Rigoletto. Verdi foloseşte uneori şi laitmotivul. 
Chiar în uvertura Iraviatei se aud cele două motive principale, care reprezintă 
dragostea şi moartea, iar în Aida două laitmotive ale Aidei simbolizează 
dragostea şi gelozia. Găsim şi un laitmotiv al Luisei Miller, o melodie bogată în 
semnificaţii. 

Orchestra nu are numai rolul de a susține sau sublinia laitmotivele, ci are 
adesea funcții descriptive, adăugând în timpul ariilor imaginea ei proprie sau 
comentariile ei. Desenul grav şi tragic din scena scrisorii din Traviata, evocarea 
flăcărilor în aria Azucenei, precum şi numeroase pagini din Macbeth şi Otello 
sunt comentarii orchestrale la ceea ce vocea cântă pe scenă. Adesea comentariul 
este realizat cu melodii detaşate de masa orchestrală: solo-ul de oboi în 

povestirea Gildei sau solo-ul de vioară în Traviata. 

Ultimele două creaţii nu constituie o părăsire a dramaturgiei italiene şi o 
aderare la wagnerism, ci reprezintă o sinteză a tradiţiei italiene cu noile 
procedee wagneriene într-o dramaturgie superioară, fapt ce reiese din crezul 
său artistic: “Noi, descendenții lui Palestrina, comitem o crimă muzicală atunci 
când îl imităm pe Wagner. Scriem o muzică inutilă, chiar dăunătoare. Nu 
putem compune ca germanii sau cel puţin nu trebuie să ne propunem, căci 
contravine felului nostru de a fi.” 

Pe lângă creaţii de operă a scris lucrări instrumentale şi corale, cele mai 
importante fiind Cvartetul de coarde (1872) şi Requiemul (1873). Deşi nu se ridică 
la nivelul tensional al operelor, Cvartetul se impune prin melodica sa 
convingătoare şi prin imaginile de un romantism reținut, realizat cu ecouri ale 
structurilor melodiilor populare italiene. Imagini deosebit de plastice nu sunt 
realizate prin dezvoltări tematice, ci prin episoade melodice elocvente. Uneori 
unduirea melodioasă a temelor aminteşte de arioso-ul vocal. Formulele ritmice 
ostinate în linia violoncelului, paralelismele la cele trei voci superioare, 
cantabilitatea cursivă a melosului, sclipitoarea exuberanţă ritmică de factura 
operei bufe din Scherzo, tranziții bruşte de nuante, alternante contrastante de 
fraze, patosul frământării dramatice, expresia delicat creionată a stărilor de 
reverie sau a unor subtile jocuri ritmice, toate sunt procedee ce amintesc de 
stilul operei italiene. 

Scris pentru comemorarea morții poetului Al. Manzoni, Reguiemul este 
legat de stilul operei. El conține numeroase pagini polifonice, care dezvăluie 
măiestria sa în domeniul contrapunctului vocal. Pe lângă desfăşurări polifonice, 
care dovedesc însuşirea de către Verdi a polifoniei palestriniene şi a oratoriilor 
lui Hăndel, lucrarea conţine imagini de un puternic dramatism, realizate prin 
procedeele dramaturgiei operei. Vigoarea imaginilor, în special cele ale 
secvenţei Dies irae, ne relevă forța dramaturgiei sale vocal-simfonice, pe care a 
atins-o în ultimele sale opere. 

Verdi a întruchipat în operele sale marile pasiuni ale omului, dar şi 
puternice conflicte umane, configurate cu subtile nuanțe psihologice. Creaţia sa 
de operă rămâne în istoria muzicii un model de expresivitate muzicală, datorită 
echilibrului pe care-l realizează între muzica strâns legată de cuvinte şi cea în 
care aripile muzicii ridică expresia la un înalt nivel, reuşind să se apropie de 
sfera muzicii autonome. Ca dovadă, putem executa oricare din momentele 
operei sale de către un ansamblu instrumental, fără participarea vocilor. 
Adoptând procedeele wagneriene în ultimele sale creații, nu înseamnă că Verdi 
respinge valorile tradiționale şi tot ceea ce a dat valoare de circulație operei 
italiene. Ultimele sale lucrări rămân tot opere a căror dramaturgie rămâne 
strâns legată de teatru şi a căror muzică nu-şi pierde farmecul cântecului, prin 
care traduce convingător nemuritoare drame umane. 

| Richard Wagner 


În cultura muzicală a veacului al XIX-lea, creația wagneriană a surprins 
toate aspectele romantice, contribuind la dezvoltarea muzicii şi la evoluția 
formelor dramatice şi simfonice. Wagner reprezintă punctul de culme al 
muzicii romantice, dar şi momentul de criză al limbajului tonal, care a dominat 
creația europeană de la Bach până la încercările atonaliştilor de la începutul 
veacului al XX-lea. În viața muzicală a Europei romantice, opera wagneriană a 
înrâurit nu numai opera şi simfonia, ci şi muzica de cameră, instrumentală şi 
vocală. Expansiunea impetuoasă a wagnerismului în Europa poate fi 
comparată doar cu năvalnica răspândire a operei italiene în secolele trecute. 
Poet, muzician, compozitor, dirijor şi estetician, Wagner s-a afirmat ca o 
personalitate viguroasă în cultura muzicală europeană. 

Epoca în care a trăit a fost pentru Germania o perioadă de mari frământări 
politice şi sociale. După mişcarea de eliberare națională, cauzată de invaziile lui 
Napoleon, Germania trece printr-o perioadă de cumplită reacțiune. În urma 
măsurilor luate de “Sfânta Alianţă”, revolta creşte şi impulsionează protestul 
poporului împotriva monarhiei absolute şi a burgheziei în continuă ascensiune. 
Revoluţia din 1848-1849 este punctul culminant al avântului revoluționar. În 
Germania, revoluţia este înfrântă, fapt ce determină un nou val al reacţiunii şi o 
frânarea a dezvoltării țării. 

În perioada anilor 1848-1871 s-au dus lupte pentru unificarea ţării, realizată 
nu prin crearea unei mari republici germane, ci în jurul monarhiei prusace. În 
tinerețe, Wagner a subscris entuziast la îndrăzneţele lozinci ale “Tinerei 
Germanii”, apoi a fost atras succesiv de filosofia lui Feuerbach, de ideile 
socialiştilor utopici şi ale anarhiştilor Bakunin, Proudhon. După înfrângerea 
revoluției, Wagner este influențat de filosofia pesimistă a lui Arthur 
Schopenhauer, care a lăsat urme în unele momente ale Ietralogiei şi mai ales în 
Tristan şi Isolda. După opinia acestuia, lumea este incognoscibilă. Ea nu poate fi 
cunoscută decât prin intuiţia artistului, doar muzica putând dezvălui “esența 
lumii”. 

Născut în 1813, la Leipzig, Richard Wagner a rămas din faşă fără tată. În 
scurt timp, mama sa se recăsătoreşte cu Ludwig Geyer, actor, pictor şi 
impresar. Acesta, primind postul la Teatrul Liric din Dresda, face ca familia să 
se mute în capitala Saxoniei, unde micul Richard trăieşte în mediul teatral. Aici 
ascultă şi multe opere, Freischiitz impresionându-l în mod deosebit. După 
moartea lui Geyer (1821), familia se întoarce la Leipzig, oraş în care tânărul 

Wagner frecventează concertele orchestrei “Gewandhaus”, creația simfonică 
beethoveniană atrăgându-l în mod deosebit. În pofida înclinărilor sale pentru 
literatură şi teatru, se dedică muzicii, studiind compoziţia cu Th. Weinling, 
cantor la biserica Sf. Toma. Între anii 1828-1832 scrie primele sale lucrări 
simfonice şi de cameră, printre care şapte Piese după Faust şi apoi uvertura 
Polonia (1836). 

Timp de un deceniu (1833-1843), activează în diferite centre europene: 
Würzburg, Magdeburg, Königsberg, Riga şi Paris. Este o epocă de continue 
frământări, în care scrie primele sale opere Zânele şi Dragoste interzisă, cu vădite 
influențe ale lucrărilor dramatice contemporane şi cu vagi conturări ale 
procedeelor sale artistice. Se stabileşte, timp de trei ani, la Riga, ca dirijor al 
orchestrei Teatrului. Hărţuit de creditori, pleacă pe furiş la Paris cu Minna 
Planner, o cântăreaţă de la Teatrul din Magdeburg cu care se căsătorise în 1836. 
Ca şi Berlioz, Wagner n-a găsit în soţia sa un sprijin şi îndemn în activitatea sa 
creatoare. Neînţelegând idealurile şi valoarea creației soțului său, Minna i-a 
sporit piedicile întâmpinate în cariera sa, încât, după numeroase conflicte, 
Wagner a trăit despărțit de ea. Impresiile drumului primejdios de la Riga la 
Londra, pe o mare foarte agitată, le va transpune în scena furtunii dezlănțuite 
din opera Olandezul zburător. 

Sperase să găsească condiții prielnice de afirmare în capitala Franţei, dar 
aici s-a lovit de mari dificultăți. În nuvela sa “Un muzician german la Paris” 
(1839) descrie toată ambianta artistică pariziană şi decăderea gustului muzical. 
Deşi dificili, anii petrecuţi la Paris au fost necesari formației sale. Aici cunoaşte 
numeroşi muzicieni de renume ai timpului, pe Liszt, Chopin, Meyerbeer şi pe 
Berlioz, a cărui creaţie a apreciat-o mult. Termină opera Rienzi, lucrare vădit 
influențată de “opera mare” franceză, şi Uvertura Faust. Pentru a face față 
traiului, tânărul Wagner este nevoit să facă transcripții şi aranjamente ale unor 
arii din operele de succes ale vremii. 

Invitat în 1842 la Dresda, unde se monta opera sa Rienzi, el rămâne aici ca 
dirijor al Teatrului de Operă până în anul 1849. Din această perioadă datează 
trei importante opere: Olandezul zburător, Tannhäuser, Lohengrin. Deşi încă 
tributare structurilor tradiționale, în aceste opere îşi configurează stilul propriu 
şi îşi face cunoscute noile sale procedee dramaturgice muzicale, pe care le va 
definitiva în următoarele creații. La Dresda înnoieşte repertoriul Teatrului de 
Operă şi îmbogățeşte viața muzicală a oraşului cu concerte simfonice şi corale, 
oferind chiar prima audiție a Simfoniei a IX-a de Beethoven. 

Izbucnind revoluţia, Wagner ia parte activă prin articole de presă, prin 
cuvântări şi prin participare la luptele de pe baricade. După înfrângerea 
acesteia, a fost emis un ordin de arestare împotriva lui, aşa încât a fost nevoit să 
fugă. Se refugiază la Weimar, de aici la Paris şi apoi în Elveţia. La Zürich, un timp 
este oaspetele familiei Wesendonck. Puternicul sentiment de iubire, înfiripat între 
el şi Mathilde Wesendonck, va genera opera Tristan şi Isolda, unul dintre cele 
mai copleşitoare poeme ale zugrăvirii sentimentului de dragoste. Timp de cinci 
ani nu mai compune, ci scrie articole teoretice, adunate ulterior în volumele: 

Arta şi revoluția (1849), Opera de artă a viitorului (1849), Opera şi drama (1851). 

Tot în acest timp ia contact cu filosofia lui Schopenhauer, importantă în 
definirea concepției operei Tristan şi Isolda şi în soluția pe care o dă 
problematicii din Inelul Nibelungilor. Cartea acestuia Lumea ca voință şi 
reprezentare l-a interesat foarte mult. Schopenhauer neagă posibilitatea 
transformării lumii şi cunoaşterea ştiinţifică a realității. Pe de altă parte, 
considerând lumea ca reprezentare a voinței originare, el vedea în artă 
reprezentarea lumii, cu excepția muzicii care întruchipa direct voința, convins 
fiind că arta sunetelor era cea mai înaltă expresie a artei. 

Tot în timpul exilului concepe drama lui Siegfried, pe care o lărgeşte 
proiectând întreaga tetralogie Inelul Nibelungilor. Între anii 1853-1862. scrie 
primele două opere ale tetralogiei: Aurul Rinului şi Walkiria. Înainte de a 
termina a treia operă, Wagner elaborează două dintre cele mai reprezentative 
opere ale sale: Tristan şi Isolda şi Maeştrii cântăreți din Nürnberg. Tetralogia va fi 
terminată în anul 1874. 

Cu excepţia unor călătorii la Londra, Paris şi Bordeaux, el îşi petrece exilul 
la Zürich până în anul 1859, când obține amnistia, iar din 1862 dreptul de a se 
întoarce în Germania. Dacă la premiera operei Tannhäuser de la Paris (1861), 
muzica este rău primită, în schimb în următorii ani Wagner cunoaşte succese 
atât ca dirijor, cât şi în calitate de creator, dirijând concerte în multe centre 
muzicale, ca Leipzig, Dresda, Londra, Viena, Petersburg ş.a., în programele 
cărora include fragmente simfonice şi vocale din operele sale. 

Începând cu anul 1864, se bucură de protecția şi sprijinul material al lui 
Ludovic al II-lea, regele Bavariei. Prodigalităţile tânărului rege, ca şi legătura 
nelegitimă a lui Wagner cu Cosima Bülow, soţia lui Bülow şi fiica lui Liszt, au 
stârnit protestele violente ale curtenilor, astfel că din nou a luat calea pribegiei. 
Se stabileşte cu Cosima la Triebschen, în Elveţia, unde cunoaşte timp de şase 
ani o perioadă de mulțumire şi linişte sufletească. Aici lucrează la Tetralogie. 
Abia în anul 1870 s-au căsătorit, an în care Cosima a obținut divorțul de Bilow. 
Din anul 1872, se mută din nou la München. Ludovic al II-lea îi clădeşte la 
Bayreuth un teatru special, destinat reprezentării spectacolelor wagneriene, şi o 
vilă - Wahnfried - în care va locui. Ultima sa operă, Parsifal, în care tema 
principală este biruința forței spirituale asupra ispitelor lumești, este scrisă în 
1882. Aflat la Veneţia, Wagner moare în preajma împlinirii vârstei de 70 de ani. 

Temperament vulcanic, cu un caracter instabil şi o fire dominatoare, după 
propria sa expresie el a “cântat totdeauna în fortissimo, pe toate coardele 
sufletului său”, tinzând către o expresie muzicală cât mai elocventă şi făurind 
un nou limbaj, capabil să redea intensitatea dramatică a luptei şi a zbuciumului 
său sfâşietor. Fire entuziastă, animată de înalte idealuri artistice, muzician 
dominat de veridicul expresiei muzicale, va făuri imagini de netăgăduită forță 
expresivă. Spre deosebire de Berlioz, ale cărui încercări de dramatizare a 
simfoniei şi de simfonizare a operei n-au fost mari izbutiri, Wagner a impus 
culturii europene drama muzicală romantică, prin sinteza operei simfonice cu 
drama muzicală. 

Chiar dacă contemporanii şi urmaşii săi nu vor adopta total principiile 
dramaturgiei wagneriene, ei vor apela la acestea într-o măsură mai mică sau 
mai mare. Desfăşurarea simfonică a orchestrei, în țesătura căreia integrează 
linia vocală, va influența nu numai creația dramatică, ci şi pe cea simfonică a 
vremii. Compozitorii din a doua jumătate a veacului al XIX-lea, după oscilările 
simfonismului romantic între programatism şi neprogramatism, atunci când 
vor relua tradiția simfonismului beethovenian vor apela la simfonismul 
wagnerian, care precede de fapt din cel beethovenian. Disoluţia clasicei 
echilibrări tonale, proces desluşit incipient la romanticii primei jumătăți a 
secolului al XIX-lea, se manifestă cu vehemenţă în armonia sa. Ea reprezintă o 
răspântie între armonia romantică şi cea modernă, care va nega organizarea 
tonală. 

Cu excepția uverturii Faust, a sonatelor şi simfoniilor scrise în anii tinereții, 
a Cântecelor pe textele Mathildei Wesendonck şi a lucrării orchestrale omagiale 
Idila lui Siegfried închinată Cosimei, creaţia sa este în întregime dedicată operei. 
În primele opere nu s-a putut rupe de tradiţie, urmând modelul operei 
romantice germane în opera Zânele (1833), compusă pe un libret după Femeia 
şarpe de Gozzi. Fantasticul şi pitorescul, elemente trasate de Weber şi 
Marschner, vor rămâne note caracteristice dramaturgiei sale muzicale. Apoi îşi 
îndreaptă privirea spre opera italiană, ale cărei influențe se resimt în Dragoste 
interzisă (1836), lucrare concepută pe un libret alcătuit după piesa Măsură pentru 
măsură de Shakespeare. Ambele opere reprezintă căutarea unui drum propriu, 
în ele configurându-se destul de clar trăsăturile stilistice wagneriene de mai 
târziu. Pe de o parte, tendinţa de a exprima idealul înălțător, abordând sfera 
noțiunilor abstracte, pe de altă parte, tendința de a zugrăvi realitatea, abordând 
sfera imaginilor concrete şi a trăirilor reale. 

A treia operă de tinerețe este Rienzi (1838-1840), în care stilul său este 
tributar “grand-operei”. La Paris, spectaculoasa operă istorică franceză a lui 
Spontini, Auber şi Mayerbeer l-a înrâurit pe tânărul dramaturg. Cu subiect 
istoric, personajul central este ultimul tribun roman care luptă împotriva 
patricienilor şi pentru renaşterea republicii romane. Operă de mare spectacol, 
cu scene grandioase, cu arii ample şi scene de masă, Rienzi are o desfăşurare 
dramatică destul de complicată. Deşi sensibil influențat de “grand-opera”, şi 
aici îl întrezărim pe dramaturgul Wagner, prin fluctuații melodice de mare 
tensiune emoțională şi prin folosirea laitmotivelor, care apar în desfăşurarea 
muzicală. 

Wagner îşi defineşte concepția dramaturgică muzicală începând cu opera 
Olandezul zburător (1841). Se afirmă ca artist național prin teme ce sunt ilustrate 
de scene din viața germană şi prin folosirea mitologiei germane. Trăsăturile 
romantice ale creației wagneriene se afirmă chiar în tematica operelor de 
tinereţe. Subiectul fantastic al operei Zânele şi tema istorică medievală din 
Rienzi ilustrează concepția romantică a compozitorului. Ea se afirmă cu multă 
tărie în cele trei opere din a doua perioadă de creație (1841-1848): Olandezul 
zburător, Tannhäuser, Lohengrin, opere în care legenda fantastică medievală se 

împleteşte cu scene din viața reală, uneori aducând pe scenă şi personaje 
istorice. Pentru romantici, legenda însemna un refugiu în fuga lor de realitate. 
Pentru Wagner, legenda constituie o temă de care se foloseşte pentru a ilustra 
cu eroi şi fapte simbolice poziţia sa față de problematica contemporană. Prefera 
personajul legendar celui istoric, întrucât primul întruchipa anumite figuri de 
eroi, al doilea având anumite trăsături particulare determinate de circumstanțe 
istorice. 

Cu Olandezul zburător abordează nu numai legenda, ci şi tipul de erou 
romantic. Olandezul rătăcitor se aseamănă mult cu ceilalți eroi ai epocii 
romantice: Athasverus, Faust, Manfred, Gynt, Harold, care caută sensul vieții şi 
fericirea pe pământ într-o lume atât de nedreaptă. Căutând izbăvirea prin 
fidelitatea unei femei, Olandezul spera să găsească “idealul feminin”, care să-l 
salveze de blestemul rătăcirii continue. Căutarea sa faustiană se aseamănă cu 
cea a lui Manfred, a cărui fericire va depinde de iertarea Astartei. Wagner 
zugrăveşte şi tipul de eroină care se sacrifică din iubire. Senta îşi dăruieşte viața 
pentru salvarea Olandezului, iar această idee a sacrificiului iubirii curate, a 
iubirii puternice care aduce mântuirea, va fi reluată în Tannhäuser şi apoi în 
Tetralogie. 

Deşi ne aflăm în lumea legendei, atât tipul faustic al Olandezului, cât şi cel 
al femeii care se sacrifică din iubire sunt personaje cu trăsături profund umane, 
redate prin reuşite analize psihologice şi scene din viaţa reală. În Olandezul 
zburător evocă şi pitorescul naturii în scena furtunii dezlănțuite în mijlocul 
valurilor, dar şi momente din viața cotidiană, din lirica intimă a Sentei şi 
universul sufletesc al eroilor principali. Începând cu această operă, Wagner 
accentuează folosirea laitmotivului, renunță la demarcațţia dintre numerele 
tradiționale din cadrul scenelor şi realizează scene mari, fără delimitări stricte 
între arii, duete, ansambluri şi recitative. 

O trăsătură comună celor trei opere din a doua perioadă este prezența a 
două lumi, fantasticul şi viața reală a poporului. Procedeele wagneriene se 
configurează mai pregnant în opera Tannhäuser (1845), subintitulată Lupta 
cântăreților de la Wartburg. În centrul legendei germane se află cavalerul 
Heinrich Tannhăuser şi poemul popular Întrecerea cântăreților. 

Cavalerul H. Tannhäuser devine, timp de şapte ani, robul unei vieți de 
plăceri. Cuprins de remuşcări, vrea să se salveze şi cere ajutor Sfintei Fecioare. 
Salvat, revine în ținutul Wartburgului, unde se ţine un concurs de cântece de 
iubire, învingătorul primind mâna fiicei landgrafului, pe Elisabeta. Dacă 
concurenții cântă searbăd iubirea, Tannhäuser, înflăcărat, intonează o melodie 
prin care aduce elogiul zeiței Venus. Este condamnat pentru această nelegiuire, 
aşa încât se hotărăşte să ducă o viață de asceză, ajutat în această intenție de 
Elisabeta. Întrucât voinţa îndreptării este mai slabă decât ispita simţurilor, eroul 
pleacă în pelerinaj la Roma. Întors, îşi sfârşeşte viața alături de Elisabeta, iar 
atunci când îi înfloreşte cârja de pelerin simte că a fost dezlegat de blestem prin 
neclintita credinţă şi prin jertfa Elisabetei. 

În această operă, scenele de ansamblu se integrează perfect în acţiune, 

laitmotivele se înmulțesc şi domină declamaţia muzicală. Uvertură conține 
laitmotivele principale: corul pelerinilor care merg la Roma să ceară iertare 
papei, urmat de tema căinţei lui Tannhäuser şi scena iubirii, desfăşurată în 
împărăţia zeiței Venus, cu bacanala şi cu elogiul zeiței. Diversitatea mijloacelor 
vocale se îmbină cu simfonismul acompaniamentului, a cărui unitate este 
asigurată de prezenţa laitmotivelor. Muzica wagneriană, exprimând o vastă 
gamă de sentimente, este realizată cu variate mijloace muzicale care merg; de la 
cântecul liniştit până la recitativul tumultuos, dramatice chemări alternând cu 
clamarea durerii. 

În privința tematicii, în această lucrare găsim elemente eterogene 
aparținând temei creştine, mitului antic elin şi legendei istorice germane. 
Opunând Fecioarei Maria cultul zeiței Venus, ca antiteză între dragostea 
cerească şi cea trupească, Wagner preia această temă pentru a zugrăvi drama 
omului medieval, căzut în păcat şi pornit în pelerinaj pentru obținerea iertării. 
Intransigentul papă îi refuză iertarea lui Tannhăuser, încât numai după 
sacrificiul sublim al Elisabetei, care îşi jertfeşte viaţa, va fi salvat omul iubit. Pe 
lângă portrete de mare adâncime expresivă, Wagner redă conflictul dramatic 
generat de poziţiile antagonice ale eroilor. Profilarea puternică a imaginilor în 
monologuri, înseamnă o adâncire a expresivității muzicale, dar, totodată, o 
stagnare a acțiunii dramatice. Un exemplu în acest sens este monologul din 
actul al III-lea, când Tannhäuser povesteşte pelerinajul său la Roma. Opera 
conține şi scene de ansamblu din viața reală, redate de autor cu veridicitate şi 
profundă analiză psihologică, dar şi portrete de mare adâncime expresivă. 

Tendinţa de înlocuire a fragmentării desfăşurării dramaturgice în scene şi 
numere, riguros simetrice, cu o declamație muzicală continuă, se resimte şi în 
opera Lohengrin (1848), care este cea mai poetică creație a libretistului Wagner. 
Ca şi în Parsifal, tema operei se referă la cavalerii Graalului, ordin legendar de 
călugări-cavaleri, care păzesc pe Montsalvat cupa din care a băut Christos, 
răstignit pe cruce. Venit să o salveze pe Elsa de clevetirile răutăcioase, 
Lohengrin dezleagă blestemul fratelui ei, dar o părăseşte pentru că aceasta 
încercase să afle misterul existenței sale. Disperată, Elsa nu mai poate 
supraviețui. Preludiul operei este construit pe un singur motiv, cel celest şi pur 
al Graalului, de unde vine şi se înapoiază Lohengrin. Analiza psihologică a 
personajelor se accentuează prin sublinierea detaliată a stărilor sufleteşti şi a 
conflictelor interioare ale eroilor, cărora le acordă mai multă atenție decât 
desfăşurării concrete a evenimentelor dramatice. 

Opera sa de căpetenie este tetralogia Inelul Nibelungilor, alcătuită din patru 
opere: Aurul Rinului (1853), Walkiria (1854-1856), Siegfried (1856-1857) şi 
Amurgul zeilor (1869-1874), create într-o perioadă mai îndelungată, cu 
întreruperi, în timpul cărora elaborează alte două opere semnificative - Tristan 
şi Isolda şi Maeştrii cântăreți din Niirnberg (1862-1867). Aceste două opere, 
împreună cu Tetralogia, reprezintă epoca de culme a gândirii sale componistice. 

Aflat în exil în Elveţia, a terminat opera Tristan şi Isolda (1857-1859), operă a 
cărei temă i-a oferit prilejul zugrăvirii propriilor sale sentimente. Dominat de o 

tulburătoare pasiune pentru Mathilde Wesendonck, Wagner redă elocvent 
iubirea fără margini şi chinurile sfâşietoare ale acestui sentiment. Influențat de 
filosoful Schopenhauer, opera aceasta are alte semnificații decât legenda 
medievală, unde “iubirea învinge moartea”, la Wagner chinurile iubirii sfârşesc 
prin moartea izbăvitoare. 

Acţiunea legendei se află din dialog, căci opera conţine în cele trei acte 
sfârşitul legendei. Reducând acțiunea, în operă precumpăneşte analiza 
psihologică, iar muzica operei devine “un gigantic poem vocal-simfonic despre 
forța ucigătoare a pasiunii iubirii”. Pe lângă analiza psihologică, Wagner 
zugrăveşte şi comuniunea omului cu natura şi cântă romantismul nopții, temă 
îndrăgită de poeții romantici, care vedeau în noapte şi simbolul sentimentelor 
descătuşate de lanţurile rațiunii. 

În această operă, limbajul muzical devine expresia “spiritului tristanesc”, a 
frământărilor lăuntrice, a sentimentelor dezlănţuite şi a pasiunii iubirii. În speță 
armonia are mare intensitate expresivă. Chiar şi laitmotivele sunt 
fundamentate, în mare parte, pe armonie. Cromatismul liniilor melodice este 
însoțit şi de un cromatism al armoniilor. Acordurile alterate au dezlegări 
excepționale în lanţ, determinând o continuă încordare. Frecventa mişcare a 
armoniei, prin oscilarea pe diferite funcțiuni ale tonalităţii, prin dese incursiuni 
pe diferite trepte, alternând treptele principale cu cele secundare, şi prin 
continua modulare dau un tonus emoțional deosebit de puternic desfăşurării 
muzicale. Armonia bogată, ca şi prezența polifoniei, conferă fluxului muzical 
adâncă expresivitate. În schimb ritmul derulării dramatice este lent. Magistrale 
pagini simfonice sunt Preludiul şi Scena morții Isoldei, încât apar des în 
repertoriul obişnuit al concertelor simfonice. Laitmotivul principal, emis la 
începutul Preludiului, are două sensuri: de suferință (cu mers descendent) şi de 
izbăvire (cu mers ascendent), el fiind germenul muzical al întregii drame 
muzicale. 

Wagner a alcătuit libretul operei Maeştrii cântăreți din Nürnberg după 
Deinhardstein, al cărui “Hans Sachs” a servit pentru libretul unei opere cu 
acelaşi nume de Lortzing. A studiat şi creația muzicală a lui H. Sachs, cel mai 
notoriu Meistersănger al istoriei germane. În această operă prezintă un episod 
din viaţa breslelor de meseriaşi, dintre care cei mai talentați erau admişi în 
celebra corporație a maeștrilor cântăreţi. Înaintea întrecerii cântăreților, unde 
învingătorul câştiga mâna Evei, fiica unui maestru breslaş, poetul şi muzicianul 
H. Sachs îşi dă seama că nobilul cavaler Walther von Stolzing o iubeşte pe Eva. 
Renunţă la concurs şi intervine ca să fie admis printre concurenţi Stolzing, care 
iese învingător şi poate astfel să se căsătorească cu Eva. 

Fiind vorba de un subiect cu personaje reale, cu scene din viața cotidiană, 
muzica conține intonaţii provenite din cântecul popular german. Subiectul 
cerea scene de ansamblu, aşa încât Wagner a adus momente corale organic 
integrate în desfăşurarea dramatică. Alături de tema iubirii, în această operă se 
desenează tema opoziţiei dintre arta sinceră şi cea închistată în tradiționalism şi 
rutină. Opera este o virulentă satiră îndreptată împotriva creatorilor care se 

mărginesc să respecte rigidele reguli tehnice şi nu pun preț pe conținutul 
expresiv al muzicii. Wagner ridiculizează în persoana notarului Beckmesser, 
dornic să o câştige drept soție pe frumoasa Eva, pe toți criticii care judecau 
creațiile după reguli scolastice. 

În timp ce în opera Tristan, atât tema în sine, cât şi analiza psihologică 
exacerbată au făcut ca desfăşurarea muzicală să încline spre procedee vocal- 
simfonice, tema realistă şi acțiunea bogată a libretului Maeştrilor cântăreți din 
Niirnberg au cerut o mare varietate de mijloace de exprimare. În această lucrare 
nu se limitează la evocarea conflictelor dramatice, ci redă o fabulație bogată în 
evenimente şi personaje. Cu excepția unor dialoguri mai lungi, opera are 
deosebită varietate şi dinamism în acțiune. 

Căutările dramatico-muzicale din Tristan şi Isolda şi Maeştrii cântăreți din 
Niirnberg îşi găsesc o izbutire în Inelul Nibelungilor. Adâncirea expresivă a 
muzicii, redarea clocotului vieții sufleteşti în Tristan şi isolda şi zugrăvirea reală 
a vieții din Maeştrii cântăreți din Niirnrberg sunt prezente şi în tetralogie. Wagner 
şi-a propus să creeze o dramă muzicală cu subiecte şi personaje din legendele 
populare. Folosind legendele despre Nibelungi şi mitul lui Siegfried, el le 
contopeşte atribuindu-le un nou conținut şi o idee directoare unică. 

Din subiecte disparate, Wagner a realizat un poem propriu, de mare 
varietate poetică şi cu ascuțite confruntări. Pentru Inelul Nibelungilor, a folosit 
eddasuri scandinave, legenda Walsungilor şi, mai puțin, Cântecul Nibelungilor. 
Cele patru opere au un profil distinct, contopite armonios într-o mare epopee, 
care-şi desfăşoară acțiunea în Wanhalla, lăcaşul zeilor, pe pământ, unde trăiesc 
oamenii, şi în împărăția subpământeană, unde sunt piticii stăpâni. Zeul suprem 
este Wotan, Siegfried este eroul neînfricat, iar nibelungii sunt reprezentaţi de 
Alberich, Mime şi Hagen. 

Tetralogia se deschide cu opera feerică Aurul Rinului, în care personajele 
mitologice precizează desfăşurarea acțiunii şi tema principală - stăpânirea 
inelului fermecat, simbolul puterii. Inelul a fost făurit de Alberich cu aurul furat 
din comoara sirenelor de pe fundul Rinului. Prin viclenie, Wotan fură inelul, iar 
Alberich blestemă zeii, dorindu-le moartea. Wotan cedează inelul unui neam de 
uriaşi, drept răsplată pentru că au zidit Walhalla, lăcaşul zeilor. În drama 
psihologică Walkiria zugrăveşte puterea iubirii şi egoismul zeilor, aflați în 
pragul pierii. Acţiunea se desfăşoară în lumea zeilor. Se iscă o dramă puternică 
între oamenii care luptă pentru fericirea lor, dar şi împotriva zeilor. 

În epopeea eroică Siegfried ni se înfăţişează trăsăturile eroului legendar şi 
ale luptătorului neînfricat Siegfried. Tânărul Siegfried luptă împotriva 
planurilor mârşave ale piticului Minne. Îl ucide pe Fafner şi îi ia inelul, după 
care o trezeşte şi o salvează pe Briinnhilde, adormită de zei şi înconjurată de o 
vâlvătaie de flăcări. Tragedia Amurgul zeilor aduce soluția mântuirii prin pieirea 
lumii banului. Hagen, fiul lui Alberich, îi dă o băutură miraculoasă lui 
Siegfried, încât acesta o înşeală pe Briinnhilde. Cu ajutorul acesteia, Hagen îl 
ucide pe Siegfried. Când Siegfried este ars, Briinnhilde se aruncă şi ea în foc. 
Apele Rinului inundă rugul şi iau cu ele inelul fermecat, iar flăcările cuprind 

Walhalla şi mistuie cetatea zeilor. 

Contradicția dintre omul Siegfried şi zeul Wotan, dintre egoismul lui 
Wotan sau al nibelungului Alberich şi altruismul iubirii lui Siegmund, 
Siegfried, Sieglindei sau Brunnhildei, ca şi tema blestemului sunt elementele de 
bază ale tematicii tetralogiei. Vom găsi personaje realist conturate, imagini ale 
naturii şi ale vieții, conflicte dramatice vii, toate realizate cu mijloace muzicale 
viguroase. Găsim şi pagini de analiză sufletească, cu descrierea unor stări 
sufleteşti. De o mare plasticitate sunt descrierile pitoreşti-fantastice din Aurul 
Rinului, episoadele zugrăvirii iubirii din Walkiria, descrierea naturii în Siegfried 
şi apocaliptica scenă a pieirii Walhallei din Amurgul zeilor. În locul temei 
viitorului, a pieirii lumii vechi şi a înlocuirii ei cu alta mai bună, apare soluția 
pesimistă a pieirii generale. Toate aceste patru opere alcătuiesc un vast poem, 
tetralogia fiind lucrarea sa de căpetenie şi una dintre marile creaţii ale epocii 
romantice. 

În această operă, compozitorul înfierează nesăbuita goană după avuţie şi 
putere a celor mari din zilele sale şi nelegiuirile săvârşite de aceştia. În vremea 
compunerii tetralogiei, Wagner îşi nota următoarele gânduri: “Dacă ne vom 
închipui că în locul inelului fermecat, nibelungul are o taşcă tixită cu efecte de 
bursă, vom avea în fața ochilor portretul înfricoşător al fantomaticului 
stăpânitor al lumii.” În tetralogie găsim aceleaşi trăsături specifice operelor 
anterioare: personaje viguros conturate, elocvente imagini ale naturii şi ale 
vieții, precum şi conflicte dramatice vii. 

Ultima sa operă, Parsifal (1877-1882), are la bază legenda medievală despre 
Cavalerii Graalului, care îşi aveau sediul pe muntele Montsalvat, unde vegheau 
asupra cupei din care a băut lisus Hristos. Neputând rezista farmecelor 
vrăjitoarei Kundry, căpetenia cavalerilor Graalului, Amfortas, îşi calcă 
jurământul de castitate, încât nu mai poate da cavalerilor împărtăşania, care le 
asigura o putere de neînvins. De o mare tărie sufletească, tânărul Parsifal 
ajunge în grădina vrăjită a lui Klingsor, simbolul răului, un mare păcătos care 
nu a fost primit în rândul cavalerilor Graalului. Parsifal rezistă frumoasei 
Kundry şi dărâmă castelul lui Klingsor cu ajutorul lancei, pierdută de 
Amfortas. El este ales regele Graalului, în locul lui Amfortas, şi săvârşeşte 
prima oară slujba Sfântului Potir la care participă toți cavalerii Graalului. 

Închinat luptei dintre puritate şi pasiune, acest poem este un imn al 
renunțării la viața pământească şi al desăvârşirii umane. Spre deosebire de 
luptătorul Siegfried, eroul ultimei opere wagneriene respinge tentaţiile lumești, 
nu-şi doreşte decât bucurii spirituale şi pacea inimii, el fiind o întruchipare a 
concepției creştine a compozitorului. 

Gândirea estetică a lui Wagner reiese pregnant şi din opera sa critică. El 
cerea artiştilor să oglindească viața, dar se opune generalizării şi abstractizării 
excesive a muzicii simfonice. Preconiza ca metoda simfonismului să fie folosită 
pentru a reda drame omeneşti şi a creiona caractere umane. Dacă simfoniştii 
din secolul al XVIII-lea au împrumutat în muzica lor instrumentală procedee şi 
teme-imagini din creația dramatică, Wagner le restituie operei cu toată bogăţia 

acumulată de marii simfonişti clasici şi romantici. 

Într-un articol referitor la compozitorii germani (1834), Wagner afirma 
despre aceştia că: “Nu au izbutit să vorbească cu glasul poporului, n-au 
zugrăvit viața aşa cum este... Trebuie să redăm epoca noastră aşa cum este ea şi 
să sesizăm formele noi, pe care ni le dictează însăşi viața... Neîndoielnc, noi am 
cucerit un anumit domeniu al muzicii şi anume muzica instrumentală. Dar nu 
avem încă o operă germană, din acelaşi motiv pentru care nu avem încă o 
dramă naţională. Ne-am ridicat în sfere prea înalte, suntem prea savanți ca să 
creăm caractere omeneşti vii.” 

În Arta şi revoluția, Wagner este convins că revoluţia trebuie să descătuşeze 
forțele spirituale ale poporului. Artistul trebuie să educe prin arta sa poporul şi 
să-i stimuleze sentimentele nobile, străine societății burgheze, coruptă de 
puterea aurului. 

În eseurile sale îşi prezintă concepția despre muzică, despre rolul artei şi 
finalitatea ei. El considera muzica o modalitate de exprimare directă, puternică 
şi sinceră a tuturor trăirilor omului, de la febra iubirii telurice la celesta iubire, 
de la violenţa urii la serafica iertare, de la patosul eroic la împlinirea prin 
moarte. Eroii săi exprimă dualitatea spiritului romantic, Siegfried fiind 
simbolul atitudinii eroice, iar Tristan simbolul renunţării. La aceştia se adaugă 
Parsifal, ca expresie a unui spirit superior, cel creştin, care planează asupra 
tuturor. 

Deşi a manifestat un vehement protest împotriva racilelor societății 
capitaliste, “depravată de puterea banului”, el nu a găsit nici o soluție de 
redresare, consemnând cu tristețe neîncrederea sa în schimbarea omului: “Care 
om este în stare să-şi cufunde privirea o viață întreagă, cu inima veselă şi 
sufletul lui în adâncurile acestei lumi a hoției şi a asasinatului organizat, 
legiferată de minciună, de înşelăciune şi de ipocrizie, fără să fie uneori nevoit 
să-i întoarcă spatele, înfiorat de scârbă.” 

În răstimpul anilor 1848-1853, a scris numeroase articole teoretice care i-au 
dat impuls creaţiei. În eseurile sale din Arta şi revoluția, Opera de artă a viitorului, 
Opera şi drama, Mesaj către prietenie, fundamentează importanța artei ca oglindă 
a vieții. El manifestă o deosebită admiraţie pentru arta lumii antice, pe care o 
consideră o artă vie, şi disprețuiește concepțiile artistice ale cercurilor influente. 
În privinţa idealului artistic burghez, Wagner consemna faptul că: “ Adevărata-i 
esenţă este industria, iar premisa estetică este distracţia celor plictisiti.” 

În aceste volume îşi exprimă concepția sa despre drama muzicală. În 
privința operei, el optează pentru drama muzicală. Criticând opera 
contemporană, Wagner constată că mijlocul de expresie a devenit scop, iar 
scopul dramei a devenit mijloc. În nuvela Un muzician german la Paris (1839), 
persiflează opera franceză la modă, considerată de el drept “fleacuri poleite cu 
aur” sau “plictiseală îndulcită”. Menită a educa poporul şi nu doar a “amuza 
publicul burghez”, drama muzicală, prin întruchiparea unor idei forță şi prin 
sinteza artelor, este singura capabilă să exprime exhaustiv teme majore. În 
privința muzicii instrumentale, el o socotea perimată, căci pentru el “arta 

viitorului” (Zukunftkunst) era opera de artă integrală - Gesamtkunstwerk. Cel 
mai potrivit mijloc vocal de exprimare din operă este melodia infinită, având 
orchestra ca suport simfonic, simfonismul său bazându-se pe dezvoltarea 
laitmotivelor. 

În 1866 scrie Despre dirijat, o valoroasă contribuţie la crearea bazei unei arte 
care atunci se constituia. lar autobiografia sa, Viața mea, cuprinde, alături de 
valoroase mărturisiri, multe aprecieri subiective, şi chiar pătimaşe, despre 
evenimentele artistice şi sociale şi despre personalitățile timpului. 

În privinţa limbajului muzical, Wagner a dezvoltat realizările romanticilor 
şi a creat premisele înnoirii mijloacelor de exprimare şi a procedeelor de 
construcție. Creaţia sa rămâne un tezaur de preţ al culturii muzicale europene. 
El a reliefat în dramele sale marile aspirații ale spiritului uman şi 
imposibilitatea împlinirii acestora în societatea timpului. 

Viaţa şi creația sa au provocat pasionate polemici în viața muzicală a 
Europei, wagnerismul fiind socotit de unii ca dăunător, de alţii ca generator de 
mari idei şi opere. Gruparea antiwagneriană din Germania l-a ales ca 
portdrapel pe Brahms, fără voia sa. Filosoful Fr. Nietzsche, care la vârsta de 25 
de ani îl cunoaşte pe Wagner, devine un entuziast wagnerian pentru ca ulterior 
să treacă în tabăra adversă, socotind muzica sa o oglindă a decăderii culturii 
germane şi un adevărat pericol pentru omenire. 

Şi în Franţa lupta dintre wagnerieni şi antiwagnerieni a fost acerbă, printre 
admiratorii maestrului de la Bayreuth numărându-se scriitorii Ch. Baudelaire şi 
Catulle Mendes. Şi compozitorii ruşi Musorgski, Ceaikovski, Korsakov au 
apreciat creația wagneriană. Datorită operelor sale de înaltă valoare artistică, pe 
care le-a lăsat moştenire culturii muzicale europene şi a înrâuriri acestora 
asupra creației muzicale viitoare, Wagner rămâne o figură de prim ordin în 
istoria muzicii universale. 


377 


